
1. Isa Browni lood 


1. SININE RIST 


Hommiku hõbehahetuse ja rohekalt kilgendava mereriba vahelt ilmus laev, riivas 
pilguks Harwichis maad ja heitis endast välja kärbseparve meenutava inimhulga. 
Mees, keda meil tuleb silmas pidada, ei paistnud nende hulgast mitte millegagi silma 
ja see polnudki tema sooviks. Kui välja arvata väike vasturääkivus mehe riietuse 
pidupäevase rõõmsuse ja ta näoilme ametliku tõsiduse vahel, siis polnud tolles mehes 
midagi silmahakkavat. Ta kandis kerget kahvatuhalli pintsakut, valget vesti ja 
hõbedaselt läiklevat hallikassinise paelaga õlgkübarat. Mehe kõhn nägu oli ta rõivaste 
taustal silmatorkavalt tõmmu ning lühikese his-paaniapärase habeme juurde võis 
vabalt kujutleda kuninganna Elizabethi aegse krookkrae. Mees suitsetas sigaretti vaba 
ja jõuka inimese ilmel. Tema olekus ei osutanud miski sellele, et halli pintsaku all oli 
peidus laetud revolver ja valge vesti all politseiniku ametitunnistus, või sellele, et 
õlgkübara varju oli peitunud üks Euroopa eredamaid mõistusi. Too mees oli Valentin, 
Pariisi politseiülem ja maailma kuulsaim detektiiv. Ta oli saabunud Brüsselist 
Londonisse, et panna toime sajandi suurim arreteerimine. 

Inglismaal viibis Flambeau. Kolme riigi politseijõud olid suure kurjategija kannul 
liikunud Gentist Brüsselisse, Brüsselist edasi Hoek van Hollandisse, ning nüüd oletati, 
et ta kavatseb ära kasutada Londonis parajasti toimuva euharistliku kongressi 
põhjustatud võõrasterohkuse ja segaduse. Arvati, et Flambeau reisib mõne 
kongressiga seotud pisiametniku või sekretärina, ent muidugi ei võinud Valentin 
selles sugugi kindel olla: Flambeau puhul ei võinud keegi kunagi milleski kindel olla. 


Nüüd on sellest möödas juba palju aastaid, kui too kuritegevuse suurkuju äkitselt 
lakkas maailma ärevil hoidmast — mille järel, nagu öeldi pärast Rolandi" surma, 
laskus 

maa peale suur vaikus. Ent oma parimail päevil (mõtlen sellega muidugi tema 
halvimaid päevi) oli Flambeau niisama monumentaalne ja rahvusvaheliselt tuntud 
kuju kui saksa keiser. Pea igal hommikul teatati ajalehes, kuidas ta oli pääsenud 
järjekordse kuriteo tagajärgedest uue kuriteo toimepaneku läbi. Flambeau oli 
hulljulge, hiiglasekasvu gaskoonlane ning tema naljakatest jõunumbritest pajatati 
kõige uskumatumaid lugusid: ta olla ühel juge d'instruction"il2 jalad taeva poole 
pööranud ja ta pea peale seisma pannud, «et tal ajusid puhastada»; ta olla pununud 
piki Rue de Rivoli'd, kummagi kaenla all politseinik. Tunnustuseks Flambeau'le peab 
ütlema, et oma kuulmatut jõudu kasutas ta enamasti sellisteks veretuteks ja väärikust 
riivavateks tempudeks, tema tõelised kuriteod aga olid ülileidlikud suurejoonelised 
röövimised. Ning neist sai iga uus tegu järjekordseks patuks tema hingel ja ka omaette 
looks. Eks olnud see ju Flambeau, kes Londonis Tirooli Piimaühistut pidas, millel 
polnud ei meiereisid, lehmi, veokeid ega ka piima, ent oli siiski oma paar tuhat klienti. 
Neid teenindas Flambeau lihtsalt sel teel, et tõstis piimanõud teiste inimeste uste 
tagant ümber oma klientide uste taha. Temap see ju oli, kes pidas seletamatut 
salakirjavahetust kellegi noore daamiga, kelle kirjad olid pideva kontrolli all, 
fotografeerides oma sõnumid lõpmatult väikestena mikroskoobi filmilindile. Paljusid 
Flambeau katsetusi iseloomustas aga jalustrabav lihtsus. Räägitakse, et kord 
võõbanud ta ühel tänaval ööpimeduse varjus üle kõik majanumbrid üksnes selleks, et 
kedagi reisijat lõksu meelitada. On täiesti kindel, et just tema leiutas kaasaskantava 
postkasti, mille ta vaiksetes äärelinnades tänava-nurkadele paigutas, et mõni võõras 
sinna rahakaardi poetaks. Ning lõpuks tunti teda kui imeosavat akrobaati: vaatamata 
oma suurele kogule suutis ta hüpata nagu rohutirts ning kaduda lehestikku nagu ahv. 
Ning suur Valentin andis Flambeau'd otsima asudes enesele täielikult aru, et selle 
varga leidmisega tema seiklused veel kaugeltki ei lõpe. 

Ent kuidas teda leida? Selles polnud suur Valentin veel sugugi selgusele jõudnud. 

Oli üks asi, mida Flambeau polnud kogu oma osavusele vaatamata võimeline 
varjama — ja see oli tema erakordne kasv. Tabanuks Valentini vilunud pilk mõnd 
kõrgekasvulist 

õunamüüjaeite, grenaderi või kas või mõnd keskmiselt pikka hertsoginnat, oleks ta 
selle otsemaid arreteerinud. Kuid kogu rongis ei leidunud kedagi, kes võinuks osutuda 
maskeeritud Flambeau'ks: ei saa ju ometi näiteks kassi maskeeritud kaelkirjakuks 
pidada. Laevalt saabunutes oli Valentin samuti selgusele jõudnud ning neid, kes Har- 
wichis või reisi kestel peale tulid, polnud päris kindlasti rohkem kui kuus. Need olid: 
üks väikest kasvu raudteeametnik, sihtkohaks lõppjaam; kolm lüheldast turule tõttavat 
aednikku, kes tulid rongi kaks peatust pärast Harwichi; üks väga lühike lesknaine, kes 
tillukesest Wessexi alevist Londoni sõitis, ja ülilühike katoliku preester kusagilt 
Essexi külakolkast, samuti pealinna poole teel. Väike preester kehastas väga ilmekalt 
ilmetuid Ida-Inglismaa tasandikke. Tema nägu oli ümar ja tuim nagu Norfolki 
talupojal, pilk tühi kui Põhjameri. Kaasas kandis mees mitut pruunis paberis pakki, 
mis tal kuidagi ei tahtnud ühekorraga käes püsida. Euharistlik kongress rebis kolka- 
tardumusest välja terve hulga selliseid pimedaid ja abituid, mutisarnaseid olevusi. 
Pesueht prantslasena oli Valentin karm skeptik ega sallinud seetõttu vaimulikke. Ent 


| * Roland — prantsuse keskaegse eepose «Rolandi laul» kangelane. (See ja järgnevad märkused tõlkijalt.) 
2juge d'instruction — kohtu-uurija (pr. k.). 


neile kaasa tunda suutis ta siiski ning see preester siin äratanuks kaastunnet igaühes. 
Tal oli kaasas tohutu suur päevinäinud vihmavari, mis tal alatasa käest põrandale 
pudenes. Ta ei paistnud mõistvat, millisest otsast ta oma edasi-tagasi pileti peab ette 
näitama. Sündinud idioodi lihtsameelsusega seletas ta reisikaaslastele, et peab olema 
ettevaatlik, kuna üks tema pruunis paberis pakkidest sisaldavat midagi, mis on tehtud 
puhtast hõbedast ja kaunistatud siniste kividega. Tolles preestris veidra ühenduse 
leidnud Essexi ilmetus ja pühaku lihtsameelsus valmistasid prantslasele tõelist lõbu 
kuni hetkeni, mil vaimulik imekombel kõigi oma pakkidega Tottenhami jõudis ja 
tagasi vagunisse oma vihmavarju otsima tuli. Nüüd Valentin isegi hoiatas teda 
heasoovlikult, et ta hõbedat kaasas kandes sellest igaühele ei lobiseks. Ent kellega 
Valentin ka ei kõnelnud, ikka oli ta valvsalt valmis tähele panema igaüht, kes, olgu ta 
siis rikas või vaene, mees või naine, olnuks vähemalt oma kuus jalga pikk, sest Flam- 
beau kasv oli neli tolli üle selle. 

Liverpool Streetile jõudes oli Valentin täiesti kindel, et siiani polnud kurjategija 
tema silma alla sattunud. Ta siirdus Scotland Yardi, et oma kohalviibimine 
seaduslikuks muuta ning vajaduse korral abi nõutada. Seejärel süütas 

Valentin sigareti ning asus pikale jalutusretkele mööda Londoni tänavaid. Victoria 
jaama tagustel tänavatel ja väljakutel ringi uidates jäi ta korraga seisma. Ta viibis 
parajasti vaiksel vanal väljakul, kus praegusel hetkel juhuslikult valitses kõikevaldav 
tardumus. Väljakuäärsed kõrged, lamedate fassaadidega majad näisid ühtaegu jõukad 
ja elaniketa, nelinurkne lapike rohelist platsi keskel niisama mahajäetud kui saareke 
Vaikses ookeanis. Üks väljaku neljast küljest oli teistest kõrgem ja meenutas 
poodiumi, ning majade ühtlase sirge rea katkestas siinkohal üks Londonile nii 
omaseid imetlusväärseid väärastusi: restoran, mis nägi välja, nagu oleks see tulnud 
Sohost ja siia ära eksinud. See restoran oli seletamatult paeluv oma kääbuspalmide ja 
pikkade sidrunikollast ning valget triipu külgkardinatega. Hoone oli erakordselt kõrge 
ning ehtlondonlikul lipitud ja lapitud moel viis tänavalt sissepääsu juurde kitsuke 
trepp, mis meenutas rohkem küll esimese korruse akna juurde viivat tuletõrjeredelit. 
Kaua seisis Valentin sigaretti pahvides kollast-valget triipu kardinate vastas ja pidas 
aru. 

Imede juures on kõige uskumatun see, et neid ikka vahel juhtub. Paar pilve 
taevas, võivad tõepoolest moodustada põrnitsevat inimsilma meenutava kujundi ning 
ohtlikul teekonnal võib maastikul tõesti silma hakata igas suhtes täpselt küsimärgi 
kujuline üksik puu. Paari viimase päeva jooksul on mul endal juhust olnud neid 
mõlemaid näha. Ikka saab Nelson surma täpselt võidu hetkel ning täiesti juhuslikult 
saab Williamsoni-nimelise mehe mõrtsukaks mees nimega Williams, otsekui oleks 
tegemist lapsetapuga. Lühidalt, elus tuleb ette noid imetaolisi kokkusattumusi, mida 
proosalise vaimuga inimesed iialgi tähele ei pane. Hästi on sõnastanud oma paradoksi 
Poe, kes ütleb, et toeline tarkus arvestab alati ettearvestamatuga. 

Aristide Valentin oli läbi ja lõhki prantslane ning prantslase intelligents on just 
nimelt puhas intelligents. Ta polnud muidugi mingi «mõtlemismasin», sest see on 
moodsate fatalistide ja materialistide arutu fraas. Masin on masin just sellepärast, et ta 
ei suuda mõelda. Aga Valentin oli mõtlev ning ühtaegu ka sirgjooneline inimene. 
Kõik tema mustkunstniku trikkidena “tunduvad tulemused olid saavutatud visa 
loogika, selge ja lihtsa prantsuse mõttetöö tulemusena. Prantslased ei pingesta 
maailma mitte mõne paradoksi loomise läbi, vaid sellega, et viivad ellu aabitsatõdesid 
ning lähevad seejuures liiga kaugele — nii 

nagu juhtus Prantsuse revolutsiooni aegu. Aga just sellepärast, et Valentin 
mõistust hindas, tajus ta ka mõistuse piire. Üksnes selline inimene, kes ei tea midagi 
mootoritest, võib rääkida benstiinita töötavatest mootoritest; üksnes inimene, kes 
midagi ei taipa mõistusest, võib kõnelda mõistuse rakendamisest ilma kindlate ja 
vaieldamatute lähtekohtadeta. Ja praegu polnud Valentinil mingit kindlat lähtekohta: 
Harwichist oli Flambeau läbi lipsanud, ja kui ta üldse Londonis viibis, siis võis ta olla 
kes tahes, alates pikakasvulisest hulgusest Wimbledoni pargis kuni kõrget kasvu 
toostmeistrini Hõtel Metropoleks. Seesuguse täieliku teadmatuse puhuks oli 
Valentinil oma meetod varuks. 

Niisugusel korral arvestas ta ettearvestamatuga. Kui ta ei saanud käia 
mõistusepärast teed, võttis ta külmalt ja kavakindlalt kursi mõistusevastasele. Selle 
asemel et pidada silmas mõeldavaid paiku — pankasid, politseijaoskondi, üldtuntud 
kohtumiskohti, käis ta plaanipäraselt läbi kõik mõeldamatud: koputas iga ettejuhtuva 
inimtühja maja uksele, tuhnis läbi iga umbsopi, ronis igale teele, kus läbipääs oli 
rämpsuga tõkestatud, keeras igale tänavale, mis teda täiesti tarbetult teelt kõrvale 
juhtis. Valentin kaitses seda hullumeelset meetodit täiesti loogiliselt. Ta väitis, et kui 
asitõend on olemas, on see loomulikult halvim meetod, ent kui mingeid asitõendeid 
pole — siis on see parim, sest alati oli võimalik, et mistahes silmahakkav veidrus võis 
jälitatava pilku püüda täpselt samuti kui jälitaja oma. Kusagilt on ju vaja pihta hakata 
ning parem on seda teha sealt, kus mõni teinegi ehk võis käinud olla. Miski restorani 
viiva trepi juures, miski restorani vaikuses ja veidras välimuses ergutas detektiivi 
haruldast romantilist kujutlusvõimet ning ta otsustas umbropsu katset teha. Ta läks 
trepist üles, ning võtnud istet akna all, tellis tassi musta kohvi. 

Hommikupoolikust oli pool juba möödas, ent Valentin polnud veel einetanud: 
võõraste hommikueinete vähesed jäänused laual panid ta nälga tundma, ning lisanud 
tellimusele kooreta keedetud muna, raputas ta hajameelselt kohvisse suhkrut, mõeldes 
ise aina Flambeau'le. Talle tuli meelde, kuidas Flambeau ükskord oli pakku pääsenud 
lihtsalt küünekääride abil, kord jälle põleva maja kaudu; kord pääses ta, makstes kinni 
märgistamata ümbriku, ning kord kogus inimesed teleskoobi ümber vaatama komeeti, 
mis võis iga hetk hävitada maakera. Valentin 

pidas oma detektiiviaju võrdväärseks kurjategija omaga ning see oli tõesti nii. Ent 
ühtaegu tajus ta täiel määral ka oma puudujääke. «Kurjategija on kunstnik, detektiiv 
üksnes kunstikriitik,» sõnas Valentin hapu naeratusega, tõstis kohvitassi aeglaselt 
huulile ning asetas selle siis kiiresti jälle lauale. Ta oli kohvisse soola puistanud. 

Valentin silmitses toosi, millest ta hõbedast pulbrit oli võtnud — see oli igal juhul 
suhkrutoos, mõeldud suhkru jaoks niisama kindlasti kui šampanjapudel on mõeldud 
Šampanja jaoks. Valentin ei suutnud taibata, miks küll selles soola hoiti. Ta vaatas 
ringi, et näha, kas leidub veel üldkasutatavaid lauanõusid. Jah, laual oli kaks pilgeni 
täis soolatoosi. Valentin maitses: toosides oli suhkur. Siis silmitses ta juba erksama 
huviga restorani, et leida veelgi märke tollest veidrast maitsest, mis võimaldas 
paigutada soola suhkrutoosi ja suhkru soolatoosi. Peale üksiku tumeda märja laigu 
valgel seinal tundus kogu ruum olevat piinlikult korras, rõõmsailmeline ja tavaline. 
Valentin helistas kella, et kutsuda kelner. 

Kui too kohale kiirustas, juuksed sel varasel tunnil pisut sassis ja silmad unised, 
palus detektiiv (kes oskas hinnata ka lihtsamat sorti nalja) tal proovida suhkrut ning 
öelda, kas see vastab restorani heale mainele. Selle nalja peale kelner haigutas äkitselt 
ja virgus. 

«Kas harrastate igal hommikul oma klientidega selliseid peenetundelisi nalju?» 
päris Valentin. «Kas soola ja suhkru äravahetamise temp teile tüütuks ei muutu?» 


Kui iroonia pärale jõudis, seletas kelner kokutades, et asutusel pole loomulikult 
seesugust kavatsust olnud, tegemist peab olema mingi seletamatu eksitusega. Ta uuris 
kõigepealt suhkrutoosi, seejärel soolatoosi ning tema näoilme muutus üha nõutumaks. 
Lõpuks vabandas ta kiiruga ning tõttas minema, naastes mõne hetke pärast, kaasas 
restoraniomanik. Omanik uuris samuti suhkrutoosi, seejärel soolatoosi ning oli samuti 
nõutu. 

Järsku aga kaotas kelner keelele tulvavast sõnadevoost peaaegu kõnevõime. 

«Mina mõtlen,» kogeles ta innukalt, «mina mõtlen, et need olid need kaks 
vaimulikku.» 

«Mis kaks vaimulikku?» 

«Kaks vaimulikku, kes supi vastu seina viskasid,» seletas kelner. 

«Viskasid supi vastu seina?» kordas Valentin, olles kindel, et tegemist on mingi 
itaalia metafooriga. 

«Jah, jah,» seletas kelner ärevalt, osutades ise tumedale laigule valgel tapeedil, 
«viskasid supi seal vastu seina.» 

Valentin vaatas küsivalt restoraniomaniku otsa, kes talle põhjalikumat seletust 
pakkudes appi ruttas. 

«Jah,» sõnas restoranipidaja, «see on tõsi, ehkki ma ei usu, et sel on midagi 
pistmist suhkru ja soolaga. Väga vara, just pärast seda, kui aknaluugid lahti tehti, tulid 
kaks vaimulikku suppi sööma. Nad olid mõlemad väga vaikse olemisega ja väärikad 
isandad, üks neist maksis arve ja läks välja, teine, too tundus üldse olevat vähe aeg- 
lasem sell, kohmitses veel paar minutit, enne kui ta oma asjad sai kokku korjatud. 
Lõpuks lahkus ka tema. Ainult et enne kui ta välja läks, võttis ta oma puljongitassi, 
millest ta oli vaid poole ära joonud, ja viskas puljongi lartsti vastu seina. Olin ise 
parajasti tagaruumis ja kelner samuti, ning kui ma välja tormasin, leidsin pleki seinalt 
ja saali tühja. Erilist kahju ta ju ei teinud, aga jultunud temp oli see siiski ja ma 
proovisin neid mehi tänavalt kätte saada. Aga nad olid juba liiga kaugel, nägin vaid, 
kuidas nad ümber nurga Carstairs Streetile pöörasid.» 

Juba oligi detektiiv jalul, kübar peas, kepp käes. Talle oli selge, et üldises 
pimeduses, mis tema mõistusel lasus, jäi tal vaid üle järgida esimest juhuslikku 
näpunäidet ning see siin oli piisavalt juhuslik. Maksnud arve ja põrutanud klaasuksed 
enda järel kinni, pöördus ta varsti ümber nurga teise tänavasse. 

Oli õnn, et isegi sellistel ärevatel hetkedel säilitas Valentini pilk kainuse ja vilka 
tähelepanuvõime. Ühest poe väljapanekust mööda sööstes hakkas miski talle korraga 
silma ning ta läks tagasi, et täpsemalt järele vaadata. Tegemist oli tavalise 
puuviljapoega, kus hulk kaupu oli poeesisele välja seatud ning nimetuste ja 
hinnalipikutega varustatud. Kõige väljapaistvamal kohal asus kaks kuhe-likku, ühes 
apelsinid, teises pähklid. Pähklite kuhjakesel seisis tükk kartongi, millele oli sinise 
kriidiga suurte tähtedega kirjutatud: «Kõrgema sordi maroko apelsinid, kaks penni 
tükk.» Apelsinide kuheiikul oli samasugune selge ja täpne kiri: «Ehtsad brasiilia 
pähklid, neli penni nael.» Valentin silmitses neid kahte silti ning taile tundus, et on 
sellist peent huumorit kusagil juba kohanud ning alles üsna hiljuti. Ta juhtis lipikute 
ebakorrektsusele punase-näolise poodniku tähelepanu, kes mornil ilmel kiikas tänavat 
pidi kord üles, kord alla. Müüja ei vastanud midagi ja paigutas lipikud vihase 
liigutusega õigele kohale. 

Elegantses poosis jalutuskepile nõjatudes silmitses detektiiv ikka veel poekest. 
Viimaks ta lausus: «Palun vabandage, pealtnäha kõlab see kohatult, mu härra, kuid 
ma tahaksin teile esitada küsimuse eksperimentaalse psühholoogia ja ideede 


seostumise vallast.» Punasenäoline poodnik põrnitses detektiivi ähvardaval pilgul, ent 
too jätkas rõõmsameelselt, keerutades jalutuskeppi. «Mispärast meenutavad kaks 
puuviljakaupmehe juures äravahetatud silti Londonisse puhkusele sõitnud vaimuliku 
kübarat? Või kui te ehk aru ei saanud, siis: milline seos ühendab apelsinidena 
tähistatud pähkleid ettekujutusega kahest vaimulikust, kellest üks on lühike ja teine 
pikk?» 

Kaupmehe silmad näisid pealuust välja tungivat nagu konnal: hetkeks tundus 
tõepoolest, et ta kargab Valentinile kallale. Viimaks kogeles ta vihaselt: «Ei mina tea, 
mis teil nendega tegemist peaks olema, aga minu poolt võite neile küll öelda, et ma 
löön neil pead lõhki, olgu nad siis papid või mitte, kui nad veel kord mu õunad maha 
ajavad!» 

«Kas tõesti?» päris detektiiv ülikaastundlikult. «Ajasid nad tõesti teie õunad 
maha?» 

«Üks neist ajas jah,» sõnas vihast vahutav poodnik, «veeresid kõik tee peale laiali. 
Kui ma poleks neid üles korjama pidand, oleks ma selle tõpra kätte saand.» 

«Kuhupoole need papid läksid?» päris Valentin. 

«Seda teist tänavat pidi üles, sealt vasemalt poolt, ja siis üle väljaku,» seletas mees 
kiiresti. 

«Tänan,» ütles Valentin ja haihtus nagu haldjas. Ületanud järjekordse väljaku, 
kohtas ta politseinikku ja ütles: 

«Öelge kiiresti, konstaabel, kas nägite siin kaht vaimuli-kukübaras preestrit?» 

Politseinik turtsus naerda. «Nägin, sir, ja kui te just teada tahate, siis üks neist oli 
küll täis. Ta seisis keset teed ja ehmatas toda ...» 

«Kuhupoole nad läksid?» katkestas teda Valentin. 

«Nad läksid vaat sealt ühe kollase bussi peale, mis läheb Hampsteadi,» vastas 
mees. 

Valentin näitas ette oma ametitõendi ja seletas kiiresti: «Kutsuge veel kaks meest, 
kes tuleksid koos minuga neid jälitama.» Ta läks üle tee sellise nakatava tarmukusega, 
et kohkvel politseinik end enam-vähem nobedalt liigutama hakkas. Poolteise-minuti 
pärast fiitusid kõnniteel prantsuse detektiiviga politseiinspektor ja üks erariides 
politseinik. 

«Noh, sir,» alustas esimene tähtsalt naeratades, «ja mis on ...» 

Valentin osutas äkitselt kepiga. «Küll ma üleval bussis seletan,» sõnas ta, ning 
teed rajades kihutaski juba läbi tiheda liiklusvoo. Kui kõik kolm hingeldades kollase 
sõiduki teise korruse istmetel asusid, sõnas inspektor: «Taksoga saaksime neli korda 
kiiremini pärale.» 

«Täiesti õige,» kostis nende juht rahulikult, «kui me ainult teaksime, kuhu me 
läheme.» 

«Noh, ja kuhu te siis lähete?» päris teine jõllitades. 

Paar sekundit imes Valentin kortsus kulmul sigaretti, siis sõnas seda sõrmede 
vahel hoides: «Kui te teate, mida keegi teeb, siis jõudke temast ette, aga kui te tahate 
teada saada, mida ta teha kavatseb, käige tema kannul. Hulkuge ringi seal, kus tema 
hulgub, peatuge, kus peatub tema. Siis võib-olla näete seda, mida temagi nägi, ja 
toimite nii, nagu toimis tema. Kõik, mida võime praegu teha, on hoida silmad lahti, et 
tähele panna mõnd iseärasust.» 

«Mislaadi iseärasust te õieti silmas peate?» päris inspektor. 

«Ükskõik mis iseärasust,» vastas Valentin, ning jäi jälle kangekaelselt vait. 

Oli tunne, et kollane omnibuss roomab mööda linna põhjaosa tänavaid juba 
lõputuid tunde. Suur detektiiv rohkem seletusi ei andnud ning vististi tundsid ta 


abilised tasapisi tärkavat ja kasvavat kahtlust oma eesmärkide suhtes. Võib-olla 
tundsid nad ka tasapisi tärkavat ja kasvavat soovi lõunat süüa, sest tavalisest 
lantšiajast oli möödas juba mitu tundi ning Londoni põhjapoolse äärelinna pikad 
tänavad tundusid üksteisest välja kasvavat otsekui mingi põrguliku pikksilma jätked. 
See oli üks neist teekondadest, kus tunnete alatasa, et just nüüd olete kindlasti 
jõudnud maailma otsa, kuid avastate otsekohe, et olete jõudnud vaid Tufnelli pargi 
algusse. Juba hääbus London losakil kõrtsideks ja süngeteks aguliteks, sündis siis aga 
täiesti seletamatul viisil uuesti rahvarohkete tänavate ja lärmakate hotellide näol. 
Mehed justkui sõitnuksid läbi kolmeteistkümne erineva linnakese, mis kõik omavahel 
korraks kokku puutusid. Ehkki nende ees kulgeva tee kohal võimutses juba talvine 
õhtuhämarus, istus Pariisi detektiiv vagusi ja valvsalt, silmitsedes mõlemal pool 
möödalibisevate tänavate suudmeid. Selleks ajaks, kui Camden selja taha jäi, olid 
politseinikud juba peaaegu magama jäänud; igatahes võpatasid nad, kui Valentin 
järsku püsti kargas, meestele käega õlale laksas ja bussijuhile hüüdis, et too peatuma 
jääks. 

Mõistmata, miks neid bussist välja aetakse, komberdasid politseinikud trepist alla 
tänavale. Kui nad selgitust oodates ringi vaatasid, nägid nad, et Valentin osutab 
võidukalt sõrmega ühele aknale vasakul pool teed. See oli suur aken, mis võttis enda 
alla osa suure ja toreda, kuldkaunistustega võõrastemaja fassaadist: see oli 
lõunatamiseks mõeldud majaosa ja kandis silti «Restoran». Osutatud aken nagu kõik 
teisedki aknad võõrastemaja tänavapoolsel küljel oli mustrilisest jääklaasist, ent akna 
keskkohas haigutas suur mustendav avaus otsekui jääle langenud täht. 

«SIIN siis ongi viimaks meile märguanne,» hüüdis Valentin jalutuskeppi 
viibutades, «katkise aknaga maja!» 

«Mis aken? Mis märguanne?» päris tema esimene abiline. «Mis tõestab, et sellel 
seal on miskit pistmist nonde meestega?» 

Valentin oleks äärepealt raevuga oma bambusest jalu-tuskepi pooleks murdnud. 

«Tõestab!» hüüdis ta. «Püha jumal! See mees otsib veel tõendeid! Muidugi, 
üheksakümne üheksal juhul sajast pole sel nendega midagi pistmist. Aga mida muud 
jääb meil üle? Kas te siis ei mõista, et me peame kas järgima seda ühte pöörast 
võimalust või minema koju ja heitma voodisse!» Mürinal tormas Valentin restorani, 
abilised kannul, ning peagi istusid nad lantši süües laua taga ja silmitsesid seestpoolt 
tähekujulist avaust klaasis, oskamata sealt nüüdki midagi välja lugeda. 

«Teil on keegi akna ära lõhkunud,» tähendas Valentin kelnerile, kui ta arvet tasus. 

«Jah, sir,» vastas mees, askeldades agaralt peenrahaga, millele Valentin vaikides 
lisas suurejoonelise jootraha. Kelner ajas end sirgu ja elavnes pisut, kuid siiski 
niivõrd, et seda märgata võis. 

«Ah jaa, sir,» sõnas' ta. «See on tõesti väga imelik lugu, sir.» 

«Kas tõesti? Jutustage meile sellest,» sõnas detektiiv hooletu uudishimuga. 

«Nojah, ilmusid siia kaks musta riietatud härrasmeest,» seletas kelner, «kaks tükki 
noist võõramaa pappidest, kes siin nüüd ringi liiguvad. Tellisid odava ja lihtsa lantši, 
üks neist maksis ja läks välja' Teine asutas just talle järele minema, kui ma raha üle 
vaatasin ja märkasin, et too mees mulle kolmekordse hinna oli maksnud. «Kuulge,» 
ütlesin mina tollele, kes ka juba peaaegu uksest väljas 

oli, «te maksite liiga palju.» — «Oh,» vastab tema, «kas tõesti?» — «Jah,» ütlen 
mina, võtan oma arve ja näitan talle. Noh, ja oli see vast alles lops!» «Misasi?» päris 
Valentin. 


«No maolin valmis seitse korda piibli pfeal vanduma, et ma kirjutasin arve peale 
4 Šillingit. Aga nüüd ma nägin, et seal seisis must-valgel 14 šillingit.» 

«Ja siis?» hüüdis Valentin end aeglaselt, kuid põlevi silmi püsti ajades. «Ja siis?» 

«Too preester ütleb ukse juurest surmtõsiselt: «Vabandage, et ma teie arve segi 
ajasin, aga nii saab ka akna eest tasutud.» — «Mis akna?» ütlen mina. «Akna, mille 
ma ära lõhun,» teatab tema ja lööb vihmavarjuga akna puruks.» 

Kõik kuulajad hüüatasid ja inspektor sõnas tasa: «Kas me otsime siis jalgalasknud 
nõdrameelseid või?» Kelner jätkas, ise oma naljakat lugu nähtavalt nautides. 

«Jäin hetkeks vahtima nagu loll ja ei osanud midagi peale hakata. Mees kõndis 
restoranist välja ja läks ümber nurga oma sõbrale järele. Siis panid nad nii kiiresti 
mööda Bullock Streeti üles, et ma ei saanud neid enam kätte, ehkki jooksin ümber 
tõkkepuu.» 

«Bullock Streetile,» lausus detektiiv ja sööstis piki tänavat minema niisama 
kiiresti kui kummaline paar, kelle jälil ta oli. 

Nüüd kulges nende tee üksluiste tellismüüride vahel otsekui tunnelis. Neil tänavail 
oli vähe valgusteid ja veel vähem aknaid, näis, nagu moodustuksid nad vaid kõik- 
mõeldavate hoonete tagakülgedest. Hämarus tihenes ning isegi Londoni politseinikel 
polnud just kerge taibata, millises suunas nad täpselt läksid. Inspektor aga oli üldiselt 
üsna kindel, et lõppude lõpuks jõuavad nad välja Harnp-stead Heathi. Korraga lõi 
sinkjas hämaruses helendama üksik gaasituledest valgustatud aknakumerus nagu 
latern ning Valentin seisatas hetkeks pisikese, ent silmatorkava maiustustepoekese 
ees. Kõhelnud veidi, ta sisenes, ning seistes täie tõsidusega maiustuste toretseva 
kirevuse keskel, ostis hoolikalt valides kolmteist šokolaadisigarit. Oli selge, et ta 
valmistas niiviisi pinda ette, ent seda ei läinudki tal tarvis. 

Poepidaja, nurgeline vanapoolne näitsik, oli Valentini elegantse isiku ilmumisele 
vaid tavapärase küsiva ilmega reageerinud, ent kui ta silmas mehe selja taga ukseavas 

sinisesse univormi rõivastatud inspektorit, ilmus ta pilku elevus. 

«Kui te tolle paki pärast tulite, siis selle saatsin ma juba ära,» seletas ta. 

«Paki?» kordas Valentin ning nüüd oli tema kord küsivalt vaadata. 

«Ma mõtlen pakki, mille too džentelmen siia jättis, too vaimulik džentelmen.» 

«Taeva pärast,» sõnas Valentin, ilmutades nüüd ettepoole kummardudes 
esmakordselt tõelist ärevust, «taeva pärast, rääkige meile täpselt, mis juhtus.» 

«Nojah,» seletas naine, ise veidi kahevahel olles, «nood vaimulikud tulid siia 
umbes tunni aja eest, ostsid pipar-mündikompvekke, ajasid väheke juttu ja läksid siis 
edasi Hampstead Heathi suunas. Sekund hiljem tuleb üks neist jooksuga tagasi ja 
ütleb: «Ega ma siia üht pakki ei unustanud?» Noh, mina vaatasin igale poole, aga ei 
leidnud ühtki pakki. Siis ütleb tema: «Olgu peale, aga kui peaksite mõne paki leidma, 
siis saatke see, palun, vaat sellel aadressil.» Ta jättis mulle aadressi ja ühe Šillingi 
vaevatasuks. Ja oligi nii: kuigi ma arvasin, et olin otsinud igalt poolt, leidsin siiski 
pruunis paberis paki ning saatsin selle postiga sinna, kuhu too vaimulik palus. 
Aadressi ma enam ei mäleta, aga see oli kusagil Westminsteris. See asi tundus nii 
tähtis olevat, et ma mõtlesin, vahest on politsei sellepärast siin.» 

«Nii see ongi,» vastas Valentin lühidalt, «Kas Hampstead Heath on siit kaugel?» 

«Otse edasi minnes jõuate viieteistkümne minuti pärast lagedale välja,» seletas 
naine. Valentin kargas poekesest tänavale ja pistis jooksu. Detektiivid järgnesid talle 
vastumeelsel sörgil. 

Tänav, mille nad läbisid, oli nõnda kitsuke ja täis veiklevaid varje, et kui nad 
järsku lagedale väljale, tohutu kummuva taeva alla jõudsid, üllatusid nad nähes, kui 
selge ja valge oli õhtu. Täiuslik paabulinnuroheiine kuppel uppus tumelillas kauguses 


kuldsesse kumasse. Hõõguv-roheline varjund oli piisavalt sügava tooniga, laskmaks 
siin-seal paista paari kristallina sädelevat tähte. Kõik, mis päevavalgusest veel 
säilinud oli, kumendas kuldses hõõguses Hampsteadi piiril ning tolle populaarse 
laugja nõo kohal, mida hüütakse Terviseoruks. Puhkajad, kes selles piirkonnas ringi 
liiguvad, polnud veel kõik laiali läinud: pinkidel istus veel hämarusse sulavaid 
paarikesi, siit-sealt 

kaugusest kostis kiikedelt tüdrukute kilkeid. Taeva hiilgus inimsoo üleva 
madaluse kohal tumenes ja süvenes ning nõlvakul seistes ja kaugele üle oru vaadates 
silmaski Valentin seda, mida otsis. 

Eemal mustendavate inimgruppide seas, mis aegamisi laiali lagunesid, oli üks eriti 
must, mis koos püsis: kaks vaimulikurüüs inimkogu. Ehkki mehed olid pisikesed kui 
putukad, nägi Valentin ometi, et üks oli teisest tunduvalt väiksem. Too teine hoidis 
end kühmu nagu mõni raamatukoi ja oli igati silmapaistmatu, ent siiski paistis 
selgesti, et ta on tublisti üle kuue jala pikk. Valentin surus hambad kokku ning rühkis 
kannatamatult keppi viibutades edasi. Ajaks, mil ta vahemaad oluliselt vähendada 
ning kaht kogu otsekui mikroskoobi all suurendada oli suutnud, jõudis ta märgata veel 
midagi, mis teda küll jahmatas, ent mida ta siiski mingil moel oli aimanud. Kes ka ei 
olnud pikakasvuline preester, polnud mingit kahtlust selles, kes oli lühike mees. See 
oli Valentini kaaslane Harwichi rongist, pisike jässakas küree Essexist, keda ta oli 
hoiatanud pruunis paberis paki pärast. 

Siiamaani klappis kõik kenasti ja mõistetavalt. Järelepärimiste tulemusena oli 
Valentin juba hommikul teada saanud, et keegi isa Brown Essexist toob Londonisse 
safiiridega hõberisti, üliväärtusliku reliikvia, et näidata seda välismaa vaimulikkudele. 
Kahtlemata oligi see «siniste kividega hõbeese» ning kahtlemata oli isa Brown 
toosama tobuke rongist. Muidugi polnud midagi imestamisväärset ka asjaolus, et see, 
mis oli teada Valentinile, oli teada Flambeau'legi — Flambeau'le oli kõik teada. 
Samuti polnud midagi üllatavat selles, et Flambeau, saanud kuulda safiiridega risti 
olemasolust, üritas seda röövida — see oli kõige loomulikum asi asjade loomulikus 
käigus. Ning muidugi polnud midagi üllatavat selleski, et Flambeau võis sellise 
rumala oinaga nagu too vihmavarju ja pakkidega mees, teha mis ta aga tahtis. Preester 
oli just sedasorti inimene, keda igaüks võis pimesi enese kannul kas või 
põhjapoolusele vedada, ning polnud sugugi imelik, et niisugune näitleja nagu 
Flambeau, olles ka ise preestriks riietunud, oskas isa Browni Hampsteadi kõnnule 
meelitada. Siiamaani oli kuritegu selgemast selgem ning sellal, kui detektiiv abitu 
preestri vastu haletsust tundis, tundis ta Flambeau vastu midagi põlastusesarnast, sest 
too oli valinud enesele nii kergeuskliku ohvri. Ent kui Valentin mõtles kõigele sellele, 
mis oli juhtunud vahepeal, kõigele, 

mida ära kasutades ta oma võidu oli saavutanud, tuli tal rängalt pead murda, et 
sellest üldse midagi taibata. Mis oli sinihõbedase risti röövimisel pistmist 
supilarakaga seinal? Mis oli sel tegemist äravahetatud pähklite ja apelsinidega või 
akendega, mis enne kinni maksti ja seejärel puruks löödi. Jälitamine hakkas jõudma 
lõpule, ent mingil seletamatul moel oli Valentinil selle keskpaik kaotsi läinud. Kui 
kuulsal detektiivil vahel eksimusi ette tuli, siis enamasti leidis ta küll asitõendid, kuid 
kurjategija jäi tabamata. Siin aga oli tal kurjategija käes, ent mingeid asitõendeid ei 
suutnud ta leida. 

Nagu mustad kärbsed roomasid kaks kogu, kellele nad olid järgnenud, üle 
mäenõlva tohutu rohelise kumeruse. Oli näha, et mehed on süvenenud vestlusse ning 
võib-olla ei pannudki nad tähele, kuhu lähevad, ent päris kindlasti suundusid nad 


nõmme metsikutele ja inimtühjadele kõrgendikele. Kui jälitajad meestele lähemale 
hakkasid jõudma, tuli neil kasutada hirveküttide mitte sugugi väärikaid" asendeid, 
varjuda puude taha ning isegi kõhuli kõrges-rohus roomata. Nende vaevanõudvate 
võtete abiga jõudsid; meie kütid oma saagile juba niivõrd lähedale, et võisid kuulda 
kõnekõma, ent nende kõrvu ei jõudnud mitte ühtki sõna peale sagedasti korduva, 
kõrgel lapsehäälel lausutud sõna «mõistus». Korraks kaotasid detektiivid ühe mäerin- 
naku taga põõsapadrikus jälitatavad silmist. Kümne äreva minuti jooksul ei suutnud 
nad kahe preestri jälgi leida, siis aga viis tee neid mäekünka ümbert ringi, lopsakasse 
ja inimtühja, loojakupäikesest valgustatud orgu. Selles aukartustäratavas, kaunis, kuid 
üksildases paigas seisis ühe puu all vana logisev pink. Pingil istus kaks preestrit, 
mõlemad endistviisi haaratud oma tõsisest jutuajamisest. Tumenevat silmapiiri 
kaunistas ikka veel suurejooneline rohekaskuldne kuma, ent taevakuppel pea kohal 
hakkas aeglaselt muunduma paabulinnurohelisest paabu-linnusiniseks ning üha enam 
eraldusid sellel tähed otsekui suured kalliskivid. Kaaslastele tummalt viibates hiilis 
Valentin suure haralise puu varju, ning seistes seal hiirvaikselt paigal, kuulis nüüd 
esmakordselt preestrite vestlust pealt. 

Kui ta oli kuulanud poolteist minutit, haaras Valentini saatanlik kahtlus. Võib-olla 
oli -kaht inglise politseinikku enese järel öise nõmme üksildusse vedada niisama arutu 
üritus kui nõela otsimine heinakuhjast. Sest preestrid arutlesid täpipealt nagu preestrid 
ikka: vagalt, õpetatult ja 

pikalt teoloogia õhkõrnade mõistatuste üle. Väike Essexi preester kõneles 
lihtsamalt, ümar nägu pööratud tähtede poole; teine rääkis langetatud päi, justkui 
olnuks ta liiga vääritu nende poole vaatama. Ent süütumat teoloogilist vestlust poleks 
kuulnud ka mistahes itaalia valges kloostris või hispaania mustas katedraalis. 

Esimesena kuulis Valentin üht isa Browni lausekatket, mis lõppes nii: «...mida 
nad tegelikult keskajal selle all mõtlesid, kui kõnelesid taeva äraostmatusest.» 

Pikem preester noogutas langetatud päi ning sõnas: 

«Oh jaa, praegused uskmatud viitavad endi mõistusepärasusele. Ent kes võib 
vaadata noid miljoneid maailmu ja seejuures mitte tunda, et võib olla suurepäraseid 
universumeid, kus mõistus pole sugugi mõistusepärane.» 

«Ei,» lausus teine preester, «mõistus on alati mõistusepärane, ka kõige viimases 
pärapõrgus, kõikide asjade piirimail. Ma tean, et inimesed heidavad kirikule ette 
mõistuse alahindamist, ent lugu on just vastupidi. Üksnes kirik on maa peal see, kes 
mõistust tõeliselt ülendab. Üksnes kirik kinnitab maa peal, et Jumal ise on mõistusega 
määratud.» 

Pikem vaimulik tõstis oma kauni näo taeva poole ja kostis: 

«Ja siiski, kes teab, kas meie lõpmatus universumis...» 

«Lõpmatus üksnes füüsiliselt,» vastas väike preester, istmel järsult pöördudes, 
«kuid mitte lõpmatus tõe seaduste eest pääsemise mõttes.» 

Puu taga näris Valentin tummas raevus sõrmeküüsi. Ta peaaegu kuulis inglise 
detektiivide itsitamist, oma fantastilise oletuse mõjul oli ta vedanud nad nii kaugele 
üksnes selleks, et pealt kuulata kahe vana heatahtliku preestri metafüüsilist loba. Oma 
kannatamatuses läks tal pikakasvulise kirikumehe keeruline vastus kõrvust mööda, ja 
kui ta uuesti kuulama jäi, rääkis jälle isa Brown: 

«Mõistus ja õiglus valitsevad ka kõige kaugemal ja üksildasemal tähel. Vaadake 
neid tähti. Kas ei tundu nad teemantide ja safiiridena? Te võite ette kujutada mistahes 
hullumeelset botaanikat või geoloogiat, kui soovite. Mõtelge teemantkõvadest 
metsadest briljantidest lehestikuga, mõtelge, et kuu on helesinine, üksainus helesinine 
safiir. Aga ärge hakake kujutlema, et kõik see pöörane astronoomia muudab kas või 


karvavõrra midagi mõistuse või õiglaste tegude hindamisel. Ka opaaltasandikel või 
pärlist kaljudel leiate ikka ja alati märgukirja: «Sina ei pea mitte varastama.»» 

Valentin pidi just püsti tõusma oma jäigast ja küürakil asendist ning minema 
hiilima nii vaikselt kui võimalik, lööduna oma elu ainsast suurest eksisammust. Ent 
miski pikema preestri vaikimises sundis teda ootama, kuni too kõnelema hakkab. Kui 
ta viimaks seda tegi, ütles ta lihtsalt, pea langetatud ja käed põlvil koos: 

«Ma usun siiski, et on maailmu, mis suudavad meie mõistusest kõrgemale tõusta. 
Taeva müsteeriumid on äraarvamatud ning ainus, mis ma võin, on nende ees pea 
langetada.» 

Siis aga, pea endiselt langetatud ja karvavõrragi muutmata oma poosi või 
hääletooni, lisas ta: 

«Palun ulatage mulle oma safiiridega rist, olge nii lahke. Oleme siin omavahel, ma 
võiksin teil kaela käänata kui kassipojal.» 

Muutumatu hääletoon ja hoiak tegid selle vapustava kõneaine muutuse 
kummaliselt ähvardavaks. Ent reliikvia valdaja liigutas vaid üsna veidi pead. Tema 
rumalavõitu nägu oli endiselt tähtede poole pööratud. Vahest ei olnud ta kõigest aru 
saanud? Või vahest oli ta küll kõike mõistnud, ent istus nüüd jäigas hirmutardumuses? 

«Jah,» lausus pikakasvuline preester vaiksel häälel, säilitades endistviisi 
liikumatuse, «jah, mina olen Flambeau.» 

Siis, vaikinud korraks, ütles ta: «Noh, andke nüüd, palun, mulle rist.» 

«Ei,» lausus teine, ning sellel ühesilbilisel sõnal oli eriskummaline kõla. 

Korraga heitis Flambeau endalt oma teeseldud preesterlikkuse, viskas pea selga 
ning naeris vaikselt, kuid kaua. 

«Ei,» hüüdis ta, «teie ei anna seda mulle, te ennasttäis prelaat! Teie ei anna seda 
mulle, te lihtsameelne tsölibaat! Kas öelda teile, miks te seda mulle ei anna? Sest et 
rist asub juba minu rinnataskus!» 

Väike mees Essexist pööras pead ning hämaruses tundus tema ilme nürimeelne. 
Ta küsis erasekretäri argliku püüdlikkusega: 

«Kas .... kas olete kindel?» 

Flambeau lausa röögatas heameelest. 

«Tõepoolest, vaata teid või kolmevaatuselist komöödiat!» hüüdis ta. «Muidugi, te 
kõlupea, ma olen täiesti kindel! Mul oli oidu valmistada tõelise paki koopia, ja nüüd, 
mu sõber, on teie käes koopia ja minu käes juveelid. See on vana nõks, isa Brown, 
väga vana nõks.» 

«Jah,» sõnas isa Brown ja silus endiselt juhmil ilmel käega juukseid. «Jah, ma 
olen sellest kuulnud.» 

Ootamatut huvi tundes pöördus kuulus kurjategija väikese külapreestri poole. 

«Teie olete sellest kuulnud?» päris ta. «Kust te sellest kuulsite?» 

«Tema nime ei või ma teile muidugi öelda,» sõnas pisike mees lihtsalt. «Ta 
kahetses oma pattu. Ta oli ligi kakskümmend aastat paberis pakkide koopiatest end 
üsna kenasti elatanud. Ja vaadake, kui ma hakkasin teid kahtlustama, mõtlesin ma 
kohe sellele, kuidas too vaene mees seda tegi.» 

«Hakkasite mind kahtlustama?» kordas lindprii süveneva tähelepanuga. «Oli teil 
tõesti oidu mind kahtlustada üksnes sellepärast, et tõin teid siia, sellesse lagedasse 
nõmmenurka?» 

«Ei, ei,» seletas isa Brown vabandava alatooniga. «Ma hakkasin teid kahtlustama 
kohe, kui me kohtusime. See oli tolle väikese mügeriku pärast teie varruka all, mida 
teiesugused nimetavad ogaliseks randmekaitseks.» 


«Tartarose nimel,» hüüatas Flambeau, «kust võisite teie kuulda ogalisest 
randmekaitsest?» 

«Oh, oma lambukestelt muidugi,» seletas isa Brown üsna mõttelagedal pilgul 
kulme kergitades. «Kui ma Hartle-poole'is abiõpetajaks olin, oli seal kolm niisuguse 
ogalise randmekaitse omanikku. Ning kuna ma teid juba algusest peale kahtlustasin, 
tegin ma nõnda, et rist jõuaks ohutult pärale. Ma pidasin teid silmas ja nägin, kui te 
pakid ära vahetasite. On ju selge, et ma vahetasin nad siis jälle tagasi. Ja siis jätsin ma 
selle õige paki maha.» 

«Jätsite maha?» kordas Flambeau ning esmakordselt kõlas tema hääles peale 
võidurõõmu veel teinegi varjund. 

«Nojah, vaadake,» seletas väike preester, kõneldes endisel kiretul toonil, «ma 
läksin tollesse maiustustepoodi tagasi ja küsisin, kas ma ei jätnud sinna üht pakki, ja 
ma andsin neile ühe aadressi, kui nad peaksid minu paki leidma. Loomulikult teadsin 
ma väga hästi, et ei unustanud sinna mingit pakki, aga kui ma siis jälle ära läksin, 
jätsin paki nimme sinna. Nõnda ei jooksnud müüja mulle selle väärtusliku pakiga 
järele, vaid saatis ta kiiremas korras ühele mu sõbrale Westminsteris.» Siis lisas prees- 
ter kurvalt: «Ka seda õppisin ma ühelt vaeselt hingelt Hartlepoole'is. Tema tegi nii 
kandekottidega, mida ta varastas raudteejaamades. Nüüd on ta kloostris. Oh, neid 

asju kuuleb paratamatult,» lisas ta, hõõrudes ikka selsamal vabandaval ilmel 
otsaesist. «Sinna ei saa midagi parata, see kuulub preestriameti juurde. Inimesed 
lihtsalt tulevad ja räägivad meile neist asjust.» 

Flambeau tõmbas rinnataskust paki ja rebis selle lahti. Paberis polnud muud kui 
tinatükikesed. Flambeau hüppas ägeda liigutusega püsti ja hüüdis: 

«Ma ei usu teid! Ma ei usu, et selline kõlupea nagu teie kõige sellega toime tuli. 
See asi on teil praegu siin ja kui te seda mulle ei anna, noh, me oleme siin omavahel ja 
ma Võtan ta vägisi!» 

«Ei,» ütles isa Brown lihtsalt ja tõusis samuti püsti, «te ei võta risti vägisi. Esiteks 
sellepärast, et mul seda tõesti pole. Ja teiseks sellepärast, et me pole üksi.» 

Flambeau peatus oma edasisööstul. 

«Tolle puu taga,» sõnas isa Brown puule osutades, «on kaks tugevat politseinikku 
ja suurim elavatest detektiividest. Te küsite, kuidas nad sinna said. Muidugi tõin mina 
nad siia! Kuidas ma seda tegin? Ma jutustan teile, kui soovite. Jumaluke, kui töötate 
kurjategijatega, siis tuleb teada sadu selliseid asju. Ma polnud sugugi kindel, et te 
varas olete, ning ametivennale asja eest, teist taga skandaali korraldada ei kõlba ju 
kuidagi. Nõnda ma siis panin teid proovile, et veenduda, kas ehk miski ei sunni teid 
ennast reetma. Üldiselt hakkavad inimesed protesteerima, kui avastavad oma kohvis 
soola; kui aga mõni neist seda ei tee, siis on tal vaikimiseks oma põhjus. Ma vahetasin 
soola ja suhkru ära ja teie ei teinud häältki. Inimesed enamasti protesteerivad, kui arve 
on kolm korda tegelikust suurem. Kui see aga kinni makstakse, on ilmselt tegemist 
sooviga märkamatuks jääda. Ma võltsisin teie arve ja teie maksite selle kinni.» 

Paistis, et kogu ümbrus on tardunud, oodates, millal Flambeau oma tiigrihüppe 
teeb. Kuid otsekui võlujõud hoidis teda paigal, ülim hämmeldus oli ta tummaks 
löönud. 

«Jah,» jätkas meie püha lihtsameelsus raskepärase selgusega, «kuna teie politsei 
jaoks jälgi ei jätnud, pidi keegi seda ometi tegema. Igal pool, kus me käisime, tegin 
ma midagi, mis paneks inimesed kogu päevaks meist rääkima. Ma ei tekitanud erilist 
kahju — rjkutud sein, mahaveere-nud õunad, katkine aknaruut — aga risti ma 
päästsin, sest rist päästetakse alati. Praegu on see juba Westminsteris. Imelik, et te 
seda eeslivilega ei peatanud.» 


«Millega?» küsis Flambeau. 

«Mulle teeb rõõmu, et te sellest kunagi kuulnud pole,» sõnas preester nina 
krimpsutades. «See on näotu asi. Olen kindel, et te olete selleks liiga hea. Isegi 
hiidhüppeid kasutades poleks ma selle vastu midagi ette võtta saanud: mul on selleks 
liiga nõrgad jalad.» 

«Millest pagan te ometi räägite?» nõudis teine. 

«Ma arvasin, et te teate, mis asi on hiidhüpe,» sõnas isa Brown, olles meeldivalt 
üllatunud. «Siis ei olegi te õigelt teelt veel kuigi palju eksinud.» 

«Kust põrgust teie kõiki neid õudusi teate?» hüüdis Flambeau. 

Üle ta vaimulikust vastase näo levis naeratuse vari. 

«Küllap see tuleb sellest, et olen lihtsameelne tsölibaat,» ütles ta. «Kas teile pole 
kunagi pähe tulnud, et inimesele, kes ei tee peaaegu mitte midagi peale teiste pattude 
ärakuulamise, ei saa inimlikud pahed täiesti tundmatud olla. Tegelikult aga veenis 
mind selles, et te preester pole, hoopis minu elukutse teine tahk.» 

«Mis?» päris varas peaaegu õhku ahmides. 

«Te' ründasite mõistust,» sõnas isa Brown. «See on vilets teoloogia.» 

Ja kui ta siis oma varanatukest kokku korjama asus, astusid kolm politseinikku 
puude hämarast varjust välja. Flambeau oli kunstnik ja mees, kes oskas kaotajaks 
jääda. Ta astus sammu tagasi ja tegi Valentinile sügava kummarduse. 

«Ärge minule kummardage, mon ami,» lausus Valentin väga pidulikult. 
«Kummardagem mõlemad meie maestro ees.» 

Ja nad mõlemad seisid hetke paljastatud päi, sellal kui väike Essexi preester silmi 
pilgutades oma vihmavarju järele kobas. 


II. - AUSAMEELNE ISRAEL GOW 


Oliivikarva, hõbedane tormiöö oli juba kätte jõudmas, kui üleni halli Šoti pleedi 
mähitud isa Brown jõudis halli oru lõppu, millist vaid Sotimaal võib kohata, ja märkas 
võõ-ristustundega enda ees Glengyle'i lossi. Loss tõkestas kit-sasoru ehk nõo ühe otsa 
justkui umbtänava ja nägi välja nagu lõpeks temaga kogu maailm. Nagu Sotimaa 
vanad, prantsusepärased chateau'd * ikka, meenutas kogu ülespoole pürgiv hoone oma 
mereroheliste kiviste katusetera-vike ja tornidega inglasele muinasjutunõidade 
teravatipulisi mütse; rohekate tornide taustal tuules koolduvad männimetsad aga 
tuletasid meelde arvutuid mustendavaid rongaparvi. Tunne, et see kõik on mingi 
nõiauni või võlu-nägemus, polnud sugugi üksnes maalilise ümbruse loodud 
pettekujutelm. Sellest maakohast õhkus toda kõrkuse, hullumeelsuse ja iseäraliku 
nukruse hõngu, mida kõikide rahvaste härrasmajade seast on eelkõige tunda just Soti- 
maa lossides. Sest šotlased on aristokraadi tõutunde ja kalvinisti kirgliku, Viimse 
Kohtupäeva ees lömitava usutunde näol saanud topeltannuse toda mürki, mida nime- 
tatakse pärilikkuseks. 

Preester oli näpistanud ühe päeva asjaajamistest Glasgow's, et kohtuda oma sõbra, 
asjaarmastajast detektiivi Flambeau'ga, kes Glengyle'i lossis koos kellegi ametnikuga 
viimase Giengyle'ide soost krahvi elu ja lõppu uuris. See müstiline isik oli ainus 
järelejäänud esindaja tõust, kelle vahvus, hullus ja sõjakas kavalus olid Glengyle'id 
teinud hirmuäratavaks koguni nende endi süngemeelse kuueteistkümnenda sajandi 
aadelkonna hulgas. Ükski teine pere ei suutnud tungida sügavamale sellesse 
ambitsioonide labürinti, salakambreid sisaldavaissa salakambreisse, millest koosnes 
šotlaste kuninganna Mary ümber loodud valede võrk. 


chateau — loss (pr. k.). 

Üsna puhtsüdamlikult osutas tolle perekonna taotlustele ja saavutustele üks selles 
maakohas levinud värsipaar: 

Too Ogilviede aadlisugu 

peab puhtast kullast kõvast' lugu. 

Juba sajandeid polnud Glengyle'il olnud ühtki korralikku lossiisandat. Võinuks ju 
loota, et Victoria aeg ammendab perekonna ekstsentrilisuse, ent viimane Glengyle'i 
krahv pidas suguvõsa kommetest kõigiti kinni ning sai hakkama sellega, millega veel 
keegi hakkama polnud saanud: ta läks kaduma. Ma ei taha öelda, et ta põgenes 
välismaale; kõike teada olevat arvesse võttes viibis ta veel praegugi lossis, kui ta üldse 
veel siin maamunal viibis. Kuid ehkki tema nimi seisis kirikuraamatutes ning paksus 
punases aadlikirjas, polnud keegi siin päikese all teda iialgi näinud. 

Kui teda üldse keegi näinud oli, siis võis see olla vaid tema ainus teener, midagi 
toapoisi ja aedniku vahepealset. Mees oli nii kurt, et teadjamad inimesed pidasid teda 
tummaks ning veelgi teadjamad poolearuliseks. Too kõhetu, kandiliste lõuapärade ja 
lõuaga, punapäine, üsna siniste silmadega töömees kandis nime Israel Gow ning oli 
ainuke ja vaikiv teener neis hüljatud valdustes. Ent innukus, mida ta ilmutas kartuleid 
üles võttes, ja korrapärased askeldused köögis jätsid inimestele mulje, et ta valmistab 
toitu oma isandale ning et veidrikust krahv viibib lossis. Kui aga kogukond nõudis 
krahvi kohaloleku kohta täiendavaid tõendeid, kinnitas teener, et isandat pole kodus. 
Ühel hommikul kutsuti lossi korraga nii praost kui jutlustaja (Glengyle'id olid 
presbüüterlased). Seal avastasid nood, et aednik, teenija ja kokk oli neile rohketele 
kohustustele lisanud ka surnumatja ameti ning oma kõrgest soost isanda kirstu 
naelutanud. Kui palju või vähe selle veidra asjaolu kohta pärimisi järgnes, polnud 
hetkel veel päris selge, sest enne Flambeau saabumist Põhja-Inglismaale paari-kolme 
päeva eest polnud asja kohtulikult veel uuritud. Selleks ajaks aga oli lord Glengyle*i 
surnukeha (kui see üldse oli tema surnukeha) juba mõnda aega ülal mäel, kirikuaias 
lebanud. 

Kui isa Brown läbi hämara aia lossi lähedusse jõudis, oli pilvedes tunda 
kummalist raskust ning õhk oli niiske ja äikeseline. Viimse rohekaskuldse 
loojangutriibu taustal joonistus välja tume inimsiluett: mees mustas torukübaras, 

hiiglasuur labidas õlal. See ühendus meenutas imelikul kombel surnumatjat, ent 
kui isa Brownile tuli meelde tumm teener, kes kartuleid üles võttis, pidas ta nähtut 
üsna loomulikuks. Soti talupoegi ta veidi tundis: ta teadis, et väärikuse nimel võisid 
need vabalt pidada vajalikuks ametiisikute ilmumise puhul musta riietuda. Samuti 
teadis ta, et kõigele vaatamata ei lubanud ihnsus tunnikestki kaevamistööd kaotsi 
minna lasta. Isegi mehe võpatus ja kahtlustav vaade preestri möödumisel sobisid 
kokku seesuguse tüübi umbuskliku ja igivalvsa hoiakuga. 

Suure lossiukse avauses seisis Flambeau koos kellegi kõhna mehega, kel olid 
hõbehallid juuksed ja käes mingid paberid. Too mees oli inspektor Craven Scotland 
Yardist. Suur eeshall oli üldiselt tühi ja kõle, ent mustendavailt iõuendeilt seinal 
vaatasid oma mustade parukate alt vastu paar kahvatut irvitavat nägu Ogilviede soost. 

Järgnedes meestele maja siseruumidesse, leidis isa Brown, et ühendatud jõud olid 
end sisse seadnud pika iammelaua taga, mille nendepoolses otsas lebasid täis- 
kirjutatud paberid, viskipudel ja sigarid. Laua ülejäänud osal vedelesid segiläbi 
isesugused esemed, seletamatud nagu mis tahes täiesti juhuslikult asetatud asjad. Uks 
sarnanes väikese klaasikildude kuhjaga, teine suure pruuni tolmuhunnikuga. Kolmas 
ese oli kõige tavalisem puust kepp. 


«Teil on siin justkui geoloogiamuuseum,» märkis isa Brown istet võttes ning 
peaga pruuni pulbri ja kristalli-liste fragmentide suunas noogutades. 

«See pole geoloogiamuuseum,» vastas Flambeau, «pigem tuleks öelda 
psühholoogiamuuseum.» 

«Jumala eest,» hüüatas Scotland Yardi detektiiv naerdes, «ärgem alustagem 
sellistest pikkadest sõnadest!» 

«Kas te siis ei tea, mida tähendab psühholoogia?» küsis Flambeau sõbraliku 
üllatusega. «Psühholoogia tähendab — nupust nikastanud.» 

«Ma ei saa ikkagi aru,» vastas politseinik. 

«Noh,» teatas Flambeau otsustavalt, «ma tahan öelda seda, et me oleme lord 
Glengyle'i kohta teada saanud vaid üht: ta oli hullumeelne.» 

Tumeneva taeva taustal ähmaselt välja joonistudes möödus akna alt Israel Gow 
mustendav siluett, torukübar peas ja labidas õlal. Möödujat ükskõikse pilguga saates 
lausus isa Brown: 

«Ma saan aru, et see mees oli veidrik, muidu poleks ta 

end siia sel viisil elusalt matnud või siis surnuna enese matmisega nõnda 
kiirustanud. Aga mispärast te arvate, et ta oli hull?» 

«Te vaid kuulake, mida Craven siit majast leidnud on,» ütles Flambeau. 

«Peame võtma küünla,» sõnas Craven ootamatult, «tulemas on torm ja lugemiseks 
on siin liiga pime.» 

«Kas teie veidra pahna hulgas mõni küünal ka leidub?» päris isa Brown 
naeratades. 

Flambeau tõstis pea ja pööras oma tõsise näo sõbra poole, kinnitades tumedate 
silmade pilgu ta näkku. 

«See on jällegi üks imelik asi,» ütles ta, «on olemas kakskümmend viis küünalt, 
kuid ei ühtki küünlajalga.» 

Toas pimenes ruttu ja.tuul lõõtsus üha tugevamini. Isa Brown läks ja otsis laualt 
teiste juhuslike esemete seast kimbu vahaküünlaid. Seda tehes kummardus ta 
kogemata punakaspruuni tolmu hunniku kohale: vaikust rebestas vägev aevastus. 

«Ohoo,» hüüatas ta, «nuusktubakas!» 

Ta võttis küünla, süütas selle hoolikalt, tuli tagasi ja kinnitas küünla viskipudeli 
kaela. Rahutu ööõhk, mis läbi mõrase akna sisse puhus, lehvitas küünla pikka leeki 
otsekui lippu. Ning lossi ümbert võis igast küljest kuulda, kuidas must männimets 
paljude miilide ulatuses ohkas nagu kaljurünka ümber mustendav meri. 

«Ma loen ette,» alustas Craven tõsisel ilmel ja võttis ühe pabereist. «Ma loen ette 
ülevaate sellest, mis siin lossis on seletamatu ja laokil. Olgu kõigepealt öeldud, et 
üldiselt on kogu see paik lagunenud ja mahajäetud, ent paaris toas on keegi täiesti 
ilmselt lihtsal moel, kuid mitte räpaselt elanud ning see keegi polnud mitte teener 
Israel Gow. Nimekiri sisaldab järgmist: 

Esiteks. Vägagi suur hulk vääriskive, enamasti teemante — ja kõik lahtiselt, ilma 
raamistiseta. On ju loomulik, et Ogilviedel oli perekonnajuveele, aga need on just 
seda tüüpi juveelid, mis alati on paigutatud mingisse ornamenti. Paistab, nagu oleksid 
Ogilvied oma juveele otsekui peenraha lahtiselt taskus kandnud. 

Teiseks. Hunnikute viisi lahtist nuusktubakat, mida ei hoitud ei sarves ega isegi 
tubakatoosis, vaid mis lebas kuhjades kaminasimssidel, puhvetitel, klaveril — igal 
pool. Justkui poleks vanahärra viitsinud kätt taskusse pista või karbikaant kergitada. 

Kolmandaks. Siin-seal võib leida hunnikutes iseäralikke 

imetillukesi metallesemeid nagu terasvedrud ja mikroskoopilised kettad, pärit 
otsekui mingi mehaanilise mänguasja sisemusest. 

Neljandaks. Vahaküünlad, mis tuleb pista pudelikaela, sest neid pole kusagile 
mujale panna. Pange palun tähele, et see on palju eriskummalisem kui kõik, mida me 
siit arvasime leidvat. Kõige tähtsama jaoks olime me ette valmistatud: saime esimesel 
pilgul aru, et viimase Glengyle'i krahviga oli midagi korrast ära. Me tulime siia, et 
välja selgitada, kas ta tõesti siin elas, kas ta siin ka suri ja kas tollel punase peaga 
hernehirmutisel, kes ta maha mattis, polnud ehk tema surmaga mingit seost. Mõelgem 
siis kõige hullemale, kõige õudsemale, kõige melodramaatilisemale lahendusele. 
Oletagem, et teener tõesti tappis oma isanda või siis oletagem, et see isand polegi 
tegelikult surnud, või siis, et ta on end teenriks maskeerinud ja et isanda asemel lamab 
hauas hoopis teener — mõelgem välja ükskõik milline tragöödia Wilkie Collinsi 3 
laadis — ja ikkagi ei suuda me ära seletada neid küünlajalgadeta küünlaid või seda, 
miks heast perekonnast pärit vana džentelmen puistas nuusktubakat klaverile. Asja 
tuuma võime me enesele ette kujutada, aga seda tuuma ümbritsevad pisiasjad on 
mõistetamatud. Kuidagimoodi ei suuda inimese mõistus omavahel ühendada 
nuusktubakat, teemante, vahaküünlaid ja lahtimonteeritud kellavärke.» 

«Mina näen siin küll üht seost,» ütles preester. «See Glengyle kandis viha 
prantsuse revolutsiooni peale. Ta oli ancien regime'i4 eestvõitleja ja püüdis täht-tähelt 
järgida viimaste Bourbonide elulaadi. Tubakat kasutas ta sellepärast, et see oli 18. 
sajandi luksus, vahaküünlaid sellepärast, et need olid 18. sajandi valgustus, metallist 
pisi-esemed aga tähistavad Louis XVI lemmikharrastust — lukksepatööd, teemandid 
viitavad Marie Antoinette'i tee-mantkaelakeele.» 

Mõlemad mehed põrnitsesid isa Browni jahmunud näol. «Milline tavatu idee!» 
hüüdis Flambeau. «Kas arvate tõesti, et see on tõsi?» 

«Olen täiesti kindel, et ei ole,» vastas isa Brown, «aga te ju ütlesite, et keegi ei 
oska ühendada tubakat, teemante, 

kellavärke ja küünlaid. Pakkusin teile käigu pealt ühe võimaliku seose. Tõde aga, 
olen kindel, peitub kusagil sügavamal.» 

Isa Brown vaikis hetke ja kuulatas lossitornide ümber vuhisevat tuult. Siis sõnas 
ta: «Endine Glengyle'i krahv oli varas. Ta elas kaksikelu ja oli tegelikult hulljulge 
sissemurdja. Küünlajalgu polnud tal sellepärast, et ta kasutas-küünlaid lühikeseks 
lõigatuina laternas, millega xta oma röövkäikudel käis. Nuusktubakat pruukis ta 
samasugusel viisil nagu kõige metsikumad prantsuse kurjategijad pipart — et seda 
suuremas koguses nuuskurile või jälitajale näkku visata. Lõplikuks tõenduseks on aga 
teemantide ja pisikeste terasketaste olemasolu. Kindlasti on teilegi nüüd kõik selge. 
Teemandid ja teraskettad on ainsad instrumendid, mille abil saab aknaklaasi raamist 
välja lõigata.» 

Otsekui oleks tegemist tõelise sissemurdjaga, kopsatas tuulest kantuna vastu akent 
tormis murdunud männioks, kuid mehed ei pööranud peadki. Nende pilgud olid kinni- 
tunud isa Browni näkku. 

«Teemandid ja pisikesed kettad,» kordas Craven mõtlikult. «Kas üksnes nende 
pärast peategi oma seletust tõepäraseks?» 

«Ma ei pea seda üldse tõepäraseks,» vastas preester malbelt, «aga teie ise ju 
ütlesite, et mitte keegi ei suuda ühendada neid nelja asja. Tõde on kindlasti midagi 
palju vähem põnevat. Glengyle kas leidis vääriskive või arvas, et tema valdustest võib 


3Wilkie Collins (1824—1889) — Inglise kirjanik, mitme populaarse põnevusromaani autor, eesti k. «Kuukivi», 1985 (The 
Moonstone, 1868). 
4ancien regime — vana kord (pr. k.). Prantsusmaal aeg enne 1789. a. revolutsiooni. 


neid leida. Nende raamistuseta kivide abil vedas keegi teda nähtavasti alt, veendes 
teda, et need on leitud lossi maa-alustest salakäikudest. Kettad on teemantide 
lõikamiseks. Glengyle pidi seda tööd tegema väga jämedakoelisel viisil ja tasapisi, 
abiks paar karjust või karmi mägilast. Nuusktubakas on nendele šoti karjustele 
suureks luksuseks, just selle abil saab neid ära osta. Küünlajalgu neil polnud, sest neid 
polnudki vaja: käikudes käies hoidsid nad küünlaid käes.» 

«Ja kõik?» küsis Flambeau pärast pikka pausi. «Kas lihtlabane tõde on siis nüüd 
viimaks käes?» 

«Oh ei,» sõnas isa Brown. 

Ja sellal, kui tuul kaugemal männimetsades pika, otsekui irvitava oigega vaibus, 
jätkas isa Brown osavõtmatul ilmel: 

«Ma pakkusin seda lahendust vaid seetõttu, et teie väitsite, justkui ei võiks keegi 
usutavalt ühendusse viia nuusktubakat 

ja kellavärki või küünlajalgu ja säravaid kive. Universumi võib ära seletada 
kümnel valel moel, ka Glengyle”i võib ära seletada kümnel valel moel. Kuid meil oit 
vaja nii lossi kui universumi tõelist seletust. Kas teil rohkem asju ei olegi?» 

Craven puhkes naerma-ning Flambeau tõusis naeratades püsti ja kõndis pika laua 
teise otsa. 

«Esemed viis, kuus, seitse ja nii edasi,» sõnas ta, «on' erinevad, kuid seletamatud. 
Näiteks veider kogu — mitte pliiatseid, vaid tinast pliiatsisüdamikke. Mõttetu otsast 
lõhenenud bambuskepike. See võiks olla kuritöö sooritamise vahend. Ainult et 
kuritegu ise puudub. Ülejäänud asjade seas on paar vana missaraamatut ja pisikest 
katoliku pühapilti, mis Ogilviedel on minu arvates säilinud keskajast. Küllap oli 
nende perekonnauhkus tugevam kui nende puritanism. Me lisasime need esemed oma 
väljapanekutele vaid sellepärast, et nad olid nii imelikult lõigutud ja moonutatud.» 

Väljas möllav maru kihutas üle Glengyle'i jubeda pilve-laama ning piklik ruum 
pimenes, sellal kui isa Brown pisikesed, kullatud ornamentidega lehekesed kätte 
võttis, et neid uurida. Ta hakkas rääkima veel enne, kui pimedus taandus, kuid nüüd 
juba hoopis uuel toonil. 

«Mr. Craven,» sõnas ta, otsekui oleks kümme aastat nooremaks saanud, «kindlasti 
on teil olemas ametlik luba seda hauda uurida. Mida rutem me seda teeme, seda 
parem — jõuame kiiremini selle kohutava loo tuumani. Teie asemel läheksin ma 
sinna sedamaid.» 

«Sedamaid,» kordas jahmunud detektiiv, «ja mispärast: sedamaid?» 

«Sest et asi on tõsine,» vastas isa Brown, «asi pole mitte mahapuistatud pulbris 
või vedelevais kivikestes — need-võivad siin olla tuhandel põhjusel. On aga olemas 
vaid üks põhjus, miks seda siin on tehtud, ja see põhjus riivab maailma alustugesid. 
Neid pühapilte pole määritud, rikutud ja täis kriipseldatud mitte niisama, asja ees, teist 
taga.-Seda võinuks ju möödaminnes teha mõni laps või mõni vagatsemishoogu 
sattunud protestant. Nendega siin on; aga ümber käidud väga hoolikalt — ja väga 
imelikult. Kõikjal, kus vanades kirjades esineb Jumala suur, kaunistustega nimi, on 
see hoolikalt välja lõigatud. Ainus asi, mis peale selle on eemaldatud, on pühapaiste 
Jeesuslapse pea ümbert. Sellepärast ütlen ma, et võtke oma luba, labidas ja kirka ning 
mingem ja murdkem kirst lahti.» 

«Mida te ometi tahate öelda?» nõudis Londoni politseinik. 

«Ma tahan öelda,» vastas väike preester, ning ta hääl tundus tormimühinas pisut 
valjenevat, «et just praegu võib kogu maailma kurjus kükitada selle lossi kõige kõr- 


gema torni tipus Saatana näol, kes on suur kui sada elevanti ja raevukas kui Viimne 
Kohtupäev! Must maagia on kogu selle asja tuum.» 

«Must maagia,» kordas tasakesi Flambeau, kes oli liiga õpetatud mees, et selliseid 
asju mitte teada, «aga mida tähendavad siis nood teised esemed?» 

«Oh, arvatavasti veel midagi inetut,» vastas isa Brown kannatamatult, «kust mina 
tean? Kuidas võiksin mina ära arvata kõiki Saatana vigureid? Võib-olla saab nende 
abiga kedagi piinata. Võib-olla käib hullumeelsetel kallal kustumatu himu vaha ja 
metallipuru järele. Vahest saab pliiatsitinast valmistada mingit. hullukstegevat jooki. 
Meie lühim tee mõistatuse lahenduse juurde peab minema mäest üles ja hauale.» 

Tema kaaslased ei taibanudki, et nad olid preestrile kuuletunud ja järgnenud, enne 
kui öine tuulepuhang nad aias peaaegu näoli paiskas. Nad käisid isa Browni kannul 
automaatselt, Cravenil käes kirves ja taskus luba, Flam-beau'l kaasas kummalise 
aedniku raske labidas. Isa Brown hoidis käes väikest, kuldsete kaunistustega raamatut, 
kust Jumala nimi oli välja rebitud. 

Tee üles mäkke, kabeliaeda oli käänuline, kuid lühike: vaevaline ja pikk tundus 
see üksnes tugeva vastutuule tõttu. Nii kaugele kui silm seletas, üha kaugemale ja 
kaugemale sedamööda, kuidas mehed mäkke tõusid, laiusid männimetsad, üks 
meretäis puid teise järel, kõik ühtmoodi tuule käes lookas. Ja selles ühetaolisuses oli 
midagi ühtaegu võimsat ja lohutut, niisama lohutut, nagu ulunuks tuul ümber mõne 
inimesteta ja mõttetu taevakeha. Kõigist neist lõpututest hallikassinistest 
metsamassiividest kõlas läbilõikavalt ja kimedalt vastu tolle iidse kurbuse hääl, mis 
elab kõigi paganlike asjade südames. Oli kerge kujutleda, et tollest mõõtmatust 
allilma lehestikust kostavad kaotsiläinud, äraeksinud paganlike jumalate hääled, juma- 
late, kes hulkusid ringi tolles irratsionaalses metsas ja kes iial enam ei leia teed tagasi 
taevasse. 

«Näete,» sõnas isa Brown tasa, ent muretult, «šotlased, kes elasid veel enne, kui 
tekkis Sotimaa, olid isevärki inimesed. Tõtt-öelda on nad isevärki veel praegugi. Kuid 
ma 

kujutan ette, et eelajaloolistel aegadel kummardasid nad tegelikult deemoneid. 
Just sellepärast nad puritaanliku teoloogia omaks võtsidki,» lisas ta lõbusalt. 

«Mu sõber,» lausus Flambeau, pöördudes isa Browni poole peaaegu raevukalt, 
«mida see kõik peab tähendama?» 

«Mu sõber,» kostis isa Brown võrdväärse tõsidusega. «Kõigil ehtsatel 
religioonidel on üks tõutunnus — materiaalsus. Ebajumalakummardamine on aga 
igati ehtne religioon.» 

Mehed jõudsid rohelisele künkaharjale, ühele vähestest lagedamatest 
maalappidest, mida ei katnud ragisev ja mühav männimets. Surnuaia piiri tähistas 
osalt puust ja osalt traadist vilets, tormimöllus logisev piirdetara. Selleks ajaks, kui 
inspektor Craven oli jõudnud hauaplatsi nurga juurde ja Flambeau toetanud labida 
maha ning ise sellele nõjatunud, olid mõlemad peaaegu niisama räsitud kui tudisev 
tara. Haua jalutsis kasvasid kõrged karuohakad, hõbehallid oma sügiseses 
hääbumises. Kord või paar, kui mõni ohakanutt tuules lahti rebenes ja mööda lendas, 
võpatas Craven, justkui olnuks see nool. 

Flambeau surus labida sahisevasse rohtu ja püdelasse savisse selle all. Siis ta aga 
peatus, toetudes labidale nagu sauale. 

«Jätkake,» sõnas preester leebivalt. «Me oleme ju tõe jälil. Mida te kardate?» 

«Ma kardan tõde,» sõnas Flambeau. 


Londoni detektiiv hakkas järsku kõnelema kõrgel kiledal häälel, tahtes vist näida 
jutukana ja reipana. «Ei tea, miks ta end ikkagi sellisel viisil peitis? Küllap oli see 
midagi jälki. Ega ta ometi pidalitõbine polnud?» 

«Ilmselt midagi veel hullemat,» sõnas Flambeau. 

Teine päris: «Ja mida te peaksite hullemaks pidalitõvest?» 

«Ma ei oska seda ette kujutada,» kostis Flambeau. 

Paar kohutavat hetke kaevas ta vaikuses, siis sõnas lämbuval häälel: «Ma kardan, 
et tal ei ole õige kuju.» 

«Ka tollel paberilehel polnud õiget kuju,» sõnas isa Brown tasa, «ja ometi elasime 
me selle üle.» 

Flambeau jätkas kaevamist pimeda jõuga. Kuid torm jõudis hallid, lämmatavad, 
suitsukattena künkatippudele klammerduvad pilved minema tõugata ja paar hallikat, 
tähtedest nõrgalt valgustatud taevalappi nähtavale tuua, enne kui Flambeau jõudis 
mullast vabastada kohmaka puukirstu ning selle murumättale upitas. Craven oma kir- 
vega astus ligi, üks karuohakas riivas teda ning ta võpa- 

tas. Siis tegi ta juba kindlama liigutuse ning raius ja rebis niisama ägedalt kui 
Flambeau, kuni kirstukaas lahti tuli. Ning kõik, mida kirst sisaldas, lebas nüüd 
helendades nõrgas tähevalguses. 

«Luud,» sõnas Craven, siis lisas: «Aga need on inimese luud,» nagu oleks see 
olnud midagi ootamatut. 

«On ta ...» päris Flambeau veidralt väriseval häälel, «on temaga kõik korras?» 

«Paistab küll,» vastas politseinik kõlatult, kummardudes vaevunähtava ja pooleldi 
hävinenud luukere kohale kirstus. «Oodake üks hetk.» 

Flambeau tohutut kogu läbis kergendusohe. «Kui järele mõelda,» sõnas ta, «siis 
miks pagana päralt peakski temaga midagi korrast ära olema? Mis asi see ometi on, 
mis valdab meid neis äraneetud külmades mägedes? Küllap on see kordumine, kõle 
mõttetu kordumine, lõputud metsad ning kõikjal see igivana ja jube osavõtmatus. See 
kõik on otsekui ateisti unelm. Männid, veel rohkem mände, miljonite kaupa mände ja 
mände ...» 

«Jumaluke,» hüüatas inspektor, «tal pole ju pead!» 

Teised tardusid paigale, ent preester muutus nüüd esmakordselt ärevalt 
murelikuks. 

«Pead?» kordas ta. «Pole pead?» nagu oleks ta oodanud mõnd muud puudust. 

Meeste kujutluses vilksatasid totrad nägemused Glengyle'is sündinud peata 
lapsest, peata noorukist, kes end lossis varjas, peata mehest, kes nois iidseis saalides 
ja lopsakas aias ringi uitas. Ent mõttetardumusele vaatamata ei kinnistunud see 
kujutlus nende teadvuses ega sisaldanud ka mingit arukamat mõtteiva. Mehed seisid 
juhmilt nagu kurnatud loomad, kuulatades metsade müha ja tuulte vingumist. Arukad 
mõtted olid muutunud kättesaamatuiks, libisenud haardeulatusest välja. 

«Selle avatud haua ümber,» sõnas isa Brown, «seisab kolm peata meest.» 
Londoni inspektor, näost kaame, avas kõnelemiseks suu ja see jäigi tal pärani 
otsekui poolearulisel. Kilehäälne tuuleiil rebis pilvi taevas. Inspektor silmitses kirvest 

oma käes, justkui ei kuulunuks see talle, ning laskis selle siis maha kukkuda. 

«Isa,» sõnas Flambeau lapselikul, tõsisel toonil, mida ta kasutas väga harva. 
«Mida me peame tegema?» 

Sõbra vastus tuli kiirelt ja otsustavalt otsekui püssilask. 

«Peame magama heitma!» hüüdis isa Brown. «Magama! Oleme jõudnud lõppu 
välja. Kas teate, mis on uni? Kas teate, et inimene, kes magab, usub Jumalasse? Uni 


on sakrament, sest ta on usu akt ja hingetoit. Ja sakramenti en meil praegu vaja, olgu 
see siis kas või looduslik. Meiega on juhtunud midagi, mis inimestega väga harva 
juhtub, see on vahest üldse kõige halvem asi, mis inimesega juhtuda võib.» 

Craveni avali suu sulgus ja ta ütles: «Mida te tahate sellega öelda?» 

Vastates pöördus preester näoga lossi poole: 

«Me oleme avastanud tõe ja sellel tõel ei ole mõtet.» 

Julgel ja hooletul sammul, mis oli tema puhul väga haruldane, astus isa Brown 
rada mööda alla, ning. kui nad tagasi lossi jõudsid, uinus ta niisama kiiresti ja lihtsalt 
nagu koer. 

Vaatamata oma mõistatuslikule kiidulaulule une aadressil oli isa Brown jalul 
varem kõigist peale tumma aedniku, ning teised leidsid preestri piipu suitsetamas ja 
jälgimas tolle oma ala asjatundja vaikivaid jõupingutusi köögivilja-aias. Koidikuks oli 
tormimöll lõppenud hirmsais vihma-valinguis ning päev saabus hämmastavalt värske. 
Aednikust jäi mulje, justkui oleks ta koguni kõnelda suvatsenud, ent detektiivide 
lähenedes torkas ta labida mornil ilmel peenrasse, pomises midagi hommikusöögi 
kohta, nihkus piki kapsavagu eemale ja kadus lõpuks kööki. 

«Väga väärt mees,» sõnas isa Brown. «Saab kartulikas-vatusega hämmastavalt 
hästi hakkama. Tal on ka puudusi,» lisas preester ükskõikse heatahtlikkusega, «kuid 
kellel meist siis neid ei ole? Ta ei kaeva seda vagu sugugi mitte korrapäraselt. Vaat 
siin näiteks,» osutas vaimulik jalaga ühele kohale maas. «Mul on selle kartuli suhtes 
tekkinud tõsiseid kahtlusi.» 

«Mispärast?» päris Craven, kellele väikese mehe uus huviobjekt lõbu pakkus. 

«Mul on kartuli suhtes kahtlusi,» sõnas preester, «sest vanal Israel Gow'l polnud 
tema suhtes mingeid kahtlusi. Igal pool mujal kasutas ta oma labidat väga 
kavakindlalt, siin aga mitte. Siin peab peidus olema mõni eriti vägev kartul.» 

Flambeau tõmbas labida mullast ja surus selle jõuliselt osutatud kohta. Mulla alt 
tuli välja midagi, mis ei sarnanenud kartuli, vaid mingi tohutu, ülearenenud 
seenekübaraga. Too ese riivas tuhmi kolksuga labidat ning veeres 

siis pallina eemale, jäädes meestele vastu irvitades vaikselt lebama. 

«Glengyle'i krahv,» sõnas isa Brown nukralt ja silmitses kolpa tühjal pilgul. 

Mõelnud siis viivu, võttis preester Flambeau'lt labida ja mattis kolba taas maasse, 
öeldes: «Me peame selle jälle ära peitma.» Siis toetas ta oma väikese keha ja tohutu 
pea tugevasti maasse torgatud labida võimsale käepidemele, pilk tühi ja otsaesine 
kipras. «Kui vaid oskaks aimata selle viimase jõleduse mõtet,» pomises ta. Ja labida 
vägevast käepidemest tuge leides nõjatas ta pea kätele, nagu tehakse kirikus. 

Kõigist taevakaartest helendas vastu sinist ja hõbedat, tillukestel aiapuudel 
sädistasid valjusti linnud, otsekui oleksid puud ise kõnelema hakanud. Aga kolm 
meest vaikisid. 

«Einoh, minule aitab,» sõnas Flambeau viimaks tormakalt. «Minu ajud ja siinne 
maakoht ei sobi kokku — ja kõik. Tubakas, rikutud palveraamatud, kellavärgid, 
Mis...» 

Isa Brown kergitas oma mureliku lauba labida käepidemelt ning koputas sellele 
tema kohta tavatu kannatamatusega. «Noo, n00, noo noo!» hüüdis ta. «See kõik on 
selgemast selgem. Tubakast ja kellavärgist sain ma kohe aru, kui ma täna hommikul 
silmad lahti tegin. Ja hiljem sain ma suu puhtaks rääkida Israel Gow'ga, kes pole ei nii 
kurt ega nii rumal, kui ta välja näitab. Nende asjadega on kõik korras. Missaraamatu 
suhtes ma eksisin, selleski pole midagi halba. Aga nüüd see viimane asi. 
Hauarüvetamine, surnu pea varastamine — see on küll paha. See on ikkagi must 


maagia. Tubaka ja küünalde lihtsa seletusega ei sobi see küll kuidagi.» Isa Brown 
hakkas närviliselt suitsetades edasi-tagasi sammuma. 

«Mu sõber,» sõnas Flambeau võllanalja heites, «peate minuga ettevaatlik olema ja 
meeles pidama, et olin kunagi kurjategija. Tolle elukutse suureks eeliseks oli see, et 
ma ise lõin stsenaariumi ja mängisin ise selle ka maha sellise kiirusega, nagu mulle 
sobis. Aga detektiivi pidev äraootav olukord on minu prantsuse kannatamatusele liig. 
Kogu elu olen ma, kas hästi või halvasti, alati toiminud hetke ajel: pidanud duelli 
kohe tülile järgneval hommikul, tasunud arved paugupealt, hoidunud edasilükkamast 
hambaarstile minekut...» 

Isa Brownil kukkus äkki piip suust ja purunes kruusateel 

kolmeks tükiks. Preester pööritas silmi nagu tõeline idioot. «Jumal, milline tobu 
ma olen,» korrutas ta, «Jumal, milline tobu!» Siis, otsekui oleks ta purjus, puhkes isa 
Brown naerma. «Hambaarst..» kordas ta, «kuus tundi vaimupimedust — ja kõik ainult 
sellepärast, et mulle ei tulnud pähe hambaarst. Milline lihtne, ilus ja rahumeelne 
mõte! Sõbrad, me veetsime kohutava öö, aga nüüd on päike tõusnud, linnud laulavad 
ja maailmale on lohutuseks hambaarsti õnnestav kuju.» 

«Et selles kõiges mingit mõtet näha,» hüüdis Flambeau lähemale astudes, «pean 
ma vist inkvisitsiooni piinaviise kasutama.» 

Isa Brown surus alla nähtavasti hetkeks tekkinud soovi murul päikesepaistel tantsu 
lüüa ja hüüdis haledalt nagu laps: «Ah, laske mul veidike ka lollusi teha! Teie ei tea, 
kui õnnetu ma enne olin. Ent nüüd ma tean, et selles loos pole mingit ränka pattu. 
Võib-olla ivake nõdrameelsust — aga see ei loe midagi.» 

Ta keeras end kannal ringi ja pöördus nüüd juba tõsiselt meeste poole. 

«Siin ei ole tegemist kuriteoga,» sõnas ta, «vaid pigem veidra, isevärki aususega. 
Puutusime siin kokku ainsa mehega maamunal, kes pole võtnud midagi peale selle, 
mis on tema oma. Kogu see lugu on uurimus veel praegugi elavast metslaseloogikast, 
mis nii kaua aega on olnud selle rassi religiooniks. 

Too vana salm Glengyle'ide kohta 

Too Ogilviede aadlisugu 

peab puhtast kullast kõvast lugu 

oli selgesõnaline ja ühtaegu metafooriline. See ei tähendanud üksnes seda, et 
Glengyle'id ajasid rikkusi kokku, vaid ka seda, et nad sõna otseses mõttes kogusid 
kulda: neil oli suur kogu tollest metallist ilustisi ja tarberiistu. Tegelikult olid nad 
ihnuskoid, kelle maania avaldus niisugusel viisil. Vaadake nüüd selles uues valguses 
kõiki asju, mis me lossist leidsime. Kuldääristuseta teemandid, kuldsete 
tubakatoosideta tubakas, kuldküünlajalgadeta küünlad, pliiatsisüdamikud ilma kullast 
ümbriseta, jalu-tuskepp kuldse nuputa, kellavärk ilma kuldse kellata. See kõlab küll 
totralt, kuid Jumala nimi ja pühapaistedki eemaldati üksnes sellepärast, et need olid 
puhtast kullast.» 

Seesuguse pöörase tõe valgusel lõi aed justkui helendama 

ja rohigi rõõmsalt rohetama. Flambeau süütas sigareti ja ta sõber jätkas. 

«Eemaldati,» ütles isa Brown, «eemaldati, kuid ei varastatud. Varas poleks enesest 
sellist mõistatust maha jätnud. Varas võtnuks tubakatoosid koos tubakaga, kuldsed 
pliiatsid koos südamikega. Meil on tegemist inimesega, kellel on isemoodi 
südametunnistus. Leidsingi tolle hullumeelse moraalijüngri täna hommikul 
köögiviljaaiast ja kuulsin temalt ka kogu loo. 

Kadunud peapiiskop Ogilvie jõudis kõigist Glengyle'is sündinuist kõige lähemale 
mõistele «hea inimene». Aga tema kibestunud vooruslikkus muutus misantroopiaks: 


ta kurvastas oma esivanemate autuse pärast ja tuletas sellest mingil kummalisel 
kombel, et kõik inimesed on autud. Eriti umbusaldas ta igasugust filantrooopiat ja 
annetusi ning ta andis vande, et kui leiab mehe, kes võtab täpselt nii palju, kui tal on 
õigus võtta, siis saab too enesele kogu Glengyle'ide kulla. Heitnud inimkonnale sellise 
väljakutse, sulges ta end lossi pisimagi lootuseta, et see kunagi vastamist leiab. Ühel 
päeval tõi keegi kurt ja pealtnäha arulage nooruk kusagilt külakolkast talle hilinenud 
telegrammi ning Glengyle andis noorukile talle omase mõru lahkusega farthingi. 
Vähemalt arvas ta, et andis, ent kui ta oma raha üle luges, avastas ta, et farthing on 
alles, aga sovrin läinud. See äpardus andis Glengyle'ile ohtrasti võimalust põlglikeks 
mõtisklusteks. Poisilt oli igal juhul oodata liigiomast räpast ahnust: ta kas kaob, 
varastades mündi, või sokutab selle vooruslikkust teeseldes tagasi, oodates tasu. 
Keskööl äratas koputus üksi elava lord Glengyle'i ja ta avas ukse kurdile idioodile. 
Idioot ei toonud tagasi mitte sovrini, vaid täpipealt 19 šillingit ja kolm farthingit. 

Nüüd haaras hullumeelse lordi mõtteid leegina selle teo meeletu ülitäpsus. 
Glengyle hakkas end pidama Diogeneseks, kes on kaua aega otsinud ausat inimest ja 
nüüd selle viimaks leidnud. Ta tegi uue testamendi, mida ma olen ka näinud. Ta võttis 
tolle täpse noormehe oma tohutusse tühja majja ning koolitas ta välja oma ainsaks 
teenriks ja omamoodi ka pärijaks. Ning millised ka poleks tolle kummalise olevuse 
arusaamad, kaht oma isanda kinnis-mõtet võttis ta igatahes täht-tähelt: esiteks, et 
õigus on see, mis maksab, ja teiseks, et tema oma on kogu Glen-gyle'i kuld. Ja ongi 
kõik. Ülilihtne. Ta tegi maja kullast lagedaks ega võtnud terakestki midagi, mis 
polnud kuld, 

terakest nuusktubakatki mitte. See kartulite sekka maetud inimpea tegi mulle 
tõega muret. See lausa masendas mind. Ja siis ütles Flambeau õige sõna. 

Kõik saab korda. Israel paneb pealuu tagasi hauda, kui on hambalt kulla 
eemaldanud.» 

Ja tõepoolest, kui Flambeau selsamal hommikul üle mäekünka sammus, nägi ta 
toda kummalist olendit, õiglast ihnurit, rüvetatud haual kaevamas, kaela ümber mähi- 
tud pleed mägituules lehvimas ja torukübar korralikult peas. 


III. = MURTUD MÕÕGA MÄRK 


Metsa tuhanded käsivarred olid hallid, metsa miljonid sõrmed hõbedased. 
Tumedas, peaaegu rohekassinises kivises taevas sirasid tähed, kõledad ja säravad 
nagu jääkillud. Kogu see tihedasti metsaga kaetud ja hõredalt asustatud maakoht oli 
jäigastunud kibedast, torkivast pakasest. Mustendavad tühikud puutüvede vahel 
paistsid kui põhjatud mustendavad koopad skandinaavlaste kohutavalt külmas 
allilmas. Koguni kiriku kandiline kivitorn jättis omapärase põhjamaise ja paganliku 
mulje, nagu oleks see mõni barbarite püstitatud torn kesk Islandi rannakaljusid. Säära- 
sel ööl olnuks imelik surnuaeda kõndima minna, ehkki teisest küljest tasus seda kohta 
vahest põhjalikumalt vaadata. 

Kalmistu roheline murumätas ilmus kõledate tuhakarva metsade keskelt nähtavale 
otsekui küür või õlanukk ning paistis tähevalgel hallina. Enamik haudu asetses 
nõlvakul ning rada, mis üles kiriku juurde viis, oli järsu kaldega nagu trepp. Künka 
tipul, ainsal tasasel ja silmatorkaval kohal kõrgus monument, mis tolle paiga oli 
kuulsaks teinud. Monument oli veidraks vastandiks seda ümbritsevatele ilmetutele 
haudadele, olles kaasaegse Euroopa ühe suurema skulptori töö, kelle kuulsus aga 
omakorda varju jäi tolle mehe kuulsuse kõrval, kelle kuju ta oli loonud. Tähevalguse 
hõbehelgis oli näha puhkava sõduri kuju, karmid käed igaveses palves kokku pandud, 


hiiglaslik pea toetumas suurtükile. Auväärne nägu oli habetunud, õieti oli see 
vanamoodne, kolonel Newcome'i” stiilis põskhabe. Univorm, ehkki kujutatud lihtsalt, 
paari joonega, oli kaasaegne. Sõdurist paremal lebas murdunud teraga mõõk, vasemal 
Piibel. Kaunitel suveõhtutel saabus siia sõidu-vankritel ameeriklasi ja 
kultuurinäljaseid linlasi, et heita pilku hauamonumendile, ent isegi neil kordadel 
tundusid 

tohutu metsane maa-ala, üksildane tömbi torniga kirik ja lage kirikuaed selle 
kõrval kummaliselt kõleda ja mahajäetud paigana. Praeguses südatalvises pakases ja 
pimeduses võinuks igaüks mõelda, et võib siin tähtede all üksindust leida. Ometi 
kriuksatas jäigastunud metsade vaikuses puuvärav ning rada mööda ronisid haua 
juurde kaks musta riietatud inimkogu. 

Külm tähevalgus oli nii nõrk, et tulijaist polnud võimalik öelda muud, kui et 
mõlemad kandsid musti rõivaid ning et üks oli erakordselt suurt ja teine esimesega 
võrreldes hämmastavalt väikest kasvu. Mehed ronisid üles, ajaloolise sõjamehe 
vägeva kivihaua juurde ning jäid seda paariks minutiks silmitsema. 

Ümbruses polnud näha ühtki inimhinge, võib-olla üldse ühtki elavat hinge ning 
mõni haiglase kujutlusvõimega isik võinuks hetkeks kahelda, kas tulijadki inimesed 
olid. Igatahes oli nende vestluse algus kummaline. Esialgse vaikuse järel küsis 
väiksem mees suuremalt: 

«Kuhu peidab tark inimene kivikese?» 

Ning pikem mees vastas tasasel häälel: «Kivisele rannale.» 

Väikest kasvu mees noogutas, ning vaikinud hetke, alustas jälle: «Kuhu peidab 
tark mees puulehe?» Ning teine vastas: «Metsa.» 

Taas vakatasid nad, siis hakkas kõnelema pikem mees: «Kas tahate öelda, et kui 
tark mees tahab peita ehtsat teemanti, peidab ta selle võltskivide hulka?» 6 

«Ei, ei,» vastas pisike mees naerdes, «mis me sellest vanast asjast ikka enam 
räägime.» 

Ta kõpsis paar sekundit oma külmetavaid jalgu vastu maad ja ütles siis: «Ma ei 
mõtle praegu üldse sellele, vaid millelegi muule, millelegi üsna iseäralikule. Palun, 
kas te ei tõmbaks korraks tikku.» 

Suurem mees soris taskus, peagi kõlas tiku kraaps ja leek värvis monumendi 
lameda nimetahvli kullavärvili-seks. Sellel seisid mustas raidkirjas hästituntud sõnad, 
mida nii paljud ameeriklased aupaklikult lugenud olid: «Püha olgu mälestus kindral 
Arthur St. Clare'ist, kangelasest ja märtrist, kes oma vaenlast alati võitis ja alati talle 
halastas ning kelle vaenlane reeturlikult surmas. 

Tasugu talle Jumal, kellesse ta alati uskus, ning maksku tema eest kätte.» 

Tikuleek kõrvetas pikakasvulise mehe sõrmi, tikk tõmbus mustaks ja kukkus 
maha. Mees tahtis juba uut süüdata, kuid tema lüheldane kaaslane peatas teda. «Olgu 
peale, Flambeau, sõber, ma juba nägin, mida tahtsin. Õigemini öeldes, ma ei näinud 
seda, mida ma ei tahtnud näha. Nüüd aga tuleb meil maha käia poolteist miili, siis 
jõuame külakõrtsi ja ma räägin teile selle loo ära. Sest, jumala eest, sellise loo 
jutustamiseks on vaja tugevat tuld ja kan-nukest õlut.» 


5 * kolonel Newcome — tegelane W. M. Thackeray romaanist «New-come'id» (The 
Newcomes, 1885), kes kandis lopsakat põskhabet. 


6peidab selle võltskivide hulka — viide G. K. Chestertoni jutule «Lendavad tähed» (The Flying Stars), Tln., LR, 1958, kus sellist 
võtet kasutab Flambeau, siis veel kurjategija. 


Mehed laskusid järsku rada pidi alla, panid lagunenud värava jälle riivi ning 
asusid raskel kõmaval sammul kahutanud metsarada mööda teele. Nad olid läbinud 
umbes veerand miili, kui lühem mees taas kõnelema hakkas. Ta ütles: «Jah, tark mees 
peidab kivikese mererannale. Aga mida ta siis peale hakkab, kui tal mereranda 
käepärast pole. Kas teate midagi tollest õnnetust St. Clare'i loost?» 

«Ma ei tea midagi inglise kindralitest, isa Brown,» vastas suurem mees naerdes, 
«ehkki ma tean üht-teist inglise politseinikest Tean vaid seda, et olen teie kannul läbi 
trampinud kõik tollele sellile pühendatud paigad, kes ta siis ka poleks. Võiks arvata, et 
ta on maetud kuude erinevasse kohta. Olen näinud St. Clare'i memoriaali Westminster 
Abbey's, tagajalgadele tõusnud ratsakuju Thamesi kaldapealsel, olen näinud kindral 
St. Clare'i mälestustahvlit tänaval, kus ta on sündinud, ning veel ühte tänaval, kus ta 
elas. Nüüd aga veate mu öisel ajal tema kirstu juurde mingil külakalmistul. Ma 
hakkan tema vägevast isikust juba pisut tüdima, eriti kuna ma üldsegi ei tea, kes ta 
niisugune oli. Mida te kõiki neid krüpte ja kujusid mööda taga ajate?» 

«Otsin vaid ühtainsat sõna,» ütles isa Brown, «sõna, mida ma sealt ei leia.» 

«Kas räägite mulle sellest?» palus Flambeau. 

«Pean oma jutustuse jagama kahte ossa,» seletas preester. «Esmalt see, mis on 
kõigile teada, siis aga see, mida tean mina. Seda, mida teavad kõik, on vähe ja see on 
ka üpris lihtne. Kuid samal ajal on see ometi täiesti vale.» 

«õigus,» sõnas pikk, Flambeau nime kandev mees reipalt. «Alustagem valest 
otsast. Alustagem sellest, mida teavad kõik ja mis ei vasta tõele.» 

«Ehkki mitte läbi ja lõhki vale,» jätkas isa Brown, «on see siiski ülimalt puudulik, 
sest tegelikult on seda, mida 

kõik teavad, täpselt nii palju: on teada, et Arthur St. Clare oli kuulus ja edukas 
inglise kindral. Teatakse, et pärast mitut hiilgavat, ent ühtaegu läbimõeldud sõjakäiku 
Indias ja Aafrikas oli ta ülemjuhatajaks sõjas Brasiiliaga, kui suur brasiilia patrioot 
Olivier meile oma väljakutse esitas. On ka teada, et St. Clare ründas väga nappide 
jõududega Olivier' väga suurt väeüksust ja et ta vangistati pärast kangelaslikku 
vastupanu. Veel teatakse, et peale kinnivõtmist poodi St. Clare kogu tsiviliseeritud 
maailma suurimaks õuduseks lähima puu külge. Kui brasiillased taganesid, leiti ta 
seal kõikumas, murdunud mõ5k kaelas.» 

«Ja see üldiselt tuntud lugu ei vasta siis tõele?» päris Flambeau. 

«Ei,» sõnas ta sõber rahumeeli, «selles osas on kõik päris õige.» 

«Minu meelest on seda ju üsnagi palju,» sõnas Flambeau, «ent kui üldiselt tuntud 
lugu on õige, milles seisneb siis loo mõistatuslikkus?» 

Nad jõudsid mööduda paaristsajast tontlikust puust, enne kui väike preester vastas. 
Mõtlikult sõrmeotsa näksides ütles ta: «See on psühholoogiline mõistatus. Õigemini 
räägib see kahe inimese erinevast psüühikast. Tolles iseäralikus loos käitusid kaks 
kaasaja kuulsaimat meest risti vastupidiselt oma loomusele. Pidage silmas, et Olivier 
ja St. Clare olid mõlemad kangelased, selles pole mingit kahtlust, ning too lahing oli 
nagu võitlus Hektori ja Achilleuse vahel. Ja mida kostaksite te loo kohta, kus 
Achilleus osutub argpüksiks ja Hektor reeturiks?» . 

«Jätkake,» nõudis suurem mees kannatamatult, preester aga näkitses taas 
sõrmeotsa. 

«Sir Arthur St. Clare oli vanaaegset religioosset tüüpi sõjamees, sedasama tüüpi, 
mis meid päästis Mässu” aegu,» jätkas isa Brown. «Ta oli alati ennemini-kohuse- 
täitmise kui hulljulguse poolt ning kõigele oma isiklikule vaprusele vaatamata oli ta 


TMässu aegu — mõeldud on 1857—59. a. nn. Sipoide ülestõusu Indias, mille inglased veriselt maha surusid. 


igati arukas väejuht, keda igasugune tarbetu sõdurite kaotus alati nördima pani. Ometi 
üritas ta tolles viimses lahingus midagi, mis isegi rinnalapsele oleks absurdne 
tundunud. Et mõista, kui meeletu see samm oli, ei pruugi sugugi olla strateeg — ei 
pea ju tingimata olema strateeg, kui hoidutakse bussi alla sattumast. 

Noh, ja esimene küsimus ongi käes: mis oli juhtunud inglise kindrali mõistusega? 
Teine küsimus aga on niisugune: mis toimus brasiilia kindrali südames? President 
Olivier'd võib nimetada unistajaks või siis igaveseks tüütuseks, kuid isegi tema 
vaenlased tunnistavad, et ta oli suuremeelne nagu rändrüütel. Enam-vähem iga teine 
vang, kelle ta kinni võttis, lasti hiljem vabaks või sai koguni igakülgse soosingu 
osaliseks. Mehed, kes kindralile palju halba olid teinud, naasid tema juurest, liiguta- 
tuna tema lihtsusest ja lahkest meelest. Miks pagana pärast pidi ta siis nii 
mõrtsukalikult kätte tasuma sel ainsal korral oma elus ning seejuures veel hoobi eest, 
mis talle mingit kahju poleks saanud tekitada. Noh, ja ongi käes. Uks maailma 
arukamaid mehi toimib ilma igasuguse põhjuseta otsekui nõdrameelne. Üks maailma 
õilsamaid mehi toimib ilma igasuguse põhjuseta otsekui kurjategija. Vaat niisugused 
on asjaolud, otsustage nüüd ise, mida sellest arvata.» 

«Ei otsusta ma ühti,» sõnas teine turtsatades. «Kõik jääb ikkagi teie otsustada, nii 
et hakake aga pihta.» 

«Olgu,» alustas isa Brown taas, «poleks sugugi õige öelda, et üldmulje kogu loost 
just sellega piirdubki. Tuleks veel lisada kaks asja, mis juhtusid hiljem. Ei saa küll 
väita, et need heitsid juhtunule uut valgust, sest nad jäid kõigile arusaamatuks. Tekkis 
uusi varjukülgi, varjukülgi hoopis teises mõttes. Esimene vahejuhtum oli järgmine. St. 
Clare'ide perekonnatohter läks nendega hirmsasti riidu ning avaldas rea käredaid 
artikleid, kus väitis, et kadunud kindral olnud usuhull, ent selles osas, mis tohtril 
ütelda oli, ei paistnud see tegelikult tähendavat enamat kui lihtsalt usklikku inimest. 
Igatahes tekitas too vahejuhtum teatavat elevust. Loomulikult oli üldiselt teada, et St. 
Clare käitus vahel puritaanliku vagamehe ekstsentrilisusega. Teine asjaolu oli aga 
palju tähelepanuväärsem. Tolles õnnetus ja toetuseta jäänud rügemendis, mis võttis 
ette mõtlematu rünnaku Mustal jõel, teenis keegi kapten Keith, kes tollal oli kihlatud 
St. Clare'i tütrega ning kes temaga hiljem ka abiellus. Kapten Keith oli üks neist, kelle 
Olivier vangi võttis, ning teda nagu kõiki ülejäänuidki peale kindrali koheldi ülima 
suuremeelsusega ning lasti otsekohe vabadusse. Oma kakskümmend aastat hiljem 
avaldas seesama mees, nüüd juba kolonelleitnant Keith, autobiograafia pealkirjaga 
«Briti ohvitseri meenutusi Birmast ja Brasiiliast». Kohast, kus lugeja innukalt otsib 

seletust St. Clare'i õnnetu loo mõistatusele, võib lugeda järgmist: «Kõikjal mujal 
selles raamatus olen ma jutustanud sündmustest täpselt nii, nagu need aset leidsid, jää- 
des vanamoeliselt truuks arvamusele, et Inglismaa au ja kuulsus on küllalt suured, et 
enese eest ise seista. Musta jõe lüüasaamisest kõneldes teen ma aga erandi ning põh- 
jused selleks, ehkki isiklikud, on ausad ja põhjendatud. Ma tahan aga ära märkida 
ebaõiglust, mis nende kahe mehe mälestusele on osaks langenud. Kindral St. Clare'i 
on seoses selle lahinguga süüdistatud saamatuses — võin tunnistada, et kui seda 
sammu õigesti mõtestada, siis oli see üks hiilgavamaid ja targemaid tema elus. Samas 
pannakse president Olivier'le süüks metsikust ja ebaõiglust. Arvan, et vaenlase au 
nimel peab tunnistama, et tol korral käitus president tavalisest suurema 
heatahtlikkusega. Otse öeldes võin ma oma kaasmaalastele kinnitada, et St. Clare 
polnud igal juhul selline loll või Olivier selline elajas, kellena nad paistsid. Niipalju 
ongi mul öelda ning ükski maine kaalutlus ei sunni mind lisama kas või sõnakestki.» 


Oksarägastikust hakkas paistma tohutu tardunud kuu otsekui kiirgav lumepall 
ning selle valgel oli jutustajal olnud võimalik kapten Keithi teksti suhtes värskendada 
oma mälu trükitud paberilehe abil. Kui ta lehe kokku voltis ja taskusse torkas, tõstis 
Flambeau ehtprantslasliku tormakusega käe. 

«Pidage, pidage,» hüüdis ta erutatult, «mul on tunne, et ma juba taipasingi!» 

Ta astus edasi raskelt hingates, tugev kael ettepoole kumaras nagu kiirkäijal. 
Väikesel, elevil ja huvitatud preestril, kes Flambeau'd lõbu ja huviga jälgis, oli raskusi 
tema kannul püsimisega. Otse nende ees taandus puude-müür veidi nii vasakul kui 
paremal ning tee kulges allapoole läbi lageda, kuuvalgusesse uppunud oru ja lipsas 
siis taas metsa. Pääs järgmisse metsatukka paistis pisike ja ümarik nagu kauge 
raudteetunneli mustendav suue. Ent too avaus jäi vaid paarisaja jardi kaugusele, 
haigutades neile vastu nagu koopasuu, kui Flambeau uuesti kõnelema hakkas. 

«Käes!» hüüdis Flambeau oma tohutu käega vastu reit laksates. «Neli minutit 
mõttetööd — ja ma võin teile kogu selle loo ära seletada!» 

«Olgu,» nõustus teine. «Rääkige siis!» 

Flambeau tõstis pea, ent tasandas häält. «Kindral, sir 

Arthur St. Clare,» ütles ta, «pärineb perekonnast, kus hullumeelsus on pärilik, 
ning tema elueesmärgiks oli seda asjaolu oma tütre ja isegi, kui võimalik, väimehe 
eest saladuses hoida. Põhjendatult või põhjendamatult arvas ta, et lõplik 
kokkuvarisemine on lähedal ning otsustas enese tappa. Ent tavaline enesetapp 
osutanuks just sellelesamale, tema poolt kardetud põhjusele. Sõjakäigu edenedes 
tumenes ta mõistus veelgi ning viimaks, ühel hullusehetkel, tõi ta oma kohustused 
ohvriks isiklikele taotlustele. Ta tormas mõtlematult lahingusse, lootes langeda 
esimesest kuulist. Kui ta aga taipas, et on hakkama saanud vaid vangilangemise ja 
oma au rüvetamisega, ütles tema mõistus lõplikult üles, ta murdis mõõga ja tõmbas 
enese oksa.» 

Kindlal pilgul silmitses Flambeau metsamüüri enda ees ja seda ainsat haigutavat 
musta, hauakambri sissekäigule sarnast avaust, kuhu nende tee viis. Võib-olla elustas 
selle nii äkitselt metsas neelduva tee nägemine traagilist nägemust, sest ta võbistas 
õlgu. «Kohutav lugu,» sõnas Flambeau. «Kohutav lugu,» kordas preester langetatud 
päi, «kuid mitte see, mis tegelikult toimus.» 

Siis heitis ta pea meeleheites kuklasse ning hüüdis: «Kuidas ma küll sooviksin, et 
kõik olnuks nii!» 

Pikakasvuline Flambeau pöördus ja jäi vaimulikule otsa vaatama. 

«Teie lugu on puhas,» hüüdis isa Brown sügavasti liigutatult. «Armas, puhas ja 
aus, niisama selge ja valge nagu too kuu seal. Hullumeelsus ja meeleheide on ju süü- 
tud asjad. On halvemaid asju, Flambeau.» 

Flambeau silmitses meeletul pilgul niiviisi appi hüütud kuud ning kohalt, kus ta 
seisis, paistis üks kõverik puuoks kuu taustal otsekui kuradi sarv. 

«Isa, isa,» hüüdis Flambeau prantslasliku ägedusega žestikuleerides ning veelgi 
kiiremini edasi tormates, «kas tahate öelda, et asi oli veelgi hullem?» 

«Hullem,» kordas teine hauahäälel. Ning nad sukeldusid metsa mustendavate 
kloostrisammaste vahele, teed ääristavate puutüvede vahele, mis raja kõrval kõrgudes 
unenägude lõputa labürinte meenutasid. 

Peagi jõudsid mehed metsa kõige salajasematesse soppidesse ning tundsid igal 
pool enda ümber lehestikku, mida nad ei näinud. Nüüd alustas preester taas vestlust. 

«Kuhu peidab tark mees puulehe? Metsa. Aga mida teeb ta siis, kui metsa 
käepärast pole?» 

«Olgu, olgu,» hüüdis Flambeau ärritatult, «mida ta siis ikkagi teeb?» 

«Ta kasvatab metsa, et seda peita,» sõnas preester süngelt. «See on kohutav patt.» 

«Kuulge,» hüüatas teine kannatamatult, sest hämar mets ja pahaendelised 
mõistujutud hakkasid talle närvidele käima. «Kas räägite juba ükskord oma 100 või ei! 
Milliseid tõendeid on teil veel välja pakkuda?» 

«On veel kolm pisiasja,» sõnas teine, «mis ma olen siit-sealt välja urgitsenud ning 
ma esitan nad teile loogilises, aga mitte kronoloogilises järjekorras. Meie teadmised 
selle lahingu tulemuste kohta põhinevad eelkõige Olivier' enda teateil, mis on 
küllaltki selgesõnalised. Olivier oli kahe või kolme rügemendiga kaevikuis 
mäekülgedel, mis laskusid alla Musta jõe suunas, mille teisel kaldal oli maapind 
madal ja pisut soine. Soise ala järel kerkis maapind taas tasapisi ning seal paiknes 
esimene inglaste valvepost, mida toetasid teised, märgatavalt kaugemal tagalas asuvad 
valvepostid. Briti sõjajõud tervikuna olid arvult brasiillaste omadest tunduvalt üle, 
kuid see üks rügement oli teistest piisavalt kaugel, et viia Olivier'd mõttele ületada 
jõgi ning lõigata rügement põhijõududest ära. Päikeseloojakuks jõudis ta aga otsusele, 
et jääb oma positsioonidele, sest need olid erakordselt tugevad. Päevahakul märkas ta 
otsekui välgust rabatult, et too juhuslik käputäis inglasi on ilma mingi tagalapoolse 
toetuseta üle jõe tunginud, osalt paremal paiknevat silda ja osalt kaugemal ülesvoolu 
asuvat jõekoolet kasutades, ning on kogunenud jõekaldale mäejalamil. 

Et nad niivõrd väheste jõududega selliste positsioonide vastu rünnakut üritasid, oli 
otse uskumatu, ent Olivier pani tähele midagi veel kummalisemat. Selle asemel et 
püüda jõuda kõvemale pinnale, ei püüdnud rügement, pärast seda kui ta üheainsa 
sööstuga jõe oli ületanud, enam midagi muud teha, ning jäi pori sisse tammuma nagu 
kärbes siirupisse. Pole vist vajagi lisada, et brasiillased tekitasid suurtükitule abil neile 
suuri kaotusi ja inglased suutsid sellele vastata vaid vapra, kuid pikkamisi hääbuva 
püssitulega. Ent nad ei andnud alla ning Olivier' lühike aruanne lõpebki 
austusavaldusega nende nõdrameelsete vapruse aadressil «Lõpuks liikus meie 
koondrivi edasi,» kirjutab Olivier, «ning kihutas nad jõkke, me püüdsime kinni 
kindral St. Clare'i enese ja veel mitu ohvitseri. Kolonel ja major olid mõlemad 
lahingus langenud. 

Ma ei saa ütlemata jätta, et kogu ajaloost on leida vaid paar samavõrd ülevat 
vaatepilti kui selle erakordse rügemendi viimne võitlus, kus haavatud haarasid surnud 
sõdurite püssid ning kindral ise astus ratsa meile vastu, pea paljastatud ja käes 
murdunud mõõk.» Sellest, mis kindraliga pärast juhtus, vaikib Olivier täpselt samuti 
nagu kapten Keith. 

«Nojah,» mühatas Flambeau, «lähme edasi järgmise tõendi juurde.» 

«Järgmise tõendi leidmiseks,» sõnas isa Brown, «kulus tükk aega, kuid jutustada 
saab sellest lühidalt. Lõpuks leidsin sügavalt Lincolnshire'i rabade keskelt 
vaestemajast vana sõduri, kes oli saanud Mustal jõel haavata ning sõna otseses mõttes 
oli põlvitanud tolle rügemendi koloneli kõrval, kui too hinge heitis. Viimane oli keegi 
kolonel Clancy, suurt kasvu iirlane, ning paistab, et ta suri niisama palju raevust kui 
kuulihaavadest. Tema ei kandnud selle naeruväärse rünnaku eest mingit vastutust, 
selleks pidi kindral teda sundima. Koloneli viimased meeliülendavad sõnad tolle 
sõduri teatel, kelle ma leidsin, olid niisugused: «Näe, seajsee vana neetud eesel nüüd 
läheb, endal murdunud mook käes. Selle asemel võiks tal pea maha raiutud olla.» 
Pange tähele, murdunud mõ6k hakkas kõigile silma, ehkki enamik inimesi suhtub 
sellesse suurema aukartusega kui kolonel Clancy. Ja nüüd veidi kolmandast tõendist.» 

Meeste tee läbi metsase maastiku hakkas mäkke tõusma ning kõneleja peatus 
korraks, et hinge tõmmata. Siis jätkas ta endisel asjalikul toonil. 


«Vaid kuu või kaks tagasi suri Inglismaal üks brasiilia ohvitser, kes oli Olivier'ga 
tülli läinud ja tollelt maalt lahkunud. Ta oli tuntud isik nii siin kui mandril, hispaan- 
lane nimega Espado. Ma tundsin teda, ta oli kollase jumega vana kongusninaline 
dändi: isiklikel põhjustel oli mul luba pärast ta surma tema dokumendid läbi vaadata; 
loomulikult oli Espado katoliiklane ning ma viibisin ka ta surmaeelsetel minutitel 
tema juures. Espado paberites polnud midagi, mis oleks toda kahtlast St. Clare'i lugu 
kas või mingi kandi pealt valgustanud, välja arvatud viis-kuus harilikku vihikut, mis 
kujutasid endast kellegi inglise sõduri päevikut. Võin üksnes oletada, et brasiillased 
leidsid need mõne langenu asjade hulgast. Igatahes lõpeb päevik lahingueelse ööga. 

Ent aruannet tolle õnnetu viimasest elupäevast tasub 

lugeda. Mul on see kaasas, kuid kuna siin on liiga pime, et seda ette lugeda, pean 
sellest teile lihtsalt kokkuvõtte tegema. Sissekande esimene osa kubiseb 
meestevahelistest naljatlustest kellegi Raisakulliks hüütud isiku aadressil. Tundub, 
nagu ei kuulunuks too isik, kes ta siis ka oli, sõdurite hulka, paistab, et ta koguni 
polnudki inglane, ka ei kõnelda temast kui ilmsest vaenlasest. Kogu jutust paistab, et 
Raisakull oli mõni kohalik vahemees ja mitte sõdur, võib-olla teejuht või kirjasaatja. 
Tal on olnud nõupidamisi kolonel Clancyga, veel sagedamini aga on teda nähtud 
kõnelemas rügemendi majoriga. Major oli sõduri kirjelduste põhjal üsna väljapaistev: 
kõhn tumedapäine mees, nime Murray järgi otsustades pärit Põhja-Iirimaalt ning 
puritaan. Ulsterlase tõsiduse ja kolonel Clancy lõbuhimu üle viskasid mehed ohtrasti 
nalja. Pilgati ka Raisakulli kirevaid rõivaid. 

Ent võib öelda, et kõik need kergemeelsused pudenesid sõjasarve kutsel laiali. 
Inglaste laagri taga, peaaegu paralleelselt jõega, kulges üks selle piirkonna suuremaid 
maanteid. Läänes pööras tee jõe suunas ning viis üle eespool mainitud silla. Idas 
käändus tee tagasi kõnnumaale ning paari miili kaugusel asus järgmine inglaste 
välipost. Tol õhtul kostis sellest suunast kergeratsaväe kabjaplaginat, milles isegi 
lihtsast soost päevikupidaja hämmeldusega kindrali ja tema staabi lähenemist aimas. 
Kindral ratsutas suurel valgel hobusel, keda nii sageli olete näinud akadeemilistel 
maalidel, ning võite olla kindel, et tervitus, millega mehed ta vastu võtsid, oli midagi 
enamat kui lihtsalt tseremoniaalne. Ent kindral ei raisanud tseremooniatele aega, vaid 
hüppas otsemaid sadulast ning liitus salgakese ohvitseridega, kellega alustas erutatud, 
kuid usalduslikku vestlust. Mis meie päeviku autorile kõige enam silma hakkas, oli 
kindrali soov arutada asja just major Murray'ga, ent ühtaegu oli selline valik, kuni 
sellele tähelepanu ei pööratud, ka üsna loomulik. Nood kaks meest olid vastastikuseks 
sümpaatiaks otsekui loodud: nad mõlemad olid head piiblitundjad, mõlemad olid 
vana, evengelistlikku tüüpi ohvitserid. Kuidas see asi siis ka polnud, igatahes on 
kindel, et kui kindral taas sadulasse istus, vestles ta ikka veel usalduslikult Murray'ga 
ning kui ta aeglaselt jõe suunas ratsutas, sammus pikakasvuline ulsterlane hobuse 
kõrval, ise kindralit milleski tungivalt veenda püüdes. Sõdurid jälgisid neid kahte, 
kuni tee jõe poole käänas. Kolonel oli läinud oma telki ja 

mehed valvepostidele, meie päevikupidaja viivitas veel mõne minuti ja nägi 
võrratut vaatepilti. 

Suur valge hobune, kes nii aeglaselt maanteed mööda alla oli läinud, nagu võtnuks 
osa mõnest pidurongkäigust, kihutas tagasi laagri suunas galopis, justkui tahtnuks kõi- 
gest hingest võiduajamistel võitjaks tulla. Esiteks mõtlesid mehed, et hobune on, 
ratsanik turjal, omapäi jooksma pistnud, siis aga mõistsid, et kindral, kes oli 
suurepärane ratsutaja, ise sundis looma täiel kiirusel kihutama. Hobune ja ratsanik 
tormasid kohale nagu tuulispask, kindral pingutas ratsmeid, nii et hobune tagajalule 


tõusis, ja peatus. Kindral pööras sõdurite poole oma lõkendava näo ning hüüdis 
koloneli häälel, mis kõlas nagu viimsepäeva-pasuna kutse. 

Mul on tunne, et kõik selle maavärinat meenutava katastroofi sündmused kuhjusid 
niisuguste meeste meeltes, nagu oli meie päevikupidaja, lihtsalt üksteise otsa. 
Umbmäärase unenäolise erutuse tiivul nad otse paisati rivvi ning anti teada, et 
sedamaid toimub rünnak suunaga üle jõe. Kindral ja major olevat silla juures midagi 
avastanud ning aega oli nii napilt, et võidelda tuli elu ja surma peale. Major olevat 
sedamaid tagasi kihutanud, et tagapool maantee ääres asuvaid tagavarajõude appi kut- 
suda, kuid oli kahtlane, kas isegi sellise välkkiire pöördumise korral abi õigel ajal 
kohale saabuks. Ent jõgi tuli ületada just selsamal ööl ning hommikuks kõrgendikud 
vallutada. Ja päevik lõpebki tolle romantilise öise marsi segaduse ning erutuse 
kirjeldusega.» 

Isa Brown sammus eespool, metsarada kitsenes, muutus järsemaks ja 
käänulisemaks ning meestele tundus, nagu roninuksid nad mööda keerdtreppi. Preestri 
hääl kostis Flambeau pea kohalt pimedusest. 

«On veel üks tohutu tähtsusega pisiasi. Kui kindral mehi tollele vaprale rünnakule 
õhutas, tõmbas ta mõõga pooleldi tupest, siis aga torkas järsku tuppe tagasi, otsekui 
häbenenuks ta sellist melodramaatilist liigutust. Jälle see mõõk, eks ole ju.» 

Pea kohal põimuvate okste rägastikust tulvas hämarat valgust ning meeste jalgade 
ümber tekkis võrgutaoline vari, sest nad sammusid ülesmäge, valguse suunas. Flam- 
beau tundis, et tõde on igal pool tema ümber otsekui õhk, kuid ta ei suutnud sellele 
tõele mõtte kuju anda. Ta pomises segaselt: «Mis siis selle mõõgaga on? Ohvitserid 
üldiselt ju kannavad mõõka.» 

«Kaasaegses sõjas ei kõnelda mõõkadest kuigi sageli,» vastas teine kiretult, «aga 
selles loos satume kõikjal tolle neetud mõõga otsa.» 

«Ja mis siis sellest,» urises Flambeau, «asjaolu, et vanamehe mõõk ta viimases 
lahingus murdus, on ju üsna odava maiguga tõik. Võinuks kihla vedada, et ajalehed 
sellest kinni hakkavad, nagu nad muide tegidki. Kõigi hauamonumentide ja kujude 
puhul on mõõka kujutatud ilma teravikuta. Ma loodan, et te ei tirinud mind sellele- 
polaarekspeditsioonile lihtsalt selleks, et kaks meest, kellel oli silma maaliliste 
detailide tabamiseks, St. Clare'i murdunud mõõka tähele panid.» 

«Ei,» hüüdis isa Brown ning ta hääl kõlas teravalt nagu püstolilask, «ent kas 
leidus keegi, kes seda mõõka tervena nägi?» 

«Mida see siis tähendab?» hüüdis teine seisatades. Tähed sirasid. Mehed olid 
äkitselt metsa hallist hõlmast välja jõudnud. 

«Ma ju küsisin: kes nägi tema mõõka tervena,» kordas isa Brown visalt. «Päeviku 
autor igatahes mitte: kindral: jõudis mõõga õigel ajal tuppe torgata.» 

Flambeau vaatas kuupaistel ringi, nagu vaadanuks ringi päikesest pimestatud 
inimene, ning tema sõber jätkas, nüüd esmakordselt innukust ilmutades. 

«Flambeau,» hüüdis ta, «ma ei saa midagi tõestada,, isegi siis, kui ofsiksin läbi 
hauad. Ent ma olen selles veendunud. Lubage, et ma lisan veel ühe pisikese fakti, mis 
asja lõplikult paika paneb. Juhuse tahtel oli kolonel üks esimesi, kes pihta sai. Ta sai 
pihta ammu enne seda, kui väed teineteise lähedale jõudsid. Aga tema nägi St. ClareT 
murdunud mõõka. Miks see siis murdunud oli? Kuidas ta murdus? Mu sõber, mõõk 
murdus juba enne lahingut!» 

«Ah,» ütles ta sõber lootusetu lõbususega, «ja kus asub siis teine mõõgatükk?» 

«Võin seda teile öelda,» sõnas preester kohe. «See asub Belfasti protestantliku 
kiriku kalmistu kirdenurgas.» 

«Tõsi või?» päris teine. «Kas käisite seda sealt otsimas?» 


«Seda ma ei saanud teha,» vastas isa Brown siira kahetsusega. «Selle peal asub 
hiiglaslik marmormonument, mälestussammas kangelaslikule major Murray'le, kes 
langes kuulsusrikkalt lahingus Mustal jõel..» 

Näis, nagu oleks Flambeau äkitselt ellu ärganud. «Te tahate öelda,» hüüdis ta 
kähedal häälel, «et kindral St. 

Clare vihkas Murray't ning tappis ta lahinguväljal, sest...» 

«Teie mõtted on ikka veel liiga head ja õilsad,» ütles teine. «Asi oli palju hullem.» 

«Olgu,» sõnas suurekasvuline mees, «minu kujutlusvõime on otsakorral.» 

Preester näis kaalutlevat, kust alata. Lõpuks hakkas ta taas kõnelema. 

«Kuhu peidab tark mees puulehe? Metsa.» 

Teine ei kostnud sõnagi. 

«Ning kui metsa käepärast pole, siis kasvatab ta metsa. Ja kui ta tahab peita 
surnud lehte, siis tekitab ta surnud metsa.» 

Kuna vastust ei tulnud, lisas preester pehmemal toonil ja vaiksemalt: 

«Ja kui kellelgi on vaja peita surnukeha, läheb tal vaja tervet hulka surnukehi, et 
seda peita.» 

Flambeau sööstis kannatamatult ettepoole, nagu kardaks kusagile hiljaks jääda, isa 
Brown aga jätkas, nagu oleks tal vaid lause pooleli jäänud. 

«Sir Arthur St. Clare oli, nagu ma juba ütlesin, kohusetruu piiblilugeja. Ja selles 
oligi tema viga. Millal ükskord saavad inimesed aru, et piiblilugemisest pole mingit 
kasu, kui ei suudeta mõista seda, kuidas teine inimene piiblist aru saab. Trükkal näeb 
piiblit lugedes trükivigu. Mormoon loeb piiblit ja leiab tõendeid 
mitmenaisepidamisest, Kristliku Teaduse Ühingu liige loeb ka piiblit ja jõuab 
järeldusele, et meil ei ole ei käsi ega jalgu. St. Clare oli vana protestantlik anglo-india 
sõjamees. Mõelge vaid, mida see pidi tähendama, ning jumalapärast, ärge mängige 
seejuures vagameest. See pidi tähendama füüsiliselt tugevat meest, kes elas troopilise 
päikese all idamaises ühiskonnas ning ammutas õpetussõnu idamaisest piiblist. 
Loomulikult luges ta rohkem Vana kui Uut Testamenti. Loomulikult leidis ta Vanast 
Testamendist kõike, mida otsis liiderlikkust, türanniat, reetmist. Ma söandan väita, et 
St. Clare oli, nagu öeldakse, aus mees. Aga mida head on sellise mehe aususes, kes 
kummardab autust? 

Kõigis neis kuumades ja salapärastes maades, kus see mees käis, pidas ta 
haaremit, piinas tunnistajaid, ajas kokku räpast raha, ent loomulikult oleks ta ise 
silmagi pilgutamata kinnitanud, et tegi seda kõike Issanda kiituseks. Minu enda 
mõtteviisi väljendab küllaldaselt küsimus: millise Issanda? Igal juhul on selliste 
pahede puhul kindel, 

et nad avavad ühe põrguukse teise järel ning nii satutakse üha ahtamatesse ja 
ahtamatesse põrgukäiku-desse. Tõeliselt kaalukaks väiteks kuritegude vastu pole 
mitte see, et inimene muutub üha metsikumaks ja metsikumaks, vaid et ta muutub üha 
närusemaks. St. Clare'i lämmatasid peagi väljapressimine ja altkäemaksud ning tal 
läks üha enam ja enam tarvis sularaha. Ning Musta joe lahingu ajaks oli ta läbinud 
ühe maailma teise järel ja jõudnud sellesse paika, millest Dante teeb oma universumi 
kõige alumise astme.» 

«Mida te silmas peate?» päris sõber jälle. 

«Aga vaat seda,» kostis vaimulik ning osutas loigule jääkaane all, mis kuupaistel 
sädeles. «Kas mäletate, kelle paigutab Dante sellesse viimasesse, jäisesse ringi?» 

«Reeturid,» vastas Flambeau värinaga. Ning kui ta silmitses inimvaenulikku, 
puudega kaetud, irvitavate, võiks öelda nilbete vormidega maastikku, võis peaaegu 


kujutleda, et tema ise ongi Dante ning voolava jutuga preester Vergilius, kes talle 
igaveste pattude maal teed näitab. 

Hääl jätkas: «Nagu teate, oli Olivier rüütelliku meelelaadiga inimene ega lubanud 
sõjaväes mingeid salateenistusi ega spioone. Ometi aeti neid asju tema seljataga. 
Salateenistust juhtis mu vana sõber Espado — tema ongi too kirevais rõivais keigar, 
keda tema kõvera nina tõttu Raisakulliks hüüti. Rindefilantroopi teeseldes tegi ta Ing- 
lise armee ridades oma salatööd ning pani lõpuks käpa peale sõjaväe ainsale 
müüdavale mehele. Jumal avita — ja see oli ühtlasi armee esimene mees. St. Clare'il 
oli hirmsasti vaja raha, hunnikute viisi raha. Ebasoosingusse langenud 
perekonnatohter ähvardas kohutavate paljastustega, millega ta hiljem tõesti algust tegi 
ja mis peatati; jutt oli ebainimlikest ja kiviaegsetest tegudest Park Lane'il, millega sai 
hakkama inglise evangeeliumiusuline kindral ning mis kangesti meenutasid 
inimohvreid ja orjapidamist. Raha oli tarvis ka tütrele kaasavaraks, sest kindralile oli 
rahamehe kuulsus niisama kallis kui raha ise. Ning St. Clare astuski viimase sammu, 
poetas sõnakese brasiillastele ja vara voolas ta taskuisse Inglismaa vaenlaste käest. 
Aga Raisakulliga oli kõnelnud veel üks mees peale tema. Kuidagimoodi oli tõmmu ja 
morn Ulsteri major jubedast tõest haisu ninna saanud, ning kui nad kahekesi aeglaselt 
mööda maanteed silla poole liikusid, teatas Murray kindralile, et too peab kas 
sedamaid tagasi astuma või siis läheb ta tribunali ette ja lastakse maha. 

Kindral vestles temaga kannatlikult, kuni nad jõudsid troopiliste puude salgani 
silla kõrval, ning seal, vuliseva jõe kaldal, päikesevalguses peesitavate palmide all — 
näen seda pilti praegugi vaimusilmas — tõmbas kindral mõõga ja torkas majori 
sellega läbi.» 

Talvine tee kulges üle mäerinnatise, oli lõikavalt külm, põõsad ja võsa 
mustendasid ähvardavalt ja Flambeau'le ihakkas tunduma, et näeb nende taga nõrka 
valguskuma, mis polnud ei tähe- ega kuuvalgus, vaid inimkäe läidetud iuli. Flambeau 
silmitses lähenevat tulukest, kuni jutt .lõpule jõudis. 

«St. Clare oli põrgusigitis, ent igati puhtatõuline. Ei iial varem, vannun seda, 
polnud ta nii taibukas ja tugev kui hetkel, mil vaene Murray oma ähvardava 
paljastusega lagedale tuli. Mitte iial, nagu kapten Keith täiesti õigesti ütleb, polnud 
ükski kindrali võit nii suurejooneline kui ,too viimane põlastusväärne lüüasaamine. 
Külmavereliselt silmitses ta oma relva, tahtes sellelt verd pühkida, ja märkas järsku, et 
tera, mille ta oli torganud ohvri abaluude vahele, oli tolle kehas murdunud. Täiesti 
selgesti, otsekui vaadates välja klubiaknast, taipas St. Clare, mis nüüd pidi järgnema. 
Ta mõistis, et mehed leiavad kindlasti laiba, leiavad laibast ka mõõgatüki, panevad 
tähele kindrali seletamatult murdunud mooka või mõõga puudumist. Ta oli küll 
tapnud, kuid polnud taganud ohvri vaikimist. Ent kindrali ülbe mõistus võttis saatuse 
väljakutse vastu — oli olemas veel üks võimalus. Ta võis muuta laiba vähem 
silmatorkavaks. Ta võis tekitada terve laipade mäe, et peita seda ühte. Ja 
kakskümmend minutit hiljem läksid kaheksasada inglise sõdurit surmale vastu.» 

Soe hõõgus mustendava talvise metsa taga muutus tuge--vamaks ja eredamaks 
ning Flambeau kiirustas edasi, et .selleni jõuda. Isa Browngi lisas sammu, kuid 
nähtavasti üksnes sellepärast, et oli täiesti süvenenud oma jutustusse. 

«Tolle inglaste tuhatkonna vaprus oli niivõrd suur ja nende komandöri geenius 
niivõrd vägev, et kui nad oleksid otsemaid mäekõrgendikku rünnanud, oleks selline 
hullumeelne ettevõte koguni mingisugust edu võinud saavutada. Ent kuri mõttelend, 
mis mängis inimestega kui etturitega, taotles sootuks teisi eesmärke. Sõdurid 
pididjääma sillalähedasse sohu vähemalt seniks, kuni briti sõdurite laipu seal igal pool 


leida võis. Ja siis toimub viimane suurejooneline etteaste: hõbedapäine pühak, vapper 
sõdalane loovutab purunenud mõõga, et teha lõpp tapatalguiele. 

Oi, see oli käigu pealt välja mõeldud plaani kohta hästi lavastatud! Ent ma arvan, 
ehkki mul on võimatu seda tõestada, et sellal kui väeosa verises mudas paigal 
tammus, leidus siiski keegi, kel tekkis kahtlus, keegi, kes kõike aimas.» 

Isa Brown vakatas korraks ja ütles siis: «Mingi sisemine hääl justkui ütleks mulle, 
et too, kes tõde aimas, oli .armunu, vana mehe tütre tulevane.» 

«Aga kuidas jääb siis Olivier' ja poomisega?» päris Flambeau. 

«Olivier koormas haruharva oma liikumisvõimet vangidega, osalt rüütellikkusest, 
osalt taktikalistel kaalutlustel,» selgitas isa Brown. «Enamasti laskis ta kõik vangid 
vabaks. Ka tol korral laskis ta kõik vabaks.» 

«Kõik peale kindrali,» sõnas pikem mees. 

«Kõik viimseni,» ütles preester. 

Flambeau vedas oma tumedad kulmud kipra. «Ma ei saa ikkagi päriselt aru,» ütles 
ta. 

«Maalime veel ühe pildi, Flambeau,» vastas isa Brown salapäraselt. «Ma ei saa 
midagi tõestada, kuid ma võin enamat — ma näen seda justkui ilmsi. Ma näen laagrit 
lagedail, päikesest kõrbenud mäenõlvadel, hommikul pannakse laager kokku, brasiilia 
vormi kandvad sõdurid kogunevad salkadesse ja rännakukolonnidesse. Näen Olivier' 
punast särki ja pikka musta habet, mis lehvib tuules. Seal ta seisab, laiaäärne kübar 
käes. Ta ütleb hüvasti hiilgavale vaenlasele, kelle ta vabaks laseb — lihtsale, valge- 
päisele inglise veteranile, kes oma meeste nimel teda tänab. Inglise väeosa jäänused 
seisavad valvel kindrali selja taga, tema kõrval asuvad taganemiseks vajalik moon ja 
sõidukid. Kõlab trummipõrin, brasiillaste väed hakkavad liikuma, inglased seisavad 
raidkujudena paigal. Niiviisi jäävad nad sinna, kuni vaenlasest enam midagi näha ega 
kuulda pole ja ta troopilise silmapiiri taha kaob. Siis äkki muudavad sõdurid asendit, 
otsekui oleksid surnud ellu tõusnud, viiskümmend meest pööravad oma pilgud 
kindralile — ja need on näod, mida ei saa unustada.» 

Flambeau võpatas. «Ah,» hüüdis ta, «te ei taha ometi -öelda ...» 

«Jah,» sõnas isa Brown südamessetungival häälel. «St. Clare'ile pani köie kaela 
inglase käsi. Ma usun, et seesama käsi pani hiljem sõrmuse tema tütre sõrme. Need 
olid inglaste käed, mis lohistasid ta puu juurde, et teda häbistada, nendesamade 
meeste käed, kes olid teda jumaldanud 

ja tema järel võidult võidule käinud. Ja need olid inglased (Jumal andku meile 
kõigile andeks ja olgu tal pikka meelt), kes vaatasid pealt, kuidas ta oma palmist 
võlla-puu küljes võõramaise päikese all kõlkus, ning oma vihkamises palusid nad, et 
ta sealt otseteed põrgusse läheks.» 

Mehed jõudsid mäerinnatisele ning sattusid otsekohe inglise trahteri punaste 
kardinatega akendest tulvavasse valgusvihku. Trahter seisis tee ääres küljetsi, nagu 
oleks külalislahke liigutusega kõrvale tõmbunud, ning isegi sinna, kus seisid meie 
teelised, oli kuulda üheks õhtuks õnnelikuks saanud inimeste käratsemist ja naeru. 

«Rohkem ei tarvitsegi ma lisada,» sõnas isa Browm «Sealsamas kõnnumaal 
mõistsid nad ta üle kohut ja tegid talle lõpu, siis aga, Inglismaa ja kindrali tütre au 
nimel, andsid sõdurid vande igavesti vaikida reeturi rahapungast ja mõrtsuka 
mõõgaterast. Võib-olla — olgu Jumal neile abimeheks — katsusid nad juhtunut ka 
unustada. Püüdkem seda meiegi: oleme jõudnud trahterisse.» 


«Olen kogu südamest nõus,» sõnas Flambeau ning oli just astumas heledasti 
valgustatud, kärarikkasse baari, kui ta korraga tagasi põrkas, nii et äärepealt kukkuma 
pidi. 

«Kuulge, pagana päralt!» hüüdis ta ning osutas kohmaka liigutusega maantee 
kohal rippuvale kandilisele puutahvlile. Sellel oli ähmaselt näha rohmakalt kujutatud 
mõõgapära ja murdunud mõõgatera, vanaaegset kirjaviisi matkivate tähtedega oli 
tahvlile kirjutatud: «Murdunud Mõõga Võõrastemaja». 

«Kas teie ei olnud siis selleks valmis?» küsis isa Brown leebelt. «Ta on ju kogu 
selle maakoha jumalus: pooled kõrtsid, pargid ja tänavad kannavad tema ja tolle looga 
seotud nimesid.» 

«Ma lootsin, et tolle kärnase koeraga on nüüd ükskord lõpp,» hüüdis Flambeau ja 
sülitas teele. 

«Inglismaal ei tule sellele iialgi lõppu,» sõnas preester maha vaadates, «seni kuni 
vask vastu peab ja kivi kestab. Kindrali marmorkujud ülendavad veel sajandeid 
uhkete süütute poiste hingi, tema hauaküngas õhkub truudusest ja liiliate lõhnast. 
Miljonid inimesed, kes teda iial pole tundnud, armastavad toda meest nagu oma isa, 
kusjuures need vähesed, kes teda tundsid, kohtlesid kui viimast rämpsu. Kindral jääb 
pühakuks ja tõde temast ei saa kunagi teatavaks, sest nüüd viimaks olen ma selles 
otsusele jõudnud. Saladuste paljastamine sisaldab ühevõrra 

nii head kui halba ja ma seadsin enese sõltuvusse ühest asjaolust. Ajalehtedes 
kirjutatu vajub unustusse, brasiilia-vastane kirgedepuhang on möödas, Olivier'd 
austatakse kõikjal. Ent ma tõotasin endale, et kui kusagil, olgu siis kirjas, metallis või 
marmoris, mis nagu püramiidid peab vastu sajandeid, tõstetakse süüdistus kolonel 
Clancy, kapten Keithi või president Olivier' vastu — siis annan ma kõigest teada. 
Kuni aga üksnes kindral St. Clare'i teenimatult ülistatakse, ei ütle ma sõnagi. Ja seda 
ma teen.» 

Mehed astusid punaste kardinatega trahterisse ning seal sees oli õdus, koguni 
luksuslik olemine. Baariletil seisis St. Clare'i hauamonumendi hõbemakett, kindrali 
hõbedane pea langetatud, mõõk murdunud. Seintel rippusid sedasama kujutavad 
värvifotod ning pildid turistidest, kes monumenti vaatama sõitsid. Teelised võtsid istet 
mugavalt polsterdatud pinkidel. 

«Tulge, on külm,» hüüdis isa Brown, «võtame ivake veini või õlut.» 

«Või brändit,» ütles Flambeau. 


IV. OLEMATU MR. GLASS 


Väljapaistva kriminoloogi ja kõlbeliste häirete uurija doktor Orion Hoodi ruumid 
asusid Scarborough' linna ranna-poolses servas. Maja suurtest valguseküllastest 
akendest paistis Põhjameri otsekui lõputu sinakasrohelisest marmorist müür. Meri 
mõjus siin tõepoolest igavana nagu sinakasroheline paneel, sest doktor Hoodi 
ruumides valitses kord, mis meenutas mere hirmuäratavat korrapära. Ei maksa arvata, 
et doktori valdustes jäi vajaka luksusest või poeesiast. Need olid olemas, mõlemad 
omal kohal, ent oli märgata, et kummalgi ei lubatud kas või hetkekski sellelt oma 
kohalt lahkuda. Luksus oli igati olemas: eraldi lauakesel asetses kaheksa või kümme 
karpi parimaid sigareid, kuid need olid paigutatud kindla plaani järgi: kõige kangemad 
alati seina pool ja mahedamad akna pool. Sellel luksuslauakesel seisis alati ka 
kandmik kolme eri marki suurepärase alkoholiga, ent mõned elavama kujutlusvõi- 
mega inimesed teadsid kinnitada, et viski, brändi ja rummi nivood püsisid alati täpselt 


samal tasandil. Oma koht oli siin poeesialgi: vasakut toanurka palistas täielik kogu 
inglise klassikat. Niisama täielik kogu inglise ja välismaa psühholoogilist kirjandust 
kaunistas toa paremat nurka. Ent kui keegi võttis Chauceri või Shelley köite reast 
välja, mõjus selle puudumine riiulist niisama ärritavalt kui tühimik inimese 
esihammaste vahel. Ei võinud sugugi öelda, et neid raamatuid keegi kunagi ei 
lugenud, usutavasti seda tehti, kuid siiski jäi neid vaadates mulje, nagu oleksid nad 
oma kohtadele aheldatud nagu Piibel vanades kirikutes. Doktor Hood korraldas oma 
isiklikku raamaturiiulit, nagu oleks see avalik raamatukogu. Ning kui selline 
puutumatus valitses lüürika ja ballaadidega täidetud riiulitel, jookide ja tubaka jaoks 
mõeldud laudadel, siis on ütlematagi selge, et veelgi suurema pühapaistega olid 
ümbritsetud teised riiulid, kus asus teaduslik kirjandus, ja teised lauad, millel 
paiknesid õrnad, koguni muinasjutulised keemilised ja tehnilised instrumendid. 

Doktor Orion Hood marssis edasi-tagasi oma ruumides, mis piirnesid — nagu 
öeldakse geograafia õpikutes — idast Põhjamerega ning läänest sotsioloogilise ja 
kriminoloogilise kirjanduse koondriviga. Riietatud oli teadusemees kunstirahva seas 
populaarsesse velvetisse, kuid mitte boheemlase hooletusega; juustes oli tal ohtrasti 
halli, ent juuksed olid paksud ja terved, mehe nägu oli kõhn, ent rõõmsameelse ja 
valvsa ilmega — kõik temas ja tema ruumides osutas millelegi ühtaegu jäigale ja 
rahutule nagu too tohutu külm merigi, mille kaldale suurmees puhthügieenilistel 
kaalutlustel enesele kodu oli rajanud. 

Järsku paiskas naljatujus saatus majaukse pärani ning mereäärsesse, ranges 
järjestuses tubadega korterisse ilmus isik, kes vististi oli kõige hämmastavamaks 
vastandiks neile ruumidele ja nende peremehele. Napisõnalise, kuid viisaka kutse järel 
avanes toauks ning sisse koperdas väikesekasvuline vormitu inimkogu, kes oma 
kübara ja vihmavarjuga niisama halvasti toime tuli nagu mõni teine terve hulga 
kohvritega. Vihmavari kujutas endast musta, väga proosalist pundart, mida parandama 
hakata polnud enam mingit mõtet, mehe pead kattis must laiaservaline 
vaimulikukübar, mis Inglismaal kuigi laialt tuntud ei ole, mees ise aga oli kõige lihtsa 
ja abitu võrdkuju. 

Doktor silmitses külalist vaoshoitud nõutusega; umbes samasugust nõutust oleks 
ta vist ilmutanud ka siis, kui tema tuppa oleks korraga roomanud mõni suur, kuid sil- 
manähtavalt ohutu mereelukas. Külaline aga vaatas doktorile otsa särava, võidukas- 
püüdliku heatahtlikkusega otsekui mõni kerekas koristajamutt, kel just on õnnestunud 
end autobussi uksest sisse pressida. Selline ilme on segu heameelest sotsiaalse 
saavutuse üle ja oma kehaliste puudujääkide tunnetamisest. Mehe kübar kukkus 
vaibale, raske vihmavari, mida ta põlvede vahel hoidis, libises kolksuga pikali; ta 
sirutas käe ühe järele, siis küünitas teist haarama, kuid tegi seda kõike lakkamatu 
naeratusega ümaral näol, teatades ise järgmist: 

«Minu nimi on Brown. Palun andke mulle andeks, aga ma tulen teie juurde selle 
MacNabide asja pärast. Ma olen kuulnud, et te tihti abistate inimesi niisuguste hädade 
puhul. Vabandage mind, palun, kui ma eksin.» 

Nüüd oli Brown kübara ähkides kätte saanud ning tegi kerge, kööbaka 
kummarduse, justkui oleks seeläbi kõik korda saanud. 

«Ma ei saa teist hästi aru,» vastas teadlane külmalt ja 

otsustavalt. «Te vist eksite aadressiga. Minu nimi on doktor Hood ning minu töö 
iseloom on peaaegu täielikult kirjanduslik ja haridusalane. Tõsi, mõnikord olen ma 
eriti raskete ja tähtsate asjade puhul politseile nõu andnud, kuid ...» 


«Aga see asi ongi väga tähtis,» katkestas teda väike mees, kelle nimi oli Brown. 
«Nende ema ei anna ju neile kihlumiseks luba.» Ning ta nõjatus tooli seljatoele särava 
näoga, nagu oleks öelnud midagi väga arukat. 

Doktor Hoodi kulm oli kortsus, kuid silmad särasid, nagu oleks ta vihane või siis 
lõbustaks teda miski. «Siiski ei saa ma millestki aru,» sõnas ta. 

«No vaadake, nemad tahavad abielluda,» seletas vaimulikukübaras mees. 
«Maggie ja Todhunter tahavad ju abielluda. Mis saab sellest olulisem olla?» 

Teaduslikud saavutused olid suure ja kuulsa Orion Hoodi millestki ilma jätnud: 
mõned väitsid, et tervisest, mõned jälle, et usust, kuid absurditaju oli tal mõningal 
määral säilinud. 

Siirameelse preestri viimaste sõnade peale kerkis teadlase sisemusest 
naeruturtsatus ning ta viskus tugitooli nõuandva arsti iroonilise hoiakuga. 

«Mr. Brown,» sõnas ta rõhuga, «sellest on nüüd möödas oma neliteist ja pool 
aastat, kui minult küsiti nõu isiklikus asjas, ning tollal oli tegemist katsega mürgitada 
Prantsusmaa president banketil Londoni linnapea juures. Nüüd siis on küsimus selles, 
kas keegi teie sõber Maggie on sobivaks tulevaseks kellelegi tema sõbrale 
Todhunterile. Olgu, mr. Brown, ma löön kaasa. Ma võtan selle asja ette. Ma annan 
MacNabide perekonnale nii head nõu kui oskan, niisama head nõu, kui ma andsin 
Prantsuse Vabariigile ja Inglise kuningale. Ei, veel paremat nõu, sest vahepeal on 
neliteist aastat mööda läinud. Niikuinii pole mul täna õhtul midagi erilist teha. 
Rääkige mulle oma lugu.» 

Väikest kasvu Browni-nimeline vaimulik tänas doktorit siira soojusega, ent 
ühtaegu mingi imeliku lihtsameelsusega; nõnda tänatakse kusagil suitsetamisruumis 
mõnd võõrast selle eest, et see teile tikku laenas, mitte aga Kew Gardeni 
ülemaednikku (nagu see sisuliselt ju oligi) selle eest, et too soostus aasale neljalehelist 
ristikheina otsima tulema. Oma tänuavaldustele punktigi panemata alustas väike mees 
seletusi. 

«Ma juba ütlesin teile, et minu nimi on Brown. Jah, nii see on, ja ma olen 
vaimulik tolles pisikeses katoliku kirikus, mida te küllap vist olete tähele pannud; see 
asub linna põhjapoolses otsas, kõige viletsamate tänavate piirkonnas. Viimasel ja 
kõige viletsamal neist, mis kulgeb piki mereranda nagu muul, elab üks minu karja aus, 
aga väga ägeda loomuga lambuke, lesknaine nimega Mac-Nab. Lesel on tütar, ta peab 
üürimaja ning tema ja ta tütre, samuti tema ja ta üüriliste suhetest võiks mõlema poole 
pealt pajatada nii seda kui teist. Praegusel hetkel on tal vaid üks üüriline, keegi 
noormees nimega Todhunter, aga see üüriline on talle teinud rohkem tüli kui keegi 
teine, sest ta tahab abielluda peretütrega.» 

«Ja peretütar?» päris doktor Hood tohutu sisemise- lõbutundega, «mida tahab 
peretütar?» 

«Tema tahab ka Todhunteriga abielluda,» hüüdis isa Brown, niheledes agaralt 
oma istmel. «Vaat see teebki asja nii hirmus keeruliseks!» 

«Kole lugu küll,» märkis doktor Hood. 

«Too noormees, James Todhunter,» jätkas vaimulik, «on minu meelest väga kena 
noormees, ehkki keegi ei tea temast eriti midagi. Ta on nupukas, tõmmu jumega 
väikest kasvu mees, liikuv nagu ahv, habemeta nagu näitleja ja galantne nagu 
sündinud õukondlane. Raha tal jätkub, aga keegi ei tea, mis ametit ta peab. Mrs. 
MacNab, kes on üsna umbuskliku loomuga, on sellepärast täiesti kindel, et see on 
midagi kohutavat ning arvatavasti seotud dünamiidiga. See peab küll olema õige 
käratu dünamiit, sest see noormees ei tee midagi muud paha, kui suleb end mitmeks 
tunniks päevas oma tuppa ja seal, luku taga, uurib midagi. Ta kinnitab, et selline 


eraldatus on ajutine ja igati õigustatud, ning on tõotanud enne pulmi kõik ära seletada. 
See on kõik, mis on kindlalt teada, aga mrs. MacNabil on teile pajatada veel palju 
selliseid asju, milles ta isegi kindel pole. Te ju teate, kuidas kuulujutud seesuguse 
rumaluse õhkkonnas kulutulena hoogu võtavad. Räägitakse kahest häälest, mida on 
kuuldud toas kõnelemas, aga kui uks avaneb, leitakse mr. Todhunter alati üksi olevat. 
Levivad jutud mõistatuslikust pikakasvulisest siid-kübaras mehest, kes ilmunud 
mereudust, kõige tõenäolisemalt aga otse merest, hiilinud hämaras tasakesi üle liiva- 
väljade ja läbi väikese aiakese maja taga, ning keda kuuldud mr. Todhunteriga akna 
kaudu vestlemas. Jäi mulje, nagu lõppenuks too vestlus tüliga. Todhunter löönud akna 

39 

vihaselt kinni ja torukübaras mees hajunud taas mere-uttu. Seda lugu jutustatakse 
MacNabide peres mitmes-müstilises variandis, aga ma mõtlen, et tegelikult eelistab- 
mrs. MacNab seda varianti, millega ta esmalt lagedale tuli: nimelt et too Teine Mees 
(või ka keegi muu) tuleb igal öösel välja suurest kirstust toanurgas, kus ta kogu päeva 
luku taga on kükitanud. Vaadake siis, niiviisi käsitataksegi mr. Todhunteri lukus ust 
nagu kõikide «Tuhande ja ühe öö» imeasjade ja koleduste sissepääsuteed. Ning 
sealsamas on too väikest kasvu noormees oma korralikus-mustas pintsakus, 
punktipealne nagu kellavärk ja pealtnäha igati süütu moega. Üüri maksab ta täpipealt 
õigel ajal, on praktiliselt karsklane, väsimatult lahke nooremate laste vastu, võib neid 
päev läbi lõbustada, ning mis kõige olulisem — vastuvõetav ka vanema tütre meelest, 
kes on nõus temaga lausa hommepäev altari ette astuma.» 

Inimene, kellel on pidevalt tegemist kas või mõne üldistava teooriaga, on alati 
aldis seesugust teooriat rakendama igasuguste pisiasjade puhul. Preestri 
lihtsameelsuse tasemeni laskunud väljapaistev eriteadlane tegi seda siis ka suurima 
agarusega. Ta seadis end mugavasti tugitooli ning hakkas hajameelsevõitu lektori 
toonil kõnelema: 

«Ka pisima üksikjuhtumi puhul on parim vaadelda esmalt Looduse peamisi 
suundumusi. Mõni üksik lill võib ju talve alguses veel õitseda, kuid lilled kui 
niisugused sel ajal surevad; mõni üksik kivike võib ju tõusulainest puutumata jääda, 
ent meretõus toimub sellest hoolimata. Teadlase pilgule on kogu inimkonna ajalugu 
rida kollektiivseid liikumisi, hävimisi või migratsioone, selliseid nagu kärbeste 
hukkumine talvel või lindude saabumine kevadel. Kogu inimajaloo põhielement on 
aga rass. Rass tekitab religiooni, rass põhjustab õiguslikke ja eetilisi lahinguid. Selle 
tõenduseks ei sobi miski paremini kui too metsik, ebamaine ja hääbuv inimtõug, keda 
me nimetame keltideks ning kelle esindajaiks on ka teie sõbrad MacNabid. Väikesed, 
sitked ning uneleva ja heitliku meelega, võtavad nad kergesti omaks ükskõik millise 
sündmuse üleloomuliku seletuse, just nagu nad veel praegugi omaks võtavad 
(vabandage, et ma selle välja ütlen) asjade üleloomuliku seletuse, mida esindate teie ja 
teie kirik. Polegi siis mingi ime, et nood inimesed, kelle selja taga lakkamatult 
kohiseb meri ja nina ees (vabandage veel kord) ajab oma joru kirik, leiavad fantastilisi 
jooni usutavasti täiesti tavalistes sündmustes. Teie oma koguduse pisimuredega näete 

vaid seda ühte mrs. MacNabit, kelles lugu kahest häälest ja merest tulnud 
pikakasvulisest mehest pöörast hirmu tekitab. Ent teadusliku maailmanägemisega 
inimene tajub terveid MacNabide klanne, kes on maailma mööda laiali pillutatud 
keskmiste tunnusjoonte kaudu ja terviklikult justkui mõnd linnuliiki. Ta näeb 
tuhandeid MacNabe tuhandetes kodudes, kus nad oma haiglase meelelaadiga, oma 
sõprade elusid mürgitavad, ta näeb ...» 

Enne kui teadlane jõudis oma lause lõpuni välja öelda, kostis uus ja veelgi 
kannatamatum koputus: koridori mööda juhatati kiiruga edasi keegi sahisevais 


seelikuis isik, uks avanes ja sisse tuhises noor neiu, korralikult riides, kuid 
kiirustamisest sassis ja õhetav. Neiul olid meretuulest segi aetud heledad juuksed, 
ning ta olnuks väga ilus, kui ta põsesarnad ehtsa šotlase kombel üleliia esiletungivad 
ja punetavad poleks olnud. Oma vabandused esitas ta järsult nagu käskluse. 

«Vabandage, et ma segan, sir,» teatas ta, «aga ma pidin isa Brownile sedamaid 
järele tulema, sest see on elu ja surma küsimus.» 

Isa Brown tegi kohmakalt katset püsti tõusta. «Noh,. Maggie, mis siis lahti on?» 
päris ta. 

«Niipalju kui mina aru saan, on James tapetud,» vastas tüdruk kiirustamisest ikka 
veel hingeldades. «Too Glass käis jälle tema juures, ma kuulsin läbi ukse nende juttu 
täitsa selgelt. Need olid kaks eri häält. James kõneleb madala häälega, pehmelt, too 
teine hääl oli aga kõrge ja kärisev.» 

«Glass?» kordas preester mõnevõrra hämmeldunult. 

«Ma tean nüüd, et ta nimi on Glass,» vastas tüdruk kärsitult. «Felix Glass. Ma ju 
kuulsin läbi ukse. Nad tülitsesid, vististi raha pärast, sest ma kuulsin, kuidas James 
ütles: «Õige, Glass» või ka «Vale, Felix Glass» ja siis «Kaks ja kolm, Felix Glass». 
Aga me raiskame liialt palju aega tühjadele juttudele, te peate kohe tulema, võib-olla 
on veel aega.» 

«Mis aega?» küsis doktor Hood, kes oli noort daami nähtava huviga silmitsenud. 
«Mispärast peaks mr. Glass ja tema rahamured seesugust kiirustamist põhjustama?» 

«Ma püüdsin ust maha murda, aga ei suutnud,» vastas-tüdruk varmalt. «Siis 
jooksin ma tagahoovi ja mul õnnestus ronida üles veelauale, nii et küündisin aknast 
sisse Piiluma. Tuba oli hämar ja justkui tühi, aga ma võin vanduda, 

61 

et nägin Jamesi nurgas kägaras, nagu oleks ta uimastatud või kägistatud.» 

«Asi on tõsine,» ütles isa Brown, korjates üles oma sõnakuulmatu kübara ja 
vihmavarju ning tõustes toolilt. «Tõtt-öelda kõnelesin teie asjast just praegu sellele 
härrale ja tema arvamus ...» 

«On vahepeal muutunud,» sõnas teadlane karmil ilmel. «Ma ei usu, et see noor 
daam oleks nii keltipärane, kui ma arvasin. Kuna mul pole parajasti midagi teha, siis 
panen kübara pähe ja tulen koos teiega linna.» 

Mõne minuti pärast lähenesid kõik kolm juba MacNabide kodutänava lohututele 
majadele: tüdruk mägilase karmil väsimatul kõnnakul, kriminoloog laisal, nõtkel, 
hüppevalmis leopardi meenutaval sammul ning preester energilisel sörgil, millel 
puudus igasugune eripära. Selle linnakandi väljanägemine paistis enam-vähem 
õigustavat doktori vihjeid masendavatele meeleoludele ja masendavale ümbrusele. 
Hajusalt paiknevad majad seisid mererannal nagu katkenud kee, õhtu oli tulekul ning 
enneaegne videvik halba ennustav; meri tintjas, punaka varjundiga ning ähvardavalt 
mühav. MacNabide viletsas, luidetega piirnevas taga-aias seisid kaks mustendavat, 
raagus puud nagu kaks ahastuses taeva poole tõstetud deemonikätt, ning kui mrs. 
MacNab tulijatele tänavat pidi vastu tõttas, kõhnad käed peaaegu samamoodi välja 
sirutatud, meenutas temagi veidi deemonit. Doktor ja preester vastasid vaid 
napisõnaliselt naise kilehäälsele jutustusele, mis kordas tütre oma, lisades sellele 
omalt poolt põnevaid detaile ja tõotusi maksta mr. Glassile kätte mr. Todhunteri 
mõrvamise eest ning mr. Todhunterile selle eest, et ta end sedasi mõrvata lasi; selle 
eest, et noormees oli üritanud abielluda tema tütrega ja ühtaegu ka selle eest, et ta ei 
elanud nii kaua, et võinuks seda teha. Nad läbisid kitsa koridori ja jõudsid maja 
tagumises otsas asuva toani, kus elas üüriline. Siin toetas doktor Hood kogenud 
detektiivi liigutusega õla vastu uksepaneeli ja tõukas selle sisse. 


Toas oli vaikne ja seal valitses katastroofiline segadus. Igaühel, kes seda vaatepilti 
kas või silmapilgukski nägi, oli selge, et siin oli toimunud mingi ränk kokkupõrge 
kahe, vahest aga ka rohkem kui kahe inimese vahel. Laud oli üle külvatud 
mängukaartidega, mõned lebasid põrandalgi, otsekui oleks kaardimäng äkitselt katki 
jäänud. Teisele lauakesele oli valmis seatud kaks veiniklaasi, kolmanda klaasi 
tähekujuliselt laiali paiskunud kristallikillud lebasid 

vaibal. Paar jalga edasi lebas miski, mis tundus olevat kas siis pikk nuga või 
koguni lühike mõõk, sirge, kuid kaunistatud ja nikerdatud käepidemega. Terariista 
tuhm tera läikles rohekalt sünges valguses, mis immitses aknast, kust mere tinajal 
taustal paistsid mustendavad puud. Eemale toanurka oli veerenud siidist kübar, nagu 
oleks see just äsja kellegi peast maha löödud, sedavõrd äsja, et see tundus veel 
praegugi veerevat. Ning kaugemal nurgas oli hunnikus maas nagu kartulikott ja 
kinninöörituna nagu reisikohver mr. James Todhunter, sall suu ette seotud ning kuus 
või seitse nöörijuppi küünarnukkide ja pahkluude ümber köidetud. Tema pruunid 
silmad särasid ja pilk oli erk. 

Doktor Orion Hood seisatas hetkeks uksematil ja silmitses hindavalt seda tumma 
vägivallapilti. Siis sammus ta kiiresti üle vaiba, korjas üles siidkübara ja pani selle 
karmil ilmel kinniköidetud Todhunterile pähe. Kübar oli noormehele niivõrd suur, et 
vajus talle õlgadeni. 

«See on nr. Glassi kübar,» nentis doktor trofeega naastes ning pisikese 
kaasaskantava suurendusklaasiga selle siseserva uurima asudes. «Kuidas aga seletada 
mr. Glassi puudumist ja tema kübara siinolekut? Mr. Glass käib muide oma riietega 
väga hoolikalt ümber. Kübar on stiilne, ta harjab ja puhastab seda korrapäraselt, ehkki 
see pole tal enam eriti uus. Minu arvates on ta vanapoolne dändi.» 

«Jumal tule appi!» hüüdis miss MacNab. «Kas ei peaks kõigepealt Jamesi lahti 
päästma?» 

«Ütlen meelega 'vanapoolne', kuigi ma pole selles sugugi nii väga kindel,» jätkas 
esineja, «minu järeldus võib osutuda ka veidike ennatlikuks. Inimese juuksed 
langevad välja järgukaupa ja väga erinevalt, aga mõningane väljalangemine toimub 
pidevalt ning suurendusklaasi abil peaksid äsja kantud kübaral mõnedki juuksekarvad 
näha olema. Siin aga pole ühtki ja seetõttu arvangi ma, et mr. Glass on kiilaspäine. 
Kui nüüd see viia ühendusse kõrge-toonilise ja käriseva häälega, mida miss MacNab 
meile nii elavalt kirjeldas (kannatust, mu armas leedi, kannatust), kui me ühendame 
mõttes kiilaspea ja seniilsele viha-purskele iseloomuliku hääletooni, siis, arvan ma, 
võime järeldada, et see isik on jõudnud kõrgesse eluikka. Sellest hoolimata võis ta aga 
olla küllaltki jõuline ning peaaegu kindlasti on ta pikka kasvu. Teatud määrani võib 
usaldada ka andmeid tema varasemast käigust akna taha, mis kõnelevad 
pikakasvulisest siidkübaraga mehest, kuid 

minu arvates leidub ka kindlamaid tõendeid. Selle veiniklaasi killud lebavad tuba 
mööda laiali, üks tükike aga on maandunud konsoolile kamina kõrval. Sinna poleks 
võinud küll ükski kild sattuda, kui klaas oleks puruks kukkunud sellise suhteliselt 
lühikest kasvu mehe käest nagu mr. Todhunter. 

«Muide,» segas isa Brown vahele, «kas poleks parem mr. Todhunter siiski lahti 
päästa?» 

«Meie järeldused veiniklaase vaadeldes ei lõpe veel kaugeltki sellega,» jätkas 
eriteadlane. «Võin niisama hästi ka kohe praegu osutada võimalusele, et too Glass 
võib olla kiilaspäine ja närviline pigem loomulaadi kui oma kõrge ea tõttu. Nagu juba 
märgitud, on mr. Todhunter vaikse loomuga, edasipüüdlik noormees ja üldiselt 


karsklane. Neil kaartidel ja veiniklaasidel pole tema igapäevaste harjumustega midagi 
pistmist, need on usutavasti kohale toodud mõne kaaslase tarvis. Kuid siit võib teha 
ka kaugemaleulatuvaid järeldusi. See veiniklaaside komplekt võib olla mr. Todhunteri 
oma, võib aga seda ka mitte olla, kuid paistab, et veini tal siin küll ei leidu. Mida siis 
need klaasid sisaldasid? Pakuksin välja, et kas brändit või viskit, vahest koguni mõnd 
luksusmarki kaasaskantavast pudelist mr. Glassi taskus. Seega on meil nüüd olemas 
mõningane ettekujutus tollest mehest või vähemalt tollest inimtüübist: pikakasvuline, 
aastates, moekas, ehkki pisut katkutud, täiesti kindlasti peab lugu hasartmängudest ja 
vägijookidest, võib-olla koguni üleliia. Mr. Glass on härrasmees, keda võib sageli 
kohata ühiskonna äärealadel.» 

«Kuulge, sir,» hüüdis noor daam, «kui te mind mööda ei lase, et ma ta lahti päästa 
saaksin, jooksen ma välja ja hüüan politsei kohale.» 

«Ma ei soovitaks teil, miss MacNab,» sõnas doktor Hood tõsiselt, «politsei 
kohalekutsumisega kiirustada. Isa Brown, palun teid tõsiselt, ohjeldage oma 
hoolealuseid nende endi ja ka minu pärast. Niisiis, nüüd on meil mr. Glassi välimusest 
ja hingeomadustest mingisugune ettekujutus olemas. Millised on aga peamised 
andmed mr. Todhunteri kohta? Neid on põhiliselt kolm: ta on kokkuhoidlik, ta on 
üsnagi jõukas ning ta varjab mingit saladust. Noh, ja siit ilmneb ka, et need kolm ongi 
sellise inimese tunnuseks, kes võib kergesti langeda Šantaaži ohvriks. Ning on 
muidugi samavõrd ilmne, et allakäik, toretsemine, prassimisharjumused ja komme 
ärritatult karjuda kuuluvad eksimatult sellise mehe tunnuste hulka, kes on 

võimeline šŠantaažiks. Ja ongi meil olemas kaks tüüptegelast altkäemaksuga seotud 
tragöödiast: ühelt poolt korralik mees, kellel on hingel mingi saladus, teiselt poolt aga 
West Endi raisakull, kes on sellest saladusest haisu ninna saanud. Nood kaks meest 
said siin täna kokku ja tülitsesid, kasutades rusikahoope ja haljast relva.» 

«Kas te ei kavatsegi neid nööre lahti päästa?» nõudis neiu kangekaelselt. 

Doktor Hood asetas siidkübara korralikult lauakesele ja läks üle toa vangi juurde. 
Ta silmitses noormeest tähelepanelikult, koguni nihutas ning keeras teda pisut, võttes 
tal õlgadest kinni. Siis vastas ta: 

«EL Ma arvan, et need nöörid käivad küll, niikaua kuni teie sõbrad politseist 
käeraudadega kohale jõuavad.» 

Isa Brown, kes seni tuimal pilgul vaipa oli silmitsenud, tõstis nüüd pea ja päris: 
«Mida see siis tähendab?» 

Teadusemees oli vahepeal korjanud üles veidra kujuga pistoda ja silmitses seda 
pingsalt, ise seletades: 

«Kuna te leiate mr. Todhunteri kinniseotuna,» sõnas ta, «teete te kohe ennatliku 
järelduse, et see oli mr. Glass, kes ta kinni sidus ja seejärel põgenes. Sellele on aga 
neli vastuväidet: esiteks, misjaoks jättis oma riietusest sedavõrd lugupidav mees nagu 
mr. Glass kübara siia, kui ta siit vabal tahtel lahkus? Teiseks,» jätkas ta akna poole 
suundudes, «see siin on ainuke väljapääs ja ta on seestpoolt kinni. Kolmandaks, sellel 
teral siin on tipus tilluke verepiisk, aga mr. Todhunteril pole ainsatki haava. Mr. 
Glass, on ta siis elus või surnud, viis selle haava endaga kaasa. Sellele kõigele tuleks 
lisada veel üks esmajärgulise tähtsusega oletus. On palju tõenäolisem, et Šantažee- 
ritav teeb katset tappa oma piinajat, kui et Ššantažeerija püüab vabaneda kuldmune 
munevast linnust. Ja ongi meil peaaegu lõplik lugu käes.» 

«Aga nöörid?» päris preester, kelle pärani silmad teadlast tumma imetlusega 
vaatasid. 


«Ah need,» sõnas ekspert erilisel toonil. «Miss MacNab tahtis väga teada, miks 
ma ei vabastanud mr. Todhunterit köidikutest. Heakene küll, ma vastan talle. Ma ei 
teinud seda, sest mr. Todhunter võib end neist ise vabastada, millal iganes soovib.» 

«Mis?» hüüdsid kuulajad, igaüks ise toonil oma hämmeldust ilmutades. 

«Ma vaatasin nood mr. Todhunteri sõlmed hoolikalt üle,» 

jätkas Hood rahumeeli. «Juhtumisi tean ma üht-teist sõlmedest: kriminoloogias on 
see terve teadusharu. Kõik need sõlmed on mr. Todhunter ise teinud, mitte ühtki neist 
poleks teinud vastane, kes tõepoolest oleks tahtnud teda kinni köita. Kogu see nööride 
värk on nupukas pettus, et me peaksime võitluse ohvriks teda ja mitte seda närukaela 
Glassi, kelle laip võib olla peidetud aeda või topitud korstnasse.» 

Järgnes üsnagi rõhutud vaikus, toas pimenes, meretuulest närvutatud aiapuud 
tundusid kiduramad ja mustemad kui kunagi varem ja oleksid otsekui aknale lähemale 
nihkunud. Peaaegu võis kujutleda, et need on mere-elukad, krabid või tindikalad, 
väänlevad polüübid, kes on merest välja roomanud, et näha kurbmängu lõppu, nagu 
oli merest kohale roomanud ka tolle kurbmängu põhjustaja ning ühtlasi ka ohver, too 
hirmus torukübaraga mees. Õhk oli paks tema ilge kuritöö hõngust, mis on kõigist 
inimlikest asjadest kõige ilgem, sest see on kuritegu, mis omakorda varjab kuritegu, 
räpane must plaaster mädasel haaval. 

Väikest kasvu katoliku preestri nägu, mis muidu oli ikka nii leplik ja koguni 
koomiline, tõmbus järsku kummalisest kulmukortsutusest kipra. Siin polnud tegemist 
tema esialgsest ilmsüütusest johtuva lihtsa uudishimuga. Pigem oli see loov 
teadmishimu, mis ilmneb siis, kui inimesel tekib esimene mõttealge. «Palun kas te ei 
ütleks seda veel kord,» sõnas preester lihtsalt ja murelikult, «kas te tahate öelda, et 
Todhunter võib end ise kinni siduda ja siis jälle lahti päästa?» 

«Seda küll,» kinnitas doktor. 

«Jeruusalemm!» tõi isa Brown äkki kuuldavale. «Kas pole siis asi hoopiski 
selles!?» 

Ta keksis lausa jänese kombel toa teise otsa ning piilus hoopis uue tundega vangi 
osaliselt kaetud näkku. Siis pööras ta oma üsna rumala ilmega näo teiste poole. «Jah, 
nii see on!» hüüdis ta erutatult. «Kas pole see siis juba tolle mehe näost näha? 
Vaadake ometi, millised silmad tal on!» 

Doktor ja tütarlaps vaatasid mõlemad osutatud suunas. Ning ehkki lai sall varjas 
täielikult Todhunteri silmnäo alumise osa, panid nad tähele, et selle ülemises osas 
miski ägedalt võideldes väljapääsu otsis. 

«Ta silmad on tõega imelikud,» hüüdis neiu meeleliigutusega. «Te elajad, tal on ju 
valus!» 

«Ei, minu meelest pole asi selles!» vaidles doktor Hood 

vastu. «Ta silmadel on tõesti eriline ilme. Kuid mina tõlgitseksin neid mitmes 
suunas korduvaid kortsukesi kui kerge psühholoogilise hälbe tunnust, mis ...» 

«Oh, jätke ometi,» hüüdis isa Brown, «kas te siis ei näe, et ta naerab?» 

«Naerab?!» kordas doktor võpatades. «Aga mille üle, pagana pihta, ta siis naerma 
peaks?» 

«Nojah,» vastas kõrgeauline isa Brown vabandavalt, «püüdmata seda küll eriliselt 
rõhutada, ütleksin ma, et ta naerab teie üle. Ning tõepoolest, mul tekib tahtmine ka 
iseenese üle naerda, nüüd, kus mulle kõik selge on.» 

«Mis teile siis nüüd korraga selge on?» päris Hood väheke ärritatult. 

«Nüüd on mulle selge,» vastas preester, «mis ametit mr. Todhunter peab.» 


Vaimulik tatsas mööda tuba ringi, vahtis näiliselt arutu näoga paari eset ning 
puhkes iga kord õõnsalt naerma, mis käis tugevasti närvidele teistele, kes seda pealt 
pidid vaatama. Ta naeris tükk aega kübarat käes hoides, veel rohkem aga purunenud 
klaasi vaadates ning veretilk mõõ-gaotsal pani ta lõbutundest väänlema. Siis pöördus 
ta maruvihase eriteadlase poole. 

«Doktor Hood,» hüüdis isa Brown agaralt, «te olete suur poeet! Te manasite 
tühjusest esile olematu isiku! Kuivõrd rohkem on see jumalasarnane, võrreldes 
tühipalja faktide väljanuuskimisega. Tõesti, tõesti, tegelikud faktid on selle kõrval 
üsna igapäevased ja naljakadki.» 

«Ma ei saa aru, millest te räägite,» sõnas doktor Hood üleolevalt, «minu faktid on 
vaieldamatud, ehkki loomulikult puudulikud. Mingi koha võib ju vast jätta ka intuit- 
sioonile või poeesiale, kui te just seda sõna eelistate, kuid ainult sellepärast, et 
vastavaid detaile pole veel olnud võimalik kindlaks teha. Mr. Glassi puudumisel...» 

«Just nimelt,» seletas väike preester agaralt noogutades, «see ongi esimene asi, 
mis tuleb paika panna: mr. Glassi puudumine. Ta ju puudub niivõrd täielikult. Ma 
usun,» lisas ta mõtlikult, «et veel kunagi pole keegi nii põhjalikult puudunud kui mr. 
Glass.» 

«Kas te tahate öelda, et teda polegi linnas?» nõudis doktor. 

«Ma tahan öelda, et teda pole kusagil,» vastas isa Brown, «seega puudub ta nii- 
öelda Looduse paratamatuse läbi.» 

«Kas te tõesti tahate öelda,» jätkas spetsialist naeratades, «et sellist isikut polegi 
olemas?» 

Preester noogutas nõusolevalt. «Kahjuks küll,» vastas ta. 

Orion Hood puhkes põlglikult naerma. «Tjah,» ütles ta, «enne kui me läheme 
edasi saja muu tõendi juurde, võtkem esmalt käsile kõige esimene asitõend, mille me 
leidsime, esimene fakt, mille otsa me lausa komistasime, kui siia tuppa sisse astusime. 
Kui mr. Glassi ei olegi, kelle kübar see siis on?» 

«See on mr. Todhunteri kübar,» vastas isa Brown. 

«Aga see ei ole ju tema mõõdu järgi,» hüüdis Hood kärsitult. «Ta ei saa ju seda 
kanda!» 

Võrreldamatu leebusega raputas isa Brown pead. «Ma pole öelnudki, et ta seda 
kannab. Kui te just tingimata soovite vahet teha, siis ütleksin, et see kübar kuulub 
talle.» 

«Ja mis vahet siin on?» küsis kriminoloog pisut mõnitavalt. 

«Mu armas sir!» hüüdis väikest kasvu mees, tehes esimest korda liigutuse, mis 
sarnanes kannatamatusega, «kui te lähete lähimasse kübarakauplusse, siis näete ju 
isegi, et lihtsalt kübara ja kübara vahel, mis kellelegi kuulub, on selge vahe.» 

«Aga kübarakaupmees,» vaidles Hood, «saab oma uutest kübaratest tulu. Mida 
aga saab mr. Todhunter sellest vanast kübarast?» 

«Jäneseid,» vastas isa Brown sedamaid. 

«Misasja?!» hüüatas doktor Hood. 

«Jäneseid, paelakesi, maiustusi, kuldkalu, värvilise paberi rullikesi,» loetles 
kõrgeauline džentelmen mõnuga. «Kas te siis ei mõistnud seda, kui avastasite pettuse 
nööridega? Niisamuti on lugu ka mõõgaga. Mr. Todhunteri ihul pole kriimugi, aga 
kriimustus on olemas tema ihus, kui te minust õigesti aru saate.» 

«Kas tahate öelda, et mr. Todhunteri riided varjavad kriimustust?» päris mrs. 
MacNab rangelt. 

«Ma ei taha öelda, et see on mr. Todhunteri riiete all,» seletas isa Brown, «ma 
tahan öelda, et see on mr. Todhunteri sees.» 


«Mida paganat te ometi öelda tahate?» 

«Mr. Todhunter,» seletas isa Brown lahkesti, «õpib elukutseliseks 
mustkunstnikuks, niisamuti ka Žonglööriks, kõhurääkijaks ja kõietrikkide meistriks. 
Mustkunst seletab kübara olemasolu. Sellel pole juuksekarvu mitte sellepärast, 

et seda kandis enneaegu kiilaks jäänud mr. Glass, vaid sellepärast, et seda pole 
üldse keegi kandnud. Kolm klaasi on seletatavad Žongleerimisharjühistega. Mr. Tod- 
hunter harjutas neid õhku viskama ja järjestikku kinni püüdma. Kuid olles alles algaja, 
lõi ta ühe klaasidest vastu lage puruks. Zonglöörimisega seoses saab arusaadavaks ka 
mõõk, mida mr. Todhunter oma oskuste näitamiseks peab neelama. Kuid jällegi, olles 
ju algaja, kriimustas ta oma kõri õige kergelt seestpoolt. Nii ongi haav tema sees ega 
ole kuigi tõsine, nagu ma tema näost näen. Samuti treenis ta ka nööridest vabanemist 
nagu vennad Davenportid ja tahtis end just parajasti vabastada, kui meie sisse 
kargasime. Kaardid on loomulikult mõeldud kaarditrikkide tegemiseks ning on 
põrandal laiali, sest et mr. Todhunter just äsja harjutas, kuidas neid ühtlase joana läbi 
õhu saata. Ta hoidis oma ametit saladuses, sest ta pidi ju oma nipid saladuses hoidma 
nagu iga mustkunstnik. Kuid piisas sellest, et mingi torukübarat kandev logardist 
möödakäija kord tema aknast sisse piilus ja vihaselt minema kihutati, et meid kõiki 
romantilistele valejälgedele juhtida. Ning nii mõtlesimegi välja tontliku mr. Glassi, 
kes Todhunterit kummitamas käib.» 

«Aga kaks häält?» küsis Maggie pärani silmi. 

«Kas te siis pole kunagi kuulnud kõhurääkijaist?» küsis isa Brown. «Kas te ei tea 
siis, et algul räägivad nad omaenda loomuliku häälega ja seejärel vastavad iseendale 
kimedal, kiunuval, ebaloomulikul häälel, mida te kuulsi-tegi.» 

Järgnes pikk vaikus. Doktor Hood silmitses lüheldast meest süngevõitu, kuid 
tähelepaneliku naeratusega. «Te olete kahtlemata väga leidlik,» ütles ta, «isegi 
raamatutes poleks see asi paremini välja tulnud. Aga üht mr. Glassisse puutuvat 
asjaolu pole te siiski ära seletanud ning see on tema nimi. Miss MacNab kuulis ju 
täiesti selgesti, kuidas mr. Todhunter teda kõnetas.» 

Kõrgeauline isa Brown kihistas päris lapse kombel naerda. «Ah see,» ütles ta, 
«see ongi selle rumala loo kõige rumalam osa. Kui meie žonglöörist sõber oma kolme 
klaasi järjestikku õhku pildus, loendas ta neid kinnipüüdmisel valjusti ja kirus valjul 
häälel, kui tal mõnda klaasi püüda ei õnnestunud. TegeHkult ütles ta: «Üks, kaks, 
kolm — veel üks klaas; üks, kaks, kolm — veel üks klaas.» Ja nii edasi.» 

Toas jäi veel kord vaikseks ja siis puhkesid kõik kooris 

naerma. Samal ajal tegi inimkuju toanurgas nöörid lahti ning laskis need uhke 
žestiga põrandale langeda. Seejärel tuli ta toa keskele ja tõmbas taskust välja punaste 
ja siniste kirjadega kuulutuse, mis andis teada, et järgmisel esmaspäeval täpipealt kell 
kaheksa esineb Scarborough' Empire Pavilion'is täiesti uue kavaga ZALADIN, maa- 
ilmakuulus mustkunstnik, kondiväänaja, kohurääkija ja inimkänguru. 


V. NOOL TAEVAST 


Võib karta, et oma sadakond detektiivjuttu algab sellega, kuidas leitakse 
mõrvatuna mõni ameerika miljonär — millegipärast peetakse seesugust sündmust 
suureks õnnetuseks. Ning mul on õnn teatada, et seegi lugu saab-alguse mõrvatud 
miljonärist, teatud mõttes koguni kolmest mõrvatud miljonärist, ja nii mõnigi võib 


seda asjaolu võtta kui embarras de richesse'i 8. Kuid just säärane kokkusattumus ehk 
kuritegelik järjekindlus tõigi kogu afääri tavaliste kuritegude seast esile ning andis 
talle tema erakordsuse. 

Üldiselt räägiti, et kõik kolm miljonäri olid langenud mingi veritasu või needuse 
ohvriks, mis käis kaasas ühe nii iseenesest kui ka ajaloolises mõttes väga väärtusliku 
reliikviaga. See oli vääriskividega kaunistatud peeker, mida tunti Kopti Karikana. 
Karika päritolu oli tundmatu, kuid oletati, et tal on olnud usuline otstarve, ja leidus 
neidki, kes panid karika omanikke tabanud õnnetuse mõne idamaise kristlase arvele, 
kelle südant täitis õudus, nähes püha eset sääraste labaste isikute valduses. 
Mõistatuslik tapja, oli ta siis usufanaatik või mitte, muutus vähemalt ajakirjanduse ja 
keelepeksu maailmas jubedusttekitavaks ja sensatsiooniliseks kujuks. Too nimetu 
olevus sai enesele koguni nime, õigemini hüüdnime. Meid aga huvitab praegu vaid 
tema kolmanda ohvri lugu, sest üksnes tollesse juhtumisse oli võimalus sekkuda 
kellelgi isa Brownil, kes on meie visandite tegelaseks. 

Kui isa Brown Atlandi ületanud liinilaevalt esmakordselt Ameerika pinnale astus, 
avastas ta nagu nii mõnigi inglane enne teda, et on palju tähtsam isik, kui oleks kunagi 
osanud arvata. Oma väheldase kasvu, lühinägelike silmade ja silmapaistmatu näoga 
ning üsnagi kulunud musta preestrirüüga võinuks ta kodumaal ringi liikuda mistahes 
rahva hulgas, ilma et selles olnuks midagi 

muud tavatut kui üksnes tema tavatu silmapaistmatus. Kuid ameeriklased on 
suured meistrid kuulsust üles puhuma ning isa Browni kaasabi paari-kolme 
kummalise kriminaalmõistatuse lahendamisel ja tema kauaaegne tutvus Flambeau'ga, 
endise kurjategija ja pärastise detektiiviga, oli väikesele preestrile sellest, mida 
Inglismaal vaid umbmääraste juttudena teati, Ameerikas väärika maine loonud. Nii 
muutuski preestri ümar nägu üllatusest juhmiks, kui salkkond ajakirjanikke otsekui 
teeröövlite jõuk ta sadamasillal kinni püüdis ning hakkas talle küsimusi esitama 
kõikvõimalike asjade kohta, milles ta end vaevalt autoriteediks võis pidada, nagu 
näiteks naisteriietuse üksikasjad või kuritegevuse statistika maal, kuhu ta just äsja oli 
esmakordselt saabunud. Vahest oligi just kontrast tolle ühtses ja mustavas 
kurjakuulutavas lahingurivis salgaga see, mistõttu isa Brown korraga märkas üht 
reporteritesalgast eraldi seisvat, siinse helendava valguse taustal samamoodi 
mustendavat, kuid ometi täiesti üksildast inimkuju. See oli pikk, kollaka jumega 
mees, kes kandis hiiglasuuri prille. Kui ajakirjanikud olid lõpetanud, viipas mees isa 
Brownile ning päris: «Vabandage, ega te järsku kapten Waini ei otsi?» 

Isa Browni pärast tuleb meil nüüd vabandada, sest ise oleks ta end küll kõigiti 
vabandada püüdnud. Pidagem meeles seda, et meie preester polnud varem kunagi 
Ameerikas käinud, ning eriti veel seda, et ta polnud veel kunagi näinud sääraseid 
kilpkonnaluust raamidega prille, sest niisugune mood polnud tollal veel mglismaale 
jõudnud. Isa Browni esimeseks muljeks oli, et talle vahib vastu mingi merekoletis, kes 
ähmaselt meenutab tuukri kiivrit. Muidu oli mees elegantselt rõivastatud ning isa 
Brownile tema ilmsüütuses tundusid prillid moemehe välimust veidralt moonutava 
detailina. Samahästi võinuks mõni dändi kasutada rõivaste elegantse lisandina 
puujalga. Mehe küsimus tekitas isa Brownis samuti hämmingut. Waini-nimeline 
ameerika lendur, tema prantsuse sõprade sõber, oli tõepoolest nende inimeste pikas 
nimekirjas, keda vaimulik oma Ameerika-reisil lootis kohata, kuid isa Brown ei 
osanud arvata, et kohtab Waini nii ruttu. 


Sembarras de richesse — üliküllusest tulenev kimbatus (pr. k.). 


«Vabandust,» sõnas ta kõhklevalt, «kas teie oletegi kapten Wain? Või ... või mõni 
tema tuttav?» 

«Ma pole täiesti kindlasti kapten Wain,» sõnas prillidega mees puisel ilmel. 
«Selles veendusin ma kohe, kui nägin, et ta teid seal eemal autos ootab. Aga teie teine 
küsimus 

on väheke keerukam: usun, et tunnen Waini tõepoolest, samuti tema onu ja vana 
Mertonit. Mina tunnen vana Mertonit, aga vana Merton mind ei tunne. Tema arvab, et 
tal on sellega vedanud, mina aga jälle, et vedanud on hoopis minul. Mõistate?» 

Isa Brown ei mõistnud midagi. Ta vahtis silmi pilgutades sädelevat mereavarust ja 
linnatorne, seejärel taas prillidega meest. Asjaolu, et mees oma silmi varjas, polnud 
kaugeltki mitte ainus, mis lõi mulje millestki läbitungimatust. Miski võõra kollaka 
jumega näos oli peaaegu asiaatlik, lausa hiinlaslik, ning tema jutt tundus koosnevat 
üksteise otsa kuhjuvaist iroonialademeist. Ta oli inimtüüp, keda selle muidu nii 
seltsiva ja südamliku rahva seas võis siin-seal siiski kohata — salapärane ameerik- 
lane. 

«Minu nimi on Drage,» lausus mees. «Norman Drage. Olen Ameerika kodanik ja 
juba see üksi seletab kõik. Igatahes arvan ma, et teie sõbra Waini sooviks on seletada 
ülejäänu, nii et... tähistama hakkame mõni teine kord.» 

Üpris juhmistunud isa Brown veeti veidi kaugemal seisva auto juurde, kust keegi 
salkus juuksekahlude ja kurnatud ilmega noormees teda juba eemalt hüüdis ning end 
Peter Wainina esitles. Enne kui isa Brown üldse midagi taibata jõudis, topiti ta 
autosse ja juba kihutaski ta tubli kiirusega läbi linna ning sealt edasi. Preester polnud 
sellise ameerikalikult hoogsa tegutsemisega harjunud, ta oli niisama kohkunud nagu 
siis, kui teda oleks veetud muinasmaale sõjavankril, mille ette on rakendatud 
tuldpurskavad lohed. Säärases ärevas olukorras kuuliski isa Brown Waini pikkadest 
monoloogidest ja Drage'i lühilausetest kokkuseatud loo Kopti Karikast ja kahest 
sellega seotud kuriteost. 

Selgus, et Wainil on onu nimega Crake, tollel omakorda äripartner Merton, 
kolmas jõukate ärimeeste seast, kellele too peeker oli kuulunud. Esimene neist, 
vasekuningas Titus P. Trant, oli saanud algul rea ähvarduskirju kelleltki Daniel 
Doomi nimeliselt isikult. Too nimi oli oletatavasti pseudonüüm, ent isik, kes selle 
nime taha varjus, sai peagi üldtuntuks, ehkki mitte eriti populaarseks, ta oli niisama 
kuulus kui Robin Hood ja Kõrilõikaja Jack9 ühtekokku. 

Sest varsti sai selgeks, et kirjade autor ei kavatse piirduda üksnes ähvardustega. 
Ühel ilusal hommikul leiti vana Trant peadpidi omaenda aiatiigist, kuriteokohal ei 
ainsatki jälge. Karikas oli õnneks pangas luku taga ning läks koos muu varaga Tranti 
vennapoja Brian Horderi valdusse, kes oli samuti väga varakas mees ning kelle 
nimetu vaenlane samuti ähvardustega üle külvas. Brian Horder leiti surnuna 
kaljujalamilt tema mereäärse residentsi läheduses, majas oli seekord toime pandud 
ulatuslik röövimine. Ning ehkki karikas seekordki puutumata jäi, varastati siiski 
küllalt palju võlakirju ja väärtpabereid, tekitamaks Horderi finantsasjus suurt 
segadust. 

«Brian Horderi lesk,» selgitas Wain, «oli sunnitud müüma enamiku väärtasjadest 
ning ma usun, et just sel ajal ostiski karika Brander Merton, sest kui ma teda 


9Kõrilõikaja Jack — ingl. k. Jack the Ripper, tabamatuks jäänud kurjategija, kes 19. 
saj. lõpul sooritas Londonis rea sensatsioonilisi mõrvu. 


esmakordselt kohtasin, kuulus see igatahes juba talle. Võite isegi arvata, et sellise asja 
omanik olla pole kuigi mugav.» 

«Kas mr. Merton on ka ähvarduskirju saanud?» päris isa Brown lühikese vaikuse 
järel. 

«Küllap on,» sõnas mr. Drage ja miski tema hääletoonis sundis preestrit teda 
üllatusega silmitsema, siis aga sai ta aru, et prillidega mees naerab hääletult ja 
niisugusel moel, et meie uustulnukal kõhe hakkas. 

«Täiesti kindlasti on,» sõnas Peter Wain kulmu kortsutades. «Ma pole neid kirju 
küll näinud, sest äriasjus on Merton üsna kinnine nagu edukad ärimehed ikka. Olen 
märganud, et mõni kiri teda hirmsasti ärritab ja riivab ning nii mõnegi läkituse on ta 
sekretärilegi näitamata tükkideks rebinud. Ka sekretär on närviliseks muutunud ja 
räägib aina, et keegi kavatseb vanameest kindla peale lõksu meelitada. Ning lõpuks 
pean ütlema, et oleksime väga tänulikud, kui saaksime ses asjas head nõu. Teie 
reputatsioon on ju üldtuntud, isa Brown, ja sekretär palus mind hoolitseda selle eest, 
et tuleksite otsemaid Mertoni majja.» 

«Ah soo,» sõnas isa Brown, kellele alles nüüc hakkas koitma selle ilmse inimröövi 
mõte. «Aga tõepoolest, ma ei mõista, kuidas võiksin mina teha midagi enamat kui 
teie. Teie olete ju kohalikud ning teil on teaduslikult põhjendatud järeldustele 
jõudmiseks sada korda rohkem algandmeid kui minusugusel juhukülalisel.» 

«Jah,» märkis Drage kuivalt, «meie järeldused on vahest ülearu teaduslikud, et 
õiged olla. Mina arvan, et kui miski 

tabas niisugust meest nagu Titus P. Trant, siis tuli see otseteed taevast ega vaja 
mingit teaduslikku seletust. Säärast asja nimetatakse välguks selgest taevast.» 

«Ega te ometi arva,» hüüatas Wain, «et see oli midagi üleloomulikku?» 

Kuid polnud iial võimalik teada, mida arvas mr. Drage. Võis vaid aimata, et kui ta 
kedagi tõeliseks nupumeheks nimetas, siis tahtis ta sellega öelda, et too inimene on 
loll. Mr. Drage säilitas idamaise rahu, kuni auto veidi aega hiljem peatus kohas, mis 
oli nähtavasti nende sihtpunkt. Reisijad olid sõitnud läbi hõreda metsaga kaetud 
maastiku, mis lõpuks avardus tohutuks tasandikuks, ning nüüd seisis otse nende ees 
ehitis — müür või väga kõrge tara, sõõrikujuline nagu rooma välilaager või pigem 
nagu aerodroom. See tõke oli ainest, mis ei paistnud olevat ei puu ega kivi ning osutus 
lähemal uurimisel metalliks. 

Mehed ronisid autost välja. Pärast manipulatsioone, mis meenutasid seifi avamist, 
libises sujuvalt lahti pisike uks müüris. Isa Browni suureks üllatuseks ei ilmutanud 
mees, keda kutsuti Norman Drage'iks, mingit kavatsust uksest sisse astuda. Ta lahkus 
kurjaennustava lõbususega. 

«Sisse ma siit ei tule,» sõnas ta. «Usun, et see erutaks Mertoni-vana liigagi 
meeldivalt. Ta ihkab ju nii väga mind näha, et ta lausa sureks rõõmust.» 

Ning Drage kõndis minema, sellal kui üha enam hämmeldusse sattuv isa Brown 
juhatati sisse terasuksest, mis sedamaid nende järel kinni klõpsatas. Sees laius 
rõõmsais värvides kirev aed, kus polnud ühtki puud, kõrgemat põõsast ega lille. Aia 
keskel kõrgus kauni, koguni rabava arhitektuuriga maja, niivõrd kõrge ja kitsas, et 
meenutas pigem küll torni. Maja klaaskatus peegeldas hõõguvat päikesevalgust, kuid 
hoone alumises osas ei paistnud olevat ainsatki akent. Kõik oli piinlikult ja säravalt 
puhas ning Ameerika selges õhus tundus see ka loomulik olevat. Kui külalised 
hiigeluksest sisenesid, seisatasid nad keset säravais värvides marmorseid, metalseid ja 
emailitud pindu, ent mingit treppi polnud kusagil näha. Üles ei viinud ühtegi treppi 
peale üheainsa liftikäigu täpselt paksude müüride keskkohas ning pääsu sellesse 
valvasid tugevad õlakad mehed, kes olid kangesti erariides politseinike moodi. 


«Hoolikas kaitsesüsteem, kas pole,» sõnas Wain. «Võibolla ajab see teid pisut 
naerma, isa Brown, kui leiate, et Merton peab elama säärases kindluses keset aeda, 
kuhu 

pole istutatud ühtegi puud — et keegi end nende taha peita ei saaks. Aga te ei 
kujuta ette, millega meil siin maal võidelda tuleb. Te võib-olla ei teagi, kes on 
Brander Merton. Merton on üsna tavalise välimusega mees ning tänaval võiks temast 
mööduda teda märkamatagi, ent viimasel ajal pole selleks kuigi palju võimalust, sest 
Merton käib väljas vaid haruharva ning ka siis kinnises autos. Kui aga Brander 
Mertoniga midagi juhtuks, vabiseks kogu maa Alaskast kuni Antillideni. Ma usun, et 
pole olnud ühtki kuningat või imperaatorit, kel olnuks nii palju võimu kui temal. Ning 
lõpuks arvan ma, et kui teid oleks palutud külastada Vene tsaari või Inglise kuningat, 
oleksite seda teinud kas või puhtast uudishimust. Te ei pruugi ju tsaaridest või 
miljonäridest hoolida, kuid ma tahtsin öelda, et säärane võim pakub siiski alati huvi. 
Ja ma loodan, et teie põhimõtted lubavad teil külastada ka Mertoni-sugust kaasaegset 
imperaatorit.» 

«Loomulikult,» kostis isa Brown vaikselt. «Vange ja õnnetuid külastada on ju 
minu kohus.» 

Järgnes vaikus ning noormees kortsutas kummalisel, peaaegu salapärasel ilmel 
kulmu. Siis sõnas ta järsult: 

«Igal juhul tuleb meeles pidada, et tema vastu pole mitte üksnes tavalised sulid või 
«Musta Käe» vennaskond. Daniel Doom meenutab üksjagu Saatanat ennast. Mõelda 
vaid, kuidas ta tappis Tranti tema ema aias ja Horderi ta oma kodumaja lähedal ning 
ometi pääses minema!» 

Härrasmaja kõrgeim korrus paksude müüride vahel koosnes kahest ruumist: 
välimisest, kuhu sisenesid külalised, ja sisemisest, kus asus miljonäri pühapaik. Meie 
seltskond astus valimisse ruumi hetkel, mil sisemisest ruumist väljusid kaks külalist. 
Üht tervitas Peter Wain juba eemalt kui oma onu. See oli väikest kasvu, kuid tugev ja 
väga liikuv mees kiilaksaetud peaga ja pruuni näoga, mis tundus liiga pruunina 
selleks, et oleks üldse kunagi valge võinud olla. Too mees oli viimastes 
indiaanisõdades kuulsaks saanud vana Crake, keda kõik kutsusid Hickory Crake'iks, 
viidates sellega ühele tuntud kuulsale Oid Hickoryle10. Crake'ile oli otse vastandiks 
tema kaaslane, väga hoolitsetud välimusega härrasmees tumedate, otsekui lakikorraga 
kaetud juustega, monokli küljes oli tal 

lai must lint. See oli Barnard Blake, vana Mertoni advokaat, kes oli käinud 
Mertoni äripartneritega firma asju arutamas. Neli meest kohtusid välisruumi keskel 
ning peatusid, et tulijad ja lahkujad saaksid omavahel viisakusi vahetada. Ning 
kõikide nende tulekute ja minekute aegu istus ruumi teises otsas ukse lähedal veel üks 
inimkogu, massiivne ja liikumatu siseruumi akna valguskumas. See oli neegrinäoga ja 
tohutult laiade õlgadega mees, üks neist, keda ameeriklased neile omase humoorika 
enesekriitikaga mänglevalt halvaks inimeseks, lähemad sõbrad ihukaitsjaks ja 
vaenlased palgamõrtsukaks nimetavad. 

Mees ei liigutanud ega noogutanud kellelegi tervituseks, ent tema kohalviibimine 
sundis Peter Waini otsekohe närviliselt pärima: 

«Kas šefi juures on keegi?» 


1001d Hickory — ingl. k. vana hikkoripuu, kindral Andrew Jacksoni (1767—1845), hilisema 
Ameerika presidendi hüüdnimi, mille ta sai tänu oma visadusele ja vastupidavusele. 


«Ära mine verest välja,» itsitas Waini onu. «Sekretär Wilton on seal ja ma loodan, 
et sellest peaks igaühele piisama. Usun, et Wilton ei heida Mertonit valvates ma- 
gamagi. Ta on etem kui kakskümmend ihukaitsjat. Ning kiire ja hääletu nagu 
indiaanlane.» 

«Noh, sina seda asja juba tunned,» ütles ta nõbu naerdes. «Ma mäletan küll neid 
indiaanlaste võtteid, mida sa mulle õpetasid, kui ma veel poisike olin ja indiaanlaste 
jutte lugesin. Aga minu juttudes tuli ikka nii välja, et indiaanlased jäid kaotajaks 
pooleks.» 

«Tegelikult polnud see kaugeltki alati nii,» sõnas vana piiriasukas mornilt. 

«Tõesti või?» päris mr. Blake leebelt. «Ma olen ikka arvanud, et meie tulirelvade 
vastu polnud neil küll suurt midagi peale hakata.» 

«Olen näinud indiaanlast, kes seisis vastamisi saja püssimehega, käes vaid tilluke 
skalpeerimisnuga, ja ta tappis sellega valge mehe, kes seisis minu kõrval fordihar-jal,» 
seletas Crake. 

«Noo, ja mis ta siis selle noaga tegi?» päris Blake. 

«Viskas,» vastas Crake, «viskas välgukiirul, enne kui keegi tulistada jõudis. Ei 
tea, kust ta seda õppinud oli.» 

«Noh, loodan, et sina seda pole selgeks õppinud,» sõnas ta nõbu naerdes. 

«Mulle näib,» lausus isa Brown mõtlikult, «et sellel lool võib olla oma moraal.» 

Sellal kui mehed vestlesid, oli mr. Wilton, Mertoni sekretär, seesmisest ruumist 
väljunud ja seisis ootel. Wilton oli kahvatu heledapäine mees kandilise lõua ja kindla- 
meelse 

koerapilguga: polnud just raske uskuda, et ta valvekoera kombel suutis 
keskenduda vaid üheleainsale asjale. 

Ta ütles lühidalt: «Mr. Merton võtab teid vastu umbes kümne minuti pärast.» See 
lause oli lobisevale seltskonnale märguandeks laiali minna. Vana Crake teatas, et peab 
nüüd lahkuma, tema nõbu ja advokaat väljusid koos temaga, jättes isa Browni hetkeks 
sekretäriga kahekesi, sest hiiglaslikku neegrit ruumi teises otsas võis küll vaevalt 
pidada inimolendiks või isegi elusolendiks — niivõrd liikumatult istus ta, lai selg 
meeste poole ja pilk kiindunud siseruumi uksele. 

«Ülihoolikad ettevaatusabinõud, kas pole,» ütles sekretär. «Olete ehk juba 
kuulnud Daniel Doomist ja sellestki, mispärast on ohtlik bossi väga kauaks üksi 
jätta?» 

«Aga praegusel hetkel ta ju on üksi, eks ole?» küsis isa Brown. 

Sekretär vaatas talle oma tõsiste hallide silmadega otsa. 

«Väieteistkümneks minutiks,» sõnas ta. «Viieteistkümneks minutiks kahekümne 
neljast tunnist. See on tema ainus tõeline üksiolekuaeg ning ta nõuab seda kategoori- 
liselt küllaltki tähelepanuväärsel põhjusel.» 

«Ja see põhjus on?» päris külaline. 

Sekretär Wiltoni vaade säilitas endise kindluse, kuid tema seni tõsine suujoon 
muutus nüüd süngeks. 

«Kopti Karikas,» seletas ta. «Olete nähtavasti unustanud Kopti Karika, tema aga 
ei ole unustanud ei seda ega midagi muud. Kui asi puutub Kopti Karikasse, siis ei 
usalda ta kedagi teist. See asub tema toas luku taga ning ainult Merton teab, kus 
nimelt. Ta ei võta karikat välja enne, kui me kõik oleme eemaldunud. Nõnda me 
peame riskima selle veerandtunniga, mil ta on üksi ja kummardab oma karikat. Arvan, 
et see on ka ainus asi, mida Merton kummardab. Tegelikult polegi selles mingit erilist 
riski, olen kogu selle maja lõksuks muutnud. Ma ei usu, et koguni Saatan ise suudaks 
sellesse lõksu tungida, veel vähem aga sellest välja pääseda. Kui too neetud Daniel 


Doom meid külastabki, siis tuleb tal ka lõunale jääda ja pisut kauemakski, jumala 
eest. Mina istun siin viisteist minutit nagu nõeltel, ja kui ma kuulen kas lasku või käsi- 
kähmluse kära, vajutan sellele nupule ning elektrivool laeb ringikujulise müüri, nii et 
sellest üle ronida tähendaks kindlat surma. Loomulikult ei saa mingit lasku 

ollagi, sest see siin on ainus sissepääs, ning ainus aken, mille valgel ta istub, asub 
kõrgel tornmaja tipus, mis on niisama sile kui jäämägi. Muidugi oleme siin kõik 
relvastatud, ja kui Doom tõepoolest oskaks kuidagi tollesse ruumi pääseda, oleks ta 
surnud mees.» 

Mõtlikult silmi pilgutades vahtis isa Brown vaipa. Siis ütles ta äkki justkui 
võpatades: 

«Loodan, et te ei pahanda, kui ma sellest juttu teen, aga just praegu tuli mulle üks 
mõte. See puudutab teid.» 

«Jah?» küsis Wilton. «Ja mis see siis on?» 

«Arvan, et olete üheleainsale ideele pühendunud mees,» lausus isa Brown. «Ning 
andke mulle andeks, et ma seda ütlen, kuid mulle näib, et rohkem mõtlete te küll 
Daniel Doomi kinnipüüdmisele kui Brander Mertoni kaitsmisele.» 

Wilton võpatas kergelt, ent vaatas endiselt üksisilmi oma kaaslasele otsa. Siis 
venis ta sünge suu väga aeglaselt kummaliseks naeratuseks. 

«Kuidas te ... Miks te nii mõtlete?» küsis ta. 

«Te ju ise ütlesite, et kui kuuleksite lasku, surmaksite põgeneva vaenlase 
silmapilk elektri abil,» lausus preester. «Loodan, et te taipate: see lask võib teie 
peremehele saada saatuslikuks, enne kui elektrišokk saab saatuslikuks tema 
vaenlasele. Ma ei taha sugugi öelda, et te mr. Mertonit ei kaitseks, kui see võimalik 
on, ent näib, et see on teie jaoks siiski teisejärguline. Ettevaatusabinõud on tõesti väga 
põhjalikud ning nähtavasti on see teie töö. Kuid kavandatud tunduvad nad olevat 
peamiselt mõrtsuka püüdmiseks, mitte aga inimese päästmiseks.» 

«Isa Brown,» sõnas sekretär, kes nüüd taas vaikselt kõneles, «te olete väga 
taibukas, ent teis on peale taibukuse veel midagi. Te olete just selline inimene, kellele 
tahaks tunnistada tõtt ning arvatavasti saate te seda niikuinii teada, sest minu kulul 
tehakse sel teemal juba nalja. Kõik räägivad, et kurjategija püüdmine on muutunud 
minu monomaaniaks, ja võib-olla see ongi nii. Nüüd ütlen teile aga midagi, mida 
keegi ei tea. Minu täielik nimi on John Wilton Horder.» Isa Brown noogutas, otsekui 
saanuks ta alles nüüd kõigest lõplikult aru, ent sekretär jätkas. 

«Too tegelane, kes nimetab end Daniel Doomiks, tappis mu isa ja onu ning laostas 
mu ema. Ja kui Mertonil sekretäri vaja oli, asusin sellele töökohale, sest mõtlesin, et 

sinna, kus asub karikas, ilmub varem või hiljem ka kurjategija. Kuid ma ei 
teadnud, kes see kurjategija on, ning ainus, mis ma teha võisin, oli oodata ning 
Mertonit ustavalt teenida.» 

«Mõistan,» sõnas isa Brown leebelt. «Muide, kas pole juba aeg tema teenistusse 
ilmuda?» 

«Jah, muidugi,» vastas Wilton, virgudes võpatusega sügavaist mõtteist, ning 
preester taipas, et teda oli taas täielikult vallanud kättemaksuhimu. «Astuge nüüd aga 
sisse.» 

Sedamaid suundus isa Brown seesmisse ruumi. Oli surmvaikne, ei kõlanud ühtki 
tervitussõna ning hetk hiljem ilmus preester taas uksele. 

Selsamal hetkel liigahtas vaikiv ihukaitsja, kes ukse lähedal oli istunud, otsekui 
är.ganuks ellu mõni hiiglaslik mööbliese. Paistis, nagu oleks juba üksnes preestri 


hoiak talle märku andnud, sest isa Browni pead valgustas vaid seesmise ruumi aken, 
ja ta nägu jäi varju. 

«Arvan, et peate nüüd küll oma nupule vajutama,» sõnas isa Brown ohates. 

Ühe hoobiga näis Wilton kättemaksumõtteist virguvat, ta hüppas üles ja hüüdis 
katkeval häälel: «Lasku ei olnud ju!» 

«Noh,» sõnas isa Brown, «oleneb sellest, mida te lasuks nimetate.» 

Wilton sööstis edasi ning koos kadusid nad teise ruumi. See oli suhteliselt väike, 
lihtsa elegantsiga sisustatud tuba. Meeste vastas oli avali aken, kust avanes vaade aeda 
ja lagedale tasandikule. Otse akna juures paiknesid tool ja pisike laud, otsekui ihanuks 
vang oma lühikese luksusliku üksioleku tarbeks nii palju valgust ja värsket õhku kui 
vähegi võimalik. 

Väikesel laual seisis Kopti Karikas — nähtavasti oli karika omanik seda täies 
valguses silmitsenud. Ning see oli väärt vaatepilt, sest särav ja helendav päevavalgus 
pani karikat kaunistavad kalliskivid lausa leekima, just sellisena võinuks kujutleda 
Püha Graali. Karikas oli väärt vaatepilt, ent Merton ei näinud seda enam. Tema pea 
oli ripakil üle toolileeni, halli lõvilakka meenutav juuksepahmakas ripnes allapoole 
ning hallisegune kikkhabe osutas üles lakke. Mertoni kõris istus pikk pruuniks 
värvitud nool, mille saba ehtisid punased suled. 

«Hääletu lask,» ütles isa Brown väga vaiksel häälel. «Mõtlesin just praegu neile 
uutele leiutistele, mis tulirelvad 

80 

vaikseks muudavad. See siin on aga väga vana leiutis ja niisama vaikne.» 

Hetke pärast lisas ta: «Kardan, et ta on surnud. Mida kavatsete ette võtta?» 

Kahvatu sekretär võttis end äkilise otsustavusega kokku. «Loomulikult vajutan ma 
nupule,» sõnas ta, «ja kui see Daniel Doomile otsa peale ei tee, siis jälitan ma teda 
kas. või maailma lõppu välja ning leian ta.» 

«Vaadake, et te mõnele meie sõpradest otsa peale ei tee,» tähendas isa Brown, 
«nad ei või veel kaugel olla, parem kutsume nad tagasi.» 

«Neil on müüri kohta kõik teada,» vastas Wilton. «Ükski neist ei tee katset sellest 
üle ronida, kui just mõnel neist ... kole kiire pole.» 

Isa Brown suundus akna juurde, kust nool ilmselt sisse oli lennanud, ja vaatas 
välja. Aed oma madalate lillepee-nardega laius kaugel all nagu õrnades värvitoonides 
maakaart. Kogu vaateväli tundus olevat ääretu ja tühi, torn näis kerkivat nii kõrgele 
taevasse, et kui isa Brown aknast välja vaatas, meenus talle üks imelik fraas. 

«Välk selgest taevast,» sõnas ta. «Oodake, keegi ju rääkis alles hiljuti välgust ja 
surmast, mis tuleb taevast. Vaadake, kui kaugel kõik tundub olevat: on lausa harul- 
dane, et nool nii kaugele võis lennata, muidugi kui ta just otseteed taevast ei tulnud.» 

Wilton oli tagasi jõudnud, ent ei vastanud sõnagi ja preester jätkas otsekui 
iseendaga kõneldes. 

«Lennukid. Tuleb küsida Wainilt ... lennukite kohta.» «Neid on siinkandis palju,» 
lausus sekretär. 

«Siin on tegemist kas väga vanade või väga uute relvadega,» tähendas isa Brown. 
«Usun, et mõningaid neist tunneb üsna hästi Waini vana onu. See siin näeb välja 
indiaanlaste noole moodi, aga ma ei tea, kust indiaanlane ta teele läkitas. Te mäletate 
seda lugu, mis vanamees jutustas? Ma ju ütlesin, et sellel lool on oma moraal.» 

«Kui tal üleüldse on mingi moraal,» sõnas Wilton sõbralikult, «siis ütleb see vaid, 
et tõeline indiaanlane suudab lasta kaugemale, kui oskame kujutleda. Siin on küll 
asjatu mingit paralleeli näha.» 

«Ma ei usu, ette selle loo jnoraalist päris õigesti aru saite,» ütles isa Brown. 


Järgmisel päeval väike preester justkui haihtus New Yorgi miljonilisse 
rahvahulka, tegemata katsetki olla mi- 

dagi muud kui vaid üks paljudest arvututel nummerdatud tänavatel. Siiski tegeles 
ta tähelepandamatult kaks nädalat talle usaldatud ülesandega, sest ta kartis väga, et 
õigluse võidukäik võiks toimida vales suunas. Isa Brown leidis üsna kergesti 
võimaluse vestelda nende kahe-kolme mehega, kes hiljutise mõistatusliku juhtumiga 
seotud olid, andmata millegagi märku, et tal oma ülejäänud tuttavate hulgast just 
nende väljavalimiseks mingi eriline põhjus oli. Eriti huvitav ja imelik jutuajamine oli 
tal vana Hickory Crake'iga. See leidis aset pargipingil Central Parkis, kus veteran 
istus, kondised käed ja kirvenägu toetumas tumedast punasest puust jalutuskepi 
kummalise kujuga käepidemele, mis nähtavasti pidi endast tomahooki kujutama. 

«Vahest on see kaugeleulatuv oletus,» ütles Crake pead pöörates, «aga mina 
annan teile nõu mitte olla nii väga kindel selles, kui kaugele üks indiaanlaste nool 
võib lennata. Olen näinud mõningaid vibulaske, mis olid täpsemad kui mistahes 
püssikuul ja tabasid nende lennutee pikkust arvestades hämmastavalt hästi märki. 
Muidugi, praegu ei kuule te praktiliselt kunagi vibu ja noolega indiaanlastest ja veel 
vähem võib kohata mõnd indiaanlast siinkandis ringi hulkumas. Aga kui mingil 
imekombel oleks olemas mõni selline vana indiaani täpsuskütt, käes vanaaegne 
indiaanlaste vibu, ja kui ta varjaks end puude vahel, mis kasvavad Mertoni aiamüürist 
sadade jardide kaugusel, siis mina usuksin küll, et too üllas metslane oleks suuteline 
läkitama noole üle müüri otse Mertoni aknasse ja Mertoni endagi pihta. Olen vanadel 
aegadel selliseid ime-päraseid asju küllalt näinud.» 

«Ja kahtlemata,» päris preester viisakalt, «olete te ka ise teinud neidsamu 
imepäraseid asju, mida näinud olete?» 

Vana Crake kõhistas naerda ja lausus siis karuselt: «Oh, need on ammused lood!» 

«Mõnel inimesel on kombeks neid ammuseid lugusid uurida,» mainis isa Brown. 
«Võib vist kindel olla, et teie eluloos pole midagi seesugust, mis võiks panna inimesi 
juhtunu üle keelt peksma?» 

«Mida te sellega öelda tahate?» nõudis Crake, kelle silmad ta punases puises 
kirvenäos nüüd esmakordselt välkuma lõid. 

«Noh, kuna te olete nii tuttav kõigi nende punanahkade kunstide ja oskustega...» 
alustas isa Brown pikkamisi. 

Sellal kui Crake istus, lõug toetumas kummalise kujuga kepikäepidemele, oli ta 
tundunud kuidagi küüruvajunud ja norgus. Järgmisel hetkel aga seisis ta pargirajal, 
sirge kui võitlusvalmis teeröövel, kepp vemblana pea kohale tõstetud. 

«Mis?» karjus ta, hääl kähe ja kriiskav. «Mis kurat! Kas teie tulete ja tahate mulle 
öelda, et ma tapsin omaenda õemehe?» 

Kümnetelt istmetelt, mis ridamisi pargiteed ääristasid, vaatasid inimesed 
vaidlejate suunas. Nad seisid vastamisi keset teed, äge väikesekasvuline mees viibutas 
oma veidrat jalutuskeppi justkui kaigast ning väike ja ümar, musta riietatud preester 
seisis tema ees ega pilgutanud silmagi. Hetke vältel tundus, et kohe saab väike ümar 
mees hoobi vastu pead ja paisatakse ehtsa indiaanlasliku osavuse ja kiirusega pikali. 
Oli näha, kuidas hiiglakasvu iiri päritolu politseinik taamal liikvele läks ning 
vaidlejate suunas tulema hakkas. Ent preester ütles üsna malbelt, nagu vastanuks vaid 
mõnele tavalisele küsimusele: 

«Olen selle kohta teinud omad järeldused, kuid usun, et ma ei kõnele neist enne, 
kui uurimistulemustest ette kannan.» 


Kas siis politseiniku sammudest või preestri pilgust mõjustatuna torkas vana 
Hickory kepi kaenla alla ja pani mühatades kübara uuesti pähe. Preester soovis talle 
malbelt head hommikut ning lahkus kiirustamata pargist, sammudes hotelli suunas, 
mille ootesaalis tema teada viibis noor Wain. Noormees hüppas tervitades püsti: ta 
nägi välja veelgi kurnatum ja vaevatum kui varem, otsekui närinuks teda mingi 
salamure. Ning isa Brownil tekkis kuri kahtlus, kas tema noor sõber pole viimasel ajal 
liigagi silmatorkava eduga patustanud Ameerika konstitutsiooni viimase lisasätte 
vastu.11 Ent esimese sõna peale, mis puudutas tema meelisharrastust või 
lemmikteadust, muutus noormees siiski piisavalt erksaks ja tähelepanelikuks. Sest 
hooletul vestlustoonil päris isa Brown, kas selles maakohas tegeldakse lennundusega 
palju, ning rääkis, kuidas ta algul mr. Mertoni ringmüüri aerodroomiks oli pidanud. 

«On ime, et te ise ühtki lennumasinat ei näinud, kui me 

seal olime,» vastas kapten Wain. «Vahel on neid seal nagu kärbseid, see lage 
tasandik on neile väga sobiv koht ja ma ei imestaks, kui see olekski peamiseks nii- 
öelda kasvualaks -neile minu tulevikulindudele. Olen seal muidugi ka ise palju 
lennanud ja tunnen enamikku neist, kes sõja ajal lendasid. Aga praegu tegeleb sellega 
hulk inimesi, kellest ma iial midagi kuulnud pole. Ma arvan, et peagi on lendamine 
niisama levinud kui autosõit ja igal mehel Ühendriikides on oma lennumasin.» 

«Sest inimene on saanud Loojalt eluõiguse,» sõnas isa Brown naeratades, «õiguse 
vabadusele ja õigusele harrastada mootorisporti, lennuasjandusest rääkimata. Nii ma 
oletangi, et keegi ei paneks tähele aeg-ajalt üle maja lendavat tundmatut aeroplaani.» 

«Ei,» vastas noormees, «ei usu, et seda tähele pandaks.» 

«Ega vist isegi siis mitte, kui lendur oleks tuttav,» jätkas teine. «Ta võiks ju 
hankida masina, mida tema omana ei tuntaks. Kui näiteks teie lennanuks oma 
harjunud viisil, siis mr. Merton ja tema sõbrad võinuksid teie varustuse ära tunda, ent 
mõnel teist marki lennukil või kuidas te seda nüüd ütlete, võiksite majast üsna 
lähedalt mööduda, küllalt lähedalt, et seda praktilisel eesmärgil ära kasutada.» 

«Jah, seda küll,» alustas noormees masinlikult, kuid vakatas siis ja jäi 
kirikumehele ammuli sui otsa jõllitama, silmad pealuust välja tungimas. 

«Jumal küll,» sõnas ta vaiksel häälel, «mu jumal!» 

Siis tõusis ta istmelt, kahvatuna, pealaest jalatallani värisedes ja endistviisi 
preestrile otsa jõllitades. 

«Olete te hull?» hüüatas ta. «Olete te püstihull?» 

Järgnes vaikus ja siis ütles Wain kiiresti ja sisinal: «Te tulete siia ja tahate öelda, 
et...» 

«Ei, ainult selleks, et oletusi teha,» lausus isa Brown tõustes. «Võib-olla, et olengi 
mõningatele järeldustele jõudnud, ent esialgu jätan ma need enda teada.» 

Jätnud hüvasti endise jäiga viisakusega, väljus isa Brown hotellist, et jätkata oma 
kummalisi rännakuid. 

Päevaveeruks olid need ta toonud kõige vanemasse ja vaesemasse linnaossa, kuhu 
ta jõudis piki räpaseid tänavaid ja treppe, mis hargnedes ning kukerpallitades alla jõe 
suunas laskusid. Värvilise laterna all, mis ühe üsnagi näruse hiina restorani sissepääsu 
tähistas, kohtas isa 


11Ameerika konstitutsiooni viimane lisasäte — parandus nr. 18. 

USA Konstitutsioonis aastast 1919, nn. kuiv seadus, mis keelas alkoholi tootmise, 
müügi, sisse- ja väljaveo. 

Brown kedagi, keda ta ka varem oli kohanud, ehkki nüüd ei näirud too isik 
kaugeltki enam säärane välja nagu enne. Cjma tohutute prillide tagant, mis ta nägu 
tumeda klaasmaskina varjasid, vaatas mr. Norman Drage maailma endise süngusega, 
ent kui prillid välja arvata, siis oli ta välimus selle mõrvast möödunud kuu jooksul 
kummaliselt muutunud. Nagu isa Brown tollal tähele oli pannud, rõivastus Drage 
ülima hoolikusega, nõnda et oli lausa võimatu vahet teha, kus lõppes dändi ja kus 
algas mannekeen rätsepa vaateaknalt. Nüüd aga oli ta välimus mingil müstilisel 
kombel alla käinud: mannekeen näis olevat muutunud hernehirmutiseks. Drage'i 
silinder oli ikka veel aljos, ent lömmis ja närune, riided olid ripakil ning uurikett ja 
teised ehteasjad kadunud. Ent isa Brown kõnetas teda, justkui oleksid nad kohtunud 
alles eile, ning ei pidanud sugugi paljuks istuda tema kõrvale pingile odavas 
söögimajas, kuhu Drage sisenes. Kuid vestlust ei alustanud mitte preester. 

«Noh,» urises Drage, «on teil õnnestunud oma püha ja puutumatu miljonäri eest 
kätte maksta? Eks kõik miljonärid ole ju pühad ja puutumatud — igast lehest võite 
juba surmajärgsel päeval lugeda, kuidas nad end elus ikka ülal pidasid perekonnapiibli 
vaimus, mida nad ema põlve najal lugenud olid. Jessas, kui nad vaid osanuksid piiblist 
ette lugeda mõningaid asju, mis seal kirjutatud on! Ema oleks selle peale üsna 
kohkunud olnud ja miljonär ise ka, arvan ma. See vana raamat otse kubiseb hirmsatest 
iidsetest asjadest, mida tänapäeval enam ei tunta: see on püramiidide alla maetud 
kiviaegne tarkus. Mis siis, kui keegi oleks Mertoni-vana tolle tema torni tipust alla 
koertele söögiks visanud? See poleks ju olnud midagi hullemat, kui juhtus lisebeliga. 
Ja kas ei hakitud Agagi pisikesteks ükkideks ükspäinis selle eest, et ta ettevaatlikult 
välja alutama läks. Merton, et kurat teda võtaks, oli eluaeg äga ettevaatlik mees, kuni 
ta liiga ettevaatlikuks muutus a üldse enam jalutamas ei käinud. Aga Issanda välk 
tabas eda ikkagi, just nagu tolles vanas raamatus oleks võinud juhtuda, ja lõi ta maha 
torni tipus — inimestele hoiatuseks.» 

«Too välk oli küll igati materiaalne,» sõnas isa Brown. 

«Püramiidid on ka mater iaalsed, kuid surnud kuningate katmisega tulevad nad t 
oime küll,» irvitas prillidega mees. «Ma arvan, et nende vanade materiaalsete 
religioonide kasuks kõnelevad paljud asjad. On olemas iidseid 

nikerdusi, mis on säilinud tuhandeid aastaid ja mis kujutavad vinnas vibudega 
jumalaid ja imperaatoreid: nende käed on niisugused, et võiksid painutada kivist 
vibusid. Materiaalne — jah, võib-olla, kuid millised materjalid! Kas ei seisata teiegi 
vahel nende vanade idamaiste ornamentide ja esemete ees, kuni teil tekib tunne, et 
Jehoova ikka veel kihutab ringi nagu ähvardav Apollon ja paiskab laiali musti 
surmakiiri?» 

«Kui see on nii,» vastas isa Brown, «siis nimetaksin mina küll teda teise nimega. 
Aga ma kahtlen, kas Mertoni ikka tappis must kiir või kivinool.» 

«Noh, teie muidugi peate teda noolega surmatud Pühaks Sebastianiks,» irvitas 
Drage. «Kust te teate, et ta seda ära polnud teeninud? Ma kujutan ette, et teie ei tea 
oma miljonärist kuigi palju. Noh, lubage ma ütlen teile, et ta oli selle sajakordselt ära 
teeninud.» 

«Miks siis teie teda ei tapnud?» päris mr. Brown malbelt. 

«Te tahate teada, miks ma seda ei teinud?» sõnas teine pärani silmi talle otsa 
vahtides. «Noh, olete teie alles peenikene pühamees!» 

«Mis te nüüd,» lausus isa Brown justkui komplimenti tõrjudes. 

«Ma oletan, te tahate sellega öelda, et mina ta tapsingi,» urises Drage. «Noh, eks 
tõestage seda. Mis Mertonisse puutub, siis polnud see küll teab mis kaotus.» 


«Oli küll,» vastas isa Brown teraval toonil. «Teile oli see kaotus. Ja sellepärast te 
teda ei tapnudki.» 

Ning preester kõndis ruumist välja, jättes prillidega mehe talle ammuli sui järele 
vahtima. 

Alles kuu aega hiljem külastas isa Brown taas maja, kus järjekorras juba kolmas 
miljonär oli Daniel Doomi vendetta ohvriks langenud. Siin toimus asjast kõige enam 
huvitatud isikute nõupidamine. Laua ülemises otsas istus vana Crake, ta nõbu temast 
paremal ja advokaat vasemal käel. Tumma tunnistajana viibis kohal ka negroidsete 
joontega hiiglakasvu mees, kelle nimi, nagu selgus, oli Harris. Keegi punase pea ja 
terava ninaga isik, keda kutsuti Dixoniks, näis olevat Pinkertoni või mõne muu sellise 
jälitusagentuuri esindajaks ning tühjale kohale tema kõrval libistas end 
tähelepandamatult isa Brown. 

Kõik maailma ajalehed olid täis üksikasju katastroofist, mis oli tabanud toda 
kaasaegse maailma kukil istuvat Suure Bisnessi finantskolossi. Ent pisikestelt 
inimgruppidelt, 

kes talle surma hetkel kõige lähemal olid viibinud, oli teada saadud väga vähe. 
Onu, tema nõbu ja advokaat kinnitasid, et nad jõudsid väljapoole välismüüri veel 
enne, kui kõlas häiresignaal; mõlemat barjääri kaitsnud valvurite küsitlemisel saadi 
mõnevõrra segaseid, ent üldiselt rahuldavaid vastuseid. Suuremat tähelepanu vääris 
ainult üks keerukavõitu asjaolu. Ilmnes, et enam-vähem surma saabumise hetkel, kas 
siis enne seda või pärast, oli keegi müstiline tundmatu uidanud sissepääsu läheduses 
ja soovinud näha mr. Mertonit. Teenritel olnud raskusi, et aru saada, mida ta öelda 
tahab, sest tema väljendusviis olnud väga segane. Tagantjärele hakati seda pidama ka 
väga kahtlustäratavaks, sest mees oli rääkinud midagi sellest, kuidas kurjus taeva väel 
tasutud saab. 

Peter Wain kummardus ettepoole, silmad kurnatud näos säramas, ja ütles: 

«Võin kihla vedada, et see oli Norman Drage.» 

«Ja kes pagan on see Norman Drage?» päris onu. 

«Seda tahaksin ka mina teada,» vastas noormees. «Olen seda temalt lausa otse 
küsinud, aga ta mõistab hirmus osavasti igasuguse otsese küsimuse kõveraks väänata 
ja põikab kõrvale nagu vehkleja torke eest. Ta kleepis end mulle külge juttudega 
tuleviku lennumasinatest, aga ma pole teda kunagi eriti usaldanud.» 

«Drage on müstifikaator,» ütles isa Brown süütul näol jutusse sekkudes. «Neid 
leidub küllaltki palju. Need on seltskonnainimesed, kes teile Pariisi kohvikutes ja 
kabareedes vihjamisi teada annavad, et nemad on kergitanud Isise loore või teavad 
Stonehenge'i saladust. Juhtumite puhul nagu see, on neil kindlasti käepärast mõni 
müstiline seletus.» 

Advokaat Barnard Blake pööras oma siledaks kammitud tumeda pea viisakalt 
kõneleja suunas, ent tema naeratus oli veidi vaenulik. 

«Ma poleks osanud arvata, sir,» ütles ta, «et just teil on midagi müstiliste seletuste 
vastu.» 

«Vastupidi,» seletas isa Brown sõbralikult silmi pilgutades ja talle otsa vaadates. 
«Asi on selles, et just minul ongi midagi nende vastu. Mind võiks tüssata iga võlts- 
advokaat, aga teid mitte, sest teie olete ise advokaat. Iga lollgi võiks end maskeerida 
indiaanlaseks ja mina peaksin teda pesuehtsaks Hiawathaks, aga mr. Crake näeks teda 
otsemaid läbi. Minu ees võiks mõni pettur väga hästi teha näo, et teab kõike 
lennuaparaatide kohta, aga mitte kapten 

Waini ees. Ja tolle asjaga on lugu just niisamuti, kas mõistate? Just sellepärast, et 
ma müstikat mingil määral tunnen, ei talu ma müstiiikaatoreid. Tõeline müstika mitte 
ei peida müsteeriume, vaid loob neid. Ta seab asja heledasse päevavalgusse, ja kuigi 
olete seda küllalt näinud, on see endistviisi müsteerium. Kuid müstifikaator varjab 
asju ja peidab neid pimedusse, ning kui te need avastate, osutuvad nad labasusteks. 
Drage'i puhul aga pean ma tunnistama, et temal oli taeva piksenooltest ja karistavast 
välgust kõneldes ka teine, märksa praktilisem tagamõte.» 

«Ja milline see tema tagamõte siis oli?» päris Wain. «Ma arvan, et ükskõik mis 
see siis ka oli, väärib see igal juhul tähelepanu.» 

«Noh,» vastas preester aeglaselt, «ta tahtis panna meid mõtlema, et need mõrvad 
olid imeteod, sest ... noh, sest ta teadis, et nad seda polnud.» 

«Ah,» sõnas Wain peaaegu sisinal, «seda ma ootasingi. Otse öeldes — tema siis 
ongi kurjategija!» 

«Otse öeldes on ta kurjategija, kes seda kuritegu toime ei pannud,» ütles isa 
Brown rahulikult. 

«Ja seda te nimetategi otseütlemiseks?» päris Blake viisakalt. 

«Nüüd hakkate vist küll mind ennast müstifikaatoriks pidama,» sõnas isa Brown 
veidi segadusse sattudes, kuid laia naeratusega, «aga tegelikult juhtus see kogemata. 
Drage ei pannud toime kuritegu, ma mõtlen — seda kuritegu. Tema ainus kuritegu oli 
see, et ta tegeles väljapressimisega ja liikus siinkandis ringi, et seda teha. Aga tõe- 
näoliselt ta ei soovinud, et tema saladus avalikuks tuleks või kogu äri surma tõttu 
katki jääks. Temast võime rääkida hiljem. Aga praegu on minu sooviks teda vaid teelt 
eest koristada.» 

«Kelle teelt?» päris Blake. 

«Tõe teelt,» kostis preester, vaadates talle rahulikult,, sedapuhku silmi pilgutamata 
otsa. 

«Kas te tahate öelda,» kogeles advokaat, «et teile on tõde teada?» 

«Ma arvan küll,» sõnas isa Brown tagasihoidlikult. 

Järgnes ootamatu vaikus, mille järel Crake äkki ja täiesti kohatult kähedal häälel 
hüüatas: 

«Jah, aga kus on siis sekretär? Wilton! Ta peaks ju siin olema!» 

«Mul on Wiltoniga ühendus olemas,» sõnas isa Brown sügavtõsiselt, «tegelikult 
palusin ma teda mulle helistada ja ta teeb seda peagi. Võib öelda, et oleme kogu selle 
asja koos läbi mõelnud.» 

«Noh, kui te koos töötate, siis on arvatavasti kõik korras,» urises Crake. «Ma tean, 
et ta oli alati verekoerana tolle haihtuva roimari jälil, vahest oligi õige temaga paaris 
jahti pidada. Aga kui tõde mõrvari kohta teile teada on, kuidas kurat te selle siis 
avastasite?» 

«Teie abiga,» vastas preester tasakesi ning vihaselt põrnitsevale veteranile endise 
malbusega otsa vaadates. «Ma tahan öelda, et esmakordselt aimasin ma tõde vihjest, 
mille leidsin sisalduvat teie loos indiaanlasest, kes noaviskega tabas meest 
fordiharjal.» 

«Olete sellest mitu korda rääkinud,» sõnas Wain arusaamatuses, «aga ma ei näe 
siin ühtki vihjet peale selle, et meie mõrtsukas läkitas noole ja tabas inimest kõrgel 
majas, mis väga sarnaneb fordiga. Aga loomulikult seda noolt ei visatud, vaid lasti 
vibust, ja nõnda võis ta ju läbida palju pikema maa. Muidugi lendas see ebatavaliselt 
kaugele, ent ma ei mõista, mida see teadmine meile annab!» 

«Kardan, et te ei saanud selle loo tuumast aru,» lausus isa Brown. «Asi pole mitte 
selles, et kui üks ese võib lennata kaugele, siis teine võib lennata veelgi kaugemale, 


vaid hoopis selles, et kui relva kasutatakse valesti, siis on ta nagu kahe teraga mõõk. 
Mehed Crake'i fordiharjal pidasid nuga asjaks, mida kasutatakse lähivõitluses, ning 
unustasid, et see võib olla ka viskerelv. Mõned inimesed aga, keda ma tean, unustasid 
viskoda meenutavale relvale mõeldes sootuks, et lõppude lõpuks võib sellist relva 
kasutada ka lähivõitluses nagu pistoda. Lühidalt öeldes on selle loo moraaliks, et nii 
nagu pistoda võib muuta nooleks, nii võib ka noolt kasutada pistodana.» 

Kõik vaatasid nüüd isa Browni otsa, ent ta jätkas selsamal hooletul ja osavõtmatul 
toonil. 

«Loomulikult arutasime ja murdsime me pead, kes küll läkitas selle noole aknast 
sisse ja kas see tuli kaugelt ja nii edasi. Kuid tõsi on see, et noolt üldse ei lastudki. See 
nool ei tulnudki aknast.» 

«Ei tea, kust ta siis küll tuli?» küsis tõmmu advokaat üsna üleoleval ilmel. 

«Ma oletan, et see oli kellelgi kaasas,» ütles isa Brown. «Noolt pole ju raske 
kaasas kanda ja peita. See oli kellelgi 

käes, kui ta Mertoni juures toas viibis. Keegi torkas selle Mertonile kõrri nagu 
kinžalli ja tuli siis ülileidlikult mõttele seada kogu asi nii, et meile sedamaid tunduks, 
nagu oleks nool aknast sisse lennanud otsekui lind.» 

«Keegi,» sõnas vana Crake raskel toonil. 

Kimedal nõudlikul kõlinal hakkas korraga helisema telefon. Helin kostis 
kõrvalruumist ning isa Brown sööstis sinna enne, kui keegi liigutadagi jõudis. 

«Mida kuradit see kõik peaks tähendama,» hüüatas Peter Wain, kes näis olevat 
vapustatud ja hajevil. 

«Ta ju ütles, et ootab sekretär Wiltoni kõnet,» vastas onu endisel raskel toonil. 

«Küllap see ongi Wilton,» tähendas advokaat, nagu tahtnuks oma märkusega 
vaikust hajutada. Ent vastust ei saanud ta enne, kui isa Brown äkki vaikselt tuppa 
astus ja ise vastuse tõi. 

«Härrased,» lausus ta, kui oli taas istet võtnud, «teie palusite mind selgitada välja 
tõde selle mõistatuse kohta, ning olles tõe leidnud, pean ma selle ka välja ütlema, kui 
rabav see siis ka poleks. Kardan, et igaüks, kes topib oma nina säärastesse asjadesse, 
peab igasuguse seltskondliku respekti kõrvale jätma.» 

«Ma oletan,» sõnas Crake, katkestades nendele sõnadele järgnenud vaikuse, «et 
mõned meie hulgast on sattunud kahtluse alla.» 

«Kõik me oleme kahtluse all,» vastas isa Brown. «Kahtlustada võib mind 
ennastki, sest mina ju leidsin surnukeha.» 

«Muidugi oleme me kahtluse all,» kähvas Wain. «Isa Brown oli nii lahke ja 
seletas mulle ära, kuidas ma oleksin saanud torni rünnata lennukilt.» 

«Ei,» vastas preester naeratades, «hoopis teie ise kirjeldasite mulle, kuidas te seda 
teha oleksite võinud. See just oligi asja juures kõige huvitavam.» 

«Ta näis arvavat,» urises Crake, «et mina tapsin Mertoni indiaanlaste noolega.» 

«Pidasin seda ülimalt kaheldavaks,» sõnas isa Brown nägu krimpsutades. «Palun 
väga vabandust, kui ma teile liiga tegin, aga ma ei osanud selle asja kontrollimiseks 
välja mõelda ühtki teist moodust. Raske oleks leida midagi veel võimatumat kui see, 
et kapten Wain suisa mõrvahetkel hiigelmasinaga aknast märkamatult mööda võis 
kihutada. Vahest ehk veelgi võimatum on arvata, et vana 

auväärne härrasmees võis end põõsastesse peita ja mängida indiaanlast selleks, et 
tappa inimest, keda ta kümnel muul viisil palju kergemini tappa saanuks. Ent ma pidin 
välja selgitama, kas neil oli mõrvaga midagi tegemist või ei ja nõnda pidin ma neid 
süüdistama, et tõestada nende süütust.» 


«Ja mis nende süütuse siis tõestas?» päris advokaat Blake huviga ettepoole 
kummardudes. 

«Nende erutus süüdistuse esitamise hetkel,» vastas preester. 

«Mida te sellega silmas peate?» 

«Lubatagu öelda,» kostis isa Brown külmavereliselt, «et kahtlemata pidasin ma 
oma kohuseks kahtlustada nii neid kui ka kõiki teisi. Kahtlustasin mr. Crake'i ja 
kahtlemata ka kaptenWaini selles mõttes, et kaalusin läbi nende süüdioleku 
võimalikkuse ja tõenäosuse. Ma ju ütlesin neile, et olen teinud asja kohta omad 
järeldused, ja nüüd räägingi ma teile, missugused need järeldused olid. Nende süütuse 
tegin kindlaks, vaadeldes, mil viisil ja missugusel hetkel nad kõike taipasid ja raevu 
sattusid. Nad ju seletasid mulle praktiliselt ise ära, mismoodi nad oleksid võinud selle 
kuriteo toime panna, ja siis järsku taipasid ehmatuse ja raevuga, et neid ju 
süüdistatakse. Nad taipasid kõike kaua aega pärast hetke, mil oleksid juba võinud 
süüdistamist oodata, kuid hulk aega enne seda, kui ma neid tegelikult süüdistasin. 
Seda ei suudaks ükski süüdlane. Süüdlane võiks olla tige ja kahtlustav kas algusest 
peale või siis teeselda lõpuni teadmatust ja süütust, ent mitte iialgi ei alustaks ta 
sellest, et asja enesele algul halvemaks muudab ning seejärel hakkab äkitselt eitama 
mõtet, mille tekkele ta ise on kaasa aidanud. Seda sai põhjustada üksnes asjaolu, et 
süüdistatav tõesti ei taibanud, millele ta osutab. Mõrvari eneseteadvus aga on alati nii 
haiglaselt elav, et ta ei saa oma seost toimunuga algul unustada, ning alles hiljem seda 
eitama hakata. Nii ma siis heitsingi kõrvale need kaks ning hiljem ka teised, põhjustel, 
mida ma ei tarvitse praegu arutada. Noh, näiteks sekretär ... 

Agaei, sellest ei hakka ma praegu rääkima. Vaadake, just äsja helistas mulle 
Wilton ja andis loa teile see ränk uudis teatavaks teha. Ma oletan, et te teate juba, kes 
oli Wilton ja mida ta taotles?» 

«Ma tean, et ta jälitas Daniel Doomi ega kavatsenud rahule jääda enne, kui ta tema 
tabab,» vastas Peter 

Wain, «ja ma olen ka kuulnud, et ta on vana Horderi poeg ning seega on tegemist 
veritasuga. Igal juhul otsib ta meest, keda kutsutakse Doomiks.» 

«Jah,» lausus isa Brown, «ja ta ongi selle mehe leidnud.» 

Peter Wain hüppas erutatult püsti. «Mõrtsukas!» hüüdis ta. «Kas mõrtsukas on 
juba trellide taga?» 

«Ei,» sõnas isa Brown tõsiselt, «ma ju ütlesin, et minu uudis on ränk, rängem kui 
see. Kardan, et vaene Wilton on võtnud enda kanda tohutu vastutuse. Kardan, et sel- 
lega paneb ta meiegi õlule ränga vastutuse. Wilton leidis mõrtsuka, ja kui ta tema 
viimaks nurka surus — noh, siis võttis ta õigusemõistmise oma kätesse.» 

«Kas te tahate öelda, et Daniel Doon. . .» alustas advokaat. 

«Ma tahan öelda, et Daniel Doom on surnud,» sõnas preester. «Oli võitlus, ja 
Wilton tappis ta.» 

«Ja paras talle,» urises Hickory Crake. 

«Ei saa Wiltonile küll kuidagi süüks panna, et ta sihukese tegelase teise ilma 
läkitas, eriti kui veritasu arvesse võtta,» nõustus Wain, «see on niisama hea kui rästik 
surnuks tallata.» 

«Ma ei ole teiega nõus,» vaidles isa Brown vastu. «Me kõik ajame umbropsu 
säärast romantilist jama lintšimise ja seadusetuse kaitseks, ent mul on tunne, et kui me 
kaotame ära oma seadused ja õigused, siis me veel kahetseme seda. Peale selle näib 
mulle, et pole loogiline õigustada Wiltoni mõrtsukatööd, ilma et me isegi küsiksime, 
kas ei leidu ehk midagi, mis ka Doomi mõrtsukatööd õigustaks. Ma kahtlen väga, kas 
Doom oligi päris lihtlabane roimar. Võib-olla oli ta seaduserikkuja, keda painas 


maania karika järele ja kes seda ähvarduste abil enesele nõudis niHg tappis alles 
pärast võitlust: mõlemad ohvrid mõrvati ju oma kodu läheduses. Wiltoni toimimisviisi 
vastu võib niisiis tuua asjaolu, et Doomi seisukohta ei kuule me nüüd enam kunagi.» 

«Ma ei kannata sihukest väärtusetute lurjuste ja mõrtsukate sentimentaalset 
puhtakspesemist,» hüüatas Wain tuliselt. «Kui Wilton tolle mõrtsuka kaela käänas, 
siis tegi ta meheteo ja kõik.» 

«Just, just,» sõnas Waini onu ägedalt pead noogutades. 

Isa Browni ilme süngestus veelgi ning pikalt silmitses ta teda ümbritsevate nägude 
poolringi. 

«Kas tõesti mõtlete kõik nii?» küsis ta. Ja seda tehes mõistis isa Brown, et on siin 
välismaalane ja võõras. Ta taipas, et viibib võõraste keskel ka sel juhul, kui need on 
tema sõbrad. Neid võõraid läbistas vooluringina rahutuks-tegev laeng, tundmatu rahva 
seas, kuhu kuulus isa Brown. See oli läänepoolse rahva ägedam vaim, mis suudab 
mässu tõsta, hukata ja, eelkõige, liituda. Isa Brown sai aru, et nad ongi juba liitunud. 

«Nojah,» sõnas ta ohates. «Ma saan niisiis aru, et te täie teadmisega mõistate 
õigeks selle õnnetu mehe kuriteo või iseseisva õigusemõistmise akti või ükskõik, 
milleks te seda nimetate. Sellisel juhul ei tee ma talle kurja, kui ma teile temast veel 
veidi räägin.» 

Ta tõusis äkki püsti ja ehkki keegi ei mõistnud selle liigutuse mõtet, tundus siiski, 
nagu oleks toas valitsev õhkkond jäiseks muutunud. 

«Wilton tappis Doomi väga kummalisel viisil,» alustas preester. 

«Millisel viisil?» päris Crake järsult. 

«Noolega,» teatas isa Brown. 

Piklikus ruumis hakkas juba hämarduma ning päevavalgusest, mis paistis läbi 
suure akna toast, kus oli surnud suurmiljonär, oli järele jäänud vaid nõrk kuma. Pea- 
aegu tahtmatult pöördusid nüüd kõigi pilgud selle kuma suunas, ent sealtpoolt ei 
kostnud ühtki heli. Siis kõlas Crake'i hüüatus, kõrge, murduv ja seniilne nagu hääle 
kaotanud kukel. 

«Mida te tahate öelda? Mida te tahate öelda? Brander Mertoni surmas nool. Ja 
mõrtsuka surmas samuti nool. . .» 

«Üks ja seesama nool,» sõnas preester, «ning ühel ja samal hetkel.» 

Toas tekkis lämbunud, ent ühtaegu pingestatud ja plahvatusohtlik vaikus ning siis 
alustas Wain: «Te tahate .. .» 

«Ma tahan öelda, et teie sõber Merton oligi Daniel Doom,» ütles isa Brown 
kindlalt, «ainuke Daniel Doom. Rohkem te neid ei leia. Teie sõber Merton oli hull 
Kopti Karika järele. Ta kummardas seda iga päev nagu mõnd iidolit ja oli oma 
seiklusrohkes nooruses tapnud kaks inimest, et seda enesele saada. Ma arvan, et nood 
surmad olid mingis mõttes röövimisega kaasnenud õnnetused. Igal juhul sai ta karika 
endale, aga Drage'ile oli kogu see lugu teada ja ta pressis Mertonilt raha välja. Wilton 
aga jälitas 

teda hoopis teisel eesmärgil: tõe jälile sai ta alles siis, kui siia majja asus. Ent igal 
juhul lõppes tema jaht selles majas ja selles ruumis ning nõnda ta tappiski oma isa 
mõrtsuka.» 

Kaua ei kostnud keegi sõnagi. Siis oli kuulda, kuidas vana Crake sõrmedega laual 
trummeldama hakkas ja pomises: «Brander pidi olema peast segi. Päris kindlasti peast 
segi.» 


«Aga taevane jumal,» pahvatas Peter Wain, «mida me peame nüüd tegema? Mida 
ütlema? Kõik on nüüd ju hoopis teisiti! Mida hakata peale ajalehtede ja suurärimees- 
tega? Brander Merton on ju sama hea kui president või Rooma paavst.» 

«Olen päris kindel, et siin on meil küll tegemist erijuhtumiga,» alustas Barnard 
Blake vaiksel häälel. «See erinevus hõlmab terve rea ...» 

Isa Brown lajatas käega lauale, nii et klaasid kõlisesid, ning peaaegu võis 
kujutleda, et müstiliselt karikalt, mis ikka veel kõrvalruumis seisis, kostis vastu tontlik 
kaja. 

«Ei,» hüüdis ta häälel, mis kõlas kui püstolipauk. «Ei mingeid erinevusi. Ma 
andsin teile võimaluse sellele vaesele kuradile kaasa tunda siis, kui pidasite teda 
tavaliseks kurjategijaks. Siis te ei võtnud mind kuulda: kõik te olite siis isikliku 
kättemaksu poolt. Te kõik olite nõus, et ta ilma avaliku kohtuta nagu metsloom maha 
löödi, ning ütlesite, et seega sai ta vaid karistuse, mille oli ära teeninud. Olgu siis 
pealegi, kui Daniel Doom sai, mille oli ära teeninud, sai ka Brander Merton, mille oli 
ära teeninud. Kui sellest piisas Daniel Doomile, piisab sellest ka Mertonile. Mõistke 
kohut omapäi või pidage seadusest kinni, aga, Kõigevägevama nimel, seadusetus või 
seadus olgu ühesugune kõigi jaoks.» 

Keegi peale advokaadi ei vastanud ja too tegi seda läbi hammaste: 

«Ja mida ütleb politsei, kui me teatame, et teil on kavatsus kuritegu maha 
vaikida?» 

«Mida ta siis ütleb, kui ma teatan, et teie juba vaikisitegi selle maha?» vastas isa 
Brown. «Teie austus seaduse vastu on hiljaks jäänud, mr. Barnard Blake.» 

Teinud pausi, jätkas ta juba leebemal toonil: «Mina omalt poolt olen valmis 
kõnelema tõtt, kui vastavad võimud mult seda nõuavad, teie, ülejäänud, võite toimida, 
kuidas teile meeldib. Tegelikult on see aga ükskõik. Wilton helistas vaid selleks, et 
anda mulle vabad käed oma 

tunnistus teile ette kanda: sellal kui teie seda kuulsite, oli tema juba jälitamise 
haardeulatusest väljas.» 

Aeglaselt kondis isa Brown kõrvalruumi ja jäi seisma väikese laua kõrval, mille 
ääres miljonär oli surnud. Kopti Karikas seisis oma endisel kohal ja isa Brown viivitas 
hetke, et vaadata karika vikerkaarevärve ning sinitaeva sügavikku selle taga. 


VI. - SELGELTNÄGEV KOER 


«Jah,» ütles isa Brown, «koerad meeldivad mulle küll, kuid tingimusel, et seda 
sõna tagurpidi kirjutama ei hakata.» 12 

Sõnaosav kõneleja ei pruugi sugugi alati olla taiplik kuulaja. Tihtipeale kaasneb 
sädeleva jutustamisandega koguni teatud nürimeelsus. Isa Browni sõbraks ja kaasla- 
seks oli seekord keegi noormees, kelle pea lausa kubises ideedest ja igasugu lugudest; 
agar, innukate sinisilmadega noormees nimega Fiennes, kelle heledad juuksed nägid 
välja sedamoodi, nagu oleks neid peale juukseharja tahapoole koolutanud ka tuul 
kõigist neist paigust, kust ta lennul läbi tuiskas. Korraks segadusse sattudes peatas 
Fiennes nüüd oma kõnevoolu ning taipas alles seejärel preestri sõnades peituvat 
lihtsat mõtet. 


12Ing]. k. on 'koer' 'dog', tagurpidi kirjutatuna annab see 'god,, s. t. 'jumal'. 

«Te vist tahate öelda, et inimesed peavad koertest ülearu palju,» ütles Fiennes. «Ei 
tea midagi. Koerad on imetlusväärsed olevused. Mõnikord ma mõtlen, et nad teavad 
palju rohkem kui meie.» 

Isa Brown ei vastanud sõnagi ja silitas hajameelselt, ent nähtavasti rahustavalt 
suure jahikoera pead. 

«Vaadake, selles loos, mille pärast ma teie juurde tulin,» sõnas Fiennes, jätkates 
taas oma monoloogi, «oli üheks tegelaseks koer. Te teate ju küll seda mõrvalugu, mis 
sai tuntuks kui Nähtamatu Mõrtsuka Veretöö. See on üleüldse kummaline lugu, kuid 
kõige kummalisem asi selles on igatahes koer. Muidugi, kuritegu ise on mõistatuslik 
— mil viisil sai keegi tappa vana Druce'i sellal, kui ta viibis täiesti üksi aiamajas ja 
n» 

Koera silitav käsi peatas hetkeks oma rütmilised liigutused ja isa Brown sõnas 
rahulikult: «Ah see oli siis aiamaja!» 

«Ma mõtlesin, et olete selle kohta ajalehtedest lugenud,» imestas Fiennes. 
«Oodake üks hetk, mul on vist üks väljalõige 

kaasaski, sealt leiate kõik üksikasjad.» Fiennes tõi taskust lagedale 
ajaleheväljalõike ning ulatas selle preestrile, kes asus artiklit lugema, hoides seda ühe 
käega oma pilkuvate silmade ees ja jätkates teisega hajameelselt koera patsutamist. 
Niisugusena meenutas ta mõistujuttu mehest, kelle parem käsi ei tea, mida vasak teeb. 

«Loendamatud õudusjutud lukustatud uste ja akende taga toimepandud mõrvadest 
ja igasuguse sisse- või välja-pääsuvõimaluseta põgenenud mõrtsukatest on nüüd saa- 
nud tõeks erakordsete sündmuste näol, mis leidsid aset Cranstonis, Yorkshire'i 
rannikul. Kolonel Druce leiti siin selja tagant surnuks pistetuna, kusjuures pistoda, 
millega kuritegu sooritati, on sündmuspaigalt ja nähtavasti ka selle lähemast 
ümbrusest jäljetult kadunud. 

Aiamajja, kus kolonel suri, pääses vaid ühe sissekäigu kaudu, läbi tavalise ukse, 
mis avanes maja suunas viivale aia peateele. Sündmused põimusid viisil, mida võib 
peaaegu kokkusattumuseks nimetada, ning nõnda olid otsustaval ajavahemikul nii 
aiarada kui ka pääs majakesse pidevalt inimeste vaateväljas ja leidub terve rida tunnis- 
tajaid, kelle seletused üksteiselt toetust leiavad. Majake asub aia lõpus, kus pole ühtki 
sisse- ega väljapääsu. Aia peatee kulgeb kahe kõrge kukekannuste rea vahel, mis on 
istutatud nii lähestikku, et mistahes kõrvalesattumine rajalt jätaks endast tingimata 
jälje. Rada ja seda ääristavad taimed lõpevad aiamaja sissekäigu ees ning igasugune 
kõrvalekaldumine õigelt teelt oleks otsekohe märgatav. Ükski teine juurdepääs pole 
mõeldav. 

Mõrvatu sekretär Patrick Floyd teatas, et tema asukohast oli kogu aed täiesti 
nähtav, alates hetkest, mil kolonel Druce viimast korda elusana aiamaja uksele ilmus, 
kuni hetkeni, mil ta leiti, sest tema, Floyd, seisnud trepp-redelil ja püganud hekki. 
Öeldut kinnitas surnu tütar Janet Druce, kes lisas, et tema oli istunud kogu selle aja 
terrassil ning näinud Floydi töötamas. Osaliselt toetab seda omakorda Donald Druce, 
Janet Druce'i vend, kes, hommikumantel seljas, vaatas sellal aeda oma magamistoa 
aknast, sest ta oli hilja tõusnud. Kõike seda kinnitavad veelgi nende naaber dr. 
Valentine, kes oli veidikeseks ajaks sisse astunud, et terrassil-miss Druce'iga pisut 
vestelda, ning mr. Aubrey Traill, perekonnaadvokaat ning ilmselt ka viimane inimene 
— peale mõrvari muidugi —, kes tapetut elusana nägi. 

Kõik kinnitavad, et sündmuste käik oli järgmine: õhtupoolikul, kella poole nelja 
aegu läks miss Druce aiateed pidi aiamajja, et küsida, millal isa teed soovib juua, too 
aga ütles, et ei soovi teed, vaid ootab oma advokaati Trailli, kes tuleb juhatada tema 
juurde aiamajja. Neiu lahkus ja kohtaski teel Trailli. Ta juhatas advokaadi isa juurde 
ning too sisenes aiamajja, nagu palutud. Umbes-poole tunni pärast ta väljus ning 
kolonel tuli koos temaga ukse peale, kusjuures ta nägi välja terve ja koguni hea- 
tujuline. Päeval oli teda küll pahandanud poeg oma hilise kojutulekuga, kuid peagi oli 
Druce hea tuju tagasi saanud ja lahkelt külalisi vastu võtnud, sealhulgas kaht ven- 
napoega, kes selleks päevaks külla olid saabunud. Kuna nemad olid kogu kurbmängu 
vältel väljas jalutamas, ei olnud neil mingeid tunnistusi anda. Räägitakse küll, et 
kolonel ei saanud hästi läbi dr. Valentine'iga, kuid too džentelmen vestles vaid veidi 
aega peretütrega. Oletatakse, et doktor osutab miss Druce'ile tõsist tähelepanu. 

Advokaat Traill kinnitab, et temast jäi kolonel aiamajja täiesti üksi maha ning 
seda väidet kinnitab omakorda Floyd, kelle vaateväljas asus kogu aed ja kes ei näinud, 
et majakese ainsast uksest veel keegi peale Trailli oleks sisse astunud. Kümme minutit 
hiljem läks miss Druce taas läbi aia, ning polnud veel jõudnud teeraja lõppu, kui nägi 
isa, kes valge linase ülikonna tõttu paistis hästi silma, näoli põrandal lamamas. Miss 
Druce karjatas, kohale ilmusid teised, ning kui nad aiamajja sisenesid, leidsid nad 
koloneli surnuna korvtooli kõrvalt, mis oli samuti kummuli paiskunud. Dr. Valentine, 
kes polnud majast veel kuigi kaugele jõudnud, tegi kindlaks, et haav oli tekitatud 
torkerelvaga, mis oli tabanud abaluu alla ja läbistanud südame. Politsei on otsinud läbi 
kogu ümbruskonna, püüdes seesugust relva leida, ent pole avastanud midagi.» 

«Nii et kolonel Druce kandis siis valget ülikonda?» päris isa Brown ajalehte käest 
pannes. 

«See komme jäi talle külge troopikast,» vastas Fiennes pisut nõutul ilmel. «Ta 
oma sõnade järgi oli ta troopikas paar üsna isevärki seiklust läbi teinud ning ma usun, 
et dr. Valentine'i ei armastanud ta sellepärast, et ka doktor oli troopikast tulnud. See 
kõik on pagana mõistatuslik. Too ülevaade ajalehes on igatahes üsna täpne. Mina ise 
kuritegu pealt ei näinud, vähemalt selle avastamist mitte. Olin parajasti jalutuskäigul 
koos Druce'i vennapoegade ja koeraga, 

sellesama koeraga, kellest ma teile rääkida tahtsin. Aga ma nägin kuriteopaika: 
sirget aiarada kesk siniseid lilli, mis viis otse mustendava sissepääsu juurde, advokaati 
seda rada mööda minemas, üleni mustas ja siidkü-bar peas, sekretäri punast pead 
kõrgel heki kohal, kus ta oma pügamiskääridega tegutses. Seda punast pead võis igal 
juhul ära tunda kuitahes kaugelt, ning kui inimesed väidavad, et nad teda seal kogu 
aeg nägid, siis võib kindel olla, et see tõesti ka nii oli. Too punapäine sekretär Floyd 
on üks veider tüüp, võiks peaaegu öelda kehken-püks, kes oma nina alatasa teiste 
asjadesse topib, nagu ta parajasti tollalgi aedniku tööga tegeles. Ma arvan, et ta on 
ameeriklane, igatahes on tal ameeriklase ellusuhtumine, see, mida nemad ise, aidaku 
neid jumal, elulaadiks nimetavad.» 

«Ja advokaat?» päris isa Brown. 

Järgnes vaikus ja siis hakkas Fiennes tema kohta tavatu aeglusega kõnelema. 
«Traill on minu meelest ebatavaline inimene. Oma peenes mustas ülikonnas jätab ta 
keigarliku mulje, ent moenarriks teda nimetada ei saa, sest tal on pikk lopsakas must 
põskhabe, niisugune, mida Victoria aegadest saadik enam keegi pole kandnud. Traillil 
on pee-nejooneline tõsine nägu ja peen ning tõsine käitumisma-neer. Aeg-ajalt näib 
talle meenuvat, et on vaja ka naeratada. Ning kui ta oma valgeid hambaid näitab, siis 
osa tema väärikusest justkui kaoks ning vilksatab midagi pisut lipitsevat. Tegemist 
võib küll olla vaid kohmetusega, sest alatasa näpib ta oma kaelasidet ja lipsunõela, 


mis on niisama peened ja ebaharilikud nagu ta isegi. Mõtleksin ma kellestki kui ... 
kuid ei, mis kasu on sellestki, kui kõik on ju täiesti võimatu. Keegi ei tea, kes seda 
tegi. Keegi ei tea, kuidas oli võimalik seda teha. Ent ühe erandi ma siiski teeksin ning 
just sellepärast ma juhtunust üldse juttu tegingi. Koer nimelt teab.» 

Isa Brown ohkas ja sõnas siis äraoleval ilmel. «Teie viibisite seal kui üks Donaldi 
sõpru, eks ole. Kas tema ei käinud koos teiega jalutamas?» 

«Ei,» vastas Fiennes naeratades, «Tema, igavene nurjatu, heitis voodisse alles 
hommikul ja tõusis õhtupoolikul. Jalutamas käisin ma kahe vennapojaga, kahe noore 
ohvitseriga Indiast, ja meie omavaheline jutuajamine oli küllaltki tavaline. Mul on 
meeles, et vanem neist, kelle nimi on Herbert Druce ja kes on asjatundja 
hobusekasvatuse küsimustes, ei kõnelnud muust kui märast, kelle ta 

oli ostnud, ning tolle mehe hingeomadustest, kes talle oli hobuse müünud. 
Herberti vennale Harryle tegi muret vil-tuvedamine Monte Carlos. Räägin neist asjust 
vaid selleks, et teile näidata, kui vähe üleloomulikku oli meis endis, võrreldes 
jalutuskäigul juhtunuga. Koer oli meie seltskonnas ainuke salapäratseja.» 

«Mis tõugu see koer oli?» päris preester. «Sama tõugu, mis see siin,» vastas 
Fiennes. «Just see, kuidas te ütlesite, et te ei usu koerte kummardamisse, panigi mind 
seda lugu jutustama. Too koer on suur must jahikoer nimega Nox 13 — eks ole 
tähendusrikas nimi! Minu arvates on see, millega Nox hakkama sai, suurem mõistatus 
kui mõrv ise. Te teate juba, et Druce'i maja ja aed asuvad mere ääres. Me jalutasime 
liivaluiteid pidi majast umbes miili jagu eemale ning pöördusime siis teist teed kaudu 
tagasi. Teel möödusime kummalisest kaljust, mida kutsutakse Õnnekaljuks. See kalju 
on ümbruskonnas hästi tuntud, seal püsib üks kivirünk teise peal vaid tasa-kaaluime 
tõttu ning kergeimgi tõuge võib selle maha paisata. Kalju pole tegelikult eriti kõrge, 
aga tema otsekui õhus rippuv siluett teeb ta kuidagi metsikuks ja pahaendeliseks. 
Vähemalt paistis ta niisugusena mulle, ma ei usu, et minu noortele lõbusatele 
kaaslastele vaatepildi maalilisus mingit muljet avaldas. Ent minule nähtavasti mõjus 
üldine õhkkond, sest kui kerkis üles küsimus, kas on juba aeg teed jooma minna, 
tekkis mul tunne, et aeg oli tol hetkel äkki väga oluline. Ei Herbert Druce'il ega minul 
polnud kella ja me hüüdsime tema venda, kes oli paar sammu maha jäänud, et heki 
varjus piipu läita. Nii ta siis hõikas meile, mis kell on, oli kakskümmend minutit neli 
läbi. Hääbuvas päevavalguses kõlas Harry vali hääl otsekui millegi kohutava 
ettekuulutus. Efekti suurendas tema enda pahaaimamatus, kuid ennetega on ju alati 
sedasi, tol hetkel pidi kella tiksumisel kindlasti kurjaennustav kõla olema. Dr. 
Valentine'i tunnistuse kohaselt suri vaene Druce just poole nelja paiku. 

Herbert ja Harry ütlesid, et meil on veel kümme minutit aega, ja me kõndisime 
luiteid pidi veidi kaugemale, võtmata enam midagi erilist ette — viskasime vaid koe- 
rale veest väljatoomiseks kive ja kepikesi. Aga hämar valgus rusus mind kummaliselt 
ning raske Onnekalju vari rõhus hinge nagu ränk koorem. Ning siis juhtus imelik asi. 

Nox oli just Herberti jalutuskepi merest välja toonud ja Harry viskas nüüd enda 
oma vette. Koer ujus minema, kuid siis, kui kell arvatavasti lõi pool neli, peatus ta. Ta 
tuli kaldale tagasi ja jäi meie ette seisma. Siis tõstis ta järsku koonu taeva poole ja 
ulus pikalt — see oli õnnetusekuulutus, midagi sellist pole ma iial varem kuulnud. 

«Mis pagan selle koeraga lahti on?» imestas Herbert, ent vastata ei mõistnud 
keegi. Kui koera ulgumine ja vingatused tühjal rannal vaikisid, järgnes pikk vaikus. Ja 
siis katkestas selle, tõsi mis tõsi, kauge nõrk karjatus, justkui oleks keegi naine eemal 


13nox — öö (lad. k.). 


hekkide taga karjatanud. Tol hetkel me ei teadnud, mis see oli, kuid hiljem saime 
teada. See oli Janet Druce'i karjatus, kui ta maas lebavat isa märkas.» 

«Arvatavasti läksite siis koju,» lausus isa Brown kannatlikult. «Ja mis edasi 
juhtus?» 

«Ma räägin teile,» jätkas Fiennes rõhutatult süngel toonil. «Kui me tagasi aeda 
jõudsime, silmasime otsekohe Trailli. Vaimusilmas näen veel praegugi tema musta 
kübarat kahe aiamajja viiva helesinise õiterea taustal, silmapiiril päikeseloojak ja 
Onnekalju iseäralik siluett. Loojakuvalguses jäid tema nägu ja keha varju, kuid võin 
vanduda, et Trailli näos valendasid valged hambad — ta naeratas. 

Kui Nox advokaati silmas, sööstis ta edasi, jäi aiarajale seisma ning hakkas 
metsikult ja tapahimuliselt haukuma, paisates õhku needuse needuse järel, mis oma 
ilmselges vihkamises olid ülimalt kõnekad. Ning mees tõmbus küüru ja põgenes 
lilledevahelist rada mööda minema.» 

Hämmastava kannatamatusega kargas isa Brown nüüd püsti. 

«Nii et koer siis andis ta üles!» hüüdis ta. «Koera sel-geltnägelikkus häbimärgistas 
ta! Kas te panite tähele, millised olid linnud, kes parajasti pea kohal lendasid, ja kas 
nad olid vasakul või paremal? Kas pidasite auguritega ohvrilooma üle nõu? Kindlasti 
ei unustanud te lahkamata koera ja uurimata tema sisikonda! Sääraseid teaduslikke 
võtteid paistate te, paganlikud inimarmastajad, usaldavat, kui teil on kavas kelleltki ta 
au ja elu röövida!» 

Fiennes istus hetke õhku ahmides, enne kui ta suutis öelda: «Mis teiega lahti on? 
Milles ma süüdi olen?» 

Preestri pilk muutus murelikuks, niisama murelikuks kui inimesel, kes on 
tormanud pimedas vastu posti ning mõtleb nüüd, kas ta ehk sellele häda ei teinud. 

«Palun väga vabandust,» sõnas ta siira ahastusega. «Andke andeks, et ma nii jäme 
olin, palun andke andeks.» 

Imestades vaatas Fiennes talle otsa. «Mõnikord mõtlen ma, et teie olete küll 
salapärasem kui mistahes saladus,» sõnas ta. «Ent kui te ka ei usu koera salapärasusse, 
siis inimese salapärasusest ei pääse te ikkagi. Ei saa ju eitada, et täpselt samal hetkel, 
kui loom merest välja tuli ja ulguma hakkas, lahkus tema isanda hing kehast mingi 
nähtamatu väe antud hoobi läbi, millele ükski surelik ei suuda selgust tuua ega isegi 
ette kujutada. Mis aga puutub advokaati, siis ei otsusta ma üksnes tema käitumise 
põhjal. On veel teisigi imelikke asjaolusid. Minu meelest on advokaat libekeelne, 
võltsilt naeratav ja sõnaosav mees ning üks tema harjumusi on üsna paljuütlev. Te ju 
teate, et arst ja politsei saabusid kuriteokohale väga kiiresti: dr. Valentine kutsuti 
poolelt teelt tagasi ning ta helistas sedamaid politseisse. See asjaolu, maja üksildane 
asend, inimeste vähene arv ja piiritletud maa-ala tegid võimalikuks otsida läbi kõik, 
kes võisid läheduses viibida, ning kõik otsitigi läbi, et leida relva. Kogu maja, aed ja 
mererand kammiti põhjalikult läbi. Pistoda kadumine on peaaegu niisama arusaamatu 
kui mõrtsuka kadumine.» 

«Pistoda kadumine,» sõnas isa Brown noogutades. Ta oli korraga 
tähelepanelikuks muutunud. 

«Nojah,» jätkas Fiennes, «ma ju rääkisin teile, et Traillil oli harjumuseks oma 
kaelasidet ja lipsunõela näperdada, eriti aga lipsunõela. Tema lipsunõel, nagu ta isegi, 
on silmatorkav ja vanamoeline. Nõela kivil on kontsentrilised värvilised ringid, mis 
teevad selle silma sarnaseks. Mulle käis kogu aeg närvidele, et Traill sellele kivile ala- 
tasa tähelepanu juhtis: niiviisi meenutas ta kükloopi, kelle üks silm asub keha 
keskpaigas. Ent nõel polnud mitte üksnes suur, vaid ka pikk ning mulle torkas pähe, et 


Traüh murelik kohendamine võis tulla sellest, et nõel oli veelgi pikem, kui ta välja 
nägi, tegelikult niisama pikk kui stilett.» 

Isa Brown noogutas mõtlikult. «Kas mõni teine relv ei tulnud kõne alla?» päris ta. 

«Oli ka teine oletus,» vastas Fiennes, «selle tegi uks noortest Druce'idest — ma 
mõtlen Druce'i vennapoegi. Ei Herbert ega Harry Druce ei jäta muljet, nagu võiksid 
nad abiks olla täpsust nõudva uurimistöö juures. Herbert on ehtne kohmakas 
ratsaväelane, kes hoolib vaid hobustest ja sellest, kuidas olla ratsarügemendi au ja 
uhkus. 

Tema noorem vend Harry on aga teeninud India politsei-jõududes ning teab üht- 
teist seesugustest asjadest. Omal moel on ta tegelikult üpris nutikas — ma tahan 
öelda, et politseist tuli ta tulema mõningate ülearu rangete eeskirjade rikkumise 
pärast, sest ta oli omal käel riskinud ja korraldustest üle astunud. Igal juhul on ta 
mõnes mõttes ju töötu erudetektiiv ning mõrvaga asus ta tegelema innukamalt kui 
mõni amatöör. Temaga tekkiski mul vaidlus relva üle, vaidlus, mille käigus selgus nii 
mõndagi uut. Vaidlus sai alguse sellest, et Harry polnud nõus minu jutuga Trailli 
peale haukuvast koerast — ta ütles, et kui koer on tige, siis ta mitte ei haugu, vaid 
uriseb.» 

«Ja tal oli õigus,» tähendas preester. 

«Harry ütles, et ta on kuulnud Noxi hoopis teisel viisil inimeste peale urisemas, 
sealhulgas ka sekretär Floydi peale. Mina kähvasin vastu, et tema argumendid välista- 
vad üksteist: ei saa ju kuritegu süüks panna korraga kahele või koguni kolmele isikule 
ning kõige vähem veel Floydile, kes oli niisama süütu kui mõni tuulepäine koolijüts 
ning keda kõik olid kogu aeg näinud kõrgel heki kohal, punane juuksetutt niisama 
silmatorkav kui näiteks punane papagoi. «Ma tean, et asi on niigi keeruline,» sõnas 
mu kaaslane, «aga palun tulge koos minuga korraks aia teise otsa. Tahan teile näidata 
midagi seesugust, mida minu meelest veel keegi pole märganud.» See juhtus just 
mõrva avastamise päeval ning aias oli kõik täpselt samaviisi nagu tol hetkel. 
Treppredel seisis endiselt heki ääres ning otse heki kõrval mu teejuht kummardus ning 
harutas kõrgest rohust midagi välja. Need olid heki pügamiseks kasutatud käärid ning 
ühel kääriotsal olid verejäljed.» 

Veidi aega valitses vaikus, siis sõnas isa Brown ootamatult: «Misjaoks advokaat 
üldse seal viibis?» 

«Ta ütles meile, et kolonel kutsus teda oma testamenti ümber tegema,» vastas 
Fiennes. «Muuseas, testamendi kohta peaksin vististi ütlema veel üht asja. Vaadake, 
tegelikult ei kirjutatud testamendile alla mitte tol õhtul aia-majakeses.» 

«Muidugi mitte,» nentis isa Brown, «sel juhul oleks ju kahte tunnistajat vaja 
läinud.» 

«Advokaat käis tegelikult kohal eelmisel päeval ja testament kirjutati alla siis. Aga 
järgmisel päeval kutsuti advokaat jälle kohale, sest vanamehel oli ühe tunnistaja 
suhtes kahtlusi tekkinud ning teda oli vaja rahustada.» 

«Kes olid tunnistajateks?» päris isa Brown. 

«Just selles ongi asi,» seletas Fiennes agaralt, «tunnistajateks olid sekretär Floyd 
ja doktor Valentine, too välismaalasest kirurg või mis ta on. Ja nood kaks läksid 
omavahel tülli. Olen sunnitud ütlema, et too sekretär on üks igavene ninatark. Ta on 
äge ja tuisupäine inimene, kelle keevalisus ja temperament avalduvad kahjuks ena- 
masti riiakuse ja solvava kahtlustamismaania näol; usaldamatuse, mitte aga usalduse 
näol. Säärased punapäised ägemeelsed inimesed on ikka kas üliusaldavad või üliumb- 
usklikud — ja vahel ka mõlemat korraga. Floyd pole mitte üksnes iga töö peale 


meister, vaid ta teab kõike koguni paremini kui töötegijad ise. Ta pole mitte üksnes 
kõiketeadja, vaid ta jagab ka alatasa kõigile kõigi vastu igasuguseid hoiatusi. Nii et 
kui kõnelda tema kahtlustustest Valentine'i suhtes, peab seda arvesse võtma! Floyd 
väitis, et Valentine'i nimi polegi tegelikult Valentine. Ta ütles, et on doktorit mujal 
kohanud De Villoni nime all. Ta kinnitas, et see muudab testamendi kehtetuks, ja oli 
loomulikult nii lahke, et seletas advokaadile ära, mida kõike seadus niisugustel 
puhkudel ette näeb. Nad olid mõlemad hirmus vihased.» 

Isa Brown puhkes naerma. «Seda on inimesed tihtipeale, kui neil tuleb testamendi 
juures tunnistajaks olla,» ütles ta. «Eks tähenda ju see, et selle testamendiga nemad ise 
mingit pärandit ei saa. Aga mida kostis dr. Valentine? Loomulikult teadis sekretärist 
kõiketeadja arsti nime kohta rohkem kui too ise. Ent kahtlemata oli dr. Valentine'il 
enesel ka oma nime kohta midagi öelda.» 

Fiennes vaikis hetke, enne kui vastas. 

«Dr. Valentine suhtus asjasse veidralt. Dr. Valentine on üldse veider mees. Tema 
välimus on võõrapärane ja rabav. Ta on noor, ent kannab kandiliseks pügatud habet, 
tema nägu on väga kahvatu, hirmus kahvatu ja hirmus tõsine. Ta pilgus on kummalist 
valulikkust, otsekui peaks ta tegelikult prille kandma või siis valutaks tal suurest 
mõtlemisest pea. Aga ta on kena ja alati väga kombekalt riides: kübar peas, tume 
ülikond seljas ja sellel pisike punane rosett. Hoiakult on ta külmavõitu ja kork, ta võib 
väga rahutukstegeval viisil teist inimest üksisilmi vahtima jääda. Nime muutmises 
süüdistatuna jäigi ta põrnitsema nagu sfinks ja sõnas siis korraks naerma pahvatades, 
et ameeriklastel vististi lihtsalt pole nimesid, mida muuta. Seepeale sekkus riidu ka 
kolonel ja ütles doktorile vihahoos kõiksugu inetuid asju, tema viha õhutasid ju 

doktori pretensioonid tulevasele kohale koloneli perekonnas. Ma poleks sellele 
kõigele erilist tähelepanu pööranudki, kui poleks paari sõna, mida ma selsamal 
traagilisel õhtupoolikul veidi hiljem pealt kuulsin. Ma ei taha neid sõnu üle 
tähtsustada, sest see polnud jutt, mida tavalistel asjaoludel olnuks meeldiv pealt 
kuulda. Kui ma oma kahe kaaslase ja koeraga peaväravast välja läksin, kuulsin hääli, 
millest mõistsin, et doktor Valentine ja miss Druce olid hetkeks maja varju, õitsvate 
põõsaste taha nurka tõmbunud ning ajasid juttu kirglikul sosinal, mis kõlas kohati 
nagu sisin, sest see oli ühtaegu armunute riid ja armunute kohtumine. Suuremat osa 
neist asjust, mis nad teineteisele ütlesid, ei hakkaks keegi kordama, aga kuna on tege- 
mist niisuguse kurva looga, siis olen sunnitud teatama, et rohkem kui kord kolas jutus 
fraas kellegi tapmisest. Tegelikult jäi mulje, et neiu anus doktorit, vannutades teda 
kedagi mitte tapma, või siis ütles, et ükski provokatsioon ei voi õigustada tapmist. See 
oli küllaltki tavatu toon vestluse kohta härrasmehega, kes on teeajaks korraks sisse 
astunud.» 

«Vahest teate öelda,» päris preester, «kas doktor Valentine oli väga vihane peale 
kokkupõrget sekretäri ja koloneliga, ma mõtlen tüli testamenditunnistajaks olemise 
pärast?» 

«Igatahes polnud ta pooltki nii vihane kui sekretär,» vastas Fiennes. «Just sekretär 
läks pärast tunnistajaks olemist raevust meeletuna minema.» 

«Ja testament ise?» päris isa Brown. 

«Kolonel oli väga jõukas mees ja tema testament oli tähtis asi. Tollal ei kõnelnud 
Traill meile testamendi ümbertegemisest, aga hiljem, tegelikult alles täna hommikul, 
sain ma teada, et suurem osa rahast kanti poja nimelt üle tütre nimele. Olen teile vist 
juba öelnud, et Druce oli mu sõbra Donaldi peale tema korratu eluviisi pärast vihane.» 

«Meetodi probleem on varju jätnud motiivi probleemi,» tähendas isa Brown 
mõtlikult. «Tol hetkel oli siis miss Druce see, kes surmast otsest kasu pidi saama.» 


«Püha Jumal! Kui külmavereliselt te seda ütlete!» hüüatas Fiennes preestrile 
pärani'silmi otsa vaadates. «Kas tahate tõega öelda, et ta .. .» 

«Kas ta abiellub dr. ValentineMga?» päris vaimulik. 

«Leidub neid, kes on selle vastu,» vastas Fiennes. «Aga 

ümbruskonnas armastatakse ja austatakse doktorit ning ta on osav ja oma ametile 
pühendunud kirurg.» 

«Niivõrd pühendunud,» sõnas isa Brown, «et tal olid arstiriistad kaasas, kui ta 
teeajal noorele daamile külla läks. Ta pidi ju kasutama lantsetti või midagi selletaolist 
ja paistab, et kodus ta vahepeal ei käinud.» 

Fiennes kargas hoogsalt jalule ja vaatas preestrile küsivalt otsa. «Te tahate öelda, 
et ta võis kasutada sedasama lantsetti...» 

Isa Brown raputas pead. «Kõik need oletused on praegu paljas ettekujutus,» ütles 
ta. «Küsimus pole selles, kes seda tegi või millega seda tehti, vaid selles, kuidas seda 
tehti. Me võime leida hulga isikuid ja koguni tapariistu — nõelu, kääre, lantsette. Ent 
kuidas pääses see inimene aia-majja? Kuidas pääses sinna kas või näiteks nõel?» 

Isa Brown vaatas rääkides mõtlikult lakke, ent kui ta viimased sõnad kuuldavale 
tõi, ilmus ta silmi paljuütlev pilk ja ta elavnes, justkui oleks ta laes mõnd eriskumma- 
list kärbest silmanud. 

«Aga mida teie ette võtaksite?» päris noormees. «Teil on ohtrasti kogemusi, 
millist nõu te annaksite?» 

«Kardan, et minust pole teil kuigi palju kasu,» sõnas isa Brown ohates. «Ma ei 
mõista midagi erilist oletada, kui ma tolle paiga ega nonde inimeste lähedalgi pole vii- 
binud. Praegusel hetkel saate seda asja vaid kohapeal edasi uurida. Minu arusaamist 
mööda on teie sõber India politseiüksusest seal enam-vähem teie uuringute eesotsas. 
Mina sõidaksin sinna ja vaataksin, kuidas tal läheb. Vaadake järele, mida too 
asjaarmastaja oma detektiivitöös ära on teinud. Ehk ongi juba uudiseid.» 

Ning kui külalised, kahejalgne ja neljajalgne, olid lahkunud, võttis isa Brown sule, 
asudes oma poolelijäänud tegevuse, entsüklika «Rerum Novarum»'* kohta käiva loen- 
gukursuse kavandamise kallale. Teema oli ulatuslik, seda tuli enam kui kord ümber 
sõnastada ning nõnda oli isa Brown enam-vähem sama asjaga hõivatud ka paar päeva 
hiljem, kui suur must koer taas tuppa kargas ning innukalt ja erutatult preestri najale 
püsti hüppas. Koera isand oli niisama erutatud, kuid mitte nii agar. Tema erutus 
polnud sugugi nii meeldivat laadi, ta sinised silmad olid pärani ja nägu kahvatu. 

«Te ütlesite,» sõnas Fiennes järsult ja igasuguse sissejuhatuseta, «et ma vaataksin 
järele, millega tegeleb Harry Druce. Kas teate ka, mida ta tegi?» 

Preester ei vastanud ja noormees jätkas katkendlikult: 

«Ma ütlen teile, mida ta tegi. Ta tappis enese.» 

Isa Browni huuled liigahtasid vaid kergelt ja selles, mis ta ütles, polnud midagi 
ajalikku, ei midagi, millel olnuks tegemist selle maailma asjadega. 

«Vahel ajate te mulle lausa hirmu nahka,» sõnas Fiennes. «Kas te ... kas te 
aimasite seda?» 

«Pidasin seda võimalikuks,» sõnas isa Brown. «Sellepärast palusingi, et läheksite 
ja vaataksite järele, millega ta seal tegeleb. Lootsin, et ei ole ehk veel liiga hilja.» 

«Mina ta leidsingi,» sõnas Fiennes kähedal häälel. «See oli üks näotumaid ja 
jubedamaid asju, mis ma eales olen näinud. Läksin veel kord tolle vana aia lõppu ning 


14 * entsüklika «Rerum Novarum» — paavst Leo XIII ringkiri 25. maist 1891. 


tundsin otsekohe, et lisaks mõrvale oli õhus veel midagi uut ja loomuvastast. Lilled 
õitsesid endistviisi helesiniste lainetena kahel pool mustendavat avaust, kust pääses 
vanasse, halliks tõmbunud aiamajja, ent minule tundusid sinised lilled allilma 
mustendava sissepääsu ees tantsisklevate kuraditena. Ma vaatasin ringi, kuid kõik 
tundus olevat oma tavalisel kohal. Ent kummaline tunne, et isegi taevaga on midagi 
valesti, aina kasvas minus. Ja siis nägin ma, mis see oli. Heki taga, mere taustal oli 
alati kõrgunud õnnekalju. Ja Õnnekaljut ei olnud enam.» 

Isa Brown oli tõstnud pilgu ja kuulas tähelepanelikult. 

«Oli tunne, nagu oleks mõni mägi korraga jalad alla võtnud või kuu taevast alla 
kukkunud, ehkki ma teadsin, et mistahes kergeimgi puudutus võis kaljurahnu iga hetk 
ümber paisata. Mind valdas kummaline ärevus, ma sööstsin mööda aiateed minema 
kui tuul ja tormasin raginal läbi heki, otsekui oleks see olnud ämblikuvõrk. Tegelikult 
oligi hekk üsna hõre, ehkki oma rikkumata sileduses täitis see igati aiamüüri aset. 
Mererannalt leidsin aluselt maha kukkunud kivirahnu ning selle all lamas lömastatuna 
vaene Harry Druce, üks käsi klammerdunud rahnu külge, embamas seda, otsekui 
oleks ta selle enesele ise peale tõmmanud. Laiale pruunikale liivaribale rahnu kõrval 
oli ta suure segase käekirjaga maalinud sõnad: «Narr Õnnekalju all».» 

«Asja otsustas koloneli testament,» tähendas isa Brown. «Noormees oli kõik 
kaalule pannud, et Donaldi põlu alla sattumisest kasu lõigata, sest oli ju onu teda 
kutsunud 

samal päeval advokaadiga, ning teda väga soojalt vastu võtnud. Niikuinii oli kõik 
läbi: oma kohast politseis oli ta ilma jäänud, Monte Carlo oli ta kerjuseks teinud. Ning 
ta tappis enda, kui taipas, et on mõrvanud lähedase sugulase asja ees, teist taga.» 

«Oodake üks hetk!» hüüdis Fiennes nõutul ilmel. «Te arutlete minu jaoks liiga 
kiiresti!» 

«Mis puutub testamendisse,» jätkas isa Brown rahulikult, «siis enne kui ma 
unustan või me olulisematest asjadest kõnelema hakkame, tahaksin öelda, et kogu 
sellele kärale doktori nime ümber leidub üsna lihtne seletus. Mul on tunne, et olen 
mõlemaid nimesid varem kusagil kuulnud. Doktor on tegelikult prantsuse aadlik, kes 
kannab markii de Villoni tiitlit. Aga ta on ka veendunud vabariiklane, on hüljanud 
oma tiitli ja kannab nüüd ammu-unustatud perekonnanime. «Oma kodanik Riguettiga 
15 olete tervelt kümme päeva kogu Euroopas segadust tekitanud.»» 

«Mida see tähendab?» päris noormees juhmilt. 

«Ei midagi,» ütles preester. «Üheksal juhul kümnest on nime muutmine 
kuritegelik asi, siin aga on meil tegemist hoopis ehtsa fanatismiga. Selles seisnebki 
doktori sarkastilise märkuse tuum: ameeriklastel pole nimesid — see tähendab tiitleid. 
Mglismaal ei kutsuta Hartingtoni markiid kunagi mr. Hartingtoniks, aga Prantsusmaal 
nimetatakse markii de Villoni nüüd monsieur de Villoniks. See on aga juba üsnagi 
nimemuutuse moodi. Ja mis puutub kõnelusse kellegi tapmisest, siis ma usun, et ka 
siin on tegemist prantsuse etiketiga. Doktor kõneles ilmselt kahevõitlusest Floydiga ja 
neiu püüdis teda ümber veenda.» 

«Nüüd ma mõistan,» sõnas Fiennes aeglaselt. «Nüüd ma mõistan, mis ta öelda 
tahtis.» 

«Ja mis see siis oli?» päris ta vestluskaaslane naeratades. 

«See juhtus just enne seda, kui ma vaese noormehe surnukeha leidsin, õnnetus oli 
selle mu mälust kustutanud. Vististi ununeb romantiline idüll kergesti, kui oled pärast 


15kodanik Riguetti — ehk krahv de Mirabeau (1749 —1791), prantsuse kirjanik ja poliitikategelane, kes 
prantsuse kodanliku revolutsiooni aegu hakkas esinema kodanikunime all Honore Gabriel Riguetti, viies sellega 
inimesed segadusse. 


seda kokku puutunud tõelise tragöödiaga. Kui ma mööda aiateid koloneli maja suunas 
läksin, kohtasin tema 

tütart dr. Valentine'i seltsis. Miss Druce kandis loomulikult leinarõivaid ja doktor 
on alati riietatud musta, nagu kavatseks matusele minna, ent nende ilmed polnud minu 
meelest sugugi leinalised. Kunagi oma elus pole ma näinud kaht omal väärikal moel 
nii õnnelikku ja lootusrikast inimest. Nad seisatasid ja tervitasid mind ning siis teatas 
miss Druce, et nad on abielus ja elavad väikeses majakeses kusagil äärelinnas, kus 
doktor oma ametit edasi peab. Mind see üllatas, ma teadsin ju, et isa oli kogu oma 
varanduse tütrele jätnud, ning ma vihjasin sellele delikaatselt, öeldes, et olen teel tema 
isa majja ning et olin lootnud seal tedagi kohata. Ent miss Druce üksnes naeris ja 
ütles: «Oh, me loobusime sellest kõigest. Minu abikaasale ei meeldi rikkad 
pärijannad.» Ning mõningase hämmastusega sain ma teada, et nad olid tõepoolest 
peale käinud ja vaesele Donaldile ta varanduse tagastanud. Ma loodan, et tänu 
tervendavale ehmatusele käib Donald varandusega nüüd mõistlikult ümber. Ega poisil 
olegi midagi viga, ta on lihtsalt väga noor ja tema isa ei toiminud sugugi arukalt. Ent 
just sellega seoses ütles miss Druce midagi, mida ma tol hetkel ei mõistnud. Nüüd aga 
olen kindel, et asi on nii, nagu te ütlesite. Miss Druce teatas äkilise ja võrratu 
kõrkusega: 

«Ma loodan, et too punapäine tobu lõpetab nüüd oma õiendamise testamendi 
pärast. Kas ta tõesti arvab, et minu abikaasa, kes oma põhimõtete nimel on loobunud 
vapist ja aadlikroonist, mis on Ristisõdade aegadest pärit, hakkaks kusagil aiamajas 
tapma vana meest mingi tühise pärandi nimel?» Seejärel naeris ta veel kord ja lisas: 
«Minu abikaasa ei kavatse kedagi tappa, kui ametialased juhtumid välja arvata. Ta 
isegi ei palunud oma sõpru tolle sekretäri juurest läbi astuda.» Nüüd saan ma muidugi 
aru, mida ta öelda tahtis.» 

«Osaliselt mõistan ka mina, mida ta öelda tahtis,» sõnas isa Brown. «Aga mida 
tahtis ta öelda, kõneldes testamendi ümber õiendavast sekretärist?» 

Fiennes naeratas ja vastas: «Kui te vaid tunneksite toda sekretäri, isa Brown! 
Millise rõõmuga võiksite jälgida, kuidas ta kõik enda ümber kihama paneb, nagu ta 
ise ütleb. Ta pani kihama kogu leinamaja. Kogu matuste aja täitis ta kisa ja käraga, 
nagu oleks tegemist spordivõistlustega. Kui midagi kord juba juhtunud on, on Floydi 
võimatu ohjeldada. Ma vist rääkisin teile, kuidas ta lakkamatult aednikku kontrollis, 
sellal kui too aias töötas, ja 

kuidas ta advokaadile seadusetundmist õpetas. Pole vist vaja öelda, et ta kirurgile 
õpetas opereerimist, ja kuna selleks kirurgiks oli dr. Valentine, siis võite kindel olla, 
et kõik lõppes doktori süüdistamisega milleski hullemas kui lihtsalt oskamatuses. 
Sekretäri punases peas tekkis kinnisidee, et kuriteo pani toime doktor, ja kui politsei 
kohale jõudis, oli sekretär tähtsust täis mis kole. Sedamaid muutus ta suurimaks 
amatöördetektiiviks. Sherlock Holmes pole Scotland Yardist oma intellekti titaanliku 
vägevuse poolest iialgi nii tugevasti üle olnud kui kolonel Druce'i erasekretär koloneli 
surma uurivatest politseinikest. Teda jälgida oli tõeline rõõm. Ta käis ringi hajevil 
ilmel, loopis oma tulipunast juukselakka ja andis kõigile lühikesi kannatamatuid 
vastuseid. Tema käitumine nende päevade jooksul vihastaski Druce'i tütart. 
Loomulikult oli Floydil oma teooria. See oli just selline teooria, nagu kohtame 
raamatutes, ja ka Floyd ise on mees, kes peaks pärinema mõnest raamatust. Raamatus 
oleks ta naljakam ja vähem tüütu.» 

«Ja milline oli siis tema teooria?» päris isa Brown. 


«Oh, see oli väga põnev,» vastas Fiennes süngelt, «oleks see veel kümme minutit 
vastu pidanud, siis oleks sellest ajalehe lööknumbri saanud. Floyd väitis, et kolonel oli 
veel elus, kui ta aiamajast leiti, ja et doktor tappis ta mingi kirurgilise instrumendi 
abil, tehes ise näo, et lõikab rõivaid lõhki.» 

«Ah soo,» ütles preester. «Kui ma ei eksi, siis lamas kolonel näoli muldpõrandal, 
otsekui mõni lõunamaalane siesta aegu.» 

«On lausa imeväärne, mida suudab ära teha sihuke visa pealeajamine,» jätkas 
Fiennes. «Ma usun, et Floyd olekski oma suurejoonelise teooria vähemalt ajalehtedes 
läbi surunud ja võib-olla saavutanud ka doktori arreteerimise, ent siis leiti too 
surnukeha Õnnekalju all ning kõik lendas pihuks ja põrmuks. Ja jõuamegi tagasi 
sinnasamma, kust alustasime. Ma arvan, et enesetappu võib võtta kui ülestunnistust. 
Aga kogu tõde ei saa keegi kunagi teada.» 

Järgnes vaikus. Ja siis sõnas preester tagasihoidlikult: «Mul on tunne, et mina tean 
tõde.» 

Fiennes jõllitas talle uskmatul pilgul otsa. «Kuulge,» hüüatas ta, «kuidas võite teie 
teada kogu tõde või olla kindel, et kõik tõesti just niiviisi juhtus. Teie istusite ju siin, 
sada miili kõigest eemal ja kirjutasite jutlust — kas tahate öelda, et te tõepoolest teate, 
mis tegelikult juhtus. 

Kui te tõega olete jõudnud lõppu välja, siis kust pagan te ometi alustasite? Mis oli 
teie meelest kogu loo algus?» 

Tavatus erutuses kargas isa Brown jalule ning hüüatus, mille ta kuuldavale tõi, 
kõlas nagu plahvatus. 

«Koer!» hüüdis ta. «Aga loomulikult koer! Tookord mererannas oli koer kogu 100 
võtmeks — kui te vaid koera üle õigesti otsustada oleksite osanud!» 

Fiennes põrnitses teda veelgi mõistmatumalt. «Aga te ju ütlesite ennist, et see, mis 
mina koerast arvasin, oli kõik mõttetus, ja et koeral pole kogu selle looga midagi 
pistmist.» 

«Koeral oli sellega väga palju pistmist,» ütles isa Brown, «ning kui teie oleksite 
teda vaadelnud kui koera, mitte aga kui inimhingede kohtumõistjat Issandat Jumalat 
ennast, oleksite kõigest ka kohe aru saanud.» 

Hetkeks vaikis isa Brown kohmetult, siis jätkas rõhutatult vabandaval toonil: 

«Tõtt-öelda meeldivad koerad mulle väga. Ning mulle on hakanud tunduma, et 
kogu selles jubedas ebausu udus, millega koeri ümbritsetakse, ei mõelda üldse mitte 
vaesele koerale. Võtkem kas või niivõrd tühine asi nagu see, kuidas ta advokaadi 
peale haukus ja sekretäri peale urises. Teie küsite, kuidas ma oskasin, ise sada miili 
eemal viibides, mõningaid asju ära arvata. Aga tõesõna, peamiselt sündis see tänu 
teile, sest teie kirjeldasite noid inimesi nii elavalt, et ma nüüd väga hästi tean, mis 
tüüpi inimestega tegemist oli. Selline mees nagu Traill, kes käib tavaliselt ringi 
kortsus kulmul ja kes ootamatult naeratab, kes igasuguseid asju, eriti aga oma 
kõrisõlme näpib, on närviline ja satub kergesti kimbatusse. Ma ei paneks sugugi 
imeks, kui Floyd, too võimekas sekretär, oleks samuti närviline ja kergesti kohkuv — 
niisugused sekeldavad jänkid on seda sageli. Ega ta muidu oleks kääridega sõrme 
lõiganud ja neid maha pillanud, kui ta Janet Druce'i karjatust kuulis. 

Koerad aga ei salli närvilisi inimesi. Ma ei tea, kas nad teevad ka koera 
närviliseks, või on koer, kes on lõppude lõpuks ju ikkagi loom, siiski mingil määral ka 
õel, või siis ei talu ta oma koeralikus edeyuses, mis muide on tohutu, et ta mõnele 
inimesele ei meeldi. Igatahes polnud selles, et vaene Nox nende inimeste vastu üles 
astus, midagi enamat kui tõsiasi, et nad talle ei meeldinud, sest et nad teda kartsid. Ma 
ju tean, et te olete hirmus tark, ning 

ükski mõistlik inimene ei hakka ju tarkuse üle irvitama. Aga vahetevahel on mul 
tunne, et te oma ülitarkuses ei mõista näiteks loomi. Vahel olete te liiga tark 
mõistmaks inimesigi, eriti siis, kui nad toimivad peaaegu niisama lihtsalt kui loomad. 
Loomad on väga ühemõttelised, nad elavad lihtsate tõdede maailmas. Võtkem näiteks 
kas või toosama juhtum. Koer haugub mehe peale ja mees põgeneb koera eest. Teie ei 
ole vist piisavalt lihtne inimene, et seda tõsiasja mõista, nimelt, et koer haukus, sest 
talle ei meeldinud see mees, ja et mees põgenes, sest et ta kartis koera. Muid motiive 
neil polnud ja neid polnudki tarvis, aga teil oli tingimata vaja otsida juhtunust 
psühholoogilisi motiive ning oletada, et koeral olid üleloomulikud võimed, ja pidada 
teda hukatuse kuulutajaks. Te pidite tingimata arvama, et mees ei põgenenud mitte 
koera, vaid timuka eest! Aga kui te järele mõtlete, siis on kogu see sügavam 
psühholoogia erakordselt uskumatu. Kui koer tõesti osanuks täie teadvusega ära tunda 
oma isanda mõrtsuka, siis poleks ta seisnud paigal ja haukunud ta peale, nagu oleks 
too mõni teeajaks külla saabunud abiõpetaja. Hoopis tõenäolisem on, et ta oleks 
sellisele mehele kõrri karanud. Ning teiselt poolt, kas te tõesti arvate, et mees, kelle 
süda on piisavalt kalk, et mõrvata vana sõber ja jalutada seejärel naeratades ringi selle 
sõbra perekonnaliikmete seas, oma vana sõbra tütre ja surnu läbi vaadanud arsti silme 
all — kas te tõesti arvate, et niisugune mees murduks kahetsusest sellepärast, et üks 
koer ta peale haugub? Ta võiks küll tajuda seesuguse asja saatuslikku irooniat, see 
võiks puudutada tema hingekeeli nagu ükskõik milline traagiline seik. Aga ta ei 
tormaks hullunult piki aiateed minema selle ainsa tunnistaja eest, kellest on teada, et 
ta ei oska kõnelda. Selline paanika tekib inimestel siis, kui nad kardavad teravaid 
hambaid, aga mitte saatuse irooniat. Kogu see asi on lihtsam, kui teie suudate mõista. 

Nüüd aga vahejuhtumist rannal. Siin on lugu palju huvitavam. Siis, kui te 
juhtunust esialgu jutustasite, tundus kõik palju segasem: ma ei saanud aru, miks koer 
merre läks ja tagasi tuli, koerad niimoodi ju ei tee. Oleks Noxi hirmsasti häirinud 
mingi kõrvaline asi, oleks ta võib-olla üldse keeldunud kepi järele minemast. Ta oleks 
ehk nuuskides läinud sinnapoole, kus ta ohu arvas olevat. Aga siis, kui koer tõepoolest 
jälitab midagi — kivi, keppi või jänest, ei peata teda miski peale kõige karmima kor- 
ralduse, 

ja alati isegi mitte see. Et koer järsu meelemuutuse tõttu tagasi pöördus, on minu 
arust mõeldamatu.» 

«Aga ta ju pöördus tagasi,» püüdis Fiennes veenda, «ja tuli veest välja ilma 
kepita.» 

«Ta tuli tagasi kõige lihtsamal põhjusel,» vastas preester. «Ta tuli tagasi, sest et ei 
suutnud keppi leida. Ja selline asi paneb koera vinguma. Koerad armastavad hirmsasti 
rituaale. Mängureeglitest peavad nad kinni niisama ülitäpselt nagu väikesed lapsed 
muinasjutu sõnasõnalisest kordamisest. Meie loos oli mängus midagi viltu läinud. 
Koer tuli tagasi, et kepi käitumise üle tõsiselt kaebust tõsta. Sellist asja polnud kunagi 
varem juhtunud. Kunagi varem polnud ükski närune vana jalutuskepp toda välja- 
paistvat ja väärikat looma niiviisi kohelnud.» 

«Ja mida see jalutuskepp siis tegi?» päris noormees. 

«Ta vajus põhja,» teatas isa Brown. 

Hennes ei öelnud midagi, ainult vaatas üksisilmi, ja preester jätkas. 

«Kepp vajus põhja, sest see polnudki tegelikult kepp, vaid väga õhukese puust 
ümbrise ja terava otsaga teras-varras. Ühesõnaga, see oli kepisse peidetud mõõk. Ma 
oletan, et kunagi varem pole mõrtsukas verisest relvast vabanenud nii isepärasel ja 
ometi nii loomulikul viisil, et viskab selle merre koerale väljatoomiseks.» 


«Ma hakkan juba mõistma, mida te öelda tahate,» tunnistas Fiennes, «kuid isegi 
siis, kui kasutati sellist mõõka, ei oska ma ära arvata, mil viisil seda kasutati.» 

«Selle kohta tekkis mul aimdus,» sõnas isa Brown, «kohe alguses, kui te laususite 
sõna «aiamaja». Ja teist korda, siis, kui te ütlesite, et Druce'il oli seljas valge ülikond. 
Niikaua kuni otsiti taga lühikest pistoda, ei mõelnud keegi sellisele võimalusele, ent 
kui silmas pidada üsnagi pikka tera, niisugust nagu rapiiril, polegi kõik nii 
ilmvõimatu.» 

Isa Brown naaldus toolileenile ja hakkas lakke vaadates kõnelema, otsekui 
meenutaks ta oma esialgseid mõtteid ja lähtekohti. 

«Kõik arutlused niisuguste detektiivjuttude vaimus nagu «Kollane tuba»'°, kus on 
juttu ligipääsmatust, lukustatud ruumist surnuna leitud mehest, meie praeguse juhtumi 
puhul ei kehti, sest meil on tegemist aiamajaga. Kollasest 

toast või mistahes toast kõneldes peame silmas ühtlaselt pakse ja läbitungimatuid 
seinu. Aga aiamajaga on asi teisiti: sageli, nagu ka meie loos, on see tehtud omavahel 
tihedasti läbipõimitud okstest ja puitosadest, milles siinseal leidub pilusid. Just 
Druce'i selja taga, seal, kus ta, selg seina poole, oma toolil istus, oligi üks niisugune 
pilu. Ja nõnda nagu tuba osutus seekord tegelikult aiamajaks, oli ka tool tegelikult 
korvtool. Ka see on pilusid täis. Ja lõpuks asus aiamaja otse heki ääres ning just äsja 
te ütlesite mulle, et hekk osutus üsna hõredaks. Selle heki taga seistes paistis koloneli 
ülikonna valge laik läbi vaiade, okste ja oksakeste sõrestiku niisama selgesti kui 
märklaua valge sihverplaat. 

Kohaliku maastiku geograafia jätsite te veidi umbmääraseks, kuid üht-teist võib ju 
ka ise taibata. Te ütlesite, et Önnekalju polnudki tegelikult kõrge, aga samuti ütlesite 
te, et see kõrgus aia kohal nagu mäetipp. Teisiti öeldes, kalju asus aia tagumisele 
sopile väga lähedal, ehkki oma jalutuskäigul jõudsite selleni suure ringiga. Ka pole 
tõenäoline, et noor daam nii valjusti karjus, et seda poole miili kaugusele kuulda oli. 
Tema karje oli tavaline tahtmatu hüüatus, ent ometi kostis ta teieni mererannal. Ning 
lubage teile meenutada, et teiste huvitavate asjade hulgas mainisite te seda, et Harry 
Druce oli teist maha jäänud ning püüdis heki varjus piipu läita.» 

Fiennes judises kergelt. «Te tahate siis öelda, et ta haaras mõõga ja torkas selle 
läbi heki valge laigu suunas. Aga see oli ju väga riskantne ja hirmus äkiline otsus. 
Pealegi ei võinud ta sugugi kindel olla, et vanamehe raha temale on pärandatud, ja ega 
olnudki.» 

Isa Browni nägu elavnes. 

«Teie ei mõista selle mehe iseloomu,» ütles ta niisugusel toonil, nagu oleks ta ise 
toda meest eluaeg tundnud. «See on kummaline, kuid vahetevahel siiski esinev 
inimtüüp. Ma usun tõesti, et kui Harry Druce oleks teadnud, et ta selle raha tegelikult 
endale saab, poleks ta sedasi toiminud. Ta oleks mõrva pidanud just selleks räpaseks 
teoks, mida see tegelikult ongi.» 

«Kas pole paradoksaalne?» nentis teine. 

«Too mees oli hasartmängija,» seletas preester, «kes oli end liigse riski ja 
korraldustele mitteallumise läbi häbistanud. Tõenäoliselt oli see midagi üsna tühist, 
sest iga impeeriumi politseijõud sarnanevad vene salapolitseiga rohkem, kui see meile 
meeldib. Harry Druce oli igal juhul 

pannud toime üleastumise, kuid sisse kukkunud. Seda tüüpi mehi aga ahvatleb 
mõni hull tegu just sellepärast, et tagasivaates on läbielatud risk nii võrratu. Ta nagu 


16 Kollane tuba — «Le Mysttre de la Chambre Jaune» («Kollase toa saladus»), Gaston Leroux (1868—1927). 


tahaks öelda: «Mitte keegi peale minu poleks säärast Šanssi ära tabanud, poleks 
mõistnud, et kas nüüd või ei iial. Milline meeletu ja suurejooneline kombinatsioon see 
kõik kokku oli: põlu alla langenud Donald, kohalekutsutud advokaat, samuti mina ja 
Herbert — ja rohkem ei midagi, ainult see, kuidas vanamees mulle naeratas ja mu kätt 
surus. Igaüks oleks öelnud, et niisuguse riski peale välja minna on täielik 
hullumeelsus, aga just nõnda neid varandusi kokku aetaksegi, seda suudavad need, 
kes on piisavalt hullud, et mõningaid asju veidi ette aimata.» Lühidalt öeldes — see 
on hasartmängija suurusehullustus, edev kirg oletusi teha. Mida sobimatumad on 
kokkulangevuse tegurid, seda kärmemini langetatakse otsus, seda tõenäolisemalt 
sellist Šanssi katsetatakse. Paljas juhus, üksainus lihtlabane valge laiguke ja avaus 
hekis lummasid Harry Druce'i otsekui nägemus kõigi lootuste täitumisest. Keegi, kel 
jätkus nutikust sellist juhuste kokkulangemist ära tabada, ei võinud ometi olla säärane 
argpüks, et jätta see kasutamata! Just sel moel kõneleb Saatan hasartmängijaga. Ent 
Saatan ise poleks suutnud ahvatleda seda vaest meest igaval, ettekavatsetud moel 
tapma oma vana onu, kellelt tal oli kogu aeg olnud pärandit oodata. See oleks, olnud 
liiga tavaline.» 

Isa Brown vaikis korraks ja jätkas siis rõhutatult: 

«Ning nüüd meenutage kogu seda ajahetke, kas või niisugusena, nagu teie seda 
nägite. Sellal, kui Harry Druce seisis, pea ringi käimas säärasest saatanlikust võimalu- 
sest, vaatas ta üles ning silmas kummalist siluetti, justkui tema enda vääratanud hinge 
võrdkuju — tohutut kaljurahnu, mis hädavaevu püsis teisel nagu omaenese tipule 
toetuv püramiid —, ning talle meenus, et rahnu kutsuti Õnnekaljuks. Kas oskate 
aimata, mil viisil niisugune mees niisugusel hetkel tõlgendas niisugust märguannet. 
Ma arvan, et see panigi ta tegutsema ja ka valvas olema. Tema, kes ta teistest 
kõrgemal pidi seisma, ei tohtinud ometi kukkumist karta! Ja ta tegutseski sedamaid; 
järgmiseks raskuseks aga oli peita oma jälgi. Kui otsingute käigus, mis kindlasti pidid 
järgnema, leitakse mõõk, saaks see talle saatuslikuks. Kui kepp kusagile lihtsalt maha 
jätta, leitakse see kindlasti üles ja arvatavasti tehakse kepi omanik kindlaks. Ning 
isegi, kui ta kepi merre 

viskaks, võidakse seda tegu tähele panna ja iseäralikuks pidada, kui ei õnnestu 
välja mõelda mõnd loomulikku põhjendust selleks teoks. Nagu te teate, leidiski Harry 
Druce sellise põhjenduse ning pealegi väga hea põhjenduse. Olles teie seast ainuke 
kellaomanik, ütles ta teile, et ei ole veel vaja tagasi minna, kõndis veidike maad edasi 
ja alustas koeraga viskemängu. Ent kuidas küll pidi ta pilk meeleheites ekslema tühjal 
rannal, enne kui ta koera silmas.» 

Fiennes noogutas, vaadates mõtlikult kaugusse. Tema mõtteid paelus jutustuse 
vähempraktiline külg. 

«Naljakas,» ütles ta, «et koeral on selles loos ikkagi oma osa.» 

«Koer võinuks selle loo ära rääkida, kui ta vaid rääkida oleks osanud,» sõnas 
preester. «Mina aga kurdan vaid selle üle, et kuna ta rääkida ei oska, mõtlesite teie 
tema asemel kogu loo välja ning nii kõneles ta teil inimeste ja inglite keeli. See on 
osake nähtusest, mida ma kaasaegses maailmas ikka enam ja enam tähele panema 
olen hakanud ja mis ilmutab end igasugu ajaleheklatšis ja kõnekeele lööksõnadeski. 
See on meelevaldne ning samal ajal vähimagi kaaluta nähtus. Ja inimesed neelavad 
valmilt alla kõik need kontrollimata väited sellest, teisest ja kolmandast. See nähtus 
ületab meie kunagise ratsionalismi ja skeptitsismi, ta tungib peale nagu tõusulaine ja 
tema nimi on ebausk.» Isa Brown tõusis järsku püsti, nägu sünk ja kulm kortsus, ning 
jätkas, nagu olnuks ta toas üksi. «Esimene märk, et Jumalasse enam ei usuta, on see, 
et te kaotate terve mõistuse ning ei oska maailma asju enam näha sellistena, nagu nad 


on. Mistahes asi, millest kõneleb ükskõik kes, ise seejuures väites, et selles midagi 
ikka on, laotub laiali nagu maastik luupainajalikus unenäos. Ja nii saab koerast enne, 
kassist müsteerium, seast maskott ja tavalisest põrnikast skarabeus, ning äratatakse 
ellu kogu too Egiptuse ja Vana-India polüteistlik loomaaed: koer Anubis * ja suur 
rohelisesilmne Bast** ning kõik möirgavad Baasani pühad härjad*** — ikka tagasi 
iidsete aegade loomjumalate juurde, põgenedes elevantidesse, 

krokodillidesse — ja seda kõike vaid sellepärast, et kardame nelja sõna: «Ta on 
loodud Inimeseks.»» 

Pisut kohmetult, nagu oleks ta isa Browni iseendaga kõnelemas kuulnud, tõusis 
noormees püsti ja lahkus, jättes hüvasti häbelikult, kuid rõõmsameelselt. Ent koera 
tuli tal kaks korda hüüda, sest koer jäi maha ja seisis hetke liikumatult, vaadates isa 
Browni samasugusel viisil nagu hunt Püha Franciscust. 


VII. - DARNAWAYDE PEREKONNA HUKATUSLIK SAATUS 


Oht ja sama maastikupilti, meremaastikku, jäid seisatades silmitsema kaks 
maastikumaalijat, ning see, mis nad nägid, jättis mõlemale kummalise mulje, ehkki 
need muljed polnud täpipealt ühesugused. Ühele kunstnikest, tõusvale tähele 
Londonist, oli vaade uus ja ühtaegu kummaline. Teisele, kohalikule kunstnikule, keda 
tunti küll ka kodukohast kaugemal, oli pilt tuttavlikum, ent veelgi kummalisem 
mõningate asjaolude tõttu, mis talle selle kohta teada olid. 

Vormi ja värvi, nendele meestele kõige enam silma hakkavate omaduste poolest, 
koosnes maastik liivaluidete ja loojakuvalguse süngetoonilistest värviribadest: 
tuhmrohe-lisest, pronksjast ja pruunist ning kõledast pruunjashal-list, mis polnud 
mitte üksnes kahkjas, vaid loojakuhõõguses mingil moel koguni salapärasem kui 
kuldne toon. Ning neisse ühtlastesse värviribadesse lõikus pikk, väljadelt rannaliivale 
eksinud hoone, mida ääristavad kõledad taimed ja kõrkjad jätsid mulje, nagu 
puutuksid nad kokku mererohuga. Aga hoone kõige märkimisväärsem joon oli see, et 
tema ülaosa moodustas varemete hambuline siluett; arvutud haigutavad aknaavad ja 
vägevad rebendid liigen-dasid seda nõnda, et hääbuva valguse taustal mõjus kogu 
hoone nagu mustendav skelett. Maja alumises osas aga peaaegu polnudki aknaid, 
enamik neist olid kas pimedad või tellistega kinni müüritud ning hämaruses vaevalt 
nähtavad. Ent üks akendest oli siiski veel aken ning kõige kummalisemal kombel 
paistis sellest valgus. 

«Kes pagan sellistes varemetes ometi elada võiks?» hüüatas Londoni kunstnik, 
suurt kasvu boheemlase välimusega noor mees, kes oma punase sassis habeme tõttu 
oma east vanem välja nägi: Chelsea's tunti teda Harry Payne'i nime all. 

«Võiks arvata, et vaimud,» kostis Payne'i sõber Martin Wood. «Jah, need 
inimesed, kes siin elavad, ongi vaimude sarnased.» 

Paradoksaalsel viisil mõjus Londoni kunstnik oma 

tormakuse, lõbususe ja avalusega peaaegu lihtsameelse lamburina, kuna kohalik 
kunstnik tundus olevat kavalam ja kogenum mees, kes nooremale vaatas küpse ja 
heatahtliku lõbuga. Tõepoolest, Martin Wood oli igati vaiksem ja tavalisem, ta kandis 
tumedamaid rõivaid ning tema kandiline morn nägu oli puhtaks raseeritud. 

«Muidugi on see vaid aja märk,» jätkas Wood, «mis kõneleb vanade aegade 
möödumisest ja vanade perekondade hääbumisest ühes nendega. Selles majas elavad 
vägeva Darnawayde perekonna viimased liikmed ning vaid vähesed praeguste vaeste 


seast on nii vaesed nagu nemad. Neile käib koguni üle jõu ülemist korrust elamis- 
kõlblikuks muuta, nad on sunnitud elama varemete alumisel korrusel nagu nahkhiired 
või öökullid. Ometi leidub neil perekonnaportreesid, mis on pärit Rooside sõja aega- 
dest, esimesi portreesid Inglismaal üldse, ja mõned neist on väga head. Ma tean seda, 
sest nad palusid minult kui asjatundjalt abi nende ümberpaigutamisel. Eriti üks, üks 
varasemaid, on nii hea, et ajab lausa hirmu nahka.» 

«Ma ütleksin, et kogu see koht ajab esimesel pilgul hirmu nahka,» vastas Payne. 

«Jah,» sõnas Martin Wood, «tõtt-öelda ajab küll.» 

Järgnenud vaikuse katkestas kerge sahin vallikraavi juures kõrkjates ning on 
täiesti mõistetav, et mõlemad mehed närviliselt võpatasid, kui silmasid kaldavallil, 
üles-ehmatatud linnu kombel kiiresti edasi rühkimas kellegi musta riietatud kogu. 
Kuid see, kes seal kärmel sammul astus, oli vaid keegi mees, must kott käes; pika 
kahkja näoga ja terava vaatega mees, kes silmitses temale tundmatut londonlast pisut 
süngelt ja kahtlustavalt. 

«See on ju doktor Barnet,» seletas Wood justkui kergendust tundes. «Tere õhtust, 
doktor. Kas lähete Darnawayde juurde? Ega ometi keegi pole haigeks jäänud?» 

«Niisuguses paigas nagu see siin on kõik alailma haiged,» urahtas arst, «ainult et 
mõnikord on nad liiga haiged, et seda ise mõista. Juba selle paiga õhk on närvutav ja 
mürgine. Ma ei kadesta sugugi toda noormeest Austraaliast.» 

«Ja kes on too noormees Austraaliast?» päris Payne ootamatult ja hajevil ilmega. 
«Oh,» turtsatas doktor, «kas teie sõber pole siis teile temast rääkinud? Mul on 
tunne, etta peaks vist täna saabuma. See on romantiline, vanaaegse melodraama laa- 

dis lugu: pärija naaseb kolooniatest oma varemeis pärus- 

lossi, kus teda ootab ees kõik, mis ette nähtud — koguni vana perekonnaleping 
abiellumiseks daamiga, kes teda oma luuderohtu kasvanud tornis kogu aeg on 
oodanud. Veider vanaaegne asi, eks ole, aga vahel tuleb seda siiski ette. Pärijal on 
isegi veidi raha ja see on ainuke helgem punkt kogu selles 100s.» 

«Ja mida arvab kõigest sellest miss Darnaway oma luuderohtu kasvanud tornis?» 
päris Martin Wood kuivalt. 

«Seda, mida ta nüüd arvab kõigest muustki,» vastas doktor. «Nemad selles vanas 
hallitanud ebausklikus urkas ei mõtle, nad ainult unelevad ja triivivad. Ma arvan, et 
noor daam suhtub abielulepingusse ja kolooniatest saabuvasse abikaasasse kui 
osakesse Darnawaysid hukutavast needusest, kas pole nii. Ma usun tõega, et kui too 
pärija osutuks küürakaks neegriks ja maniakaalseks mõrtsukaks, siis mõtleks miss 
Darnaway vaid, et see annab kogu asjale lõpliku viimistluse ja sobib üldisesse 
hämarasse maastikupilti.» 

«Te ei maali meie sõbrale Londonist küll kuigi lõbusat pilti minu siinsetest 
sõpradest,» ütles Wood naerdes. «Kavatsen ta neile külla viia: ühelgi kunstnikul ei 
tohiks Darnawayde portreed nägemata jääda, kui võimalus selleks kord juba olemas 
on. Ent vahest lükkame külaskäigu edasi, kui neil selline austraallaste sissetung ees 
seisab.» 

«Oh, jumala eest, minge aga minge,» sõnas doktor Bar-net soojal toonil. 
«Mistahes asi, mis nende kurba elu pisutki rõõmsamaks teeb, muudab minu ülesande 
kergemaks. Ma arvan, et läheb tarvis kenakene hulk kolooniast saabunud vennapoegi, 
et neisse veidikenegi elu sisse puhuda. Mida rohkem, seda uhkem. Läki, ma ise 
juhatan teid sinna.» 

Kui mehed hoonele lähemale jõudsid, kerkis see nende ette nagu saar, ümbritsetud 
soolase veega vallikraavist, mille nad ületasid silda mööda. Teist kallast kattis lai 
kivipõrand või kaldapealne, mida lõhestasid tohutud praod, kus siin-seal oli tärganud 


umbrohu ja okaspõõsaste tutte. Hallikas hämaruses tundus kiviplatvorm suure ja 
lagedana ning Payne poleks iial võinud arvata, et kohtab siinses maanurgas seesugust 
ehedat kõnnumaastikku. Platvorm ulatus vaid ühele poole ja selle lõpus asus sisse- 
pääs, väga madala võlviga Tudorite-aegne uks, avatud, ent mustendav otsekui 
koopasuu. 

Kui doktor tulijad ilma igasuguse tseremooniata sisse juhatas, tundis Payne taas 
masendust. Ta oli oodanud, 

et tal tuleb ronida üles varemeis torni mööda kitsaid keerd-treppe, aga esimesed 
astmed viisid hoopis allapoole. Mehed laskusid mööda paari lühikest ja lagunenud 
trepi-järku alla ja jõudsid suurde hämarasse ruumi, mis võinuks tunduda tavapärase 
vangikongina vallikraavi all, kui seintel poleks rippunud tumedaid pilte ja tolmunud 
riiuleid. Kohati valgustas mõni vanaaegsesse küünlajalga pistetud küünal üht või teist 
endistest aegadest pärit tolmunud luksuseset, aga külalisele avaldas muljet või õige- 
mini tema mulje rikkus mitte see kunstlik valgus, vaid üksik kahvatu päikesevalguse 
kiir. Pikas ruumis edasi minnes silmas Payne ainsat akent seinas, imelikku ovaalset 
seitsmeteistkümnenda sajandi lõpu laadis akent. Aga kummaline oli see, et aknast ei 
avanenud vaade mitte taevasse, vaid ainult taeva peegeldusse: kahvatu päikesevalguse 
ribake üksnes peegeldus vastu vallikraavist, varjust, mille heitis kaldakõrgendik. 
Payne'ile meenus Shal-loti leedi17, kes välismaailma tohtis näha vaid peeglist. Siinne 
Shalloti leedi ei näinud maailma isegi mitte peegelpildis, vaid koguni pea peale 
pööratuna. 

«Tundub, nagu oleks Darnawayde koda tabanud allakäik tõelises ja ka ülekantud 
mõttes,» sõnas Wood tasasel häälel, «maja otsekui vajuks aeglaselt sohu või vesiliiva, 
kuni ükskord meri ta katab nagu roheline katus.» 

Koguni kindlameelne doktor Barnet võpatas, kui korraga keegi vaikselt lähenes, et 
neid vastu võtta. Tõepoolest, ruumis oli olnud nii vaikne, et mehed lausa ehmusid, tai- 
bates, et see pole sugugi tühi. Nende sisenemise hetkel viibis seal kolm inimest, kolm 
ähmast liikumatut inimkogu hämaras ruumis, kes musta riietatuna nägid välja justkui 
varjud. Kui lähim inimkogu aknast immitsevale hallikale valgusele lähenes, ilmus 
nähtavale nägu, mis oli niisama hall kui seda ümbritsevad juuksedki. See inimene oli 
Vine, majavalitseja, kes oli juba kaua aega, viimase ekstsentrilise lord Darnaway 
surmast saadik olnud in loco parentis18. Vine olnuks nägus vana mees, kui tal vaid 
hambad suus oleksid olnud. Tegelikult oligi tal üks hammas veel alles ja aeg-ajalt 
välgatas see tal suus, muutes Vine'i välimuse pahaendeliseks. Vine võttis doktori ja ta 
sõbrad 

vastu meeldiva viisakusega ning juhatas nad sinna, kus istusid ülejäänud kaks 
musta riietatud inimkogu. Uks neist lisas iidse lossi õhustikule Payne'i meelest vägagi 
sobivalt veelgi süngust üksnes seeläbi, et osutus rooma-katoliku preestriks, kes 
vanadel hämaratel aegadel oleks võinud välja ilmuda otseteed preestri salaurkast19. 
Payne'il oli kerge kujutleda, kuidas preester palveid pomiseb, palvehelmeid loeb, kella 
lööb ning kurvameelses lossis muidki talitusi toimetab. Praegusel hetkel jagas mees 
arvatavasti usulist lohutust noorele daamile, ent vaevalt küll võis see lohutus kuigi 
lohutav olla, igal juhul polnud see kuigi tujutõstev. Muus osas oli preestri isik 


17Shalloti leedi — Elaine, Alfred Tennysoni (1809—1892) poeemi kangelanna, Shalotti saare lossiisanda tütar, 
kellele ennustati õnnetust, mis saab alguse sellest, kui ta aknast välja vaatab, sellepärast kasutas ta 
väljavaatamiseks peeglit. 
18in loco parentis — vanema asemel (lad. k.). 
19preestri salaurgas — salakarnber, kus varjasid end katoliku preestrid katoliikluse tagakiusamise aegu 
Inglismaal 16.—18. saj. 


küllaltki silmapaistmatu, ilmetu ja mittemidagiütlevate näojoontega, aga 
lossiperenaisega oli lugu sootuks teine. Tema nägu, kaugel sellest, et olla ilmetu ja 
mittemidagiütlev, torkas tumeda riietuse, juuste ja ümbruse taustal silma lausa 
hirmuäratava kahvatuse ning hämmastava iluga. Payne silmitses seda nägu nii kaua, 
kui vähegi söandas; talle oli määratud seda silmitseda veel palju kauemgi, kuni 
surmani. 

Wood vahetas oma sõpradega vaid paar lahket ja viisakat fraasi, et jõuda oma 
põhieesmärgi juurde, minna veel kord portreesid vaatama. Ta vabandas, et on tulnud 
päeval, mil pidi toimuma perekondlik sündmus, ent veendus peagi, et perekond suhtus 
külastusse kergendustundega, lootuses, et see nende mõtteid pisut kõrvale juhib ja 
vapustuse ära hoiab. Seega juhatas Wood Payne'i igasuguse kõhkluseta läbi keskse 
külalistetoa selle taga asuvasse raamatukokku, kus rippus üks portreedest, sest just 
seda ühte portreed tahtis Wood sõbrale eriti näidata ning mitte üksnes kui kunstiteost, 
vaid teataval määral ka kui mõistatust. Väikest kasvu preester trügis nendega kaasa — 
jäi mulje, nagu teaks ta üht-teist niihästi vanadest palvetest kui ka vanadest piltidest. 

«Ma olen selle leiu üle üsna uhke,» seletas Wood. «Mul on tunne, et see on 
Holbein. Ja kui mitte tema, siis on tegemist kellegagi, kes elas Holbeiniga ühel ajal ja 
oli niisama suur maalikunstnik kui Holbein.» 

Portree oli tehtud tollele perioodile iseloomulikus raskepärases, kuid siiras ja 
elutruus maneeris, ja kujutas kulla ning karusnahkadega ääristatud mustades rõivastes, 
kandilise, täidlase ja üsna kahvatu näo, kuid valvsa silmavaatega meest. 

«Kui kahju, et kunst pole jäänud igaveseks peatuma just sellesse ajajärku,» 
hüüatas Wood, «hea, kui ta polekski enam edasi arenenud. Näete ju, ta on just 
parasjagu realistlik, et olla elutruu. Eks ole ju too nägu seda väljendusrikkam, et ta 
asub teiste, jäigemate ja vähemtähtsate asjade raamistuses! Ning veelgi elutruum kui 
nägu on silmad. Ausõna, need silmad on tolle näo kohta liigagi elutruud! Nood 
salakavalad, terase vaatega silmad oleksid paigutatud otsekui suurde valkjasse 
maski.» 

«Ka figuuri iseloomustab veidike seesama jäikus, mis nägugi,» vastas Payne. 
«Keskaegse kunsti lõppjärgus polnud anatoomiast veel täit ettekujutust, eriti 
põhjamail. Vasak jalg tundub mulle üsna viletsalt joonistatud olevat.» 

«Mina selles nii kindel ei ole,» ütles Wood vaikselt. «Need, kes maalisid just 
sellal, kui realism alles küpsema hakkas, ja enne veel, kui see üleküpseks sai, olid 
tihtipeale realistlikumad, kui me arvata oskame. Nad portreteerisid tõelistena asju, 
mida praegu üksnes konventsionaalseteks peetakse. Võib öelda, et tolle mehe 
kulmukaared või siis silmakoopad erinevad veidike teineteisest: võin kihla vedada, et 
kui te teda tunneksite, avastaksite kohe, et üks kulm on tõepoolest kõrgemal kui teine. 
Ja ma ei imestaks sugugi, kui too mees oleks longanud või midagi selletaolist, ja et 
too must jalg tahab olla kõver.» 

«Ta näeb välja nagu elus Saatan!» pahvatas järsku Payne. «Ma loodan, et teie 
ausus vabandab minu kõnepruuki.» 

«Pole midagi, ma usun Saatanasse,» sõnas preester läbitungimatul ilmel. «Imelik 
küll, aga pärimuse järgi oli Saatangi lombakas.» 

«Kuulge,» protesteeris Payne, «ega te ometi ei taha öelda, et too mees oligi Saatan 
ise! Aga kes kurat ta siiski oli?» 

«Ta oli Henry VII ja Henry VIII aegne lord Darnaway,» vastas Wood. «Imelikke 
pärimusi leidub temagi kohta: ühest sellisest kõneleb kiri pildiraamil ja lähemalt ka 
mõningad märkmed, mis ma avastasin. Mõlemad on üsnagi iseäralikud.» 


Payne kummardus, sirutades kaela välja, et lugeda piki pildiraami paigutatud 
ammust kirjutist. Vana kirjapilti ja kirjaviisi kõrvale jättes võib öelda, et kirjutis oli 
midagi värsilaadset ja kõlas umbes nii: 

123 

Mu pärijaks saab iga seitsmes inimpõlv, 

Tund seitsmes minu lahkumise tunniks on. 

Sel tunnil siis ei hoia keegi minu kätt 

Ning õnnetus saab osaks sel, kes minu armsam on. 


«See kõlab väheke jubedalt,» sõnas Payne, «aga vahest on see osalt sellepärast nii, 
et ma mitte millestki aru ei saa.» 

«See on jube ka siis, kui te hakkate aru saama,» ütles Wood vaikselt. «Hilisemad 
ülestähendused tolles vanas raamatus, mille ma leidsin, kõnelevad sellest, kuidas too 
inimsoo õis enese meelega säärasel viisil tappis, et ta naine tema mõrvas süüdi jäi. 
Märkmetes kõneldakse veel ühest kurbmängust, mis leidis aset seitse inimpõlve 
hiljem, George'ide valitsemise ajal, mil üks Darnawaydest jälle enese tappis, olles 
enne väga ettenägelikult puistanud mürki oma naise veinisse. Raamatus on öeldud, et 
mõlemad enesetapud leidsid aset kell seitse õhtul. Sellega tahetakse vististi öelda, et ta 
ilmub taas iga seitsmenda Darnaway kujul, ning sellel, kes on küllalt rumal, et temaga 
abielluda, läheb väga kehvasti.» 

«Seda silmas pidades,» vastas Payne, «ei saa järgmisel seitsmendal härrasmehel 
just kerge olema.» 

Woodi hääl oli veelgi vaiksem, kui ta ütles: «Uus pärija ongi järjekorras 
seitsmes.» 

Harry Payne ajas oma jõulise keha korraga sirgu, nagu püüaks eneselt rasket 
koormat maha heita. 

«Milliseid lollusi me kõneleme!» hüüdis ta. «Me oleme ju haritud inimesed ja 
elame valgustatud ajal. Enne seda, kui ma siinsesse neetult rõskesse paika sattusin, 
poleks ma iialgi uskunud, et võin sellistest asjadest üldse rääkida ilma nende üle 
naermata.» 

«Teil on õigus,» sõnas Wood. «Kui elaksite selles maaaluses palees kauem, 
tekiksid teil teistsugused tundmused. Minul on selle pildi suhtes tekkinud vägagi 
veider tunne, sest mul on tema hooldamise ja paigutamisega tublisti tegemist olnud. 
Mõnikord näib mulle, et too nägu maalil on rohkem elus kui nende inimeste kustunud 
näod, kes siin elavad; et see maal on justkui mingi võluese või magnet, et ta 
kamandab loodusjõude ning määrab inimeste ja asjade saatusi. Küllap peate teie seda 
kõike üksnes ettekujutuseks.» 

«Mis müra see on?» hüüatas äkki Payne. 

Kõik jäid kuulatama, ent ei kuulnud midagi peale mere 

ühetoonilise müha. Seejärel aga hakkas tunduma, et meremühast kostab läbi mingi 
hääl, otsekui hüüaks inimhääl midagi läbi murdlainete kohina, algul summutatult, siis 
aga üha lähenedes ja lähenedes. Nüüd oli see juba täiesti kindel: väljas, 
õhtuhämaruses, hüüdis keegi. 

Payne astus madala akna juurde enda selja taga ja kummardus, et välja vaadata. 
Aknast polnud näha muud, kui vallikraavis peegelduv kallas ja taevas. Aga see pea 
peale pööratud kujutis polnud praegu sugugi enam seesama, mida ta varem oli näinud. 
Kaldavalli heidetud varjust ulatusid pikendustena välja veel kaks varju, mis olid" 
kaldal seisva inimkogu jalgade peegelduseks. Pisikesest aknaavast ei näinud mehed 
muud, kui neid kahte, kahvatu,, sinkja loojaku peegelduse taustal mustendavat jalga. 


Ning asjaolu, et pea nähtamatuks jäi, nagu asunuks see pilvedes, andis kohe seejärel 
kostvale häälele kohutava varjundi. See oli mehehääl ja keegi ei kuulnud ega saanud 
õieti aru, mida ta hüüdis. Payne, kes avatud aknast nüüd sootuks uuel ilmel välja 
vahtis, kõneles juba ka uuel hääletoonil. 

«Kui imelikult ta seisab!» 

«Ei, ei,» sõnas Wood rahustaval sosinal. «Peegelduses paistavad asjad tihti 
sedamoodi. See on vee värelus, mis teid niiviisi mõtlema paneb.» 

«Mismoodi mõtlema?» päris preester järsult. 

«Mõtlema, et tolle mehe vasak jalg on kõver,» vastas Wood. 

Payne'i mõtetes oli ovaalne aken võtnud võlupeegli kuju ja talle tundus, et näeb 
selles teisigi mõistetamatuid ja hukatuslikke asju. nimkogu kõrval oli veel midagi, 
millest Payne aru ei saanud: kolm peenikest jalga, mis valguse taustal paistsid 
tumedate kriipsudena, nagu seis-nuks tundmatu kõrval moni koletislik kolmejalgne 
ämblik või lind. Siis tuli Payne'ile pähe pisut vähem hullumeelne seos paganlike 
loitsijate kolmejalgse ennustamisvaagnaga, korraga aga oli too ese kadunud ja ka 
inimese jalad kadusid ta vaateväljast. 

Payne pöördus ümber ja silmas vana Vine'i kahvatut nägu. Mõisavalitseja seisis, 
suu ammuli, suust paistmas ainuke hammas, ja tahtis kangesti midagi öelda. 

«Ta on kohal,» sõnas Vine. '«Täna hommikul saabus laev Austraaliast.» 

Ning kui mehed raamatukogust tagasi suurde salongi läksid, kuulsid nad 
uustulnukat eestrepist alla laskumas, 

kaasas paar kergemat kompsu. Silmates neist ühte, puhkes Payne 
kergendustundest naerma. Kolmjalg polnud ei midagi muud kui kaasaskantava, 
kergesti pakitava ja lahtipakitava fotoaparaadi kokkukäiv alus ning mees, kes seda 
kandis, paistis ka igati soliidne ja normaalne olevat. Ta kandis tumedaid rõivaid, ent 
seda hooletul ja vabal kombel, tema särk oli hallist flanellist ja tema saabaste tekitatud 
sammukaja kõlas nendes vaiksetes ruumides küllaltki kindlameelselt. Kui ta lähemale 
astus, et oma vastseid sugulasi tervitada, võis vaid tugevasti pingutades aimata, et ta 
kergelt lonkas. Ent Payne ja tema kaaslased silmitsesid hoopiski mehe nägu ega 
suutnud sellelt pilku pöörata. 

Võõras nähtavasti tajus vastuvõtul tekkinud võõristust ja kohmetust, ent igaüks 
võinuks vanduda, et selle põhjust ta küll ei teadnud. Daam, teatud mõttes ju tema 
kihlatu, oli igati kaunis ja paeluv, ent võis näha, et ta võõras ka hirmu tekitas. Vana 
valitseja, kes saabujale peaaegu feodaalsel kombel austust avaldas, kohtles teda 
seejuures, nagu oleks ta perekonnakummitus. Preester vaatas võõrast 
mittemidagiütleva näoga, tekitades just seetõttu õige kõheda tunde. Ja Payne'ile 
meenus nüüd hoopis teistlaadi iroonia — kreekalik saatuse iroonia. Ta oli mõelnud 
tundmatule kui kehastunud saatanale, ent veelgi halvem oli see, et too oli saatuse 
käsilane ilma ise seda aimamata. Võõras näis kuriteole sammuvat otse Oidipuse 
koletisliku süütusega. Ta oli sugukonnamõisasse jõudnud niivõrd sõgedalt 
ülemeelikus meeleolus, et võttis koguni fotoaparaadi ja seadis selle maja 
pildistamiseks üles, seesama aparaat oli aga korraga omandanud sarnasuse traagilise 
püütia kolmjalaga. 

Kui Payne veidi aega hiljem lahkus, üllatas teda see, et austraallane üldist 
õhkkonda juba tajuma hakkas. Ta lausus vaikselt: 

«Ärge minge ... või tulge vähemalt peagi jälle. Teil on inimese väljanägemine. See 
paik ajab mulle hirmu nahka.» 

Kui Payne neist peaaegu maa-alustest saalidest väljas oli, taas ööõhku hingas ja 
mere lõhna haistis, oli tal tunne, nagu oleks ta naasnud unenäolisest allilmast, kus 


sündmused kuhjuvad üksteise otsa ühtaegu ängistust tekitaval ja ebareaalsel viisil. 
Uue sugulase saabumises oli olnud midagi võltsi ja koguni vildakat. Seesama nägu, 
enne portreel ja nüüd saabunul, häiris Payne'i nagu kahe peaga koletis. Ning ometi 
polnud see ju uni ja üldse mitte 

see nägu ei püsinud Payne'il kõige selgemini silme ees. 

«Te ütlesite vist,» päris ta arstilt, kui nad koos piki säbrulist tumedat liivaranda 
tumeneva mere kaldal edasi astusid, «et too noormees on miss Darnawayga kihlatud 
mingi perekonnalepingu või muu sellise alusel nagu mõnes romaanis.» 

«Seejuures ajaloolises romaanis,» kostis doktor Barnet. «Kõik Darnawayd uinusid 
paari sajandi eest, siis, kui tõepoolest tehti asju, millest me praegu vaid romantilisest 
kirjandusest loeme. Ja nii ongi vist olemas perekonnatra-ditsioon, mille kohaselt teise 
või kolmanda sugulusliini nõod alati omavahel abielluvad, juhul kui see ealises mõttes 
võimalik on, et perekonnavaldusi taas ühendada. Kuradi tobe traditsioon, ütleksin ma. 
Ja kui nad sel" kombel sageli omavahel abiellusid, siis vahest seletabki see pärilikkuse 
seaduspärasusi silmas pidades, miks nad nii rikutud on.» 

«Ei või just öelda,» vastas Payne pisut jäigalt, «et nad kõik rikutud oleksid.» 

«Noh,» sõnas doktor, «too noormees ehk ei näe tõesti rikutud välja, aga lombakas 
on ta igal juhul.» 

«Noormees!» hüüdis Payne, kes äkki ja täiesti mõistetamatult vihaseks sai. «Noh, 
kui te arvate, et noor daam on kuidagimoodi rikutud, siis on teil endal rikutud 
maitse!» 

Arsti nägu tõmbus pilve. «Küllap tean mina sellest kõigest rohkem kui teie,» 
kähvas ta. 

Mehed lõpetasid jalutuskäigu vaikides, tundes kumbki, et on oldud põhjusetult 
jäme ja et teinegi on teda sama põhjusetu jämedusega kohelnud. Payne'il tuli nüüd 
üksi kogu asja üle pead murda, sest Wood oli jäänud mõisasse, et seal oma piltidega 
tegelda. 

Payne kasutas täiel määral kolooniatest naasnud sugulase küllakutset, kes igatses 
kellegi järele, kes ta tuju rõõmsamaks muudaks. Paari järgnenud nädala jooksul sai 
Payne Darnawayde kodu hämarate seinte vahel palju viibida, ehkki tuleb tunnistada, 
et ta ei pühendanud sugugi mitte kogu oma aega austraallasest sugulase lõbustamisele. 
Majaperenaise tusk oli ju kestnud kauem ja vajas seega ka rohkem hajutamist: 
igatahes ilmutas Payne agarat valmisolekut seda teha. Ta polnud aga sugugi mingi 
südametunnistuseta isik ning olukorra sunnil tundis ta kõhklust ja ebamugavust. 
Möödusid nädalad ja miski uue Darnaway hoiakus ei lubanud aimata, kas ta luges end 
perekonnalepingu kohaselt kihlatuks või mitte. Ta hulkus 

mõtlikul ilmel ringi pimedates koridorides ja silmitses ühtelugu pahaendeliselt 
mustendavat portreed. Tolle vangimaja varjud hakkasid teda arvatavasti juba endasse 
haarama ning tema austraallase enesekindlusest oli vähe järele jäänud. Aga selle 
kohta, mis Payne'i kõige rohkem huvitas, ei osanud ta midagi välja lugeda. Korraks 
proovis ta südant puistata oma sõbrale Martin Woodile, sellal kui too oma piltide 
ülesriputamisega ametis oli, kuid ka temalt ei saanud Payne midagi rahuldavat teada. 

«Mulle tundub, et kuna nad on kihlatud, siis teie siin küll vahele segada ei tohi,» 
sõnas Wood lühidalt. 

«Muidugi ei sega ma vahele, kui nad tõesti on kihlatud,» pahvatas Payne, «aga kas 
nad ikka on? Ma pole talle sõnagi öelnud, aga ma olen temaga küllalt koos olnud ja 
üsnagi kindel, et noor daam ise küll seda kihluseks ei pea, kui ta ka seejuures usub, et 
kokkulepe on olemas. Ka austraallane pole öelnud ega isegi mitte vihjanud, et midagi 


sellist peaks olemas olema. Mulle tundub, et säärane kahevahelolek on kõikide suhtes 
ebaõiglane.» 

«Eriti aga teie suhtes, mis,» sõnas Wood veidike järsult, «aga kui te just teada 
tahate, mida mina mõtlen, siis ütlen ma teile, et austraallasel on hirm.» 

«Hirm, et talle ära öeldakse,» küsis Payne. «Ei, hirm, et ta vastu võetakse,» vastas 
teine. «Ärge tulge mulle kallale, ma ei taha sugugi öelda, et ta kardab noort daami, ta 
kardab portreed.» 

«Kardab portreed!» kordas Payne. 

«Kardab oma saatust, tahan ma öelda. Kas te siis ei mäleta toda värssi 
Darnawayde needusest, mis nende peale langeb?» 

«Jah, aga vaadake,» hüüatas Payne. «Isegi Darnawayde needus ei saa toimida 
kahtpidi. Kõigepealt ütlete te mulle, et ma peaksin lepingu tõttu oma taotlustest 
loobuma, seejärel aga, et lepingust ei saa kinni pidada needuse tõttu. Aga kui too 
needus võib leppe tühistada, siis miks peaks miss Darnaway sellest leppest üleüldse 
kinni pidama? Kui nad kardavad omavahel abielluda, siis on neil ju ometi vabadus 
abielluda mõne teisega ja lool lõpp. Milleks peaksin mina kannatama, arvestades 
millegagi, millega nemad ise ei kavatse sugugi arvestada. Mulle näib, et teie seisukoht 
pole sugugi mõistlik.» 

«Muidugi on see kõik suur segapuder,» sõnas Wood vabandavalt ja jätkas raami 
valmistamist ühe lõuendi jaoks. 

Ning siis, ühel hommikul, katkestas Darnawayde pärija oma pikaleveninud ja 
mõistatusliku vaikimise. Ta tegi seda kummalisel viisil, pisut kohmakalt, nagu tal 
kombeks oli, ent ilmse sooviga toimida nii, nagu on õige. Ta küsis avameelselt nõu, 
mitte nagu Payne, ühelt ja teiselt, vaid korraga kõikidelt, justkui rahvakoosolekult. 
Kui ta rääkima hakkas, pöördus ta kogu seltskonna poole nagu riigimees oma rahva 
poole. Ise nimetas ta seda kaartide avamiseks, õnneks ei viibinud tolle suuremeelse 
žesti juures miss Darnaway: neiu tunnetele mõtlemine ajas Payne'ile judinad peale. 
Aga austraallane oli täiesti avameelne, tema meelest oli ülimalt loomulik paluda abi ja 
informatsiooni, kutsudes kokku nii-öelda perekonnanõukogu ja oma kaarte lauale 
pannes — võiks öelda, lausa visates. Sest austraallane tegi oma žesti üsna 
meeleheitlikult, inimesena, keda teda vaevava küsimuse kasvav surve on painanud öid 
ja päevi. Lühikese ajaga olid selle madalate akendega ja maassevajunud sillutisega 
paiga varjud teda kummaliselt muutnud ja suurendanud sarnasust, mis visalt kõigil 
meeles püsis. 

Viis meest, kaasa arvatud arst, istusid ümber laua ning Payne mõtles hajameelselt, 
et tema oma kerges tviidülikonnas ja punaste juustega on vist küll ainuke värvilaik 
kogu ruumis. Preester ja ülemteener olid loomulikult rõivastatud musta ning Wood ja 
Darnaway kandsid puhtast harjumusest halle ülikondi, mis tundusid samuti peaaegu 
mustadena. Vahest sellesama erinevuse tõttu teistest oligi noor austraallane tema 
väljanägemist inimlikuks nimetanud. Ning selsamal hetkel pöördus austraallane oma 
toolil ringi ja hakkas kõnelema. Hetk hiljem taipas juhmistunud kunstnik, et ta 
kõneleb kõige kohutavamast asjast maailmas. 

«On selle kõige taga siis tõesti midagi?» sõnas Darnaway. «Küsin seda eneselt 
ikka ja jälle, kuni olen hulluks minemas. Ma poleks iial uskunud, et võiksin mõelda 
sellistele asjadele, ent nüüd mõtlen ma aina tollele portreele ja värsile ning kõigile 
neile kokkulangevustele või nimetage neid kuidas soovite — ja mul hakkab jube. On 
selles midagi? On siis Darnawayde needus tõesti olemas või on tegemist veidra 
juhusega? On mul õigus abielluda või kaasneb sellega tingimata midagi ootamatult 


julma ja ähvardavat nagu välk selgest taevast, millest ma midagi ei tea ning mis tabab 
mind ja veel kedagi.» 

Tema ringiekslev pilk oli riivanud kõiki laua ümber 

istujaid ning nüüd jäi see peatuma preestri ilmetul näol ja Darnaway paistis 
kõnelevat üksnes talle. Payne'i siiani mahasurutud praktiline meel tõstis korraga 
mässu selle vastu, et niisugune ebausuküsimus toodi tolle ülimalt ebauskliku 
kohtumõistja ette. Ta istus Darnaway kõrval ning lõi sekka enne, kui preester vastata 
jõudis. 

«Jah, kokkusattumused on kummalised, tunnistan seda,» sõnas ta, püüdes manada 
häälde reibast tooni, «aga kindlasti ei...» Ta vakatas järsku, nagu oleks teda tabanud 
välk. Sest Darnaway vaatas kõrvale, sinnapoole, kust katkestus tuli, ning selle 
liigutuse juures kerkis ta vasak kulm teisest palju kõrgemale ja hetke vältel jõllitas 
Payne'ile otsa nägu portreelt, tontlik oma liialdatud sarnasuses. Ka teised panid seda 
tähele ning kõigil oli tunne, nagu oleksid nad äkilisest välgusähvatusest tummaks 
löödud. Vana ülemteener oiatas kumedalt. 

«Pole midagi parata,» sõnas ta kähinal, «siin on tegemist millegi liiga 
kohutavaga.» 

«Jah,» lausus preester tasasel häälel, «meil on tegemist millegi liiga kohutavaga, 
kõige kohutavama asjaga, mida ma tean, ning selle nimi on mõttetus.» 

«Mis te ütlesite?» päris Darnaway, vaadates nüüd jälle talle otsa. 

«Ma ütlesin — mõttetusega,» kordas vaimulik. «Siiani pole ma kogu selle asja 
kohta midagi erilist öelnud, sest see kõik ei puutunud minusse. Mul oli lihtsalt siin 
lähedal üks asi ajada ning miss Darnaway avaldas soovi minuga kohtuda. Aga kuna te 
nüüd minult otse ja isiklikult nõu küsite, siis on minu vastus väga lihtne: loomulikult 
pole olemas mingit Darnawayde needust, mis takistaks teid abiellumast ükskõik 
kellega, kui selleks abieluks on olemas mõistlik põhjus. Mitte ühegi inimese kõigiti 
andestatavad pisipatudki pole saatusest ette määratud, rääkimata siis niisugustest 
kuritegudest nagu enesetapp või mõrv. Teid ei saa kuidagi sundida teie enese tahte 
vastaselt kurja tegema ükspäinis sellepärast, et teie nimi on Darnaway, täpselt 
niisamuti, nagu mindki ei saa ahvatleda kuriteole ainuüksi sellepärast, et mu nimi on 
Brown. «Brownide needus,» kordas ta mõnukalt, «ehkki Brownide veider saatus 
kõlaks ehk pareminigi.» 

«Ja kõikide inimeste seast,» sõnas austraallane, «olete just teie see, kes mul 
asjasse nõndamoodi suhtuda soovitab.» 

«Ma soovitan teil mõelda millelegi muule,» kostis preester 

reipalt. «Kuidas elab uus kunstiliik fotograafia? Kus on teie aparaat? Alumisel 
korrusel on muidugi liiga pime, aga ülemise korruse võlvialuseid saaks ju üsna 
kergesti fotostuudioks muuta. Paar töömeest katavad selle imekiiresti klaaskatusega.» 

«Tõepoolest,» protesteeris Martin Wood, «ma arvan, et teie peaksite küll olema 
viimane inimene, kes lubaks neid kauneid gooti võlve rikkuda. Need võlvid on vististi 
parim, mida teie oma usk on maailmale andnud. Mina olen ikka arvanud, et teid 
huvitab just sedasorti kunst ja ma ei saa kuidagi aru, mispärast fotograafia teid nii 
harukordselt paelub.» 

«Mind paelub harukordselt päevavalgus,» vastas isa Brown, «ning eriti paelub ta 
mind just selles räpases loos, fotograafial aga on see voorus, et ta sõltub päevavalgu- 
sest. Ning kui te ei tea, et ma olen valmis pulbriks jahvatama kõik maailma gooti 
võlvid, et päästa kas või ühe-ainukese inimhinge tervet mõistust, siis ei tea te minu 
usust kaugeltki nii palju, kui väidate end teadvat.» 


Noor austraallane hüppas äkki noorenenud inimese ilmel püsti. «Jumala eest, see 
alles on mehe jutt!» hüüdis ta. «Ehkki ma küll ei lootnud seda kuulda teiesuguse ini- 
mese suust. Ja ma ütlen teile, aulik härra, et ma teen midagi, mis näitab, et ma pole 
sugugi julgust kaotanud.» 

Vana ülemteener silmitses austraallast endise hirmuseguse valvsusega, nagu 
aimaks ta noormehe väljakutsuva hoiaku taga midagi üleloomulikku. «Mida te siis 
kavatsete teha?» hüüatas ta. 

«Ma kavatsen portreed pildistada,» vastas Darnaway. 

Ent juba nädalapäevad hiljem puhkes torm nagu äge taevane valing ja pihustas 
terve mõistuse päikesepaiste, millest preester asjatult tuge oli otsinud, uputades kogu 
mõisa taas Darnawayde needuse hämarusse. Fotostuudiot oli tõesti lihtne sisse seada 
ning seestpoolt vaadatuna sarnanes see mistahes teise stuudioga, oli avar ja täis 
heledat päevavalgust. Alumise korruse pimedaist tubadest tulijal tekkis ebatavaline 
tunne, nagu astuks ta siin oma kaasaega ületavasse, hiilgavasse ja tühja tulevikku. 
Woodi nõuandel, kes maja hästi tundjs ja oma esialgsest esteet-likult norivast hoiakust 
üle oli saanud, muudeti üks pisike tuba, mis varemete ülaosas täiesti terveks oli 
jäänud, pimikuks, kuhu Darnaway päevavalguse käest siirdus, et seal punase lambi 
kumal käsikaudu ringi kobada. Wood seletas 

naerdes, et just punane lamp oli teda toimepandud vandaalse teoga lepitanud, sest 
punasest valgusest hõõguv hämarus meenutas nii väga alkeemiku urgast. 

Päeval, mil Darnaway kavatses fotografeerida mõistatuslikku portreed, oli ta 
tõusnud juba aovalgel ning lasknud pildi raamatukogust ainsa kaht korrust ühendava 
ja korgitseri meenutava keerdtrepi kaudu üles viia. Seal oli austraallane paigutanud 
portree heleda päevavalguse paistele omavalmistatud alusele ning seadnud kolmjalgse 
fotoaparaadi selle ette. Ta oli teatanud, et kavatseb foto saata kuulsale antikvaarile, 
kes oli kunagi majas leiduvate vanaaegsete esemete kohta kirjutise avaldanud. Ent ta 
kaaslased teadsid, et see kavatsus oli vaid ettekääne, mille taga oli varjul märksa 
tõsisem põhjus. Kui see ka polnud võitlus Darnaway ja äraneetud pildi vahel, siis oli 
see igal juhul võitlus Darnaway ja tema enda kahtluste vahel. Ta tahtis päevavalgust 
nõudva fotokunsti ja maalikunsti sünge meistriteose omavahel vastakuti seada ja 
vaadata, kas uue kunsti päikesesära ehk ei peleta minema vana kunsti heidetud varje. 

Ning võib-olla just sellepärast eelistas ta kõik üksi teha, hoolimata sellest, et 
mõned töövõtted nõudsid niiviisi rohkem aega ja tekitasid tavatult pika viivituse. Igal 
juhul peletas Darnaway eemale kõik, kes tol katsepäeval stuudios käisid: nood leidsid 
ta seal väga tõrjuval ja läbitungimatul ilmel askeldamas ning aparaati välja rihtimas. 
Ülemteener jättis eine talle stuudiosse, sest alla tulemast Darnaway keeldus. Paari 
tunni pärast leidis ta selle enam-vähem korralikult ärasööduna. Einet viies ei kuulnud 
ta tänutäheks midagi muud peale umbmäärase pomina. Payne käis samuti üleval, et 
vaadata, kuidas austraallasel läheb, ent nähes, et fotograafil pole jututuju, tuli ta alla 
tagasi. Oma tagasihoidlikul viisil oli ka isa Brown korra sealpool ära käinud, et viia 
Darnawayle kiri eksperdilt, kellele foto pidi saadetama. Ent vaimulik jättis kirja kan- 
dikule ja tuli alla tagasi, ilmutamata midagi sellest, mida ta arvas tollest 
päevavalgusest tulvil triiphoonest ja oma harrastusele pühendunud inimesest seal sees 
— maailmast, mille ta teatud mõttes ise oli loonud. Peagi aga oli isa Brownil põhjust 
meenutada, et tema oli viimane, kes ainsat korruseid ühendavat treppi mööda alla tuli, 
jättes Darnaway üksi tühja tuppa. Kõik ülejäänud seisid raamatukogu eestoas tohutu 
musta eebenipuust kella all, mis nägi välja just nagu hiiglasuur puusärk. 

«Kuidas Darnawayl asjad edenesid, kui te viimati üleval käisite?» päris Payne 
veidikese aja pärast. 

Preester libistas peoga üle otsaesise. «Ärge öelge mulle, et ma hakkan peast segi 
minema,» ütles ta nukralt naeratades. «Küllap vist pimestas mind seal ülal 
päevavalgus ja ma ei osanud asju näha Õigesti. Aga ausalt, hetkeks tundsin ma, et 
selles, kuidas Darnaway seal portree ees seisis, oli midagi õudset.» 

«Oh, see tuli vist tema lombakast jalast,» ütles Barnet otsekohe. «Teada puha.» 

«Kas tõesti?» ütles Payne järsult, ent häält tasandades. «Ma ei usu, et meile selle 
kohta kõik teada on või et me üleüldse midagi teame. Mis selle jalaga ikkagi lahti on? 
Mis oli lahti tema esivanema jalaga?» 

«Ah, selle kohta on midagi kirjas raamatus, mida ma lugesin ja mis asub 
perekonnapaberite hulgas,» seletas Wood. «Ma toon ta kohe siia,» ning kunstnik 
siirdus kõrvalasuvasse raamatukokku. 

«Ma arvan,» ütles isa Brown vaikselt, «et mr. Payne esitas oma küsimuse teatud 
tagamõttega.» 

«Lõppude lõpuks võin ma selle siinsamas välja öelda,» sõnas Payne veelgi 
vaiksemalt. «Pealegi on see ju ka mõistusepärane seletus. Iga inimest võib ju 
grimeerida selliseks, et ta sarnaneks portreega. Mida me tolle Darnaway kohta üldse 
teame? Ta käitub õige kummaliselt.. .» 

Teised vahtisid Payne'i jahmunult, ent vaimulik säilitas rahu. 

«Ma ei usu, et toda vana portreed oleks kunagi varem pildistatud,» ütles ta. 
«Sellepärast tahabki ta seda teha. Ma küll ei arva, et selles on midagi imelikku.» 

«See on täiesti loomulik asjade käik,» lausus Wood naeratades — ta oli parasjagu, 
raamat käes, tagasi jõudnud. Ning just sellal, kui ta seda ütles, käivitus miski suure 
musta kella sisemuses tema selja taga ning üksteise järel kumisesid toas seitse 
pahaendelist kellalööki. Viimase löögiga kaasnes prahvatus ülemisel korrusel, mis 
raputas maja, nagu oleks sinna pikne sisse löönud, ning enne kui heli hajus, oli isa 
Brown juba teisel trepiastmel. 

«Mu jumal!» hüüatas Payne tahtmatult, «ta on ju seal üleval üksipäini!» 

«Jah,» sõnas isa Brown tagasi vaatamata ning kadus trepist üles. «Me leiame ta 
sealt üksi eest.» 

Kui ülejäänud oma esmasest halvavast ehmatusest toibusid ja robinal mööda 
kiviastmeid üles jooksid ning 

stuudiosse sisenesid, osutuski õigeks, et teatud mõttes oli ta seal üksi. Nad leidsid 
ta kummuli lamamas purunenud fotoaparaadil, mille pikad pilbastunud jalad osutasid 
grotesksel kombel kolme kaarde. Darnaway oli kukkunud aparaadi otsa ning tema 
kõver must jalg osutas põrandal neljandasse suunda. Hetkeks tundus mustendavat 
hunnikut vaadates, nagu oleks mees ühte põimunud mingi tohutu õudse ämblikuga. 
Piisas pilgust ja puudutusest veendumaks, et ta on surnud. Üksnes portree seisis 
puutumatult oma pukil ning oli üsna kerge kujutleda, et selle naerukil silmad säravad 
veidralt. 

Tund aega hiljem, kui isa Brown oli tegevuses vapustatud majarahva 
rahustamisega, avastas ta korraga ülemteenri, kes pomises midagi niisama 
mehhaaniliselt, nagu oli tiksunud kell, kuulutades oma löökidega õudset tundi. 
Pominal lausutud sõnu kuulmatagi teadis preester, millised need olid: 


Mu pärijaks saab iga seitsmes inimpõlv, 
Tund seitsmes minu lahkumise tunniks on. 


Preester kavatses just midagi rahustavat öelda, kui mees justkui ärkvele võpatas ja 
vihast jäigastus ning pominast sai raevukas hüüatus. 

«Teie!» hüüdis ta. «Teie ja teie päevavalgus! Isegi teie ei ütle nüüd enam, et 
Darnawayde needust pole olemas!» 

«Minu arvamus selles küsimuses on endine,» sõnas isa Brown malbelt. 

Siis, vaikinud hetke, lisas ta: «Ma loodan, et te peate silmas vaese Darnaway 
viimset soovi ja hoolitsete selle eest, et foto ära saadetaks.» 

«Foto!» hüüdis arst ägedalt. «Mis kasu sellest enam on? Tegelikult on kogu see 
asi üsna veider, sest mingit fotot polegi. Paistab, et ta ei teinudki seda ülesvõtet, ehkki 
jändas sellega terve päeva.» 

Isa Brown pöördus järsult. «Siis tehke see ülesvõte ise,» ütles ta. «Vaesel 
Darnawayl oli õigus. On väga tähtis, et see foto tehtud saaks.» 

Kõik külalised, arst, preester ja kaks kunstnikku vaikisid esialgu otsekui 
tummakslööduna, kui nad hanereas pika musta protsessioonina üle pruunjaskollaste 
luidete minema läksid. Ning tõepoolest, äkitselt nagu pikne selgest taevast oli too 
ammune vääruskumus tõeks läinud, hetkel, mil kõik olid selle sootuks unustanud, kui 
arst ja preester olid kõikide mõtted mõistuse teedele suunanud 

ja fotograaf oli oma ruumid päevavalgusega täitnud. Nüüd võisid nad olla nii 
mõistuslikud kui iganes soovisid, kuid suisa päise päeva ajal oli seitsmes pärija tagasi 
tulnud ning päise päeva ajal oli ta seitsmendal tunnil ka lahkunud. 

«Kardan, et nüüd jäävad kõik alatiseks Darnawayde needusse uskuma,» märkis 
Martin Wood. 

«Mina igatahes tean ühte, kes seda ei tee,» sõnas arst teraval toonil. «Misjaoks 
peaksin mina hakkama ebausklikuks üksnes sellepärast, et mõni mees enesetapuga 
maha saab.» 

«Teie siis arvate, et vaene Darnaway sooritas enesetapu?» küsis preester. 

«Olen kindel, et see oli enesetapp,» vastas arst. «Võimalik,» nõustus teine. 

«Ta viibis seal üleval ju täiesti üksi ja pimikus leidus terve rohupoe jagu mürke. 
Lõppude lõpuks oli see just sedasorti asi, nagu Darnawayde! kombeks on olnud.» 

«Ega te ometi ei arva, et enesetapul oli midagi ühist perekonnaneedusega?» 

«Arvan,» vastas doktor. «Mina usun ühtainust liiki pere-konnaneedusesse — ja 
see on pärilik soodumus. Ma ju rääkisin teile, et see asi on pärilik ja et nad kõik on 
poolhullud. Kui te passite ja paljunete ja norutate säherduses mülkas nagu see siin, 
siis käite alla, kas see teile meeldib või ei. Pärilikkuse seaduspärasuste eest ei ole 
pääsu, teaduse tõdesid pole võimalik eitada. Darnawayde vaim mureneb niisamuti, 
nagu murenevad nende vanad kõdunenud talad ja kivimüürid, mida söövad meri ja 
soolane õhk. Enesetapp — muidugi sooritas ta enesetapu, ning ma söandan väita, et 
kõik ülejäänud teevad sedasama. Vahest ongi see parim, mis nad teha võivad.» 

Sellal kui teadusemees kõneles, kerkis Payne'i mällu korraga ehmatava selgusega 
Darnawayde tütre nägu, kahvatu traagiline mask mõõtmatu pimeduse taustal, ise aga 
pimestavalt ja ebamaiselt kaunis. Ta avas juba suu, et midagi öelda, kuid ei suutnud. 

«Selge,» ütles isa Brown arstile, «teie siis olete ikkagi ebausklik.» 

«Mida te tahate öelda, miks ebausklik? Mina usun enesetappu kui teaduslikult 
tõlgendatavat paratamatust.» 

«Hästi,» kostis preester. «Ma ei näe aga pisimatki vahet teie teadusliku ebausu ja 
tolle teise, maagilise ebausu vahel. Mõlemad halvavad inimese sel moel, et need ei 

135 

mõista enam liigutada omaenda käsi ega jalgu päästmaks oma elu või hinge. Too 
värss ütleb, et Darnawayde saatuseks on saada tapetud ja teaduslik käsiraamat ütleb, 


et Darnawayde saatuseks on end ise tappa. Mõlemat moodi tunduvad nad olevat 
orjad.» 

«Minu arust ütlesite te, et usute neis asjus mõistusesse,» sõnas doktor Barnet. 
«Kas te siis ei usu pärilikkusse?» 

«Ütlesin, et usun päevavalgusesse,» vastas preester valjul ja selgel häälel, «ning 
ma ei poolda kumbagi neist ebausu maa-alustest käikudest, mis mõlemad lõpevad 
pimeduses. Seda tõestab järgmine asjaolu: teie keegi ei tea midagi sellest, mis juhtus 
Darnawayde majas.» 

«Te peate silmas enesetappu?» päris Payne. 

«Ma pean silmas mõrva,» ütles isa Brown ning tema hääl, mis vaid veidike 
valjenenud oli, tundus kogu rannal vastu kajavat. «See oli mõrv, ent mõrv on tahtest 
tulenev tegu, tahtest, mille Jumal lõi vabana.» 

Mida kostsid seepeale teised, ei saanud Payne iialgi teada. Temale avaldas too 
väljaöeldud sõna kummalist mõju, see erutas teda kui pasunahuik ning samal ajal nae- 
lutas ta ühtäkki paigale. Ta seisis liikumatult keset liivast tühermaad, jättes teised 
edasi minema. Payne tundis, kuidas veri ta soontes tuikas, ja tal oli täpipealt selline 
tunne, mida kirjeldades öeldakse, et juuksed seisavad peas püsti. Ja ometi haaras teda 
ka mingisugune uus ja tavatu õnne-aimdus. Toimuv psüühiline protsess oli liiga kiire 
ja liiga keeruline, et ta seda ise jälgida oleks suutnud, ning iseenesest tekkinud 
järeldus, ehkki lahti mõtestamata, tekitas kergendustunde. Seisnud hetke paigal, 
pöördus Payne ringi ning läks aeglaselt üle liivalagendiku Darnawayde maja suunas. 

Tõstesilda värisema pannes ületas Payne vallikraavi, laskus trepist alla ja läbis 
kõmiseval sammul pikad saalid, kuni jõudis sinna, kus Adelaide Darnaway hääbuva 
valguse pühapaistes istus ovaalakna all otsekui mõni äraunustatud pühak, kes surma 
pärusmaale veel alles on jäänud. Neiu tõstis pea ning imestus muutis ta näo veelgi 
imetlusväärsemaks. 

«Mis juhtus?» küsis ta. «Miks te tagasi tulite?» 

«Ma tulin Uinuva Kaunitari järele,» sõnas Payne naerusel häälel. «Juba kaua aega 
tagasi vajus see maja unne, nagu ütles doktor. Teie aga teete rumalasti, kui käitute nii, 
nagu oleksite te vana. Tulge välja päevavalgele ja kuulge tõde. Ma tulin teile üht 
sõnumit tooma ja see 

sõnum on kohutav, aga ta päästab teid teie vangipõlvest.» 

Sellest, mida Payne rääkis, ei mõistnud miss Darnaway sõnakestki, ent ometi 
sundis miski teda tõusma ja laskma end juhtida läbi suure saali, trepist üles ja välja, 
õhtuse taeva alla. Hävinenud aia säilmed küünitasid end mere poole ning purskkaevu 
keskel oma asendisse tardunud ja vaseroostest rohelise triitoni kuivanud sarvest ei 
voolanud tilkagi vett. Payne oli mööda minnes tihti tähele pannud seda kurba kontuuri 
õhtutaeva taustal ning see oli talle nii mõneski mõttes tundunud kadunud varanduste 
sümbolina. Nood kuivaks jäänud allikad pidid peagi jälle täituma, kuid nüüd juba 
kahvaturohelise soolaka mereveega, lilled aga uppuma ja merekasvudesse lämbuma. 
Payne oli enesele mõttes öelnud, et kindlasti pannakse mehele ka Darnawayde 
peretütar, kuid ta kaasaks saavad surm ja hukatus, niisama kurdid ja halastamatud kui 
merigi. Aga nüüd asetas ta pronksist triitonile käe, mis oli otsekui hiiglasekäsi, ja 
raputas triitonit, nagu tahaks ta selle põrmu heita justkui mõne puusliku või aeda valit- 
seva kurjusejumala. 

«Mida te tahate öelda?» päris Adelaide kindlameelselt. «Milline on siis see 
sõnum, mis mind vabaks teeb?» 

«See on sõna 'mõrv',» sõnas Payne, «ja vabadus, mille see enesega kaasa toob, on 
värske nagu kevadised lilled. E1, ma ei taha sugugi öelda, et olen kellegi tapnud. Aga 


asjaolu, et kedagi on võimalik mõrvata, on pärast kõiki neid kurje unenägusid, mille 
keskel te elanud olete, juba iseenesest hea uudis. Teie ei saa aru? Selles teie unenäos 
tuli kõik, mis teiega juhtus, teist enesest: Darnawayde needus oli varjul Darnawaydes 
enestes, ta puhkes õitsele pikkamööda nagu mõni kohutav lill. Sellest polnud pääsu 
isegi mitte mõne õnneliku juhuse läbi, kõik oli paratamatu, oli siis otsustajaks Vine 
oma vVananaistejuttudega või Barnet oma uuemaaegse pärilikkusega. Aga too surnud 
mees polnud mingi maagilise needuse või päriliku hullumeelsuse ohver. Ta mõrvati ja 
meie jaoks on see mõrv vaid õnnetusjuhtum, reguiescat in pace,20 ühtlasi aga ka 
õnnelik juhus. See on päevavalguse kiireke ja ta tuleb väljastpoolt.» 

Neiu naeratas äkitselt. «Jah, mul on tunne, et ma mõistan. Te räägite küll nagu 
mõni hull, aga ma mõistan. Kes ta siis tappis?» 

«Ma ei tea,» vastas Payne rahumeeli, «aga isa Brown teab. Ja nagu ütleb isa 
Brown, on mõrv asi, mida saab sooritada tahte abil, mis on niisama vaba nagu mere- 
tuul.» 

«Isa Brown on imepärane inimene,» sõnas Adelaide veidikese aja pärast. «Ta oli 
ainus inimene, kes minu elu mingilgi määral suutis helgemaks muuta, kuni...» 

«Kuni?» päris Payne, tehes peaaegu tahtmatu liigutuse neiu suunas ja tõugates 
eemale pronksist koletise, nii et see oma alusel kõikuma lõi. 

«Kuni seda tegite teie,» ütles Adelaide naeratades. 

Nõnda siis ärkas uinunud loss elule ning meie loos ei ole kohta kirjeldamaks selle 
ärkamise erinevaid staadiume, ehkki suur osa sellest ärkamisest sai teoks veel enne, 
kui rannale laskus õhtu. Kui Harry Payne taas kodu poole läks üle mustendava 
liivaranna, mida ta varem nii mitmesuguste meeleolude kütkes teinud oli, valdas teda 
ülim õnnetunne, mida üks surelik võib tunda, kogu tema olemus oli otsekui vägevast 
tõusulainest kantud. Ilma mingi raskuseta oli ta võimeline kujutlema kogu seda paika 
taas õieehteis, pronkstriitonit küütlemas kui kuldset jumalust ning purskkaevu 
purskamas vett või koguni veini. Ent kogu selle sära ja õitekülluse oli tema jaoks 
loonud üksainus sõna — «mõrv», ning ikka veel ei saanud ta selles suhtes millestki 
aru. Payne oli öeldut uskunud ega toiminud seejuures sugugi rumalasti, sest ta kuulus 
nende inimeste kilda, kes tõde meeltega suudavad tajuda. 

Enam kui kuu aega hiljem ilmus Payne taas oma koju Londonisse, et kohtuda 
kokkulepitud ajal isa Browniga, ning võttis kaasa vajaliku foto. Payne'i romantiline 
armulugu arenes nii hoogsalt, kui see säärase tragöödia varjus sünnis oli. Seetõttu 
varjutas kurbmäng kunstniku elu vähem kui teiste oma. Ent oli siiski raske võtta seda 
millegi enama kui tolle perekonna traagilise saatusena. Payne'il oli olnud palju 
tegemist ning alles siis, kui Darnawayde majapidamine oli tagasi pöördunud oma 
rangevõitu igapäevasesse elurütmi ja portree juba mõnda aega rippunud vanal kohal 
raamatukogus, õnnestus noormehel seda magneesiumi valgusel pildistada. Enne kui ta 
foto antikvaarile saatis, nagu algul kokku lepitud, tõi ta selle vaimuliku kätte, kes fotot 
tungivalt oli nõudnud. 

«Ma ei mõista teie suhtumist sellesse kõigesse, isa Brown,» ütles Payne. «Te 
käitute, nagu oleksite mõistatuse juba lahendanud.» 

Preester raputas kurvalt pead. «Mitte sinnapoolegi,» vastas ta. «Ilmselt olen ma 
väga rumal, sest olen omadega ummikus. Ja ummikus selle loo kõige praktilisema 
külje suhtes. See on nii imelik, ülilihtne ühe teatud punktini ning siis... Lubage ma 
vaatan korraks seda teie fotot.» 


20reguiescat in pace — puhaku ta rahus (lad. k.). 


Isa Brown silmitses ülesvõtet, hoides seda oma lühinägelikele silmadele väga 
lähedal, ja küsis siis: «Leidub teil suurendusklaasi?» 

Payne otsis nõutud eseme välja ning preester vaatas fotot läbi selle tükk aega. Siis 
ta ütles: «Vaadake selle raamatu pealkirja seal riiuli serval, just raami kõrval, see on 
ju «Paavst Johanna elu». Nii, ja mis veel... jah, pagana pihta, selle kohal asub midagi, 
mis käib Islandi kohta. Taevake! Millisel veidral viisil ma selle nüüd lõpuks avastan! 
Milline eesel ja puupea ma olin, et ma seda siis ei märganud, kui ma seal olin!» 

«Aga mida te siis avastasite?» päris Payne kannatamatult. 

«Viimase lüli,» sõnas isa Brown, «ja ma polegi enam ummikus. Jah, usun, et tean 
nüüd küll, kuidas too õnnetu lugu algusest lõpuni oli.» 

«Kuidas siis?» käis teine peale. 

«Kuidas? Aga vaat nii,» sõnas preester naeratades, «et Darnawayde raamatukogus 
leidub raamatuid paavst Johanna ja Islandi kohta, rääkimata siis veel köitest, mille 
pealkiri algab «Religioonist Friedrich...» ja mille lõppu pole kuigi raske ära arvata.» 
Kaaslase nördimust märgates lakkas isa Brown naeratamast ja jätkas nüüd juba 
tõsisemalt. 

«Tegelikult pole see viimane asjaolu siiski peamine, ehkki ta on loo viimaseks 
lüliks. Selles juhtumis oli palju imelikumaidki tahke. Üks neist on lausa 
eriskummaline. Lubage, et ma kohe alguses ütlen teile midagi, mis teid vägagi üllatab. 
Darnaway ei surnud sugugi tol õhtul kell seitse. Ta oli kogu selle päeva surnud.» 

«Üllatab on pisut pehmelt öeldud,» sõnas Payne süngelt, «me mõlemad nägime ju 
teda seal ringi liikumas.» 

«Üldsegi mitte,» vastas isa Brown, «minu arust nägime me teda või arvasime 
nägevat askeldamas fotoaparaadiga. Kas polnud ta pea mitte musta katte all, kui te 
tema toas käisite? Kui mina seal käisin, siis igatahes küll. Ja sellepärast tundsingi ma, 
et tolles toas ja tolle inimkuju juures oli midagi valesti. Ja asi polnud sugugi tema 
lombakas 

jalas vaid pigem selles, et too jalg ei olnudki kõver. Too inimene kandis 
samasuguseid tumedaid rõivaid nagu Darnaway, aga kui te näete mõnda meest 
seismas teise mehe poosis, siis tajute kindlasti, et see poos on imelik ja ebaloomulik.» 

«Kas te tõesti tahate öelda,» hüüdis Payne judinaga, «et see oli keegi tundmatu?» 

«See oli mõrvar,» sõnas isa Brown. «Ta tappis Darnaway koidikul ja peitis laiba 
pimikusse, varjudes sinna ka ise. Pimik on suurepärane peidupaik, sest seal ei käi 
keegi, ja kui mõni sinna minema juhtubki, ei näe ta seal kuigi palju. Muidugi laskis 
mõrtsukas laiba kell seitse põrandale kukkuda, et saaks kogu asja seletada perekonna- 
needusega.» 

«Ma ei mõista,» ütles Payne. «Mispärast ei tapnud ta siis Darnawayd kell seitse, 
selle asemel et koormata end laibaga neljateistkümneks tunniks.» 

«Lubage, et küsin teilt veel midagi,» ütles preester. «Miks jäi foto tegemata? Aga 
sellepärast, et mõrtsukas tappis ta kindluse mõttes kohe pärast tõusmist, enne kui ta 
seda teha oleks saanud. Mõrvarile oli oluline, et ülesvõte ei jõuaks Darnawayde 
varade eksperdi kätte.» 

Tekkis hetkeline vaikus, siis jätkas preester vaiksemal toonil. 

«Kas mõistate, kui lihtne see on? Te ju ise taipasite ära ühe võimaluse, aga kogu 
lugu on veelgi lihtsam, kui arvasite teie. Te ütlesite, et on võimalik grimeerida 
inimest, nii et ta sarnaneks vana portreega. Aga veelgi lihtsam on teha nõnda, et 
võltsitud portree sarnaneks inimesega. Lühidalt öeldes — teatud mõttes on täiesti tõsi, 
et mingit Darnawayde needust pole iial olnud. Polnud mingit vana portreed ega 
vanaaegset värssi, polnud ka pärimust mehest, kes oma naisele surma tõi. Oli vaid 


väga õel ja väga nupukas mees, kes soovis teisele surma, et röövida temalt too, kes 
talle naiseks oli lubatud.» 

Järsku naeratas preester Payne'ile nukralt ent julgustavalt. «Korraks mõtlesite te 
vist, et ma pean silmas teid,» ütles ta, «aga teie polnud kaugeltki ainuke, kes toda 
maja sentimentaalsetel põhjustel külastas. Te tunnete ju toda inimest, õigemini küll 
arvate, et tunnete. Aga tolles mehes, keda teatakse kui Martin Woodi, kunstnikku ja 
asjatundjat vanavara alal, oli varjul sügavikke, mida ükski ta tuttavaist kunstnikest 
poleks osanud ära aimata. Teile on ju teada, et teda kutsuti portreesid hindama ja 

kataloogima, niisuguse aristokraatliku prahikasti puhul tähendas see lihtsalt 
ülesannet anda Darnawaydele teada, millised varandused nende valduses on. Neid 
poleks sugugi üllatanud, kui seal leidunuks asju, mida nad kunagi polnud tähele 
pannud. Portree tuli maalida hästi ja hästi tehtud see ka sai: Woodil oli ilmselt 
õiguski, kui ta väitis, et kui see portree pole Holbeini oma, siis on selle teinud 
vähemalt niisama geniaalne kunstnik.» 

«Ma olen peast täitsa segi,» sõnas Payne, «ning on veel tuhat asja, millest ma 
SUGUGI aru ei saa. Kust ta teadis, mismoodi Darnaway välja nägi? Mil viisil ta tema 
tegelikult tappis? Arstid ei mõista selle kohta praeguseni midagi kindlat öelda.» 

«Ma nägin meie noore daami käes fotot, mille Darnaway oli Austraaliast 
saatnud,» sõnas preester, «ning on olemas mitmeid võimalusi teateid hankida, kui uus 
pärija juba kord omaks on võetud. Neid üksikasju me ei pruugigi teada saada, ent 
raskusi pole siin mingisuguseid. Kas mäletate, et Wood käis pimikus Darnawayd 
abistamas — eks ole see ideaalne paik, et torgata teist näiteks mürgitatud nõelaga. 
Olid ju mürgid seal kõik käepärast. E1, uskuge mind, raskusi pole siin mingisuguseid. 
Küsimus, mis mind ummikusse viis, oli see: kuidas sai Wood viibida kahes kohas 
korraga. Kuidas sai ta alla tulemata võtta pimikust laiba ja seada selle aparaadi najale, 
nii et see paari sekundi pärast ümber kukuks, ja viibida samal ajal raamatukogus, 
otsides teatud raamatut? Ja ma olin nii rumal, et ei heitnud ainsatki pilku raamatutele 
raamatukogus, ning alles sellelt fotolt siin taipasin ma õnnekombel lihtsat tõde 
raamatu kohta, mis kõneleb paavst Johannast.» 

«Jätsite oma suurima mõistatuse kõige lõppu,» lausus Payne mornilt. «Mida 
paganat oli paavst Johannal selle kõigega pistmist?» 

«Ärge unustage ka raamatut mingitest asjadest Islandil,» õpetas preester, «või siis 
kellegi religioonist, keda kutsuti Friedrichiks. Jääb vaid üle küsida, mis masti mees oli 
kadunud lord Darnaway.» 

«Või nii,» märkis Payne süngelt. 

«Ma mõtlen, et ta oli haritud ja huumorimeelega ekstsentrik,» jätkas isa Brown. 
«Olles haritud, teadis ta, et sellist isikut nagu paavst Johanna pole olemas. Olles 
humoorikas, turgatas talle kindlasti pähe niisugune pealkiri nagu «Islandi mürkmaod» 
või midagi muud, mida 

polnud olemas. Julgeksin pakkuda kolmandaks pealkirjaks «Religioonist Friedrich 
Suure elus», asi, mida samuti polnud olemas. Kas ei tule teile nüüd pähe mõte, et just 
niisugused võiksid olla pealkirjad olematute raamatute selgadel ehk teiste sõnadega 
raamaturiiulis, mis polnudki raamaturiiul.» 

«Aa, nüüd saan ma aru, mida te tahate öelda. Seal oli siis salatrepp.» 

«Salatrepp üles tuppa, mille Wood isiklikult pimikuks välja valis,» sõnas preester 
noogutades. «Kurb küll, kuid pole midagi parata. See on nii hirmus tavaline ja rumal, 
niisama rumal olin ka mina selles üsnagi labases loos. Meil oli aga ka tegemist ehtsa 
vana, läpatanud, romantilise looga, kust ei puudunud ei allakäinud aadlisugu ega 


lagunev perekonnamõis — oli asjatu loota, et niisugusel puhul saab läbi ilma 
salakäiguta. See oli tõeline preestri salaurgas ning ma olen kõigiti ära teeninud, et 
mind sinna kinni pandaks.» 


VIII. = LENDAVATE KALADE LAUL 


Kärbseparvena keerlesid mr. Peregrine Smarti mõtted vaid üheainsa objekti ümber 
ning küllap sellepärast kordas ta alatasa ka üht ja sedasama nalja. See polnudki teab 
mis nali — ta lihtsalt küsis igalt vastutulijalt, kas too on juba näinud tema kuldkalu. 
Suurtele kulutustele viitas too nali muidugi ka, kuid on usutav, et südamepõhjas 
hindas mr. Smart nalja ennast ehk rohkem kui võimalust oma suuri kulutusi 
demonstreerida. Vesteldes naabritega uusehitiste kobaras, mis oli kerkinud endise 
küla-väljaku ümber, asus mr. Smart aega viitmata vestlust oma harrastusele suunama. 
Dr. Burdocki, otsustava lõuapartii ja sakslase kombel tahapoole kammitud juustega 
paljutõotava bioloogi puhul tuli Smartil teemavahetus kergesti. «Teid huvitab 
looduslugu — kas olete juba näinud mu kuldkalu?» Niivõrd ortodoksse evolutsionisti 
jaoks nagu dr. Burdock, oli kogu loodus kahtlemata üks, ent esimesel pilgul ei olnud 
seos siiski kuigi nähtav, sest spetsialistina oli dr. Burdock oma tähelepanu täielikult 
keskendanud kaelkirjaku iidsete eellaste uurimisele. Isa Browni, lähima provintsilinna 
kiriku vaimulikku kohates läbis isand Smart välkkiire mõtteahela, mis riivas teemasid 
Rooma, Püha Peetrus, kalur, kala — kuldkala. Jutuajamises mr. Imlack Smithi, 
kahkjaskollase näojumega, saleda, edevalt rõivastatud, kuid tagasihoidliku 
käitumisega pankuriga suunas mr. Smart vestluse vägivaldselt kulla vääringule, kust 
kuldkaladeni jäi vaid üks sammuke. Vestluses suure Idamaade uurija ja reisimehe 
krahv Yvon de Laraga (kellel oli küll prantsuse tiitel, kuid venepärane, võiks koguni 
öelda tataripärane nägu) ilmutas meie osav jutumees tugevat ja intelligentset huvi 
Gangese ning India ookeani vastu, juhtides jutu nõnda täiesti loomulikul viisil kuld- 
kalade esinemise võimalusele neis vetes. Mr. Harry Har-toppilt, väga rikkalt, kuid 
äärmiselt arglikult ja vaikselt noorelt härrasmehelt, kes alles hiljuti oli Londonist sel- 
lesse alevikku ilmunud, oli Smart viimaks välja pinninud 

tõsiasja, et kohmetu noormees ei tunne huvi kalapüügi vastu, ning lisanud siis: 
«Kui nüüd kalapüügist rääkida, siis — kas olete näinud mu kuldkalu?» 

Iseäralik oli kuldkalade juures aga see, et nad olidki kullast. Kalad moodustasid 
ühe osa eriskummalisest ja kallihinnalisest lelust, mis öeldi olevat valmistatud kellegi 
idamaise printsi veidra kapriisi rahuldamiseks. Mr. Smart oli lelu omandanud mingil 
väljamüügil või kusagil harulduste poes, kus ta sagedasti käis/ ajendatuna soovist kuh- 
jata oma majja unikaalseid ja täiesti tarbetuid asju. Toa teisest otsast vaadatuna paistis 
see mänguasi tavatult suure klaasnõuna, milles ujusid enneolematult suured elus 
kalad: lähemal vaatlusel selgus, et tegemist on tohutu, väga ilusasti puhutud, väga 
õhukese ja kergelt kumava veneetsia klaasist mulliga, mille õrnavärvilises hämaruses 
rippusid grotesksed kullast kalad, silmadeks suured rubiinid. Juba materjali poolest oli 
see ese omajagu väärt, kui palju aga veel lisaks, see sõltus kollektsionääride maailma 
haaravatest hullumeelsuse lainetest. Mr. Smarti uus sekretär, noormees nimega 
Francis Boyle, küll iiri päritolu ja seega juba loomult ettevaatamatu, oli siiski pisut 
üllatunud, kuuldes Smarti niivõrd vabalt rääkimas sellest oma kollektsiooni pärlist 
neile suhteliselt võõrastele inimestele, kes üsna juhuslikul kombel siinsesse ümbrusse 
olid sattunud. On ju kollektsionäärid küllaltki valvas rahvas ja vahel koguni salatsev 
seltskond. Oma uute kohustustega kohanemise käigus avastas mr. Boyle, et ta pole 


oma tunnetes sugugi üksi ning et teiste puhul ulatuvad need kergest imetlusest tõsise 
hukkamõistuni. 

«Ime küll, et keegi ta kõri läbi pole lõiganud,» tähendas Smarti toapoiss Harris 
selgesti tajutava mõnutundega, justkui valinuks ta vaid kunstipärasema viisi, et öelda: 
«Kahju küll.» 

«On lihtsalt erakordne, mismoodi ta oma asjad laokile jätab,» sõnas mr. Smarti 
arvepidaja Jameson, kes oli saabunud tööruumidest, et uut sekretäri abistada. «Ta ei 
pane isegi neid vanu nirusid krampe tolle vana ukselogu ette.» 

«Isa Browni ja doktori poolest pole katki midagi,» seletas mr. Smarti 
majapidajanna seletamatu ägedusega, mis tema arvamusi alati iseloomustas, «aga kui 
tegemist on välismaalastega, siis siin on asi kurjast. Ega siis asi pole ainult krahvis, 
too pangahärra on kah minu meelest natuke ülearu kollane, et inglane olla.» 

«Noh, noor Hartopp on igatahes küll pesueht inglane,» 

sõnas Boyle heasüdamlikult, «koguni sedavõrd, et ei saa omal algatusel ühtki sõna 
suust.» 

«Seda rohkem ta mõtleb,» ütles majapidaja. «Ta pole küll välismaalane, aga ta 
pole ka nii loll, kui pealtnäha paistab. Võõral ikka võõrad viisid,» lisas ta 
pahaendeliselt. 

Majapidaja hukkamõist oleks ehk veelgi süvenenud, kuulnuks ta vestlust, mis 
selsamal õhtupoolikul leidis aset tema isanda võõrastetoas, vestlust, mille teemaks 
olid küll kuldkalad, ent keskseks kujuks tikkus olema toosama vastik võõramaalane. 
Ei või öelda, et ta just palju kõnelnud oleks, kuid isegi ta vaikimises oli midagi 
tähendusrikast. Kuna ta istus üksteise otsa laotud patjadel, nägi ta välja kogukam kui 
muidu, ning tihenevas hämaruses tundus tema mongoliidne nägu kumavat kui kuu. 
Võib-olla oli see tuba ise, mis manas mehe näole ja hoiakusse midagi asiaatlikku, sest 
toas valitses enam või vähem hinnaliste lelude kaos, mille seas võis täheldada 
loendamatute idamaiste relvade, piipude ning nõude kumeraid vorme ja hõõguvaid 
värvitoone; idamaiseid muusikariistu ja värviliste ornamentidega käsikirju. Igatahes 
tundis Boyle vestluse jätkudes üha enam ja enam, kuidas patjadele toetuv, kahaneva 
valguse taustal mustendav inimkuju omandab hiiglasuure Buddha piirjooned. 

Vestlus oli üldist laadi, sest sellest võttis osa kogu kohalik elanikkond. Neil oli 
harjumuseks sageli üksteise poole sisse astuda ning käesolevaks hetkeks oli 
alevikuväljakut ümbritsevas neljas-viies majas elavatest inimestest moodustunud 
midagi klubisarnast. Nende majade seas oli Peregrine Smarti oma vanim, suurim ja 
kõige maalilisem; ta oli enda alla haaranud peaaegu terve väljakukülje, jättes ruumi 
vaid pisikesele villale, kus elas erukolonel nimega Varney, kes öeldavasti oli invaliid. 
Igal juhul polnud teda kunagi väljas ringi liikumas näha. Nende majade suhtes 
täisnurga all seisid kaks või kolm poekest,, mis rahuldasid aleviku lihtsamaid 
vajadusi, ning nurgal paiknes «Sinise Lohemao» trahter, kus peatus mr. Hartopp, 
Londonist saabunud võõras. Väljaku vastasküljel oli kolm maja: ühe oli enesele 
üürinud krahv de Lara, teise dr. Burdock ja kolmas oli ikka veel tühi. Väljaku neljan- 
das küljes asus pank koos selle külge ehitatud elamuga pankuri jaoks ning pikk plank, 
mis piiras mingiks tulevaseks ehituseks eraldatud maa-ala. Seega oli tegemist 
äärmiselt enesessesuletud asulaga ning seda miilide ulatuses ümbritseva maastiku 
suhteline lagedus jättis kogu- 

konna liikmed veelgi enam vaid üksteise seltskonda. Tol õhtupoolikul oli aga 
keegi võõras sellesse võluringi tunginud: see oli kirvenäoga, sõjakalt turritavate 
kulmude ja vuntsidega mees, nii viletsalt riides, et pidi küll olema kas mõni miljonär 


või hertsog (nagu arvati), kui oli julgenud tulla vana kollektsionääriga äri ajama. Ent 
«Sinises Lohemaos» tunti teda lihtsalt kui mr. Harmerit. 

Mr. Harmerile oli veel kord korratud kiidulaulu võrratutele kuldkaladele ja ka 
kriitikat nende hooldamise aadressil. 

«Kõik aina räägivad, et ma hoiaksin neid hoolikamalt luku ja riivi taga,» rääkis 
mr. Smart, heites üht kulmu kergitades üle õla pilgu oma palgalisele, kes seisis ta selja 
taga, paar äripaberit käes. Smart oli ümara näo ja kehaga väike vana mees, kes üsnagi 
meenutas kiilaspäist papagoid. «Jameson, Harris ja teisedki muudkui norivad mu 
kallal, et miks ma uksi riivi ei pane, justkui oleks mu maja mõni keskaegne kindlus, 
aga tegelikult on nood vanad närused roostes krambid liiga keskaegsed, et kellegi 
sissetungi takistada, arvan ma. Mina loodan hea õnne ja kohaliku politsei peale.» 

«Parimadki lukud ja riivid ei suuda igakord inimest sisse pääsemast hoida,» sõnas 
krahv. «Kõik sõltub sellest, kes see on, kes sisse tahab pääseda. Oli üks vana hindu, 
erak, kes elas ihualasti üksipäini koopas, ent ometi tungis läbi kolme armee, mis 
Mogulit valvasid, ja võttis ära suure rubiini türanni turbanilt ning läks ühegi kriimuta 
tagasi nagu vari. Ta tahtis vaid selle maailma vägevaile õpetada, kui tühised on aja ja 
ruumi seadused.» 

«Kui noid tühiseid aja ja ruumi seadusi tõsiselt uurida,» märkis dr. Burdock 
kuivalt, «siis saadakse tavaliselt teada, mismoodi selliseid trikke tehakse. Lääne 
teadus on idamaist maagiat üsna põhjalikult valgustanud. Kahtlemata võib juba 
hüpnoosi ja mõjutamise abil paljugi korda saata, rääkimata siis veel mustkunstist.» 

«Rubiin ei asunudki kuninglikus telgis,» ütles krahv oma uneleval viisil, «erak 
leidis selle sadade telkide seast.» 

«Kas ei saa seda kõike seletada telepaatiaga?» päris doktor teraval toonil. 

Küsimus kõlas seda teravamalt, et sellele järgnes rusuv vaikus, otsekui oleks 
väärikas idamaine rändur igasuguse viisakuseta magama uinunud. 

«Ma palun vabandust,» lausus ta, ajades end äkitselt 

naeratades sirgu. «Unustasin, et me kõnelesime sõnade abil. Idas kõneleme me 
mõtete abil ja sel viisil mõistame üksteist alati. Kummaline, kuidas inimesed 
kummardavad sõnu ja piirduvadki vaid sõnadega. Ega asi ise sellest ju ei muutu, et te 
seda, mida kunagi nimetasite lolluseks, nüüd telepaatiaks kutsute. Kui inimene mööda 
mango-puud taevasse ronib, siis ei muuda see asja, kui te seda üksnes levitatsiooniks 
nimetate, selle asemel et öelda — see on selge vale. Kui keskaegne nõid mind 
nõiakepi vii-pel siniseks paavianiks moondaks, ütleksite teie kindlasti, et see on vaid 
atavism!» 

Hetkeks nägi doktor välja, nagu tahtnuks ta öelda, et see polekski teab kui suur 
muudatus. Ent enne kui tema ärritus selle või mõne muu väljapääsu leidis, sekkus jär- 
sult asjasse mees nimega Harmer. 

«Tõsi jah, nood india mustkunstnikud mõistavad korda saata veidraid asju, kuid 
ma olen tähele pannud, et enamasti teevad nad seda ikka Indias. Neil on nagu mingi 
omavaheline salaliit või siis on tegemist massipsühhoosiga. Ma ei usu, et inglise külas 
oleks kunagi selliseid trikke tehtud, ja seega on meie ühise sõbra kuldkalad vist küll 
igati väljaspool ohtu.» 

«Jutustan teile ühe 100,» alustas de Lara oma liikumatul viisil, «mis ei juhtunud 
sugugi Indias, vaid ühe inglise sõjaväebaasi ees Kairo kõige moodsamas linnajaos. 
Võretatud raudvärava taga seisis tunnimees ja vaatas võre-varbade vahelt tänavale. 
Värava ette ilmus paljasjalgne kohalikus riietuses kerjus, kes nõudis sõdurilt 
hämmastavalt selges ja peenes inglise keeles teatud ametlikku dokumenti, mida hoiti 
ohutuse mõttes barakis. Loomulikult seletas sõdur kerjusele, et ta ei tohi teda sisse 


lasta. Mees vastas naeratades: «Mida tähendab sees ja mida tähendab väljas?» Sõdur 
põrnitses endistviisi halvakspaneval ilmel raudvarbade vahelt välja, kui ta vähehaaval 
hakkas aru saama, et ehkki ei tema ega võre polnud paigalt liikunud, seisis tema nüüd 
ometi tänaval ja vahtis võre vahelt barakihoovi, hoovis aga seisis kerjus, endiselt lii- 
kumatu ja naeratav. Ja kui nüüd kerjus maja suunas minema nakkas, võttis vahisõdur 
kokku kogu oma järelejäänud arunatukese ning hõikas hoiatuse kõigile sõduritele, kes 
võre taga hoovis viibisid, et nad mehe kinni võtaksid. «Välja sa sealt niikuinii ei 
pääse,» sõnas sõdur tigedalt. Seepeale lausus kerjus kõlaval häälel: «Mida tähendab 
sees ja mida tähendab väljas?» Ja sõdur, kes 

ikka veel jõllitas nendesamade varbade vahelt välja, mõistis, et võre oli nüüd jälle 
tema ja tänava vahel, tänaval aga seisis kerjus, puutumata ja naeratav, mingi paber 
käes.» 

Esimest korda võttis nüüd sõna pankur Imlack Smith, ikes seni, siledaks 
kammitud tume pea langetatud, oli vaibamustrit silmitsenud. 

«Kas kõnealuse dokumendi vargusel oli ka tagajärgi?» 

«Teie professionaalne vaist ei eksi, sir,» vastas krahv halastamatu 
vastutulelikkusega. «See oli suure tähtsusega paber. Tagajärjed olid rahvusvahelised.» 
«Ma loodan, et selliseid asju ei juhtu kuigi sageli,» sõnas mr. Hartopp momilt. 

«Ma ei räägi asja poliitilisest tähtsusest,» ütles krahv tõsiselt, «vaid üksnes 
filosoofilisest. Kõik see näitab, kuidas tark inimene võib ületada aja ja ruumi tõkkeid 
ja nendega nii-öelda manipuleerides lausa teie silme all maailma pahupidi pöörata. 
Aga teil on ju nii raske uskuda, et vaimujõud on tegelikult palju tugevam kehalisest 
jõust.» 

«Heakene küll,» sõnas vana Smart reipalt, «ma ei taotlegi mingit autoriteeti 
vaimujõu küsimuses. Mida aga ütlete teie, isa Brown?» 

«Ainuke asi, mis mind hämmastab,» vastas väike preester, «on see, et nood 
üleloomulikud teod, millest me seni kuulnud oleme, on kõik vargused. Vaimuvõtteid 
kasutav vargus on aga minu meelest samasugune vargus nagu vargus kehaliste võtete 
abil.» 

«Isa Brown on väikekodanlane,» märkis mr. Smith naeratades. 

«Tunnen selle inimliigi vastu suurt sümpaatiat,» sõnas isa Brown. «On ju 
väikekodanlane üksnes inimene, kellel on õigus, ilma et ta ise teaks, miks.» 

«Minu jaoks on kogu see jutt ülearu tark,» ütles Hartopp siiralt. 

«Vahest prooviksite kõnelda sõnadeta, nagu paneb ette, krahv,» soovitas isa 
Brown naeratades. «Tema teeks algust tähendusrikka vaikimisega ning teie poolt 
oleks vastuseks äge sõnatusetulv.» 

«Ka muusika abil võib üht-teist öelda,» ümises krahv unelevalt. «See oleks 
sõnaohtrast kõnest igati parem.» 

«Jah, muusikat mõistaksin ma paremini,» lausus noormees vaikselt. 

Boyle oli kogu vestlust jälginud kummalise sisemise valvsusega, sest enam kui 
ühe kõneleja olekus oli midagi, 

mis tundus talle tähendusrikas või isegi imelik olevat. Kui aga jutt muusikale 
kaldus ja elegantset pankurit, kes asjaarmastajana oli küllaltki hea muusik, esineda 
paluti, meenusid noorele sekretärile kohkumusega tema ametikohustused ning ta 
juhtis oma peremehe tähelepanu asjaolule, et tema arvepidaja seisab ikka veel 
kannatlikult sealsamas, paberid käes. 


«Oh, las need praegu olla, Jameson,» sõnas Smart tõtakalt. «Tahtsin ainult üht- 
teist teada oma pangaarve kohta, aga küllap ma uurin hiljem mr. Smithilt järele. Te 
ütlesite, et tšello, mr. Smith ...» 

Ent äriasjade jahedast hingusest piisas, et hajutada transtsendentaalse vestluse 
õhkkond, ning külalised hakkasid vähehaaval hüvasti jätma. Viimaseks jäi pankurist 
muusikamees Imlack Smith: kui kõik ülejäänud läinud olid, siirdusid tema ja ta 
võõrustaja kõrvaltuppa, kus hoiti kuldkalu, ning sulgesid enda järel ukse. 

Maja oli kujult pikk ja kitsas, selle teisel korrusel oli katusega rodu ning siinseid 
ruume kasutas majaperemees isiklikult: need koosnesid magamistoast, riietumistoast 
ja veel ühest, tagumisest toast, kuhu mõnikord paigutati ööseks peremehe 
hinnalisemad varad, et mitte jätta neid .alumisele korrusele. Rõdu, nagu ka viletsasti 
suletav uks selle all, valmistas ohtrasti muret majapidajannale, arvepidajale ja 
teistelegi, kes kahetsusega kõnelesid kollektsionääri hooletusest. Tõele au andes oli 
vana kaval härrasmees ettevaatlikum, kui pealtnäha tundus. Ta ei ilmutanud erilist 
usku vana maja iganenud lukkude ja riivide vastu, mille pärast majapidajanna, neid 
kasutult vedelemas ja roostetamas nähes, lakkamatult hädaldas. Isand Smart pidas 
silmas palju olulisemat kaitseabinõu. Ta pani oma kuldkalad alati ööseks magamistoa 
taga asuvasse kambrisse ja magas ise nende kõrval, nii-öelda püstol padja all. Ning 
kui Boyle ja Jameson, kes ootasid peremehe naasmist jutuajamiselt tEte-ä-tete, lõpuks 
ust avanemas ja nende leivaisa nähtavale ilmumas nägid, kandis Smart suurt klaasnõu 
süles niisama aupaklikult, nagu oleks tegemist pühaku säilmetega. 

Väljas virvendas viimane loojakukuma veel väljakunur-kades, toas aga olid tuled 
juba süüdatud ning kahe valguse segunedes kumas värviline kera nagu mõni tohutu 
juveel ja tulena hõõguvate kalade fantastilised siluetid lasksid klaaskuuli tõepoolest 
paista mingi müstilise talismanina, meenutades kummalisi kujutisi, mida selgeltnägija 
näeb 

«saatusekristallis». Vanamehe selja tagant paistis Imlack Smithi kahkjas, sfinksi 
meenutav näolapp. 

«Lähen täna Londonisse, mr. Boyle,» sõnas Smart tavalisest tõsisemal toonil. 
«Mr. Smith ja mina tahame jõuda kolmveerand seitsmesele rongile. Mulle meeldiks, 
kui teie,. Jameson, magaksite täna teisel korrusel minu tubades: kui panete klaaskuuli 
tahatuppa nagu tavaliselt, on ta seal täiesti väljaspool ohtu. Ehkki ma ei usu, et midagi 
juhtuda võiks.» 

«Alati võib midagi juhtuda,» sõnas mr. Smith naeratades. «Te vist panete 
tavaliselt endale püstoli padja alla. Vahest jätate selle praegugi siia.» 

Peregrine Smart ei vastanud, mehed väljusid majast ja hakkasid astuma piki teed, 
mis kulges ringi ümber väljaku. 

Sekretär ja arvepidaja magasid sel ööl, nagu kästud, peremehe magamistoas. 
Täpsemalt öeldes magas Jameson riietumisruumis, aga tubadevaheline uks jäeti lahti 
ja nii olid kaks järjestikku asuvat tuba justkui üks. Ainult et magamistoal oli suur 
klaasuks, mis avanes rõdule, ning selle teisest otsast pääses siseruumidesse, kuhu 
ohutuse mõttes olid paigutatud kuldkalad. Boyle tiris oma voodi toa teise otsa, et 
tõkestada sissepääsu tahatuppa, pistis revolvri padja alla, riietus lahti ja ronis voodisse 
tundega, et on võtnud kasutusele kõik võimalikud ettevaatusabinõud võimatu ja 
ebatõenäolise sündmuse ärahoidmiseks. Mingit tavalise murdvarguse ohtu ei paistnud 
küll olevat ning mis puutus murdvargusse vaimujõu abil, millest pajatasid krahv de 
Lara rändurilood, siis kaldusid Boyle'i mõtted une eel noile juttudele üksnes seepärast, 
et need olid just niisugused mõtted, millest koosnevad unenäod. Peagi saidki mõtetest 
unenäod, vaheldumisi unenägudeta unega. Vana ametnik oli veidi rahutum kui hari- 


likult, aga kui ta oli tavalisest pisut kauem mõtisklenud ning oma lemmikhädaldusi ja 
hoiatusi korrutanud, läks temagi voodisse ja uinus. Kuuvalgus lõi eredamalt särama ja 
kahanes siis jälle rohelise väljaku ning hallide maja-kobarate kohal üksilduses ja 
vaikuses, kus ei paistnud olevat ühtki inimese soost tunnismeest. Ning just siis, kui 
koidiku valendavad praod halli taeva nurkades olid juba nähtavaks saanud, saigi kogu 
see kummaline lugu teoks. 

Boyle, noorem ja seega ka tervem meie kahest magajast, oli loomulikult ka 
raskema unega. Ehkki ärkvel olles igati tragi, tuli tal unest ärgates alati võidelda raske 
koormaga. Lisaks vaevasid Boyle'i veel unenäod, mis praegu kaheksajala 

kombitsatena ta virguvate meelte külge klammerdusid. Unenägu oli paljudest 
asjadest koosnev tohuvabohu, millesse põimus noormehe viimane õhtune pilguheit 
rõdult alla hallile maanteele ja rohelisele väljakule. Kuid teed ja väljak muutusid, 
vahetasid kohta ja keerlesid peadpööritaval kombel, saateks madalahäälne kume 
müra, mis kõlas justkui maa-aluse jõe hääl ning tõenäoliselt polnud miski muu kui 
vaid vana mr. Jamesoni norskamine riietumistoas. Ent magaja meeltes ühendusid 
müra ja liikumine mingil ähmasel moel krahv de Lara sõnadega tarkusest, mis aja ja 
ruumiga manipuleerides maailma pahupidi võib pöörata. Unenäos tundus talle, et 
mingi tohutu tümisev masinavärk kusagil maailma südames tõepoolest nihutab terveid 
maastikke siia ja sinna, mille tulemusena maailma kaugeimgi paik võib korraga asuda 
inimese oma koduaias, koduaed aga kaduda kaugetele meretagustele maadele. 

Esimene asi, mida Boyle selgesti tajus, oli laul, saateks mingi iseäraliku metalse 
kõlaga pill: laul kõlas võõrapäraselt ning seda esitav häälgi oli võõras, ühtaegu aga 
ometi mingil moel tuttavlik. Ning Boyle ei suutnud kuidagimoodi otsustada, kas ta 
neid värsse siiski ise unes ei 100. 

Radadelt kaugeilt kas merelt või maalt 

lennates kalad kõik tulevad. 

Pole siit ilmast see hääl mis nad äratab 

vaid on ... 

Vaevaga tõusis Boyle püsti ja nägi, et ta kaaslane on juba voodist tõusnud: 
Jameson vahtis rõduaknast välja ja käratas midagi kellelegi, kes seisis all tänaval. 

«Kes seal on?» nõudis ta kurjalt. «Mida te siit otsite?» 

Erutatult pöördus Jameson siis Boyle'i poole ja ütles: «Väljas hulgub keegi ringi. 
Ma teadsin, et see asi pole sugugi ohutu. Mina igatahes lähen alla ja panen ukse riivi, 
öeldagu mis tahes.» 

Jameson jooksis ärevalt alla ja Boyle kuulis, kuidas eesukse riivid kolisesid. Boyle 
ise läks välja rõdule ja heitis pilgu pikale hallile maanteele, mis kulges majast mööda, 
ning talle tundus, et näeb ikka veel und. 

Hallile teelindile, mis lookles läbi lageda soomaastiku ja tillukese inglise alevi, 
tekkis kogu, mis võinuks olla ilmunud otse džunglist või mõnelt idamaiselt turult — 
tegelane krahvi fantastilistest lugudest, «Tuhande ja ühe 

öö» lugude kangelane. Tontlik hallikas aovalgus, mis kõigile esemetele piirjooned 
annab ja ühtaegu nad värvituks muudab, sedamööda kuidas idast tulvav valgus levib, 
kerkis tasapisi nagu hallikas gaasriidest linik ning nähtavale ilmus võõramaises rüüs 
inimkogu. Kummaline merekarva, suur ja õhuline sall ümbritses mehe pead nagu 
turban ning varjas ka nägu ja lõuga, olles nõnda pigem kapuutsi sarnane. Mis puutub 
mehe näosse, siis varjas too peakate seda nagu mask, sest oli tihedasti pea ümber 
mähitud justkui loor. Laulja pea oli kummargil veidra välimusega hõbedase või 
mõnest muust metallist muusikariista kohal, mis kujult meenutas isepärase vormiga 


viiulit. Pilli mängiti mingi hõbedast kammi meenutava riistapuu abil, pilli-helid oli 
imelikult kõrged ja kimedad. Veel enne kui Boyle jõudis suu avada, kõlas burnuse 
varjust toosama lummutav võõrapärane laul enam-vähem samade sõnadega: 

Nii nagu pesapuule laskub kuldne lind, nii, kuldsed kalakesed, leidke mind. Mind 
leidke ... 

«Teil pole selleks mingit õigust!» hüüdis Boyle jõuetult, taipamata õieti isegi, 
mida ütleb. 

«Mul on õigus kuldkaladele,» vastas võõras ja tema toon meenutas rohkem küll 
kuningas Saalomoni kui jala-mehest beduiini räbaldunud, sinises rüüs. «Ja nad 
tulevad mu juurde! Tulge!» 

Võõras võttis akordi oma kummalisel viiulil ning ta hääl valjenes viimaseid sõnu 
hüüdes. Kostis luust ja lihast läbitungiv heli ning veel üks nõrgem heli justkui esimese 
vastukaja, võbelev sosin. See hääl kostis pimedast toast Boyle'i selja taga, kus asus 
klaaskuul kuldkaladega. 

Boyle pöördus sinnapoole ja samal ajal muutus toast kostnud kaja pikaks, 
elektrikella häält meenutavaks helinaks, ning seejärel kostis nõrk prahvatus. Hetkest, 
mil Boyle rõdult võõrast hüüdis, oli möödas vaid mõni sekund, kuid vana arvepidaja 
oli juba trepist üles jõudnud, hingeldades veidike, sest ta oli üsnagi eakas härrasmees. 

«Ma panin ukse igaks juhuks lukku,» sõnas ta. 

«Alles takkajärele,» vastas Boyle pimeda toa teisest otsast. 

Jameson järgnes talle tuppa ja leidis noormehe põrnit-semas põrandat, mis oli 
kaetud tillukeste, värvilisest klaasist kildudega, nagu lebanuks seal tükike purunenud 
vikerkaart. 

«Mis tähendab alles takkajärele?» alustas Jameson. 

«Ma tahan öelda, et varandus on juba läinud,» vastas Boyle. «Lendas minema. 
Kalad lendasid minema, kui meie araablasest sõber neile vilega märku andis nagu 
numbrit sooritavatele tsirkusepenidele.» 

«Aga kuidas ta sai?» pahvatas arvepidaja, nagu olnuks selline asjade käik midagi 
väga sündmatut. 

«Läinud nad igatahes on,» nentis Boyle lühidalt. «Katkine nõu on siin, seda 
korralikult avada oleks olnud väga aeganõudev, aga puruks saab seda lüüa üheainsa 
sekundiga. Ja kalad on läinud. Jumal teab kuidas, ehkki ma arvan, et tollelt tegelaselt 
tuleks igatahes järele küsida.» 

«Me raiskame asjatult aega,» sõnas Jameson, kes oli juhtunust täiesti segane. «Me 
peaksime talle sedamaid järele minema.» 

«Parem oleks kohe politseisse helistada,» vastas Boyle, «Nemad oma telefonide ja 
mootorsõidukitega jõuavad temast ette paremini, kui meie seda suudaksime, joostes 
ööriietes läbi aleviku. Aga on võib-olla asju, mida koguni politseiautod ja kiirtelegraaf 
ennetada ei jõua.» 

Sellal kui Jameson helistas ja erutatud häälel politseijaoskonnaga kõneles, läks 
Boyle tagasi rõdule ja heitis kiiruga veel kord pilgu hallikast aovalgusest paistvale 
maastikule. Polnud mingit märki turbaniga mehest ega ka ühtki muud elumärki, välja 
arvatud väike sagin «Helesinise Draakoni» võõrastemajas, mida asjatundlik silm ehk 
oleks tähele pannud. Aga Boyle märkas alles nüüd esmakordselt täie teadvusega üht 
asja, mida ta alateadlikult juba varemgi oli tähele pannud. See oli nagu teadvuse 
sügavusse mattunud fakt, mis enesele visalt tähendust nõuab. Asi oli lihtsalt selles, et 
hallikas maastik polnudki läbinisti hall: kõigi nende värvita värvivarjundite hulgas oli 
peidus üks kuldne täpp — lamp, mis põles ühes välja-kuäärsetest majadest. Miski, 
mis vahest polnudki täiesti mõistusepärane, laskis Boyle'il aimata, et tuli oli põlenud 


pimeduses kogu öö ja hääbus alles koidikul. Boyle loendas maju ning tema 
rehkendused andsid tulemuse, mis klappis millegagi hästi kokku, ainult et Boyle ei 
osanud öelda, millega just. Igal juhul oli aga ilmsesti tegemist krahv Yvon de Lara 
majaga. 

Vahepeal oli mitme politseiniku saatel saabunud inspektor Pinner ning võtnud 
kiiresti ja otsustavalt üht-teist ette, teades väga hästi, et tolle hinnalise lelu absurdsus 
võib kogu juhtumi tähtsuse ajalehtede veergudel tugevasti üle 

paisutada 

. mspektor 

uuris kõike, 
mõõtis kõike, kirjutas üles kõikide arvamused, võttis kõikide sõrmejäljed, ärritas kõik 
inimesed üles ja leidis end lõppude lõpuks silmitsi tõsiasjaga, mida ta ei suutnud 
uskuda. Mingi araablane kusagilt kõrbest oli saabunud mööda maanteed, jäänud 
seisma mr. Peregrine Smarti maja ees, kus hoiti kuldkalu. Seejärel oli too mees 
laulnud või esitanud luuletuse, klaas-nõu oli plahvatanud nagu pomm ja kalad olid 
haihtunud ohku. Inspektorit ei lohutanud sugugi, et võõramaalasest krahv pehmel, 
nurruval häälel seletas, et just niimoodi avarduvadki inimkogemuse piirid. 

Väikese külakogukonna iga liikme suhtumine toimunusse oli väga iseloomulik. 
Peregrine Smart oli Londonist naasnud järgmisel hommikul ja oma kaotusest kuulda 
saanud. Loomulikult oli ta vapustatud, kuid tolles väikeses vanas härrasmehes oli 
midagi sportlikku ja vaprat, mistõttu ta pisike uhkeldava hoiakuga kogu alati veidike 
isavarblast meenutas, ja seega ilmutas ta pigem agarust otsinguis kui meeleheidet 
kaotuse puhul. On mõistetav, et mees nimega Harmer, kes oli saabunud külasse 
kavatsusega kuldkalad ära osta, oli hommikul kalade kadumisest kuulda saades veidi 
turris. Ent tema sõjakalt püstised vurrud ja kulmupuhmad paistsid kõnelevat millestki 
enamast kui lihtlabane pettumus ning tema pilk oli valvas, võiks koguni öelda 
kahtlustav, kui ta selle meie seltskonnale suunas. Kahkjaskollase näoga pankur, kes 
samuti Londonist naasnud oli, ehkki veidi hilisema rongiga, näis nende säravate 
silmade liikuvat pilku magnetina enesele tõmbavat. Ülejäänud seltskonnaliikmetest 
oli isa Brown enamasti vait, kui teda just ei kõnetatud, ja juhmistunud Hartopp vaikis 
sageli isegi siis, kui teda kõnetati. 

Ent krahv de Lara polnud mees, kes oleks lasknud mööda minna juhusel, mis 
pakkus ilmse võimaluse rõhutada oma vaateid. Krahv naeratas arstile, oma 
ratsionalistist rivaalile nagu inimene, kes teab väga hästi, kuidas teist oma meeldiva 
käitumisega ärritada. 

«Te kahtlemata tunnistate, doktor,» sõnas ta, «et vähemalt mõned neist lugudest, 
mida te nii võimatuks pidasite, tunduvad praegu palju tõepärasematena kui toona. Kui 
samasugune närudes mees nagu see, keda kirjeldasin mina, on võimeline üheainsa 
sõna abil põrmustama tahkest ainest nõu, mis asetseb nelja seina vahel majas, mille 
ees mees seisab, siis võib juhtunut ehk nimetada üheks näiteks vaimujõu ja 
materiaalsete tõkete kohta.» 

«Või siis näiteks sellest, mida väitsin mina,» sõnas doktor teraval toonil, 
«kõneldes teadmistest, mille abil saab näidata, kuidas niisuguseid trikke tehakse.» 

«Kas tahate tõega öelda, doktor,» päris Smart erutatult, «et suudate seda 
mõistatust teaduslikult valgustada?» 

«Ma võin valgustada seda, mida krahv mõistatuseks nimetab,» seletas doktor, 
«ehkki see pole mingi mõistatus. Selles osas on kõik täiesti selge. Heli on ju üksnes 
vibratsioonilaine ja vibratsioon on võimeline ka klaasi purustama, kui seda tekitav 


heli on teatavat liiki ja ka klaas teatavat liiki. Too mees ei seisnud sugugi maanteel 
ega mõtisklenud — tegevus mida krahv peab ideaalseks idamaiseks vestlusvõtteks. Ta 
andis lauldes valjul häälel teada, mida ta tahab, ning tekitas muusikariistal kirrieda- 
toonilise heli. See tuletab meelde mitmeid katseid, kus just sel viisil on purustatud 
teatava koostisega klaasi.» 

«Nagu näiteks katsed,» seletas krahv kergel toonil, «kus mitu kenakest tükki kulda 
äkitselt olemast lakkavad.» 

«Näe, sealt tuleb inspektor Pinner,» tähendas Boyle. «Omavahel öeldes kaldun ma 
arvama, et tema peaks doktori loomulikku seletust samasuguseks muinasjutuks nagu 
krahvi üleloomulikku lahendust. See mr. Pinner on väga skeptiline, eriti mis puutub 
minusse. Mul on tunne, et ta kahtlustab mind.» 

«Ja minul on tunne, et me kõik oleme kahtluse all,» ütles krahv. 

Sattumine kahtluse alla sundiski Boyle'i küsima nõu isa Brownilt. Ning mõni tund 
hiljem selsamal päeval jalutasid nad parajasti koos ümber alevikuväljaku, kui preester, 
kes teise juttu kuulates kortsus kulmul maha oli vahtinud, äkitselt seisma jäi. 

«Kas näete?» küsis ta. «Keegi on siin kõnniteed pesnud — just seda maalappi siin 
kolonel Varney maja ees. Ei tea, kas seda tehti eile.» 

Tõsisel ilmel silmitses isa Brown kitsast ja kõrget maja, millel olid triibulised, 
millalgi erksavärvilised, nüüdseks aga juba tuhmunud päikesekatted. Kõik pilud ja 
praod, mis võimaldasid heita pilku maja sisemusse, tundusid seetõttu väga tumedaina, 
kontrastina hommiku-valguses kullendavale majaseinale olid need tegelikult peaaegu 
mustad. 

«See on vist kolonel Varney maja?» küsis isa Brown. «Tema on minu teada ka 
Idamaadelt tulnud. Mis mees ta on?» 

«Ma pole teda kunagi näinud,» kostis Boyle. «Mul on? tunne, et tegelikult pole 
teda keegi näinud peale doktor Burdocki ning ega doktorgi temaga vist rohkem ei 
kohtu, kui see hädapärast tarvilik on.» 

«Hüva, ma lähen korraks teda vaatama,» sõnas isa Brown. 

Suur paraaduks avanes ja neelas pisikese preestri ning tema kaaslane jäi juhmil 
ning mõttelagedal ilmel ust põrnitsema, otsekui kaheldes, kas see veel üldse kunagi 
avaneb. Ent mõne minuti pärast avanes uks siiski ning majast väljus endistviisi 
naeratav isa Brown, et jätkata oma aeganõudvat rännakut ümber nelja tee 
ristumiskoha. Kohati tundus, nagu oleks isa Brown kõnealuse maja sootumaks 
unustanud, ta tegi möödaminnes mõned märkused ümbruskonna ajaloo, sotsiaalsete 
probleemide või arengu-väljavaadete kohta. Ta seletas midagi panga juurde rajatava 
uue tee pinnasest, pilk suunatud kaugusse, väljaku taha ja näoilme mittemidagiütlev. 

«Ühismaa. Mul on tunne, et siin peaks kohalik rahvas oma sigu ja hanesid 
karjatama, kui neid vaid oleks, praegu aga on see vaid nõgeste ja ohakate taimelava. 
Kui kahju, et see, mis algselt pidi olema suur ilus aas, on praeguseks muutunud 
väikeseks räpaseks jäätmaalapiks. See seal vastas on vist doktor Burdocki maja?» 

«Jah,» vastas Boyle, peaaegu võpatades selle muuseas öeldud lause ootamatusest. 

«Heakene küll,» lausus isa Brown, «ma arvan, et meil on vist aeg jälle tuppa 
minna.» 

Kui nad Smarti majauksest sisse läksid ja trepist üles sammusid, jutustas Boyle 
siin koidikul toimunud draama üksikasjadest veel kord.» 

«Ega te ometi uuesti veidikeseks tukkuma ei jäänud?» päris isa Brown, «nii et 
kellelgi jäi aega ronida rõdule, sellal kui Jameson alla uksi sulgema jooksis?» 


«Ei,» vastas Boyle. «Selles olen ma küll täiesti kindel. Ma ärkasin selle peale, et 
kuulsin Jamesoni rõdult võõrale midagi hüüdmas, siis kuulsin, kuidas ta alla jooksis ja 
uksekrambid kohale asetas, ning siis olin ma paari hüppega juba ise rõdul.» 

«Või oli ehk võimalik vahepeal kusagilt mujalt sisse lipsata? Ehk on majal peale 
eesukse veel mõni sissepääs?» 

«Minu teada mitte,» vastas Boyle kaalukalt. 

«Peaks vist siiski järele vaatama, kas pole nii,» sõnas isa Brown vabandaval toonil 
ja kiirustas taas hääletult 

trepist alla. Boyle jäi esimesse magamistuppa preestrile üsna nõutul pilgul järele 
vaatama. Suhteliselt lühikese ajavahemiku järel ilmus ümar, talupoegliku olekuga 
kogu taas trepile, meenutades laialt naeratavat hernetonti. 

«Ei ole. Paistab, et sellega on sissepääsu küsimus lahendatud,» seletas hernetont 
reipalt. «Ning ma arvan, et nüüd kus kõik on nii-öelda pihu peal, saame me teha 
kokkuvõtte sellest, mis meil teada on. See on üks üsnagi veider lugu.» 

«Mis te arvate,» päris Boyle, «kas krahvil või kolonelil, võis selle looga midagi 
pistmist olla, või mõnel idamaisel rännumehel? Mis te arvate, kas see oli — 
üleloomulik?» 

«Ma ütlen teile vaat mida,» kostis preester tõsiselt, «kui krahv või kolonel või 
ükskõik kes teie naabritest riietas end araablaseks ja pimedas maja juurde hiilis,, siis 
oli see tõepoolest üleloomulik tegu.» 

«Mida te tahate sellega öelda?» 

«Aga seda, et too araablane ei jätnud enesest maha jalajälgi,» vastas isa Brown. 
«Teie lähimad naabrid on ühelt poolt kolonel ja teiselt poolt pankur. See kobe puna- 
kas pinnas teie ja pangamaja vahel oleks ju paljastele jalgadele kleepunud otsekui kips 
ja punaseid jälgi oleksid kõik kohad täis olnud. Ma riskisin vapralt koloneli nappi 
kannatust proovile panna ning tegin kindlaks, et ukseesist sillutist pesti eile ja mitte 
täna. Tänav oli piisavalt märg ja märjad jäljed jäänuksid sellest kogu teele. Niisiis, kuf 
tegemist olnuks krahvi või doktoriga vastasasuvaist majadest, siis oleksid nad 
muidugi saanud tulla ka üle väljaku. Ent see oleks paljajalu olnud äärmiselt 
ebamugav, sest väljak on üleni täis okkaid ja ohakaid ja kõrvenõgeseid. Kindlasti 
oleks miski tulijale jalga torganud ning see oleks ka jäljed jätnud. Seda muidugi juhul, 
kui ta polnud, nagu teie ütlete, üleloomulik olend.» 

Pinevalt uuris Boyle oma vaimulikust sõbra tõsist ja läbitungimatut nägu. 

«Kas te tahate öelda, et ta seda oligi?» küsis ta viimaks. 

«lial ei tohi unustada üht üldkehtivat tõsiasja,» sõnas isa Brown pärast lühikest 
vaikust. «Mõni asi võib tihtipeale olla liiga lähedal selleks, et olla nähtav, nii nagu 
näiteks inimene ei ole võimeline nägema iseennast. Oli üks mees, kellel oli teleskoopi 
vaadates putukas silmas ning ta avastas, et Kuul elutseb kõige uskumatuma kujuga 
lohemadu. Mulle on räägitud, et kui inimene kuuleb omaenda hääle täpset 
reproduktsiooni, siis kostab see 

talle kui võõras hääl. Samal viisil paneme me vaevalt tähele asju, mis asuvad meie 
elus esiplaanil, ja kui me neid ka märkaksime, tunduksid nad meile ülikummalistena. 
Kui aga varem esiplaanil asunud ese satub keskmisele kaugusele, kaldume me 
arvama, et see asub kaugel. Tulge korraks veel välja. Ma tahan teile näidata, kuidas 
kogu asi pisut teiselt seisukohalt välja näeb.» 

Juba oligi isa Brown jalul ja jätkas trepist alla minnes juttu, ehkki kobamisi, 
otsekui mõtleks ta valjusti. 


«Krahv ja idamaine atmosfäär mängivad siin samuti kaasa, sest niisuguste 
juhtumite puhul nagu see siin, sõltub kõik sellest, kuidas meie meeled on ette 
valmistatud. Inimest on võimalik viia seisundisse, kus ta enesele pähe kukkunud 
tellist peab Babüloonia kiviks, millel on kiilkirjas märgid peal ja mis pärineb otseteed 
Babüloni rippuvatest aedadest. Ja ta ei heida sellele tellisele ainsatki pilku ega näegi, 
et tellis on täpselt samasugune nagu need, millest ta oma maja on laotud. Ja teiegi 
puhul...» 

«Mida see siis peab tähendama?» katkestas preestrit Boyle, kes jõllitas üksisilmi 
maja sissekäiku, ise sellele osutades. «Mida see ometi peaks tähendama! Uks on jälle 
rii Vis.» 

Ta põrnitses eesust, mille kaudu nad olid sisenenud vaid mõne aja eest ja mida 
hoidsid jälle kinni suured mustendavad roostetanud rauast krambid, mis varem, nagu 
ta oli tähendanud, olid selle ukse sulgenud liiga hilja. Selles, kuidas nood vanad 
uksekrambid nende selja taga nagu iseenesest sulgunud olid, peitus mingi varjatud ja 
tumm pilge. 

«Ah need,» sõnas isa Brown hooletult. «Ma ise panin nad just praegu kinni. Kas 
teie siis ei kuulnud?» 

«Ei,» vastas Boyle pärani silmi. «Ma ei kuulnud midagi.» 

«Nii ma arvasingi,» ütles isa Brown külma rahuga. «Ülal ei peakski nende 
krampide sulgemine kuulda olema. See konks läheb oma auku küllaltki kergesti. Päris 
lähedal olles võib kuulda tasast kolksatust ja see on kõik. Ainuke asi, mis tekitab 
müra, mida võib ka ülal kuulda, on see.» 

Ning isa Brown tõstis krambi kohalt ja laskis selle kolinal ukse kõrvale maha 
langeda. 

«Müra teeb see siis, kui te ukse lahti teete,» seletas isa Brown tõsiselt, «isegi 
juhul, kui teete seda üsna ettevaatlikult.» 

«Te tahate öelda ...» 

«Ma tahan öelda,» sõnas isa Brown, «et teie teisel korrusel kuulsite, kuidas 
Jameson ukse avas, aga mitte seda, kuidas ta selle sulges. Ja nüüd avagem ise uks ja 
mingem välja.» 

Väljas rõdu all seistes võttis väike preester oma eelnevad seletused kokku niisama 
rahulikult, nagu olnuks tegemist loenguga keemiast. 

«Ma tahtsin öelda, et inimese meeleolu võib olla säärane, et ta otsib midagi väga 
kauget ega taipa, et tegemist on hoopis millegi väga lähedalasuvaga, millegagi, mis 
asub talle enesele väga lähedal, on vöib-olla tema endaga väga sarnane. See, mida te 
nägite alla teele vaadates, oli kummaline ja võõramaine. Ma oletan, et teile ei tulnud 
pähe püüda arvata, mida nägi tema, vaadates teid seal ülal rõdul.» 

Boyle vaatas üles rõdu poole ega vastanud ja preester lisas: 

«Teie pidasite fantastiliseks ja imelikuks, et mingi araablane jalutas tsiviliseeritud 
Mglismaal paljajalu ringi. Ja teil ei tulnud meeldegi, et selsamal hetkel olite ka ise 
paljajalu.» 

Viimaks sai Boyle kõnevõime tagasi justkui ainult selleks, et korrata kord juba 
lausutud sõnu. 

«Jameson avas ukse,» ütles Boyle masinlikult. 

«Jah,» kinnitas ta sõber, «Jameson avas ukse ning tuli ööriietes välja tänavale, nii 
nagu teie tulite välja rõdule. Ta võttis kaasa kaks asja, mida te olite varem sadu kordi 
näinud: vana sinise kardinatüki, mille ta ümber pea mähkis ja idamaise instrumendi, 
mida olete selles idamaiste imeasjade hunnikus kindlasti sageli näinud. Ülejäänu tegid 
ära üleüldine õhkkond ja näitekunst, sest see kurjategija on hea näitleja.» 


«Jameson!» hüüdis Boyle uskumatul toonil, «too vana igav krõbi, keda ma kunagi 
justkui tähelegi ei pannud.» 

«Täpselt nii,» vastas preester, «ta on oma ala kunstnik. Kui ta suutis kuue minuti 
jooksul mängida nõida ja trubaduuri, siis miks ei võinud ta kuus nädalat mängida asja- 
ajajat.» 

«Ma ei saa tema taotlustest ikkagi päriselt aru,» ütles Boyle. 

«Tema taotlused on eesmärgi saavutanud,» vastas isa Brown, «või peaaegu 
eesmärgi saavutanud. Kalad olid tal muidugi juba käes, selleks oli tal ju tuhat 
võimalust. Aga 

kui ta nad lihtsalt röövinud oleks, olnuks kõigile kohe ka selge, et tal need tuhat 
võimalust oli. Luues aga teisest maailma otsast saabunud müstilise maagi, juhtis ta 
kõikide mõtted kaugele eemale, Araabiasse ja Indiasse, ning nõnda suudate ju teiegi 
vaevalt uskuda, et kõik pandi toime sootuks lähemal. See oli teile liiga lähedal, et olla 
nähtav.» 

«Kui see tõsi on,» sõnas Boyle, «siis oli see ju Jamesonile ebatavaliselt riskantne 
ettevõtmine ja ta pidi omadega väga puhtalt välja tulema. Tõsi küll, kui Jameson 
rõdult võõraga kõneles, ei vastanud too talle sõnagi, küllap oligi kõik vaid teesklus. Ja 
tõsi on ka see, ettal jäi küllalt aega, et minna välja enne, kui mina lõplikult virgusin ja 
rõdule jõudsin.» 

«Iga kuritegu oleneb sellest, kas keegi ärkab enneaegu üles või mitte,» kostis isa 
Brown, «ning enamik meist ärkab igas mõttes ikka liiga hilja. Mina ärkasin liiga hilja. 
Sest ma arvan, et Jameson laskis juba ammu jalga, just enne seda, kui politsei ta 
sõrmejäljed jõudis võtta või siis otsekohe pärast seda.» 

«Teie ärkasite igal juhul enne kõiki teisi,» lausus Boyle, «ja selles mõttes poleks 
mina küll iialgi ärganud. Jameson oli ju nii korrektne ja ilmetu, et ta mul täiesti 
meelest ära läks.» 

«Kartke alati inimest, kelle te unustate,» vastas preester, «temal on teie ees alati 
suured eelised. Ent ka mina ei kahtlustanud teda enne, kui te mulle ütlesite, et kuul- 
site, kuidas ta ukse riivi pani.» 

«Igal juhul võlgneme me kõik teile,» ütles Boyle südamlikult. 

«Te võlgnete kõik mrs. Robinsonile,» sõnas isa Brown naeratades. 

«Mrs. Robinsonile?» kordas hämmeldunud sekretär. «Kas peate silmas meie 
majapidajat?» 

«Kartke alati naist, keda te tähele ei pane,» vastas preester. «Too mees oli 
esmaklassiline kurjategija, võrratu näitleja ja seega ka hea inimestetundja. Krahvitao- 
line mees ei kuula peale iseenda mitte kedagi, aga see mees oskas kuulata, sellal kui 
teie kõik tema kohaloleku unustanud olite. Ta suutis kõik oma romantiliseks looks 
tarvilikud üksikasjad tallele panna ja teadis täpselt, millisele nupule vajutada, et teid 
kõiki eksiteele viia. Aga ta tegi jämeda vea mrs. Robinsoni, majapidaja mõtteviisi 
hindamisel.» 

«Ma ei mõista,» ütles Boyle, «mis temal selle kõigega pistmist on?» 

«Jameson ei osanud oodata, et uks on kinni,» lausus isa Brown. «Ta teadis, et 
paljud mehed, eriti hooletud mehed nagu teie ja teie peremees võivad küll päevade 
kaupa korrutada, et peaks midagi ette võtma, või et tuleks midagi ette võtta. Aga kui 
te mõnele naisele ütlete, et tuleks midagi ette võtta, tekib alati kohutav oht, et ta võtab 
kätte ja teebki seda.» 


IX. RAAMATU NEEDUS 


Professor Openshaw'd tabas alati plahvatuslik raevu-purse, kui keegi teda 
spiritistiks või siis spiritismi poolehoidjaks nimetas. Ent sellega polnud 
plahvatusohtlik aine temas kaugeltki veel ammendunud, sest raevu sattus ta ka siis, 
kui keegi teda spiritismi vastaseks pidas. Professor Openshaw tundis uhkust, et oli 
kogu oma elu pühendanud psüühiliste nähtuste uurimisele, ent uhke oli ta veel sellegi 
üle, et polnud iial lasknud aimata, kas ta peab neid tõepoolest psüühilisteks või üksnes 
nähtumuslikeks. Mitte miski ei pakkunud professorile nii suurt naudingut kui viibida 
veendunud spiritistide ringis ja hävitavalt kirjeldada, mil viisil ta on paljastanud ühe 
meediumi teise järel, avastanud ühe petise teise järel, sest ta oli tõepoolest mees, kes 
ilmutas avastajatalenti ja -taipu, kui ta pilk kord juba mingile objektile kinnitus. 
Meediumidel kui ülimalt kahtlastel objektidel aga peatus ta pilk alatihti. Sageli pajatas 
Openshaw, kuidas ta tundis ära ühe ja sama pettur-spiritisti kolmes erinevas 
maskeeringus: kord naiseriietes, kord valge habemega vanamehena ja kord tumeda 
sokulaadikarva nahaga brahmanina. Niisugused üksikasjalised jutustused tekitasid 
tõsiusklikes ärevust ning see oligi Openshaw' eesmärk. Kurta polnud siin midagi, sest 
ükski spiritist ju ei eitagi, et on olemas ka meediume-petiseid. Professori ladusad lood 
võisid aga viidata ka sellele, et kõik meediumid on petturid. 

Ent häda lihtsameelsele ja puhtsüdamlikule materialistile (ning eks ole ju kogu 
materialistide tõug üsna puhtsüdamlik ja lihtsameelne), kes neid jutustusi kuritarvita- 
des söandas väita, et vaimud ei ole kooskõlas Looduse seadustega, või et säärased 
asjad on vaid vana tühipaljas ebausk, või et see kõik on mõttetus ja tühi jutt. Seadnud 
sedamaid oma teadusliku laskepatarei vastassuunda, pühkis professor sellise 
materialisti võitlusväljalt niisuguse täiesti kaheldamatute juhtumite ja seletamatute 
nähtuste kanonaadiga, millest õnnetu ratsionalist polnud elus 

midagi kuulnud. Ta puistati üle daatumite ja detailidega ning toodi ette kõik 
seletused, mida oli üritatud ja millest loobutud, toodi ette kõikvõimalikud asjad, välja 
arvatud vaid see, kas tema, John Oliver Openshaw, uskus või ei uskunud vaimudesse. 
Ei ükski spiritist ega materialist võinud kunagi hoobelda, et on selles selgusele 
jõudnud. 

Professor Openshaw, õlgkollase lõvilaka ja helesinise ning sisendava 
silmavaatega kõhetu mees, ajas oma sõbra isa Browniga juttu trepil hotelli ees; 
mõlemad olid hotellis just äsja hommikueinet söönud ja enne seda ka ööbinud. 
Professor oli kohale jõudnud hilja õhtul ning läbinisti kurnatuna pärast üht 
suurejoonelist eksperimenti. Ta oli ikka veel erutatud järjekordsest lahingust, mida ta 
nagu alati oli pidanud üksi ja seejuures mõlema poole vastu. 

«Oh, ma ei pea loomulikult silmas teid,» sõnas Openshaw naerdes, «teie ei usu 
seda ka siis, kui see tõsi peaks olema. Aga kõik need inimesed pärivad minult 
lakkamatult, mida ma püüan tõestada. Näib, et nad ei mõista, et ma olen teadlane. 
Teadlane ei püüa midagi tõestada. Ta üksnes püüab leida seda, mis tõestab ennast 
ise.» 

«Ainult et ta pole seda veel leidnud,» lausus isa Brown. 

«Noh, mul on paar pisikest mõtet, mis polegi nii eitavad, kui enamik inimesi 
arvab,» vastas professor, vaikinud hetke kortsus kulmul. «Igal juhul olen jõudnud 
arvamusele, et kui selles kõiges midagi on, siis otsitakse seda valest kohast. Kogu see 
asi on ülearu teatraalne, liialt toretsev; sätendav ektoplasma 21, trompetid, hääled ja 
muu meenutab kangesti melodraamat ja kopitanud, kodukäijatest kubisevaid ajaloolisi 


21ektoplasma — spiritismis saladuslik aine, mis väljub meediumi suust. 


romaane. Olen hakanud mõtlema, et kui ajalooliste romaanide asemel tuntaks huvi 
hoopis ajaloo enda vastu, siis leiduks seal tõesti midagi. Ainult et muidugi mitte 
ilmutisi.» 

«Nojah, ilmutised ju üksnes ilmuvad,» sõnas isa Brown, «teie ütleksite vist, et 
kodukäijad on vaid nähtumuslikud ilmingud.» 

Professori pilk, tavaliselt nii hajevil, muutus järsku teravaks ja keskendus, justkui 
märganuks ta mõnd kahtlustäratavat meediumi. Openshaw meenutas kangesti inimest, 
kes püüab silmakoopasse sobitada tugevat suurendusklaasi. Muidugi mõista ei 
pidanud professor preestrit kahtlaseks meediumiks: ta tähelepanu äratas hoopis see, et 
sõbra mõte tema omale nii kärmesti järele jõudis. 

«Ilmuvad,» pomises ta, «tohoh! Imelik, et te seda just praegu ütlete. Mida rohkem 
ma seda asja uurin, seda rohkem hakkan arvama, et üksnes ilmumisi otsides 
kaotatakse väga palju. Kui uuritaks vahel ka kadumisi...» 

«Jah,» ütles isa Brown, «lõppude lõpuks ei pajata ka tõelised haldjalood kuigi 
palju kuulsate haldjate ilmumisest nagu Titania esilemanamine või Oberoni 22 kujutis 
kuuvalgel. Kuid on loendamatuid lugusid sellest, kuidas inimesed kaduma läksid, sest 
et haldjad nad ära röövisid. Kas tahate viidata Kümenyle või Värsisepp 
Thomasele23?» 

«Ma pean silmas tavalisi kaasaegseid inimesi, kellest te ajalehest võite lugeda,» 
vastas Openshaw. «Tehke aga pealegi suured silmad, just selline ongi praegu mu jahi- 
ala ja ma olen sellega tegelnud juba tükk aega. Ma usun, et paljusid psüühilisi 
ilminguid saab ära seletada. Ent kadumisi ei suuda ma kuidagi seletada, kui nad pole 
psüühilised. Inimesed, kellest kirjutavad ajalehed, kes kaovad ja keda iial enam ei 
leita — jah, kui tunneksite detaile, mida mina tunnen ... Ja ennäe, just täna hommikul 
sain ma oma mõttele uue kinnituse, väga kummalise kirja ühelt misjonärilt, kes on 
üsna usaldusväärne sell. Ta tuleb täna hommikul minu juurde. Kui tulete koos minuga 
lantšile, siis räägin teile jutuajamise tulemustest — mõistagi jääks see ainult meie 
vahele.» 

«Tänan, seda võib. Muidugi kui haldjad mind vahepeal ära ei röövi,» vastas isa 
Brown tagasihoidlikult. 

Niisiis läksid nad lahku ning Openshaw pööras ümber nurga, suundudes 
kontorisse, mille ta sealsamas lähikonnas oli üürinud peamiselt selleks, et anda välja 
väikesemahulist ajakirja, mis sisaldas kõige kuivemat ja agnosti-lisemat laadi märkusi 
igasugu psüühiliste ja psühholoogiliste tähelepanekute kohta. Openshaw'l oli üksainus 
ametnik, kes istus kontori ooteruumis laua taga ning liitis kokku arve ja fakte trükitud 
aruannete tarvis. Professor peatus, et pärida, kas mr. Pringle juba käis. Ametnik vastas 
eitavalt ja jätkas automaatselt arvude liitmist, professor aga läks kabineti suunas. 
«Muide, Berridge,» lisas ta veel üle õla, «kui mr. Pringle tuleb, saatke ta kohe 

minu juurde. Te ei pruugi oma tööd katkestada — kui võimalik, tahaksin neid 
märkmeid veel täna valmis kujul näha. Ja kui ma homme hiljem tulen, siis jätke nad 
minu lauale.» 

Openshaw astus kabinetti, juureldes ikka veel küsimuse kallal, mille oli tekitanud 
või pigemini tema mõtteis paika pannud nimi Pringle. Ka kõige tasakaalukam 
agnostik on siiski inimene ning on võimalik, et misjonäri kiri tõotas anda suuremat 
kaalu professori salajasele, praegu veel kaheldavale hüpoteesile. Openshaw võttis istet 


22Titania, Oberon — haldjate käskijad W. Shakespeare'! komöödiast «Suveöö unenägu»: «Teosed», kd. 3, Tln., 1963. 
23Kilmeny — šoti poeedi James Hoggi (1770 —1835) laulu tegelane, kellel oli selgeltnägemise võime; Värsisepp Thomas — 
Thomas the Rhymer ehk Thomas Erseldoune (1220-1297), šoti luuletaja, legendi järgi selgeltnägija. 


oma suures mugavas toolis Montaigne'i kujutava gravüüri vastas ja luges veel kord 
läbi kirja kõrgeauliselt Luke Pringle'ilt, mis määras nende kohtumise sellelesamale 
hommikule. Paremini kui professor Openshaw ei tundnud hullumeelse kirjale 
iseloomulikke tunnuseid mitte keegi: kuhjunud detailid, niitpeen käekiri, tarbetu 
pikkus ja kordused. Siin need tunnused puudusid: kirjas oli vaid lühike ja asjalik 
trükitud teade, et selle autoril on tulnud kokku puutuda mõningate seletamatute 
kadumistega, mis tunduvad olevat seotud professori kui psüühiliste probleemide 
uurija valdkonnaga. Professorile jättis kiri soodsa mulje, ebasoodsalt ei mõjunud 
miski, isegi mitte see, kui ta pead tõstes kerge üllatusega märkas, et kõrgeauline Luke 
Pringle seisis juba kabinetis. 

«Teie ametnik palus mind otsekohe sisse astuda,» seletas mr. Pringle vabandavalt, 
ent laia ja üsna meeldiva naeratusega. Naeratust varjasid osaliselt hiigelsuur punane 
hallisegune habe ja põskhabe, ehtne habemedžungel, mille mõnikord kasvatavad 
enesele valged mehed, kes džunglis elavad. Ent mehe silmades kahel pool nösunina 
polnud midagi metsikut ega võõrastavat. Just neile suunas professor Openshaw 
otsemaid justkui prožektori või läätse oma skeptilise ja uuriva pilgu, mille ta oli 
suunanud nii mõnelegi mehele, et vaadata, kas too pole mitte hullumeelne või 
silmamoondaja. Antud juhal aga oli mulje ebatavaliselt usaldustäratav. Päratu habe 
võinuks muidugi kuuluda ka hullule, ent silmad olid habemele täiesti vasturääkivad, 
mehe pilgust paistis siirust ja sõbralikku lõbu-sust, mida kunagi ei leidu tõeliste 
petiste või tõeliste hullumeelsete vaates. Niisuguste silmadega mees võinuks olla 
väikekodanlane, rõõmsameelne skeptik, isimene, kes igasuguste vaimude ja 
viirastuste suhtes väljendab valjuhäälset ja põhjendamatut, kuid seejuures siirast 
põlastust. Ükski elukutseline pettur ei võinuks enesele lubada säärast 

kergemeelset välimust. Seljas oli mehel kurguni kinninööbitud närune vana keep 
ja tema vaimulikukutsele viitas üksnes laia äärega lodus kübar. Ent metsikust ümbru- 
sest tulnud misjonärid ei vaevugi tihtipeale kirikumehe riietust kandma. 

«Võib-olla te arvate, et see kõik on järjekordne altvedamine, professor,» lausus 
mr. Pringle arusaamatu lõbususega, «ja ma loodan, et te andestate mulle, kui ma teie 
vägagi põhjendatud tauniva hoiaku üle pisut naeran. Ometi on mul tarvis oma lugu 
jutustada mõnele teadjale inimesele, sest see on tõsi. Ma teen lühidalt: olen misjonär 
Nya-Nyas, misjonijaamas Lääne-Aafrika metsade keskel, kus vaat et ainsaks valgeks 
inimeseks peale minu enda oli selle piirkonna kõrgeim ohvitser kapten Wales, kellega 
me saime kaunis lähedasteks. Ma ei taha sugugi öelda, et talle meeldis misjonitöö: ta 
oli, lubatagu öelda, mitmeski mõttes üsna kalestunud tüüp, üks neid puupäiseid, 
laiaõlgseid teoinimesi, kel vaevalt kunagi elus on tarvis millegi üle pikemalt järele 
mõelda, rääkimata siis veel millessegi uskumisest. Ning see muudab loo veelgi kum- 
malisemaks. Ühel päeval, pärast lühiajalist äraolekut, jõudsin taas tema telgi juurde 
ning ta teatas mulle kohe, et on läbi elanud midagi väga veidrat ega tea, mida nüüd 
peale hakata. Käes hoidis ta vana, võidunud nahkköites raamatut ning ta asetas selle 
lauale revolvri ja vanaaegse araabia mõõga kõrvale, mida ta arvatavasti säilitas kui 
haruldust. Ta ütles, et raamat kuulub kellelegi mehele, keda ta olla kohanud 
laevareisil, millelt äsja naasnud oli. Too mees olnud veendunud, et seda raamatut ei 
tohi keegi avada ega sinna sisse vaadata, muidu viib kurat ta minema või ta lihtsalt 
haihtub või midagi muud sellesarnast. Wales ütelnud, et see kõik on loomulikult tühi 
jutt, ja nad läinud tülli. Kõige lõpptulemus oli ilmselt see, et pilkaval toonil 
argpüksiks ja ebausklikuks nimetatud mees avaski raamatu, pillas selle otsemaid 
käest, sammus laevareelingu äärde ja ...» 


«Üks hetk,» sõnas professor, teinud mõned ülestähendused. «Enne kui te edasi 
jutustate, öelge palun, kas too mees ütles Walesile, kust ta raamatu sai või kellele see 
varem kuulus?» 

«Jah,» vastas Pringle, nüüd juba surmtõsiselt. «Ta vist ütles, et viib selle tagasi 
doktor Hankey'le, praegu Inglismaal viibivale Idamaa rändurile, kellele see algul kuu- 
luski ja kes oli teda hoiatanud raamatu imeliste omaduste 

eest. Nojah, Hankey on üsna võimekas mees, aga samuti ka väga mõistatuslik ja 
üleolev ning see muudab asja üha imelikumaks. Walesi jutu tuum on aga palju 
lihtsam. Asi seisneb selles, et too mees, kes raamatusse vaatas, kõndis otseteed üle 
laeva parda ning teda pole enam kunagi nähtud.» 

«Kas te ise usute seda?» küsis Openshaw pärast lühiajalist vaikust. 

«Jah, usun,» vastas Pringle. «Ja seda kahel põhjusel. Esiteks, Walesil polnud 
kujutlusvõime raasugi, ent tema jutus oli üks moment, mille sinna oleks võinud 
paigutada vaid kujutlusvõimega inimene. Ta ütles, et mees laevalt kadus üle parda 
täiesti tuuletul ja vaiksel päeval, ent ta ei kuulnud mingisugust sulpsatust.» 

Mõnda aega silmitses professor vaikides oma märkmeid. Siis küsis ta: «Ja teie 
teine põhjus?» 

«Minu teine põhjus,» vastas kõrgeauline Luke Pringle, «on see, mida ma nägin 
oma silmaga.» 

Taas tekkis vaikus, siis jätkas Pringle endisel asjalikul toonil. Ja mida ta ka rääkis, 
ei ilmutanud ta kordagi seda agarust, millega sõge või usklik inimene teisi veenda 
püüab. 

«Ma juba ütlesin, et Wales asetas raamatu lauale mõõga kõrvale. Telgil oli 
üksainus avaus ja selles avauses seisin mina, selg kaaslase poole, ning silmitsesin 
metsaserva. Wales seisis laua kõrval, ise üha porisedes ja torisedes, seletades, et 
kahekümnendal sajandil on selge tobedus peljata avada üht tühipaljast raamatut ja et 
miks kurat ei võiks ta seda siinsamas avada. Samal hetkel valdas mind ähmane 
eelaimus ja ma ütlesin, et parem, kui ta seda ei teeks, et õigem oleks raamat tagastada 
doktor Hankey'le. «Mida halba võiks sellest sündida?» vastas Wales ärritatult. «Mida 
halba on sellest juba sündinud?» küsisin kangekaelselt vastu. «Mis juhtus teie sõbraga 
laeval?» Wales ei vastanud ning mida olekski ta võinud vastata, ent oma üleolekut 
tunnetades käisin ma edevalt peale. «Ja kui juba selleni läks,» ütlesin ma, «siis milline 
on teie versioon sellest, mis laeval tegelikult juhtus?» Ta ei vastanud ikka veel, ma 
vaatasin tagasi ja teda ei olnud enam telgis. 

Telk oli tühi. Raamat lebas laual, avatud, kuid kummuli, otsekui oleks Wales 
ta'niiviisi asetanud. Ent mõõk vedeles maas telgi teises otsas ja telgiriides oli pikk 
rebend, nagu oleks keegi sellest mõõgaga tee läbi raiunud. Nägin irvitavat avaust 
telgiseinas ja selle taga vaid metsa 

mustavat müüri. Ja kui ma telgi tagumisse otsa läksin ja läbi rebendi välja 
vaatasin, ei olnud ma sugugi kindel, kas puude ja alusmetsa rägastikus oli mõni oks 
kõrvale paindunud ja murdunud või mitte; kui jah, siis igal juhul mitte sügavamalt, 
kui mõne jala ulatuses. Kapten Walesi pole ma sellest päevast näinud ega temast 
midagi ka kuulnud. 

Mähkisin raamatu paberisse, hoidudes hoolikalt seda vaatamast, ja tõin ta 
Mglismaale. Alguses kavatsesin selle kohe doktor Hankey'le tagasi viia. Siis aga 
nägin teie ajakirjas mõningaid ülestähendusi, mis viitasid mingile hüpoteesile selliste 
nähtuste kohta, ning otsustasin oma teelt kõrvale põigata ja sellest asjast teile rääkida, 
sest teil on tasakaaluka ja avara mõttelaadiga inimese kuulsus.» 


Professor Openshaw pani sulepea käest ja silmitses tükk aega meest teisel pool 
lauda, koondades sellesse vaatesse kõik oma senised kogemused mitmete täiesti eri 
sorti petiste ja koguni mõnede ekstsentriliste ja erakordsete ausate inimestega. 
Tavaliselt alustas Openshaw kainest hüpoteesist, et kogu lugu on üksainus hunnik 
valesid. Üldiselt eeldaski ta, et ka see lugu on üksainus hunnik valesid. Ning ometi ei 
osanud Openshaw seda meest tema jutuga kokku sobitada kas või juba sellepärast, et 
ta ei saanud aru, kuidas võis sedasorti petis just niisuguse vale välja mõelda. 
Vastupidi petturitele ja Šarlatanidele ei paistnud mees üldse püüdvatki aus välja näha. 
Asi tundus sootuks teisiti olevat: mees justkui oligi aus, hoolimata millestki häirivast, 
mis oli üksnes väline ja pinnapealne. Openshaw'le tuli mõttesse võimalus, et tegemist 
on ausa mehega, kes vaevleb pettekujutuse kütkes, aga sümptoomid ei klappinud jälle, 
mehest õhkus koguni mingit ükskõiksust, justkui ei hoolikski ta suuremat oma 
pettekujutlusest, kui see üldse pettekujutlus oligi. 

«Mr. Pringle,» küsis Openshaw kohtumõistja teraval toonil, mis tunnistajad 
võpatama paneb, «kus on teie raamat praegu?» 

Habemes näole, mis jutustuse kestel oli olnud tõsine, ilmus taas.naeratus. 

«Jätsin selle välja,» sõnas mr. Pringle, «tahtsin öelda, ooteruumi. See oli vahest 
riskantne, kuid vähem riskantne kui teine võimalus.» 

«Mida te sellega öelda tahate,» nõudis professor. «Miks te seda kohe siia ei 
toonud?» 

«Sest ma teadsin,» vastas misjonär, «et te avate raamatu, 

niipea kui te seda näete, veel enne, kui olete minu loo ära kuulanud. Arvasin, et 
kui olete mu lugu kuulnud, mõtlete järele, enne kui seda teete.» 

Vaikinud hetke, lisas ta: «Ootetoas polnud kedagi peale teie ametniku ja tema 
jättis kindlameelse, visa ning ärilistest arvutustest hõivatud inimese mulje.» 

Openshaw naer oli teesklematu. «Oh, Babbage,» hüüatas ta, «tema juures on teie 
maagilised köited täiesti kindlates kätes, võite uskuda. Tema nimi on Berridge, aga 
mina kutsun teda sageli Babbage'iks, sest ta meenutab nii väga arvutusmasinat.24 
Ühegi inimolendi puhul, kui Berridge'it üldse inimolendiks võib nimetada, poleks 
vähem tõenäoline, et ta hakkab avama mõnd võõrale kuuluvat pakki. Noh, nüüd 
võime minna ja selle siia tuua ning ma kinnitan teile, et kaalun põhjalikult läbi, mida 
sellega peale hakata. Ausõna, ma ütlen teile otse välja,» Openshaw vaatas mehele taas 
tähelepanelikult otsa, «et ma ei ole sugugi kindel, kas peaksime selle siinsamas avama 
või doktor Hankey'le saatma.» 

Mõlemad väljusid kabinetist, astusid ootetuppa ning samal hetkel mr. Pringle 
hüüatas ja jooksis ametniku laua juurde. Laud oli kohal, ent ametnik mitte. Laual oli 
pakendist välja rebitud koltunud nahkköites raamat, mis lebas nüüd suletult, kuid 
niimoodi, nagu oleks see just praegu avatud olnud. Laud seisis akna all, kust avanes 
vaade tänavale, ning aknaklaasis ilutses päratu sakiliste äärtega auk, otsekui oleks 
sealtkaudu inimkeha tühjusse hõljunud. Mr. Berridge'ist polnud kusagil jälgegi. 

Mõlemad mehed seisid kui raidkujud ning siis elustus professor pikkamisi. 
Rohkem kui kunagi varem oma elus sarnanes ta kohtunikuga, kui ta aegamisi 
pöördudes misjonärile käe ulatas. 

«Mr. Pringle,» ütles ta, «palun vabandage mind. Ma palun vabandust mõtete 
pärast, mida olen mõelnud, ehkki need olid vaid poolikud mõtted. Mitte keegi, kes ei 
suuda omaks võtta niisugust fakti nagu see, ei või end teadlaseks nimetada.» 


24Babbage — Charles Babbage (1792—1871), inglise matemaatik ja mehhaanik, töötas välja automaatarvuti printsiibid. 


«Ma usun,» sõnas mr. Pringle kõhklevalt, «et me peame üht-teist veel välja 
uurima. Kas te ei helistaks BerridgeMle koju ja ei küsiks, kas ta pole ehk koju 
ilmunud.» 

«Ma ei tea, kas tal on telefoni,» vastas Openshaw üsna 

hajameelselt. «Ta elab vististi kusagil Hampsteadi kandis. Aga ma arvan, et kui 
tema sõbrad ja perekond ta järele puudust hakkavad tundma, siis tuleb keegi siia vaa- 
tama.» 

«Kas me oskaksime teda kirjeldada,» küsis mr. Pringle, «kui politsei seda nõuab?» 

«Politsei!» hüüatas professor oma mõtisklustest võpatu-sega virgudes. «Kirjeldada 
... Noh, ta nägi välja nagu inimene ikka, välja arvatud ehk prillid. Habemeta. Aga 
politsei.... Kuulge, misasja me selle tobeda looga peale peame hakkama?» 

«Ma tean, mida ma peaksin tegema,» sõnas kõrgeauline mr. Pringle 
kindlameelselt. «Ma viin selle raamatu otseteed doktor Hankey kätte ja küsin temalt, 
mida kuradit see kõik peab tähendama. Ta ei ela siit kaugel, ma tulen sedamaid tagasi 
ja räägin teile, mida ta ütleb.» 

«Hästi,» vastas professor viimaks, võttes üsna väsinud moel istet ja tundes ehk 
kergendustki, et on mõneks ajaks vastutusest vaba. Ent veel kaua pärast seda, kui 
väikest kasvu misjonäri sammud kaugusse olid kadunud, istus professor ikka veel 
samas asendis ja vahtis tühjusse, justkui viibiks ta transis. 

Kui väljast kõnniteelt taas kostsid needsamad reipad sammud ja misjonär sisenes, 
istus Openshaw ikka veel sealsamas ning enam-vähem samas poosis. Ainsa pilguga 
tegi ta kindlaks, et seekord olid mr. Pringle'i käed tühjad. 

«Doktor Hankey,» ütles Pringle surmtõsiselt, «soovib raamatut tunniks ajaks enda 
kätte jätta ja seda asja läbi mõelda. Ta palub meid mõlemaid selle aja möödumisel 
enda juurde ja teatab siis meile oma otsuse. Ta rõhutas eriti, professor, et teie mind 
sellel teistkordsel visiidil saadaksite.» 

Openshaw põrnitses endiselt enda ette ja vaikis, siis küsis äkki: 

«Kes, pagan, see doktor Hankey on?» 

«See kõlab nii, nagu arvaksite, et ta on vanakurat ise,» ütles Pringle naeratades, 
«ja ma mõtlen, et mõned on varemgi teda selleks pidanud. Tal on teie erialal kenakene 
maine, ent selle on ta saavutanud peamiselt Indias, kohalikku maagiat ja muud sellist 
uurides, nii et võib-olla pole ta siin eriti tuntud. Ta on kollaka nahaga, väikest kasvu ja 
lombakas, kuratlikult tasakaalutu iseloomuga, ent siiski näib, et tal on siinmailgi üpris 
auväärne praksis ja ma ei mõista tema kohta öelda midagi halba, kui vahest mitte 

pidada halvaks seda, et tema on ainus inimene, kes ehk selle hullumeelse 100 
kohta midagi teab.» 

Professor Openshaw tõusis vaevaliselt ja läks telefoni juurde, ta helistas isa 
Brownile ja asendas kutse lantšile kutsega lõunasöögile, et olla vaba uurimisretkeks 
anglo-india doktori juurde. Seejärel võttis ta uuesti istet, süütas sigari ning vajus taas 
mõistatuslikku mõtiskellu. 

Isa Brown läks lõunasöögiks valitud restorani ning ootas tükk aega kannatamatult 
peeglite ja palmipuudega kaunistatud vestibüülis. Talle oli Openshaw pealelõunane 
ülesanne teada, ning kui rohelisi taimi ümbritseva klaasi taga juba pime ning tormine 
õhtu saabus, aimas isa Brown, et oli toimunud midagi ootamatut ja tavatult 
aeganõudvat. Hetkeks kahtles ta juba, kas professor üldse enam tuleb, ent kui too 
viimaks saabus, oli isa Brownile selge, et tema esialgsed ning üldisemat laadi 
eelaimused olid õiged olnud. Professori pilk oli segane ja ta juuksedki sassis, kui ta 
koos Pringle'iga naasis oma ekspeditsioonilt Londoni põhjaossa, kus äärelinna 


ümbritsevad nõmme-sarnane tühermaa ja külade ühismaade ribad, mis tormise 
päikeseloojaku aegu üpris sünged välja näevad. Mehed olid vajaliku maja leidnud, see 
seisis teistest veidi eemal, kuid siiski kuuldekaugusel. Omaniku nime olid mehed 
kindlaks teinud vaskplaadilt uksel, sinna oli tõesti graveeritud: 1. Hankey, M. D., M., 
R., C, S.25 Ainult et doktor Hankey't nad majast ei leidnud. Nad leidsid üksnes selle, 
mida mingi luupainajalik eelaimus neile juba kõrva oli sosistanud: tavalise 
võõrastetoa ja toas laual tolle äraneetud köite, nagu oleks seda just äsja loetud; pärani 
tagaukse ning vaevumärgatava jäljerea niivõrd järsu kaldega aiarajal, et ükski 
lombakas inimene seal säärase kergusega joosta poleks suutnud. Ent jooksnud oli just 
nimelt lonkur, sest osa jälgedest oli jätnud ortopeediline saabas. Edasi tuli järjestikku 
veel kaks sellist jälge, nagu oleks too olend hüpanud ühel jalal, seejärel aga ei tulnud 
enam midagi. Doktor Hankey'lt polnud võimalik teada saada midagi enamat kui vaid 
seda, et ta oli oma otsuse juba langetanud. Ta oli oraaklit lugenud ja tema osaks oli 
saanud hukatus. 

Kui mehed palmide alla restorani uksele ilmusid, asetas mr. Pringle raamatu 
äkitselt ühele lauakestest, nagu poletanuks 

see ta sõrmi. Preester silmitses raamatut uudishimuga: kaanel olid vaid mõned 
kohmakad kirjaread ja kaksikvärss: 

Kui sa siia sisse vaatad, 

lennul kaasa viib sind Saatan. 

Ning värsside all, nagu isa Brown hiljem avastas, seisid samasugused hoiatused 
kreeka, ladina ja prantsuse keeles. Saabunud olid jookide järele ringi vaadanud selle 
arusaadava aplusega, mida tekitavad kurvastus ja hämming. Openshaw kutsus kelneri, 
kes tõi kandikul kokteilid. 

«Te lõunatate meiega, ma loodan,» sõnas professor misjonärile, ent mr. Pringle 
raputas pead. 

«Andke mulle andeks,» ütles ta, «kuid ma parem lähen ja maadlen selle raamatu 
ja selle looga kusagil üksinduses. Vahest tohiksin paar tundi teie kontorit kasutada?» 

«Ma usun ... ma kardan, et see on lukus,» pomises Openshaw mõnevõrra 
kohmetult. 

«Te unustate, et aken on ju katki.» Kõrgeauline Luke Pringle läkitas istujatele oma 
kõige laiema naeratuse ning kadus väljas valitsevasse pimedusse. 

«Kummaline sell ikkagi,» lausus professor kulmu kortsutades. 

Ta oli üsna üllatunud, kui avastas, et isa Brown ajab juttu kelneriga, kes oli toonud 
kokteilid, ning et jutt käib kelneri isiklikku ellu puutuvaist asjust, sest professor kuulis 
mainitavat last, kes nüüd olevat väljaspool ohtu. Veidi imestunult tegi professor isa 
Browniga sellest juttu, pärides, kuidas too kelnerit tunneb, kuid preester ütles vaid: 
«Oh, ma ju lõunatan siin iga paari kuu järel ja olen vahetevahel temaga juttu 
puhunud.» 

Professor, kes lõunatas selles restoranis umbes viis korda nädalas, mõtles, et temal 
poleks iial pähegi tulnud selle mehega juttu alustada, ent tema mõtted katkestas 
läbilõikav tirin ja kutse telefonile. Hääl telefonis teatas, et räägib Pringle, hääl oli 
summutatud, kuid tolles habe-mepuhmas võis see ju kergesti sumbuda. Kõneleja isiku 
määratles aga piisavalt see, mis tal öelda oli: 

«Professor,» sõnas hääl, «ma ei suuda seda kauem taluda. Ma kavatsen ise järele 
proovida. Ma räägin teie kontorist ja raamat lebab praegu siin minu ees. Kui minuga 


25M. D.; M. R. C. S. — meditsiinidoktor, Kuningliku" Kirurgide Ühingu liige (ingl. k. lüh.). 


midagi juhtub, siis — jääge hüvasti. E1, ei — ärge püüdkegi mind tagasi hoida. 
Niikuinii jääte hiljaks. Ma avan raamatu. Ma ...» 

Openshaw'le tundus, et ta kuulis teravat ja värelevat, ent ühtaegu kuidagi 
summutatud prahvatust, siis hüüdis ta ikka jälle Pringle'i nime, kuid ei kuulnud enam 
midagi. Ta riputas toru hargile, ning saavutanud taas võrratu akadeemilise rahu, mis 
vägagi meenutas seda rahu, mille toob kaasa meeleheide, läks ta tagasi ning istus 
vaikselt jälle lõunalauda. Seejärel kandis professor selle kohutava ja mõistatusliku loo 
viimase kui üksikasjani preestrile ette niisama külmavereliselt, nagu kirjeldaks ta 
mõne tobeda triki läbikukkumist mingil spiritistlikul seansil. 

«Juba viis inimest on sel võimatul viisil kaduma läinud,» ütles Openshaw. «Igaüks 
neist juhtumeist on erakordne, ent millest ma mitte kuidagi aru ei saa, on minu 
ametniku Berridge'i kaotsiminek. See on kõige veidram just sellepärast, et Berridge 
oli kõige vaguram inimene maa peal.» 

«Jah,» vastas isa Brown, «igal juhul oli see Berridge'i poolt väga veider tegu. Ta 
oli ju nii kohusetruu. Hoidis alati kõik tööasjad lahus isiklikest ettevõtmistest. Vaevalt 
küll teadis keegi, et koduses ringis oli ta omamoodi naljamees ja ...» 

«Berridge!» hüüdis professor. «Misasja te ometi räägite?! Kas te siis tundsite 
teda?» 

«Oh ei,» sõnas isa Brown hooletult, «ainult sedavõrd, kuivõrd ma tunnen siinset 
kelnerit. Mul on tihti tulnud teie kontoris teie tulekut oodata ja loomulikult veetsin 
sellisel juhul aega vaese Berridge'i seltsis. Ta oli üpris peenike sell. Mäletan, kuidas ta 
kunagi rääkis, et talle meeldiks koguda täiesti väärtusetuid asju, nii nagu kol- 
lektsionäärid koguvad neid totraid esemeid, mida nad väärtuslikeks peavad. Te ju 
teate seda lugu naisest, kes kogus väärtusetuid asju?» 

«Ma pole sugugi kindel, et ma aru saan, millest te räägite,» vastas Openshaw. 
«Ent kui mu ametnik oligi veidrik (ja ma ei tea nimetada ühtki inimest, keda ma 
temast vähem oleksin selleks pidada võinud), ei seleta see ometi, mis temaga juhtus, 
ja päris kindlasti ei saa sellega seletada teisi juhtumeid.» 

«Milliseid teisi?» küsis preester. 

Professor põrnitses talle otsa ja sõnas rõhutatult, justkui räägiks ta lapsega: 

«Mu kallis isa Brown, kadunud on viis inimest.» 

«Mu kallis professor Openshaw, kadunud pole mitte 

keegi.» Isa Brown vaatas oma võõrustajale samasuguse kindlameelsusega otsa ja 
kõneles niisama rõhutatult. Sellele vaatamata nõudis professor, et ta oma sõnu kor- 
daks, ning preester kordas neid endise rõhuga. 

«Ma ütlen, et kadunud pole mitte keegi.» 

Hetkelise vaikuse järel lisas ta: «Usun, et kõige raskem asi siin ilmas on veenda 
kedagi selles, et 0 + 0 + 0=0. Inimesed usuvad kõige kummalisemaid asju, kui need 
ilmnevad järjestikku, sellepärast uskuski Macbeth nõidade kolme sõna, ehkki esimene 
oli midagi sellist, mida ta ka ise teadis, ja viimane midagi sellist, mida ta ainult ise 
võis põhjustada. Aga teie juhtumis on just teine liidetav kõige nõrgem.» 

«Mida te sellega mõtlete?» 

«Teie ei näinud ju kellegi kadumist oma silmaga. Te ei näinud, kuidas kadus mees 
laevalt. Teie ei näinud, kuidas kadus mees telgist. Kõik see põhineb ju mr. Pringle'i 
sõnadel ja nende üle ma praegusel hetkel arutlema ei hakka. Aga tunnistage, et teie 
isegi ju poleks tema sõnu uskuma jäänud, kui neid teie oma silme all poleks kinnita- 
nud teie ametniku kadumine, nii nagu Macbeth poleks iial uskunud, et temast saab 
kuningas, kui seda usku poleks õhutanud veendumus, et temast saab Cawdor.» 


«See võib õige olla,» nõustus professor aeglaselt pead noogutades. «Aga kui mu 
mõtted kinnitust leidsid, teadsin ma kohe, et see nii on. Te ütlete, et ma ei ole ise 
midagi näinud. Aga ma ju nägin, kuidas mu oma ametnik kaduma läks. Berridge ju 
ometi läks kaduma.» 

«Berridge pole kuhugi kadunud,» ütles isa Brown. «Otse vastupidi.» 

«Mida kuradit te tahate öelda sõnadega «otse vastupidi»?» 

«Ma tahan öelda,» lausus isa Brown, «et ta ei kadunud kuhugi. Ta vaid ilmus.» 

Openshaw põrnitses sõpra, ent ta pilk oli muutunud nagu ikka siis, kui ta 
keskendus mõne probleemi uudsele asetusele. Preester jätkas: 

«Ta ilmus teie kabinetti, varjunud koheva punase habeme taha, seljas kurguni 
kinninööbitud keep, ning esitles end kui kõrgeaulist Luke Pringle'it. Ja teie polnud iial 
oma ametnikku piisavalt silmitsenud, et teda selles kohmakas maskeeringus ära 
tunda.» 

«Aga ...» alustas professor. 

«Kas oleksite osanud teda politseile kirjeldada?» küsis 

isa Brown. «Ei, teie juba mitte, teie arvatavasti teadsite vaid, et tal polnud habet ja 
et ta kandis tumedaid prille, ning juba üksnes see, et ta need eest ära võttis, oli parem 
maskeering kui mistahes ümberriietumine. Te polnud kunagi näinud Berridge'i silmi, 
nii nagu te pole kunagi näinud tema hinge. Need on naerused, lõbusad silmad. 
Berridge seadis valmis oma tobeda raamatu ja kõik muu, lõi siis täiesti rahulikult sisse 
akna, pani ette valehabeme ja tõmbas selga keebi, ning astus teie kabinetti, teades, et 
te pole talle elus korralikult otsagi vaadanud.» 

«Aga misjaoks pidi ta mulle sellise hullu vembu mängima?» nõudis Openshaw. 

«Eks ikka sellepärast, et te polnud talle elus kordagi korralikult otsa vaadanud,» 
ütles isa Brown ning tema käsi tõmbus rusikasse, nagu tahaks ta sellega lauale 
lajatada, ehkki žestikuleerimine polnud talle omane. «Te nimetasite teda 
arvutusmasinaks, sest arvutamine oli ainus, milleks te Berridge'it kasutasite. Teie ei 
märganud seda, mida iga juhuslikult teie kontorisse sattunud võõras võis märgata 
viieminutilise lobisemise järel: et Berridge on isiksus ja suur vembumees, et tal on 
teie ja teie teooriate kohta, teie eksimatu inimesetundja maine kohta mitmeid 
seisukohti. Kas te siis ei mõista, kuidas teda ahvatles võimalus tõestada, et te pole 
suuteline ära tundma isegi omaenda ametnikku. Tal on terve hulk igasuguseid 
arvamusi. Näiteks väärtusetute esemete kogumise kohta. Kas teie siis ei tea seda lugu 
vanaeidest, kes ostis kaks kõige kasutumat asja: vana vasest uksesildi arsti nimega ja 
puujala? Nende abiga lõi teie leidlik ametnik tolle tähelepanuväärse doktor Hankey 
niisamasuguse kergusega nagu olematu kapten Walesigi. Paigutades nad omaenda 
majja ...» 

«Kas tahate öelda, et too koht Hampsteadi ääremail, kus me käisime, oli Berridge'i 
oma maja?» päris Openshaw. 

«Aga kas teie teadsite tema maja või vähemalt tema aadressi?» küsis preester 
omakorda. «Vaadake, ärge arvake, et ma ilmutan vähest austust teie või teie töö vastu. 
Te olete suur tõeteener ja te teate, et olen seda asjaolu alati valmis austama. Te olete 
läbi näinud suurel hulgal valelikke, mil iganes te enesele sellise eesmärgi olete 
seadnud. Ent ärge vaadake ainuüksi valelikke. Vaadake vahel ka ausaid inimesi — 
nagu näiteks too kelner.» 

«Kus Berridge praegu on?» küsis professor pärast pikka vaikust. 


«Pole vähimatki kahtlust,» sõnas isa Brown, «et ta istub jälle teie kontoris. 
Tegelikult naasis ta sinna täpselt selsamal hetkel, mil kõrgeauline Luke Pringle luges 
toda kohutavat köidet ja hajus tühjusse.» 

Taas järgnes pikk vaikus ning siis puhkes professor Openshaw naerma: see oli 
suurmehe naer, kes on küllalt suur, et lubada enesele luksust väikesena näida. Siis 
ütles ta järsult: 

«Usun, et olen selle ära teeninud, sest ma pole tähele pannud oma kõige lähemaid 
abimehi. Ent te peate tunnistama, et asjaolude kuhjumine oli küllalt hirmuäratav. Kas 
te tõesti hetkekski ei tundnud aukartust tolle jubeda köite ees?» 

«Ah see,» vastas isa Brown, «ma avasin ta niipea, kui nägin teda laual lebamas. 
Selle lehed on kõik tühjad. Mõistate, ma ei ole ebausklik.» 


X. ROHELINE MEES 


Häguses hämarduvas valguses hallikaks tõmbuva liivaranna ja merega külgneval 
väljakul mängis noor, rõõmsa näoga põlvpükstes mees üksinda golfi. Ta ei tagunud 
palli hooletult sinna-tänna, vaid harjutas mõningaid lööke sellise raevuka 
püüdlikkusega, et meenutas eemalt vaadates hoolikat ja korralikku tuulepöörist. 
Noormees oli väga kiiresti selgeks saanud mitmedki mängud, ent tal oli kalduvus 
tahta neid omandada pisut kiiremini, kui see on võimalik. Ikka ja jälle langes ta nende 
tähelepanuväärsete pakkumiste ohvriks, mis kinnitavad, et on võimalik õppida selgeks 
viiulimängu kuue õppetunniga või omandada aktsendita prantsuse keel kirja teel. 
Ning meie noormees elaski niisuguste lootustandvate pakkumiste ja seikluste 
maailmas. Hetkel oli ta erasekretäriks admiral sir Michael Craveni juures, kellele 
kuulus suur maja golfiväljakuga piirneva pargi taga. Noormees oli edasipüüdlik ning 
tal polnud mingit kavatsust jääda eluks ajaks erasekretäri ametit pidama. Ent ühtlasi 
oli ta mõistlik inimene ja teadis, et parim viis erasekretäri ametist pääseda on olla hea 
sekretär. Niisiis oli ta väga hea sekretär, kes admirali kirjavahetuses alatasa kuhjuvaid 
võlgnevusi kohtles samasuguse tuulispaska meenutava tormakusega nagu nüüd 
golfipalli väljakul. Kirjavahetusega tuli tal võidelda üksipäini ning praegusel hetkel ka 
omaenda äranägemise järgi, sest admiral oli viimased kuus kuud veetnud oma laeval, 
ning ehkki ta nüüd koju oli saabumas, võis tema tulek viibida veel tunde, koguni 
päevi. 

Sportlikul sammul tõusis noormees, kelle nimi oli Ha-rold Harker, kõrgendikule, 
mis moodustas golfiväljaku äärevalli, ning nägi merele vaadates imelikku vaatepilti. 
Harold ei näinud seda küll eriti selgesti, sest tormi ennustavate pilvede tõttu tihenes 
hämarik iga minutiga. Kuid nähtu kangastus ta silme ette otsekui pettekujutlus, une- 
nägu ammu möödunud päevist või vaimude etendatud draama sootuks teisest ajast. 

Eemal silmapiiril palistasid pigem musta kui sinist merd päikeseloojaku viimsete 
hetkede pikad vasksed ja kuldsed valgustriibud. Läänetaeva hõõguse taustal möödusid 
vaataja pilgu eest mustendavast merest mustemaina kahe mehe siluetid, teravalt 
väljajoonistunud nagu varjuteatri varjud, kolmnurksed kübarad viltu peas ja mõõgad 
käes, nagu oleksid nad just praegu maha astunud mõnelt Nelsoni puulaevalt. See ei 
olnud niisugust sorti pettepilt, mis mr. Harkerile oleks loomulik tundunud, kui tal 
üleüldse pettekujütlusteks mingit kalduvust oleks olnud. Harker oli küll 
elavaloomuline, kuid ühtlasi ka teadusliku maailmanägemisega mees ning seega 
võinuks tema kujutluses pigem tekkida pilt tuleviku pilvelaevadest kui minevikku 
kuuluvaist sõjalaevust. Väga mõistlikult jõudis Harker seetõttu järeldusele, et isegi 
tulevikukummardaja võib vahel uskuda seda, mida oma silmaga näeb. 


Harkeri silmapett vältas vaid mõne hetke. Kui ta uuesti vaatas, oli see, mida ta 
nägi, küll tavatu, kuid ometi usutav. Nood kaks meest, kes üksteise kannul mööda 
randa sammusid, üks teisest umbes viisteist jardi eemal, olid tavalised kaasaegsed 
mereväeohvitserid, kel seljas ekstravagantne täielik vormiriietus, mida mereväelased 
peaaegu kunagi ei kanna, kui see just hädatarvilik ei ole. Selga pannakse vorm üksnes 
suurte tseremooniate puhul, nagu näiteks kuninglike isikute visiidid. Mehes, kes 
kõndis eespool ning kes enda kannul sammuvat meest ei paistnud märkavat, tundis 
Harker otsekohe kongnina ja kikkhabeme järgi ära admirali, oma peremehe. Teist 
meest, kes admiralile järgnes, Harker ei tundnud. Ent ta teadis üht-teist 
tseremoniaalsete juhtumitega seotud asjaoludest. Ta teadis, et kui admiralilaev saabub 
mõnesse sadamasse kuningliku residentsi läheduses, siis peab kõrgelseisev isik tege- 
ma sinna formaalse visiidi, ning sellest peaaegu et piisaski, et seletada, miks 
ohvitserid olid täies mundris. Aga Harker tundis ka ohvitsere, vähemalt admirali küll. 
Ning admiraliga pidi igatahes midagi korrast ära olema, kui ta sellises karnevalirõivas 
maale tuli — Harker võinuks vandega kinnitada, et peremees oleks igal juhul 
kulutanud viis minutit, et riietuda erarõivaisse või vähemalt tavalisse vormi. Nähtu 
aga käis üle sekretäri mõistuse. Sellist asja poleks admiral iialgi teinud. Ja paljudeks 
nädalateks pidi see asjaolu jääma meie mõistatusliku loo peamiseks umbsõlmeks. 
Praegusel hetkel meenutasid meeste õukonna-vormide kontuurid mustendava mere ja 
liivaranna taustal 

koomilist ooperit — vaataja mõtteisse kerkis otsemaid laulumäng The Pinafore. 

Palju eriskummalisem oli aga siiski teine meremees, ehkki ta kandis tavapärast 
leitnandivormi — tema käitumine oli sootuks iseäralik. Ta kõnnak oli imelik, hüplik 
ja kõhklev, vahel käis ta kiiresti, vahel aeglaselt, justkui ei suudaks otsustada, kas 
jõuda admiralile järele või mitte. Admirali kõrvakuulmine polnud kuigi hea ning päris 
kindlasti ei kuulnud ta läheneja samme pehmel liival, ent kui keegi oleks tagumise 
mehe jäetud jälgi silmitsenud detektiivipilguga, tekkinuks tal kohe tuhat oletust, alates 
mehe lonkavast kõnnakust ja lõpetades tantsusammudega. Varjud muutsid võõra 
tõmmu näo veelgi tumedamaks ning puhuti välgatasid selles näos silmad, mis andsid 
veelgi ilmekamalt tunnistust suurest erutusest. Kord hakkas mees jooksmagi, siis aga 
astus edasi uhkeldava ja hooletu aeglusega. Seejärel tegi ta aga veel midagi, mida mr. 
Harkeri meelest poleks võinud teha ükski Tema Briti Majesteedi teenistuses seisev 
ohvitser, ka mitte hullumajas viibides. Ta tõmbas mõõga. 

Ning just siis, selle imeliku vahejuhtumi kõige põnevamal hetkel, kadusid kaks 
inimkuju neemenuka taha. Pärani silmi põrnitseval sekretäril jäi veel aega märgata, 
kuidas tõmmu võõras hooletu liigutusega lõi mõõgatera välgatades maha ühe 
merikasvu tipu. Seejärel jäi mulje, nagu oleks ta sootuks loobunud mõttest eeskäijale 
järele jõuda. Ent mr. Harold Harkeri ilme muutus väga mõtlikuks ning veel tükiks 
ajaks jäi ta kaalutledes oma kohale seisma. Siis sammus ta tarmukalt sisemaa suunas, 
et jõuda teele, mis kulges mööda suure maja väravaist ning viis kaarega alla mere 
äärde. 

Sedasama käänulist, mereranda viivat teed mööda pidigi admiral saabuma, kui 
arvesse võtta tema mineku-suunda ning oletada, et tal oli kavatsus minna koju. Tee- 
rada mererannal golfiväljaku ääres käändus maismaa poole tollesama neemenuka taga 
ning laienes siin maanteeks, pöördudes tagasi Cravenite maja suunas. Seda teed pidi 
ruttaski sekretär talle omase agarusega minema, et jõuda vastu koju naasvale 
peremehele. Ent ilmselt polnud peremehel kavatsust koju minna. Veelgi imelikum oli 
aga see, et ka sekretär ei ilmunud-koju enne, kui alles paar tundi hiljem, ning see oli 
piisavalt pikk viivitus põhjustamaks ärevust ja kahtlusi Cravenite majas. 


Tolle üsnagi suurejoonelise maamaja sammaste ja pal- 

mipuude taga oli ootusärevus tõepoolest tasapisi muutumas kartuseks. Ülemteener 
Gryce, suurt kasvu, sapise olemisega meesterahvas, kes ühtviisi vaikis nii härraste- 
kui köögipoolel, liikus rahutult ringi alumise korruse suures hallis ning piilus aeg-ajalt 
eeskoja külgakendest välja, mere poole viivale valendavale teele. Admirali õel 
Marionil, kes juhtis admirali majapidamist, oli venna kongus nina ning pisut põlglik 
ilme, ta oli suure jutuga, võrdlemisi korratu, mõningase huumorimeelega naine, kes 
vahel võis oma tundeid väljendada kimedalt kisades nagu papagoi. Admirali tütar 
Olive oli tumedapäine, tihtipeale vaikiv, ja võimalik, et isegi kurvameelsusse kalduv 
unistaja. Seega sai tädi vestluses enamasti tooniandjaks olla, mis talle põrmugi 
vastumeelt polnud. Tütarlaps võis aga mõnikord täiesti ootamatult naerma puhkeda 
ning oli siis väga võluv. 

«Ma ei saa aru, miks nad juba ei tule,» sõnas vanem daam. «Postimees ju ometi 
ütles, et nägi admirali randa pidi tulemas koos tolle jubeda tüübi Rookiga. Ei tea, kui- 
das nad küll saavad teda leitnant Rookiks kutsuda ...» 

«Võib-olla selle tõttu,» oletas kurvameelne noor daam korraks elavnedes, «et ta 
on tõepoolest leitnant.» 

«Ma ei saa aru, mispärast küll admiral teda ametis peab,» turtsatas tädi, justkui 
käiks jutt mõnest teenijatüdrukust. Marion oli oma venna üle väga uhke ja nimetas 
teda alati admiraliks, ent tema arusaamad Ülemjuhatuse -ohvitseride määramise kohta 
olid umbmäärased. 

«Roger Rook on küll tusane ja seltsimatu,» vastas Olive, «kuid see ei takista teda 
olemast võimekas meremees.» 

«Meremees!» hüüdis tädi hämmastavalt papagoid meenutaval toonil, «mina 
niisugust meremeest endale küll ette ei kujuta. Kui mina noor olin, siis lauldi ikka, et 
«Neiu, kes armastas meremeest...» Mõelda vaid! Tema pole ju sugugi selline rõõmus 
ja vaba ja mis kõik veel. Ei laula ta meremeeste laule ega löö torupilli saatel tantsu.» 

«Noh,» tähendas vennatütar kaalukalt, «ega admiral ju kah torupilli saatel tantsu 
ei löö.» 

«Oh, sa tead väga hästi, mida ma öelda tahtsin — ta pole üldsegi lõbus ega 
nupukas,» vastas vanem daam. «Too meie sekretär on kaugelt hakkajam.» 

Olive'i kurba nägu elustas heatahtlik ja noorendav naerupahvak. 

«Ma olen täiesti kindel, et mr. Harker on võimeline sulle torupilli saatel tantsima,» 
sõnas ta, «ja ise ütlema, et 

õppis seda tegema poole tunni jooksul käsiraamatu järgi. Ta õpib ühtelugu 
säherdusi asju ...» 

Järsku jättis Olive naermise ja vaatas murelikul ilmel tädile otsa. 

«Aga maei saa aru, miks mr. Harker ometi ei tule,» lisas ta. 

«Tühja sest mr. Harkerist,» vastas tädi, tõusis ja vaatas aknast välja. 

õhtutaevas oli juba ammu kollasest halliks muutunud ning hakkas nüüd lageda 
rannatasandiku kohale tõusva kuu paistel valkjaks tõmbuma. Sellesse lõikusid vaid 
üksik tiigiäärne, meretuultest räsitud ja taeva taustal mustendav puudesalk ning 
kalurite vilets kõrtsihurtsik nimega «Roheline Mees». Ning ei maanteel ega mereran- 
nas ei leidunud ühtki elavat hinge. Mitte keegi polnud kohanud meremehekübaras 
meest, keda õhtu hakul mererannal kõndimas oli nähtud, ega ka toda teist, veelgi 
kummalisemat kuju, kes tema kannul käis. Polnud keegi näinud isegi sekretäri, kes 
neid nägi. 


Kesköö oli juba möödas, kui sekretär viimaks majja tormas ja selle elanikud maast 
lahti lõi, tema tontvalge nägu tundus seda kahvatum, et tema kõrval seisis suure- 
kasvuline tuima ilmega politseiinspektor. Mingil kombel tundus too punetav, 
kandiline ükskõikne nägu kurjaennustavam kui sekretäri kahvatu ja vaevatud nägu. 
Kurb uudis teatati kahele naisele nii peenetundeliselt ja säästlikult kui vähegi 
võimalik. Ning see uudis oli, et admiral Craven oli õngitsetud välja puudega 
ümbritsetud tiigist vesikasvude ja löga seest ning et ta oli uppunud, surnud. 

Iga Harold Harkerit tundev inimene mõistab kindlasti, et vaatamata erutusele oli 
sekretär hommikul ülimalt tegev. Ta tiris inspektori, keda ta oli kohanud eelmisel 
õhtul maanteel «Rohelise Mehe» juures, eraviisilisele ja praktilisele nõupidamisele 
kõrvaltuppa. Ta küsitles inspektorit niisugusel toonil, nagu inspektor ise oleks 
küsitlenud mõnd matsi. Aga inspektor Burns oli kindlameelne mees ning kas liiga 
rumal või liiga tark, et selliste tühiste asjade pärast pahaseks saada. Üsna varsti oli 
näha, et ega ta nii rumal olnudki, kui pealtnäha paistis, sest ta tõrjus Harkeri kärsituid 
oletusi aeglaselt, kuid sihipäraselt ja arukalt. 

«Tjah,» alustas Harker (meeles mõlkumas arvutud käsiraamatud pealkirjadega 
nagu «Kümne päevaga detektii- 

viks»). «Tjah, siin on meil tegemist vana tuttava kolmikuga: on see 
õnnetusjuhtum, enesetapp voi mõrv?» 

«Mina küll ei mõista, mismoodi see sai õnnetusjuhtum olla,» kostis politseinik. 
«Polnud ju veel pimegi ja tiik asub tervelt viiekümne jardi kaugusel täiesti siledast 
maanteest, mida admiral tundis niisama hästi kui oma kodu. Sinna tiiki võis ta sattuda 
vaid samasugusel kombel kui porilompi: nimelt kui ta läks ja ise sinna heitis. Mis 
puutub enesetappu, siis sellise oletuse esitaja võtab enda peale suure vastutuse, see on 
üsnagi võimatu. Admiral oli küllaltki tegus ja edukas mees ning väga rikas, tegelikult 
peaaegu miljonär. Muidugi ei tõesta see kaugeltki kõike. Eraelus näis tal ka kõik 
normis ja kenasti olevat: tema on küll viimane, kellest ma usun, et ta enese uputas.» 

«Niisiis jõuame minu meelest kolmanda võimaluse juurde,» sõnas sekretär, ise 
põnevusest sosistades. 

«Ärgem sellegagi ülearu kiirustagem,» vastas inspektor Harkeri suureks 
nördimuseks, kellel alati ja kõiges kiire oli. «Loomulikult on enne vaja paari asja 
teada. Näiteks oleks tarvis teada tema varanduslikku seisu. Kas teie teate, kes ta vara 
pärib? Teie olete tema erasekretär, on teil midagi teada tema testamendi kohta?» 

«Niivõrd lähedane isik ma pole,» vastas noormees. «Tema asjaajajateks on 
härrased Willis, Hardman ja Dyke Sutton High Streetilt, testament asub usutavasti 
nende valduses.» 

«Nende juurest tuleks mul üsna pea läbi astuda,» ütles inspektor. 

«Lähme ja astume nende juurest kohe praegu läbi,» pakkus kannatamatu sekretär. 

Ta kõndis paar korda läbematult edasi-tagasi, siis alustas äkki hoopis teisest 
kandist. 

«Mida te surnukehaga ette võtsite, inspektor?» nõudis ta. 

«Doktor Straker vaatab seda praegu jaoskonnas üle. Umbes tunni aja pärast on tal 
ettekanne valmis.» 

«Siis mitte veel niipea,» sõnas Harker. «Säästaksime aega, kui saaksime temaga 
testamenditäituri juures kokku.» Ta vakatas ning tema kannatamatu toon muutus 
järsku murelikuks. 

«Kuulge,» sõnas ta, «ma peaksin ... me peaksime ju praegu niipalju kui võimalik 
arvesse võtma admirali tütre tundeid. Tal tuli pähe üks mõte, mis võib-olla pole 
midagi 

väärt, kuid praeguses olukorras ei tahaks ma talle pettumust valmistada. Ta tahab 
nõu pidada ühe oma sõbraga, kes hetkel ka linnas viibib. Tolle mehe nimi on Brown, 
ta ON Mingi preester või pastor. Olive andis mulle tema aadressi. Mina preestritest ja 
pastoritest eriti lugu ei pea, aga ...» 

Inspektor noogutas. «Ka mina ei pea preestritest ja pastoritest suuremat lugu, isa 
Brownist aga küll,» sõnas ta. «Puutusin temaga kokku üht kõrgema seltskonna 
juveeli-vargust uurides. Ta oleks pidanud olema politseinik, aga mitte vaimulik.» 

«Olgu siis pealegi,» sõnas innukas sekretär toast lahkudes, «las tuleb ka advokaadi 
juurde.» 

Nõnda siis juhtuski, et kui nad läbi linna kiirustasid, kohtumaks testamenditäitja 
kontoris dektor Strakeriga, leidsid nad isa Browni juba seal istumas ja meeldivalt 
vestlemas firma ainsa esindajaga, käed toetatud raske vihmavarju pidemele. Ka doktor 
Straker oli kohal, kuid nähtavasti oli saabunud just äsja, sest ta seadis parajasti 
hoolikalt oma kindaid torukübarale ja torukübarat omakorda seinaäärsele lauale. Prille 
kandva vaimuliku täiskuud meenutava näo leebest ja naeratavast ilmest ning muheda 
vana hallipäise advokaadi naerukõhinast piisas mõistmaks, et doktor polnud veel 
midagi öelnud ega kurba uudist teatavaks teinud. 

«Eks ole kena hommik,» lausus isa Brown parajasti. «Paistab, et torm jäigi 
tulemata. Oli vaid paar suurt musta pilve, ent vihma ei tulnud piiskagi.» 

«Ei ainsatki piiska,» jäi advokaat nõusse, mängides ise sulepeaga. Advokaadiks 
oli firma kolmas osanik mr. Dyke. «Ning praegu on taevas täiesti pilvitu. Selline päev 
sobiks hästi puhkuseks.» Siis märkas advokaat pead tõstes uusi saabunuid ja tõusis 
püsti. «Oo, mr. Harker, tere tulemast. Admirali oodatakse vist peagi koju?» Nüüd 
hakkas Harker rääkima ning tema hääl kõlas õõnsalt. 

«Kahjuks tulime teile kurba uudist tooma. Admiral Craven on uppunud ega 
jõudnudki koju.» 

Kabineti vaikuses näis kõik muutuvat, ehkki inimesed olid tardunud oma 
endistesse poosidesse. Mõlemad mehed pornitsesid kõnelejat niisugusel ilmel, nagu 
oleks nende huulile tardunud naljatlus. Mõlemad kordasid sõna 'uppunud' ning 
vaatasid algul teineteise, siis aga kõneleja otsa. Seejärel tulid robinal küsimused. 

«Millal see juhtus?» küsis preester. 

«Kust ta leiti?» päris advokaat. 

«Ta leiti,» vastas inspektor, «mereranna lähedalt tiigist «Rohelise Mehe» 
lähikonnas, ning kui ta välja tõmmati, oli ta üleni kaetud rohelise löga ja 
veetaimedega, peaaegu tundmatuseni moondunud. Aga doktor Strakeril on... Mis on, 
isa Brown? Kas olete haige?» 

«Roheline Mees,» sõnas isa Brown vabisedes, «vabandust ... vabandage, et ma sel 
moel endast välja läksin.» 

«Mis teid nii koledasti vapustas?» päris politseinik imestunult. 

«Vististi see, et ta üleni rohelise lögaga koos oli,» ütles vaimulik ebakindlalt 
naerda üritades. Siis lisas ta juba kindlamal toonil. «Ma mõtlesin, et need oleksid 
õigupoolest pidanud olema merikasvud.» 

Nüüd silmitsesid juba kõik preestrit, kahtlustades täiesti põhjendatult, et ta on 
hulluks läinud. Ent järgmine üllatus ei tulnud sugugi temalt. Hetkelise surmavaikuse 
järel hakkas kõnelema arst. 

Juba välimuselt oli doktor Straker silmapaistev mees. Ta oli pikka kasvu ja 
nurgeline ning riietus tagasihoidlikult ja oma ametile vastavalt, ent moe järgi, mis oli 
levinud Victoria aja keskpaiku. Doktor oli suhteliselt noor, kuid kandis pikka, rinnuni 


küündivat habet — selle kõrval tundus tema karm, ent sümpaatne nägu erakordselt 
kahvatu. Strakeri head välimust rikkus veidi miski tema sügaval asetsevate silmade 
vaates, ta polnud küll lausa kõõrdsilmne, kuid puhuti oli ta pilk veidralt vilav. Neid 
üksikasju panid kõik kohe tähele, sest kui doktor kõnelema hakkas, tegi ta seda 
kirjeldamatu kaalukusega. Öelda aga oli tal vaid järgmist: 

«Kui kõnelda admiral Craveni uppumise üksikasjadest, jääb lisada veel ainult 
üht.» Ta jätkas mõtlikult: «Nimelt seda, et admiral Craven ei surnud sugugi 
uppumissurma.» 

Ootamatu nobedusega pööras inspektor pead ja esitas asjakohase küsimuse. 
«Vaatasin just praegu surnukeha läbi,» seletas doktor Straker, «surma põhjustas 
vaheda, stiletti meenutava terariista torge südamesse. Alles pärast surma, koguni mõni 

aeg pärast surma, peideti surnukeha tiiki.» 

Isa Brown silmitses doktor Strakerit väga pingsalt, nii pingsalt ta inimesi tavaliselt 
ei vaadanud, ning kui advokaadi kontorisse kogunenud inimesed hakkasid laiali 
minema, õnnestus tal meedikule läheneda ja temaga tänaval veidike vestelda. Peale 
üsnagi formaalse testamendiküsimuse 

polnud midagi, mis mehi kauaks advokaadi juures peatuma oleks sundinud. Vana 
testamenditäituri ametialane etikett oli noore sekretäri kannatuse teataval määral 
proovile pannud. Ent lõpuks oli temagi, pigem vaimuliku taktitunde kui politseiniku 
autoriteedi mõjul, sunnitud hoiduma müstifitseerimast asju, milles polnud midagi 
müstilist. Mr. Dyke tunnistas naeratades, et admirali testament on igati nõuetekohane 
ja tavaline dokument, mille alusel kogu vara jääb tema ainsale lapsele Olive'ile, ning 
et pole mingit erilist põhjust seda asjaolu saladuses hoida. 

Doktor ja preester jalutasid aegamisi mööda tänavat, mis viis linnast välja, 
Cravenite maja poole. Harker, soovides oma kaasasündinud kärsituses ruttu mingile 
tulemusele jõuda, oli juba ees punuma pistnud, ent kaks tema kannul sammuvat meest 
tundusid küll olevat rohkem huvitatud omavahelisest vestlusest kui sellest, kuhu nad 
lähevad. Pikakasvuline doktor küsis väikeselt vaimulikult üsna saladuslikul toonil: 

«Noh, isa Brown, mida te sellest asjast siis arvate?» 

Isa Brown vaatas talle pineval ilmel otsa ja ütles siis: «Mul turgatas paar mõtet 
pähe küll, aga minu peamine raskus seisneb selles, et ma tundsin admirali väga vähe, 
ehkki olen päris tihti kohtunud tema tütrega.» 

«Admiral,» ütles doktor süngevõitu ilmel, «oli inimene, kelle kohta öeldakse, et 
tal polnud ühtki vaenlast siin maamunal.» 

«Te tahate vist öelda,» lausus preester, «et on veel midagi, mis jäetakse ütlemata.» 

«Oh, see ei puutu ju minusse,» ütles doktor kiirustades, kuid üsna rabedal toonil, 
«kardan, et ta oli tujukavõitu. Kord ähvardas ta mindki mingi operatsiooni pärast koh- 
tusse kaevata, aga hiljem mõtles vist ümber. Ma kujutan ette, et oma alluvatega käis ta 
vist üsna karmilt ringi.» 

Isa Browni pilk peatus kaugel eespool sammuval sekretäril, ja vaadates sai talle 
selgeks, miks Harker nõnda kiirustas. Umbkaudu viiskümmend jardi eespool astus 
admirali tütar aegamisi admirali maja poole. Peagi jõudis sekretär talle järele ning siis 
võis isa Brown selja tagant jälgida kahe inimese etendatud tumm-mängu, kuni nad 
kadusid kaugusse. Sekretär tundus millegipärast väga erutatud olevat, ent kui preester 
oskaski ära arvata, miks, siis jättis ta selle igatahes enda teada. Kui isa Brown 

jõudis teekäänakule, kust doktor kodu poole pidi pöörama, sõnas ta vaid: «On teil 
veel midagi lisada?» 


«Mistarvis?» vastas doktor järsult ning kõndis pikal sammul minema. Nii jäigi 
arusaamatuks, kas ta tahtis öelda, miks peaks tal midagi lisada olema või miks peaks 
ta seda tegema. 

Isa Brown kõmpis tasapisi üksipäini edasi, järgnedes kahele noorele inimesele. 
Kui ta admirali pargiväravani jõudis, köitis ta tähelepanu kohe tütarlaps, kes korraga 
ümber pöördus ja tema suunas tuli, nägu ebatavaliselt kahvatu ja silmad säramas 
mingist uuest, ehk küll nimetust tundest. 

«Isa Brown,» sõnas ta tasasel häälel, «mul on tarvis teiega võimalikult ruttu 
rääkida. Te peate mind ära kuulama, teist teed ei ole.» 

«Aga muidugi,» kostis preester niisama rahulikult, nagu oleks mõni tänavapoiss 
temalt vaid kellaaega küsinud. «Kus me saame rääkida?» 

Neiu juhtis isa Browni umbropsu ühte üsnagi lagunenud lehtlasse ning nad võtsid 
istet suurtest sakilistest lehtedest eesriide varjus. Otsekohe hakkas Olive rääkima, 
nagu varitsenuks teda oht minestusse langeda, kui ta oma tundeid välja valada ei saa. 

Ta ütles: «Harold Harker teatas mulle praegu midagi kohutavat.» 

Preester noogutas ja neiu jätkas kiirustades. «Ta rää' kis Roger Rookist. Kas te 
tunnete Rogerit?» 

«Olen kuulnud,» vastas isa Brown, «et meremeeste seas kutsutakse teda Lõbusaks 
Rogeriks, sest et ta pole kunagi lõbus ja meenutab mereröövlite kolpa ning ristatud 
sääreluid.» 

«Varem ta ei olnud säärane,» seletas Olive vaikselt. «Temaga peab midagi väga 
imelikku juhtunud olema. Ma tundsin teda hästi, kui me lapsed olime: me mängisime 
ikka koos mererannal. Ta oli nii kartmatu ja kõneles alati mereröövlitest; ma ütleksin, 
et ta oli selline poiss, kes võib seiklusjuttude mõjul koguni kurjategijaks saada, ent 
Rogeri piraatluses oli siiski pigem midagi luulelist. Tollal oli ta tõepoolest Lõbus 
Roger. Ma usun, et tema oli viimane poiss, kes otsekui röövliloos merele põgenes, 
ning viimaks tuli perekonnalgi leppida sellega, et ta mereväkke läks. Noh, ja siis ... 

«Jah?» sõnas isa Brown kannatlikult. 

«Noh, ja siis,» seletas Olive, keda haaras üks tema harvaesinevaist 

lõbususepuhangutest, «mulle näib, et vaesel Rogeril tuli hirmsasti pettuda. 
Mereväeohvitserid käivad harva ringi, nuga hambus, vehivad verise mõõgaga või 
lehvitavad musta lippu. Aga see kõik ei seleta siiski temaga toimunud muudatust. Ta 
tõmbus jäigaks, muutus tuimaks, ei kõnelnudki enam — nagu elav surnu. Mind ta 
väldib, aga see on tühiasi. Ma arvasin ikka, et teda on tabanud mingi suur mure, mis 
minusse ei puutu. Aga nüüd ... kui see, mis Harold ütleb, on tõsi, siis on ta küll 
hulluks läinud või siis kiusab teda kurat.» 

«Ja mida Harold siis ütles?» päris preester. 

«See on nii õudne, et ma suudan seda vaevalt korrata,» vastas Olive. «Ta tõotab 
vandega, et nägi Rogerit tol õhtul isa kannul kõheldes hiilimas ja siis mõõka tõmba- 
mas ... ja doktor ütleb, et isa pisteti surnuks terariistaga ... ma ei suuda uskuda, et 
Roger Rookil on kõige sellega midagi tegemist. Ta on küll alati nii mossis ja minu isa 
iseloomu tõttu tekkis ka vahetevahel tülisid, aga mis loeb üks tüli! Ma ei saa öelda, et 
ma kaitsen vana sõpra, sest tema suhtumine pole kuigi sõbralik. Aga siiski pole 
midagi parata, kui oled mõnes asjas nii kindel, ehkki on tegemist vaid kunagise 
tuttavaga. Ning ometi tõotab Harold, et ta ...» 

«Paistab, et see Harold üldse tikub palju tõotusi andma,» sõnas isa Brown. 

Mõlemad vaikisid. Siis lausus Olive sootuks teisel toonil. 

«Jah, ta tõotab ka muid asju. Harold Harker tegi just praegu mulle 
abieluettepaneku.» 


«Kas tohin siis teid või õigemini teda õnnitleda?» päris isa Brown. 

«Ma ütlesin, et tal tuleb oodata. Tema aga ei oska oodata.» Taas puhkes tütarlaps 
kogu loo koomikat tajudes täiesti kohatult naerma. «Ta ütles, et ma olen tema ideaal 
ja püüdluste eesmärk ja nii edasi. Ta on elanud Ameerikas, aga see ei tule mulle 
meelde mitte siis, kui ta kõneleb dollaritest, vaid ideaalidest.» 

«Ma oletan,» sõnas isa Brown väga leebelt, «et kuna te peate otsustama, mida teha 
Haroldiga, tahate te enne teada tõde Rogeri kohta.» 

Neiu tardus, kortsutas kulmu'ja naeratas siis järsku, öeldes: «Oh, te teate liiga 
palju.» 

«Tegelikult tean ma väga vähe, eriti selle loo kohta,» vastas preester tõsiselt. «Ma 
tean ainult seda, kes mõrvas 

teie isa.» Olive kargas püsti ja jäi preestrile surnukahvatult otsa vahtima. Isa 
Brown krimpsutas nägu ja jätkas: «Ma käitusin ülirumalasti, kui ma seda taipasin, see 
oli just siis, kui inspektor nimetas rohelist tiigilöga ja Rohelist Meest.» 

Siis tõusis isa Brown püsti, haaras otsustavalt oma sõnakuulmatu vihmavarju ja 
pöördus neiu poole. 

«On veel midagi, mida ma tean, ja see ongi kõigi teie mõistatuste võtmeks, aga 
ma ei ütle seda teile praegu. See ei ole hea uudis, aga see pole ka midagi nii halba kui 
see, mida teie siin endale ette kujutasite.» Ta nööpis palitu kinni ja suundus värava 
poole. «Ma lähen sellele teie mr. Rookile külla. Mererannal asuvasse onni, umbkaudu 
sinnasamasse, kus Harker teda jalutamas nägi. Mul on tunne, et seal ta elabki.» Ning 
isa Brown kõmpis minema, siirdudes alla randa. 

Olive oli elava kujutlusvõimega inimene, võib-olla liigagi elava kujutlusvõimega, 
et jääda üksindusse mõtisklema vihjete üle, mis tema sõber oli pillanud. Aga isa 
Brownil oli kiire, ta tahtis leida parima võimaliku lõpus neiu kahtlustele. Mõistatuslik 
seos isa Browni esimese šŠokeeriva paljastuse ning juhuslikult mainitud tiigi ja kõrtsi 
vahel tõi neiu vaimusilma ette tuhandeid koledaid kujutluspilte. Roheline Mees 
muundus jubedaisse vesikasvudesse mähkunud kummituseks, kes kuuvalgel ümbrus- 
konnas ringi hulkus, «Rohelise Mehe» kõrtsisildist sai justkui võllas rippuv inimkogu 
ning kõrts ise muutus surnud meremeeste mustendavaks veealuseks trahteriks. Ja 
ikkagi oli isa Brown kasutanud kõige kiiremat võtet niisuguste õuduste hajutamiseks 
pimestava päevavalguse lahvatuses, mis tundus mõistatuslikum kui ööpimedus. 

Sest veel enne kui päike looja läks, tuli Olive'i ellu tagasi midagi, mis tema 
sisemaailma veel kord segi paiskas, mida ta polnud osanud soovidagi, enne kui see 
talle ootamatult osaks sai — see oli midagi unenäolist, vana ja tuttavlikku, ent ometi 
mõistetamatu ja uskumatu. Üle mereranna oli pikal sammul tulnud Roger Rook ning 
juba siis, kui ta oli alles pisike täpike kauguses, tundis Olive, et Rogeris on toimunud 
muutus. Ning kui noormees aina lähemale ja lähemale tuli, nägi neiu, et ta tõmmul 
näol särab rõõm ja joovastus. Roger tuli otse Olive'i juurde, nagu poleks nad iial 
teineteisest lahkunud, võttis tal õlgadest kinni ja ütles: «Jumal tänatud, nüüd saan ma 
sinut eest hoolt kanda.» 

Olive ei kuulnudki ise, mida ta vastas, ent hiljem leidis ta end parimas, miks teine 
nii muutunud ja õnnelik on. 

«Sest et ma olen õnnelik,» vastas Roger. «Ma sain just praegu halva uudise.» 


Kõik asjassepuutuvad isikud ja veel mõned, kes üldse ei paistnud asjasse 
puutuvat, kogunesid Cravenite majja viivale pargiteele kuulama, kuidas advokaat puht 
vormi-täiteks, nüüd juba tõesti puht vormitäiteks testamendi ette-loeb ja seejärel võib- 


olla saabunud kriisihetke puhuks mõningaid praktilisi nõuandeid jagab. Peale 
hallipäise advokaadi, kellel oli käes testament, viibis kohal veel inspektor, kellel oli 
autoriteeti kuriteo küsimustes, ja siis veel leitnant Rook, kes varjamatult noore daami 
eest hoolitses; oli ka neid, keda pikakasvulise doktori sealviibimine segadusse viis, 
ning neidki, kelles preestri töntsakas kuju naeruhimu tekitas. Mr. Harker, too lendav 
Mercurius, oli saabujaile väravasse vastu kihutanud, nad üle muruplatsi juhatanud ja 
siis jälle minema sööstnud, et vastuvõttu ette valmistada. Ta teatas, et on sedamaid 
tagasi, ning igaüks, kel oli olnud võimalust ta plahvatuslikku energiat tähele panna, 
võis seda kindla peale uskuda. Siiski jäid kõik hetkeks üsna omapead maja ette 
murule seisma. 

«Ta meenutab mulle kriketimängijat,» ütles leitnant. 

«Too noormees on üksjagu solvunud, et seadus ei suuda toimida niisuguse 
kiirusega kui tema,» seletas advokaat. «Õnneks aga mõistab miss Craven meie 
kutsealaseid raskusi ja viivitusi täielikult. Ta oli nii lahke ja teatas mulle, et tunneb 
minu aeglase toimimisviisi vastu endiselt usaldust.» 

«Ma soovin,» sõnas doktor äkki, «et ma tolle noormehe kiirust samal määral 
usaldada võiksin.» 

«Millele te vihjate?» päris Rook kortsus kulmul, «kas tahate öelda, et Harker on 
liiga tormakas.» 

«Liiga tormakas ja liiga aeglane ka,» lausus doktor Starker saladuslikult. «Ma tean 
vähemalt üht juhtumit, mil tal sugugi nii väga kiire polnud. Mistarvis tolgendas ta 
enne inspektori tulekut, kes surnukeha leidis, poole ööni tiigi ääres ja «Rohelise 
Mehe» ümbruses. Kuidasmoodi ta üldse inspektoriga kokku sai? Miks ta arvas, et 
kohtab inspektorit «Rohelise Mehe» juures?» 

«Ma ei mõista teid,» ütles Rook. «Kas tahate öelda, et Harker ei kõnelnud tõtt?» 

Doktor Straker vaikis. Hallipäine advokaat lasi kuuldavale pahaendelise 
naerulagina. 

«Mul pole tolle noormehe kohta midagi halba öelda,» sõnas ta, «peale selle, et ta 
sai hakkama kiire ja kiiduväärt katsega mulle minu ametit õpetada.» 

«Mis sellesse puutub, siis tegi ta katset ka mulle minu tööd õpetada,» kostis 
inspektor, kes just samal hetkel oli majaesise grupiga liitunud. «Aga see polegi nii 
tähtis. Tähtis on hoopis see, kas doktor Straker püüab millelegi vihjata või ei. Olen 
sunnitud teid paluma, doktor, et väljenduksite selgelt. Võib-olla on minu kohuseks 
küsitleda otsekohe Harkerit.» 

«Näe, sealt ta tulebki,» ütles Rook, kui sekretäri teovalmis kuju taas uksele ilmus. 
Selsamal hetkel jahmatas kõiki, eriti aga neid, kes isa Browni tundsid, preestri 
käitumine, kes nii vaikselt ja silmatorkamatult protsessioonile oli järgnenud. Ta tõttas 
kiiresti kõigist ette ning pöördus inimeste poole käskival, peaaegu ähvardaval ilmel, 

nagu sõdureid peatav seersant. 

«Pidage!» hüüdis ta peaaegu karmilt. «Ma palun kõigilt vabandust, ent on 
absoluutselt vajalik, et mr. Harkeriga kohtuksin esimesena mina. Pean talle ütlema 
midagi, mida ma tean, ning ma usun, et peale minu ei tea seda keegi. Ta peab seda 
teada saama. Hiljem väldime seeläbi ühe väga traagilise arusaamatuse.» 

«Mida te ometi silmas peate?» päris vana advokaat -Dyke. 

«Ma pean silmas teatavat halba uudist,» kostis isa Brown. 

«Kuulge, öelge õige,» alustas inspektor solvunult, tabas siis aga äkki preestri pilgu 
ning talle meenusid kunagi ammu pealtnähtud imepärased asjad. «Oleks see ükskõik 
kes peale teie, ütleksin ma, et kõikidest maailma ülb ...» 


Aga isa Brown oli juba kuuldekaugusest väljas ning hetk hiljem süvenenud 
majalävel vestlusse Harkeriga. Nad kõndisid üheskoos paar sammu edasi-tagasi, siis 
kadusid pimedasse majja. Umbkaudu kaheteistkümne minuti möödudes tuli isa Brown 
üksi välja. 

Kõikide üllatuseks ei paistnud ta kavatsevatki uuesti majja siseneda, nüüd mil 
kogu seltskond selleks valmis oli. Ta vajus logisevale istmele haljendavas lehtlas ning 
sellal, kui protsessioon ukseavasse kadus, süütas ta piibu ning jäi tühjal pilgul 
silmitsema pikki sakilisi lehti oma 

pea ümber ja kuulatama lindude laulu. Ei olnud siin ilmas ühtki inimest, kes veel 
sügavamalt ja täielikumalt oleks osanud mõnu tunda jõudehetkest. 


Isa Brown oli üleni mattunud paksu suitsupilve ja süvenenud unelevasse 
mõtiskellu, kui majauksed jälle pärani paiskusid ning kaks-kolm inimest sealt 
ülepeakaela välja tormasid ja tema suunas jooksid. Võidujooksu võitsid kaalukalt 
peretütar ja tema noor austaja mr. Rook. Nende näoilmed kõnelesid sügavast 
hämmeldusest ning inspektor Burns, kes raskel sammul nende järel tuli ja nagu 
elevant läbi aia rühkis, oli nördimuse tõttu näost tulipunane. 

«Mida see kõik ometi tähendab?» hüüdis Olive, kui ta hingeldades seisma jäi. «Ta 
on läinud!» 

«Plehku pannud!» pahvatas leitnant. «Harker jõudis kohvri kokku pakkida ja 
plehku panna! Kõndis otseteed tagauksest välja ja kadus üle aiamüüri jumal teab 
kuhu. Mida te talle ometi ütlesite?» 

«Ärge olge rumal!» sõnas Olive nüüd juba murelikumal ilmel. «Loomulikult 
teatasite te talle, et teate kõik, ja nüüd on ta läinud. Ma poleks iial võinud uskuda, et ta 
niisuguseks asjaks võimeline oli!» 

«Mida te ometi tegite? Miks te mind niimoodi alt vedasite?» sekkus inspektor 
õhku ahmides jutusse. 

«Mida ma siis teinud olen?» päris isa Brown. 

«Te lasksite mõrvaril minema joosta!» hüüdis Burns niivõrd ägedalt, et 
aiavaikuses kõlas ta hüüd otsekui kõuekärgatus. «Te aitasite mõrtsukal põgeneda. Ja 
mina, loll, lubasin teil teda hoiatada. Nüüd on ta juba mitme miili kaugusel.» 

«Tõsi, paari mõrtsukat olen ma oma elus aidanud küll,» möönis isa Brown ja lisas 
siis, öeldut hoolega täpsustades, «aga endastki mõista mitte roima sooritamisel.» 

«Kuid te ju teadsite kogu aeg,» käis Olive peale. «Te saite ju kohe aru, et see peab 
olema tema. Sellele te ju vihjasitegi, kui rääkisite, kuidas surnukeha leidmine teid 
kohutas. Ja sellelesamale vihjas ka doktor, öeldes, et mõni alluvatest võis minu isa 
vihata.» 

«Selles kogu häda ongi,» seletas ametimees nördinult. «Te teadsite juba siis, et ta 
ON...» 

«Te teadsite juba siis,» käis Otive peale, «et mõrtsukas on ...» 

Isa Brown noogutas tõsiselt. «Jah,» vastas ta, «ma teadsin juba siis, et mõrtsukas 
on vana Dyke.» 

«Ke-es?» kordas inspektor. Järgnenud hauavaikust häiris vaid linnusirin. 

«Ma mõtlen vana Dyke'i, advokaati,» seletas isa Brown, nagu seletanuks midagi 
väikestele lastele. «Todasama hallipäist džentelmeni, kes peab testamendi ette 
lugema.» 


Kõik seisid nagu raidkujud ja põrnitsesid preestrit, kuid tema toppis piibu 
hoolikalt täis ja tõmbas tikku. Viimaks sai Burns kõnevõime tagasi ning kogu oma 
jõudu kokku võttes purustas lämmatava vaikuse. 

«Aga taeva pärast, mispärast ometi?» 

«Ah et mispärast,» sõnas preester ja tõusis mõtlikult piipu pahvides püsti. «Miks 
ta seda tegi ... Jah, on vist tulnud aeg teatada teile, või neile teie hulgast, kes seda veel 
ei tea, asjaolu, mis on kogu selle loo võtmeks. See on suur õnnetus ja ränk kuritegu, 
kuid jutt pole praegu admiral Craveni mõrvamisest.» 

Isa Brown vaatas Olive'ile otse silma ja ütles väga tõsiselt: 

«Ma ütlen teile selle halva uudise otse ja väga lühidalt välja, sest usun, et olete 
küllalt vapper ja praegu vahest ka piisavalt õnnelik, et seda küllaltki hästi taluda 
suuta. Teis on midagi, mis laseb arvata, et teist võib saada silmapaistev naine. Aga 
suure varanduse pärijannat teist ei saa.» 

Järgnes vaikus ja siis jätkas isa Brown oma seletusi: 

«Pean kahjuks tõdema, et teie isa varandus on läinud. Ja see on tolle vana 
hallipäise härrasmehe kätetöö, kes end Dyke'iks nimetab ning kes on, nagu ma 
kahjuks ütlema pean, suli. Admiral Craveni mõrvas ta selleks, et too ei saaks kellelegi 
rääkida, mil viisil teda alt veeti. Asjaolu, et admirali varandus on läinud ja teie 
päranduseta jääte, ongi ainus ja väga lihtne asitõend mitte ainult mõrva, vaid ka kõigi 
teiste selle loo mõistatuste seletuseks.» Jsa Brown imes piibust paar mahvi ja jätkas 
SIIS: 

«Ma teatasin mr. Rookile, et olete pärandusest ilma jäänud, ja otsemaid tõttas ta 
teile appi. Mr. Rook on üsna tähelepanuväärne isik.» 

«Oh, jätke,» ütles mr. Rook vaenulikul toonil. 

«Mr. Rook on monstrum,» seletas isa Brown teadusemehe rahulikul viisil. «Ta on 
anakronism, atavism, brutaalne kiviaegne fossiil. On olemas üks barbaarne eelarva- 
mus, mida me kõik ammuilma kadunuks ja väljasurnuks oleme pidanud, nimelt 
arusaam aust ja sõltumatusest. Minul aga tuleb kokku puutuda väga paljude selliste 

eelarvamustega. Mr. Rook on väljasurnud elukas. Plesiosaurus. Temal polnud 
mingit soovi elada oma naise kulul või siis abielluda naisega, kes võinuks teda iga 
kell õnnekütiks nimetada. Sellepärast käiski ta nii kole momnilt ringi ja elavnes alles 
siis, kui tõin talle uudise, et olete laostunud. Tema tahtis oma naise heaks tööd teha 
ega soovinud olla naise ülalpeetav. Kas pole jõle? Rääkigem parem millestki 
helgemast, näiteks mr. Harkerist. 

Ma teatasin mr. Harkerile, et olete laostunud, ja ta lasi paanikas jalga. Ärge olge 
mr. Markeri peale väga kuri. Temal oli nii häid kui halbu omadusi, aga need olid 
temas puha segiläbi. Iseenesest pole ambitsioonides ju midagi halba, aga Harker 
kutsus oma ambitsioone ideaalideks. Vanaaegsete aumõistete järgi on inimest ikka 
õpetatud edukusse kahtlevalt suhtuma ja nii oli kombeks öelda: «See on tulus küll, 
aga võib-olla tahetakse mind seeläbi ära osta.» Ent meieaegne tuhatkordselt äraneetud 
udujutt sellest, kuidas head teha, õpetab inimestele, et olla hea, tähendab sedasama 
mis raha teha. Ja seesama viga oli ka mr. Harkeril, igas muus mõttes oli ta igati tore 
noormees. Temasarnaseid on tuhandeid. Ülendatud olgu need, kes üles tähtede poole 
vaadates sellessinases maailmas tõusuteed käivad. Abielluda tubli naisega ja abielluda 
rikka naisega tähendas Teha Head. Aga Harker polnud ometi mingi küüniline lurjus, 
muidu oleks ta tagasi tulnud ja teist lahti öelnud. Ta ei suutnud teie ette ilmuda — 
kuni ta veel teie läheduses viibis, oli ju pool tema purunenud ideaalidest alles. 

Mina ei öelnud admiralile midagi, kuid ilmselt keegi tegi seda. Mingil moel sai ta 
viimase paraadi aegu laeva pardal teada, et tema sõber ja perekonnaadvokaat on ta 


reetnud. Admirali haaras säärane vihahoog, et ta tegi seda, mida ta täie mõistuse 
juures olles iial poleks teinud: ta tuli otsemaid maale, peas kolmnurkne kübar ja seljas 
kuldsete poortidega ülikond, et kurjategija kinni püüda. Ta saatis teate ka 
politseijaoskonda ning sellepärast tiiru-taski inspektor «Rohelise Mehe» lähikonnas. 
Leitnant Rook tuli admirali järel kaldale, aimates, et tegemist on mingi perekondliku 
murega ja pooleldi lootes kuidagi kasulik olla ning end niiviisi paremasse valgusse 
seada. Seepärast ta nii kõhkvel oligi. Admiralist maha jäädes tõmbas ta mõõga, sest 
mõtles, et viibib rannal üksi. Ülejäänu aga on kujutlusvõime küsimus. Mr. Rook on 
romantiline inimene, kes lapsena unistas mõõgast ja põgenes 

merele, siis aga leidis enese teenistusest, kus tal mõõka lubati kanda vaid kord 
kolme aasta jooksul. Ta arvas, et viibib täiesti üksi rannal, kus ta pisikese poisina 
mängimas käis. Ja kui teie ei mõista, miks mr. Rook nii tegi, siis mina võin seepeale 
öelda vaid seda, mida ütles Stevenson: teist ei saa kunagi mereröövlit. Ka ei saa teist 
kunagi poeeti ja te pole kunagi olnud väike poiss.» 

«Mina pole seda ka olnud,» vastas Olive tõsiselt, «aga ma usun siiski, et mõistan 
teda.» 

«Enam-vähem iga mees,» jätkas preester mõtlikult, «hakkab mängima mistahes 
esemega, mis meenutab mõõka või pistoda. Sellepärast tunduski mulle väga veider, et 
advokaat seda ei teinud.» 

«Mida see tähendab?» päris Burns. «Mida ta ei teinud?» 

«Kas te siis ei märganud meie esimesel kohtumisel tema kontoris,» vastas isa 
Brown, «et advokaat sõrmitses sulepead, mitte aga paberinuga, ehkki see oli ilus, 
läikivast terasest, stiletti meenutav paberinuga. Sulepead olid kõik tolmused ja 
tindiplekilised, nuga aga äsja puhastatud. Aga ta ei puudutanud seda — ka mõrtsuka 
jultumusel on omad piirid.» 

Hetkelise vaikuse järel ütles inspektor uneskõndija ilmel: «Kuulge, ma ei saa 
enam millestki aru; teie vist arvate, et jõudsite sellega lõppu välja, mina aga pole veel 
alguseski. Kust pärineb kogu see jutt advokaadi kohta? Mis teid üldse selles suunas 
mõtlema pani?» 

Isa Brown naeris lühidalt ja rõõmutult. 

«Mõrtsukas tegi kohe alguses ühe vea,» seletas ta, «ja ma ei mõista, kuidas küll 
keegi teine seda tähele ei pannud. Kui te teatega admirali surmast tema juurde jõud- 
site, ei teadnud ju seal keegi mitte midagi peale selle, et admirali oli koju oodata. Kui 
te siis ütlesite, et ta on uppunud, küsisin mina, millal see juhtus, ja mr. Dyke küsis, 
kust laip leiti.» 

Isa Brown vaikis korraks, et tubakat piibust välja raputada, ja jätkas siis mõtlikult. 

«Vaadake, kui teile öeldakse merelt oodatava meremehe kohta, et ta on uppunud, 
siis on loomulik oletada, et ta uppus meres. Kui ta on kukkunud üle parda või kui ta 
surnukeha on lastud märga hauda, pole mingit põhjust arvata, et tema laip üldse leitud 
on. Hetkest, mil see mees päris, kust laip leiti, olin ma kindel, et ta teadis väga hästi, 
kust see leiti. Eks oli ta ju ise selle sinna pannud. Ei keegi peale mõrtsuka enda 
võinuks mõelda millelegi nii 

võimatule nagu see, et meremees paarsada jardi merest eemal tiiki upub. Seepärast 
mul hakkaski korraga paha ja ma läksin näost roheliseks, võib öelda roheliseks nagu 
Roheline Mees. Halgi ei suuda ma harjuda sellega, kui leian end ühtäkki näost näkku 
mõrtsukaga. Nõnda siis pidin asjast üle saama mõistukõne abil, aga sel mõistujutul oli 
ka oma tähendus: nimelt ütlesin ma, et olnuks parem, kui surnukeha katnuks mererohi 
ja mitte roheline tiigilöga.» 


õnneks ei surma kurbmäng iialgi kogu rõõmu ja need kaks asja võivad käia 
koguni käsikäes: sellal kui härraste Willise, Hardmani ja Dyke'i firma ainus 
allesjäänud äripartner enesele kuuli pähe kihutas hetkel, mil teda arreteerima tulnud 
inspektor majja astus, hõiklesid Olive ja Roger õhtusel rannal vastastikku just nagu 
siis, kui nad mõlemad veel lapsed olid. 


XI. LAHENDAMATU MÕISTATUS 


See veider lugu, mõneti vahest veidraim kõigist veidratest lugudest isa Browni 
eluteel, juhtus ajal, mil tema prantslasest sõber Flambeau, jätnud kurjategija ameti 
maha, asus suure innu ja eduga harrastama kuritegude uurija ametit. Nii vargana kui 
ka varaste püüdjana eelistas Flambeau tegelda juveeliröövidega ning selles küsimuses 
peeti teda eksperdiks niihästi juveelide kui ka juveelivaraste alal. Ning oma eriliste 
teadmiste tõttu ja seoses ühe eriülesandega, mis talle oli usaldatud, helistaski 
Flambeau tol hommikul, millest meie lugu alguse saab, oma preestrist sõbrale. 

Isa Brown oli rõõmus, kuuldes oma vana sõbra häält kas või telefonistki, ent 
üldiselt ning eriti sel konkreetsel hetkel ei olnud isa Brown telefonist erilises 
vaimustuses. Ta oli mees, kellele meeldis jälgida kaasvestleja näoilmet ja tajuda 
ümbritsevat õhkkonda, sest ta teadis, et ilma selleta on sõnalised teadaanded üpris 
eksitavad, eriti kui need tulevad võhivõõrastelt. Ja just täna hommikul oli terve parv 
võõraid inimesi talle kõrva pinisenud rea enamvähem arusaamatuid teadaandeid: 
telefon oli otsekui kurjast vaimust vaevatud, seejuures aga oli tolle vaimu käitumine 
ülimalt triviaalne. Kõige tähelepanuväärivam oli hääl, mis päris, kas isa Brown jagab 
seadusega kooskõlastatud varguse- ja mõrvalubasid teatud summa tasumisel; 
tariifimäärad olevat üles riputatud tema koguduse kiriku seinale. Saanud teada, et see 
nii ei ole, ei lasknud tundmatu end nähtavasti siiski veenda ja lõpetas vestluse õõnsa 
naerulaginaga. Seejärel nõudis erutatud ja kogelev naisehääl, et isa Brown sedamaid 
tõttaks võõrastemajja, mis asus umbes neljakümne viie miili kaugusel lähimasse 
piiskopilinna viiva maantee ääres; sellele nõudmisele järgnes sama hääle poolt uus 
nõudmine, veelgi erutatum ja veelgi segasem: anti teada, et kõik eelöeldu ei loe 
midagi ja et teda polegi tegelikult vaja. Siis tuli vahepala 

kusagilt ajalehetoimetusest, kust päriti, kas vaimulik võib kuidagi kommenteerida 
seda, mida keegi näitlejanna olla öelnud meeste vuntside kohta. Lõpuks helistas 
erutatud ja ebalev daam kolmandat korda ning teatas, et teda siiski vajatakse. Isa 
Brown aimas, et selline käitumine andis tunnistust kõhklustest ja hirmust, mis on üsna 
sagedased inimeste puhul, kes kõhklemisi kalduvad Püha Katoliikliku õpetuse poole. 
Ometi tundis ta suurt kergendust, kui nende kõnede seeria lõpetas Flambeau hääl, mis 
südamlikul toonil tõi kuuldavale ähvarduse peatselt hommikueinele ilmuda. 

Isa Brown oleks igati eelistanud sõbraga piipu pahvides mõnusasti juttu puhuda, 
kuid peagi ilmnes, et külaline on sõjaretkel, pulbitseb energiast ning kavatseb 
väikesekasvulise preestri vangina kaasa tirida mingile tähtsale uuri-miskäigule. Tõsi 
küll, üks täiesti eriline asjaolu selles loos pidi loodetavasti pälvima preestri 
tähelepanu. Viimasel ajal oli Flambeau'l mitmel korral õnnestunud edukalt takistada 
vääriskivide vargusi: ta oli Dulwichi hertsoginna peaehte sõna otseses mõttes rebinud 
aia kaudu põgeneva röövli käte vahelt, ning ta oli nuputanud välja ülikavala lõksu 
kurjategijale, kes pidas plaani minema viia kurikuulus safiiridest kaelakee, ja too 
võttis tegelikult kaasa kee koopia, mille oli kavatsenud jätta originaali asemele. 

Kahtlemata olidki just need seigad viinud selleni, et Flambeau kutsuti nüüd 
julgestama ühe hoopis erilaadse aarde kohaletoimetamist, mis oli küll väga hinnaline, 
kuid millel oli lisaks sellele veel sootuks isesorti väärtus. Katoliiklikku kloostrisse 


piiskopilinna tuli toimetada maailmakuulus laegas usukannataja püha Dorothea 
säilmetega ning oli teada, et sellele on silma heitnud üks kuulsamaid rahvusvahelisi 
juveelivargaid, kes ihaldas muidugi kau-nististe kulda ja rubiine ja mitte kastikese 
püha sisu. Võib-olla oli säärases väärtuste kombinatsioonis midagi, mille tõttu 
Flambeau'l tekkis tunne, et niisuguses seikluses on eriliselt sobiv kaaslane just 
preester. Igal juhul viskus ta isa Browni kallale nagu tuldpurskav ja väga püüdlik lohe 
ning tõi õige kõnekalt kuuldavale oma plaanid varguse takistamiseks. 

Nagu hiiglane seisis Flambeau preestri kamina kõrval vanas tuttavas 
musketäripoosis ja keerutas oma vägevaid vuntse. 

«Seda ei või ju ometi sündida lasta!» hüüdis ta, kui tuli juttu kuuekümnemiilisest 
teekonnast Casterburysse. «Teie 

ei või ometi lubada, et selline pühadustteotav röövimine otse teie nina all toime 
pannakse!» 

Reliikvia ei pidanud jõudma kloostrisse enne õhtut, niisiis polnud ka tema 
kaitsjatel tarvidust sinna varem jõuda. Autosõit Casterburysse pidi aga igal juhul 
võtma suurema osa päevast. Lisaks tähendas isa Brown nagu muuseas, et tee ääres 
asub trahter, kus oleks kena lantši süüa; teda oli ju palutudki niipea kui võimalik sealt 
läbi astuda. 

Sellal kui mehed sõitsid läbi tiheda metsaga kaetud ja hõredalt asustatud maastiku, 
kus nii kõrtsid kui ka muud ehitised jäid üha harvemaks ja harvemaks, hakkas taevas 
keskpäevasele palavusele vaatamata pikkamööda tormi-tõotavalt tumenema ning 
mustendavate metsade kohale kogunesid sünkjad punakad pilved. Nagu sellises paha- 
endelises valguses ikka juhtub, omandasid kõik looduse värvid nüüd salapärase kuma, 
mida neil täies päevavalguses pole. Sakilised punakad lahed ja kuldsed ning oranžid 
eostaimed paistsid justkui seesmisest tulest hõõgvele löövat. Sellises hämaruses 
jõudsid Flambeau ja isa Brown lagendikuni kahe metsa vahel, mis kangesti meenutas 
lõhet hallis müüris, ning taamal, lagendiku lõpus, silmasid nad kõrget, võõrapärases 
kontuuris kõrtsi nimega «Roheline Lohemadu». 

Vanad semud olid tihti saabunud kõrtsidesse ja teistessegi inimeste asupaikadesse 
ning sattunud seal eriskum-malistesse olukordadesse, ent harva oli neile olukorra 
kummalisus nii varakult silma hakanud. Juba siis, kui autol jäi veel mõnisada jardi 
tumerohelise väravani, mis sobis hästi kokku selle kõrge ja kitsa ehituse tumeroheliste 
aknaluukidega, paiskus majauks pärani ning sealt jooksis lehviva punase 
juuksepahmakaga naisterahvas nende suunas niisuguse kiiruga, nagu kavatseks ta 
käigu pealt kihutavasse autosse hüpata. Flambeau peatas masina, ent veel enne, kui ta 
seda teha jõudis, torkas naine oma kahvatu ja traagilise ilmega näo aknast sisse ja 
hüüdis: 

«Kas teie olete isa Brown,» ning seejärel, peaaegu sama hingetõmbega: «Ja kes on 
see teine mees?» 

«Selle härrasmehe nimi on Flambeau,» sõnas isa Brown rahulikult, «ja mida saan 
ma teie heaks teha?» 

«Tulge sisse,» ütles naine, isegi erakordseid asjaolusid arvesse võttes liigse 
kiiruga. «Siin on toimunud mõrv.» 

Vaikides ronisid mehed autost välja ning järgnesid naisele läbi tumerohelise 
värava, mis avanes tumerohelisse 

koridori, mille moodustasid tulpadele ja puust tugedele põimunud luuderohu ja 
metsviinapuu väädid sakiliste, mustendavate, punastes ja teistes tumedates toonides 
lehtedega. Koridor omakorda viis avarasse võõrastetuppa, kus seintel trofeedena 


rippusid roostetanud rüütlirelvad ning kus mööbel oli vanaaegne ja niivõrd segiläbi 
paigutatud, et tuba meenutas vägagi kolikambrit. Esialgu mehed lausa kohkusid, sest 
neile tundus, et üks suur kolitükk tõusis korraga püsti ja astus nende suunas — niivõrd 
tolmune, räbaldunud ja puine oli mees, kes seal praegu otsekui igavesest liikumatusest 
ärkas. 

Imelikul kombel osutus too mees nüüd, kus ta end juba liikuma oli saanud, 
üllatavalt paindlikuks ja viisakaks, ent see oli puuliigenditega treppredeli viisakus ja 
käteräti-nagi vastutulelikkus. Nii Flambeau kui isa Brown tundsid, et nad pole veel 
kunagi kohanud kedagi, keda on nii raske paika panna. Mees polnud küll džentelmen, 
ent temas oli siiski midagi õpetlase tolmunud rafineeritusest; temas oli küll allakäigu 
ja deklasseerumise hõngu, kuid siiski meenutas ta pigem raamatukoid kui boheemlast. 
Ta oli kõhn ja kahvatu, terava nina ja tumeda kikkhabemega, tema juustepiir oli 
taandunud, ent kuklas ripnesid pikad krussis salgud. Silmad ei paistnud tal aga siniste 
prillide varjust peaaegu üldse. Isa Brownil tekkis tunne, et midagi sellist on ta kusagil, 
kaua aega tagasi juba kohanud, ent ta ei osanud sellele tundele täpsemat määratlust 
anda. Koli, mille hulgas mees istus, oli enamalt jaolt kirjanduslik koli, esmajoones 
seitsmeteistkümnenda sajandi pamflettide patakad. 

«Kui ma perenaisest õigesti aru sain,» lausus Flambeau tõsiselt, «siis on siin vist 
mõrv toime pandud.» 

Perenaine noogutas kannatamatult oma punast salkus pead. Kui leegitsevaid 
haldjajuukseid mitte arvestada, siis polnud ta välimus sugugi metsik, tema tume kleit 
oli soliidne ja korralik, näojooned selged ja kaunid. Miski temas laskis aimata nii 
keha- kui vaimutugevust, mis muudab naised eriti võimukateks selliste meestega 
võrreldes, nagu oli too siniste prillidega sell. Kuid siiski oli just mees see, kes ainsana 
midagi vastas, sekkudes jutusse veidra galantsusega. 

«Minu vaene vennanaine,» seletas ta, «elas tõepoolest just praegu üle kõige 
kohutavama šoki, millest me koik oleksime soovinud teda säästa. Tahaksin, et hirmsa 
avastuse oleksin teinud mina, siis pidanuksin ma üksnes kurva 

uudise edasiandmise masendust tundma, õnnetuseks oli see aga mrs. Flood ise, 
kes leidis surnuna aiast oma elatanud vanaisa; vana mees oli juba kaua aega 
voodihaigena võõrastemajas lebanud. Selline asjaolu viitab liigagi ilmselt vägivallale 
ja kallaletungile. Asjaolud on kummalised, ütleksin ma, isegi väga kummalised!» 
Mees köhatas kergelt, otsekui tahtnuks nende asjaolude pärast vabandust paluda. 

Flambeau tegi perenaisele kummarduse ja avaldas siiralt kaastunnet. Siis küsis ta 
mehelt: «Te ütlesite vist, et olete mrs. Floodi mehevend?» 

«Olen doktor Oscar Flood,» kostis mees. «Minu vend, tolle daami abikaasa, viibib 
praegu äriasjus mandril ja võõrastemaja peab mrs. Flood. Tema vanaisa oli osaliselt 
halvatud ja väga kõrges eas. Ta ei lahkunud kunagi oma magamistoast, seega on need 
asjaolud tõega...» 

«Kas saatsite juba arsti ja politsei järele?» küsis Flambeau. 

«Jah,» vastas doktor Flood, «me helistasime kohe pärast kohutavat avastust, aga 
nende saabumiseni kulub veel mitu tundi. Meie võõrastemaja asub ju väga üksildases 
kohas. Seda kasutavad üksnes Casterburysse ja sellest kaugemale reisivad inimesed. 
Nii me siis mõtlesime, et palume teie hindamatut abi, seniks kuni ...» 

«Kui me üldse saame teid kuidagi aidata,» sõnas isa Brown, katkestades vestluse 
niivõrd süvenenud ilmel, et ebaviisakusest ei saanud siin juttugi olla, «arvan, et 
läheksime parem ja vaataksime neid asjaolusid otsekohe.» 


Masinlikult suundus preester ukse poole ning pidi äärepealt kokku põrkama 
kellegagi, kes sealt parajasti sisse trügis. See oli suur ja tugev noormees, räpaste ja 
kammimata tumedate juustega, kes olnuks kõigele vaatamata üsnagi nägus, kui tema 
üks silm poleks kergelt kõõrdi vaadanud. See andis noormehele üsna kurjaendelise 
väljanägemise. 

«Mida paganat te ometi teete,» pahvatas noormees. «Kutsute siia kõiksugu 
tegelasi ... Oodake siis vähemalt enne politsei ära!» 

«Politsei ees vastutan mina,» sõnas Flambeau teatud majesteetlikkusega, mis 
näitas, et ta tunneb end olukorra peremehena. Ta astus ukse juurde, ning kuna ta oli 
palju suurem kui suurt kasvu noormees ja tema vuntsid olid niisama aukartustäratavad 
nagu hispaania härja sarved, siis taganes noormees tema ees. Väljatõrjutu ilmel jäi ta 

sinnasamasse seisma, sellal kui meie kolmik kiviplaatidega sillutatud rada mööda 
mooruspuuistanduse poole siirdus. Flambeau kuulis, kuidas preester doktorile ütles: 
«Me ei meeldi talle vist, eks ole? Muide, kes ta selline on?» 

«Tema nimi on Dunn,» seletas doktor pisut vastumeelselt. «Minu vennanaine 
andis talle tööd aia hooldajana, sest ta jäi sõja ajal silmast ilma.» 

Kui mehed moorusepõõsaste vahelt läbi läksid, valitses aias too lopsakuse ja 
õuduse õhkkond, mis tekib siis, kui maastik on tegelikult taevast eredam. Tagantpoolt 
langevas, pilvedes murdunud päikesevalguses kõrgusid nende ees puuladvad, mis 
meenutasid kahvaturohelisi leegikeeli tormieelse taeva taustal, mis üha tumenes, 
omandades järjepannu kõik värvivarjundid, alates purpurist ja lõpetades violetsega. 
Seesama valgus langes kohati ka murule ja lillepeenardele ning selle kumas tundus 
kõik mõistatuslikult sünge ja salapärane. Peenral kasvavad tulbid meenutasid 
tumedaid vereplekke ning mõned neist tundusid tõepoolest musta värvi olevat. Aia 
lõpus seisis tulbipuu, mida isa Brown mingi segase mälestuse ajel pidas puuks, mida 
rahvasuus juudapuuna tuntakse. Sellist mõtteseost toetas asjaolu, et ühe oksa küljes 
rippus otsekui kuivanud vili vana mehe kõhn kuivetu keha, pikk habe groteskselt 
tuules lehvimas. 

Surnukeha oli õudne mitte ümbritseva pimeduse, vaid just päikesevalguse tõttu, 
sest hetketi välgatav päevapaiste toonis nii puu kui ka laiba eredavärviliseks, nagu 
oleksid mõlemad vaid teatrirekvisiidid. Puu õitses parajasti ning poodul oli seljas 
paabulinnuroheline hommikumantel; lõdvalt ripnevat pead aga kattis punane mütsike. 
Jalas olid laibal punased toatuhvlid, üks oli maha libisenud ning lebas nüüd murul 
nagu veretilk. 

Ent ei isa Brownil ega Flambeau'l polnud praegusel hetkel silma nende pisiasjade 
jaoks. Mõlemad põrnitsesid kummalist eset, mis paistis surnud mehe lõdvast kehast, 
ning pikkamööda hakkasid nad taipama, et see on tema kehasse torgatud 17. sajandi 
mõõga mustendav, kuid üsna roostetanud käepide. Mõlemad mehed seisid liikumatult, 
jõllitades mõõka, kuni doktor Flood nende tardumuse tõttu juba kärsituks muutus. 

«Mind igatahes hämmastab kõige rohkem see,» seletas ta närviliselt sõrmi 
naksutades, «et keha niisuguses asendis on. Aga mul on sellega seoses juba ka üks 
mõte.» 

Flambeau oli puu juurde astunud ning uuris mõõgapära 

läbi suurendusklaasi. Mingil seletamatul ajendil pöördus isa Brown just selsamal 
hetkel välkkiirelt ümber, keerates täiesti sündsusetult laibale selja, ning vaatas 
pingsalt sootuks teise suunda. Ning seda tegi ta õigel ajal: aia teises otsas jõudis ta 
näha mrs. Floodi punast pead. Naine vaatas tumedajuukselise mehe poole, kes paistis 
liiga ähmaselt, et teda ära tunda, ja kes parajasti istus mootorrattale ja kadus, jättes 


endast maha vaid sõiduki hääbuva põrina. Mrs. Flood pöördus ja hakkas läbi aia 
meeste poole tulema. Samal hetkel pöördus isa Browngi ja asus hoolega uurima 
mõõgapidet ja kõlkuvat laipa. 

«Nagu ma aru saan, leidsite ta umbes pool tundi tagasi,» sõnas Flambeau. «Kas 
siin enne seda käis keegi? Kas viibis keegi tema magamistoas või aia selles osas, noh, 
ütleme nii tund aega enne seda?» 

«Ei,» ütles doktor rõhutatult. «Just see ongi kõige traagilisem. Minu vennanaine 
oli sahvris, see asub kõrvalhoones teisel pool maja. Dunn oli köögiviljaaias, see asub 
sellesama poole peal, mina aga tuhnisin oma raamatutes ja olin toas, mis asub selle 
toa taga, kust teie mu leidsite. On veel kaks teenijatüdrukut, aga üks neist oli läinud 
posti tooma ja teine pööningule.» 

«Kas mõni nendest inimestest,» päris Flambeau väga vaikselt, «kordan, mõni 
nende seast, polnud ehk halvas läbisaamises tolle vaese vana härrasmehega?» 

«Kõik olid temasse üksmeelselt kiindunud,» vastas doktor pühalikult. «Kui oligi 
mingeid arusaamatusi, siis olid need vaid pinnalised ning seda laadi, mida kaasajal 
ikka ette tuleb. Vanamees pidas kangesti kinni vanadest usutavadest, tema tütrel ja 
väimehel on aga palju avaramad vaated. Kuid kõigel sellel ei saa olla midagi tegemist 
säärase kohutava ja uskumatu mõrtsukatööga.» 

«Kõik sõltub sellest, kui avarad nende kaasaegsed vaated on,» sõns isa Brown, 
«või kui kitsarinnalised.» 

Selsamal hetkel kuulsid nad eemalt aiast läheneva mrs. Floodi hüüdu, kes 
kannatamatult oma mehevenda kutsus. Doktor Flood kiirustas venna naisele vastu 
ning oli peagi kuuldekaugusest väljas, ent lahkudes viipas ta vabandavalt käega ja 
osutas siis oma kondise sõrmega maapinnale. 

«Vaadake jalajälgi, need on äärmiselt põnevad,» ütles ta tolsamal oma veidral 
toonil, mis meenutas ilmalikku surnumatjat. 

Kaks detektiivi vaatasid teineteisele otsa. «Minu arust on muidki põnevaid asju,» 
märkis Flambeau. 

«Oo, jaa,» lausus preester, vahtides üsna rumalal ilmel alla murule. 

«Ma mõtlesin just praegu,» ütles Flambeau, «et misjaoks oli vaja inimene enne 
üles puua ja siis hakata teda veel mõõgaga läbi torkama.» 

«Ja mina mõtlesin,» sõnas isa Brown, «et misjaoks oli vaja inimene enne mõõgaga 
läbi pista ning seejärel veel hakata teda üles pooma.» 

«Seda ütlete te küll puhtast vaidlemishimust,» protesteeris ta sõber. «Ma nägin ju 
kohe, et teda ei pistetud mõõgaga läbi elusast peast. Siis oleks verd rohkem olnud ja 
ka haav ei oleks sel viisil kokku tõmbunud.» 

«Ja mina sain kohe aru,» sõnas lühikest kasvu isa Brown oma lühinägelike 
silmadega taevasse vaadates, «et elusalt teda ei poodud. Kui vaatate silmuse sõlme, 
siis näete, et see on seotud nii kohmakalt, et üks köiekeerd hoiab sõlme kaelast eemal. 
Seega ei saanud see silmus vanameest kuidagi kägistada. Ta oli surnud enne, kuis see 
köis talle kaela pandi ja surnud enne, kui nad talle mõõga rinda torkasid. Aga kuidas 
ta tegelikult tapeti?» 

«Ma arvan,» kostis Flambeau, «et läheme parem maja juurde tagasi ning vaatame 
üle tema magamistoa — ja teisedki asjad.» 

«Tehkem seda,» ütles isa Brown. «Ent muude asjade seas vaataksime vahest ka 
neid jälgi siin. Alustame aga parem teisest aiaotsast, tema akna alt. No nii, sillutatud 
teerajal jälgi pole, nagu võiski oodata — või polnudki seda oodata? Näete, siin, tema 
magamistoa akna all ongi muru. Ja siin on ka tema jäljed täiesti selgesti näha.» 


Isa Brown põmitses silmi pilgutades jälgi ja asus siis ettevaatlikult tagasiteele puu 
suunas, iga natukese aja tagant täiesti sündsusetul viisil maha kükitades ja maapinda 
uurides. Lõpuks tuli ta tagasi Flambeau juurde ning küsis nagu muuseas: 

«Kas mõistate lugu, mis sinna väga selgelt on kirja pandud? Ehkki see lugu pole 
sugugi nii kergesti mõistetav.» 

«Mina ei nimetakski seda lugu mõistetavaks,» vastas Flambeau. «Mina 
nimetaksin seda näotuks.» 

«Nojah,» ütles isa Brown,- «lugu, mis täiesti selgelt on kirjutatud maapinnale 
vanamehe tuhvlijälgedega, on järgmine. Eakas halvatu hüppas aknast välja ja jooksis 
sus edasi mööda teeäärseid lillepeenraid, ihates kõigest hingest 

saada poodud ja mõõgaga läbi torgatud, ihates seda niivõrd, et hüples puhtast 
kergemeelsusest kohati ühel jalal ning viskas paar korda koguni hundiratast.» 

«Pidage!» hüüdis Flambeau vihaselt. «Mida kuradit peaks tähendama selline 
pagana komejant?» 

Isa Brown üksnes kergitas kulme ning osutas viipega märkidele maapinnal. 
«Ligemale poole tee pikkuses leidub ainult ühe tuhvli jälgi ja paaris kohas on maas 
täiesti omaette asetsev käejälg.» 

«Võib-olla lonkas ta algul ja kukkus seejärel?» oletas Flambeau. 

Isa Brown raputas pead. «Ta oleks siis vähemalt püstitõusmiseks kasutanud nii 
käsi kui ka jalgu, või siis põlvi ja küünarnukke. Kuid mitte mingeid muid jälgi pole. 
Muidugi on sillutatud rada üsna lähedal ning sellele ju jälgi ei jää, kuid pragudes 
võiks mõni siiski olla, see on mõrane sillutis.» 

«See on mõrane sillutis, mõrane on kogu see aed ja terve see lugugi, jumala eest,» 
ning Flambeau silmitses süngelt sünkjat tormieelset aeda, mida läbivate käänuliste 
radade võrgustik muutis tolle veidras ühenduses kasutatud adjektiivi omamoodi 
sobivaks. 

«Ja nüüd,» sõnas isa Brown, «lähme üles ja vaatame ta tuba.» Nad sisenesid majja 
ukse kaudu, mis paiknes magamistoa akna lähedal, ning preester seisatas hetkeks, 
jäädes silmitsema tavalist, lehtede pühkimiseks mõeldud luuda, mis toetus seina 
najale. 

«Kas näete seda?» 

«See on luud,» vastas Flambeau kaaluka irooniaga. 

«See on jäme viga,» ütles isa Brown, «esimene jäme viga, mida ma selles 
imelikus vandenõus kohtan.» 

Nad sammusid trepist üles ja sisenesid vanamehe magamistuppa. Piisas ainsast 
pilgust, et mõista tolle perekonna alustugede ja ka lagunemise peamisi põhjusi. Algu- 
sest peale oli isa Brown tundnud, et viibib katoliiklikus või siis kunagises 
katoliiklikus majapidamises, kus nüüd, vähemalt osaliselt, elasid eksinud või nõrga 
usuga katoliiklased. Pühapiltidest ja esemetest vanaisa toas oli selge, et kogu 
perekonnas oli tema ainust tõeliselt vaga inimene ning et tema omaksed olid sel või 
teisel põhjusel paganateks muutunud. Kuid isa Brown mõistis, et see oleks mõrva 
seletuseks küll väga puudulik ajend, rääkimata siis veel niisugusest ebatavalisest 
mõrvast nagu see siin. «Tont võtku,» pomises preester, «tegelikult on selles loos 

kõik ülejäänu palju erakordsem kui mõrv ise.» Ning just selle huupi öeldud fraasi 
järel oli vaimuliku näost näha, et tal hakkab tasapisi midagi koitma. 

Flambeau oli end seadnud istuma toolile lauakese kõrval, mis seisis surnud mehe 
voodipäitsis. Ta põrnitses kortsus kulmul kolme-nelja valget tabletti või kapslit, mis 
lebasid veepudeli kõrval kandikul. 


«Mõrvaril, oli ta siis mees või naine,» ütles Flambeau, «oli mingil mõistetamatul 
põhjusel vaja meid arvama panna, et kadunu kägistati või torgati surnuks või koguni 
mõlemat korraga. Ent teda ei kägistatud ega pistetud ka surnuks, ei midagi taolist. 
Milleks aga tahtsid nad meile sellist mõtet sisendada? Kõige loogilisem seletus oleks, 
et vaeseke suri mingil iseloomulikul viisil, mis juba iseenesest pidi viitama seosele 
mingi kindla isikuga. Oletagem näiteks, et ta mürgitati. Ning oletagem veel, et asjasse 
on segatud keegi, kes mürgitajana tuleks kõne alla enne kõiki teisi.» 

«Lõppude lõpuks on ju meie siniste prillidega sõber arst,» sõnas isa Brown 
mahedalt. 

«Ma kavatsen neid tablette suurima hoolega uurida,» jätkas Flambeau, «need tuleb 
igal juhul alles hoida. Nad näevad välja, nagu võiks neid proovida vees lahustada ja 
selle abil üht-teist selgitada.» 

«Nende teaduslik uurimine võtaks palju aega,» sõnas preester, «ning politseiarst 
võib enne seda siia jõuda. Ma annaksin teile niisiis nõu need hoolega alles hoida. Seda 
muidugi juhul, kui jääte ootama politseiarsti.» 

«Ma jään siia, kuni olen selle mõistatuse lahendanud!» 

«Siis jääte siia igaveseks,» ütles isa Brown, vaadates rahulikult aknast välja. 
«Mina igatahes sellesse tuppa kauemaks ei jää.» 

«Kas tahate öelda, et ma ei lahenda seda mõistatust?» päris sõber. «Miks ei peaks 
ma seda lahendama?» 

«Sellepärast, et ka vesilahus ei selgita siin midagi. Jah, ja ka veri mitte,» sõnas 
preester ning laskus hämara trepikäigu kaudu hämarduvasse aeda. Seal nägi ta uuesti 
seda, mida ta juba aknast oli näinud. 

Äikeselise taeva raskus ja süngus muutis maastikupildi veelgi rusuvamaks: pilved 
olid päikesest võitu saanud, üha ahenevast pilvepilust paistis see nüüd kahvatumana 
kui kuu. Öhk oli äikest täis, kuigi polnud tunda vähimatki tuulehõngu ning värvid aias 
paistsid pimeduses vaid musta varjunditena. Ent üks värvidest hõõgus seal oma 

tuhmjas säras siiski — see oli majaperenaise punane juuksepahamakas. Naine 
seisis paigaletardunult, mõlema käe harali sõrmed juustesse torgatud, ja vaatas 
üksisilmi tühjusse. See päikesevarjutust meenutav pilt omandas preestri kahtlustega 
seondudes ta mõtetes sügavama tähenduse ning manas talle meelde kummituslikud ja 
müstilised read, mida ta omaette pomisedes kordas: «Uks naine oma kurja armsamat 
seal üksildases paigas leinas all kahvatuva noore kuu.» Ning veelgi enam erutudes jät- 
kas ta: «Püha Maria, Jumalaema, palu meie, patuste eest... just nii see on, just seda ta 
nii kohutaval kombel meenutabki — oma kurja armsamat leinavat naist.» 

Kõheldes, peaaegu värisedes lähenes isa Brown naisele, ent kõnetas teda oma 
tavalise meelerahuga. Vaadates mrs. Flöödile kindlalt silma, seletas vaimulik, et ei 
maksa vaevata oma südant kuriteo täiesti juhuslike asjaolude pärast, kui rumalalt 
näotud need siis ka oleks. «Pildid teie vanaisa toas on tõepärasemad kui too inetu 
vaatepilt, mida nägime meie,» lausus ta tõsiselt. «Miski ütleb mulle, et vanaisa oli hea 
inimene ning see, mida tema mõrtsukad ta surnukehaga tegid, ei loe midagi.» 

«Mul on kõrini tema pühapiltidest ja kujudest,» turtsatas naine pead kõrvale 
pöörates. «Miks ei kaitse nad end, kui nad on nii võimsad, nagu kinnitate teie. 
Mistahes mürgeldajad võivad Püha Neitsi pea otsast lüüa ja nendega ei juhtu mitte 
midagi! Mis sellest kõigest siis kasu on?! Teie ei saa ometi meile süüks panna 
avastust, et Inimene on tugevam kui Jumal.» 

«Kuulge,» sõnas isa Brown ülima leebusega, «pole sugugi suuremeelne teha 
Jumala pikast meelest üks süüdistuse punkte tema vastu.» 


«Olgu Jumal pealegi pika meelega ja inimene kärsitu,» vastas naine, «kuid 
oletame, et kärsitus meeldibki meile rohkem. Teie nimetate seda jumalavallatuseks, 
aga te ei saa sinna midagi parata.» 

Isa Brown võpatas veidralt. «Jumalavallatus!» kordas ta ning pöördus äkki reipalt 
ja otsustavalt ukse poole. Samal hetkel ilmus ukseavasse erutusest kahvatu Flam- 
beau, käes paberirull. Isa Brown tegi juba suu lahti, et midagi öelda, kuid tema 
tormakas sõber jõudis temast ette. 

«Lõpuks ometi olen ma neil jälil!» hüüdis Flambeau. «Need tabletid on ainult 
pealtnäha ühesugused, tegelikult aga erinevad. Ja teate, just sel hetkel, kui ma selle 
kindlaks 

tegin, pistis too ühesilmaline aednikust tõbras oma kaame lõusta ukse vahelt sisse, 
endal käes ratsaväepüstol. Lõin selle tal käest maha ja viskasin ta trepist alla, aga just 
siis hakkas mul, nagu midagi koitma. Kui ma veel paariks tunniks siia jään, viin oma 
töö lõpule.» 

«Just siis jääb see teil lõpule viimata,» sõnas preester ning tema hääles helises 
miski, mis tema puhul oli väga haruldane. «Me ei jää enam tunnikski siia. Me ei jää 
siia üheksainsaks minutikski. Me peame siit jalamaid lahkuma!» 

«Mis!» hüüdis Flambeau jahmunult. «Just nüüd, mil me tõele nii lähedale oleme 
jõudnud? Et me tõele lähedale oleme jõudnud, paistab välja sellest, kuidas nad meid 
kardavad.» 

Isa Brown vaatas Flambeau'le puise ja läbitungimatu näoga otsa ja ütles: «Nad ei 
karda meid, kuni me siin oleme. Aga nad hakkavad meid kartma, kui meid enam siin 
ei ole.» 

Korraga äratas mõlema tähelepanu sünkjas valguses nähtavale ilmunud ebalev 
doktor Flood. Nüüd astus mees imelikult kätega veheldes lähemale. 

«Pidage! Kuulake!» hüüdis erutatud doktor. «Ma olen tõele jälile jõudnud!» 

«Rääkige sellest kohalikule politseile,» teatas isa Brown lühidalt. «Meil on aeg 
minna.» 

Tunnetetulv näis doktori lausa enda alla matvat, ja kui ta jälle pinnale kerkis, tegi 
ta seda meeltheitva karjega. Ta sirutas käed laiali nagu ristilöödu ja tõkestas neil tee. 

«Olgu nii,» hüüdis ta. «Ma ei peta teid, kui ütlen, et tean tõde. Ning ainult tõde 
tahan ma tunnistada!» 

«Tunnistage seda siis oma vaimulikule,» ütles isa Brown ja astus pikal sammul 
aiavärava poole, jahmunud sõber kannul. Enne kui ta väravani jõudis, tuiskas talle 
tuulehoona risti vastu veel keegi. Aednik Dunn kisendas arusaamatuid sajatusi kahe 
detektiivi aadressil, kes oma töö sinnapaika kavatsevad jätta. Preester põikas just õigel 
ajal kõrvale ja pääses niiviisi ratsaväepüstoli hoobist, mida Dunn hoidis käes nagu 
nuia. Aga Dunnise hilines veidi ning teda tabas Flambeau Heraklese nuia meenutav 
rusikas. Mehed jätsid mr. Dunni ristseliti teerajale lamama, ning rutanud väravast 
välja, istusid nad vaikides autosse. Flambeau esitas vaid ühe lühikese küsimuse ja isa 
Brown vastas ühesõnaliselt: «Casterburysse!» 

Viimaks, pärast pikaajalist vaikust, tähendas preester: 

«Võiks äärepealt uskuda, et torm möllas ainult tolles aias ja et selle oli esile 
kutsunud hingetorm.» 

«Mu sõber,» ütles Flambeau, «olen teid tundnud juba kaua aega, ja alati kui te 
ilmutate sellist meelekindlust, järgnen ma teile. Aga ma loodan, et te ei taha mulle 
öelda, nagu oleksite mind tolle paeluva uurimistöö juurest ära toonud vaid sellepärast, 
et teile ei meeldinud sealne õhkkond.» 


«Õhkkond oli tõepoolest kohutav,» vastas isa Brown rahumeeli. «Kohutav, 
kirgedest tulvil ja painav. Ning kõige kohutavam on, et selles ei olnud mingit 
vihkamist.» 

«Leidus vist siiski keegi, kellele ei meeldinud vanaisa,» oletas Flambeau. 

«Mitte kellelgi polnud midagi kellegi vastu,» sõnas isa Brown raskelt ohates, 
«kogu selles pimeduses oli just see asjaolu kohutav. Tegemist oli hoopis 
armastusega.» 

«Kummaline viis väljendada oma armastust: enne kägistada ja seejärel torgata 
mõõgaga läbi,» märkis teine. 

«See oli siiski armastus,» kordas preester, «ning just see täitiski kogu maja 
õudusega.» 

«Ärge tulge mulle ütlema, et too kaunis naine oli armunud sellesse prillidega 
ämblikku,» protesteeris Flambeau. 

«Ei,» ütles isa Brown ja ohkas jälle. «Ta armastab oma meest. Ja see on õudne.» 

«Säärast asjade seisu olete te tihtipeale heaks kiitnud,» vastas Flambeau. «See on 
ju igati seaduslik armastus.» 

«Selles mõttes muidugi,» vastas isa Brown, ning pöördudes siis näoga kaaslase 
poole, toetas ta küünarnuki istme seljatoele ja hakkas ägedalt seletama: «Kas teie 
arvate, et ma ei tea, et mehe ja naise vaheline armastus on Jumala esimene käsk ja 
püsib igavesest ajast igavesti au sees? Olete siis teiegi üks neid lollpäid, kes arvavad, 
et meie ei tunnista armastust ja abielu? On siis minule tarvis meelde tuletada Eedeni 
aeda või veini Kaana pulmas? Just sellepärast, et seda kõike kaitseb Jumala vägi, ongi 
see nii Võimas siis, kui end Jumalast ära pöörab. Kui aiast saab läbipääsmatu mets, kui 
Kaana vein üle käib ja Cal-vary äädikaks muutub. Kas arvate, et mina seda kõike ei 
tea?» 

«Muidugi teate,» sõnas Flambeau, «kuid mina ei tea ju veel suurt midagi tollest 
mõistatuslikust mõrvast.» 

«Too mõrvalugu on lahendamatu,» vastas isa Brown. 

Flambeau jäi jahmatusest tummaks ning ta sõber jätkas tasasel häälel: 

«Ütlen teile nüüd midagi ülikummalist. Kõnelesin tolle naisega hetkel, mil ta oli 
kurvastusest segane, ja ta ei lausunud mulle mõrvast ainsatki sõna. Ta mainis kordu- 
valt jumalavallatust.» 

Siis jätkas preester täiesti ootamatult jututeemat muutes: «Te olete muidugi 
kuulnud Tiiger Tyrone'ist?» 

«Või veel?!» hüüatas Flambeau. «See on ju seesama mees, kes jahib meie 
reliikviat ja keda ma pean takistama. Ta on üks metsikumaid ja hulljulgemaid 
röövleid, kes siin maal kunagi on käinud. Loomulikult on ta iirlane, kuid sedasorti 
iirlane, kes astub põikpäiselt välja kiriku vastu. Võimalik, et ta on mingis salaühingus 
saatanakummardamisega tegelnud, igal juhul on tal kombeks teha kõiksugu jubedaid 
trikke, mis on pealtnäha pahelisemad, kui nad tegelikult on. Tegelikult polegi ta kõige 
hullemat liiki kurjategija: ta tapab väga harva ning mitte kunagi lihtsalt verejanust. 
Ent talle meeldib inimesi kohutada, eriti oma kodumaal: ta riisub kirikuid, kaevab 
välja luukeresid ja teeb muidki taolisi tempe.» 

«Jah, see kõik klapib hästi,» sõnas isa Brown. «Oleksin seda juba ammu pidanud 
taipama.» 

«Ma ei mõista, mil viisil me vaid tunniajalise uurimise järel üldse midagi 
oleksime taibata saanud,» vaidles detektiiv vastu. 


«Ma oleksin pidanud seda taipama veel enne, kui meil üldse midagi uurida oli,» 
sõnas preester. «Oleksin pidanud seda teadma veel enne, kui teie täna hommikul 
kohale saabusite.» 

«Mida põrgut te ometi tahate öelda?» 

«See tõestab veel kord, kui võltsilt kostavad hääled telefonis,» seletas isa Brown 
mõtlikult. «Kuulsin ju täna hommikul selle loo kõiki kolme arengujärku ja pidasin 
neid lihtsalt tühiasjadeks. Esmalt helistas mulle üks naine ning palus mind niipea kui 
võimalik tulla tollessesamasse külakõrtsi. Mida see tähendab? Loomulikult seda, et 
vanaisa oli suremas. Siis helistas naine uuesti ja ütles, et mul ei tarvitse siiski tulla. 
Mida see tähendab? Aga loomulikult seda, et vanaisa oligi juba surnud. Ta suri rahus 
oma voodis, arvatavasti südameataki tagajärjel või siis lihtsalt vanadusest. Siis aga 
helistas naine veel kord ja ütles, et ma pean ikkagi sinna minema. Mida see siis veel 
tähendas? Vaat see on juba palju huvitavam.» 

Pärast hetkelist pausi jätkas isa Brown: «Tiiger Tyrone'ile, keda tema naine 
jumaldab, tuli pähe üks tema hul- 

lumeelsetest ideedest ning ühtaegu oli šee ka väga kaval mõte. Ta teadis, et olete 
tema jälil, et tunnete nii teda kui tema meetodeid ja püüate reliikviat päästa. Ta võis 
ka olla kuulnud, et olen teid mõnikord abistanud. Ta tahtis, et meil teel viivitus tekiks, 
ning selleks lavastas ta mõrva. See, mida ta tegi, oli küll kohutav, aga mõrv see ei 
olnud. Vahest ahvatles ta naist sellele teole jõhkra praktilisusega, seletades, et on 
võimalik vältida vanglakaristust, kui kasutada ära surnukeha, millele selline 
kohtlemine enam kuidagi kannatusi valmistada ei saanud. Niikuinii oli naine valmis 
oma mehe heaks tegema mida tahes, ent selline lavastatud poomine tundus talle tõesti 
jõleda kuriteona — sellepärast kõneleski ta jumalavallatusest. Ta pidas silmas nii 
reliikviale osaks saavat teotust kui ka surivoodi rüvetamist. Tiigri vend on aga 
võltsteadlane, äpardunud mässaja, allakäinud idealist. Kuid Tiigrile on ta truu, samuti 
ka aednik. Võib-olla kõnelebki see veidike Tiigri kasuks, et nii paljud inimesed talle 
truud on. 

Hakkasin seda kõike aimama juba varakult ühe pisiasja tõttu. Vanade raamatute 
seas, milles doktor tuhnis, leidus patakas seitsmeteistkümnenda sajandi pamflette ning 
ma panin tähele üht pealkirjadest: «Milord Staffordi kohtuasja ja hukkamise tõelised 
asjaolud.» Too Stafford hukati paavstimeelsete vandenõu aegu ning kohtuasi sai 
alguse ühest ajaloo enda detektiivlugudest — see oli sir Edmund Percy Godfrey surm. 
Godfrey leiti surnuna kraavist ning mõistetamatuks jäi see asi osalt just sellepärast, et 
mees oli kägistatud ja samal ajal ta oma mõõgaga läbi pistetud. Mõtlesin otsekohe, et 
keegi majaelanikest võis selle idee pamfletist saada. Kuid tal ei saanud seda vaja olla 
kui tapmisviisi, vaid üksnes kui võimalust asi võimalikult mõistatuslikuks ajada. Siis 
taipasin ma, et kõik klapib ka loo teiste ennekuulmatute detailidega. Need olid 
küllaltki jubedad, kuid asja tuum polnud sugugi teo jubeduses; seda tegu vabandas 
taotlus ajada kõik nii keeruliseks või võimalik, panna meid nii kauaks kui võimalik 
seda mõistatust lahendama, pigem läbi nägema. Niisiis tirisid nad vaese vanamehe 
surivoodilt, panid laiba hüppama, hundiratast lööma ja igasugu muid asju tegema, 
mida see poleks ise kuidagimoodi teha saanud. Neil oli vaja, et me satuksime 
Lahendamatule Mõistatusele. Nad pühkisid oma jäljed luuaga ära. õnneks nägime 
kogu plaani õigel ajal läbi.» 

«Õigel ajal nägite selle läbi teie,» ütles Flambeau. 

«Mina oleksin veel mõneks ajaks tolle teise asitõendi, nimelt segiaetud tablettide 
kallale pead murdma jäänud.» 


«Noh, igal juhul pääsesime sealt tulema,» sõnas isa Brown 'muretult. 
«Eks vist sellepärast kihutangi ma praegu säärase kiirusega Casterbury poole.» 


Tollel ööl pidid Casterbury kirikus ja kloostris toimuma kloostrirahu häirivad 
sündmused. Püha Dorothea säilmed rikkalikult kulla ja rubiinidega kaunistatud 
kastikeses paigutati ajutiselt ühte ruumi kloostrikabeli läheduses ning reliikvia pidi 
pidulikult sisse toodama õnnistuspalvuse lõpul, erijumalateenistuse aegu. Praegu 
valvas aaret keegi munk, kes seda pingsalt ja ärevalt jälgis, sest nii tema kui ka ta 
usuvennad teadsid, et kusagil siinsamas varitseb oht Tiiger Tyrone'i näol. Nõnda siis 
oli munk jalul kui välk, kui märkas, kuidas üks pooleldi võretatud akendest 
tasahiljukesi avanes ning mingi tume ese justkui madu läbi pilu sisse roomas. 
Ettepoole sööstes haaras munk sellest kinni ning avastas, et see on inimese käsivars, 
varrukast paistmas nägus mansett ja elegantses, tumehallis kindas käsi. Kahmanud 
käest kinni, hüüdis munk appi, ning just selsamal hetkel sööstis ta selja tagant uksest 
sisse keegi mees, haarates laeka, mille munk oli jätnud lauale. Peaaegu samal ajal 
pääses aknapilusse kiilutud käsi lahti ning mungale jäid pihku täistopitud varrukas ja 
kinnas. 

Tiiger Tyrone oli varemgi selliseid vingerpusse mänginud, kuid munga jaoks oli 
see täielik üllatus, õnneks leidus vähemalt üks isik, kellele Tiigri trikid polnud 
mingiks üllatuseks, ning selle isiku tohutu kogu, sõjakad vuntsid turris, ilmus 
ukseavasse just selsamal hetkel, kui Tiiger pöördus, et sealtkaudu põgeneda. Kindlal 
pilgul vaatasid Flambeau ja Tiiger Tyrone teineteisele silma ja vahetasid tervituse, 
mis tundus peaaegu sõjamehelik. 


Vahepeal lipsas isa Brown kabelisse, et paluda nii' mõnegi inimese eest, kes olid 
seotud; nende näotute sündmustega. Aga ta näol oli naeratus ning tõtt-öelda polnud 
tema meelest mr. Tyrone'i ja fema laiduväärse perekonna seisund sugugi lootusetu, 
märksa lootustandvam igatahes kui nii mõnegi hulga auväärsema inimese oma. Siis 
kandusid vaimuliku mõtted selle koha ja sündmuse avarama- 

tele tagamaadele. Rokokoostiilis kabeli tagaseina musta ja rohelise marmori 
taustal olid märtripidustusteks valmis seatud sügavpunased missarüüd omakorda 
taustaks veelgi leekivamale punasele — laeka sütena hõõguvatele rubiini-<dele, Püha 
Dorothea roosidele. Ning taas tulid isa Brow-nile meelde tolle päeva eriskummalised 
sündmused ja naine, kes õudusest värises jumalavallatuse üle, millele ta ise oli kaasa 
aidanud. Lõppude lõpuks oli ju ka Pühal Dorotheal paganast armsam, aga ta ei 
suutnud püha neitsit mõjutada ja tema usku hävitada. Märter suri vabana, tõe nimel, 
ning saatis Paradiisist oma armsamale roose. 

Isa Brown tõstis pilgu ning nägi läbi viirukisuitsu ja vilkuvate küünlatulukeste 
pärja, et Õnnistamine oli lõpule jõudmas ja pidulik rongkäik seisis ootel. Ta tundis, 
kuidas temast voogavad mööda rikkused, mille kandjateks on aeg ja traditsioonid, 
otsekui rida rea järel sammuv rahvahulk lõppematute aastasadade kestel. Ning kõrgel 
nende kõigi kohal, võlvitud pimeduse varjude seas, hõõgus tohutu roosikrants nagu 
igaveste tulede kee, nagu meie, surelike pimedust valgustav päike, nagu hõõguv 
täpike universumi mustava mõistatuse taustal. Arvavad ju mõned, et ka universum on 
Lahendamatu Mõistatus. Ning samavõrd on teised jälle kindlad, et sellelgi on vaid 
üksainus lahendus. 


2. Mees, kes teadis liiga palju 


I. NÄGU MÄRKLAUAL 


Harold March, paljutõotav ajalehereporter ja ühiskonnakriitik, astus jõudsal 
sammul üle tohutu tasandiku, kus rabanõmmed vaheldusid külade ühismaadega, 
silmapiiri aga ääristasid kuulsa Torwood Parki metsad. March oli nägus 
tviidülikonnas noormees heledate lokkis juuste ja heledate selgete silmadega. Ta oli 
veel piisavalt noor, et sellel vabadusetunnet sisendaval maastikul päikese ja tuule käes 
sammudes siiski oma poliitilisi taotlusi meeles pidada, selle asemel et püüda neid 
lihtsalt unustada. Marchi ülesanne Torwood Parkis oli poliitiline; selle koha oli talle 
kohtumispaigaks määranud ei keegi muu kui kuninglik varakantsler sir Howard 
Home, kes sel ajal parajasti tutvustas laiemalt oma niinimetatud sotsialistlikku 
eelarvet ning oli igati valmis seda propageerima edukale sulemehele antavas 
intervjuus. Harold March oli mees, kes teadis kõike poliitika ja mitte midagi 
poliitikute kohta. Samuti olid tal suured teadmised kirjanduse, filosoofia ja kultuuri 
vallas, tegelikult kõiges peale sellesi-nase maailma, milles ta elas. 

Tolle päikeselise ja tuulise tasandiku keskel sattus ajakirjanik korraga lõhandiku 
äärde, mis oli niivõrd kitsuke, et seda võinuks peaaegu praoks nimetada. Lõhandik oli 
parasjagu nii suur, et sobis sängiks ojakesele, mis paaris kohas kadus alusmetsa 
rohelistesse tunnelitesse, nagu voolanuks ta läbi kääbuste metsa. Haroldil oligi tunne, 
nagu oleks ta hiiglane päkapikkude oru serval. Kui ta aga alla lõhandiku põhja laskus, 
kadus see mulje: kaljused kaldad polnud küll kõrgemad madalast maamajast, kuid 
rippusid ähvardavalt pea kohal ja olid järsud nagu kuristiku seinad. Põgusast ent 
romantilisest huvist ajendatuna ojakallast pidi allavoolu minnes ning nähes paiguti 
sädelevat vett tohutute hallide kaljupankade ja lopsakate, erkroheliste, 
samblatortidena pehmete põõsaste vahel, tekkis Marchil sootuks erisugune kujutlus. 
Oli, kui oleks avanenud maa ta neelanud, ja nõnda viibis ta nüüd otsekui mingis 

214 

unenäolises allilmas. Ja kui ajakirjanik hõbedase oja-vee taustal mustendavat 
inimkuju silmas, kes istus kaljunukil ja meenutas vägagi tohutu suurt lindu, tekkis tal 
isevärki eelaimus, et kohtab just praegu üht kõige kummalisemat sõpra oma eluteel. 

Mees paistis kalastavat, igal juhul istus ta kalamehe poosis ja niisama liikumatult 
nagu kalamees. March uuris meest, otsekui oleks see raidkuju, siis aga hakkas kuju 
kõnelema. Võõras oli pikka kasvu ja heledapäine, väga kahvatu ja loiuvõitu olekuga, 
raskete silmalaugude ja suure kongus ninaga. Kui ta nägu varjas laiaääreline valge 
kübar, lasksid heledad vuntsid ja nõtke kehakuju meest noorena paista. Ent praegu 
lebas panamakübar tema kõrval samblal ja võis märgata, et võõra juustepiir on 
enneaegselt taandunud, ning koos varjudega silmade ümber jättis see asjaolu mulje 
mõttetööst ja vahest isegi valulisest mõttepingest. Kõige kummalisem asi tolle mehe 
juures selgus aga alles mõneajalise vaatluse järel: ta nägi küll välja nagu kalamees, 
kuid ei püüdnud tegelikult sugugi kala. 

Öngeridva asemel hoidis võõras käes asja, mis meenutas kahva, mida kasutavad 
mõned kalamehed, ent veel rohkem sarnanes see liblikavõrguga, mida kasutavad lap- 
sed — nii liblikate kui ka viidikate püüdmiseks. Aeg-ajalt torkas mees võrgu vette, 
silmitses tõsiselt oma veekasvu-dest ja mudast koosnevat saaki ja kallas selle siis jälle 
tühjaks. 

«Ei, seekord ei püüdnud ma midagi,» märkis mees rahulikult, justkui vastaks 
tummale küsimusele. «Ja kui ma midagi kätte saangi, siis pean selle vette tagasi 


viskama, eriti aga suured kalad. Mind huvitavad pisemad vee-elukad, kui ma mõne 
juhtun kätte saama.» 

«See on teil vist teaduslik huvi?» päris March. 

«Pigem asjaarmastaja huvi,» vastas kummaline kalamees. «Minu huvialaks on 
niinimetatud fosforestsentsi-nähtused. Ehkki seltskonnas on muidugi mõista targem 
hoiduda hooplemisest harrastusega, millel on nii paha lõhn.» 

«Küllap vist,» nõustus March naeratades. 

«Oleks ju imelik marssida kusagile võõrastetuppa sisse, kaenlas tohutu 
luminestseeruv tursk,» jätkas võõras endisel osavõtmatul toonil. «Oleks alles naljakas, 
kui turska saaks nagu laternat kaasas kanda või siis kilusid küünaldena kasutada. 
Mõned mere-elukad oleksid küll imeilusad — 

nagu lambivarjud; helesinine meritigu sätendab üleni nagu täht ja mõned punased 
meritähed hiilgavad nagu tõelised punased tähed. Endastki mõista ei otsi ma neid 
praegu siit.» 

March mõtles juba pärida, et mida ta siit siis otsib, kuid tundes, et tema teadmised 
oma sügavuselt ei küüni süva-mere kaladeni, muutis ta teemat. 

«Milline meeldiv paigake on see jõgi ja see org siin,» sõnas ta. «Just säärane paik, 
millest kõneleb Stevenson — paik, kus ilmtingimata midagi juhtuma peab.» 

«Ma tean,» vastas tundmatu, «minulegi tundub, et see paik pole siia mitte 
kogemata, vaid lausa meelega juhtunud. Seda vist püüavadki Picasso ja kubistid 
väljendada oma nurgelise joone abil. Te vaadake vaid seda madalaid kaljusid 
meenutavat kaldavalli, mis laskub püstloodis alla murunõlvaku poole, mis omakorda 
talle vastu sirutub. See on nagu hääletu kokkupõrge, nagu lainemurdja ja murd-laine 
kohtumine.» 

March silmitses rohelise nõlvaku kohal rippuvat kalju-nukki ja noogutas. See 
mees, kes säärase kergusega läks teadusealastelt oskussõnadelt üle kunsti 
oskussõnadele, hakkas ajakirjanikku hirmsasti huvitama ning ta päris võõralt, kas 
tollele meeldivad uued, geomeetrilise joonega kunstnikud. 

«Minu meelest ei ole kubistid piisavalt kubistlikud,» vastas tundmatu. «Ma tahan 
öelda, et nad pole piisavalt ruumilised. Kujutades nähtut matemaatiliste võtete abil, 
muudavad nad selle liiga lamedaks. Võtke sellelt maastikult tema tõelised kontuurid, 
lihtsustage ta täisnurkseks — ja te muudate ta kahemõõtmeliseks nagu diagrammi. 
Muidugi on diagrammidelgi oma ilu, kuid see on teist laadi ilu. Diagramm esindab 
muutumatut, rahulikku, igavest, matemaatilist tõde, seda, mida keegi on nimetanud 
valgeks kiirguseks, mis ...» 

Võõras vakatas, ning enne kui ta jõudis järgmise sõna öelda, juhtus midagi niivõrd 
ootamatut, et seda oli esimesel pilgul võimatu mõista. Eenduva kaljurünka tagant 
kostis raudteerongi häält meenutavat mürinat ja loginat ning nähtavale ilmus suur 
sõiduauto. Päikesepaistes mustendav masin peatus kaljuveerel nagu mõni hukatusse 
kihutav sõjavanker muistsest eeposest. Tahtmatult ja lootusetu liigutusega sirutas 
March käe välja, otsekui oleks üritanud püüda laualt kukkuvat teetassi. 

Sekundi murdosa vältel tundus, nagu sööstaks masin 

kaljunukilt lendava laevana üles, siis aga vahetasid maa ja taevas kohad ning juba 
lebasid autorusud all rohelisel kaldanõlval, ning tardunud õhku kerkis vaid peenike 
hall suitsujuga. Veidi kaugemal lebas järsul rohelisel pervel hallipäine mees, käed- 
jalad laiali ja nägu kõrvale pööratud. 

Kummaline kalamees viskas võrgu käest ja sammus kiiresti sündmuskohale, uus 
tuttav kannul. Lähemale jõudes tajusid nad kummalise saatuse irooniana, kuidas 


masin ikka veel tuksles ja müdises niisama usinalt nagu mõni vabrik, sellal kui 
inimene lamas liikumatult. 

Polnud mingit kahtlust, et mees oli surnud. Surmatoo-nud haavast tema kuklas 
voolas rohule verd, päikese poole pööratud nägu oli aga vigastamata ja kummaliselt 
paeluv. See oli üks neid kordi, mil tundmatu nägu on nii ilmekas, et tundub tuttavana. 
Meil tekib tunne, nagu peaksime seile tingimata ära tundma, isegi kui seda ei juhtu. 
Too nägu oli lai ja nurgeline, võimsate lõuapäradega, mis peaaegu meenutasid kõrge 
intelligentsiga ahvi; suur suu oli nii kõvasti kokku pigistatud, et mõjus üksnes kriip- 
suna; nina oli lühike, sõõrmed laiad, otsekui igaveses õhu-näljas. Kuid kõige 
silmatorkavam asi tolle mehe näos oli see, et üks kulmudest moodustas märksa 
teravama nurga kui teine. March mõtles, et veel kunagi pole ta kohanud nii 
loomulikku ja elavat nägu kui tol surnul seal. Ning näo ilutu jõulisuse muutsid veelgi 
omapärasemaks seda pärgavad hallid juuksed. Mehe taskust oli paar paberit pooleldi 
välja libisenud ning nende seast tõmbas March välja paki nimekaarte. Ta luges 
kaardile kirjutatud nime valjusti. 

«Sir Humphrey Turnbull. Olen kindlasti seda nime kusagil kuulnud.» 

Marchi kaaslane ohkas kergelt ja vaikis, nagu mõtleks millegi üle järele. Siis ütles 
ta: «Vaene mees on surnud mis surnud,» ning lisas paar teaduslikku terminit, mille 
mõistmiseks ajakirjanikul taas teadmistest puudu jäi. 

«Tõtt-öelda,» jätkas too imepäraselt kõigega kursis olev isik, «käib rohkem 
seaduse järgi, kui me surnukeha samasse asendisse jätame, kuni politseisse on 
teatatud. Minu meelest on õigem, kui keegi teine peale politsei sellest teada ei saa. 
Ärge üllatuge, kui ma juhtunut mõnede meie naabrite eest saladuses püüan hoida.» 
Siis, otsekui taibanuks korraga, et sellist ootamatut usaldusavaldust tuleb kuidagi ka 
põhjendada, ütles ta: «Ma olen Torwoodis 

oma nõo külaliseks, minu nimi on Horne Fisher26. Minu praegusest 
siinviibimisest saaks toreda sõnamängu, kas pole?» 

«Kas sir Howard Horne on siis teie nõbu?» päris March. «Minagi olen teel 
Torwood Parki, et temaga kohtuda. Olen endastki mõista temast huvitatud kui avaliku 
elu tegelasest ja mind paelub vapper võitlus, mida ta oma põhimõtetejiimel peab. 
Loen tema eelarve projekti suurimaks ettevõtmiseks Inglismaa ajaloos. Kas kuulute 
samuti oma suure sugulase austajate ridadesse?» 

«Ikka,» vastas mr. Fisher. «Ta on parim täpsuskütt, keda ma tean.» 

Seejärel, nagu kahetsenuks siiralt oma ükskõiksust, lisas ta väheke agaramalt: 

«Einoh, ta on tõepoolest suurepärane laskur.» 

Otsekui saanuks ta omaenda sõnadest jõudu juurde, hüppas Fisher korraga 
kaljuastangule sealsamas kõrval ja ronis üles ootamatu nõtkusega, mis oli veidras 
vastuolus tema üldiselt loiu olekuga. Horne Fisher seisis paar sekundit kõrgel kaldal 
ja silmitses ümbritsevat maastikku, kotkast meenutav profiil panamakübara all taeva 
taustal selgesti nähtav, ning alles siis suutis ta kaaslane end küllaldaselt kokku võtta ja 
talle järele ronida. 

Kaldapealne oli tavaline rohune maariba, kuhu õnnetu saatusega auto oli kündnud 
selgesti nähtavad jäljed, ent selle rohuriba serv oli kaljuhammastest sakiline; kalda- 
veerel lebas igasuguse suuruse ja kujuga murenenud kaljurahne. Tundus otse 
uskumatu, et keegi võis meelega säärasesse surmalõksu sõita, eriti veel päise päeva 
aegu. 


26fisher — kalamees (ingl. k.). 


«Ma ei saa kõigest sellest mõhkugi aru,» ütles March. «Oli ta pime? Või maani 
täis?» 

«Kui otsustada tema väljanägemise järgi, siis ei kumbagi,» vastas Fisher. 

«Siis oli see enesetapp.» 

«End sel viisil tappa pole vist kuigi mugav,» märkis Fisheri nime kandev mees. 
«Pealegi ei kujuta ma ette, et vaene vana Puggy oleks olnud võimeline enesetapuks.» 

«Vaene vana kes?» küsis jahmunud ajakirjanik. «Kas te siis tundsite toda 
õnnetut?» 

«Keegi ei tundnud teda päriselt,» vastas Fisher pisut ebamääraselt. «Aga me olime 
tuttavad, loomulikult. Omal ajal oli ta parlamendi ja kohtute hirm, eriti tolles loos 

võõramaalastega, kes välja saadeti, kuigi Turnbull ühele nende seast 
surmanuhtlust taotles. Ta oli sellest niivõrd nördinud, et läks sedamaid erru. 
Sestsaadik käis ta peamiselt üksipäini automatkadel, kuid selleks nädalalõpuks pidi ta 
tõesti Torwoodi tulema ja ma ei mõista, mispärast tal oli tarvis just Torwoodi 
ukselävel end meelega puruks sõita. Mul on tunne, et Hoggs — tahtsin öelda minu 
nõbu Howard — pidi siia tulema just temaga kokku saama.» 

«Torwood Park ei kuulugi siis teie nõole?» päris March. 

«Ei, see kuulus varem Winthropsidele,» vastas Fisher. «Nüüd on see aga ühe uue 
omaniku käes, see on keegi mees Montrealist nimega Jenkins. Hoggs käib siin püssi- 
laskmist harjutamas. Ma ju ütlesin teile, et ta on suurepärane laskur.» 

See üha korratav kiidukõne suure ühiskonnategelase aadressil kõlas Harold 
Marchi kõrvus niisamuti, nagu oleks keegi nimetanud Napoleoni kõvaks käeks 
kaardimängus. Kuid uute muljete tulvas vilksatas ta peas veel üks poolik mõte ja ta 
ütles selle välja, enne kui see kaduma jõudis minna. 

«Jenkins,» kordas March. «Ega ometi mitte Jefferson Jenkins, tuntud reformaator. 
Seesama mees, kes peab võitlust maamajade kinnisvaraks kuulutamise eest? Temaga 
oleks niisama põnev kohtuda nagu mõne valitsusse kuuluva ministriga, vabandage, 
palun, et ma seda ütlen.» 

«Jah, Hoggs ütles talle, et seekord tuleb maamajad ette võtta,» sõnas Fisher. «Ta 
ütles, et tõukarja on viimasel ajal liiga tihti parandatud, et inimesed hakkavad selle üle 
naerma. Eks aristokraatia pea ju ka millegagi tegelema, ehkki too vaene vennike pole 
sellest veel aru saanud. Ohoo, seal on veel keegi.» 

Nad olid piki autojälgi minema hakanud ja jätnud masina alla orgu, kus see 
pööraselt undas, otsekui mõni inimesetapuga hakkama saanud lülijalgne. Jälgipidi 
jõudsid mehed maanteekäänakuni, kust üks teeharu viis otse kaugete pargiväravate 
poole. Oli ilmne, et auto oli tulnud mööda sirget maanteed, ning siis, selle asemel et 
pöörata koos teega vasakule, tormanud otse üle rohuriba hukatusele vastu. Ent mitte 
see avastus ei paelunud Fisheri pilku, vaid midagi sootuks käegakatsutavamat. 
Teelahkmel seisis liikumatult nagu teeviit valendava tee taustal mustav ja üksildane 
inimkogu. See oli kogukas mees rohmakates jahimeherõivastes, paljapäi ning sassis 
käharatega, mistõttu ta üsnagi metsik välja nägi. Lähemale minnes see 

219 

esialgne imelik mulje kadus: täies valguses omandas inimkogu tavalisemad 
piirjooned, muutus harilikuks härrasmeheks, kes on juhtunud välja tulema kammimata 
ja peakatteta. Kehaehituse massiivsus aga säilis ning mehe pilgu sügavus või koguni 
salapära muutis nägusa võõra kiskjat meenutava välimuse silmatorkavaks. Ent 
Marchil ei jäänudki enam aega meest põhjalikumalt vaadelda, sest tema suureks 
hämmastuseks lausus ta teejuht lühidalt «Tere, Jack», ning kõndis mehest mööda, 
nagu olnuks too tõepoolest teeviit, tegemata katsetki kõnelda talle kurbmängust 


kaljukaldal. Sel asjaolul polnud küll suuremat tähtsust, kuid see oli esimene isevärki 
veidruste seas, mis Marehil ta uue sõbra juhtimisel läbi tuli teha. 

Mees, kellest nad möödusid, jäi neile üsna kahtlustaval pilgul järele vaatama, kuid 
Fisher astus asjaliku moega edasi mööda sirget teed, mis viis suure mõisavalduse 
väravatest mööda. 

«See on reisimees John Burke,» soostus Fisher seletama. «Te olete ehk temast 
kuulnud, ta kütib suuri jahiloomi ja nii edasi. Vabandage, et ma ei saanud teid temale 
tutvustada, kuid usun, et kohtate teda hiljemgi.» 

«Olen lugenud ta reisikirja,» ütles March taasärganud huviga. «Ta kirjeldab nii 
elavalt, kuidas nad alles hakkasid tajuma elevandi lähedust, kui korraga looma tohutu 
pea kuu kinni kattis.» 

«Jah, too Halketti-poiss kirjutab päris hästi. Mis? Te ei teadnudki, et Burke'i 
raamatu kirjutas Halkett? Burke ei oska midagi muud peale püssilaskmise ning 
püssiga ei saa ju kirjutada. Omal viisil on ta täitsa vahva, vapper nagu lõvi — vaat et 
vapramgi veel.» 

«Näib, nagu teaksite temast ja veel paljudest teistestki inimestest kõike,» märkis 
March hämmeldunult naerma pahvatades. 

Fisher kortsutas ootamatult kulmu ja ta silmadesse ilmus kummaline pilk. 

«Ma tean liiga palju,» tunnistas ta. «See'p see häda ongi. See on meie kõikide ja 
kogu selle asja häda — me teame liiga palju. Liiga palju üksteisest, liiga palju ise- 
endist. Sellepärast huvitabki mind praegu just see üks asi, mida ma ei tea.» 

«Ja see on?» päris teine. 

«Mispärast on too vaene sell seal surnud.» 

Mehed olid niiviisi vesteldes läbinud noolsirgel teel umbes miili ning Marchil 
tekkis isevärki tunne, nagu oleks 

kogu maailm korraga pea peale pööratud. Mr. Horne Fisher ei kõnelnud oma 
kõrgseltskonda kuuluvatest sõpradest ja sugulastest midagi halba, mõnest rääkis ta 
koguni kiindumusega. Kuid Marchile tundus, et need ore hoopis teised mehed ja 
naised, kellel vaid juhuse tahtel on samad nimed, mis nendel meestel ja naistel, kellest 
ajalehtedes kõige sagedamini juttu oli. Mitte ükski meeletu: mässukatse poleks 
ajakirjanikule tundunud revolutsioonilisem kui säärane jahe tuttavlikkus. See 
meenutas pilguheitu kulisside taha. 

Teelised jõudsid suurte pargiväravate juurde, möödusicr neist Mareni suureks 
üllatuseks ja sammusid edasi piki lõputut valendavat maanteed. Kuid Marchil oli 
kohtumiseni sir Howardiga veel aega ning tal polnud midagi selle vastu, et näha, 
millega lõpevad tema uue sõbra ettevõtmised, olgu need siis missugused tahes. 
Nõmmemaas-tik oli ammu seljataha jäänud ning Torwoodi uhke männimets heitis 
valgele teele hiiglaslikke varje, mis ulatusid tee keskele. Mets ise meenutas tohutuid 
päikesevalgust varjavaid trelle ning puude keskel valitses keskpäevaval-gusele 
vaatamata südaöö. Peagi aga hakkas puudemüüri tekkima lõhesid, mis sädelesid nagu 
värvilised aknad, puud jäid hõredamaks ja lõppesid hoopis, maantee aga jätkus, 
ääristatuna paiguti metsatukkadest, kus Fisherr sõnade järgi kogu seltskond päev läbi 
oli püsse paugutanud. Ning enam-vähem saja jardi kaugusel jõudsid nad esimese 
teekäänakuni. 

Käänakul seisis losakil külakõrts näotu sildiga, millele oli kirjutatud «Viinamari». 
Kõrtsisilt oli tumedaks tõmbunud ja praeguseks loetamatu ning rippus taeva ja kau- 
gema nõmmemaastiku taustal otsekui kutse tapalavale. March leidis, et kõrts näeb 
välja, nagu müüdaks seal veini asemel äädikat. 


«Hästi öeldud,» nentis Fisher, «ja see olekski nii, kui me rumalast peast seal veini 
kavatseksime juua. Aga õlu on siin väga hea, samuti ka brändi.» 

March järgnes Fisherile baari pisut kahtlevalt ning tema umbmäärast 
vastumeelsust ei kahandanud esialgu sugugi kõrtsiperemehe nägemine, kes 
romantiliste lugude mõnusast kõrtsimehest kõvasti erines. Kõrtsmik oli kondine, 
mustade vuntsidega mees, kes üldiselt suu kinni hoidis, kuid kelle tumedad silmad 
rahutult ringi vilasid. Mehe sõnaahtrusest hoolimata õnnestus osaval küsitlejal temalt 
viimaks üht-teist välja pigistada, tellides mõjutusvahendina 

kõigepealt õlut ja kõneldes ühtaegu järelejätmatult ja põhjalikult autodest. Fisher 
laskis paista, et peab kõrts-mikku eriliseks asjatundjaks autode alal, kes tunneb peen- 
susteni masinavärgi, hooldamise ja ka halva hooldamise saladusi. Kõneldes seiras 
Fisher kõrtsmikku Vana Meremeest27 meenutava pineva pilguga. Mõistatuslikust 
jutuajamisest selgus lõpuks, et üks teatud kirjeldusele vastav auto oli umbes tunni aja 
eest kõrtsi juures peatunud; sellest oli väljunud meesterahvas, kes vajanud pisut 
tehnilist abi. Kui kõrtsmikult päriti, kas külaline vajas ka muud abi, kostis mees 
lühidalt, et vana härrasmees lasknud täita oma välipudeli ja võtnud kaasa paki 
võileibu. Nende sõnadega kadus võõrustaja, erilist külalislahkust näitamata, kähku 
baarist ning mehed kuulsid, kuidas ta maja pimedas sisemuses uksi paugutas. 

Fisheri tüdinud pilk uitas tolmuses ja kõledas baariruumis ringi ja peatus viimaks 
unistavalt klaaskastis linnu-topisel, mille kohal konksu otsas rippus püss. Need paist- 
sid olevat ruumi ainsad kaunistused. 

«Puggy oli naljamees,» märkis Fisher, «vähemalt talle omasel süngel viisil. Aga 
osta pakk võileibu, kui on kavas kohe pärast seda enesetapp sooritada, on ehk liiga 
sünge nali.» 

«Mis sellesse puutub,» vastas March, «siis on ju üsna tavatu osta pakk võileibu 
otse härrastemaja ukse ees, kus kavatsetakse peatuda.» 

«Ei ... e1,» kordas Fisher peaaegu automaatselt, siis aga vaatas oma kaasvestlejale 
korraga elavnenud pilgul otsa. 

«Taevake, vaat see on alles mõte! Teil on täiesti õigus. Ja siit tuleneb üks väga 
imelik järeldus.» 

Järgnes vaikus ja seejärel võpatas March põhjendamatu närvilisusega, kui 
kõrtsiuks äkki avali paiskus ja keegi mees kiirel sammul leti äärde astus. Mees 
koputas mündi-servaga vastu letti ja nõudis brändit ning alles siis märkas ta kaht 
ülejäänud külalist, kes istusid akna all lihtsa puulaua ääres. Kui uustulnuk üsna 
heitunud pilgul ümber pöördus, tabas Marchi veel üks ootamatu üllatus, sest tema 
teejuht tervitas meest, kutsudes teda Hoggsiks, ja tutvustas teda seejärel kui sir 
Howard Horne'i. 

Home nägi välja vanem kui tema poisikeselikud portreed ajakirjanduses: tema 
siledates heledates juustes leidus 

halli, nägu aga oli lausa naeruväärselt ümmargune ning rooma nina koos 
tähelepanelike säravate silmadega tuletas ähmaselt meelde papagoid. Müts oli 
Hormne'il kuklasse lükatud ja kaenlas kandis ta püssi. Harold March oli palju kordi 
kujutlenud oma kohtumist suure reformaatoriga, kuid mitte kunagi polnud ta osanud 
teda ette kujutada külakõrtsis brändit joomas, püss kaenlas. 


27Vana Meremees — S. T. Coleridge'i (1772—1834) poeemi «Lugu vanast 
meremehest» (The Rime of the Ancient Mariner) tegelane. 


«Sa siis peatud ka Jinki juures,» märkis Fisher. «Paistab, et kõik peatuvad Jinki 
juures.» 

«Jah,» vastas varakantsler. «Siin on mõnus laskmas käia. Ainult Jinkil vist küll 
pole kuigi mõnus. Ma pole iial näinud kedagi, kes niisuguste võimaluste juures nii 
kehvasti laseks. Ei, ta on täitsa tore sell, ma ei taha tema kohta midagi paha öelda. 
Aga oma seakintse pakkides või mis ta seal teeb, ei ole ta püssi küll käes hoidma 
õppinud. Räägitakse, et ta olla lasknud kokardi oma teenri mütsi küljest: on nii tema 
moodi lasta teenritel mütside küljes kokardeid kanda, kas pole. Ta laskis ka 
kukekujulise tuulelipu oma kentsaka kullatud suvemaja katuselt maha. Minu meelest 
jääb see ka ainukeseks kukeks, kelle ta oma elus laseb. Kas olete teel sinna?» 

Fisher vastas üsna ebamääraselt, et läheb peagi, siis kui on paar asja ära 
korraldanud, ning varakantsler lahkus kõrtsist. Marchil oli tunne, et sir Howard oli 
olnud veidi endast väljas ja kärsitu, kui ta brändit tellis, kuid oli jutuajamise käigus 
rahunenud, ehkki see jutuajamine polnud kaugeltki selline, mida tema kirjanduslik 
külaline oleks osanud oodata. Mõni minut hiljem läks Fisher viivi-tamisi kõrtsist välja 
ja jäi seisma keset teed, vaadates sinnapoole, kust nad enne olid tulnud. Siis kõndis ta 
umbes kakssada jardi edasi ja jäi taas seisma. 

«Siin see koht minu meelest ongi,» märkis ta. 

«Mis koht?» päris March. 

«Koht, kus vaene Puggy tapeti.» 

«Mis te räägite?» hüüatas March. «Ta ju kukkus surnuks kaljudel umbes poolteist 
miili siit eemal.» 

«Ei sugugi,» vastas Fisher. «Ta ei kukkunud ju üldsegi kaljudele. Kas te siis ei 
näinud, et ta kukkus pehmele rohule kaljude all? Kuid mina nägin, et tal oli juba enne 
kuul kuklas.» 

Pärast hetkelist pausi lisas Fisher: 

«Kõrtsi juures oli ta veel elus, kuid ta suri juba tükk maad enne seda, kui kaljudeni 
jõudis. Seega siis tulistati teda sellal, kui ta sõitis vaat sellel sirgel teelõigul siin. 

Pärast seda liikus auto üha edasi, sest polnud kedagi, kes oleks seda peatanud või 
pööranud. Iseenesest on see väga kaval nõks, sest surnukeha pidi leitama kaugel 
«eemal, ning enamik inimesi ütleks nagu teiegi, et see oli liiklusõnnetus. Too 
mõrtsukas oli ilmselt nupukas sell.» 

«Aga kas lasku poleks võidud kõrtsis kuulda?» päris March. 

«Oleks võidud. Kuid seda poleks tähele pandud. Selles osas,» jätkas uurija, «oli 
too sell jälle ütlemata nupukas. Siin paugutati ju päev läbi igal pool püssi, on vägagi 
tõenäoline, et tema lask osutus üheks paljude seast. See oli igal juhul esmaklassiline 
kurjategija. Aga ta oli veel midagi.» 

«Mida te tahate öelda?» päris March, haaratuna millegipärast eelaimusest, et nüüd 
peab midagi sündima. 

«Ta oli esmaklassiline täpsuskütt,» sõnas Fisher. 

Ta pöördus järsku ümber ja hakkas astuma mööda kitsukest rohtunud teed, 
hobuseteed, mis algas kõrtsi lähedalt ning tähistas suure mõisavalduse lõppu ja 
nõmmemaastiku algust. March rühkis Fisherile järele endise sihitu püsivusega ja 
märkas, et teine vahib vägevate umbrohu- ja ohakapuhmaste vahelt nähtavale ilmunud 
värvitud piirde-tara siledat pinda. Tara tagant paistsid võimsate paplite hallid tüved ja 
taevast nende pea kohal kattis tumeroheline vari, mis nüüdseks üsna vaikseks 
kahanenud tuule-vinus tasakesi õõtsus, õhtupoolikust oli saamas õhtu ning paplite 
hiiglaslikud varjud sirutusid kaugele. 


«Kas olete esmaklassiline kurjategija?» küsis Fisher sõbralikult. «Kardan, et mina 
küll mitte. Aga ma tulen vist toime sellega, et hakkan nii umbes neljanda järgu 
sissemurdjaks.» 

Ning enne kui kaaslane vastatagi jõudis, oli Fisher end üles vinnanud ja üle tara 
roninud. March järgnes talle erilise kehalise pingutuseta, kuid segipaisatud mõtetega. 
Paplid kasvasid tarale niivõrd lähedal, et meestel oli raskusi neist möödapääsemisega, 
paplite taga nägid nad aga vaid kõrget loorberihekki, laskuva päikese paistes erk- 
rohelist ja läikivat. Selliste jätkuvate elavate takistuste tõttu tekkis Marchil tunne, et 
nad püüavad pääseda suletud majja ja mitte mingisse paika looduses. Just nagu oleks 
ta mõne kaua aega kasutamata ukse või akna äkki mööbliga tõkestatuna leidnud. Kui 
mehed loorberiheki ümbert ringi läksid, jõudsid nad rohusele astangule, mis ühtainsat 
astet moodustades pikliku, keeglimänguplatsi 

meenutava muruväljaku suunas allapoole laskus. Väljaku taga paistis üksik ehitis, 
madal triiphoone, mis tundus kauge ja mahajäetud nagu klaasmajake väljade keskel 
kusagil muinasjutumaal. Fisherile oli selliste suurmaja-pidamiste ääremail asuvate 
paikade üksildus hästi tuttav. Ta mõistis, et see naeruvääristab kõrgklassi rohkemgi 
kui vohav umbrohi ja varemed. Sest säärased kohad pole sugugi hooletusse jäetud, 
kuid on ometi hüljatud, neid ei kasutata. Neid puhastatakse ja korrastatakse isanda 
jaoks, kes iialgi ei tule. 

Muruplatsile vaadates nägi Fisher aga korraga midagi ootamatut. See oli 
kolmjalgne alus, millele toetus suur ketas nagu küllakile kallutatud lauaplaat, ning 
alles siis, kui nad muruväljakule jõudsid ning imelikule esemele lähenesid, taipas 
March, et see on märklaud. Märklaud oli kulunud ja luitunud, selle kontsentriliste 
ringide erksad värvid olid tuhmid, ta oli ehk üles seatud noil kaugetel Victoria- 
aegsetel päevadel, mil oli moes vibusport. Marchil tekkis ähmane kujutelm kohevates 
krinoliinides daamidest ja veidrates kübarates, põskhabemetega härrasmeestest, kes 
selles mahajäetud aias kodukäijatena kummitamas käivad. 

Fisher, kes märklauda lähemalt uuris, ehmatas teda ühtäkki, hüüatades: 

«Ohoo! Keegi on selle ju laske täis tikkinud ja seda üsna hiljuti. Ja-jaa, see oli vist 
küll vana Jink, kes siin oma laskmisoskust parandamas käis.» 

«Jah, ja paistab, nagu nõuaks see veel tublisti parandamist,» vastas March 
naerdes. «Mitte üks lask pole tabanud kümnesse, need on tabanud kõige juhuslikumal 
kombel.» 

«Kõige juhuslikumal kombel,» kordas Fisher, ikka veel tähelepanelikult 
märklauda silmitsedes. 

Fisher näis üksnes nõusolekut ilmutavat, kuid Marchile tundus, et ta silmad 
raskete laugude taga särasid ja et ta oma vimmas kogu kummalise pingutusega sirgu 
püüdis ajada. 

«Vabandage mind hetkeks,» sõnas Fisher taskutes ringi kobades. «Mul on vist 
mõned kemikaalid kaasas; pärast läheme kohe maja juurde.» 

Ta kummardus jälle märklaua kohale ja määris midagi sõrmega igasse kuuliauku 
— niipalju kui March aru sai, oli see lihtsalt mingi tuhmjashall määre. Siis läksid nad 

läbi tiheneva hämaruse piki rohelisi alleesid mõisamaja juurde. 

Kuid ka nüüd ei sisenenud ekstsentriline uurija majja eesukse kaudu. Fisher käis 
ümber maja, kuni leidis avatud akna, ning hüpanud sealt sisse, juhatas oma sõbra 
ruumi, mida ilmselt kasutati relvade hoidmiseks. Seina najal seisid reas lindude 
laskmiseks mõeldud relvad, kuid akna-äärsel laual lebas ka paar raskema kaliibriga ja 
aukartustäratavamat püssi. 


«Ohoo, Burke'i jahipüssid,» märkis Fisher. «Ma ei teadnudki, et ta neid siin 
hoiab.» 

Fisher kergitas üht püssidest ja uuris seda, siis pani relva lauale tagasi, kortsutades 
ise ägedasti kulmu. Enamvähem samal hetkel sööstis ruumi tundmatu noormees. Ta 
oli tumedapäine ja tugev, muhkliku otsaesise ja buldogi-lõuaga mees, kes 
napisõnaliselt vabandas. 

«Ma unustasin major Burke'i püssid siia,» sõnas ta, «ta tahab, et ma need sisse 
pakiksin. Ta sõidab täna õhtul ära.» 

Ning noormees viis võõrale pilkugi heitmata püssid minema; läbi avatud akna 
nägid nad, kuidas ta tüüakas kuju päikesepaisteses aias eemaldus. Fisher ronis jälle 
aknast välja ja seisatas, vaadates noormehele järele. 

«See on Halkett, kellest ma teile rääkisin,» ütles ta. «Ma teadsin küll, et ta on nagu 
sekretäri-ametis või nii ja et ta õiendab Burke'i paberitega, aga ma ei teadnud, et ka 
Burke'i püssid tema hoole all on. Aga ta on just seda sorti vaikne ja saatanlikult 
nupukas sell, kes võib mistahes alal korraga meistriks osutuda, seda sorti mees, keda 
võib aastaid tunda ja siis ühtäkki teada saada, et ta on maletšempion.» 

Fisher oli hakanud minema kaugusse kaduva sekretäri kannul ning peagi silmasid 
nad ülejäänud külalisi, kes vesteldes ja naerdes murul seisid. Vestlejate hulgast paistis 
välja lõviküti kõrge kuju ja lehviv lakk. 

«Muide,» märkis Fisher, «kui me ennist Burke'ist ja Halkettist rääkisime, ütlesin 
ma, et püssiga ei saa kirjutada. Ma pole selles nüüd enam sugugi nii kindel. Olete te 
kunagi kuulnud mõnest kunstnikust, kes on nii osav, et suudab püssiga joonistada? 
Siin on meil tegemist ühe väga osava selliga.» 

Sir Howard hüüdis Fisherit ja tema ajakirjanikust sõpra kärarikka 
omamehelikkusega; ajakirjanikku esitleti major Burke'ile ja mr. Halkettile ning 
möödaminnes ka 

majaperemehele mr. Jenkinsile, tavalisele väikesele mehikesele kirevas 
tviidülikonnas, keda kõik paistsid kohtlevat mingi iseäraliku kiindumusega, nagu 
oleks ta laps. 

Süüdimatult kõneles Varakantsler ikka veel lindudest, keda ta oli lasknud, ja 
lindudest, kellele tema võõrustaja ei olnud pihta saanud. See tundus olevat mingi 
seltskondlik monomaania. 

«Teie ja teie suured jahiloomad,» teatas sir Howard, rünnates Burke'i. «Suurele 
loomale saab ju igaüks pihta. Aga selleks, et tabada väikest looma, selleks peab hea 
laskur olema.» 

«Täitsa õige,» sekkus jutusse Fisher. «Vaat kui jõehobu korraga tolle põõsa tagant 
õhku tõuseks või kui teil siin mõisas lendelevante peetaks, siis muidugi...» 

«Sihukesele linnule saaks isegi Jink pihta,» hüüdis sir Howard, virutades 
majaperemehele ülemeelikult käega seljale. «Heinakuhjale või jõehobusele saaks 
isegi tema pihta.» 

«Kuulge sõbrad,» pakkus Fisher. «Tulge õige korraks minuga kaasa, lähme pisut 
märki laskma. Mitte küll jõe-hobuse pihta. Avastasin siin ühe hoopis isesorti looma. 
Tal on kolm jalga ja üks silm ja ta on vikerkaarevärviline.» 

«Mis pagana asi see siis on?» päris Burke. 

«Tulge ja vaadake ise,» vastas Fisher lõbusalt. 

Säärased inimesed lükkavad haruharva tagasi mõttetuid ettepanekuid, sest nad on 
alatasa millegi uue ja värske otsinguil. Väärikalt võtsid nad relvadetoast taas relvad ja 
asusid väesalgana oma teejuhi kannule; ainult hetkeks peatus sir Howard, et 
vaimustusega näidata kõigile kurikuulsat kullatud kukke, mis kõveraks väänatuna 


ikka veel suvemaja katusel seisis. Kui nad jõudsid kaugele muruplatsile paplite all ja 
seadsid end valmis märkilaskmise-mänguks vana märklaua pihta, oli hämar, peaaegu 
juba päris pime. 

Muruväljaku kohalt haihtus viimnegi valgus ning loojaku taustal tundusid paplid 
nagu hiiglaslikud mustad suled tumepunasel surnuvankril, kui seltskond oma tühi- 
käigul lõpuks viimase käänaku sooritas ja märklaua lähedusse jõudis. 

Taas laksas sir Howard oma võõrustajale käega õlale, lükates teda naljahoos 
ettepoole, et ta esimesena laseks, õlg ja käsivars tundusid sir Howardile 
ebaloomulikult kangete ja nurgelistena. Mr. Jenkins hoidis püssi kaenlas 

227 

kohmakamalt, kui ükski tema pilkehimulistest sõpradest iial oli näinud või 
lootnud näha. 

Samal hetkel kõlas kohutav karje, mis paistis tulevat eikusagilt. Karje oli nii 
loomuvastane ja ümbrusega sobimatu, et näis, nagu oleks selle kuuldavale toonud 
mõni üleloomulik olend, kes nende pea kohalt üle lendas või neid mustendavast 
metsast seiras. Ent Fisher teadis, et see karje oli tulnud Montrealist pärit Jefferson 
Jenkinsi kahvatuilt huulilt ning siis äkitselt vakatanud. Sel hetkel poleks küll ükski 
hing, kes Jenkinsi nägu nägi, seda tavaliseks pidanud. 

Järgnevalt vallandus major Burke'i huulilt kurguhääl-ne, kuid heatujuline 
vandesõnade voog ning ka kaks ülejäänud meest nägid, mis nende ees oli. Märklaud 
seisis mustendavas rohus nagu meestele vastuirvitav härja-põlvlane. See irvitas sõna 
otseses mõttes. Märklaual oli kaks tähesarnast silma, samasuguste sätendavate täppi- 
dena paistsid kaks ülespidi pööratud ja avali ninasõõret ning laia ja kriipsuks 
pigistatud suu nurgad. Helendavad täpid silmade kohal tähistasid puhmaskulme ja üks 
neist osutas peaaegu püstloodselt ülespoole. See oli sädeleva punktiirjoonega tehtud 
suurepärane karikatuur ning March teadis väga hästi, keda see pidi kujutama. Portree 
sädeles rohu varjus merest tulnud valguse kumal, otsekui oleks mõni süvamere-elukas 
korraga hämarasse aeda roomanud, kuid sellel portreel oli surnud mehe nägu. 

«See on lihtsalt helendav värv,» teatas Burke. «Fisher teeb oma helendavate ainete 
abil meiega nalja.» 

«Paistab, et see nali oli Puggy jaoks mõeldud,» märkis sir Howard. «Ja ta tundub 
olevat ka täkkesse läinud.» 

Kõik peale Jenkinsi puhkesid naerma. Alles siis, kui teistel oli naer naerdud, tegi 
Jenkins loomaliku jõupingutuse ja pahvatas samuti naerma. Ning siis astus Horne 
Fisher äkitselt tema juurde ja ütles: «Mr. Jenkins, mul on tarvis teiega nelja silma all 
kõnelda.» 

Üsna varsti pärast näotut, peaaegu groteskset vahejuhtumit aias, mille järel 
seltskond laiali pudenes, kohtas March, nagu varem kokku lepitud, oma uut sõpra 
rohelisel nõlvakul kaljunuki all, nõmmede keskel vuliseva ojakese kaldal. 

«Minu poolt oli muidugi tõeline seatemp,» tähendas Fisher süngelt, «määrida 
märklauale fosforit. Kuid ainuke võimalus sundida teda end reetma, oli talle 
ootamatult hirm nahka ajada. Ja kui ta nägi sedasama nägu, mille 

pihta ta oli tulistanud, enesele korraga põrgutulena sätendades vastu vaatamas 
samalt märklaualt, millel ta kätt harjutamas käis, siis reetiski ta enese. Sellest piisab 
täiesti minu intellektuaalseks rahuloluks.» 

«Kardan, et ma ei saa ikka veel kõigest sellest täielikult aru,» ütles March, «mida 
ta siis tegi ja miks ta seda tegi?» 

«Tegelikult te peaksite aru saama,» vastas Fisher kurblikult naeratades, «teie ju 
olitegi see, kes esimesena mu mõtted sellele suunas. Jaa, jaa, suunasite küll, ja see oli 


väga kaval mõte. Te ütlesite, et keegi ei hakkaks kaasa võtma võileibu, kui ta on teel 
lõunale mõnda härrasmajja. Ja see oli õige, ning siit järeldus, et Turnbull ei kavatse- 
nud mõisas einetada. Või siis arvas, et võib-olla ei eineta ta seal. Mulle tuli kohe pähe, 
et küllap ta oletas, et visiit tuleb ebameeldiv, või et teda ei võeta ehk vastu või et 
miski ei luba tal küllakutset vastu võtta. Siis meenus mulle, et Turnbull oli ju 
minevikus teatavate kahtlaste isikute hirm ning et ta ilmselt saabus siia selleks, et ühte 
neist kindlaks teha ja paljastada. Kõik asjaolud osutasid juba algusest peale 
majaperemehele, seega siis Jenkinsiie. Olen nüüd sisimas täiesti kindel, et Jenkins 
oligi too kahtlane võõramaalane, keda Turnbull oli toonases mõrvaloos tahtnud süüdi 
mõista, ent meie täpsuslaskuril leidus padrunipidemes veel üks lask.» 

«Aga te ju ütlesite, et mõrtsukas pidi olema väga hea laskur.» 

«Jenkins oligi väga hea laskur,» ütles Fisher «Nii hea laskur, et suutis mängida 
väga viletsat laskurit. Kas ütlen teile, mis oli teiseks asjaoluks, mis mind mõtlema 
pani, et süüdlane on Jenkins? Need olid minu nõo jutud tema kehvast 
laskmisoskusest. Ta laskis kokardi mütsi eest ja tuulelipu suvemaja katuselt. 
Tegelikult peab selleks, et nii kehvasti lasta, olema väga hea laskur. Selleks, et tabada 
kokardit ja mitte pead, peab oskama väga täpselt lasta. Kui nood lasud oleksid 
tõepoolest huupi lastud olnud, siis on vaid üks võimalus tuhandest, et nad oleksid 
tabanud selliseid silmatorkavaid ja maalilisi objekte. Need objektid valitigi 
sellepärast, et nad olid silmatorkavad ja Maalilised. Et seltskonnas sellest kõnelema 
hakataks. Jenkins hoidis sodikslastud tuulelippu suvemaja katusel, et juttudest legend 
saaks. Ning siis jäi ta ootama, kuri silm ja salakaval püss valmis, ning tema 
oskamatusest kõne-leva legendi varjus oli tal ülimalt mugav oodata. 

Kuid võib lisada veel üht-teist. Võtame kas või selle suvemaja. Ma mõtlen kogu 
seda asja. Vaadake korraks kõike seda, mille pärast Jenkinsit pilgatakse — kullatud 
esemed, maitsetud värvid ja kogu see labasus, mis tema tõusiklusele viitab. Tõtt-öelda 
tõusikud üldiselt nii ei toimi. Neid on ju seltskonnas piisavalt palju ja me kõik 
tunneme neid. Niimoodi ei tee nad ju kunagi. Üldiselt püüavad nad ülearugi agaralt 
näidata, et nad teavad, mis on õige, ja siis nõnda ka teha — ihu ja hingega annavad 
nad end igasugu kunstnike ja muude asjatundjate hoolde, kes kogu asja nende eest ära 
korraldavad. Mitte ühelgi miljonäril siin maamunal pole sisemist julgust oma tooli- 
seljale kullatud monogrammi hankida, nagu me nägime relvadetoas. Ja nime suhtes 
peab ütlema sedasama mis monogrammi puhul. Niisugused nimed nagu Tompkins ja 
Jenkins või Jinks on küll naljakad, kuid nad pole lihtlabased, ma tahan öelda, et nad 
on küll lihtlabased, kuid sugugi mitte tavalised. Või kui soovite, siis nad on harilikud, 
kuid mitte tavapärased. Just säärased nimed valitakse välja, kui soovitakse, et nad 
paistaksid tavalistena — tegelikult on nad aga üsna erakordsed. Kas tunnete palju 
inimesi, kelle nimi oleks Tompkins? Kohtame seda palju harvemini kui näiteks 
Talbotit. Sedasama tuleks öelda ka meie tõusiku koomiliste riiete kohta. Jenkins 
riietub, nagu oleks ta mõni tegelane «Punchist». Aga seda teeb ta sellepärast, et ta 
ongi tegelane «Punchist». Ma tahan öelda, et ta on fiktiivne tegelane. 
Muinasjutuloom. Teda pole olemas. 

Kas olete kunagi mõelnud, mida tähendab olla inimene, keda pole olemas? Ma 
mõtlen, olla väljamõeldud tüüp, kelle tunnusjooni tuleb säilitada mitte ainult omaenda 
tunnusjoonte, vaid ka oma lõbude arvel, ja eelkõige vaimuannete arvel. Olla sootuks 
iselaadi silmakirjateener ja hoida seejuures küünalt vaka all. Too mees leiutas tõeliselt 
geniaalse maskeeringu, mis osutus täiesti uudseks. Peenike suli riietub tavaliselt kas 
elegantseks härrasmeheks või väärikaks ärimeheks, filantroobiks ja püha-meheks, 
kuid pisikese naeruväärse sahkerdaja silmatorkavad ruudulised rõivad oli täiesti 


uudne maskeering. Ent tõeliselt võimekale mehele on selline maskeering ka väga 
tülgastav. Too mees on osav rahvusvaheline suli, kes saab hakkama tuhandete 
asjadega: on osav laskur, joonistab ja maalib ning võimalik, et mängib koguni viiulit. 
Sellisel mehel on ju kasulik oma vaimuandeid varjata, kuid ta ei 

suuda iialgi hoiduda neid kasutamast seal, kus neist mingit kasu pole. Oskab ta 
joonistada, siis joonistab ta kindlasti hajameelselt kuivatuspaberitele. Mul on tunne, et 
too lurjus joonistas vaese vana Puggy nägu tihtipeale kuivatuspaberile. Võib-olla tegi 
ta seda punktiiris, nii nagu hiljem kuuliaukude abil: ta leidis üksildases aianurgas 
mahajäetud märklaua ja ei suutnud vastu panna kiusatusele salaja väheke laskmist 
harjutada, nagu mõni salajoodik. Teie mõtlesite, et kuuliaukude paigutuses puudub 
korrapära ja lasud on tabanud huupi, korrapära neis polnudki, kuid see polnud sugugi 
kogemata juhtunud. Vahemaad aukude vahel olid kõik erinevad, kuid lasud olid 
sattunud täpselt sinna, kuhu laskja tahtis. Miski ei nõua säärast matemaatilist täpsust 
kui karikatuur. Olen omal ajal veidi joonistamisega tegelnud ja võin teile kinnitada, et 
teha punkt täpselt sinna, kuhu soovite, on tõeline oskustöö, kui käes on sulepea ja nina 
ees paber. Kuid teha sedasama kaugelt ja püssi abil on lausa ime. Mehel aga, kes 
selliseid imesid suudab korda saata, on paratamatu kiusatus seda teha — kas või siis 
salaja.» 

Mõningase vaikuse järel tähendas March mõtlikult. «Aga nende 
väikesekaliibriliste püssidega ei saanud ta ju Turnbulli nagu lindu maha lasta.» 

«Ei, sellepärast ma relvadetoas käisingi,» vastas Fisher. «Ta tegi seda Burke'i 
püssiga, Burke arvaski vist, et kuulis oma püssi paukumas. Sellepärast jooksiski ta 
ilma mütsita välja ja paistis nõnda ehmunud olevat. Kuid ta ei näinud muud kui 
kiiresti möödakihutavat autot. Ta läks sellele natuke maad järele, kuid arvas siis, et 
küllap ta eksis.» 

Natuke aega kestis vaikus, Fisher püsis oma kivil liikumatuna nagu nende 
esimesel kohtumisel ja vaatas, kuidas hõbehall jõenire põõsaste alt läbi vulises. Siis 
ütles March: «Küllap Burke nüüd vist juba teab tõde.» 

«Peale teie ja minu ei tea tõde keegi,» vastas Fisher veidi häält mahendades, «ja 
ma ei usu, et meie kunagi omavahel tülli võiksime minna.» 

«Mida see siis tähendab?» päris March häält tõstes. «Mida te siis ette võtsite?» 

Endist viisi silmitses Horne Fisher tasakesi vulisevat ojakest. Viimaks ütles ta: 
«Politsei tegi kindlaks, et see oh autoõnnetus.» 

«Kuid teie ju teate, et see polnud nii,» käis March peale. 

«Ma ju ütlesin teile, et ma tean liiga palju,» vastas 

231 

Fisher, pilk ikka veel jõelainetel. «Ma tean seda ja tean veel paljusid asju. Ma 
tunnen üldist õhkkonda ja seda, kuidasmoodi asjad üldiselt käivad. Ma tean, et tol 
sellil on õnnestunud end millekski pöördumatult haledaks ja naeruväärseks teha. Ja 
ma tean ju, et ei saa süüdi mõista vana Toole'i või Väikest Tichi28. Kui ma ütleksin 
Hoggsile või Halkettile, et vana Jink on mõrtsukas, sureksid nad naeru kätte mu oma 
silme all. Ega ma ei taha öelda, et see oleks täiesti süütu naer, kuid omamoodi oleks 
see siiras. Neil on vana Jinki vaja ja nad ei saaks temata läbi. Ma pole ju sugugi 
lihtsameelne, mulle meeldib Hoggs, ma ei taha, et ta kurvastaks või et tal halvasti 
läheks, ja ta on omadega läbi, kui Jink tema aadlikrooni kinni ei maksa. Võin 


28Vana Toole — John Lawrence Toole (1830—1906), 19. saj. populaarne inglise 
näitleja; Väike Tich — Harry Ralf (1863—1928), tuntud inglise muusikaetenduste ja 
pantomiiminäitleja. 


kinnitada, et viimastel valimistel läks asi äärmise piirini. Kuid ainuke tõeline 
vastuväide on siiski see, et see on võimatu. Keegi ei usuks seda, see ei kuulu asja 
juurde. Purukslastud tuulelipp muudaks kõik ikka ja jälle naljaks.» 

«Kas te ei arva, et see on jõle?» ütles March vaikselt. 

«Mina võin ju paljugi arvata,» vastas Fisher. «Kui teie ükskord tolle ühiskonnaks 
nimetatud sasipuntra dünamiidiga segamini paiskate, ega siis sellest inimsugu kuigi 
palju ei kaota. Kuid ärge otsustage minu üle liiga karmilt lihtsalt sellepärast, et ma 
tean, mis asi see ühiskond õieti on. Sellepärast ma ju kulutangi oma kallist aega 
niisugustele asjadele nagu tühipaljad kalad.» 

Järgnes paus, mille vältel Fisher end taas ojakaldale istuma seadis. Siis lisas ta: 

«Ma ju ütlesin teile, et suured kalad pean ma vette tagasi viskama.» 


II. - KALAMEHE PENTSIK KOMME 


Mõnikord võib sündmus olla niivõrd tavatu, et ei püsigi meeles. Kui selline 
sündmus jääb väljapoole asjade üldist käiku ning kui tal puuduvad silmaga nähtavad 
põhjused ja tagajärjed, siis kustutavad järgnevad sündmused juhtunu mälust, püsima 
jääb see üksnes alateadvusse ning alles kaua aega hiljem võib sealt täiesti juhuslikult 
taas päevavalgele ilmuda. Ta hõljub eemale nagu ammune unenägu. Ning tunnil, mil 
unenägusid kõige sagedamini nähakse, aovalguse hakul ja pimeduse taandudes, ker- 
kiski säärane vaatepilt ühe mehe silme ette, kes parajasti ühel Lääne-Inglismaa jõel 
oma paadis pärivoolu sõudis. Mees oli ärkvel, igal juhul oli ta ise selles veendunud, 
sest ta oli ju paljutõotav poliitiline vaatleja nimega Harold March, kes oli teel, et 
intervjueerida mitmeid poliitikakuul-susi nende maakodudes. Ent asi, mida ta nägi, oli 
niivõrd kohatu, et võinuks samahästi aset leida kujutluses. See lihtsalt vilksatas korra 
Marchi teadvuses ja kadus siis hilisemate ning täiesti erinevate sündmuste mõjul ega 
meenunud ajakirjanikule enne, kui ta kaua aega hiljem tolle vahejuhtumi tähendust 
mõistis. 

Väljade ja kõrkjate kohal, mis ääristasid üht jõekallast, hõljus hommikune udu, jõe 
teist kallast palistas tumepunane telliskivimüür, mis asetses kaldale nii lähedal, et 
peaaegu rippus vee kohal. March oli aerud paati tõmmanud ja laskis paadil vabalt 
allavoolu triivida. Korraga pööras ta pead ja nägi, et ühetaolise pika tellismüüri kat- 
kestas sild, valgete, nüüd juba hallikaks tõmbuvate kivisammastega elegantne 
kaheksateistkümnenda sajandi sild. Kevadel oli olnud suurvesi ning veetase püsis 
praegugi veel kõrge, kängunud puud seisid poolest saadik vees ning sillakumeruse alt 
paistis vastu kitsuke helendav koidu-valguse riba. 

Kui Marchi paat mustendava sillavõlvi alla jõudis, silmas ajakirjanik teist, 
vastutulevat paati. Paadis istus mees, üksi nagu temagi. Mehe asendi tõttu polnud teda 

kuigi palju näha, aga kui ta sillale lähemale jõudis, tõusis ta paadis püsti ja 
pöördus ümber. Ta oli aga mustavale võlvialusele juba niivõrd lähedal, et March ei 
jõudnud tema näost tähele panna muud kui vaid kaht pikka vunt-siotsa või siis 
põskhabeme tutti, mis muutsid tundmatu silueti kuidagimoodi pahaendeliseks, nagu 
kasvanuksid sellel sarved vales kohas. Ent neid pisiasju poleks March sugugi tähele 
pannud, kui just selsamal hetkel poleks midagi juhtunud. Silla alla jõudes hüppas 
mees üles ja jäi, jalad kõikumas, sillaäärele rippu, lastes paadil enda alt minema 
ujuda. Hetkeks võis March veel näha kahte mustendavat vehklevat jalga, siis vaid veel 
üht mustendavat vehklevat jalga ja seejärel ei näinud ta enam midagi peale kaugusse 
kaduva müüri. Ja mil iganes March sellele vahejuhtumile pärastpoole mõtles — siis, 


kui ta juba teadis lugu, kuhu see vahejuhtum kuulus —, meenus see talle alati 
fantastilises vormis, otsekui olnuksid nood kaks jalga tegelikult grotesksed 
sillakaunistused, midagi lohepäise vihmaveetoru taolist. Praegu aga triivis ta 
jahmunult enese ette jõllitades allavoolu. Sillal ei näinud ta kedagi, niisiis pidi võõras 
olema juba jalga lasknud, ent alateadlikult omistas ajakirjanik siiski mingi ähmase 
tähenduse asjaolule, et vastaspoolset sillaotsa ümbritsevas puudetukas seisis 
laternapost ning laternaposti kõrval silmas ta ka politseiniku laia sinist selga. 

Enne kui March jõudis oma poliitilise palverännaku pühale eesmärgile, tuli tal 
mõelda paljudele muudele asjadele peale veidra vahejuhtumi sillal, sest üksipäini pole 
paadijuhtimine isegi inimtühjal jõel sugugi kerge asi. Üksi oli March vaid õnnetu 
juhuse tahtel. Paat oli ostetud ja kogu ekspeditsioon kavandatud kahasse sõbraga, kes 
viimasel hetkel oli sunnitud oma plaane muutma. Harold March oli sellele 
sisemaareisile pidanud minema koos oma sõbra Horne Fisheriga, reisisihiks 
Willowood Place, kus praegusel hetkel viibis külalisena peaminister isiklikult. Harold 
March sai üha laiemalt tuntuks, sest tema löövad poliitilised ülevaated avasid talle 
uksed üha peenematesse ja peenematesse salongidesse. Ent peaministriga polnud ta 
siiski veel kohtunud. Horne Fisherist polnud laiema publiku hulgas peaaegu keegi 
kuulnud, kuid tema oli peaministrit tundnud kogu oma elu. Nõnda et kui nood kaks 
meest koos oleksid reisinud, oleks Harold March ülaltoodud põhjustel püüdnud reisi 
igati kiirendada, Horne Fisher aga teel võimalikult kaua viivitada. Fisher 

oli üks neist, kes tundis peaministrit juba sünnist saadik. Kuid see tutvus ei 
paistnud Fisherile kuigi meeliülendavalt mõjuvat, tema puhul tundus alati, et ta oli siia 
ilma sündinud, tüdimus hinges. Horne Fisher oli pikka kasvu, heledapäine mees 
taganeva juustepiiri ja osavõtmatu hoiakuga, ning vaid harva juhtus ta ärritust kuidagi 
teisiti kui kerge tüdimuse näol väljendama. Ent ta oli märgatavalt nördinud, kui ta 
kalapüügiriistu ja sigareid reisiks kokku pakkides äkitselt Willowoodist telegrammi 
sai, milles teda otsekohe rongiga kohale sõita paluti, kuna peaminister veel selsamal 
õhtul lahkuda kavatsevat. Fisher teadis, et ajakirjanikust sõber ei saa reisi alustada 
mitte enne järgmist hommikut; ajakirjanikust sõber meeldis talle ja ta oli seda 
paaripäevast matka jõel väga oodanud. Peaministrist polnud Fisheril ei sooja ega 
külma ja paaritunnine rongisõit oli talle väga vastumeelt. Sellele vaatamata tunnistas 
ta nii peaministreid kui ronge osakestena süsteemist, mille hävitamiseks temal 
isiklikult ei jätkunud küllaldaselt mässumeelt. Nõnda siis helistas ta Marchile ning 
palus teda, ise paljusõnaliselt ja vabandavalt kirudes ja vandudes, tulla paadiga 
allavoolu, nagu kokku lepitud, et kohtuda temaga Willowoodis määratud ajal. Siis 
läks Fisher välja ja peatas takso ning sõitis jaama. Jaamas seisatas ta raamatulett 
juures, et oma kergesse reisikohvrisse lisada paar odavat põnevuslugu, mida ta alati 
suure mõnuga luges. Tal polnud vähimatki aimu, et ees ootab kummaline seiklus 
tegelikus elus. 

Veidike enne päikeseloojakut saabus Horne Fisher, kerge kohver käes, Willowood 
Place'i väravasse, kust pääses jõge pikalt palistavatesse aedadesse. Willowood Place 
oli sir Isaac Hooki, paljude laevade ja ajalehtede omaniku üks väiksemaid 
maavaldusi. Fisher sisenes maanteeäär-sest väravast, mis jäi jõest kaugele, kuid 
madala maastiku, üldilmest võis rändur siiski märgata jõe lähedust. Otsekui helkiv 
mõõgatera või odaots välgatas läikiv vesi siinseal rohelises põõsastikus; ning isegi 
aias, mis oli hekkide ja kõrgete aiapuude abil osadeks jagatud, kõlas igal pool 
veevulinat. Esimene aiasopp, kuhu Fisher sattus, osutus teatud määral hüljatud 
kriketimuruks, kus keegi üksildane noormees parajasti iseendaga kriketit mängis. 
Noormees polnud sugugi mingi kriketihull, kes siin harjutamiseks võimalust kasutas, 


ning tema kahkjaskollane, ehkki meeldivate joontega nägu oli üpris pahur. Nimelt 
kuulus ta nende noorte meeste kilda, kes omaenda teadvuse 

raskust muidu taluda ei suuda, kui peavad millegagi tegelema, ning kelle 
arusaamad millegagi tegelemisest piirduvad mängudega. Noormees oli tumedapäine 
ning hea maitsega, kergelt ja pühapäevaselt riietatud. Fisher tundis ta otsekohe ära — 
see oli James Bullen, keda mingil arusaamatul põhjusel Bunkeriks kutsuti. Ta oli sir 
Isaaci vennapoeg. Kuid praegusel hetkel oli olulisem see, et ta oli ka peaministri 
erasekretär. 

«Tere, Bunker,» ütles Horne Fisher, «just teid mul tarvis ongi. Kas teie šeff on 
juba alla tulnud?» 

«Ta jääb ainult lõunale,» vastas Bullen, pidades hoolega silmas kollast palli. «Ta 
peab homme Birminghamis kõne pidama ja kavatseb selle kallal öö läbi töötada. Ta 
sõidab Birminghami ilma autojuhita, ma tahan öelda, et ta kavatseb ise autot juhtida. 
Ta tunneb selle üle tõelist uhkust.» 

«Te tahate siis öelda, et teie jääte siia, onu juurde, nagu hea laps kunagi?» päris 
Fisher. «Aga mida hakkab peaminister Birminghamis peale ilma oma teravmeelse 
sekretärita, kes talle tabavaid epigramme kõrva sosistab?» 

«Ärge hakake jälle norima,» vastas Bunkeriks hüütud noormees. «Mul on väga 
hea meel, et mul pole tarvis temaga kaasas tolgendada. Ta ei tea mitte mõhkugi teede- 
kaartidest, rahast, hotellidest ja muust sellesarnasest, ning minul tuleks aina sekeldada 
nagu jooksupoisil. Mis aga puutub minu onusse, siis kuna ma teatavasti olen tema 
pärija, on vägagi sünnis, kui ma vahetevahel ka siin viibin.» 

«Väga sünnis,» vastas teine. «Nojah, pärastpoole siis näeme,» ning sammunud üle 
muru, kadus Fisher heki-avasse. 

Ta sammus mööda muruväljakut jõeäärse maabumis-silla poole, tajudes kuldse 
õhtutaeva all kõikjal enese ümber nende kummaliste jõeäärsete aedade vanaaegset 
hõngu ja kajasid. Järgmine muruplats, millest ta üle sammus, tundus esimesel pilgul 
inimtühjana, siis aga silmas Fisher korraga platsinurgas puude hämaras varjus võrk- 
kiike ning võrkkiiges meest, kes luges ajalehte, kõlgutades ise üle kiigeääre rippuvat 
jalga. Sedagi meest tervitas Fisher nimepidi, mees libistas end kiigelt maha ja tuli talle 
vastu. Oli nagu saatuse poolt ette määratud, et Fisher igas selle paiga juhuslikus 
üksikasjas pidi tajuma minevikuhõngu, sest see isik võinuks vägagi hästi olla 
Victoria-aegne kummitus, kes on vaatama tulnud 

viirastuslikku kriketiväravat ja kurikaid. See oli vanaldane mees peaaegu 
fantastiliselt lopsaka põskhabemega ning vanaaegse, healõikelise krae ja maniskiga. 
Olnud nelikümmend aastat tagasi tunnustatud moemees, õnnestus tal moemuutustest 
hoolimata praegugi veel noobel välja näha. Mehe selja taga võrkkiiges lebas 
«Morning Posti» kõrval valge torukübar. Too mees oli Westmorelandi hertsog, 
paarisaja aasta vanuse perekonna järeltulija, kelle põlisus ei tulenenud mitte 
heraldikast vaid ajaloost endast. Paremini kui Fisher ei teadnud keegi, kui haruldased 
sellised aadlimehed tegelikult on ja kui sageli neid kirjanduses kasutatakse. Kuid 
seda, kas hertsog võlgnes selle üleüldise austuse, mida tema vastu tunti, oma sugupuu 
puhtusele või hoopis asjaolule, et tema valduses oli kenakene varandus, oli samuti 
küsimus, mille kohta olnuks huvitav teada Horne Fisheri arvamust. 

«Te olite end nii mõnusasti sisse seadnud,» nentis Fisher, «et pidasin teid mõneks 
teenriks. Otsin kedagi, kes mu koti enda hoolde võtaks. Mul endal pole toapoissi kaa- 
sas, sest pidin kiiresti ära sõitma.» 


«Ka minul mitte,» vastas hertsog uhkustades. «Ma ei võta kunagi toapoissi kaasa. 
Oks elukas siin maamunal, keda ma jälestan, on toapoiss, õppisin juba varases eas end 
ise riidesse panema ning olen seda kõikide meelest üsna korralikult teinud. Võib-olla 
olen ma nüüd taas lapseks saanud, kuid nii madalale ma juba ei lasku, et lasen end 
nagu pisikest last riidesse panna.» 

«Ka peaministril pole toapoissi kaasas, kuid selle asemel on tal sekretär,» märkis 
Fisher. «Küll on alandav amet. Kas vastab tõele, et ka Harker viibib praegu siin?» 

«Ta on jõe ääres maabumissillal,» vastas hertsog ükskõikselt ja asus taas uurima 
«Morning Posti». 

Fisher sammus edasi, suundudes viimase rohelise aia-müüri taha ja sealt 
kaldaäärsele pukseerimisrajale, kust avanes vaade jõele ja puudega kaetud 
saarekesele. Seal nägigi ta kõhna, tumedais rõivais, raisakulli moodi kühmus meest: 
kohtusaalides tunti seda isikut krooniadvokaat John Harkerina. Advokaadi nägu katsid 
sügavad vaod, mis kõnelesid mõttetööst, ning kolme siinviibiva muidusööja hulgast 
oli tema ainus, kes oma saavutuste heaks ka midagi teinud oli. Harkeri kõrge ja palja 
otsaesise ning aukus meelekohtade ümber liibusid vasknaastudena iuhmjaspunased 


juuksed. 
«Ma pole millegipärast veel kohanud oma võõrustajat,» 

tähendas 
Horne Fisher 
est pisut 
- tõsisemalt kui 


ülejäänutega vesteldes. «Kuid arvatavasti näen ma teda lõunalauas.» 

«Näha te võite teda praegugi, kuid mitte temaga kokku saada,» vastas Harker. 

Ta viipas peaga kaugema saaresopi suunas ning pingsalt sinnapoole vaadates võis 
äsja saabunud külaline jõe taustal põõsastikus näha kiilaspäist peanuppu ja õnge-ridva 
otsa, mõlemad ühtviisi liikumatud. Õngemees paistis toetuvat puutüvele ja istus näoga 
jõe vastaskalda poole, seega polnud tema nägu nähtav, kuid istuja peakuju identsuses 
ei saanud olla mingit kahtlust. 

«Talle ei meeldi, kui teda kalastamisel segatakse,» jätkas Harker. «Tal on pentsik 
komme süüa ainult kalatoite ja ta tunneb suurt uhkust selle üle, et ta nad ise püüab. Ta 
armastab lihtsust nagu paljud teisedki miljonärid. Talle meeldib tulla ja ütelda, et on 
oma igapäevase leiva heaks rüganud nagu mõni töömees.» 

«Kas ta ka sellest räägib, mil viisil ta ise klaasi puhub ja mööblit polsterdab?» 
päris Fisher. «Ning kuidas ta ise hõbedast kahvleid valmistab, viinamarju ja virsikuid 
kasvatab ning vaibamustreid kavandab? Olen kuulnud, et ta on väga hõivatud mees.» 

«Ei usu, et oleksin millestki sellisest kuulnud,» vastas advokaat. «Mida peab 
selline seltskondlik satiir tähendama?» 

«Oh, ma olen lihtsalt pisut tüdinud tollest lihtsast ja töisest eluviisist, mida meie 
pisike kildkond harrastab,» sõnas Fisher. «Me ju sõltume peaaegu kõiges teistest, kuid 
püüame nii kangesti olla mõnes asjas sõltumatud. Peaminister uhkeldab sellega, et 
saab läbi ilma autojuhita, kuid ei saa sugugi hakkama ilma faktootumi ja asjaajajata. 
Ning nõnda tuleb vaesel vanal Bunkeril esineda universaalse geeniuse rollis — Jumal 
taevas teab, et ta pole selleks loodud. Hertsog on tähtsust täis, et saab hakkama 
toapoisita, ja ometi teeb ta nonde kentsakate riiete hankimisega, mida ta kannab, 
otsatult tüli tervele hulgale inimestele. Küllap laseb ta need välja tuhnida Briti Muu- 
seumist või välja kaevata mõnest hauakambrist. Too valge kübar üksi nõuab 
samasugust põhjalikku ekspeditsiooni, nagu on ekspeditsioon Põhjapoolusele. Ja nüüd 
siis veel vana Hook, kes enesele küll oma käega kala püüab, kuid ei saa hakkama 


nugade ja kahvlite tegemisega, mille abil ta seda kala sööb. Lihtsates asjades, nagu 
näiteks toit, võib ta ju lihtsust taga ajada, kuid veame kihla, et luksus 

esemete koha pealt on ta küllaltki nõudlik, eriti pisiasjus, ist ma ei räägi, sest teie 
olete selleks küllalt tööd teinud, et nüüd töötegemist mängida.» 

«Mõnikord mõtlen ma,» ütles Harker, «et teiegi teete vahel salamahti midagi 
kasulikku. Kas ei sõitnud te mitte selleks siia, et kohtuda peaministriga, enne kui ta 
Birminghani läheb?» 

Homne Fisher vastas pisut vaiksemalt: «Jah, ja ma loodan, et saan ta kätte veel 
enne lõunasööki. Kohe pärast lõunat on tal ju sir Isaaciga omavaheline jutuajamine.» 

«Ohoo!» hüüatas Harker. «Sir Isaac on kalapüügi lõpetanud. Ma tean, ta hoopleb 
sellega, et tõuseb koidikul ja jõuab koju päikeseloojakul.» 

Vanamees saarel oli tõepoolest püsti tõusnud ja näoga nende poole pöördunud. 
Nüüd võis näha tema halli habemetuusti ning turris kulmude ja teraste, tahtejõuliste 
silmadega peenejoonelist krimpsus nägu. 

Kalapüügiriistu hoolikalt käes hoides sammus sir Isaac tagasi maismaa suunas, 
kasutades selleks allavoolu asuvasse koolmekohta paigutatud lamedaid kive. Seejärel 
ta pöördus ning tuli külaliste juurde, neid lahkesti tervitades. Kalamehel oli korvis 
mitu kala ja ta oli heas tujus. 

«Jah,» sõnas ta Fisheri viisaka üllatusavalduse peale vastates, «usun, et tõusen 
siinse maja elanikest kõige varem. Varajane lind leiab ikka putuka.» 

«Kahjuks on see varajane kala, kes tolle putuka leiab,» märkis Harker. 

«Kuid varajane mees jälle saab selle kala kätte,» vastas vanamees järsult. 

«Olen kuulnud, sir Isaac, et te olete ka hiline magama-mineja,» sekkus jutusse 
Fisher. «Teie vist magate väga vähe.» 

«Mul pole kunagi olnud eriti palju aega magada,» vastas Hook, «tänagi pean hilja 
voodisse minema. Peaminister ütles, et tal on vaja minuga kõnelda. Kõike seda 
arvesse võttes arvan ma, et meil on aeg minna lõunasöögiks ümber riietuma.» 

Sel õhtul ei kõneldud lõunalauas sõnagi poliitikast ega ka millestki muust 
olulisest, vaid käis tavaline seltskondlik vestlus. Peaminister lord Merivale, pikk, 
kõhn, hallide lokkis juustega mees, tegi oma võõrustajale siira komplimendi tema hea 
kalaõnne pärast ning kiitis igati sir Isaaci osavust ja kannatlikkust. Vestlus meenutas 
vee tasast vulinat jõekoolme kivide vahel. 

«Jah, kala passimisel on kannatlikkust vaja,» nõustus sir Isaac, «ja nende õnge 
otsa meelitamiseks läheb tarvis suurt osavust. Minul on kalapüügil enamasti õnne.» 

«Kas mõni suur kala vahetevahel õngenööri katki ei rebi ja minema ei lähe?» päris 
poliitikamees aupakliku huviga. 

«Mitte sellist nööri, mida mina kasutan,» vastas Hook rahulolevalt, «öngenöörid 
on minu eriliseks huvialaks. Kui kala tõesti oleks piisavalt tugev, et nööri katki rebida, 
veaks ta enne seda ilmselt mu enda jõkke.» 

«See oleks ühiskonnale suur kaotus,» sõnas peaminister kummardades. 

Fisher oli kõiki neid tühiasju kuulanud sisemise kannatamatusega, valvates 
võimalust peaministrit kõnetada, ning kui peremees lauast tõusis, hüppas Fisher püsti 
nobedusega, mida ta ilmutas vaid haruharva. Tal õnnestuski lord Merivale kinni 
pidada, enne kui sir Isaac ta enesega lõplikuks kõneluseks kaasa viis. Fisheril oli 
öelda vaid paar sõna, kuid tal oli vaja seda tingimata teha. 

Peaministrile ust avades sõnas ta vaikselt: «Nägin Montmrraili, ta ütleb, et kui me 
sedamaid ei avalda protesti Taani küsimuses, hõivab Rootsi kõik meresadamad.» 

Lord Merivale noogutas. 


«Lähen ja vaatan, mis Hookil selle koha pealt öelda on,» sõnas ta. 

«Mul on tunne,» ütles Fisher kergelt naeratades, «et me kõik teame üsna täpselt, 
mis tal öelda on.» 

Merivale ei vastanud ning astus nõtkel sammul raamatukogu poole, kuhu 
majaperemees oli juba enne teda suundunud. Ülejäänud läksid aegamisi piljardituppa. 
Möödaminnes sõnas Fisher advokaadile: «Neil ei lähe kaua. On ju teada, et nad on 
omavahel juba praktiliselt kokku leppinud.» 

«Hook toetab peaministrit täielikult,» nõustus Harker. 

«Või peaminister Hooki,» vastas Horne Fisher ja asus hajevil ilmel piljardipalle 
kõksima. 

Järgmisel hommikul tuli Horne Fisher oma harjumuspärasel laiduväärsel kombel 
alla hilja ja viivitamisi. Ilmselt polnud temal küll mingit tahtmist varajase linnuna 
putukat leida. Teisedki külalised paistsid ilmutavat samasugust osavõtmatust. Lantšini 
jäänud tundidel võtsid nad niisiis ükshaaval pruukosti seinaäärselt lauakeselt. Nõnda 
ei kulunudki kuigi palju aega, kui meie seltskonnale langes osaks selle iseäraliku 
päeva esimene üllatus. Üllatus 

saabus heledapäise laheda olemisega noormehe näol, kes sõudis jõge mööda alla 
ja randus paadisilla ääres. See oolnud keegi muu kui Horne Fisheri ajakirjanikust 
sõber, kelle teekond oli alanud sama päeva koidutundidel kaugel ülesvoolu. March 
saabus õhtupoolikul, kuna oli tee-ajal teinud peatuse ühes jõeäärses suuremas linnas 
ning tema taskust paistis värske õhtuleht. Tagasihoidliku ajakirjaniku saabumist 
jõeäärsesse aeda võis võrrelda pikse-löögiga, ehkki tal endal polnud sellest veel 
vähematki 

Esimesed tervitused ja tutvustamised läksid tavalist rada ning sisaldasid 
paratamatult korduvaid vabandusi majaperemehe ekstsentrilise eemalehoidumise 
pärast. Hook oli loomulikult jälle kalale läinud ning teda ei tohtinud kuni teatud 
tunnini tülitada, ehkki ta istus kiviviske kaugusel paigast, kus külalised seisid. 

«Mõistate, see on tema ainukene ajaviide,» seletas Harker vabandavalt, «ning see 
on ju tema oma kodu, muus osas on ta väga külalislahke.» 

«Kardan,» sõnas Fisher pisut tasasemal häälel, «et see pole tal enam harrastus, 
vaid hakkab muutuma maaniaks. Ma tean küll, kuidas asjad lähevad, kui inimest veel 
selles eas valdab kogumiskirg, isegi kui see on vaid kirg koguda tühipaljaid jõekalu. 
Te mäletate ju Talboti onu ja tema hambaorke või vaest vana Buzzyt ja kogu seda ära- 
raisatud sigarituhka? Omal ajal saatis Hook korda suuri asju, nagu too suur leping 
Rootsi puidu peale ja Chicago Rahukonverents. Kuid ma kahtlen, kas ta praegu enam 
hoolib ühestki neist suurtest asjadest niisama palju, kui ta hoolib oma väikestest 
kaladest.» 

«Mis te nüüd,» protesteeris krooniadvokaat. «Mr. March võib hakata arvama, et 
on külla saabunud hullumeelsele. Uskuge mind, Hook teeb seda üksnes lõbu pärast 
nagu mistahes muud sporti, ainult et ta on sedasorti mees, kes oma lõbustusi pisut 
liiga tõsiselt võtab. Ent vean kihla, kui peaks tulema mõni tõeliselt oluline uudis, 
jätaks ta kõik oma lõbustused sinnapaika. 

«Ei tea kas jätaks,» kahtles Horne Fisher, silmitsedes unisel pilgul jõesaarekest. 

«Muuseas, mis lehes uudist on?» päris Harker Harold Marchilt. «Näen, et teil on 
õhtuleht, — üks neid ettevõtlikke õhtulehti, mis ilmuvad juba hommikul.» 

«Siin on lord Merivale'i Birminghamis peetud kõne algus,» vastas March, ulatades 
Harkerile ajalehe. «Trü- 

kitud on ainult üks lõik, kuid mulle tundub, et see on hea.» 


Harker võttis ajalehe, lappas ta läbi, ja asus siis lugema viimaseid uudiseid. 
Ajalehes oli ära trükitud vaid üks lõik, nagu March oli öelnud. Kuid see lõik avaldas 
sir John Harkerile iseäralikku mõju. Tema kipras kulmud kerkisid järsku kõrgele, 
silmad hakkasid kiiresti pilkuma ning hetkeks jäi ta kortsuline lõug lõdvalt rippu. 
Veidral kombel nägi ta viivuks välja nagu rauk. Seejärel, end juba valitsedes, ulatas ta 
lehe Fisherile ja ütles vähimagi värinata hääles: 

«Noh, ja ongi meil võimalus kihla vedada. Siin on see suur uudis, mis annab meile 
õiguse vanameest õngitse-mise juures tülitada.» 

Home Fisher põrnitses ajalehte ning temagi loius ja väheütlevas näoilmes muutus 
miski. Too pisike lõik sisaldas paar-kolm rasvaselt trükitud alapealkirja ning Fisheri 
pilk riivas neist kaht: «Sensatsiooniline hoiatus Rootsile» ja «Me protesteerime». 

«Mis pagan,» ütles ta ning tema sõnad vaibusid algul sosinaks ja lõpuks üllatunud 
vileks. 

«Vanale Hookile tuleb otsekohe teatada, või ta ei anna seda meile iialgi andeks,» 
sõnas Harker. «Arvatavasti tahab ta sedamaid peaministriga kohtuda, ehkki nüüd võib 
juba ka liiga hilja olla. Lähen kohe tema juurde saarele, ning ma vean kihla, et ta 
unustab oma kalad sedamaid.» Pööranud seisjatele selja, sammus Harker kiiruga 
jõekallast pidi ülepääsu juurde koolmekohas. 

March jõllitas Fisherile otsa, hämmastunud mõjust, mida tema ajaleht oli 
avaldanud. 

«Mida see kõik tähendab?» hüüdis ta. «Olen alati arvanud, et me peaksime 
avaldama protesti Taani sadamate kaitseks, seda nii nende kui ka iseendi pärast. 
Millest säärane sekeldamine sir Isaaci ümber? Kas te arvate, et see on halb uudis?» 

«Halb uudis!» kordas Fisher, andes oma lausele sõnul-väljendamatu rõhu. 

«Ons asi tõesti nii hull?» päris sõber veel kord. 

«Hull,» kordas Fisher. «Ei sugugi, paremini ei saagi olla. See on suurepärane 
uudis. Võrratu uudis. Selles nimelt ongi asja tuum, see lõi meid lausa tummaks. See 
on imetlusväärne. Hindamatu. Ja ühtaegu täiesti uskumatu.» 

Fisher jäi taas silmitsema saare ja jõe halle ning rohekaid 

värvitoone, tema nukker pilk libises viivitamisi üle hekkide ja muruväljakute. 

«Teadsin kogu aeg, et näen seda aeda unes,» sõnas ta, «ja mul on tunne, et ma 
näengi und. Kuid rohi kasvab, vesi vuliseb ning juhtunud on midagi täiesti võimatut.» 

Sellal kui Fisher nõnda kõneles, ilmus tema ees asuvasse hekiavasse kellegi 
kühmus, raisakulli meenutav kuju. 

«Te võitsite kihlveo,» teatas Harker karedal, peaaegu kähedal häälel. «Too vana 
tobu ei hooli millestki peale kalapüügi. Ta vandus ja teatas, et ei kavatse hakata 
praegu poliitikast rääkima.» 

«Nii ma arvasingi,» sõnas Fisher tagasihoidlikult. «Mida kavatsete peale hakata?» 

«Kasutan selle vana tobu telefoni,» vastas advokaat. «Tuleb välja selgitada, mis 
siis ikkagi juhtus. Ma jü pean ise ka homme valitsuse nimel sõna võtma.» Ning 
Harker läks kiirustades maja suunas. 

Järgnenud vaikuses, Marchi vägagi hämmastanud vaikuses, märkasid nad korraga 
läbi aia lähenemas Westmorelandi hertsogi kentsakat, lokkava põskhabemega ja 
torukübaras kogu. Otsekohe astus Fisher tema juurde, ajaleht käes, ning juhtis paari 
sõnaga hertsogi tähelepanu apokalüptilisele uudisele. Hertsog, kes oli aeglaselt edasi 
sammunud, jäi korraga liikumatult paigale, meenutades mõne sekundi vältel mõne 
vanamoelise poekese ees seisvat ja tummalt põrnitsevat mannekeeni. Siis kuulis 
March hertsogi häält — see oli kile, peaaegu hüsteeriline. 


«Aga ta peab seda nägema, tuleb sundida teda aru saama. Küllap ei kantud seda 
asja talle õigesti ette.» Siis aga, saanud tagasi oma hääle sügavuse ja koguni mõnin- 
gase pidulikkuse, teatas ta: «Lähen ja ütlen seda talle ise.» 

Tolle õhtupooliku veidrate sündmuste seast jäi Marchile alatiseks selgelt meelde 
peaaegu koomiline pilt sellest, kuidas võrratus valges kübaras vana härrasmees 
sammub ettevaatlikult kivilt kivile astudes üle jõe otsekui mõni Piccadilly 
liikluskeerises tänavat ületav jalakäija. Siis kadus hertsog saarepuude taha ning March 
ja Fisher sammusid vastu krooniadvokaadile, kes väljus majast süngel, kuid 
enesekindlal ilmel. 

«Kõik ütlevad,» lausus ta, ,«et peaminister pidas oma elu kõige suurejoonelisema 
kõne. Hoogne kõne, kestvad kiiduavaldused. Korrumpeerunud rahatuusad ja kange- 
laslikud talumehed. Me ei jäta Taanimaad hätta.» 

Fisher noogutas ning pöördus näoga pukseerimisraja poole, kus ta nägi lähenemas 
üsnagi jahmunud näoga hertsogit. Vastuseks pärimistele sõnas Westmorelandi hertsog 
kuival ja usalduslikul toonil: 

«Ma arvan tõega, et meie vana sõbraga on midagi korrast ära. Ta keeldus mind 
kuulda võtmast, ta ... ta ütles, et ma ehmatan kalad minema.» 

Terane kõrv kuulnuks, kuidas Fisher pomises midagi valge kübara kohta, kuid sir 
John Harker sekkus jutusse märksa otsustavamalt. 

«Fisheril oli õigus. Ma ei uskunud seda, kuid on täiesti selge, et vanamees on selle 
kalapüügi pärast täitsa arust ära. Kui ka maja põlema läheks, ei liigutaks ta end mingil 
juhul enne päikeseloojakut.» 

Fisher oli vahepeal eemale jalutanud ning jõudis nüüd kõrgemale künkale 
pukseerimisrajal. Siit vaatas ta pikalt ja lootusrikkalt kaugete metsaste kõrgendike 
poole, mis orgu piirasid. Hämarduva maastiku kohal kummus samasugune selge 
loojakutaevas nagu eelmiselgi õhtul, ent läänes oli see nüüd punane ja mitte kuldne; 
peale jõe ühetoonilise kohina ei olnud kuulda ühtki heli. Siis kõlas Horne Fisheri 
huulilt summutatud karjatus ning Harold March vaatas talle imestunult otsa. 

«Te mainisite halbu uudiseid,» ütles Fisher. «Näete, nüüd on meil üks tõeliselt 
halb uudis käes. Kardan, et asi on halb.» 

«Mis halb uudis?» päris ajakirjanik, tajudes sõbra hääletoonis midagi kummaliselt 
pahaendelist. «Päike on loojas,» vastas Fisher. 

Fisher jätkas, otsekui tajudes, et on öelnud midagi saatuslikku: «Tema juurde peab 
minema keegi, keda ta tõepoolest kuulda võtab. Võib-olla on ta hulluks läinud, kuid 
ses hulluses on siiski järjekindlust. Hullumeelsuses on alati teatavat järjekindlust. Ja 
pärast päikeseloojakut, kui juba pimedaks läheb, ei istu Hook kunagi saarel. Kus on 
tema vennapoeg? Mul on tunne, et ta on tõsiselt kiindunud oma vennapojasse.» 

«Vaadake,» hüüdis äkitselt March, «sealt ta tulebki.» 

Jõe poole vaadates nägid nad loojakupeegelduse taustal James Bulleni 
mustendavat kogu, kes kohmakalt ja kiirustades kivilt kivile astus. Korraks libastus 
Bulleni jalg kivil ja kostis sulpsatus. Kui Bullen kaldal seisva seltskonna 

* ses hulluses on siiski järjekindlust — W. Shakespeare'i «Hamlet», II, 2. 

juurde jõudis, oli tema oliivikarva nägu tavatult kahvatu. 

Neli meest olid kokku kogunenud ja hüüdsid talle peaaegu kooris: «Mida ta nüüd 
ütleb?» 

«Ei midagi. Ta ei ütle enam ... midagi.» 

Fisher silmitses noormeest hetkeks tähelepanelikult, siis hakkas ta liikuma, ning 
viibanud Marchi endaga kaasa, asus teele jõekoolme poole. Mõne hetke pärast 


sammusid nad juba sissetallatud rajal, mis viis piki metsast saare-randa sinnapoole, 
kus istus kalamees. Siis jäid nad korraga seisma ja Hooki tummalt silmitsema. 

Sir Isaac Hook istus endist viisi puutüve najal ning seda kõigiti arusaadaval 
põhjusel. Tema kõri ümber ja veel kaks korda ümber puust toe tema seljataga oli 
tugevasti köidetud jupp tema enda katkematut õngenööri. Agaram uurijatest jooksis 
lähemale ja puudutas õngemehe kätt — see oli külm nagu kala. 

«Päike on loojas,» sõnas Horn Fisher endisel kohutaval toonil, «ning tema ei näe 
enam kunagi, kuidas see tõuseb.» 

Kümme minutit hiljem olid kõik viis juhtunust vapustatud meest taas üheskoos 
aias ning seirasid üksteist kahvatutena, kuid pineval pilgul. Advokaat osutus neist 
kõige tragimaks ning sai peagi kõnevõime tagasi, ehkki ta hääl tundus seejuures pisut 
katkendlik. 

«Me peame jätma surnukeha sinna, kus ta on, ja helistama politseisse,» teatas ta. 
«Arvan, et minu autoriteedist piisab teenijate küsitlemiseks ja tolle õnnetu isiklike 
paberite läbivaatamiseks, et teha kindlaks, kas paberite hulgas pole ehk midagi, mis 
politseid huvitada võiks. Endastki mõista ei tohi ükski teie seast, härrased, sellest 
paigast lahkuda.» 

Sellises kiires ja jäigas seadusetähe järgimises oli ehk midagi, mis tekitas tunde, 
nagu oleks kohalviibijad mingisse lõksu püütud. Igatahes varises Bullen korraga 
kokku, õigemini öeldes pahvatas koik välja, sest tema hääl kõlas hiirvaikses aias nagu 
plahvatus. 

«Mina teda ei puutunud!» hüüdis ta. «Vannun, et minul pole sellega midagi 
tegemist!» 

«Kes siis seda on öelnud?» nõudis Harker karmil pilgul. «Misasja te kisate, teile 
pole midagi halba tehtud.» 

«Te kõik ju vahite mind säürasel isemoodi pilgul,» hüüdis noormees vihaselt. 
«Kas arvate, et ma ei tea, kuidas te kõik minu neetud võlgadest ja päranduselootustest 
lõksutate?» 

Marchi suureks üllatuseks tombus Fisher kokkupõrkepaigast eemale, viies 
hertsogi endaga aia teise otsa kaasa. Teiste kuuldekaugusest välja jõudnud, ütles 
Fisher kummalise otsekohesusega: 

«Westmoreland, asugem otse asja juurde.» 

«Ja see oleks?» sõnas teine, silmitsedes Fisherit kindlal pilgul. 

«Teil ju oli põhjust teda tappa,» märkis Fisher. 

Kõnevõimetuna põmitses hertsog talle otsa. 

«Loodan väga, et teil see põhjus oli,» jätkas Fisher leebelt. «Vaadake, olukord on 
väga kummaline. Kui teil oli põhjus tema tapmiseks, siis arvatavasti polnud see teie, 
kes ta tappis. Aga kui teil selleks mingit põhjust polnud, siis usutavasti tegite seda 
teie.» 

«Mida te ometi tahate öelda?» nõudis hertsog ägedalt. 

«Midagi ülilihtsat,» ütles Fisher. «Kui te üle jõe läksite, siis oli Hook kas elus voi 
surnud. Kui ta oli elus, siis võisite teie olla see, kes ta tappis, sest te pidasite suu ja ei 
öelnud meile, et ta on surnud. Aga kui ta oli surnud ja teil oli põhjust teda tappa, siis 
võisite te suu pidada kartusest, et teid võidakse selles süüdistada.» 

Siis, vaikinud hetke, jätkas ta hajameelselt: 

«Küpros on kena paigake, kas pole. Romantiline koht ja romantilised inimesed. 
See on noorele mehele väga suureks ahvatluseks.» 

Hertsog pigistas äkitselt käed rusikasse ja sõnas tuimalt: «Jah, mul oli põhjust 
seda teha küll.» 


«Siis on teie osas kõik korras,» vastas Fisher, sirutades suure kergendustundega 
hertsogile käe. «Olin üsna kindel, et teie niisugust asja tegema ei hakkaks, te lihtsalt 
kohkusite, kui nägite, mis on juhtunud, ja see on ka igati loomulik. Nagu halb 
unenägu, mis korraga tõeks läheb, kas pole nii?» 

Selle kummalise vestluse aegu oli Harker läinud majja, pööramata mingit 
tähelepanu nördinud vennapoja hädaldamisele. Nüüd tuli ta sealt juba elavamal ilmel 
tagasi, suur paberipatakas käes. 

«Helistasin politseisse,» teatas advokaat, pöördudes Fisheri poole, «kuid ma 
arvan, et mul läks korda nende eest suurem osa tööd ära teha. Usun, et teangi juba 
tõde. Siin on üks paber ...» 

Ta vakatas, sest Fisher vaatas talle korraga iseäralikult otsa. Järgmisena hakkas 
kõnelema Fisher: 

«Vahest leidub ka pabereid, mida siin pole. Ma tahan öelda, mida praegu enam 
siin pole.» 

Pärast hetkelist pausi lisas ta: «Pangem kaardid lauale. Kui te sellise kiiruga 
paberid läbi lappasite, Harker, kas ei otsinud te siis nende hulgast midagi, mida ükski 
hing poleks tohtinud leida?» 

Harker jäi täiesti rahulikuks, kuid piidles kaasvestlejat silmanurgast. 

«Ma oletan,» jätkas Fisher ladusalt, «et sellepärast te valetasitegi, nagu oleksite 
Hooki saarelt elusana leidnud. Te teadsite, et on olemas midagi, mis osutab 
võimalusele, et teie ta tapsite, ja te ei söandanud meile öelda, et ta on surnud. Kuid 
uskuge mind, praegu on targem aus olla.» 

Harkeri kurnatud nägu lõi korraga otsekui põrguleeki-dest hõõguma. 

«Aus!» hüüdis ta, «teil kõigil siin on nii lihtne olla aus! Teie sünnite ilma, 
hõbelusikas suus, ja siis kakerdate ringi äraarvamata vooruslikena, sest teil pole 
mingit tarvidust hakata võõrast vara himustama. Aga mina olen sündinud Pimlico 
üürikasarmus ning minul on tulnud kõike kaalule pannes kas võita või kaotada. Ning 
kui noor mees eluvõitluses kas või korragi patustab seaduste vastu, mis on ju ülimalt 
kitsarinnalised, siis kleebib moni vana vereimeja end talle kogu eluks külge.» 

«Guatemaala teemandileiud, kas pole nii?» sõnas Fisher kaastundlikult. 

Harkerit läbistas värin. Siis sõnas ta: «Mul on tunne, et teie teate vist küll kõike 
nagu Jumal taevas.» 

«Ma tean liiga palju,» ütles Fisher, «ja aiva seda, mida ma ei peaks teadma.» 

Ülejäänud kolm meest nihkusid nüüd lähemale, kuid enne kui nad liiga lähedale 
jõudsid, sõnas Harker kindluse tagasi saanud häälel: 

«Jah, ma hävitasin tõesti ühe paberi, kuid tõsi onka see, et ma ühe paberi leidsin 
ning see vabastab meid kõiki kahtluse alt.» 

«Hästi,» sõnas Fisher valjemalt ja reipamal toonil, «laske siis meil kõigil sellest 
osa saada.» 

«Kõige pealmine paber sir Isaaci dokumentide pakis,» seletas Harker, «oli 
ähvarduskiri kelleltki Hugo-nimeliselt mehelt. Selles töötatakse meie õnnetut sõpra 
tappa just samasugusel viisil, nagu ta tegelikult tapeti. See on tige, mõnitav kiri — 
vaadake ise! Ja vaese Hooki kombest saarel kala püüda on seal eriti palju juttu. Too 
mees teatab, 

et kirjutab paadis. Kuna saarel käisime üksnes meie,» naeratas Harker korraga 
inetult, «siis sooritas kuriteo ilmselt paadis möödasõitnud mees.» 

«Jumaluke,» hüüatas hertsog peaaegu elevusse sattudes. «Ma ju mäletan toda 
Huzgot selgesti. See oli sir Isaaci toapoiss ja ihukaitsja — sir Isaac kartis ikka, et talle 


võidakse kallale tungida. Leidus hea hulk inimesi, kes teda ei sallinud. Pärast mingit 
tüli ta vallandas Hugo, aga ma mäletan toda selli hästi. See oli suur tugev ungarlane 
uhkete pikkade vuntsidega, mis tal peaaegu kõrvuni ulatusid ...» 

Kusagil Harold Marchi hämaras mälusopis, täielikus unustuses, paotus korraga 
üks uks ning sellest avanes vaade maastikule otsekui katkijäänud unenäos. See polnud 
mitte maismaapilt vaid jõemaastik, üleujutatud luht, madalad puud ja mustendav 
sillaalune. Ning korraga nägi March taas tumedaid sarvi meenutavate hiigelvuntsidega 
meest sillale hüppamas ja kadumas. 

«Taevake!» hüüdis ta, «siis kohtasin ma ju seda mõrtsukat täna hommikul!» 

Kõigest hoolimata said Horne Fisher ja Harold March nüüd päevakese jõel veeta, 
sest kui politsei saabus, hajus meie väike seltskond laiali. Nad leidsid, et Marchi 
tunnistus vabastab koik kohalviibinud kahtlusest ning keskendab uuringud 
plehkupannud Hugole. Horne Fisher pidas aga üsnagi vähe tõenäoliseks, et 
ungarlasest põgenik kunagi ka kätte saadakse, ning ei saa küll väita, nagu oleks tema 
selles asjas mingit erilist püüdlikkust ilmutanud, kui ta paadis patjadele nõjatudes ja 
suitsu pahvides möödalibisevaid kähisevaid kõrkjaid silmitses. 

«Hüpata üles sillale oli väga kaval mõte,» märkis ta. «Reisijata paat ei tähenda 
veel midagi, maal pole seda meest nähtud ning sillalt kõndis ta minema, ilma et oleks 
nii-öelda teisest otsast sellele astunud. Tal on kahekümne nelja tunnine edumaa, 
vuntsid kaovad ja kaob ka ta ise. Loodetavasti õnnestub tal pääseda.» 

«Loodetavasti?» kordas March ja jättis hetkeks aerutamise. 

«Jah, loodetavasti,» kordas teine. «Esiteks ei ihalda ma mingit verist kättemaksu 
Hooki surma eest. Vahest olete juba taibanud, mis mees oli Hook. Too lihtne, töökas 
ja edukas tööstushai oli igavene vastik vereimeja ja väljapressija. Ta teadis peaaegu 
kõikide saladusi. Westmoreland oli nooruses Küprosel abiellunud ja see seadis hertso- 

ginna väga imelikku olukorda. Harkeril oli olnud mingi segadus kellegi kliendi 
rahadega, kui ta veel algaja advokaat oli. Sellepärast nad kaotasidki enesevalitsuse, 
kui nad Hooki saarelt mõrvatuna leidsid. Kuid tunnistan, et minul on veel üks põhjus, 
miks ma sugugi ei taha, et meie ungari sõber mõrva eest üles poodaks.» 

«Ja see on?» päris March. 

«Üksnes see, et tegelikult ta seda mõrva ei sooritanudki,» vastas Fisher. 

Harold March pani aerud käest ja laskis paadi vabalt triivima. A 

«Kas teate ka, et kusagil hingepõhjas ma aimasingi midagi sellist,» sõnas ta. «See 
oli täiesti mõistetamatu, kuid seda oli õhus tunda nagu äikest.» 

«Vastupidi, mõistetamatu on hoopis see, et Hugot üleüldse süüdlaseks peetakse,» 
vastas Fisher. «Kas te siis ei taipa, et teda süüdistatakse just selsamal põhjusel, miks 
teised õigeks mõistetakse? Harker ja Westmoreland pidasid suu, sest nad leidsid 
Hooki tapetuna ja teadsid väga hästi, et leidub dokumente, mille alusel neile võidakse 
süüdistus esitada. Noh, ja niisamuti leidis ka Hugo ta tapetuna ning Hugogi teadis, et 
on olemas üks paber, mis osutab temale kui võimalikule mõrvarile. Ta oli selle ju 
omaenda käega just eelmisel päeval kirjutanud.» 

«Kuid sellisel juhul,» küsis March kipras kulmul, «mis pagana kellaajal see mõrv 
siis toime pandi? Oli ju vaevalt valge, kui ma Hugot silla all kohtasin, ja sild asub 
hulga maad saarest ülesvoolu.» 

«Vastus on väga lihtne,» kostis Fisher. «Mõrva ei pandudki toime hommikul. 
Seda ei pandudki toime saarel.» 

March silmitses tummalt sädelevat vett ning Fisher jätkas, otsekui oleks talt 
midagi küsitud. 


«Iga osavalt toimepandud mõrv lõikab kasu mingist tavatust asjaolust tavalise 
situatsiooni raames. Selliseks tavatuks jooneks meie loos oli Hooki soov tõusta 
hommikul esimesena, tema kindlakskujunenud kalameheharjumus ning vastumeelsus 
tülitajate suhtes. Mõrtsukas kägistas ta tema enda majas juba eelmisel õhtul pärast 
lõunasööki, tassis laiba ja kalapüügiriistad ööpimeduses üle jõe, sidus ta puu külge 
kinni ja jättis sinna tähtede alla istuma. See, kes terve päeva õngitsedes saarel istus, 
oli tegelikult surnud mees. Seejärel läks mõrtsukas majja tagasi, õigemini küll garaaži, 
ja sõitis autoga minema. Mõrtsukas juhtis oma autot ise.» 

Fisher heitis sõbrale pilgu ja jätkas: «Te olete kohkunud ning see ongi kohutav 
lugu. Kuid on teisigi kohutavaid asju. Oleks väljapressija vintsutanud mõnd tähtsuse- 
tut inimest ja laostanud tema perekonna, siis poleks te tema kiusaja mõrvamist sugugi 
nii väga kohutavaks teoks pidanud. On siis asi seetõttu kuigivõrd hullem, et nüüd 
vabaneb terve rahvas ja samuti üks perekond. 

Rootsile esitatud hoiatuse läbi hoiame arvatavasti ära sõja, selle asemel et seda 
soodustada, ning säästame mitu tuhat inimelu, väärtuslikumad kui tolle mürgise mao 
elu. See pole sugugi sofistika ja ma ei püüa säärast tegu õigustada, kuid orjus, mis 
ahistas toda meest ja tema kodumaad, oli veelgi õigustamatum ja täiesti teenimatu. 
Oleksin ma nupukam, taibanuksin ma kõike Merivale'i malbest halbaennustavast 
naeratusest eile lõunalauas. Kas mäletate, ma ju rääkisin teile, nad kõnelesid sellest, 
kuidas vana Isaae oma kalad õnge otsa meelitab. Omal kuratlikul viisil oli ta ju 
tegelikult inimestepüüdja.» 

Harold March võttis aerud ja hakkas taas sõudma. 

«Mulle tuleb meelde,» tunnistas ta, «jutt oli sellest, kuidas mõni suur kala võib 
äkki nööri katki tõmmata ja minema pääseda.» 


3. Pika vibu lood 


1. KOLONEL CRANEI SÜNDMATU VÄLIMUS 


Nendes lugudes tuleb juttu asjadest, mida üldiselt peetakse võimatuteks, 
uskumatuteks, ja nagu tüdinud lugeja kergesti ütelda võib, ka loetamatuteks. Kui 
jutustaja üksnes kinnitaks, et need lood leidsid aset, ega seletaks, mil viisil nad aset 
leidsid, siis võiks nad lihtsalt ühte patta panna lugudega üle kuu hüpanud lehmast või 
siis tollest enesekaemusesse süvenenud tegelasest, kes omaenda kõrist alla hüppas. 
Lühidalt, need on kahe otsaga lood, ning kuigi ka kahe otsaga lugu võib ühtaegu 
tõsilugu olla, sisaldab juba see fraaski midagi, mis väga sobib nende lugude 
pahempidisusega, sest loogiku mõtteviis võiks kahe otsaga loo seada ühte ritta 
kolmevärsilise epigrammi või siis neljarealise esseega. Seega on kõigiti sünnis, kui 
säärane ilmvõimatu asi toimub mõnes ülipeenes ja proosalises paigas ning mõne 
peene ja proosalise isikuga. 

Tolleks paigaks oli noolsirge tänav ühe kaasaegse linna äärelinnas, tänav, mida 
palistasid korralikult tarastatud äärelinnamajad. Kell oli kahekümne minuti pärast üks- 
teist, oli pühapäeva hommik ning pühapäevariietuses perekonnad siirdusid kõik pikas 
rongkäigus kiriku poole. Ning kõnealune isik oli igati auväärne erusõjamees nimega 
kolonel Crane, kes samuti kavatses minna kirikusse, nagu ta seda juba paljude aastate 
vältel oli teinud samal tunnil igal pühapäeva hommikul. Koloneli ja tema naabrite 
vahel polnud muud silmapaistvat erinevust peale selle, et kolonel oli oma naabritest 
ehk pisut vähem silmapaistev. Tema kodu hüüti üksnes White Lodge'iks ning 
romantilisele möödakäijale tundus see vähem ahvatlev kui Rowan-mere ühel pool ja 


Heatherbrae* teisel pool tema eluaset. Kolonel oli end kirikusseminekuks tipp-topp 
riidesse pannud, nagu kavatseks paraadile minna, kuid ta oli riides 

. * Rowanmere — pihlakameri (Šoti k.); Heatherbrae — kanarbiku-nõlv (Šoti k.). 

liiga hästi, et hästiriietatud mehena silma torgata. Oma kuivetul, päikesest põlenud 
moel oli ta üsna kena mees, kuid tema heledad pleekinud juuksed olid niivõrd värvi- 
tud, et neid võis pidada nii helepruunideks kui ka kahvatu-fialHdeks, ning kuigi tema 
sinised silmad olid selged, tundus tema pilk langetatud laugude alt siiski pisut raske- 
pärasena. Kolonel Crane oli relikt. Ta polnud tegelikult sugugi vana, vaevalt 
keskealine, ning oli oma aukraadi ära teeninud suures sõjas. Kuid terve rea põhjuste 
tõttu oli ta truuks jäänud vanale elukutselise sõjamehe tüübile niisugusel kujul, nagu 
see oli olnud enne 1914. aastat. Siis leidus igas kihelkonnas vaid üks kolonel ja 
üksainus abiõpetaja. Poleks sugugi õiglane nimetada koloneli.väljakaevatud reliktiks, 
palju õigem oleks teda nimetada sisse-kaevunuks. Sest Crane oli kindlakskujunenud 
tavades kinni niisama kindlameelselt ja kannatlikult, nagu ta kaevikuiski oli istunud. 
Ühesõnaga öeldes — ta oli mees, kellele ei meeldinud oma harjumusi muuta ning kes 
polnud konventsionaalsustest kunagi sedavõrd hoolinud, et neid väärata. Üks tema 
suurepäraseid harjumusi oli kell üksteist kirikusse minna ja sellepärast ta sinna ka 
läks, aimamata ise seejuures, et temaga käis kaasas killuke Vana Maailma hõngu ning 
lõiguke Inglismaa ajalugu. 

Tol hommikul oma maja eesuksest väljudes näperdas kolonel sõrmede vahel üht 
paberitükikest ja kortsutas tavatus kimbatuses kulmu. Selle asemel et aiavärava juurde 
minna, kõndis ta eesaias paar korda edasi-tagasi, keerutades käes musta jalutuskeppi. 
Sõnum oli toodud hommikueine aegu ning nähtavasti sisaldas see mingit praktilist 
ülesannet, mis oli vaja kiiresti lahendada. Kolonel seisis paar minutit ja silmitses 
punast maarjalille lähima lille-peenra nurgas, siis aga tekkis tema pronksikarva näkku 
uus ilme, andes tunnistust süngevõitu lõbutundest, mida üksnes koloneli lähedased 
oskasid tähele panna. Voltinud paberi kokku ja torganud selle vestitaskusse, suundus 
Crane majatagusesse aiaossa, mille taga asus köögivilja-aed, kus vana teener Archer, 
faktootum ja abimees, praegu aednikuna tegevuses oli. 

Archer oli samuti relikt. Need kaks olid reliktideks saanud koos, nad olid ellu 
jäänud terves reas sündmustes, kus paljud teised olid oma otsa leidnud. Kuid ehkki 
nad olid koos ellu jäänud sõjas, mis ühtaegu oli revolutsioon, ning teineteist täielikult 
usaldasid, polnud Archer siiski suutnud loobuda toapoisi pealetükkivast hoiakust. 
Oma 

aednikukohustusi täitis Archer tegelikult väga hästi ja tundis neist suurt lõbu. Seda 
lõbu suurendas veelgi rohkem asjaolu, et päritolult oli ta nupukas kokni, kellele 
maatöö oli uudseks harrastuseks. Kuid mil iganes Archer teatas: «Ma panin seemned 
mulda, sir,» kõlas see ikka nagu «Ma panin Šerri lauale, sir,» ning «Kas võtan por- 
gandeid üles?» küsis ta alati nii, et see kostis nagu «Kas tuua klaretti?» 

«Ega te ometi hingamispäeval tööd ei tee?» küsis kolonel, naeratades teenrile 
meeldivamalt kui suuremale osale inimestest, ehkki ta muidugi oli alati viisakas. «Te 
vaimustute neist maaelu rõõmudest pisut liiga palju. Teist on saanud talumats.» 

«Võtsin enesele julguse uurida pisut neid kapsaid,» kostis talumats sõnu ülitäpselt 
välja hääldades. «Nende väljanägemine tundus mulle eile pisut kahtlustäratav.» 

«Mul on hea meel, et te neid öösel valvamas ei käinud,» ütles kolonel. «Kuid on 
väga tore, et te just kapsaste vastu huvi tunnete. Just kapsastest tahtsingi ma teiega 
rääkida.» 

«Kapsastest, sir?» päris teine aupaklikult. 


Ent kolonel ei arendanud seda teemat edasi, ta vahtis nüüd üksisilmi hoopis üht 
uut eset, mis seisis peenarde vahel. Koloneli aed nagu koloneli maja, kübar ja hoiakki 
oli omal silmapaistmatul moel väga otstarbekohane: lillede jaoks mõeldud aiaosas 
valitses mingi määratlematu õhkkond, mis oli palju vanem kui äärelinn, kuhu ta kuu- 
lus. Hekid, ehkki niisama korralikud kui Surbitonis, jätsid lopsaka mulje, otsekui 
asunuksid nad hoopiski Hampton Courtis, ja nagu kuulunuksid nad kuninganna 
Anne'i, aga mitte kuninganna Victoria ajastusse. Kiviservaga vee-silmake, mida 
ääristasid iirised, nägi välja nagu tõeline tiik ja mitte lihtlabane aiabassein. On tühi töö 
püüda mõista, millisel kummalisel viisil inimese hing ja seltskondlik kuuluvus 
mõjustavad tema ümbrust, kuid köögi-viljaaeda oli igal juhul mõjustanud mr. Archeri 
hing ning oli sellele andnud veidi omapärase värvingu. Archer oli ju lõppude lõpuks 
teoinimene ning too uus harrastus oli talle kaugelt meelepärasem, kui paistis tema 
jutust. Seetõttu polnud köögiviljaaed mitte kunstlikult loodud, vaid lausa maast välja 
kasvanud: see nägi välja nagu nurgake toelisest talumajapidamisest ning seal leidus 
suur hulk igasuguseid tarvilikke riistu. Maasikad olid kaitseks lindude eest võrguga 
kaetud, peenarde kohale olid veetud nöörid, 

mille küljes lipendasid suled, ning keset kõige suuremat peenart seisis ehtne 
muistne hernehirmutis. Vahest ainsaks sobimatuks sissetungijaks, mis hernehirmutise 
ülemvalitsuse aias kahtluse alla seadis, oli kummaline piirikivi, mis tähistas 
köögiviljaaia lõppu ning osutus tegelikult Lõunamere saarte puuslikuks, sobides aeda 
umbes niisamapalju nagu näiteks uksematt. Kuid kolonel Crane polnuks mingil juhul 
säärane puhtatõuline vana sõjamees, kui tal poleks olnud mõnd kunagiste reisidega 
seotud salaharrastust. Kunagi ammu oli tema harrastuseks olnud folkloor ning tolle 
harrastuse mälestuseks seisiski nüüd köögiviljaaia piiril puuslik. Praegusel hetkel aga 
ei silmitsenud kolonel sugugi puuslikku, vaid hoopiski hernetonti. 

«Muuseas, Archer,» küsis ta, «kas te ei arva, et herne-tondile on uut kübarat 
vaja?» 

«Ei usu, et see oleks tarvilik, sir,» kostis aednik asjalikult. 

«Ent vaadake,» seletas kolonel, «teil tuleb ikkagi arvesse võtta hernetontide 
ülesseadmise põhimõtet. Teoreetiliselt peab see ju veenma mõnd lihtsameelset lindu, 
et aias jalutan mina. Too jõledas kübaras kuju olen ju mina. Pisut liiga visandlik, 
ütleksin ma. Justkui impressionistlik portree, kuid vaevalt avaldab see mingit muljet 
lindudele. Seesuguses kübaras mees poleks iial kuigi karm mõne varblase vastu. 
Tekib tahete konflikt ja nii edasi, ning ma olen kindel, et siin jääb võtjaks varblane. 
Muuseas, mis tõigas see talle külge on seotud?» 

«Ma usun, sir,» sõnas Archer, «et see peab endast kujutama püssi.» 

«Mida hoitakse täiesti mõeldamatu nurga all,» märkis Crane. «Säärase kübaraga 
mees laseks ju kindlasti mööda.» 

«Kas soovite, et muretseksin talle uue kübara?» päris Archer kannatlikult. 

«Ei, ei,» vastas peremees hooletult. «Kuna tollel õnnetul sellil on säherdune vilets 
kübar, annan ma talle enda oma. Nagu Püha Martin kerjusele.» 

«Annate talle enda oma,» kordas Archer aupaklikult, kuid nõrgavõitu häälel. 

Kolonel võttis läikiva torukübara peast ning asetas selle Pidulikult enese ees 
seisva Lõunamere saarte puusliku Pähe. Kübar muutis groteskse kivikuju kummalisel 
kombel otsekui elusaks ja nüüd meenutas see keset aeda seisvat harjapõlvlast. 

«Teie meelest ei tohiks see kübar arvatavasti päris uus olla?» päris kolonel 
murelikult. «See pole vist paremate hernetontide seas kombeks. Heakene küll, 
vaatame, kuidas saaks seda väheke vanemaks teha.» 


Kolonel keerutas pea kohal jalutuskeppi ja andis siis siidkübarale kajava hoobi, 
lüües selle puuslikule silmini pähe. 

«Nüüd on kübar juba veidike ajahambast puretud, arvan ma,» seletas Crane, 
ulatades siidist kübarajäänused aednikule. «Pange see hernetondile pähe, mu sõber, 
mulle pole seda enam tarvis. Võite ühtlasi olla tunnistajaks, et mina seda enam 
kasutada ei saa.» 

Archer kuuletus masinlikult, endal silmad peas ümmargused. 

«Me peame nüüd kiirustama,» teatas kolonel reipalt. «Enne oli kirikusse pisut 
vara minna, aga nüüd hakkan raa juba hiljaks jääma.» 

«Kas kavatsete kirikusse ilma kübarata minna?» päris teener. 

«Loomulikult mitte. See poleks sugugi väärikas,» sõnas kolonel. «Kirikusse 
sisenedes ei tohi kunagi unustada kübarat peast võtta. Ja kui mul kübarat polegi, siis ei 
saa ma ju seda ka peast võtta. Kuhu on täna hommikul jäänud teie arutlemisvõime? 
Ei, ei, võtke mulle sealt peenralt üks oma kapsastest.» 

Taas õnnestus hästi väljatreenitud teenril korrata sõna «kapsastest» oma 
tavapärasel pinguldatud toonil. Kuid see sõna pääses ta pingul kõrist välja, otsekui 
oleks mees ise lämbumas. 

«Jah, minge ja tõmmake mulle üks kapsas üles, olge nii hea,» ütles kolonel. «Mul 
on tõesti aeg minna, mulle tundub, et kell lõi juba üksteist.» 

Raskel sammul astus mr. Archer kapsapeenra suunas, kus valitsesid lopsakad 
monstroossed vormid ja mitmed värvivarjundid; nood taimed väärinuksid filosoofi 
pilku kaugelt enam, kui arvavad kergemeelsed suupruukijad. Köögiviljad on 
kummalised asjad ning tegelikult palju tavatumad kui nende nimetused. Kui kapsast 
kutsutaks näiteks kaktuseks või mõne muu säärase isevärki nimega, näeksime teda ju 
ka samavõrra isevärki asjana. 

Sääraseid mõttetarkusi kuuldavale tuues jõudis kolonel kohkvel Archerist ette ja 
tiris maa seest välja suure, rohelise, pika juurega kapsa. Seejärel võttis ta aednikunoa 

ning lõikas juure lühemaks, õõnesjas kapsa sisemuse lohu-kujuliselt välja ja asetas 
kapsa tõsisel ilmel enesele pähe. jsjapoleon ning teisedki sõjakad printsid on end oma 
käega krooninud ning nagu tseesaridki, kandis kolonel nüüd võidupärga, mis lõppude- 
lõpuks koosnes ju lehtedest ja oli taimset päritolu. Küllap võiks veelgi rohkem 
sääraseid võrdlusi esitada mõni filosoofialoolane, kes sellist kübarat vaataks kui 
abstraktsiooni. 

Koloneli kübarat vaatasid kirikulisedki, kuid sugugi mitte abstraktsioonina. Neile 
tundus see olevat ülearugi konkreetne ja uskumatult käegakatsutav. Rowanmere' ja 
Heatherbrae elanikud sammusid koloneli kannul ja tema kõndis mööda teed peaaegu 
kõrgil ilmel, tundes sisimas, et praeguse hetkega ei klappinud küll kokku ükski 
filosoofia, öelda ei paistnud olevat muud kui vaid seda, et kogukonna üks 
auväärsemaid ja austatumaid liikmeid, isik, keda omal tagasihoidlikul moel võis 
koguni nimetada hea tooni kandjaks, kui mitte juhtivaks moemeheks, sammus praegu 
pidulikult kiriku poole, kandes peas kapsast. 

Raskest hetkest ülesaamiseks ei võetud aga ühiselt midagi ette. Nende inimeste 
maailm polnud niisugune, mis võimaldanuks rahva liitumist või valjuhäälseid 
arvamuse-avaldusi, veel vähem aga pilkeid. Nende piinlikult korras hommikulaudadel 
ei leidunud iialgi mädamune ja neil polnud kombeks loopida kapsajuurikaid kapsaste 
pihta. Vahest sisaldus nende valduste pateetilistes, kaunikõlalistes ja maalilistes 
nimedes siiski niipalju ehtsust, et see laskis oletada kusagile suletud väravate taha 
peidetud mägesid ja vägevaid järvi. Sest teatud mõttes oli iga sellise kogukonna maja 
ju erakla. Need inimesed elasid kõik üksi ning neid polnud võimalik ühtseks hulgaks 


liita. Miilide ulatuses polnud ümberkaudu olemas ühtki avalikku kõrtsikohta ja seega 
puudus siin ka avalik arvamus. 

Kui kolonel lähenes kiriku uksele ning valmistus aupaklikult peast võtma oma 
taimset peakatet, tervitas keegi teda toonil, mis oli õige veidike südamlikuni kui too 
tavaks saanud inimlik armastusväärsus, mis oli hapraks ühenduseks tolle kogukonna 
liikmete vahel. Kolonel vastas tervitusele vähimagi kohmetuseta ja seisatas korraks, 
sest teda kõnetanud mehel jätkus söakust, veel midagi öelda. Kõnelejaks osutus noor 
tohter, nimega Horace Hunter, pikakasvuline, hoolikalt riides ja enesekindla hoiakuga 
mees kaunis ilmetute näojoonte ja üsna punaste juustega. Üldiselt leiti siiski, et ta on 
küllaltki paeluv isik. 

«Tere hommikust, kolonel,» sõnas doktor kõlaval häälel, «milline ime ... milline 
imeilus ilm täna!» 

Tol saatuslikul hetkel, mil doktor Hunter ütles «milline imeilus ilm», selle asemel 
et öelda «milline imelik kübar teil on», muutsid tähed komeetide kombel oma lennu- 
suunda ja maailm avardus korraga meeletute võimaluste tallermaaks. 

Mis aga puutub sellesse, miks doktor end parandas, siis tundub tõene pilt tema 
mõtetes toimunust lausa fantastiline. Poleks vist kuigi täpne öelda, et Hunter tegi seda 
suure halli auto pärast, mis seisis White Lodge'i väravas. Ka poleks piisavaks 
seletuseks, kui ütleksime, et selle muutuse põhjustas keegi daam, kes ühel aiapeol 
kõmpidel ringi kõndis. Mõnevõrra arusaamatuks jääks kõik koguni siis, kui 
seletaksime, et doktori otsus oli mingil kombel seotud maniskita särgi ja ühe 
hüüdnimega. Ometi mõlkusid arstiteadlase mõtteis, kui ta oma otsuse langetas, kõik 
need asjaolud korraga. Ehkki me ei tea, kas sellestki piisaks juhtunu seletuseks või 
mitte, oleks kõigepealt vist õige öelda, et Horace Hunter oli kaugeleulatuvate ambit- 
sioonidega noormees, et tema häälekõla ja enesekindel hoiak lähtusid lihtsast otsusest 
siin maailmas edasi jõuda, ning et too kõnealune maailm oli iseenesest üsnagi ilmlik. 

Hunterile meeldis, et teda nähti pühapäevase kirikus-käigu aegu kolonel Crane'iga 
usalduslikult vestlemas. Crane oli küll suhteliselt vaene, kuid ta tundis Mõningaid 
Inimesi. Ning säärane inimene, kes tundis Mõningaid Inimesi, teadis ju kindlasti, mis 
noil inimestel parajasti teoksil oli, sellal kui jälle isikud, kes noid Mõningaid Inimesi 
ei tundnud, murdsid alatasa pead selle kallal, mida nood Mõningad Inimesed nüüd 
jälle ette võtta kavatsevad. Oli ju keegi koos hertsoginnaga heategevuslikku 
näitusmüüki avama saabunud daam Crane'i kõnetanud, öeldes talle «tere, Kurg», ning 
doktor oli sedamaid teinud järelduse, et tegemist on mingi perekondliku naljaga ja 
mitte hetkelise ornitoloogilise segadusega. Ning just hertsoginna oligi ju moodi viinud 
võidujooksud kõmpidel, millega olid algust teinud Vernon-Smithid Heatherbrae'st. 
Oleks ju neetult piinlik, kui ei teataks, mida mõtles mrs. Vernon-Smith, kui ta ütles 
«Lähme kompima». Ning polnud sugugi teada, millega järgmiseks välja tullakse. 
Hunteril oli hästi meeles, kuidas temagi oli esimest maniskita särgis härrasmeest 
kohates pidanud teda mingiks ei tea kust tulnud veidrikuks ning hakanud alles hiljem 
nii Siin 

kui seal maniskita särke märkama ja mõistnud, et siin pole tegemist mitte faux 
pas'ga29 vaid moega. Oli imelik kujutleda, et ka taimseid peakatteid hakkab siin-seal 
näha olema, kuid ei võinud ju iial teada, ning Hunteril polnud kavas vanu vigu 
korrata. Tema kui arsti esimeseks impulsiks oli muidugi koloneli kummalist kostüümi 
hullusärgiga täiendada. Kuid Crane ei näinud sugugi hullumeelse moodi välja ega 


29faux pas — eksisamm (pr. k.). 


tundunud ka inimesena, kes on otsustanud teiste kulul nalja teha. Temas puudus 
naljamehe pühalik jäikus ja iseteadlikkus. Crane oli täiesti loomulik. Ning üks oli 
kindel: kui säärane oli viimane mood, siis pidi doktor asja võtma niisama loomulikult 
kui kolonel. Niisiis ütleski ta, et ilm on ilus, ja kuulis vastuseks, et selles küsimuses 
kaasvestlejal vastuväiteid pole. 

Doktori dilemma, kui säärast väljendit kasutada tohib, sai ka koigi teiste naabrite 
dilemmaks. Ning samuti sai doktori otsuski ka kõigi teiste naabrite otsuseks. Asi pol- 
nud sugugi selles, et suuremal osal noist tublidest inimestest olid samasugused tõsised 
seltskondlikud püüdlused nagu doktor Hunteril, vaid pigem selles, et siinsete elanike 
loomuses oli pooldada eitavaid ja säästlikke otsuseid. Nad tundsid kogu aeg kerget 
muret, et keegi võiks sekkuda nende asjadesse, ning seega hoidusid nad ise 
põhimõtteliselt sekkumast teiste inimeste asjadesse. Samuti tundsid nad alateadlikult, 
et tolle leebe ja auväärse sõjamehe asjadesse sekkuda polnuks sugugi lihtne. Niisiis 
kandis kolonel oma jõledat rohelist peakatet tolle äärelinna tänavatel peaaegu nädal 
aega ning keegi ei lausunud talle sel puhul sõnakestki. Umbkaudu nädala pärast (selle 
aja jooksul oli doktor Hunteri pinev pilk püüdnud silmapiiril avastada kas või 
ühtainukestki kapsakrooni kandvat aris-tokraati; ainsatki leidmata võttis Hunter juba 
vähehaaval kokku oma sünnipärase jultumuse, et kogu asi üles võtta) sekkus ometi 
keegi asjasse ning ühes sellega leidis kõik ka seletuse. 

Tundus, nagu oleks kolonel oma kübara sootuks unustanud. Ta võttis seda peast ja 
pani pähe nagu iga teistki mütsi ning riputas selle nagisse oma kitsukeses esikus, kus 
seinal kahe konksu küljes rippusid tema mõ5k ja pruunikaks tõmbunud 
seitsmeteistkümnenda sajandi maakaart. Kolonel ulatas oma kübara alati Archerile, 
kui too 

korrektne isik täie õigusega ilmutas soovi panna maksma oma õigust seda tema 
käest vastu võtta. Archer ei toonitanud kull oma õigust kübarat harjata, kartes, et see 
niiviisi tükkideks laguneb, kuid aeg-ajalt raputas ta seda ettevaatlikult, silmitsedes 
kummalist kübarat vaoshoitud jälestusega. Kolonel ise ei näidanud kuidagi välja, kas 
kübar talle meeldis või ei. Too tavatu ese oli tema jaoks juba muutunud üheks ta 
harjumustest, harjumustest, millest ta niipaljukestki ei hoolinud, et selle vastu 
võidelda. Seepärast on võimalik, et see, mis lõpuks juhtus, oli kolonelile niisama 
suureks üllatuseks nagu teistelegi. Igal juhul tuli selgus ehk äkiline selgitus järgmisel 
viisil. 

Mr. Vernon-Smith, mägilane, kelle jalge all Heatherbrae nime kandvas eramus 
laius kodune pind, oli ülikorralik härrasmees suure kongnina, tumedate vurrude ja 
silmadega, mille pilgust vaatas vastu lõputu äng, ning tema vägagi toeka sotsiaalse 
positsiooni puhul jäi kõigile arusaamatuks, mille üle ta säärast ängistust võis tunda. 
Vernon-Smith oli doktor Hunteri sõber, võiks peaaegu öelda — alandlik sõber. Sest 
Vernon-Smith oli sedasorti äraspidine snoob, kes suutis imetlust tunda vaid mõne 
seltskondlikul tõusuteel sammuva isiku enesekindla ja edasipüüdliku snobismi vastu. 
Doktor Hunteri taolistele meestele jälle meeldivad inimesed nagu mr. Smith, kelle ees 
võib suurilmalikku härrasmeest mängida. Veelgi eriskummalisem on aga see, et mr. 
Smithi sarnastele inimestele meeldib, kui mõni Hunteri moodi mees tema ees eputab, 
kelgib ja ülbitseb. Igatahes oli Vernon-Smith korraks söandanud vihjata, nagu oleks 
tema naabri Crane'i kübar midagi säärast, mida igast moelehest juba ei leia. Ning 
doktor Hunter, kelle hingel pakitses tema enda esialgsete diplomaatlike mõttekäikude 
saladus, oli Vernon-Smithi väitesse suhtunud ülima põlastusega ja selle jäise üleole- 
kuga tagasi tõrjunud. Ilmekate energiliste käeliigutuste ja lennukate vihjete abil jättis 
ta sõbrale mulje, otsekui laguneks kogu seltskondlike kihististe süsteem sedamaid, kui 


säärasel delikaatsel teemal kas või sõnakegi põetataks. Mr. Vernon-Smithil tekkis 
arusaam, et kolonel läheks lihtsalt kõlava pauguga lõhki, kui keegi teeks pisimagi 
vihje mõnele köögiviljale või kas või poole sõnaga ja ettevaatlikult mainiks ükskõik 
millist peakatet. Ja nagu säärasel puhul tavaliselt ikka juhtub, kerkisid mr. Smithile 
pulsilöökide korrapärasusega lakkamatult meelde just need sõnad, mida ei tohtinud 
lausuda. Praegusel hetkel oli mr. 

Smithil ülim kiusatus kutsuda kõiki külalisi kübarateks ja kõiki kaaskodanikke 
köögiviljadeks. 

Kui Crane tol hommikul õueväravast välja astus, seisis naabrimees Vernon-Smith 
tänaval, lokkava kuldvitsapuhma ja laternaposti vahel, ja vestles noore daamiga, kes 
oli nende perekonnale kaugelt sugulane. Tütarlaps oli vabakutseline kunstiõpilane — 
Heatherbrae elanike mõõdupuu järgi liigagi vaba ja seega siis pidi ta White Lodge'i 
asuka arusaamist mööda lausa ennekuulmatult vaba olema. Neiul olid lühikesed 
juuksed ja kolonelile lühikesed juuksed ei meeldinud. Samal ajal oli tal aga väga 
armas näolapp, ausameelsed, pruunid, pisut liiga laialiasetsevad silmad, mis 
kahandasid küll tütarlapse ilu, kuid suurendasid muljet siirusest. Neiul oli ka selge 
siiras hääl ning kolonel oli seda tihti kuulnud teisel pool aiamüüri tennisemängu 
punkte hõikamas. Mingil umbmäärasel moel pani see hääl koloneli end vanana 
tundma, igal juhul polnud ta enam üldsegi kindel, kas ta tundis end vanemana, kui ta 
tegelikult oli, või nooremana, kui ta tegelikult oleks pidanud olema. Ning alles nüüd, 
kus nad laternaposti all kohtusid, sai kolonel teada, et tütarlapse nimi on Audrey 
Smith, ja ta täheldas salajase rõõmuga, et neiu perekonnanimi on ühesilbiline. Mr. 
Vernon-Smith esitles noort daami ja pidi, selle asemel et öelda «kas tohin teile 
tutvustada oma kallist noort sugulast» äärepealt ütlema «kas tohin teile tutvustada 
oma kapsast». 

Kolonel teatas teesklematu tuimusega, et on väga ilus ilm, ning naabrimees, 
toibunud äsjasest ehmatusest, jätkas elavalt vestlust. Mr. Smithi vestlusmaneer oli 
ühtaegu kõhklev ja rõhutatult tundeline, nagu neilgi kordadel, mil ta oma kongnina ja 
tumedaid pärlsilmi mõnel kohalikul koosolekul näitas. 

«See noor daam harrastab kauneid kunste,» seletas mr. Smith, «väljavaated on 
sellel alal küll üsna kasinad. Kardan, et me veel saame näha, kuidas ta kriidiga 
sillutisele pilte joonistab, ise lootes, et keegi talle mõne penni kü... kandikule või 
kaussi viskab.» Mr. Smithil õnnestus taas ohtlikust kohast üle saada. «Loomulikult 
loodab ta ise, et temast saab Kunstide Akadeemia liige.» 

«Loodan, et ei,» teatas noor daam ägedalt. «Tänava-kunstnik on igatahes ausam, 
kui seda on suurem osa akadeemikutest.» 

«Küll oleks kena, kui sinu sõbrad sulle sääraseid mässumeelseid ettekujutusi ei 
sisendaks,» märkis mr. Vernon- 

261 

Smith. «Minu sugulane käib läbi igasugu veidrikega, taimetoitlaste ja ... ja 
sotsialistidega.» Mr. Vernon-Smith riskis, sest tal oli tunne, et taimetoitlane pole siiski 
seesama mis köögivili ise, ning ühtlasi oli ta kindel, et sotsialistide ees tunneb kolonel 
samasugust hirmu nagu temagi. «Need on inimesed, kes ihkavad võrdsust ja muid 
säherdusi asju. Aga mina ütlen, et me pole võrdsed ega saa ka kunagi võrdseteks. 
Olen Audrey'le alati öelnud, et kui kas või hommepäev kõik varandused inimeste 
vahel ära jagataks, läheksid need peagi samadesse kätesse 
tagasi — säärane on Looduse seadus ja kui mõni mees mõtleb, et saab ilma selle 
seaduseta läbi, siis on ta küll täielik ma tahan öelda, et siis on tal küll pea ase- 
mel.. ..» 


Kohutatuna kõikjale tikkuvast kujundist, pingutas mr. Smith meeleheitlikult, et 
leida midagi sõna 'kapsas' asemele. Kuid veel enne, kui ta suutis midagi välja mõelda, 
sekkus jutusse ta noor sugulane ja lõpetas lause ise. Ta naeratas kenasti ning ütles 
oma selgel heliseval häälel: 

«Siis on tal küll pea asemel kapsas õlgadel, samasugune nagu see, mida kannab 
kolonel Crane.» 

On täiesti õiglane, kui ütleme nüüd, et mr. Vernon-Smith lasi jalga, nagu 
plahvatanuks pomn. Kuid poleks sugugi õiglane väita, nagu oleks ta seejuures daami 
hädasse jätnud, sest daamil ei paistnud ju midagi häda olevat ning hoopiski mr. 
Vernon-Smith ise oli sattunud tõega hädisesse olukorda. Ta tegi küll katset noort 
sugulast mingil ootamatul ettekäändel tuppa kutsuda, kadus aga viimaks midagi 
segast vabanduseks ette tuues ise sinna. Kuid teised kaks ei pannud teda tähelegi, nad 
seisid vastamisi ja naeratasid teineteisele. 

«Ma arvan, et te olete Inglismaa kõige vapram mees,» ütles Audrey Smith. «Ma ei 
pea sellega silmas sõda ega vapruse eest saadud autasusid, ma mõtlen midagi muud. 
Ma ju tunnen teid natuke, kuid on üks asi, mida ma ei tea. Mispärast te seda teete?» 

«Ma arvan, et just teie olete Inglismaa kõige vapram naine,» vastas kolonel Crane, 
«või vähemalt kõige vapram naine siinkandis. Olen juba nädal aega linnas ringi 
käinud ja end viimase tolana tundnud, oodates kogu aeg, et keegi midagi ütleb. Ja 
mitte ükski hing pole sõnagi lausunud. Paistab, et kõik nad kardavad midagi valesti 
öelda.» 

«Minu meelest on nad jõledad,» märkis miss Smith. 

«Ning kapsaid ei kasuta nad kübarateks vaid sellepärast, et on täielikud 
kõlupead.» 

«Ei,» sõnas kolonel leebelt, «mul on siin palju lahkeid ja sõbralikke naabreid, 
sealhulgas teie sugulanegi. Uskuge mind, kommetest kinnipidamise kasuks võib öelda 
nii mõndagi ja maailm on tegelikult targem, kui arvate teie. Te olete liiga noor, et 
kannatlik olla. Kuid ma näen, et teil on vapper vaim ja see on parim, mis nooruse 
kannatamatuse juures leida on. Toda sõna välja öeldes nägite te välja täpipealt nagu 
Britomart.» 

«Too sõjakas sufražett «Haldjate kuningannast»30 või?» küsis tütarlaps. «Kardan, 
et ma ei tunne inglise kirjandust kaugeltki nii hästi kui teie. Olen kunstnik, vähemalt 
loodan ma selleks saada, ning mõned inimesed leiavad, et see ahendab isiksust. Kuid 
mind teeb paratamatult tigedaks kogu see varjatud vulgaarsus, mis imbub kõigesse, 
millest nad räägivad — te ju kuulsite, mida ta sotsialismi kohta ütles?» 

«Noh, see oli pisut pealiskaudne,» sõnas Crane naeratades. 

«Sellepärast ma imetlengi teie kübarat, ehkki ma ei tea, miks te seda kannate,» 
teatas Audrey kokkuvõtlikult. 

Tollel tühise sisuga jutuajamisel oli kolonelile kummaline mõju. Selles oli soojust 
ja erakordsust, mida ta sõjast saadik polnud tunda saanud. Koloneli mõtetes valmis 
üks plaan ja ta sõnas justkui rindejoont ületades: 

«Miss Smith, ehk tohiksin teilt paluda veel üht komplimenti. See pole vast 
tavapärane, kuid ega teie vist tavadest eriti ei hooligi. Peagi külastab mind üks vana 
sõber, et viia lõpule too ebatavaline ettevõte ehk etendus, millest teiegi juhuse tahtel 
olete osa saanud. Kas teeksite mulle seda au ja võtaksite osa lantšist, mis toimub 
homme kell pool kaks. Siis saate ka teada kogu tõe selle kapsa kohta. Luban, et 


30«Haldjate kuninganna» — inglise kirjaniku Edmund Spenseri (1552—1599) teos. 


kuulete, mis on kõige selle tõeliseks põhjuseks, luban koguni, et näete seda oma 
silmaga.» 

«Tulen hea meelega,» vastas too tavatu tütarlaps südamlikult. «Tänan kutsumast.» 

Järgmisel päeval ilmutas kolonel pingsat huvi lantši ettevalmistuste vastu. 
Alateadliku üllatusega avastas ta, et on elevil, koguni erutatud. Nagu paljudele 
sedasorti 

inimestele, meeldis kolonelile sääraseid asju hästi teha ning ta oli veinide ja 
toiduvalmistamise alal suur asjatundja. Kolonel teadis, et noored daamid taipavad 
üldiselt veinidest väga vähe, kõige vähem aga iseseisvad noored daamid. Kolonel 
kavatses pakkuda maitsvaid roogi, kuid teadis ühtlasi, et vähemalt ühes punktis oli 
pakutav üsna fantastiline. Ta oli heatahtlik härrasmees ja talle oli meeltmööda 
valmistada mõnikord noortele inimestele oma vastuvõttudega rõõmu: samal viisil 
olnuks talle ka meeltmööda teha jõulupuu korraldamisega rõõmu mõnele lapsele. 
Ometi polnud ju mingit põhjust olla sel puhul rahutu ja ärevil, otsekui oleks ta ise 
laps. Polnud mingit põhjust vaevelda elevil unetuses nagu laps jõuluõhtu ootel. 
Polnud mingit tarvidust marssida veel ööselgi aias edasi-tagasi ja ägedalt sigarit 
pahvida. Ning mahedal kuuvalgel lillakaid iiriseid ja hallikalt läiklevat tiigivett silmit- 
sedes muutsid koloneli tundedki pikkamisi värvi, toimus uus ja ootamatu 
meelemuutus. Esmakordselt ajas too maskeraad, mida ta oli sunnitud olnud taluma, 
teda vihale. Kolonel soovis, et ta võiks kapsa lömmi lüüa, nagu ta oli lömmi löönud 
oma kübara. Ta oli veidi üle neljakümne aasta vana, kuid polnud veel kordagi 
mõistnud, millise määrani kolkunud ja vanamoeline ta oli isegi kergemeelne olles. 
See juhtus alles nüüd, mil ta korraga endas noore mehe koletut ja tõsimeelset edevust 
tundis ärkavat. Paaril korral vaatas ta ka tõusva kuu valgel mustendava naabervilla 
liigagi maaliliste kontuuride suunas ning talle tundus, et sealt kostis tasast 
kõnekõminat ja midagi naerusarnast. 

Külaline, kes järgmisel hommikul kolonel Crane'i majja saabus, võis küll olla 
tema vana sõber, kuid osutus siiski talle ülikummaliseks kontrastiks. See oli äärmiselt 
hajevil olekuga ja ülimalt korratu välimusega mees võidunud põlvpükstega ülikonnas, 
pikliku pea, sirgete tumedate punast karva juustega, millest paar tutti püsisid püsti, 
vaatamata sellele, kas neid harjati või ei; mehel oli pikk habemeta nägu ja raskepärane 
lõuapartii, mida tal oli harjumuseks alla rinnale, kõvakrae nurkade vahele toetada. 
Külalise nimi oli Hood ning elukutselt oli ta advokaat, ehkki ei viibinud praegu siin 
seadusetäiturina. Hood vahetas Crane'iga tervitusi varjatud rõõmu ja rahuldustundega, 
naeratas vanale teenrile, nagu olnuks too mõni kõigile tuntud vana naljanumber, ja 
ilmutas kõigiti elavat huvi laudaistumise vastu. 

Lantšiks määratud päev oli erakordselt soe ja päikesepaisteline, aias näis kõik 
lausa säravat. Lõunamere saarte nuusliku nägu oli otsekui naerul ja kübar hernetondi 
peas tundus tõeliselt uus. Iirised tiigikaldal õõtsusid ja sahisesid kerges tuules, ning 
kui kolonelile meenus, et neid lilli kutsuti rahvasuus lippudeks, kerkisid tema 
kujutlusse lillakaspunased, uhkelt lehvivad lahingulipud. 

Korraga ilmus majanurga tagant Audrey Smith. Tema kleit oli erksat tumesinist 
värvi, lõikelt lihtne ja pisut nurgeline, kuid mitte sugugi karjuvalt kunstipärane; 
hommi-kuvalguses ei näinud tütarlaps sugugi välja nagu mõni koolitüdruk, vaid nagu 
tõsine kahekümne viie või kolmekümneaastane naine — pisut vanem ja palju 
huvitavam. Ning miski selles hommikuses tõsiduses andis toetust eelmisel õhtul 
läbielatud tunnetele. Crane tundis sügavat tänulikkust, et vähemalt tema jõle roheline 
kübar oli nüüd igaveseks läinud. Ta oli seda kandnud terve nädala, hoolimata kübetki 


ümbruskonna arvamusest, kuid tolle kümneminutilise kergetoonilise jutuajamise 
vältel laternaposti all oli tal olnud tunne, nagu oleksid talle korraga keset tänavat 
eeslikõrvad pähe kasvanud. 

Päikesepaistelise ilma tõttu oli kolonel tulnud mõttele katta laud kolmele aeda 
avaneval verandal. Ja kui meie kolmik lauda istus, pöördus Crane noore daami poole, 
öeldes: «Kardan, miss Smith, et mul tuleb praegu esineda veidrikuna, ühena noist 
inimestest, kellesse teie sugulane nii laitvalt suhtub. Loodan, et ma sellega teie head 
isu ei riku. Kuid mina olen täna taimetoitlane.» 

«Kas tõesti?» vastas neiu. «Te ei näe ju sugugi selle järgi välja, nagu oleksite 
taimetoitlane.» 

«Viimasel ajal olen ma välja näinud nagu tõeline tola,» vastas kolonel kiretult, 
«kuid üldiselt näeksin ma küll ennem välja nagu tola kui nagu taimetoitlane. Kuid 
täna on eriline päev. Vahest oleks õigem, kui minu sõber Hood selgitustega algust 
teeks, sest tegelikult on see ju rohkem tema kui minu lugu.» 

«Minu nimi on Robert Owen Hood,» alustas too härrasmees pilkavalt. «Nõnda 
algavad tihtipeale mälestused võimatutest juhtumustest, kuid praegu tahaksin öelda 
vaid niipalju, et minu vana sõber solvas mind hirmsasti, nimetades mind Robin 
Hoodiks.» * 

«Mina oleksin seda pigem komplimendiks pidanud,» märkis Audrey Smith. «Aga 
miks ta teid Robin Hoodiks nimetas?» 

«Sest et ma üritasin suurest vibupüssist märki lasta,» 31 seletas advokaat. 

«Tõele au andes tabasite te sellega ju ka naelapea pihta,» sõnas kolonel. 

Samal hetkel astus sisse Archer, kandikul roog, mille ta asetas oma isanda ette. 
Külalistele oli Archer juba serveerinud, kuid seda rooga kandes oli tal ilme, nagu ser- 
veerinuks ta metsseapead jõuluõhtul. Toodu osutus kõige harilikumaks keedetud 
kapsaks. 

«Mul oli tarvis teha midagi,» jätkas Hood, «mida minu sõber pidas ilmvõimatuks. 
Tegelikult pidanuks iga terve mõistusega inimene seda võimatuks. Ent minu sõber, 
püüdes mind ümber veenda ja mu mõtet naeruvääristada, ütles midagi pisut 
ennatlikku. Võiks peaaegu öelda, et ta andis mõtlematu lubaduse.» 

«Ütlesin täpipealt nõnda,» lausus kolonel pühalikult, «kui sa sellega hakkama 
saad, siis Söön mina oma mütsi ära.» 

Mõtlikult kummardus kolonel taldriku kohale ja asus toidu kallale. Siis jätkas ta 
endisel mõtiskleval toonil. 

«Vaadake, mõtlematuid lubadusi tuleb täita sõna-sõnalt, või nad ei maksa midagi. 
Ka tolle loogilise ja sõnasõnalise mooduse, mida sõber Hood kasutas oma ennatliku 
tõotuse täitmiseks, võib ju lõpuks kahtluse alla seada. Kuid mina võtsin oma tõotust 
samasugusel tähttähelisel viisil. Mütsi, mida mina kandsin, polnud muidugi võimalik 
ära süüa. Kuid oli ju ometi võimalik kanda peas mütsi, mida oleks võimalik süüa. 
Rõivaid pole mõeldav söögiks kasutada, kuid söödavaid asju saab rõivastena kasutada 
küll. Mulle tundus, et kapsast võib vabalt pidada minu mütsiks, kui olen just seda ja ei 
ühtegi teist peakatet mõnda aega kandnud kui mütsi ja leppinud seejuures kõigi tema 
puudustega. Et ma end seejuures kõikide silmis lolliks tegin, oli küllaldane hind tolle 
ennatliku lubaduse või kihlveo eest, sest kihla vedades tuleb ikka millestki ilma 
jääda.» 

Vabandava liigutusega tõusis kolonel lauast. 


31suurest vibupüssist märki lasta — ingl. k. to draw the long bow, s. t. valetama, sõnasõnaliselt on /ong bow suur vibupüss, 
legendaarse Robin Hoodi lemmikrelv. 


Tütarlaps tõusis samuti. «Minu meelest on see suurepärane,» teatas ta. «See on 
niisama meeletu nagu lood Püha Graali otsinguist.» 

Ka advokaat tõusis äkitselt lauast ning jäi seisma, silitades 

266 

pöidlaga oma pikka lõuga ja silmitsedes sõpra altkulmu üpris mõtlikul moel, 
öeldes: 

«Noh, kutsusite mind oma kohtusse tunnistajaks ning nüüd lubagu austatud kohus 
mul ka tunnistajapingist lahkuda. Mul on aeg minna. Mul on kodus üks tähtis asi 
ajada. Head aega, miss Smith.» 

Tütarlaps jättis head aega pisut masinlikult, Crane aga näis korraga ärkavat 
samasugusest tardumusest ning astus eemalduvale sõbrale järele. 

«Oodake, Owen,» sõnas ta kiiruga. «Miks te nii vara lahkute? Peate te tõega 
minema?» 

«Jah,» vastas Owen tõsiselt. «Mul on tähtsaid ja praktilisi asju korraldada, uskuge 
mind.» Hoodi suunurkadesse ilmus midagi muigetaolist ja ta lisas: «Ma vist pole teile 
seda öelnud, kuid tõtt-öelda kavatsen ma abielluda.» 

«Abielluda!» kordas kolonel nagu välgust rabatult. 

«Tänan komplimentide ja õnnitluste eest, kallis sõber,» sõnas mr. Hood 
irooniliselt. «Jah, kõik on juba otsustatud, mul on isegi selge, kellega ma abiellun. 
Talle on sellest teada antud. Teda on hoiatatud.» 

«Palun vabandust,» ütles sügavalt masendatud kolonel, «loomulikult soovin teile 
kõigest südamest õnne ja veelgi enam teie tulevasele. Muidugi on mul rõõm seda 
kuulda. Tõtt-öelda pole ma üllatunud mitte niipalju selle üle mil viisil ...» 

«Mitte niipalju selle üle, mil viisil,» kordas Hood. «Mõned ütleksid vist, et ma 
näen välja sedaviisi, nagu peaksin hoopis vanapoisiks jääma. Kuid mina leian, et asi 
pole mitte niipalju eluaastates kui just eluviisis. Minutaoline mees vananeb siis, kui 
tahab, ja mitte siis, kui juhtub, ning elus allub palju enam valikule kui juhusele, enam, 
kui arvavad kaasaegsed fatalistid. Sääraste inimeste meelest väärab saatuslik 
ettemääratus koguni ajaarvamist. Nad on abielus, sest nad on vanad. Nad on vanad, 
sest nad ei ole abielus.» 

«Ei, te eksite,» ütles Crane siiralt. «Tahtsin öelda, et olen küll üllatunud, kuid 
minu üllatus polnud sugugi nii taktitu, nagu teie arvate. Ma ei mõtle sugugi, et selles 
on midagi sobimatut, pigem vastupidi, nõnda on kõik palju sobivam, justkui ... igal 
juhul — soovin teile südamest õnne, ehkki ma kogu sellest asjast midagi ei tea.» 

«Peagi saate kõigest kuulda,» vastas sõber. «Praegu piisab vaid sellest kui öelda 
lihtsalt seda, et kõik tuli seetõttu, et ma tegin, mida tegin. Tema andiski mulle selleks 

jõudu. Ma tegin midagi, mida peetakse võimatuks, kuid uskuge mind, kogu selle 
loo tõeliselt võimatu asjaolu on tema.» 

«Hästi, mul pole mingit õigust teid säärase võimatu ettevõtmise juurest tagasi 
hoida,» sõnas Crane naeratades. «Tõepoolest, olen selle uudise üle väga rõõmus. 
Jääme siis praeguseks nägemiseni.» 

Kolonel Crane seisis ning saatis pilguga oma vana sõbra nurgelisi õlgu ja punakat 
juukselakka, kuni need teel kaugusse kadusid, ning tema tunded olid kirjeldamatud. 
Kui ta kiirustades jälle aeda ja oma teise külalise juurde tagasi pöördus, tajus ta 
korraga mingit muudatust, mingil mõistusevastasel ja kerglasel kombel oli kõik 
korraga kuidagi teisiti. Kolonel ei suutnud uute seoste tekkimist ise jälgida, ta polnud 
sugugi kindel, kas tegemist oli uute seoste tekkimise või vanade seoste katkemisega. 
Ta polnud kaugeltki rumal, kuid tema mõistus tegeles väljaspool asuvate asjadega, tal 
olid sõduri või siis teadusemehe ajud ning omaenda tunnete lahkamiseks puudus tal 


kogemus. Ta ei saanud lõpuni aru, miks Owen Hoodi uudis tekitas temas säärase 
peadpööritava uudsuse-tunde. Owen Hood muidugi meeldis talle, kuid samal Viisil oli 
talle meeldinud terve hulk inimesi, kes olid abiellunud, ilma et oleksid seejuures 
häirinud koloneli meelerahu. Kolonel koguni tundis ähmaselt, et kiindumuse ajel 
oleks ta pidanud eelkõige Hoodi pärast muret tundma, kaaluma, kas Hood end ehk 
abielludes lolliks ei tee või siis koguni mrs. Hoodi kahtlusega suhtuma ja temale 
armukade olema. Kuid miskipärast olid koloneli tunded sootuks vastupidised. Ta ei 
suutnudki sellest lõpuni aru saada — asjade hulk, millest ta enam ei suutnud aru 
saada, tundus üha kasvavat. Too maailm, kus tema ise kandis peas rohelist 
kapsakrooni ja kus tema vana sõber korraga naise võttis, otsekui oleks ta peast segi 
läinud, too maailm oli kolonelile täiesti uus, värske ja ehmatav, ning Crane ei 
suutnudki lõplikult mõista inimesi, kes seal ringi liikusid, kaasa arvatud tema ise. 
Lilled lillepottides nägid välja hoopis uut moodi, eredad ja nimetud, ning tagapool 
paiknevad rohelised köögiviljaread ei masendanud teda enam, kui ta mõtles oma 
hiljutisele kergemeelsele ettevõttele. Olnuks ta prohvet või selgeltnägija, näinuks ta 
toda rohelist kapsarida kui silmapiirini ulatuvat lõputut kapsamerd. Sest praegusel 
hetkel seisis kolonel Crane loo alguses, mis ei paistnud lõppevat enne, kui tema 

tavatu kapsast kübar omandab tähenduse, mida kolonel polnud sugugi tahtnud 
sellele anda. Too roheline laiguke pjdi võtma hiigelmõõtmed ja haarama kogu 
maailma. Kuid kolonel oli teoinimene, mitte prohvet, ja nagu teoinimesed ikka, võttis 
ta tihtipeale ette igasuguseid asju, teadmata ise päris selgesti, miks ta seda teeb. 
Kolonel oli niisama ilmsüütu nagu mõni esivanem või kangelane aegade algusest, kes 
oma legendi loomiseks tegi rohkem, kui ise taibata oskas. Ning kolonel tundis end 
tõesti nagu mõni esiisa aegade algusest, ent rohkemat ei suutnud ta taibata. 

Audrey Smith seisis ju sealsamas, kolonel oli oma vanemat külalist vaid paar 
sammu värava suunas saatnud. Kuid tütarlapse kuju oli siiski esiplaanilt sedavõrd 
kaugele nihkunud, et omandas aia üldise roheka tooni; nõnda võis ka tema kleit olla 
sinine vaid sellepärast, et asus sinetavas kauguses. Ning kui Audrey kõnelema hakkas, 
kõlas tema hääl, mis ju tegelikult üsna lähedalt kostis, sootuks uut moodi, otsekui 
hüüdnuks keegi kaugelt väga tuttavlikul toonil, nõnda, nagu hüüdnuks mõni ammune 
sõber. Koloneli haaras äge meeleliigutus, ehkki neiu ainult küsis: 

«Ja mis on saanud teie vanast kübarast?» 

«See läks kaduma,» vastas Crane tõsiselt, «oli selge, et ma pidin ta ära kaotama. 
Paistab, et selle leidis üks hernetont.» 

«Oi, lähme ja vaatame seda hernetonti!» hüüdis Audrey. 

Sõnatult juhatas kolonel tütarlapse köögiviljaaeda ning asus tõsiselt tutvustama 
kõiki selle vaatamisväärsusi, alates tõsimeelselt labidavarrele toetuvast Archerist ja 
lõpetades groteskse Lõunamerede jumalaga, kes peenranur-gas kükitades neile vastu 
naeratas. Kolonel kõneles üha pidulikumalt ja sõnaosavamalt, tajumata seejuures ise, 
mida ütles. 

Viimaks katkestas tütarlaps tolle monoloogi säärase ootamatusega, et see tundus 
peaaegu taktitu, kuid tema pruunid silmad särasid ja ta silmitses koloneli varjamatu 
sümpaatiaga. 

«Ärge rääkige enam!» hüüdis Audrey arusaamatu elevusega. «See aed näeb tõega 
välja, nagu asuks ta maal. See on ju niisama erakordne kui Eedeni aed. See on kõige 
meeldivam paik...» 

Just selsamal hetkel kaotas kübara kaotanud kolonel korraga mingil seletamatul 
põhjusel pea. Groteskse taimse ümbruse taustal must ja jäik, ent ometi mingil moel 

kuninglikult väärikas, pakkus kolonel täiesti kombekohasel viisil noorele daamile 
kõike, mida omas, kaasa arvatud hernetont ja kapsad, ning kui kolonel neid naljaga 
pooleks meenutas, haaras teda eriline tundepuhang. 

«Kui ma mõtlen nende valduste hüpoteegivõlgadele ...» lõpetas kolonel süngelt, 
«siis need on sellised: üks hernetont ja üks kannibalide puuslik ja veel üks tobe mees, 
kes on takerdunud respektaabluse ja kombekohaste eluviiside rappa.» 

«Väga kombekohaste,» märkis noor daam, «eriti mis puutub kübaratesse.» 

«Kardan, et see oli vaid üksik erand,» seletas Crane siiralt. «Niisuguseid asju tuleb 
ette üliharva ning üldiselt leiaksite, et siinne elu on äärmiselt igav. Ma ei saa sinna 
midagi parata, et ma teid armastan, kuid sellele vaatamata kuulume me eri 
maailmadesse, teie pärinete palju nooremast maailmast, kus öeldakse välja, mida 
mõeldakse, ning ei mõisteta sugugi, mida tähendavad meie ütlematajätmised ja 
kõhklused.» 

«Me oleme vististi väga häbematud,» sõnas neiu mõtlikult, «ja te peate mind tõega 
vabandama, et ma nüüdki välja ütlen, mida mõtlen.» 

«Ma ei väärigi ju midagi muud,» vastas kolonel kurvalt. 

«Noh, ma ka vist armastan teid,» vastas neiu rahulikult. «Ja ma ei mõista, mis 
võib vanusel olla pistmist sellega, kui kaks inimest teineteisele meeldivad. Te olete 
kõige erakordsem inimene, keda ma kunagi kohanud olen.» 

«Mis te nüüd,» vaidles kolonel peaaegu murtult vastu. «Kardan, et te eksite. Ma 
võin kõike olla, kuid erakordsust pole ma küll kunagi enesele eesmärgiks seadnud.» 

«Pidage meeles,» vastas neiu, «et ma tunnen suurt hulka inimesi, kes on tahtnud 
erakordsed olla. Kunstikool lausa kubiseb säärastest inimestest, nende hulgas on terve 
rida noid sotsialistidest ja taimetoitlastest sõpru, kellest me eile rääkisime. Neile 
muidugi ei maksaks midagi kapsast peas kanda. Igaüks neist oleks võimeline kas või 
kõrvitsasse pugema, kui see võimalik oleks. Igaüks neist võiks rahva hulgas ringi 
kõndida riietatuna vesikressiks. Kuid ainult seda. Nad võivad end vabalt riietada 
vesikressideks, sest nad on vee-elukad, nad lähevad kaasa üldise vooluga. Nad teevad 
sääraseid asju sellepärast, et seda on kombeks teha, nii on kombeks nende endi 
boheemlikus seltskonnas. Tavadega võitlemine on nende juures tavapärane. Minulgi 
pole midagi selle vastu, sellega saab kõvasti 

nalja kuid see ei tähenda, et ma ei tunne ära tõelist sõltumatust, kui ma seda 
kohtan. Nendel seal on kõik jõuetu vormitu, kuid tõeliselt tugev on vaid selline mees, 
kes on suuteline harjumust kujundama ja siis selle ise purustama. Kui teietaoline 
inimene pärast kakskümmend aastat kestnud harjumust ühekorraga saab hakkama 
millegi säärasega, siis tunned paratamatult, et too mees on tõeline mees ja oma 
saatuse isand.» 

«Kahtlen, kas ma ikka olen oma saatuse isand,» vastas Crane, «ning ma ei tea, kas 
ma lakkasin seda olemast eile või kahe minuti eest.» 

Ivake aega seisis kolonel paigal, meenutades raudrüüs rüütlit. Tõepoolest, too 
vanaaegne võrdlus osutub sobivaks rohkemgi kui ühes mõttes. Uus maailm, mis 
koloneli hinges tekkis, oli tema pikkade aastate kestel juurdunuc elu-harjumuste, tema 
igapäevaste hoiakute ja ettevõtmiste suhtes niivõrd võõras, et ta pidi selle kesta 
purustan seks paratamatult pingutama kogu oma vaimujõudu. Kuid tõsi oli ka see, et 
kui kolonel suutnuks teha seda, mida iga mees säärasel hetkel teha soovib, nimelt 
midagi ülevat ja ehtsat, siis oleks see pidanud olema midagi teatud mõttes formaalset, 
või see poleks tema jaoks ehtne olnud. Kolonel oli üks neid mehi, kelle jaoks 
tseremoniaalse on loomulik. Koguni muusika, mida kolonel vaimus kuulis, liiga nõrk 
ja kauge selleks, et tema hinges vastaaja leida, oli vana pidulik tantsumuusika ja mitte 


rõkkav rahvamuusika. Mitte asjata polnud Crane enese ümber rajanud toda halli kivist 
purskkaevu ja kõrge jugapuuhekiga aeda. Äkki ta kummardus ja suudles Audrey 
Smithi kätt. 

«See meeldib mulle,» ütles neiu. «Teil peaks olema peas puuderdatud parukas ja 
puusal mõõk.» 

«Palun vabandust,» sõnas kolonel tõsiselt. «Ükski kaasaegne mees ei olekski teid 
väärt. Kuid ma kardan tõepoolest, et mina pole küll mingis mõttes kaasaegne.» 

«Seda kübarat ei tohi te enam kunagi kanda,» sõnas Audrey, osutades räbaldunud 
kõvakübarale. 

«Tõtt-öelda,» tähendas Crane leebelt, «polnud mul kavatsust seda enam kandma 
hakata.» 

«Rumal,» vastas neiu lühidalt. «Ma ei räägi ju sellest kübarast. Tegelikult pole 
olemas paremat kübarat kui kapsas.» 

«Mu armas ...» tõrkus kolonel, kuid neiu vaatas talle täiesti tõsiselt otsa. «Ma ju 
ütlesin teile, et olen kunstnik ja ei tea suurt 

midagi kirjandusest,» seletas ta. «Tegelikult on selles tohutu vahe. 
Kirjandusinimesed lasevad sõnadel tungida eneste ja asjade vahele. Meie aga vaatame 
asju endid ja mitte nende nimesid. Teie meelest on kapsas naljakas, isegi labane sõna, 
midagi, mis tuletab meelde kas päevinäinud raamatut või siis ülemäära joonud 
inimest. Kuid kapsas ise pole ju sugugi ei naljakas ega labane. Te ju ei mõtleks nii, 
kui peaksite seda maalima. Kas te pole siis näinud hollandi või flaami kunstigaleriisid, 
kas te siis ei tea, millised suurmehed on kujutanud kapsaid? Nemad nägid siin joont ja 
värve, kaunist joont ja kauneid värve.» 

«Pildi peal võib see kõik ju väga hea olla,» alustas kolonel kõhklemisi. 

Neiu puhkes äkki valjusti naerma: 

«Teie tobu!» hüüdis ta. «Kas te siis ei tea, et te nägite lausa võrratu välja! Too 
kapsas oli nagu suur rohelistest lehtedest turban ja tema juur nagu kiivri terav tipp, see 
meenutas vägagi noid turbanisse mähitud kiivreid, mida Rembrandti maalidel 
kannavad kesk rohekaid ja lillakaid varje vilksatavad pronksikarva nägudega mehed. 
Kunstnik oskab neid asju näha, sest ta oskab oma pilgu ja mõtted sõnadest vabadena 
hoida. Ja teie veel vabandate, et ei kanna peas toda lollakat mustaks võõbatud 
torujuppi, käies ise ringi, peas värviline kroon nagu kuningal. Ja te olitegi kogu selle 
maakonna kuningas, sest nad kõik kartsid teid.» 

Jõuetult püüdis kolonel veelgi vaielda, kuid neiu naer muutus üha vallatumaks. 
«Oleksite te veel veidike aega vastu pidanud, siis oleksid nad kõik hakanud köögivilju 
peas kandma, vannun seda. Vannun, et nägin, kuidas mu sugulane ühel päeval aias 
seisis, väike kühvel käes, ja kõhklevalt üht kapsast põrnitses.» 

Siis pärast hetkelist vaikust jätkas Audrey armsa ootamatusega: 

«Mis asi see siis oli, mida mr. Hood tegi, ja mida teie võimatuks pidasite?» 

Kuid meie lood on ju pahempidi pööratud lood ka selles mõttes, et neid 
pajatatakse tagant ettepoole, ning kes tahab teada saada vastust sellele küsimusele, 
peab paratamatult piinlema väljakannatamatu igavuse käes ja läbi lugema loo mr. 
Owen Hoodi uskumatust kordaminekust, ning enne kui talle need piinad osaks 
langevad, peab talle igatahes ivakeseks puhkust andma. 

4. Mr. Pondi paradoksid 


1. KUI ARSTID ÜHISELE ARVAMUSELE JÕUAVAD 


Mr. Pondi paradoksid olid ülimalt iseäralikud. Need olid paradoksaalseks 
väljakutseks koguni paradokside seaduspärasusele endale. Paradoksi on määratletud 
kui «tähelepanu äratamiseks pea peale pööratud tõde». Paradokside kaitseks on 
paljugi öeldud, näiteks seda, et mitmedki kaas-.aja eksiarvamused püsivad nõnda 
kindlalt jalgel üksnes sellepärast, et neid pea puudumisel ei saagi pea peale pöörata. 
Kuid tuleb ka tunnistada, et kirjanikud nagu teisedki sulid ja petised ihkavad tihtipeale 
just nimelt tähelepanu püüda. Neil on kombeks paigutada mõnele silmapaistvale 
kohale, näiteks lõigu algusesse või lõppu ja näidendi muust tekstist eraldatud fraasi 
väljakutsuvaid tähendamissõnu. Nõnda kirjutab mr. Bernard Shaw: «Elu kuldreegliks 
on see, et mingit kuldreeglit polegi,» ning Oscar Wilde märgib: «Võin vastu panna 
millele tahes peale kiusatuse.» Keegi kehvem kirjamees (keda nonde suuruste kõrval 
ei maksa mainidagi ja kes praegu karistuseks varasemate pattude eest on enesele 
uueks ja õilsamaks sihiks seadnud mr. Pondi vooruste ülistamise) teatab, kaitstes 
igasuguseid hobisid, asjaarmastajaid ja endasarnaseid vusserdajaid: «Kui mõni asi 
üleüldse tegemist väärib, siis väärib see ka halvasti tegemist.» Näete, milleni laskuvad 
kirjanikud, ning siis heidavad kriitikud neile ette efektitsemist ning kirjanikud 
vastavad omakorda: «Mille muu pärast me siis üldse kirjutame, pagan võtaks? Kas 
selleks, et kirjutatul mingit efekti poleks?» Vastik vaatepilt. 

Mr. Pond aga kuulus viisakamasse maailma ning tema paradoksid olid hoopis 
iselaadsed. Oli täiesti võimatu kujutleda mr. Pondi pea peal seismas. Ning niisamuti, 
nagu ei saanud kujutleda teda pea peal seismas, ei saanud ka arvata, et ta kuidagi 
teiste inimeste tähelepanu püüab äratada. Mr. Pond oli liiga tagasihoidlik inimene 
selles suures ilmas, et olla suurilma inimene. Ta oli väike, korralik riigiametnik, kelles 
polnud midagi märkimisväärset peale habeme, mis polnud mitte üksnes vanamoeline, 
vaid 

ka veidi võõrapärane, vahest koguni pisut prantslaslik, ehkki mr. Pond oli 
samasugune inglane kui iga teinegi. Kuid väärikas prantslane on kaugelt väärikam kui 
väärikas inglane ning mr. Pond, kuigi mõningal määral kosmopoliitlik, oli küll igati 
väärikas mees. Veel üks pisut prantsusepärane joon tema juures oli ta tasane 
ühetooniline jutt, kus ükski vokaal kunagi teistest üle ei kõlanud. Sest prantslased 
kannavad oma arusaamad võrdsusest silpi-delegi üle. Säärase ühetoonilise jutuga, mis 
sisult kujutas endast viisakat keelepeksu Viini seltskonnaelu üle, lõbustas mr. Pond 
kord kedagi daami. Viis minutit hiljem tuli too daam oma sõprade juurde, ise näost 
kaame, ja sosistas neile kõrva vapustava saladuse: too väike leebe mees on hull. 

Mr. Pondi vestlusmaneeri tegi nõnda iseäralikuks järgmine asjaolu: mõne täiesti 
tavalise lause keskele pistis ta korraga paar sõna, mis tundusid täieliku mõttetusena. 
Tekkis tunne, nagu oleks grammofoni mehhanismis ühtäkki midagi rikki läinud. Need 
olid mõttetused, mida kõneleja ise ei paistnud märkavat, ning nõnda ei pannud ta 
kuulajadki enamasti tähele, et tema ülimalt loomulik jutt kõlas ühtaegu täiesti 
mõttetult. Kuid neile, kes seda märkasid, tundus öeldu alati võrreldav sääraste 
lausetega nagu: «Kuna ta oli jalutu, siis võitis ta loomulikult käimisvõistlustel esimese 
koha» või «kuna polnud midagi juua, jäi ta otsekohe vinti». Üldiselt võttes leidus kaht 
sorti kuulajaid, kes Pondi jutuvoolu pilgu või küsimusega katkestasid: need olid kas 
väga rumalad või väga targad inimesed. Rumalad tegid seda sellepärast, et jutus, mis 
oma intelligentsi astmelt neile üle mõistuse käis, oli too absurdne lause ainus, mis 
neile kõrvu puutus. Iseenesest on see heaks näiteks paradoksides sisalduvast tõeterast. 
Ainuke osa vestlusest, millest nad aru said, oli just see osa, millest nad mõhkugi aru ei 
saanud. Targad inimesed aga katkestasid mr. Pondi, kuna teadsid, et iga sellise 


täielikult vastuolulise mõttetera taga peitub kummaline lugu, samasugune nagu seegi 
kummaline lugu, mille praegu siin ära toome. 

Mr. Pondi suur sõber kapten Gahagan, punapäine, hiiglase kasvu ja ivake 
kergemeelne iiri rahvusest moemees väitis ikka, et Pond kasutab noid mõttetusi 
lihtsalt selleks, et veenduda, kas kuulajad teda tõepoolest kuulavad. Pond ise polnud 
kunagi midagi sellist väitnud ning nõnda jäid tema motiivid endist viisi mõistatuseks. 
Ent Gahagan kinnitas 

visalt, nagu oleks olemas terve trobikond moodsaid iilivaimseid daame, kes pole 
elus ära õppinud muud kui vaid seda, kuidas kõnelejale innuka ja tähelepaneliku 
näoga otsa vahtida, ning kellel mõistus puudub nii täielikult, et säärased fraasid nagu 
«Leides, et ta on sattunud Indiasse, külastas ta endastki mõista Torontot» lähevad 
täiesti kahjutult ühest kõrvast sisse ja teisest jälle välja ning ei riiva kuidagimoodi 
nende kultuurijanust arunatukest. 

Esmakordselt saime tolle mõnusa vestleja ootamatute vahelausete tegelikust 
tähendusest aimu ühel lõunasöögil, mille vana Wotton korraldas Gahagani, Pondi ja 
veel paari külalise auks. Tõtt-öelda peab juba alguses tunnistama, et Pond oli oma 
prantslaslikule habemele vaatamata ehtne inglane, kes juba harjumuspäraselt eeldas, 
et tema tuimavõitu hoiak väljendab austust teiste inimeste vastu. Talle «ei meeldinud 
pajatada pikki fantastilisi lugusid oma elu-juhtumustest, nagu tegi tema sõber 
Gahagan, ehkki Põnnile Gahagani jutustused hirmsasti meeldisid. Pondil oli elus ette 
tulnud nii mõnigi kummaline seiklus, kuid kuna ta neist pikalt pajatada ei soovinud, 
said neist tema esituses vaid lühiteated ning nood lühiteated olid niivõrd lühikesed, et 
osutusid täiesti arusaamatuteks. Et seda veidrust ära seletada, on kõige parem alustada 
lihtsaimast näitest, mis meenutaks diagrammi loogika algõpetusest. Ning nõnda 
alustangi ma tollest lühiteatest, mis peitus ühe pisikese lause taga, mis omakorda 
vaese Wottoni tol õhtul hirmsasti pead murdma pani. Wotton oli vanamoodne 
diplomaat, kes ägedast püüdest internatsionalist -olla aina natsionalistlikumaks 
muutus. Ning olemata mingilgi määral sõjaõhutaja, oli ta ometi väga sõjakas. Rahu 
säilitamiseks toi ta oma hallide turris vuntside alt kuuldavale vaid lühilauseid. Ta lõug 
oli silmapaistvam kui ta otsaesine. 

«Räägitakse,» sõnas Wotton parajasti, «et poolakad ja leedukad on Vilno 
küsimuses ühisele arvamusele jõudnud. See on juba ammune riid ja minu meelest on 
nad seal ühed mustad mõlemad.» 

«Te olete ehtne inglane, Wotton,» sõnas Gahagan, «südamepõhjas ütlete te ikka: 
«Kõik välismaalased on ühesugused.» Teil on muidugi õigus, kui tahate öelda, et 
ükski meist ei sarnane teiega. Inglased on napakad, kes on veendunud, et kõik teised 
ümberringi on hullumeelsed. Kuid mõnikord oleme me kõik lihtsalt üksteisest 
erinevad. Isegi 

meie, iirlased, pole omavahel sugugi alati ühel meelel. Aga teie vaatate pealt, 
kuidas paavst bolševikud kirikuvande alla paneb või prantsuse revolutsiooniga Püha 
Rooma Impeerium lõhki aetakse, ning ütlete ikkagi endamisi: «Mis vahet on 
Tweedledumil ja Tweedledeel?»32 

«Tweedledumi ja Tweedledee vahel polnudki mingit vahet,» märkis Pond. 
«Pidage meeles: on just selgesti välja öeldud, et nad jõudsid ühisele arvamusele, kuid 
ühtlasi mõelge ka sellele, mis küsimuses nad ühisele arvamusele jõudsid.» 


32Tweedledum ja Tweedledee — paksukesed kaksikud, kes teineteisega alatasa tühistel põhjustel lahingut loid, 
tegelased Lewis Carrolli lasteraamatust «Läbi peegli». 


Wotton nägi väheke jahmunud välja ning mühatas viimaks: «Noh, kuna nood seal 
on ühisele arvamusele jõudnud, siis loodan ma, et nüüd on vähekeseks ajaks rahu 
majas.» 

«Imelik asi on see ühine arvamus,» sõnas Pond. «Õnneks ei jõua inimesed kunagi 
milleski ühisele arvamusele, enne kui nad pole rahulikult oma voodis hinge heitnud. 
Inimesed on väga harva kõiges ja kõigiti ühisel arvamusel. Tundsin küll kunagi kaht 
meest, kes jõudsid täiesti ühisele arvamusele, nõnda et oli täiesti loomulik, kui üks 
neist teise tappis, kuid reeglina ...» 

«Jõudsid täiesti ühisele arvamusele,» kordas Wotton mõtlikult, «kas te mitte ei 
tahtnud öelda, et nende arvamused olid täiesti erinevad?» 

Gahagan turtsatas naerda. «Oh ei,» sõnas ta, «ta ei taha sugugi seda öelda. Ma ei 
tea küll, mida paganat ta öelda tahab, kuid kindlasti mitte midagi sedavõrd mõttekat.» 

Ent Wotton käis siiski oma raskepärasel viisil kõnelejale peale, et too selgemalt 
väljenduks, ning lõpuks oli mr. Pond vastumeelselt sunnitud seletama, mida ta tege- 
likult oli öelda tahtnud, ja kogu loo ära rääkima. 

Too mõistatus sisaldas endas veel teisegi mõistatuse: Glasgow'st pärineva mr. 
James Haggise salapärase mõrvaloo, millest paar aastat tagasi olid kirjutanud kõik Šoti 
ja inglise ajalehed. Pealtnäha oli kogu lugu väga kummaline, kuid sellel oli veelgi 
kummalisem järg. Haggis oli väljapaistev ja jõukas kodanik, raehärra ja kiriku eestsei- 
suse liige. Kõik leidsid üksmeelselt, et nendes ametites polnud tema populaarsus eriti 
suur, sest Haggis ajas taga vähepopulaarseid eesmärke. Haggis oli säärane vana 

moodi radikaal, kes tegelikult on jäigem ja vanameelseni kui mistahes toori, ning 
järgides teoorias range kokkuhoiu ja reformide põhimõtteid, leidis Haggis 
tegelikkuses, et kokkuhoiu seisukohalt on igasugune reform priiskamine. Niisiis seisis 
ta üksipäini vastu vana doktor Campbelli üldist toetust leidnud suurepärasele 
kampaaniale, mis kutsus võitlema kriisiaastatel agulites puhkenud epideemiaga., Ent 
teha tema kokkuhoiukirest järeldus, et Haggis oli kurjategija, kes tundis rõõmu sellest, 
et vaesed lapsed tüüfusesse surevad, oli loomulikult liialdus. Samuti paistis Haggis 
presbüüterlaste seas silma sellega, et keeldus igasugusest moodsast kompromissist 
kalvinistliku loogikaga, kuid teha sellest järeldus, nagu hellitanuks ta lootust, et kõik 
tema naabrid on juba enne sündimist määratud igavesele hukatusele, oleks tolle 
usuteooria liialt isiklik tõlgendus. 

Teiselt poolt tunnistasid kõik, et Haggis oli igati aus oma äriasjus, truu oma 
naisele ja perekonnale ning tema mälestust austati kõigiti, kui ta ühel päeval leiti 
surnuks torgatuna hõredast rohust pisikesel süngel surnuaial, mis oli rajatud tolle 
kiriku kõrvale, kus Haggis kõige meelsamini jumalat kummardamas käis. Oli võimatu 
kujutleda, nagu võinuks Haggis olla segatud mingisse romantilisse mägilaste tülisse, 
kus ainsaks lahenduseks on pussi-hoop rindu, või romantilisse seiklusse, millele teeb 
lõpu stilett. Üldiselt leiti, et teda surnuks torgata ning jätta ta surnukeha haudade 
vahele vedelema, oli ülearu ränk karistus lihtsalt selle eest, et Haggis oli säärane 
vanameelne ja kitsarinnaline Šoti kaupmees. 

Täiesti juhuslikult viibis mr. Pond ühel väikesel koosviibimisel, kus mõistatusliku 
mõrva üle parajasti ägedasti vaieldi. Tema võõrustaja, lord Glenorchy lemmikharras- 
tuseks oli uurida kriminoloogia-alaseid raamatuid, majaperenaisele leedi Glenorchyle 
jälle meeldis lugeda märksa kopsakamaid ja asjatundlikumaid raamatuid, mida kutsu- 
takse detektiivjuttudeks ning mis on tunduvalt kahjutumad. Seltskonnakroonika 
andmeil viibisid vastuvõtul veel ülemkonstaabel major MacNab ja mr. Launcelot 
Browne, väljapaistev kõrgema astme advokaat Londonist, kes üldiselt pidas 
advokaadi elukutset väga tüütuks ning eelistas hoopis detektiivi mängida. 


Kohalviibijate seas oli ka auväärne ja kõigi poolt austatud dr. Campbell, kelle tööst 
vaeste heaks on juba juttu olnud, ehkki mitte veel tarvilikul määral, ning tema noor 
sõber nimega Angus, kes 

paistis olevat Campbelli õpilane ning keda doktor arsti kutseeksamiks ja edasiseks 
teaduslikuks karjääriks ette valmistas. 

Inimesed vastutusrikastelt elualadelt armastavad kangesti olla vastutustundetud. 
Kõik mainitud isikud tundsid suurt lõbu sellest, kui said eraelus arendada teooriaid, 
mille eest neil avalikkuse ees ei tulnud vastutada. Londoni advokaadile, igati 
inimsõbralikule mehele, pakkus suurt lõbu tõsta süüdistus süüdlase vastu, keda tal 
tegelikult poleks tulnud tapalavale saata. Kriminoloogile meeldis arutleda säärase 
inimese hullumeelsuse astme üle, keda tal kunagi polnud tarvis hullumeelseks 
tunnistada. Ning leedy Glenorchyt võlus võimalus kujutleda mr. Hag-gist (ja just 
teda) põnevusloo peategelasena. Ülemeelikult püüti süüd kaela määrida Ühendatud 
Presbüüterlaste pastorile, tuntud sublapsariaanile, kes loomulikult, ei — lausa 
paratamatult pidi olema sunnitud surnuks pistma säärase supralapsariaani 33. Lord 
Glenorchy oli tõsisem, võiks öelda igavam. Saanud oma käsiraamatutest teada tolle 
teaduse ainsa suure avastuse, et vaimseid ja kõlbelisi väärastusi võib ette tulla vaid 
vaeste seas, kahtlustas ta otsekohe kohalike kommunistide vandenõu (nendel olid 
kõigil väärastunud kujuga kõrvad ja pöidlad) ning valis oma kujutluste objektiks linna 
sotsialistide eestkõneleja. Mr. Angus söandas vastu vaielda: tema märgitud meheks 
osutus keegi endine sunnitööline, elukutseline kurjategija, keda teati linnas viibivat 
ning kes oli küll igati kahtlustäratav, sotsialist aga mitte mingil juhul. Seejärel anti 
aupaklikult sõna vanale targale valgejuukselisele tohtrile, kel nüüdseks oli seljataga 
terve elu jagu heategevust ja tublit tööd. Üks paljudest põhjustest, miks doktor 
Campbell paistis pärinevat märksa vanemast ning vahest ka ausamast maailmast, oli 
asjaolu, et ta kõneles mitte üksnes šgti aktsendiga vaid lausa šoti keeli. Seepärast on 
tema juttu raske edasi anda ning see kukub välja konarlik ja katkeline. 

«Ah et kis tolle väitse Jamie Haggisele rindu tsusas. Ma ütle joba praegast õkva 
vällä, et miä'i ooli ta'st mitte üts kippen, kes too olli. Ja ku tiäs, ma'i ütles. Na inimese- 
soo sõbra ja äätegija omma kõik tiidmäda, noid kiäki es 

tunnista. Noo kiviraguja, kes tolle väkeva kerko püsti pandse ja väkeva poeedi, 
kes laulun Otterburni ja sir Pat-rick Spensi kitsevä, om puha tiidmäda nink nõnna ka 
too,, kis oman voorusen täpse Jamie Haggise, ei saa ta'st kedagi omakasu, ta piät 
koguni vaiva nägema. Miä'i naka küll midagi ütlema, muud ku toda, et ma ole kavva 
ootnu säändset mõistligu ja inemiste kasust mõtlevat meest.» 

Järgnes vaikus nagu ikka siis, kui keegi ei tea, kas niisuguse teravmeelsuse peale 
naerda või ei, kuid veel enne, kui keegi seda teha jõudis, hakkas püüdliku õpilase 
toonil kõnelema Angus, kes oma auväärset juhendajat juba mõnda aega pinevalt 
jälgis. 

«Ega te ometi ei taha öelda, doktor Campbell, et kui mõni mõrvatu tegu või 
arvamus oli vale, et siis on tema tapmine õige tegu?» 

«Om iks, ku na küllant võltsi omma,» vastas heatahtlik doktor Campbell leebelt. 
«Ei ole meil üttegi töist viisi öelda, mis on õige ja mis võlts. Salus populi suprema lex 
>» 


33supralapsariaanid — need kalvinistide hulgast, kes arvasid, et Jumala plaan mõned inimesed lunastada eelnes inimese 
pattulangemisele, mis oli ette määratud; sublapsariaanideks aga nimetati neid kalviniste, kes pidasid lunastamiskava 
pattulangemisest tulenevaks ja seega hilisemaks. 


«Kas Kümme Käsku siis polegi enam õige mõõdupuu?» küsis noormees, nähes 
eriti äge välja tänu oma punastele juustele, mis tal peas nagu tardunud leegid püsti 
seisid. 

Hõbepäine ühiskonnategelasest pühak silmitses noormeest endise heatahtliku 
naeratusega, kuid vastates ilmus tema silmi kummaline läige. 

«Jaa, Kümme Käsku om mõõdupuu küll. Too om 50 too, mida mi, arsti, 
intelligentsuse mõõdupuuks kutsume.» 

Juhuslikult, võib-olla aga ka instinktiivselt, sattus leedi Glenorchy teema 
tõsidusest ärevusse ning sekkus just sel hetkel vestlusse. 

«Noh, kui doktor Campbell meile midagi öelda ei taha, siis ei jää meil muud üle, 
kui omaenda kahtluste juurde jääda. Ma ei tea, kas teile meeldib lõunasöögi ajal suitsu 
teha, mina ei harju selle kombega küll kuidagi.» 

Jõudnud jutuga siiamaani, naaldus mr. Pond äkitselt toolileenile, tehes seda 
kärsituma liigutusega, kui ta enesele tavaliselt lubas. 

* Salus populi suprema lex — Rahva hüvang on ülim seadus. (Lad. k.). 

«Näete, nõnda nad teevad alati,» sõnas ta vaoshoitud ägedusega, «ja kõik 
imetlevad neid seejuures ning peavad väga taktitundelisteks.» 

«Kes mida millal teeb?» päris Wotton. «Millest paganast te ometi jälle räägite?» 

«Peoperenaisest loomulikult,» seletas Pond ärapiinatud inimese ilmel. «Lahkest 
majaperenaisest. Edukast võõrus-tajannast. Nad segavad end vestlusse, arvates, et 
seda võib katkestada mistahes punktis. Loetakse ju hea perenaise tunnuseks seda, et ta 
paneb inimesed omavahel vestlema, siis kui nad seda parajasti ei taha, ning katkestab 
vestluse just siis, kui see vestlejatele meeldima hakkab. Vahel aga teevad nad sellega 
kohutavat ja korvamatut kahju. Nad peatavad vestluse, mida pole enam mingit mõtet 
uuesti üles võtta. See on niisama kohutav nagu mõrtsukatöö.» 

«Kuid kui toda vestlust polegi mõtet uuesti alustada, miks on siis nii õudselt 
lubamatu seda katkestada?» päris ülitäpne Wotton, kes kõigest lõpuni aru saada tahtis. 
«Aga just sellepärast ongi nii õudselt lubamatu seda katkestada,» vastas Pond 
säärase viisaka inimese kohta pisut nipsakalt. «Vestlus on püha, sest ta on nii habras, 

nii tabamatu, nii tühine, kui soovite — igal juhul õrn ja kergesti purunev. Vestluse 
eluea lühendamine on hullem kui mõrtsukatöö, see on lapsetapp. See on sama jõle kui 
surmata laps, kes on just ilma sündimas. Sellele ei saa enam kunagi elu tagasi anda, 
ehkki üks meie seast on kord surnuist üles tõusnud. Mõnusat kerget vestlust ei saa 
enam kunagi taastada, kui ta kord juba puruks on pudenenud, sest kõiki tema 
pudemeid ei korja enam kuidagi kokku. Mul on meeles üks mõnus jutuajamine 
Trefusiste juures, mis sai alguse sellest, et äike kärgatas otse maja kohal, kusjuures 
samal hetkel näugus aias kass ning keegi nimetas seda puht naljapärast katastroofiks. 
Ja Gahagan leiutas paugupealt võrratu, kassidest, katastroofidest ja muust säärasest 
lähtuva teooria, millest saanuks alguse teravmeelne arutelu ühe poliitilise küsimuse 
üle mandril.» 

«Kataloonia küsimuse üle, eks,» märkis Gahagan naerdes. «Kuid kardan, et olen 
oma vahva teooria täiesti unustanud.» 

«Seda ma tahtsingi öelda,» tähendas Pond süngelt. «See jõudis ju üksnes alata, see 
oleks pidanud olema puutumatu, sest seda uuesti alustada polnuks mingit mõtet. 
Perenaine pühkis selle meil mõtteist ning söandas pärast veel öelda, et me võime 
sellest ju mõni teine kord kõnelda. Kuid on see siis võimalik? Meie ei saanud ju mõne 
pilvega 

kokku leppida, et ta just selle maja kohal teinekord jälle piksemürinat teeks, ega 
kassi aias kinni siduda ja teda parajal hetkel sabast sikutada, või joota Gahaganile 
sisse just parajal määral šampanjat, et tal just toosama rumal mõttearendus pähe 
turgataks, mille ta praegu juba unustanud on. Too vaidlus sai alata üksnes siis või 
mitte kunagi, ning selle katkemisel olid õige halvad tagajärjed. Kuid see, nagu 
öeldakse, on juba teine lugu.» 

«Kunagi jutustate meile sellest,» sõnas Gahagan. «Ent praegu pakub mulle siiski 
huvi too mees, kes mõrvas teise mehe, sest et ta temaga ühel arvamusel oli.» 

«Jah,» nõustus ka Wotton, «oleme oma teemast vist kenakesti kõrvale kaldunud.» 

«Nõnda ütles tookord ka mrs. Trefusis,» pomises mr. Pond kuivalt. «Kardan, et 
sugugi mitte igaüks ei taju, kuivõrd püha on täiesti tarbetu vestlus. Ent kui too teine 
lugu teid tõepoolest huvitab, siis ei pea ma paljuks seda teile jutustada, ehkki ma 
eelistan vaikida sellest, kuidas ma kõike seda tean. See on vastastikuse usalduse 
küsimus ehk nagu öeldakse — pihisaladus. Vabandage mu kõrvalepõiget perenaise 
taktituse teemale, see oli aga siiski seotud ka meie looga ja mul oli põhjust seda 
meenutada. 

Niisiis muutis leedi Glenorchy südamerahus jututeemat, kõneldes nüüd mitte 
enam mõrvast vaid juba sigarettidest, ning kõik me tundsime esialgu, et oleme ilma 
jäänud mõnusast nääklusest Kümne Käsu ümber. See oli muidugi tühine asi, liiga 
tühine ja kergekaaluline, et hiljem jälle meelde tulla. Kuid minule meenus hiljem 
siiski üks teine tühine asjaolu, ja see hoidis mu mõtted mõrva juures, millele ma tollal 
poleks sugugi pruukinud eriti mõelda, nagu ütleb De Ouincey. Mulle turgatas meelde, 
et kunagi olin ma vaadanud nime Glenorchy Who's Who'st ning avastanud, et ta on 
abielus kellegi väga jõuka maahärra tütrega Lowestoftist Suffolkis.» 

«Lowestoftist Suffolkis. Te vist vihjate millelegi,» ütles Gahagan. «Viitab siis 
juba üksipäini see millelegi kohutavale ja kahtlasele?» 

«See viitab,» seletas Pond, «hirmsale tõsiasjale, et leedi Glenorchy pole üldsegi 
šoti päritolu. Oleks ta kõnelnud sigarettidest oma isa lõunalauas Suffolkis, oleks 
säärane pisiasi nagu Kümme Käsku otsemaid kadunud kõikide meelest ja mõtteist. 
Kuid minul püsis meeles, et viibin Šotimaal ning et too mõttevahetus oli just alles 
alanud. Ma juba ütlesin teile, et vana Campbell valmistas Angust 

ette või õpetas välja meditsiinidoktori kraadi saamiseks. Niisugusele noormehele 
nagu Angus oli säärane õpetaja nagu Campbell suureks auks; samal ajal oli 
arvatavasti isegi säärasele kaalukale mehele nagu Campbell meeltmööda omada 
Anguse-taolist õpilast. Sest Angus oli ikka olnud töökas, püüdlik ja taibukas — 
säärane, kes kindlasti pidi vanamehele au tegema. Pärast toda juhtumit, millest ma 
praegu kõnelesin, paistis Angus aga muutuvat töökamaks ja püüdlikumaks kui kunagi 
varem. Ta veetis nii palju aega oma õpetaja seltsis, et lõpuks ei õnnestunudki tal 
eksamit sooritada. Ning see veeniski mind esimesena, et minu aimdused olid olnud 
õiged.» 

«Ja väga arusaadavad,» sõnas Gahagan, suu naerul. «Ta töötas nii usinasti oma 
õpetaja juhendamisel, et põrus eksamil läbi. Jälle üks märkus, mis vajaks justkui 
täiendavat seletust.» 

«Tegelikult on kõik väga lihtne,» seletas mr. Pond süütul toonil. «Kuid et seda 
seletada, pean veel hetkeks tagasi põikama mr. Haggise mõistatusliku mõrvaloo 


juurde. Kogu naabruskonnas oli juba levinud mõistatamispalavik, sest vaielda 
armastavad kõik Šotlased, ning too lugu oli ju tõepoolest paeluv mõistatus. Üheks 
tähtsaks asjaoluks tolles mõrvaloos oli haav, mis algul tundus olevat tekitatud pussi 
või pistoda abil. Hiljem aga selgitasid asjatundjad välja, et tegemist oli mingi sootuks 
isekujulise instrumendiga. Pusside ja pistodade otsinguil oli kogu piirkond läbi 
kammitud ning esialgu kahtlustati mõnd tulipäist noormeest ülalt mägismaalt, kellel 
võis olla säilinud ajalooliselt väljakujunenud kiusatus pussi kanda. Kõik meedikud 
aga teatasid ühel häälel, et tegemist on millegi peenemaga kui mägilase puss, kuid 
ükski asjatundjatest ei soostunud oletama, mis asi see võis olla. Inimesed tuhnisid 
surnuaias ringi, et leida mõnd asitõendit. Ning enamvähem samal ajal lakkas Angus 
tolles kirikus käimast, kuigi ta oli kogu aeg olnud just selle kiriku kirglik toetaja. Kord 
oli ta koguni oma õpetajat ja sõpra veennud seal õhtust teenistust kuulama. Ning mina 
taipasin, et olen endiselt õigetel jälgedel.» 

«Oeh,» sõnas Wotton juhmilt, «nii et teie siis mõistsite, et olete endiselt õigetel 
jälgedel.» 

«Ja mina ei taibanudki, et te üldse mingitel jälgedel olite,» sõnas Gahagan. 
«Avameelselt öeldes, kallis Pond, on kõigist sihitutest ja segastest avaldustest, mis ma 
eales kuulnud olen, kõige segasem too, mida meil just äsja oli 

au teie suust kuulda. Esmalt ütlete te meile, et kaks šotlast alustasid vestlust mõrva 
kõlbelisuse üle ega jõudnud sellega lõpule; siis toote kuuldavale tiraadi 
seltskonnadaamidest võõrustajate vastu; seejärel teete teatavaks kohutava tõsiasja, et 
üks säärastest daamidest on pärit Lowestoftist, ning nüüd siis jõuate tagasi ühe juurde 
oma šotlastest, seletades, et tal ei õnnestunud sooritada eksamit, sest et ta töötas liiga 
palju oma juhendaja seltskonnas, peatute hetkeks veel pistoda kummalisel kujul, mis 
seni leidmata, ja teatate lõpuks, et Šotlane ei käi enam kirikus ja et teie olete õigetel 
jälgedel. Ausõna, kui te tõepoolest leiate, et mõttetu vestlus on püha, siis ütleksin ma 
küll, et olete tõesti õigel teel.» 

«Tean,» sõnas mr. Pond kannatlikult, «kõigel, mida ma ütlesin, on tõepoolest seos 
sellega, mis tegelikult juhtus, kuid seejuures teie ju ei tea, mis tegelikult juhtus. Iga- 
sugune lugu tundub katkeline ja mõttetu, kui kõrvale jätta see, mis tegelikult juhtus. 
Sellepärast ongi ajalehed nõnda igavad. Kõik poliitika- ning ka paljud politseiuudised 
(ehkki toonilt üleolevamad kui teised uudised) muutuvad segasteks ja mõttetuteks, 
sest ollakse sunnitud pajatama igasugu lugusid, ütlemata, kuidas lugu tegelikult oli.» 

«Noh, olgu,» möönis Gahagan, «püüdkem siis kogu sellest mõttetusest, mis pole 
kaugeltki nii vabandatav nagu on mõttetud ajaleheuudised, mingit mõtet leida. Võttes 
aluseks ühe teie mõttetutest vahemärkustest, seletage, palun, mispärast te ütlesite, et 
Angus kukkus eksamil läbi, sest et ta nii kõvasti oma juhendajaga tööd tegi.» 

«Sellepärast, et ega ta tegelikult tööd ei teinudki,» vastas Pond. «Ma ju ei 
ütelnudki, et ta oma juhendajaga tööd tegi. Vähemasti ei öelnud ma, et ta eksamiks 
valmistus. Ma ütlesin, et ta viibis oma õpetaja seltskonnas, ma ütlesin, et ta viibis 
päevad ja ööd oma õpetaja seltskonnas, kuid' ega nad sellepärast veel eksamiteks ei 
valmistunud.» 

«Noh, ja mida nad siis tegid?» päris Wotton järsult. 

«Nad jätkasid vaidlust,» hüüdis Pond murduval, peaaegu kiledal häälel. «Nad 
peaaegu ei söönud ega maganudki enam, vaid jätkasid vaidlust, vaidlust, mis lõuna- 
lauas katki jäi. Te pole vist kunagi ühtki šotlast tundnud? Kas arvate, et mingi naine 
Suffolkist oma peotäie sigarettidega ja taktitu vahelesegamisega võib takistada kaht 
šotlast vaidlemast, kui nad seda kord juba alustanud on? Nad jätkasid alustatut, kui 
võtsid oma kübarad ja mantlid, 

ning olid juba ihu ja hingega asja juures, kui nad väravast välja läksid. Seda, mida 
nad seejärel tegid, suudab kirjeldada üksnes šoti rahvusest poeet: 

Siis teist üks saatis koduni ning jälle too koduni sealt omakorda saatis selle 

Ning tundide, nädalate ja kuude kaupa ei jätnud noodi kaks meest lõputut 
vaidlemist doktor Campbelli esialgselt väljapakutud teesi üle, et kui hea inimene on 
tõemeeli ja põhjalikult veendunud, et mõni paha inimene teeb ühiskonnale kurja, 
suures ulatuses kurja, ning kui seda ei saa takistada ei seaduse ega mingi muu teoga, 
siis on tollel heal inimesel moraalne õigus tappa paha inimene ning" tema enda 
headus üksnes suureneb seeläbi.» 

Pond vakatas hetkeks, sikutades oma habemetutti ja põrnitsedes lauda. Siis alustas 
ta uuesti: 

«Põhjustel, millest ma ennist kõnelesin, kuid mida ma lähemalt ei selgitanud ...» 

«Selles seisnebki teie peamine viga, mu sõber,» märkis-Gahagan lahkesti. «Alati 
leidub sellisel äraneetud hulgal asju, mida te küll mainite, kuid mida te ei selgita.» 

«Neil põhjustel,» jätkas Pond otsustavalt, «tean ma-juhtumisi üsna palju tolle 
põikpäise ja ägeda sõnasõja küpsemisjärkudest, millest keegi teine midagi ei teadnud. 
Angus oli ehtne tõeotsija, mitte üksnes edasipüüdlik mees, vaid ka inimene, kes 
hingelist tasakaalu ihkab; ning Campbellis oli piisavalt suurmeest, et soovida oma 
õpilast veenda täpselt samapalju, nagu ta ihkas veenda rahvahulka mõnes 
loengusaalis. Kuid nende väitluse arengujärkudel ei kavatse ma kuigi pikalt peatuda. 
Tõtt-öelda pole ma selles väitluses ka erapooletu, nagu on kombeks öelda. Kuidas 
võib inimene olla milleski veendunud ning ühtlasi kogu väitluse suhtes erapooletuks 
jääda — sellest pole ma eales aru saanud. Kuid ma oletan, et võidakse arvata, nagu ei 
suudaks ma toda väitlust õigesti kirjeldada, sest see pool, kes mulle sümpaatne on, ei 
jäänud vaidluses võitjaks pooleks. 

Seltskonnadaamidest perenaised, eriti aga need, kes on: pärit Lowestoftist, ei 
taipa, kuhupoole vaidlus tüürib. Neil pole vähimatki taktitunnet ning nad loodavad 
ise, et sellel pole tagajärgi. Mina aga taipasin kohe, kuhu tüüris too' vaidlus lord 
Glenorchy lõunalauas. Kui Angus nimetas Kümmet Käsku mõõdupuuks ja Campbell 
vastas, et see on 

intelligentsuse mõõdupuu, teadsin ma kohe, mis pidi järgnema. Järgmisel hetkel 
öelnuks Campbell, et ükski intelligentne inimene ei hakka tänapäeval vaevama oma 
pead Kümne Käsuga. 

Milline maskeering on valged juuksed ja vanadusest kühmus selg! Kusagil 
kirjeldab Dickens üht patriarhi, kes , peale oma valgete juuste ei vajanud ühtki teist 
vooruse-tõendit. Ning kui doktor Campbell üle laua Angusele naeratas, ei näinud 
suurem osa külalistest selles naeratuses muud kui lihtsat isalikku lahkust. Kuid mina 
märkasin juhtumisi läiget vanamehe silmis ja mõistsin, et too mees oli niisama 
võitlusvalmis kui punapäine noormees, kes talle mõtlematu väljakutse esitas. Mingil 
veidral kombel nägin korraga vanadust üldse kui maskeeringut. Valged juuksed 
muundusid valgeks parukaks, kaheksateistkümnenda sajandi maskiks ning naeratav 
nägu paruka all oli korraga Voltaire'i nägu. 

Doktor Andrew Glenlyon Campbell oli ehtne filantroop ning seda oli ka Voltaire. 
Pole aga sugugi alati kindel, kas filantroopia tähendab armastust inimeste, inimese või 
inimkonna vastu. Siin on ju suur vahe sees. Minu arvates ei hoolinud Campbell mitte 
niipalju inimesest kui ühiskonnast, inimsoost üldse, ja siit siis tuleneski tema 
ekstsentriline väljaastumine eraviisilise hukkamise kaitseks. Loomulikult teadsin, et 
Campbell kuulus šoti skeptikute süngesse seltskonda, mis algab Hume'ist ning lõpeb 


Rossi ja Robertsoniga. Mida muud nood mehed ka poleks, on nad igal juhul 
kangekaelsed ja truud oma seisukohtadele. Ka Angus oli kangekaelne ning nagu ma 
juba ütlesin, kirglikult usklik, kes käis jumalat kummardamas tollessamas kirikus, kus 
kadunud Jamie Haggis — see oli üks seitsmeteistkümnenda sajandi puritanismile 
sektantlikult ja leppimatult truuks jäänud kogudusi. Ning nõnda nad siis vaidlesid, 
vaidlesid ja vaidlesid: üks šoti ateist ja teine šoti kalvinist. Malbemate inimtõugude 
seisukohalt pidanuksid nad juba ammuilma väsimusest surnult maha langema. Üks 
neist surigi, kuid mitte lahkarvamuste tõttu. 

Vanemal ja õpetatumal mehel olid pealetungiks muidugi suuremad eeldused ning 
ühtlasi tuleb meeles pidada, et noorem mees kaitses ka kitsarinnalisemat ja 
provintslikumat usutunnistust. Ma juba ütlesin, et ei hakka teid selle vaidluse 
üksikasjadega tüütama — tunnistan, et minule on nad niisama tüütud. Kindlasti väitis 
Campbell, et Kümme Käsku ei saagi kuidagi olla jumalikku päritolu, kuna 

kaht neist mainib vooruslik imperaator Fu Chi teisest dünastiast või siis et üht 
neist parafraseerib Samothrake Synesios, kes väidab selle pärinevat ühest Lykurgose 
kadumaläinud koodeksist.» 

«Kes see Samothrake Synesios säärane oli?» päris Gahagan, ilmutades äkitselt 
agarat teadmishimu. 

«Müütline tegelane Minose ajastust, kes avastati 20. sajandil A.D.,» kostis 
kõigutamatu Pond. «Mõtlesin ta just praegu välja, kuid te ju mõistate, mida ma öelda 
tahan: nõnda tõestatakse Siinai mäe müütilist olemust kõigepealt asjaoluga, et Noa 
laev jäi pidama Ararati tippu, ja siis veel tolle mäega, mis kuidagi ei tahtud Muhamedi 
juurde tulla. Kuid säärane tekstikriitika mõjutab ju siiski üksnes tekstidel põhinevat 
religiooni. Ma teadsin, kuidas too vaidlus kulges ja millega see lõppes. Ma teadsin, 
millal Angus lakkas hingamispäeval kirikus käimast.» 

Vaidluse lõppu on vististi parem täpsemalt kirjeldada, sest mr. Pond ise kirjeldas 
seda samuti kummalise täpsusega, otsekui oleks ta mingil seletamatul moel ise selle 
juures viibinud või siis näinud seda kui nägemust. Igal juhul sai paigaks, kus viimaste 
lahkarvamuste juurest jõuti ühisele arvamusele, meditsiinikooli operatsioonisaal. 
Mehed saabusid sinna hilja õhtul, kui kool oli juba suletud ja saal tühi, sest Angus 
arvas, et ta oli saali unustanud mõned instrumendid, mida olnuks targem luku taga 
hoida. Ning tolles inimtühjas paigas polnud kuulda muud kui vaid nende endi samme 
ega paistnud siin muud valgust kui üksnes kahvatu kuukuma, mis irgitses sisse kar- 
dinapuude vahelt. Angus oli oma instrumendi kätte saanud ja pöördus nüüd jälle 
kõrge trepi poole, mis viis üles poolkaarekujuliselt paigutatud pingiridade vahelt. Siis 
ütles Campbell talle otsekui muuseas: 

«Noo andme asteegi hümnide kottale, millest ma kõneli, leiate ti...» 

Angus viskas oma instrumendi lauale, nagu visanuks käest mõõga, ning pöördus 
oma kaaslase poole uuel, avalal ja lõplikkusest kõneleval ilmel. 

«Enam pole teil tarvis nende hümnide pärast muret tunda. Esiteks võin ma teile 
öelda, et mul pole nendega midagi peale hakata. Te olete minu jaoks liiga tugev, 
õigemini on tõde minu jaoks liiga tugev. Kaitsesin oma lastetoa luupainajaid niikaua 
kui suutsin, kuid teie äratasite mu üles. Teil on õigus, teil peab õigus olema, ma ei 
suuda näha ühtki teist võimalust.» 

Vaikinud pisut, vastas Campbell tasakesi: «Naka'i ma tõe eest võitlemise peräst 
vabandusi ette tooma, oma võltsi tõe eest peite te eski vägevat võitlust.» 

Võis vabalt jääda mulje, nagu poleks vana jumalateotaja veel iial millestki nii 
leebelt ja aupaklikult kõnelnud, ning tundus kummaline, et värske usutaganeja säärase 


pöördumise peale sõnagi ei vastanud. Pead tõstes nägi Campbell, et miski oli 
usutaganeja tähelepanu korraga enesele tõmmanud: ta seisis ja silmitses instrumenti 
enda käes. See oli veidra kujuga, kindlaks otstarbeks kasutatav kirurgiline nuga. 
Viimaks lausus Angus karedal, vaevukuuldaval häälel: 

«Kummalise kujuga nuga.» 

«Vaadake Jamie Haggise kohtuasja aruaanet,» sõnas vanamees heatahtlikult 
noogutades. «Ti saite õigede arvu.» Vaikinud pilguks, jätkas ta endise rahuga: 

«Nüid, kos mi üitsmeel om täielik nink mi mõlema usume, et säänne lõige üits 
tarviline asi om, piät ti täie tõe teedä saama. Tõsi, ma teki ta'd omma käega, 
säändsesama väitsega ku too sääl. Tol ööl ku me lätsi kerko, too oli vast edimäst 
korda, kos ma säändse silmakirjaligu teo tei — tol ööl jäi ma kerko ja pallelsi. Ma 
usu, ti vist mõtlide nigu oles mo pöörmist loota. A ma pallelsi toopärast, et tema 
pallelsi, ma lätsi talle perrä ja lõi ta kerkoaian maha.» 

Ikka veel silmitses Angus vaikides nuga, siis küsis äkitselt: «Mispärast te ta 
tapsite?» 

«Ei mässa küsida, mi oleme jo kõlblan mõtten üten mee-len,» vastas doktor 
Campbell lihtsalt. «Too oli jo lihtsalt üits operatsioon. Mi toome ohvris näpu ja 
päästame kiha, säändset moodu piät tooma ohvris üte inemise, ku tahame pästä 
mitmid. Ma täpse timä, selle ta teki kurja, es lase inemistel ääd tetä, es lase korda aia 
plaane agulite päst-mises. Ku ti tsipa mõtlede, arvate esi tadsamma.» Angus noogutas 
süngelt. 

Vanasõna küsib: «Kes langetab otsuse siis, kui arstide arvamused lahku lähevad?» 
kuid tolles pimedas sünges saalis olid arstid jäägitult ühel arvamusel. 

«Jah,» ütles Angus. «Ma arvan sedasama, olen sedasama tunda saanud.» 

«Mille nii?» päris teine. 

«Olen päevast päeva puutunud kokku mehega, kes, nagu ma arvasin, tegi üksnes 
kurja,» vastas Angus. «Ja ma arvan ikka veel, et te teete kurja, vaatamata sellele et 
teenite 

tõde. Te veensite mind selles, et minu usk on unenägu, kuid mitte selles, et und 
näha on halvem kui üles ärgata. Toorelt lõhkusite te alandlike unenäod, irvitasite 
vaeslaste nõrkade lootuste üle. Mulle paistate te julmana ja ebainimlikuna, täpselt 
samuti, nagu Haggis paistis julm ja ebainimlik teile. Omaenda mõõdupuu järgi olete 
te ju hea inimene, omaenda mõõdupuu järgi oli ka Haggis hea inimene. Ta ei 
teeselnud, et usub heategevusega saavutatavasse lunastusse, samuti nagu teie ei 
teeselnud uskumist Kümnesse Käsku. Tema oli hea üksikisikute vastu ja ühiskond 
pidi kannatama, teie olete hea ühiskonna vastu ja kannatas üksikisik. Kuid lõppude 
lõpuks olete ju teiegi vaid üksikisik.» 

Miski neis viimastes, väga vaikselt öeldud sõnades sundis doktorit korraga 
jäigastuma ja tagasi, selja taga asuvate trepiastmete suunas nihkuma. Nagu metskass 
hüppas Angus talle järele ning hoidis teda lämmatava jõuga paigal; ta kõneles ikka 
veel, kuid nüüd juba täiel häälel. 

«Päevast päeva on mind vaevanud kiusatus teid tappa, ja sellest hoidis mind tagasi 
üksnes toosama eelarvamus, mille te täna hävitasite. Päevast päeva materdasite te 
visalt eksiarvamusi, mis teid ainsana surmast hoidsid. Teie, tark mõtleja, teie, osav 
arutleja, teie — loll! Teile oleks täna parem, kui ma ikka veel usuksin Jumalasse ja 
tema käsku, mis keelab ligimese tapmise.» 

Sõnatult väänles vanamees Anguse kägistavas haardes, kuid ta oli liiga jõuetu 
ning ühe raksuga heitis Angus ta operatsioonilauale, kuhu ta otsekui minestanu 
lamama jäi. Nende ümber ja üle kumasid nõrgas elutus kuuvalguses ringikujuliselt 


paigutatud istmete tühjad astangud, niisama mahajäetud kui Colosseum kuuvalgel, 
ega olnud selles inimtühjas amfiteatris ühtki hinge, kes oleks hüüdnud «Habet!»”*. 
Punapäine tapja seisis, ülestõstetud käes nuga, mis kujult oli niisama kummaline kui 
mõne eelajaloolise ohvritooja ränikivist nuga. Ja hullumeelse kiledal toonil kõneles 
Angus: 

«Üksainus asi kaitses teid ja hoidis alal rahu meie vahel: see, et meie arvamused 
lahku läksid. Nüüd oleme ühel arvamusel, nüüd oleme nii sõnas kui ka teos üheks 
saamas. Mina võin teha sedasama mis teiegi. Ma võin teha seda, mida teie juba tegite." 
Rahu olgu meie vahel.» Seda lausudes andis Angus hoobi — ja Andrew Camp- 

bell liigahtas viimast korda. Omaenda kõledas templis jumalateta altaril sirutas ta 
end veel korraks ja jäi siis liikumatult lamama, ning mõrtsukas pöördus ja põgenes 
veel selsamal ööl sellest majast ja sellest linnast, ületades Mägismaa puri, et end 
mägedesse peita. 


Kui Pond oli 100 lõpetanud, tõusis Gahagan kogu oma pikkuses püsti ja kustutas 
tuhatoosis sigari. «Kahtlustan ähmaselt, Pond,» sõnas ta, «et teie jutt pole sugugi nii 
kohatu, nagu ta pealtnäha paistab. Mitte sugugi nii kohatu. Pean seejuures silmas ka 
meie esialgset juttu Euroopa asjadest.» 

«Tweedledum ja Tweedledee jõudsid ühisele arvamusele hakata lahingut 
pidama,» ütles Pond. «Meid rahuldab liiga kergesti väide, et mingid rahvad, näiteks 
poolakad ja preislased või mõned muud välismaalased on ühisele arvamusele 
jõudnud. Tihtipeale ei vaevu me küsimagi, mis suhtes nad ühisel arvamusel on. Kuid 
ühine arvamus võib osutuda üsnagi riskantseks asjaks, kui ta ei tugine tõele.» 

Wotton silmitses Pondi tärkava kahtlusega, kuid lõpuks otsustas ta siiski 
kergendatult ohates, et öeldu oli vaid tühipaljas targutus. 


11. PANTALONE° POND 


«Ei, ei, ei,» ütles mr. Pond pisut kiledal toonil, mida ta vahetevahel kasutas, kui 
keegi tema proosaliste mõtteavalduste või väidete täpsuse suhtes kahtlust ilmutas. 
«Ma ei öelnud ju sugugi, et see oli punane pliiats ning et just sellepärast tegigi ta 
sääraseid musti märke. Ma ütlesin, et see pliiats oli punane vaid suhteliselt, võrreldes 
Wottoni arvamusega, kes pidas pliiatsit siniseks, ning et just sellepärast tegi see pliiats 
sääraseid musti märke. Niisugune vahetegemine võib tunduda tühisena, kuid ma kin- 
nitan teile, et kõige suuremad vead tekivad just harjumusest võtta mõni üksik märkus 
kontekstist välja ning esitada see siis mitte päris täpselt. Ka kõige tavalisemad ja ilu- 
samad tõed võivad säärases esituses kõlada peaaegu absurdsetena.» 

«Peaaegu,» kordas kapten Gahagan, noogutades tõsiselt ja silmitsedes 
vastasistuvat väikest kasvu meest säärase pilguga, nagu oleks too mõni 
formaliinipurki pistetud: värdjas. 

Mr. Pond viibiski parajasti oma isiklikus purgis ehk kontoris, mis asus mesilastaru 
meenutavas valitsusasutuste hoones, istus oma laua taga ja oli ametis märkuste 
tegemisega mingi ametliku aruande veergudele, kasutades selleks sinist pliiatsit, 
millest oligi alanud mõttevahetus pliiatsi värvi üle. Lühidalt öeldes, Pond tegi oma 
igahommikust tööd nagu tavaliselt, Peter Gahagan ei teinud midagi, samuti nagu 
tavaliselt. Tema tohutu kogu täitis tugitooli, mis tundus olevat tema jaoks liiga väike. 


34 * Habet — sai pihta, gladiaatorite võitlustel kasutatud hüüe. (Lad. k.). 


» * Pantalone — torisev vanamees itaalia maskikomöödias, hiljem tegelane ka inglise 
jõuluetendustes, populaarse süžeega pantomiimides. 


Gahagan oli kiindunud mr. Pondi ja veelgi enam kiindunud teiste inimeste 
töötegemise jälgimisse. 

«Ma võin ju sarnaneda Poloniusega,» sõnas Pond tagasihoidlikult, ning 
tõepoolest, tema vanamoelist habet, öökulli meenutavat näoilmet ja ametlikku jahedat 
viisakust silmas pidades tundus säärane võrdlus peaaegu kohasena. 

«Ma võin ju olla Poloniuse moodi, kuid ega ma sellepärast veel Polonius pole. 
Seda ma tahtsingi öelda. Hamlet ütles Poloniusele, et üks pilv taevas meenutab 
kaamelit. Ent kui Hamlet täiesti tõsiselt ja veendunult oleks nentinud, et nägi tõesti 
taevas kaamelit, siis oleks öeldu sootuks teisiti mõjunud. Sellisel juhul oleks võinud 
Poloniusele andeks anda, kui ta printsi hullumeelsuse sellega lõplikult tõestatuks 
oleks lugenud. Mõned pirtsakad ametnikud on väljendanud arvamust, et teie, mu 
armas Gahagan, tormate mõnda ametiruumi sisse nagu pühvel ja vedelete siis seal 
«mõnuldes kogu õndsa suvepäeva», nagu ütleb üks moestläinud luuletaja. Aga kui 
teile loomaaiast järele saadetaks ja kinnitataks, et te tõepoolest pühvel olete, siis ei 
astuks meie ametkond selles asjas enne täiendavat järele-uurimist ühtegi sammu.» 

«Olen kindel, et teil on olemas minu dossier36,» lausus Gahagan, «milles 
ametlikud kalkulatsioonid ja statistika näitavad ära minu jäsemete arvu, rääkimata 
minu sarvedest — kõik sinipunase pliiatsiga kenasti märkusi täis tehtud —, ning 
kindlasti leidub seal minu nime järel ka üsna mitu musta märki. Siit aga jõuamegi 
tagasi minu lihtsameelse imestuse esialgse põhjuse juurde. Te ei paista üldse 
märkavat, mis nimelt teie märkuses tõesti iseäralik oli. Igal juhul ei saa ma päriselt 
aru, mida te tahtsite öelda oma suhteliselt punase pliiatsiga ...» 

«See fraas on igati õigustatav,» märkis Pond napilt naeratades. «Teie näiteks 
ütleksite, et märkused minu korrektuuris on tehtud sinise pliiatsiga, ja siiski...» — 
Pond tõstis pliiatsi üles ja hoidis seda punase otsaga kaasvestleja poole. Kõik nägi 
välja nagu mõni mustkunstniku trikk, siis aga liigutas Pond korraks pliiatsit ning 
selgus, et tegemist oli ühega neist igas kirjatarvete kaupluses müügil olevatest 
kirjutusvahenditest, mille üks ots on punane, teine aga sinine. «Oletagem nüüd, et ma 
kulutan sinise otsa nii lühikeseks, et seda peaaegu enam polegi (tõepoolest, säärases 
lihtsaski aruandes nagu seesama Belutšis-tani bimetallismi käsitlev kirjutis siin, võib 
leiduda uskumatult palju trükivigu), siis ütleksite te kindlasti, et see pliiats on 
suhteliselt punane, ehkki ta on ikka veel üsnagi sinine. Ja kui ära kulutada punane ots, 
siis ütleksite te, et pliiats on enamalt jaolt sinine, ehkki ta on veidike ka punane.» 

«Ma ei ütleks nii,» hüüatas Gahagan ootamatu kannatamatusega. «Ütleksin 
sedasama, mis ennegi: et teie ei näe ise üleüldse, mis teie avalduses hullumeelne 
tundus. Te ei näe omaenda sõnades sisalduvat paradoksi. Te ei näe oma märkuse 
tuuma.» 

«Minu märkuse tuum,» sõnas mr. Pond väärikalt, «oli see, et inimesed on teiste 
mõtteavalduste edasiandmisel väga ebatäpsed, nagu näiteks kõneldes «kaamelist» ja 
«millestki, mis meenutab kaamelit».» 

Peter Gahagan jõllitas sõpra endistviisi pärani silmi nagu mäletsev pühvel, venitas 
enese lõpuks toolist püsti ning korjas ülemääraselt kolistades üles oma torukübara ja 
jalutuskepi. 

«Ei,» ütles ta. «Ma ei hakka osutama teie märkuse tuumale. See võrduks kristalli 
purustamise või täiuslikult ümmarguse seebimulli lõhkumisega. Teie hullumeelse 


36dossier — toimik (pr. k.). 


rahu sfäärilise täiuse hävitamine oleks seesama mis rünnak lapse ilmsüütusele. Kui te 
tõesti ja ausalt ise aru ei saa, et te mõttetusi räägite, kui te isegi ei märka, milline osa 
teie jutust mõttetu on, siis tekib mul tunne, et pean teie absurdse intellekti puutumata 
jätma. Ma lähen ja pean parem Wottoniga nõu. Nagu ta ise tihtipeale naljatades ütleb, 
tema juba mõttetustega ei tegele.» 

Ning Gahagan lonkis jalutuskeppi keerutades toast välja, võttes suuna väga tähtsa 
osakonna poole, mille eesotsas seisis sir Hubert Wotton. Ta kavatses nautida vai- 
mustavat vaatepilti, kuidas veel teinegi oma päevatöö kallale asunud sõber äkitselt 
sisenenud päevavarga tõttu töö katki peab jätma. 

Sir Hubert Wotton oli sootuks teist tüüpi inimene kui mr. Pond: ka siis, kui tal 
tegemist oli, polnud ta kunagi ninapidi kinni pisiasjades. Mr. Pondi võis alati leida 
sügavalt kummargil oma teravaoctsalise sinise pliiatsi kohal, sir Huberti näo ees aga 
helendas sigari punane tipp, mida ta, kulm kortsus, enese ees laual lebavaid pabereid 
lehitsedes mõtlikul ilmel pahvis. Särava näoga kapteni ilmumist tähistas Wotton 
sünge, kuid vastutuleliku naeratusega, ning pakkus talle käeliigutusega istet. 

Gahagan istus, pani käed kepi käepidemele ja toetas kepiotsa tümpsuga põrandale. 

«Wotton,» ütles ta, <lahendasin just praegu Pondi paradokside mõistatuse. Ta ise 
ei teagi, millal ta neid hullumeelseid asju ütleb. Tema võrratus ajus on vist olemas üks 

must koht või siis laotub ta vaimule aeg-ajalt otsekui mingi pilvevari ning ta 
unustab, et ta üleüldse kunagi midagi imelikku on öelnud. Ta jätkab vaidlemist oma 
jutu mõistusliku osa üle ega peatu hetkekski, et seletada seda, mis tõesti seletamatu 
oli. Ta rääkis mulle täiesti arukalt pliiatsist, mis oli erepunane või midagi sellist ja mis 
seetõttu jättis paberile musti märke. Mina püüdsin öeldu loogikapuudust esile tuua, 
kuid tema põikles kõrvale. Ta jätkas juttu sellest, kuidas sinine pliiats võib ka mitte 
sinine olla, ning unustas sootuks mustad märgid.» 

«Mustad märgid!» sõnas Wotton ja ajas end nii järsu liigutusega sirgu, et puistas 
tuhka oma tavaliselt laitmatult puhtale vestile. Kulmu kortsutades pühkis Wotton tuha 
ära, ning vaikinud hetke, hakkas kõnelema kobaval viisil, mis mõnikord osutas 
sellele, et Wotton polnudki nii konventsionaalne, kui pealtnäha paistis. 

«Suurem osa inimesi kasutab paradokse vaid eputamiseks. Aga Pondi puhul pole 
see nõnda: tema teeb seda sellepärast, et ta püüab eputamisest hoiduda. Vaadake, ta 
on pealtnäha väga väheliikuv, teaduslike kalduvustega vennike, kes poleks nagu 
ealeski eemaldunud oma lauast ja kirjutusmasinast; tegelikult aga on tal olnud paar 
vägagi erakordset seiklust. Pond ei räägi neist kunagi, ta ei taha neist rääkida, kuid 
loogikast, filosoofiast ja muudest teoreetilistest asjadest tahab ta rääkida küll. Te ju 
teate, et ta armastab lugeda kaheksateistkümnenda sajandi ratsionalistlikku kirjandust. 
Ent kui ta abstraktsetest asjadest kõneldes jõuab välja mõne konkreetse asjani, mida ta 
tegelikult on teinud — noh, siis kägardab ta selle niiöelda kokku. Ta püüab seda 
paigutada võimalikult tühisele kohale ning see lihtsalt kõlab vastuoluliselt. Peaaegu 
iga säärane hullumeelne lause tähistab lihtsalt mõnd seesugust seiklust Pondi 
mõningate inimeste meelest üsna seiklustevaeses elus.» 

«Usun, et mõistan, mida te öelda tahate,» ütles Gaha-gan, kui oli pingsalt järele 
mõeldes pisut aega vaikinud. «Jah, teil on õigus. Võtke arvesse, et inglise erakoolide 
mehed oma uhkeldava stoitsismiga mind juba alt ei vea. Aga Pond on ehtne. Ta 
vihkab tõepoolest rambivalgust; selles mõttes võiks öelda, et ta on nagu loodud 
salateenistuse jaoks. Ning teie tahate öelda, et ta muutub mõistatuslikuks vaid siis, kui 
ta tegelikult tahab oma teeneid saladuses hoida. Teiste sõnadega, te tahate öelda, et 
iga Pondi paradoksi taga on varjul terve lugu. Jah, see on tõsi, vähe- 

malt neil puhkudel, kui mulle see lugu teatavaks on saanud.» 

«Seda lugu ma tean,» sõnas Wotton, «ning see oli üks ähelepanuväärsemaid asju, 
mis Pond eales on korda saatnud. See oli tohutult oluline asi, säärane avalik asi, mida 
peab ajama hirmus salaja. Pond andis selle juhtumi puhul kaks korda nõu ning mõned 
pidasid neid nõuandeid väga imelikeks. Pärast aga selgus, et need olid täiesti õiged, 
ning lõpuks sai Pond hakkama ka ühe täiesti erakordse avastusega. Ma ei tea, miks ta 
seda mainis, kuid olen üsna kindel, et ta tegi seda kogemata. Ja kui see juba kord 
jutuks tuli, püüdis Pond seda kähku kõrvale jätta ja muutis teemat. Kuid tookord 
päästis ta Inglismaa ning oleks peaaegu surmagi saanud.» 

«Mis!» hüüatas Gahagan jahmunult. 

«Too tegelane tulistas tema pihta oma viis korda,» ütles Wotton juhtunut meelde 
tuletades, «enne kui ta kuuenda lasuga iseenda maha lasi.» 

«Olgu ma neetud,» tähendas Gahagan elegantselt. «Ja mina olen Pondi alati 
pidanud teeseltskondade võluvaks naljahambaks ega aimanudki, et ta on olnud tegela- 
seks ka melodraamas. Niisama hästi oleksin teda võinud kujutleda tegelasena haldjate 
pantomiimist. Praegusel hetkel tundubki Pond olevat seotud teatriasjadega. Ta küsis 
minult, et ega ta mingil määral Poloniust ei meenuta. Mõned pahatahtlikud inimesed 
võiksid pigem öelda, et ta meenutab Pantalonet. Nii tore on kujutleda, et teie ja Pond 
võiksite mingil maagilisel kombel sattuda osalisteks jõuluetendusse «Arlekiin Hubert 
ja Haldjate Pond», mis lõpeb tõelise arlekinaadiga, kus põleb suur punane lõke ja 
Pantalone kukub Politseinikule selga. Vabandage, ma räägin mõttetusi, te ju teate, et 
minu õnnetu vaim muutub viljakaks vaid võimatutele asjadele mõeldes.» 

«Kui imelik, et te seda võimatuks nimetate,» sõnas sir Hubert Wotton kulmu 
kortsutades, «sest enam-vähem nõnda kõik tegelikult juhtuski.» 


Selle loo ametlike asjaolude suhtes ilmutas sir Hubert Wotton teatavat sõnaahtrust 
ja kavatsuslikku umbmäärasust, hoolimata sellest, et juhtunust oli möödas palju aas- 
taid ja et kuulajaks oli ta lähedane sõber. Inglismaal tuleb vahel ette tohutu tähtsusega 
sündmusi, mis mitte kunagi ei jõua ajalehtede veergudele ning mida nähtavasti 

keegi kunagi ei kavatse kajastada ajalooraamatutes. Piisab, kui ütleme siinkohal, 
et kunagi sõlmiti küll salajane, kuid suuri avalikke muudatusi taotlev vandenõu, mille 
eesmärgiks oli riigipööre ning mida toetas üks samasuguseid eesmärke silmas pidav 
võimurühmitus mandrilt. Vandenõu raames toimetati relvade salajast sissevedu ja 
salajast pealtkuulamist ning oli kavas röövida tähtsad riiklikud dokumendid. Oli karta, 
et vandenõulased on ära ostnud või nõusse rääkinud mitmeid alamastme ametnikke. 
Ning kui tekkis tarvidus toimetada mõned ülisalajased riiklikud dokumendid (nende 
sisu suhtes jäi Wotton kuni lõpuni umbmääraseks) ühest põhjapoolsest sadamalinnast 
Londoni valitsusasutusse, võtsid vaid vähesed valitud isikud osa esimesest 
nõupidamisest selles küsimuses. Nõupidamise eesistujaks oli sir Hubert Wotton ning 
see toimus mr. Pondi pisikeses ametiruumis. Tegelikult vastutaski selle ülesande 
täitmise eest mr. Pond. Ainus isik, kes samuti kogu nõupidamise kestel kohal viibis, 
oli üks Scotland Yardi juhtivaid tegelasi. Wotton oli kaasa toonud oma sekretäri, kes 
pidi mõningaid asju seletama ja korraldama, kuid hiljem saatis ta selle mehe mingi 
ülesandega mujale. Dyer, Scotland Yardi detektiiv, õlakas, praktilise meelega ja 
hambaharja meenutavate vuntsidega mees, andis metoodiliselt, ehkki pisut puiselt 
ülevaate ettevaatusabinõudest ja korraldustest, mida ta pidas vajalikuks paberite 
toimetamisel sihtkohta. Tal läks vaja kuulipildujaga soomusautot ja tervet hulka 
salarelvadega varustatud mehi. Lisaks nõudis ta, et otsitaks läbi kõik isikud, kes paki 


või karbi dokumentidega teele läkitavad, ja kõik isikud, kes on seotud selle 
vastuvõtmisega, ning ta esitas veel terve rea sellesarnaseid nõudmisi. 

«Pond peab seda kõike kindlasti hirmus kulukaks,» ütles Wotton kurvalt 
naeratades. «Pond on suhtumises kokkuhoidu ja kulutuste kärpimisse ehtne 
vanameelne liberaal. Kuid kindlasti soostub ta tunnistama, et sel korral tuleb meil küll 
ilmutada erilist püüdlikkust.» 

«E-e-i,» vastas mr. Pond kahtlevalt suud krimpsutades, «ma ei arva sugugi, et meil 
praegu erilist püüdlikkust tuleks ilmutada.» 

«Ei tuleks ilmutada püüdlikkust!» kordas Wotton jahmunult. 

«Igal juhul ei näitaks ma seda välja,» lisas mr. Pond. «Säärasel puhul ei hakkaks 
ükski arukas inimene kasutusele võtma niisuguseid silmaga nähtavaid ettevaatus 

296 

abinõusid, täpselt samuti nagu mitte keegi ei hakkaks mõnd tähtsat kirja tähitult 
saatma.» 

«vabandage, palun, minu taipamatust,» sõnas sir Hurt, «kuid ma tean paljusid 
inimesi, kes tähtsaid kirju just nimelt tähitult saadavad.» 

«Kardan, et seda tehakse tõepoolest,» märkis Pond ivake-hukkamõistvalt. «Kuid 
seda tehakse siis, kui on vaja, et kiri kaotsi ei läheks. Praegu aga on meil vaja, et seda 
üles ei leitaks.» 

«See kõlab huvitavalt,» tähendas Dyer vaoshoitud lõbuga. 

«Kas te siis aru ei saa? See on ju nii lihtne,» ütles Pond. «Kui te tahate, et mõni 
dokument ei satuks klosetipotti või prügikasti, et seda ei kasutataks tulehakatuseks või 
linnupesa täitematerjaliks, et see juhuse või hooletuse läbi kannatada ei saaks, siis on 
kasulik sellele markide, pitserite ja muude kaitseabinõude tarvitamisega tähelepanu 
tõmmata. Ent kui te soovite, et seda dokumenti ei leitaks, ei märgataks, et seda teilt 
jõu või pettuse abil ei röövitaks, siis on ülimalt kohatu seda mingil erilisel viisil ära 
märkida. Tähitult saatmine ei tähenda ju ometi, et teie kullerit ei saa maha lüüa või 
tema taskust kirja varastada. See tähendab vaid, et teie kullerit või tema ametkonda 
võib asja eest vastutavaks teha, et neil tuleb kas oma vabandused esitada või kahju 
korvata. Kuid teil pole ju vaja ei vabandusi ega kahjutasu — teil on vaja kirja. Mina 
ütleksin, et valvsa vaenlase eest on teie kiri palju paremini varjul, kui ta on erilise 
tähistuseta ja saadetakse välja koos tuhande täpselt samasuguse kirjaga.» 

Tänu Wottoni ja Dyeri pindmise puisuse taga peituvale taibukusele läks Pondi 
paradoksaalne lahendus siiski läbi. Tähtsad dokumendid olid aga tavalise kirja jaoks 
liiga kogukad ning pärast lühikest arupidamist otsustati need paigutada kergesse, 
keskmise suurusega valkjasse vineerkasti, säärasesse, nagu kasutati šokolaadi ja muu 
pro-viandi saatmiseks armee, mereväe või mõne teise avalikkuse teenistuses seisva 
üksuse tarbeks. Ainuke osa Dyeri esialgsest tegevuskavast, mille suhtes ta visalt peale 
käis, oli nõue paigutada teekonna olulisematesse punktidesse vahipostid ja läbiotsijad. 

«Arvatavasti tõstetakse hiljem sellepärast kõva lärmi,» nentis Dyer, «ja meid 
hakatakse tüütuseni süüdistama isikuvabaduste rikkumises. Sellel neetud 
konstitutsioonilise 

riigikorraga maal oleme ju käsist-jalust seotud. Vaat kui oleksime ...» 

Dyer vakatas äkitselt, sest kõlas diskreetne koputus uksele ning sisse astus sir 
Huberti sekretär, et teatada talle antud ülesande täitmisest. Sir Hubert ei märganud 
teda esialgu, sest põrnitses kortsus kulmul raudteede kaarti, kus oli tähistatud läbitav 
marsruut. Dyer uuris parajasti pingsalt kaubakasti, mis oli teiste seast välja valitud ja 
ülevaatamiseks nende kätte saadetud. Ent mr. Pond pani sekretäri tähele ning mõtles 
paratamatult, et too oli ka igati tähelepanu väärt. Sekretäriks oli keegi korralikult 


siledaks soetud heledate juuste ning igati tavapärase figuuri ja ülikonnaga noormees 
nimega Franks. Kuid mehe laial näol oli kirjeldamatu ilme, mille kohta võib öelda 
üksnes niipalju, et see jätab mulje, otsekui toetuks täismehe pea kääbuse õlgadele või 
oleks vajunud küüraka õlgade vahele. Normaalne pole säärane nägu isegi mitte 
normaalse kehaehituse puhul. Ent oli veel kaks põhjust, miks mr. Pond hetkeks 
sekretäri silmitsema jäi: esiteks paistis noormees end silmanähtavalt halvasti tundvat, 
kui ta vaikides oma ülemusele nõutud paberid ulatas, ning teiseks võpatas ta 
märgatavalt, kui ta Scotland Yardi detektiivi silmas. 


Teine nõupidamine, kui seda niiviisi võib nimetada, leidis aset paigas, mis kõikide 
meelest oli kogu manöövri strateegiliseks keskpunktiks: ühes Midlandi raudteede 
sõlmjaamas. Juhtus nõnda, et selles jaamas tuli kastidest, postikottidest ja muust 
sellesarnasest koosnev saadetis laadida ühelt rongilt teisele, mis veidi hiljem sama 
platvormi äärde sõitis. Just selles teekonna punktis oli kõige enam võimalusi 
sekkumiseks väljastpoolt. On karta, et just selles jaamas pani Dyer toime nii mõnegi 
üleastumise Briti Konstitutsiooniga vastumeelselt sõlmitud kompromissi suhtes ning 
politseiüksused takistasid, pidasid kinni ja küsitlesid põhjalikult kõiki inimesi, kes 
püüdsid kas jaamahoonesse siseneda või sealt lahkuda. 

«Ütlesin oma meestele, et nad ei tohi isegi mitte meid jaamast välja lasta, ilma et 
oleksid põhjalikult järele uurinud, kas kellelgi pole pähe tulnud end mr. Pondiks riie- 
tada,» teatas Dyer. 

«Jõulude aegu kõlab see nii pidulikult,» märkis mr. Pond nukralt. «Minu meelest 
tuleb meil esialgu jääda jaamahoonesse, 

ning ei saa küll öelda, et see kuigi pidulik välja näeks.» 

Tõepoolest, miski ei saa olla mahajäetum kui üks inimtühja raudteejaama 
paljudest platvormidest kõledal talvepäeval; vahest veelgi mahajäetum on aga lage 
kolmanda klassi ooteruum, mis peab inimestele talvise tuule eest varju pakkuma. 
Mingil kombel tundub ooteruum koguni vähem inimlik kui platvorm, mille juurde ta 
varjualusena kuulub. Seinal ripuvad trükitud kuulutused, mida on võimatu lugeda, 
laudadel lebavad tolmunud sõiduplaanid ja raudteede kaardid, lauanurkadel murdunud 
sulgedega sulepead, millega ei saa kirjutada, ning tindipottides on tint kuivanud; 
lisaks veel tuhmunud värvilaiguga reklaamkuulutused kindlustuskompaniidelt. 
Juhuslikule vaatlejale tundunuks see kindlasti kõleda paigana, kus ei kõlbaks veeta 
ühtki osa jõuludest, kuid mr. Pond ilmutas säärastel puhkudel ikka stoilist 
rõõmsameelsust, üllatades sellega neid, kes teadsid temast vaid seda, et ta kassi kom- 
bel armastas kodust rutiini ja mugavusi. 

Pond sisenes tollesse tühja ja näotusse ruumi reipal sammul, jäädes vaid hetkeks 
silmitsema kuivanud tinti ja murdunud sulepäid nurgalaual. 

«Nojah,» sõnas ta ümber pöördudes, «nendega poleks niikuinii võimalik midagi 
peale hakata, kuid loomulikult võib neil mõni pliiats või täitesulepea varuks olla. 
Üldiselt on mul hea meel, et ma seda tegin.» 

«Pond,» lausus Wotton tõsiselt, «see on teie osakonna asi. Küllap nõustub ka 
Dyer, et oleme siiani teie nõuandeid järgides õigesti toiminud. Kuid vahest ei pane te 
pahaks, kui ilmutan nõrka uudishimu selle vastu, mida te tegite.» 

«Ei sugugi,» vastas Pond. «Ehk oleksin pidanud teile sellest varem rääkima. Ent 
just pärast seda, kui te olite nii lahke ja lasksite mul toimida, nagu ma tahtsin, see 
tähendab, lasksite kasti teele saata koos muu kraamiga, mis asus samasugustes 
harilikes kastides, istusin ma maha ja mõtlesin hoolega järele, milline peaks olema 
järgmine ettevaatusabinõu. Olen üsna kindel, et kui too pakk oleks toimetatud edasi 


eriautos, relvastatud meeste saatel, oleks teel kindlasti juhtunud avarii, mehi aga 
tabanud relvastatud kallaletung. Igal juhuroli see liiga riskantne. Meie vastu töötab 
praegu palju suurem gangsterite organisatsioon, kui enamik inimesi aimatagi oskab. 
Tagatiste ja ettevaatusabinõude suurendamine tähendanuks anda 

nende nuhkidele rohkem jälgi ja pidepunkte. Kuid ma ei usu, et mõni jõuk praegu 
siia sisse suudaks tungida, eriti nüüd, kus politsei hoiab kõigi asjassepuutuvate 
jaamade sissepääse enda käes nagu kindlusi. Uks inimene suudaks nende vastu väga 
vähe ette võtta. Ent mida võiks üksik inimene siiski teha?» 

«Noh, ja mida ta siis teha võiks?» päris Wotton kannatamatult. 

«Nagu ma juba ütlesin,» jätkas mr. Pond rahulikult, «istusin ma maha ja mõtlesin 
hoolega järele, mida mõni nuhk või sissetungija saaks ette võtta, kui ta mingil moel 
õige kasti üles leiaks — vaikselt, kähmluse kärata, kedagi mõrvamata või kellegi 
äkilise surmata. Nõnda siis helistasin ma salajasel numbril peakorterisse ning palusin 
neid tagada, et posti- ja raudteeametnikud peaksid kinni mistahes kasti või pakendi, 
mille aadress tundub olevat parandatud, kus midagi on läbi kriipsutatud või teise sõna 
või numbriga asendatud. Keegi võiks teha katset läkitada kastike oma sõpradele 
Londonis, sest jaamast välja ei saaks ta seda ju viia, ilma et teda läbi otsitaks. Seda ma 
siis tegingi ning just need murdunud sulepeahoidjad panid mind sellele mõtlema. 
Nagu te ütlesite, on see jõulude veetmiseks üsna vilets paik; meil on küll tuli kaminas 
ja seda on rohkem, kui suurem osa ooteruumidest pakkuda suudab, kuid see tuligi 
näeb välja nagu hakkaks ta õhupuudusest lämbuma ning ma ei imesta selle üle 
SUGUGI.» 

Pond kohendas hääbuma tikkuvat tuld ja see lõi kenasti hõõgvele. Ilmutanud 
nõnda oma sissejuurdunud armastust mugavuste vastu, lisas ta: «Loodan, et olete 
minu teise ettevaatusabinõuga päri?» 

«Jah. Pean ka seda väga arukaks ettevaatusabinõuks. Ehkki ma ei usu, et keegi kas 
või juhuse läbi võiks õige kasti ära tunda.» Hubert Wotton silmitses väheke aega 
kortsus kulmul uuenenud leegikeeli ja tantsisklevaid sädemeid ning märkis siis 
süngelt: «On just see jõulupühade aeg, mil käiakse jõuluetendust vaatamas.» 

Mr. Pond noogutas, tundus, et ta on korraga hirmus hajameelseks muutunud. 
Viimaks lausus ta: 

«Mõnikord mõtlen ma, kas poleks parem, kui vaataksime kinopildi asemel 
tulepilte.» 

Sir Hubert Wotton tähendas momilt, et vilets tuluke kolmanda klassi ooteruumis 
pole küll selline tuli, millest temale meeldiks pilte otsida. 

«Tulepildid ja pilvepildid oma ebatäiuses,» jätkas mr. 

Pond, «ahvatlevad kujutlusvõimet neid lõpuni viimistlema. Peale selle,» lisas ta 
reipalt tuld kohendades, «võib roobiga süsi segades neist hoopis uue pildi luua, kuid 
kui teile kinostaari nägu ei meeldi, ei saa kuidagi pirakat tõigast läbi ekraani torgata, 
sest siis langeb teile osaks suur hulk pahandusi.» 

Samal hetkel saabus Dyer, kes selle kujundliku vahepala aegu oli väljas platvormil 
ringi tammunud, sealt tagasi väga maiset laadi uudistega. Uurides arvutuid tunneleid 
ja joostes läbi kõik labürinti meenutava sõlmjaama platvormid, oli ta avastanud 
pisikese einelaua, kust oli võimalik süüa saada, ning see oli olnud kõigi kolme 
asjassepühendatud ametimehe salajaseks mureks. 

«Mina jään platvormile,» ütles Dyer, «ma jään sellele platvormile kas või kogu 
ööks kui vaja. See on minu amet. Aga teie minge ja võtke einet ning tulge siis tagasi, 


mina katsun einetada hiljem. Rongide pärast ei maksa muretseda, mul on see kõik 
korraldatud. Kui peaks saabuma mõeldav ohumoment, olen mina ju igal juhul kohal.» 

Tema viimased sõnad mattis enda alla esimese kaubarongi saabumisest tekkinud 
kolksumine ja müra. Mehed nägid, kuidas postikotid, kastid ja pakid korralikult plat- 
vormile laaditi. Ning seejärel õnnestus Dyeril päris kergesti veenda korrapäraste 
eluviisidega Wottonit, kes hakkas end juba üsna näljasena tundma, et ta tema 
ettepanekuga nõustuks ning läheks suupistet võtma. Wotton ja Pond tulid oma nigela 
einega toime küllalt kiiresti, kuid sellest hoolimata oli neil põhjust sammu lisada, kui 
nad tuttavale platvormile taas lähenesid, sest rong, ilmselt nüüd juba teine rong, asus 
parajasti puhkides ja ähkides jaamast välja sõitma. Kui mehed oma kaaslase juurde 
jõudsid, oli platvorm juba tühi. 

«Kõik on korras,» teatas Dyer rahulolevalt, «jälgisin isiklikult, kuidas kõik kastid 
ja muud asjad vagunisse laaditi, ning mitte keegi ei püüdnud siin asjasse sekkuda. 
Peamine mure on nüüd murtud ja mul poleks midagi selle vastu, et ka pisut einet 
võtta.» 

Dyer naeratas kaaslastele ning hõõrus otsekui enesele õnne soovides käsi. Sellal, 
kui detektiiv suundus maa-aluste läbipääsude poole, pöördusid Wotton ja Pond 
ümber, kavatsusega siseneda veel korraks kõledasse ja suitsusesse, vangikongi 
meenutavasse ooteruumi. 

«Paistab, et meil pole siin enam midagi peale hakata,» 

ütles Wotton. «Meie siinviibimine üksnes suurendab selle uberiku kõledust ja 
tarbetust.» 

«Minu meelest on see päris jõulusaavutus,» märkis mr. Pond raugematu 
reipusega, «et meil on õnnestunud vähemalt tuld alal hoida ... Näe, lund sajab.» 

Juba mõnda aega olid nad jälginud, kuidas taevas varaseks talveõhtuks 
hämarduval õhtupoolikul omandas tolle roheka, kurjaennustava värvingu, mis 
sagedasti lööb hõõg-vele just lumepilvede mõjul. Kui nad piki lõputuna tunduvat 
platvormi sammusid, hakkas lund langema ning selleks ajaks, kui nad karmiilmelisse 
ooteruumi jõudsid, olid selle katus ja ukselävi hõbepudemetega kaetud. Ooteruumis 
leegitses lõbus tuli, nähtavasti oli Dyer end siin soojendamas käinud. 

«Pagana imelik,» ütles Wotton, «aga kõik hakkab tõepoolest meenutama 
jõulukaarti. Meie lohutu salle d'attente* saab peagi jõuluetenduse jõuluvana majakese 
paroodiaks.» 

«Kogu see lugu on jõuluetenduse paroodia,» märkis Pond endisest vaiksemal ja 
rahutumal toonil, «ning te ütlesite õigesti, et see on väga imelik.» 

Veidikese aja pärast küsis Wotton: 

«Mis teile muret teeb, Pond?» 

«Kui ma just mures pole, paneb miski mind ometi järele mõtlema,» vastas Pond. 
«Mida võiks üks inimene tegelikult ette võtta, et seda kasti kätte saada või teise kohta 
suunata, kui on tegemist säärase paigaga nagu see siin, kus pole sulepäid ega midagi... 
Ehkki selle koha pealt polegi tegelikult mõtet eriti pead murda, sest tal võib 
täitesulepea või pliiats ka endal kaasas olla.» 

«Sellest te juba rääkisite, te olete ju pliiatsite suhtes lausa hull,» sõnas Wotton 
kannatamatult. «See tuleb sellest, et te alailma sinise pliiatsiga neid oma korrektuure 
teete.». 

«Sinine pliiats see küll olla ei saaks,» vastas Pond pead raputades. «Mõtlesin 
millelegi, mis sarnaneks pigem punase pliiatsiga ning mis jätaks endast vägagi musti 
märke. Mis mulle muret teeb, on see, et alati leidub mingi asja kordasaatmiseks 
rohkem mooduseid, kui me oskame ette kujutada, ka säärases paigas nagu see siin.» 


«Kuid selle võimaluse te ju välistasite oma telefonikõne abil,» vaidles Wotton 
vastu. 

«Nojah,» jätkas Pond kangekaelselt, «ent mida hakkak- 

* salle d'attente — ootesaal (pr. k.). 

sid nad peale siis, kui minu helistamisest teada saaksid?» 

Wotton näis segadusse sattuvat, Pond aga võttis vaikides istet, kohendas süsi ja jäi 
mõtlikult tulle vahtima. 

Järsku ütles ta: «Dyer peaks juba tagasi olema.» 

«Misjaoks teil praegu teda vaja läheb?» päris sõber. «Ma ütleksin, et ta on hilise 
eine kõigiti ära teeninud. Niipalju kui mina aru saan, on tema ülesanne siin täidetud; 
ja selles paigas on kõik lõppenud.» 

«Kardan,» ütles Pond, kergitamata tule kohale kummardunud pead, «et kõik alles 
algab.» 

Järgnenud vaikuses muutus olukord üha müstilisemaks, otsekui tihenev pimedus 
väljas. Ning siis tähendas Pond korraga: 

«Ma loodan, et me tulime ikka õige platvormi juurde tagasi.» 

Wottoni näoilme väljendas ääretut jahmatust, mis antud olukorras oli täiesti 
loomulik, kuid kusagil hingesügavuses, suuremas sügavuses, kui nii mõnigi arvata 
oskas, liigahtas nüüd esmakordselt mingi jäine eelaimus. Läbi õhu hõljus midagi 
kummituslikku; see polnud tingitud, mitte küsimuse praktilisest lahendamatusest, vaid 
neist mõistusevälistest kahtlustest, mis tegelikult aja ja koha piirest väljuvad. Enne kui 
Wotton midagi öelda jõudis, lisas Pond: 

«See ahjuroop on vahepeal kuju muutnud.» 

«Mida kuradit te öelda tahate?» plahvatas Wotton nüüd viimaks. «Jaam on lukus, 
peale meie pole siin kedagi, välja arvatud muidugi baarineiu. Ega te ometi ei taha 
öelda, et tema on vahepeal ooteruumidesse uue mööbli ja tulekohen-damise riistad 
toonud?» 

«Ei,» sõnas mr. Pond, «ma ei öelnud ju, et see on uus ahjuroop. Ma ütlesin, et see 
on uutmoodi kujuga ahjuroop.» 

Peaaegu samal hetkel, kui Pond seda ütles, hüppas ta kamina juurest püsti, ja 
jätnud roobi tulle, jooksis uksele. Seal sirutas ta kaela välja ja jäi kuulatama. Tema 
kaaslane kuulatas samuti ning kuulis täiesti selgesti kusagilt platvormilt kostvaid 
kiirustavaid samme, milles polnud midagi viirastuslikku. Ent kui Wotton välja 
jooksis, oli platvorm täiesti tühi ning paksu sileda lumekorraga kaetud. Mehed 
taipasid nüüd, et sammud kostavad nende jalgade alt. Üle tõkkepuu vaadates nägid 
nad, et raudteejaama maast kõrgemale ehitatud puitkonstruktsiooni lõikus ühes kohas 
tahmast mustaks ja luitunuks muutunud 

rohune kaldanõlv. Nad jõudsid veel märgata mustendavat inimkuju, kes ronis seda 
nõlva pidi üles ja lipsas platvormi alla; järgmisel hetkel ronis mees küürutades juba 
rööbastele ning hüppas seejärel rahumeeli üles platvormile, jäädes sinna seisma, 
otsekui oleks ta rongi ootav reisija. 

Võõral oli erakorraliselt raskendatud asjaoludest hoolimata õnnestunud jaama 
tungida ning Wotton, keda niigi vaevasid kahtlused, mõistis esimesel pilgul, et 
käesolevas loos võis võrrelda seda meest võiduajamistel kõigile tundmatu hobusega. 
Imelikul kombel nägigi võõras väheke hobuse moodi välja: tal oli piklik hobusenägu 
ja imelikult kühmus kehakuju. Mees oli tõmmu ja kurnatud olekuga ning varjud tema 
aukus silmade ümber lasksid vaevalt aimata, kui välkuv oli tegelikult tundmatu pilk. 
Mees oli riietatud äärmiselt viletsalt, ta kandis pikka, siledaks kulunud ja peaaegu 


räbalates vihmamantlit ning Pond ja Wotton mõtlesid, et nad pole iialgi varem näinud 
ühtki nägu ega inimkuju, mis nii hästi oleks sümboliseerinud hüljatust ja elu sünget 
kurbmängu. Wottonile tundus, et sai praegu esmakordselt heita pilgu sügavikku, kus 
meeleheide sünnitab mässulisi vastuhakke, mille vastu võidelda oli Wottoni kohus. 
Kuid sir Hubert jäi olukorra kõrgusele ja talle meenusid tema kohustused. 

Ta astus võõra juurde ning päris temalt, kes ta on ja miks ta oli tunginud läbi 
politseinike valvetõkke. Teistest pärimistest ei teinud võõras väljagi, kuid kui küsiti, 
kes ta säärane on, hakkasid ta kandilised lõuapärad liikuma ja ta tõi kuuldavale 
ülimalt ootamatu vastuse. «Olen kloun,» sõnas ta masendatud toonil. Selle vastuse 
peale valdas Pondi hoopis uut laadi üllatus. Siiani oli ta kõiki mõistatuslikke küsimusi 
vaaginud kui inimene, kes uurib asjaolusid, mis mõnele teisele võivad küll üllatavad 
tunduda, kuid mis teda ennast enam sugugi ei üllata. Kuid nüüd jäi ta jahmunult 
vahtima, nagu oleks korraga juhtunud ime või siis, kui võtta arvesse tegelikku 
olukorda, leidnud aset mõni hämmastav kokkusattumus. Siis aga toimus Pondiga veel 
üks, lausa väärikust riivav muutus. Selle kohta võib üksnes öelda, et alustanud pärani 
silmi vahtimisest, lõpetas ta nüüd kohatult kihistades. 

«Jumaluke, vaat kus on alles lugu!» hüüatas ta, olles peaaegu nõrkemas seniilselt 
mõjuva naeruhoo kätte. «Sellel pole ju kogu meie looga midagi pistmist, küll aga on 
see 

suurepäraseks lisanduseks meie pantomiimile. Olen alati tähele pannud, et 
pantomiimi peamistel tunnusjoontel pole jutustatava looga midagi pistmist.» 

Ent sir Hubert Wottonile sai nüüd mr. Pondi fantastilistest müsteeriumidest, eriti 
aga ta praegusest müstilisest lõbususehoost, küll. Ta oli juba ehtsal politseiniku 
kombel alustanud võõra ülekuulamist ning too andis vastust sünge, ent kõigutamatu 
selgusega. Võõra nimi oli tema enese andmetel Hankin ning ta osutus rändnäitlejaks, 
kes oli alati valmis ka eraviisil inimeste meelt lahutama ning üldse mistahes etendusi 
ja meelelahutusi pakkuma, sest tema praegune aineline olukord oli lausa meeleheitlik. 
Mees oli sellekssamaks õhtuks palgatud mängima klouni mingil laste peol ning ta oli 
püüdnud igati selgeks teha, et tal on tingimata tarvis jõuda ühele teatud rongile; teda 
polnud sugugi veennud sissepääsu valvavate politseinike kinnitused, et plaanipärased 
reisirongid hakkavad käima alles tunni aja pärast, sest siis oleks ta etendusele ju hil- 
jaks jäänud ja ilma jäänud paarist šillingist, mis tal pärast mõnekuist vaheaega nüüd 
oleks õnnestunud teenida. Niisiis tegi Hankin seda, mida nii mõnedki inimesed 
rõõmuga oleksid teinud, jätkunuks neil selleks vaid piisavalt jultumust ja 
tegutsemistahet: ta tungis jaama valveta jäänud läbipääsu kaudu. Oma esildise tegi 
võõras säärase kindluse ja lihtsusega, et Pond jäi päris ilmselt teda uskuma, kuid 
Wottoni hingepõhjas püsis alal kahtluse-kübe. 

«Pean teid paluma tulla koos minuga ooteruumi,» ütles ta. «On teil kaasas midagi, 
mis teie tunnistusi kinnitaks?» 

«Visiitkaarti mul pole,» seletas mr. Hankin momilt. «Kaotasin selle koos Rolls- 
Royce'i ja lossiga Sotimaal. Kuid te võite imetleda mu luksuslikku ja moekat õhturiie- 
tust, kui soovite. Ma arvan, et see võiks teid mu sõnade õigsuses veenda.» 

Mehel oli kaasas vilets vormitu kott, mille ta ooteruumi sikutas: seal võttis ta 
pärani silmi jõllitava Wottoni ees vihmamantli seljast ja nähtavale ilmus kantud 
saabaste ja näruste pükste juurde äärmiselt sobimatu valge tsir-kuseülikond. Seejärel 
tuhlas Hankin veidike kotis ja tiris välja koleda, irvitava ja põrnitseva valge maski, 
mida kaunistasid punased ilustused, ning seadis selle enesele pähe. Ja ühtäkki seisis 
meeste ees ehtne, esimesel pilgul täiesti uskumatu kloun vanaaegsest pantomiimist, 
just sellisest, millest neil varem juttu oli olnud. 

«Ta ilmus välja läbi salaluugi, peaksime vist ütlema,» pomises mr. Pond 
aukartlikult. «Kuid minul on tunne nagu oleks ta taevast alla sadanud, justkui lumi. 
Selle viimase lihvi andsid meie loole vist küll haldjad või siis saatus; vaadake, kuidas 
nad vähehaaval on meie ümber siin üksildases paigas muinasjutulossi ehitanud: kõige- 
pealt kaminatuli, siis lumesadu ja nüüd pars tõeline «Siin me nüüd siis jälle oleme!». 
Milline mõnus ja rõõmus jõuluaeg! Pisipõngerjate rõõmukilked . .. Oh, mu jumal, kui 
kohutav see kõik on!» 

Sir Hubert vaatas Pondile otsa ning märkas jahmudes, et selle habemes nägu on 
kohutavalt kahvatu, ehkki sellel peegeldusid veel äsjase muinasjutumeeleolu ja 
lõbususe-puhangu jäljed. 

«Ning kõige kohutavam on veel see, mu härra,» lisas Pond, «et teie kostüümi on 
vaja täiustada.» 

Ootamatult haaras ta tulest ahjuroobi, mille ots hõõgus punaselt. Viisakalt ulatas 
ta roobi klounile. 

«Mina võin ju sarnaneda Pantalonega,» ütles ta, «aga see asjake sobib pigem küll 
klouni kätte. Siin on tuline ahjuroop, mille abil te politseiniku hüppama panete.» 

Wotton vahtis toimuvat ega saanud enam millestki aru. Saabunud vaikuses kõlasid 
väljast platvormilt kindlad rasked sammud, mis üha lähemale tulid. Ukseavasse ilmus 
Dyeri kogukas kuju: ta tardus paigale, otsekui oleks ta nähtu mõjul kiviks muutunud. 

Dyeri jahmatus ei pannud Wottonit sugugi jahmuma. Wotton arvas, et see 
jahmatus on samasugune nagu tema oma — tingitud pantomiimikangelase ootamatust 
sissetungist. Kuid Pond jälgis toimuvat suurema tähelepanuga ning tema jaoks oli see 
hetk kinnituseks juba tärganud kahtlustele, mis tema vaimu viimase paari tunni vältel 
olid vaevanud. Vaadanuks Dyer klouni, ei pruukinuks see kedagi üllatada. Kuid Dyer 
ei vaadanud üldse klouni. Ka polnud ta sugugi jahmunud: kõige jahmatamapanevam 
oligi see, et tegemist polnudki jahmatusega. Dyer põrnitses üksnes ahjuroopi ning oli 
näha, et tema jaoks polnud selles midagi naljakat. Tema nägu moonutasid metsik hirm 
ja raev ning ta vahtis hõõguvat roopi, otsekui olnuks see kättemaksuingli leegitsev 
mõõk. 

«Jah, see on tuline ahjuroop,» sõnas Pond vaikselt, peaaegu vastu tahtmist, «ja ta 
paneb politseiniku tõepoolest hüppama.» 

Ning politseinik hüppaski, ta hüppas kolm sammu tagasi, 

päästis kabuurist koguka ametirevolvri ja muudkui tulistas ja tulistas pimesi mr. 
Pondi pihta. Plahvatuste vastukaja vapustas viletsat ubrikut, kus mehed seisid. 
Esimene lask tabas seina enam-vähem tolli kaugusel mr. Pondi kõrgest kumerast 
otsaesisest, ülejäänud neli lasku aga läksid kaugelt mööda, sest Wotton ja Hankin olid 
toibunud ning võitlesid juba kallaletungijaga, püüdes ta kätt kinni hoida. Viimaks 
õnnestus Dyeril käsi vabaks saada ja püstol enesele suunata. Suurekasvulise mehe 
keha, keda nad kinni hoidsid, võpatas veel korraks ning siis lamas Dyer Scotland 
Yardist juba surnuna lõkendava tule paistel. 


Seletusi juhtunu kohta jagas Pond mõni aeg hiljem, sest esimene asi, mis ta pärast 
õnnetuse toimumist ette võttis, ei jätnud seletusteks mingit aega. Mitu korda, iga natu- 
kese aja järel, oli Pond heitnud pilgu ooteruumi kellale ning paistnud seejuures rahul 
olevat. Kuid Pond ei jätnud iial midagi juhuse hooleks. Ta sööstis uksest välja, kihutas 
piki platvormi minema ja otsis üles tollesama telefoni-putka, mida ta samal päeval 
varemgi oli kasutanud. Sealt väljus ta külmale ilmale vaatamata otsaesist pühkides, 
kuid traagilisest olukorrast hoolimata kergendatult naeratades. Kui Pondilt küsiti, 


mida ta teeb, vastas ta lihtsalt: «Andsin edasi kasti kirjelduse. Nüüd on kõik korras: 
nad peavad selle õigel ajal kinni.» 

«Kas te peate silmas meie kasti?» päris Wotton. «Minu meelest on see ju täpselt 
samasugune nagu kõik teisedki.» 

«Kohe räägin teile sellest,» vastas Pond. «Jätkem enne viisakalt hüvasti meie 
pantomiimikangelasega, kes meid nii vahvasti lõbustas. Ma mõtlen tõega, et peaksime 
talle vaevatasuks viielise andma.» 

Wotton, igati härrasmees selle sõna kõige õilsamas tähenduses, oli säärase 
plaaniga kõigest südamest päri. Kurvameelsel hobusenäoga mehel oli küll raske 
kuuldavale tuua midagi naerule rohkem sarnast kui hirnatus, kuid seesmiselt paistis ta 
küll rõõmsamaks muutuvat ning tema kõhnale näole ilmus kõverik naeratus. Seejärel, 
otsekui selleks, et viia lõpule pidulik jõulueine tolles veidras pidupaigas, siirdusid 
sõbrad koos siinsesse ainsasse einelauda ning võtsid istet kahe kõrge õlleklaasi taga. 
Neil polnud mingit tahtmist soojendada käsi kaminatule punastel, liialt verd 
meenutavatel leekidel, mis ikka veel loitsid sünkjas ooteruumis. 

«Kuidas te küll oskasite Dyeri sedasi lõksu meelitada?» küsis Wotton. «Mina küll 
ei mõistnud teda kahtlustada.» 

«Ka mina ei mõistnud teda kahtlustada,» vastas Pond, «ta sattus ise lõksu, täpselt 
samuti, nagu ta ka ise enese tappis. Minu arvates jooksevad paljud vandenõud just 
säärasel kombel ummikusse. Kas te siis ei mõista, et ta sulges enese loogilisse lõksu 
juha sellega, kui laskis kogu jaama inimestest tühjaks teha ja sulgeda, et meile oma 
võimekust näidata. Muuseas, ma oleksin kindlasti pidanud taipama, et tema käskival 
hoiakul ja nõudel toimida konstitutsiooni vastu, oli kahekordne tähendus: ta rääkis 
täpselt samuti, nagu räägivad meie vaenlased ja nende võõramaalastest sõbrad. Kuid 
asja tuum seisneb muus. Dyerile ma ei mõelnud, ma ei mõelnud temale üldse, enne 
kui leidsin ta keerlemas loogilises ruudus või sulus, mis kangesti meenutas 
geomeetriast tuntud ristkülikut. Mõtlesin lakkamatult vaid ühest: mida prooviksid 
nood inimesed ette võtta, et kasti mujale läkitada või enda kätte saada, nüüd mil seda 
enam polnud võimalik teha otserünnaku või mõne muu teo abil, mis võinuks kära 
tekitada. Veendusin üha enam, et nad teevad katset pakki mingil kombel teisale 
suunata, ning nõnda tuli selle saatmine tavalise postiga kasuks ju hoopis neile, aga 
mitte meile. Niisiis hoiatasin ma võimusid, et esimesel kahtlusel peetaks kinni mis 
tahes pakend, mille aadressis leidub parandusi. Küsisin endalt: ja mida hakkab 
vaenlane peale nüüd? Mida võib ta peale hakata, suletuna sellesse tohutusse maja- 
lobudikku, kus puuduvad mugavused ja abivahendid? Mõistate, selle mõttega seoses 
hakkasin tahtmatult aimama, kes see vaenlane on. 

Peale teie ja Dyeri ei kuulnud ju keegi, kui ma ütlesin, et olin palunud telefoni teel 
peatada kõik parandatud aadressiga pakid. Põnevusloos tulnuks mul arvestada sellega, 
et raudteejaam kubiseb salakuulajatest, end korstnasse või pagasi hulka peitnud 
nuhkidest, kuid tegelikus elus sääraseid asju ei juhtu. Me ju kuulsime ainukest 
sissetungijat otsekohe, kui ta tänavalt siia ronima hakkas. Dyer kuulis mind, ning 
pange tähele, peaaegu sedamaid kõndis ta mööda platvormi eemale, lubades minna 
einelauda otsima. Tegelikult aga marssis ta edasi-tagasi, murdes pead, mida kuradit 
nüüd küll peale hakata. Olen kindel, et tema esialgseks plaaniks oli olnud aadress ära 
muuta, nagu ma oletasingi. Kas leidus selles neetult lagedas kohas midagi, mida ta 
võinuks kas sellel või mõnel muul samalaadsel 

otstarbel ära kasutada? Leidus küll. Kuid alles siis, kui tulin tagasi ooteruumi ja 
silmasin täiesti juhuslikult ahjuroopi, taipasin ma, mis see on. Nägin kohe, et roobi 


painde-nurka oli pisut muudetud, ning see sai tähendada vaid seda, et roopi oli 
tulikuumalt taotud nagu kabjarauda alasil. Ning nüüd ma juba mõistsin, et ka 
tulikuuma ahjuroopi võib kasutada nagu sulepead või pliiatsit, tegelikult isegi 
tõhusamalt, et muuta kirjutist puust kastil. Sulepeaga võib aadressi üksnes läbi 
kriipsutada, kuid ahju-roop võib selle sootuks ära põletada. Osavalt käsitsetuna võib 
roobi abil kaotada igasuguse jälje sellest, et kastil üldse kunagi mingi pealdis või 
kirjutis oli. Kuid võib teha rohkematki. Kloun pole sugugi ainuke kunstnik, kes osa- 
valt tulist rauda käsitseb; tulise raua abil kirjamine on ju kunst omaette. On üsna kerge 
muuta valge kaubakasti välimust nii põhjalikult, et seda enam teiste samasuguste 
hulka ei paigutatagi: võib talle musta äärise peale põletada, katta ta üleni mustriga või 
ka üleni mustaks põletada. Seejärel saab aga mõnele valgeks jäetud laigule väga 
selgesti mustade trükitähtedega kirjutada vajaliku aadressi, vältides ühtlasi ohtu, et 
kirjutaja käekirja keegi ära võiks tunda. Pakend oleks saabunud postiga vajalikku 
kohta täiesti tavalisel viisil ning meie plaan saata kast teele hariliku postiga oleks 
meile kalliks maksma läinud. Juhtus aga nii, et jõudsin veel õigel ajal kirjeldada põle- 
tusmustriga kasti ja see õnnestus kinni pidada. Ma ju veel tegin rumalat nalja punasest 
pliiatsist, mis jätab musti märke, kuid tol hetkel olin ma Dyerit alles ähmaselt kaht- 
lustama hakanud. Häbi öelda, kuid ainuke isik, keda ma alguses kahtlustasin, oli teie 
õnnetu sekretär Franks, kes on aga täiesti süütu.» 

«Franks!» hüüatas Wotton. «Mispärast te ometi teda kahtlustasite?» 

«Sellepärast, et ma olin eesel,» vastas Pond, «ja sarnanesin Pantalonega palju 
rohkem, kui oskate arvata. Franks on imeliku välimusega sell, kuid ma oleksin 
pidanud taipama, et säärane kannatav ilme käib kaasas südametunnistuse olemasolu ja 
mitte selle puudumisega. Ent lausa uskumatu eesel olin ma tol hetkel, kui jäin 
silmitsema kahtlusalust, selle asemel et pidada silmas detektiivi. Just sel hetkel hoidis 
Dyer kasti käes ja uuris seda pingsalt, Franks aga tema vastas seistes märkas, kuidas 
ta tegi vargsi kastile tillukese märgi, et seda hiljem jälle ära tunda. Franksile oli meie 
plaan teada, ning kui ta märkas 

seda põgusat kiiret liigutust, võpatas ta ning jäi pärani silmi Dyerit vaatama. Ma ei 
imesta selle üle põrmugi. Tegelikult osutus Franks tõeliseks detektiiviks, jõudes 
minust kaugele ette, sest mina ei kahtlustanud Dyerit sugugi. Ei kahtlustanud enne, 
kui ma ta nii-öelda teolt tabasin nagu võõrasse valdkonda, ma tahtsin öelda, talle 
tundmatusse loogikavaldkonda tunginud murdvarga.» 

«Nojaa,» ütles kapten Gahagan, kui Wotton nüüd, hulk aega hiljem talle sellest 
loost rääkis. «Minu lemmikkangelane teie kurbmängus on kloun. Ta on nii üleliigne. 
Ma olen ise samasugune. Just nimelt üleliigne.» 

«Seda küll,» vastas sir Hubert Wotton ning asus uuesti oma dokumente uurima. 

«Ta on nagu Shakespeare'i Narr,» jätkas Gahagan vääramatu kerglusega. 
«Shakespeare'i Narr on alati juhtumisi kohal, tal pole kogu looga mingit tegemist ja 
ometi täidab ta toimuvas tragöödias koori rolli. Narr on nagu fantastiline tulekeel, mis 
valgustab inimeste nägusid ja mööblitükke sünges surmamajas. Vahest on ikkagi 
võimalik ühendada mingil viisil Pondi ja Poloniust.» Gahagan jätkas sellega, et 
illustreeris oma teooriat veiderdajatest Shakespeare'i loomingus. Sellesse 
draamakunstnikku ja poeeti oli Gahagan sügavalt kiindunud, ta tsiteeris vanal 
ajaloolisel iiri kombel peast pikki lõike vastavatest näidenditest, abistades ja 
kiirendades niiviisi igati osakonna tööd, kus parajasti oli kõvasti tegemist delikaatsete 
probleemidega, mida põhjustasid Ameerika nõudmised Van-couveri kaubanduslike 
sidemete suhtes. 


5. Esseed 


1. DETEKTIIVJUTTUDE KAITSEKS 


Proovides välja jõuda detektiivjuttude populaarsuse tõeliste psühholoogiliste 
põhjusteni, on vaja vabaneda nii mõnestki õõnsavõitu fraasist. Näiteks pole sugugi 
tõsi, et rahvas eelistab kehva kirjandust heale ning et detektiiv-jutte hinnatakse 
sellepärast, et see on kehv kirjandus. Kunstilise peenuse puudumine ei tee ju veel 
raamatut populaarseks. Bradshaw' «Reisirongide teatmikus» leidub õigupoolest 
üksikuid psühholoogilise koomika välgatusi ja ometi ei loeta seda õhtuti müriseva 
naeru saatel üksteisele ette. Ning kui detektiivjutte loetakse arvukamalt kui 
reisirongide teatmikke, siis on see loomulikult põhjustatud nende märksa suuremast 
kunstipärasusest. Õnneks on paljud head raamatud võitnud ka suure populaarsuse; 
veelgi toredam on aga see, et paljud kehvad raamatud pole sugugi populaarsed. Hea 
detektiivjutt on arvatavasti veelgi populaarsem kui halb. Häda seisneb hoopis selles, 
et paljud inimesed ei taipa, et niisugune asi nagu hea detektiivjutt on üleüldse olemas 
— nende meelest võiks niisama hästi kõnelda heast kuradist. Kirjutada jutt murd- 
vargusest on nende silmis murdvarguse tegelik toimepanek vaimses mõttes. 
Tuimemat sorti inimestele võib säärane asi üsna loomulik tunduda. Ning peab 
tunnistama, et paljud detektiivjutud lausa kubisevad kõmulistest kuritöödest, täpselt 
nagu moni Shakespeare'i näidend. 

Hea ja kehva detektiivjutu vahe on aga niisama suur või suuremgi kui vahe hea 
proosateose ja kehva proosateose vahel. Detektiivjutt pole mitte üksnes igati 
täieõiguslik kunstivorm, vaid tal on ka mitmeid kindlaid eeliseid üleüldise hüvangu 
teenimisel. 

Detektiivjutu esimeseks põhiliseks väärtuseks on see, et ta on kõige varasem ja 
ainus populaarse kirjanduse vorm, milles mingilgi määral leiab väljenduse kaasaegse 
argielu poeesia. Inimene elas võimsate mägede ja ürgmetsade keskel terve igaviku, 
enne kui hakkas tajuma neis sisalduvat poeesiat. On täiesti arukas arvata, et mõned 
meie järeltulijatest võivad kõrguvaid majakorstnaid näha 

niisama õrnalt õhetavas valguses kui mäetippegi ning leida, et laternapostid on 
sama iidsed ja loomulikud kui puud. Suurlinna kui millegi ürgse ja täiesti loomuliku 
tajumise seisukohalt on detektiivjutt kahtlemata võrreldav «liiasega». Kindlasti pole 
kellelegi märkamata jäänud, et nendes lugudes liigub kangelane või uurija Londonis 
ringi üksi ja vabana nagu mõni prints haldjatemaal, et selle rännaku kestel, mille 
tulemust on võimatu ette näha,, omandab harilik omnibusski muinasjutulaeva ürgsed 
värvid. Linna tuled hõõguvad nagu arvutud härjapõlvlaste silmad, sest nad varjavad 
saladust, olgugi et üsna jõhkrat, mida kirjanik teab, kuid lugeja mitte. Iga teekäänak 
osutab tollele saladusele nagu väljasirutatud sõrm, iga iseäralik korstnate kontuur 
tundub ükskõikselt ja põlastavalt irvitades viitavat mõistatuse tähendusele. 

Säärane Londoni poeesia tajumine pole sugugi pisiasi, õigupoolest on ju suurlinn 
isegi poeetilisem kui looduslik maastik, sest loodus on teadvuseta jõudude kaos, linn 
aga teadlike jõudude kaos. Lille õienutt või samblamuster võib olla tähenduslik 
sümbol, kuid võib seda ka mitte olla. Kuid linnatänaval pole kivi ega müüris tellist, 
mis tegelikult ei oleks kavatsuslik sümbol — sõnum mõnelt inimeselt, täpselt samuti, 
nagu oleks tegemist telegrammi või postkaardiga. Ka kõige kitsama tänava kõverustes 
ja käänakutes või suunas peitub tolle mehe hing, kes tänava rajas ja kes arvatavasti 
juba ammu mullas puhkab. Igas tellis kannab enesel märki inimesest, täpselt samuti 
nagu muistse Babüloni märgitud tellis; iga katusekivi on hari-dustunnistus, otsekui 


oleks ta kaetud arvutustehetega. Iga teos, mis püüab paika panna seda tsivilisatsiooni 
pisiasjade romantikat, rõhutada kivide ja kiviplaatide sügavalt inimlikku iseloomu, on 
hea, isegi kui ta teeb seda Sherlock Holmesi tegude protokolli fantastilises vormis. 
On. hea, kui tavalisel inimesel tekib harjumus tänaval kas või kümmetki inimest 
silmitsedes veidi kujutlusvõimet ilmutada, toimugu see siis kas või lootuses, et 
üheteistkümnes vastutulija võib osutuda kurikuulsaks vargaks. Võib ju unistada, et 
Londonist võiks saada uus, hulga romantilisem paik, et inimesed teevad vaimus läbi 
kummalisemaid seiklusi kui tegelikult ning et on märksa raskem ja põnevam jahtida 
inimeste voorusi kui kuritegusid. Ent kuni meie suurmehed (Stevensoni võrratu näide 
muidugi välja arvatud) keelduvad kirjutamast tollest erutavast meeleolust ja hetkest, 
mil suurlinna silmad löövad hõõgvele 

nagu kassil, tuleb anda au meie populaarsele kirjandusele, mis ainsana meie 
pedantses ja peenutsevas sõnamulinas keeldub käsitlemast kaasaega kui proosalist ja 
argiseid asju kui labaseid. Kõigil aegadel on populaarne kunst olnud huvitatud 
kaasaegsetest kommetest ja riietumismaneerist: populaarne kunst rõivastas inimesed 
Ristilöömise stseenis Firenze aadliülikondadesse või flaami kodanlaste rõivaisse. 
Läinud sajandil oli väljapaistvatel näitlejatel kombeks kujutada Macbethi puuderdatud 
parukas ja kroogitud rõivais. Kui kaugel oleme praegusel ajal meie ise säärasest 
igapäevase elu poeesia tajumisest, võib kergesti mõista igaüks, kes püüaks kujutleda 
pilti pannkooke söövast Alfred Suurest matkamehe põlvpükstes või «Hamleti» 
etendust, kus prints ilmub lavale frakis, peas krepp-pae-laga kõvakübar. Kuid too 
ajastu püüe Loti naise kombel tagasi vaadata ei saanud ju kesta igavesti. Et kujutada 
kaasaegse linna romantilisi võimalusi, pidi paratamatult tekkima jämedakoeline 
rahvakirjandus. Ning see ongi tekkinud populaarse detektiivjutu näol, mis on niisama 
rahvapärane ja värskendav nagu ballaadid Robin Hoodist. 

Detektiivjuttudel on aga veel teinegi hea omadus. Sellal kui Vanake Aadam 
pidevalt püüab tõsta mässu tolle nii kõikevaldava ja endastmõistetava asja vastu nagu 
tsivilisatsioon, kui ta kuulutab ärapöördumist ja vastuhakku, tuletab politseiromantika 
teatud mõttes lakkamatult meelde tõsiasja, et tsivilisatsioon ise on ju kõige 
sensatsiooniliseni ärapöördumine ja kõige romantilisem vastuhakk. Tegeldes nende 
valvsate tunnimeestega, kes peavad vahti ühiskonna ääremail, meenub meile pidevalt, 
et me elame tegelikult sõjalaagris ja peame sõda kaootilise maailmaga, ning et 
kurjategijad, kaose lapsed, pole midagi muud kui reeturid meie väravate taga. Kui 
detektiiv romantilises võmmi ja varga loos seisab üksipäini, albilt kartmatuna kesk 
varaste maailma nuge ja rusikaid, siis peab see meile kindlasti meenutama, et just too 
õigluse teener on originaalne ja poeetiline kuju, kusjuures murdvargad ja teeröövlid 
on vaid tavalised vanad ülemaailmsed konservatiivid, ahvide ja huntide surematu 
väärikuse õnnelikud esindajad. Politseiromantika on niisiis kogu inimsoo romantika. 
Ta põhineb faktil, et moraalsus on kõigist lepetest kõige võitlusvalmim ja vapram. Ta 
meenutab meile, et kogu see käratu ja märkamatu politseiteenistus, mis meid talitseb 
ja kaitseb, on üksnes tõeks saanud rändjüütellus. 


11. DETEKTIIVROMAANIST 


Sellest on nüüd juba paar aastat, kui mrs. Carolyn Wells, ameeriklanna, kes on 
kirjutanud rohkesti võluvaid mõrva- ja põnevuslugusid, kaebas kirjas mingile 
ajakirjale selle üle, milliseid viletsaid arvustusi kirjutatakse sedasorti raamatute kohta. 
Seda puudujääki pole aga veel keegi korvanud. Mrs. Wellsi arvates on täiesti ilmne, et 
detektiivjut-tude arvustamine tehakse ikka ülesandeks inimestele, kellele need ei 


meeldi. Ta ütleb minu meelest vägagi põhjendatult, et säärane asi on kõigiti 
põhjendamatu: ei saada ju keegi luuleraamatut arvustamiseks inimesele, kes vihkab 
luulet, ei vaatle ju kunagi romaani jäik moralist, kes kogu seda žŽanrigi 
moraalilagedaks peab. Ja kui põnevuslugudel on üldse mingit õigust arvustatud saada, 
siis on neil ka täielik õigus saada arvustatud inimeste poolt, kes mõistavad, miks need 
lood on kirjutatud. Edasi kinnitab too daam, et säärase hooletuse tõttu ei ole kunagi 
veel vajalikul tasemel vaadeldud võtmestikku, mis on vajalik niisuguste juttude 
kirjutamiseks. Omalt poolt olen kõigiti nõus, et see asi on igati arutamist väärt. Pole 
olemas meelepärasemat lugemisvara ning teatud mõttes ka sisu poolest tõsisemat 
lugemisvara kui nood paar kriitilist lõiku, mis suured kriitikud on pühendanud sellele 
kirjandusküsi-musele: nagu näiteks too arutelu inimese analüüsivõimest, mille Edgar 
Allan Poe on paigutanud mõrtsukalikust ahvist jutustava kauni idülli algusesse; või 
siis Andrew Langi ülevaade Edwin Droodi problemaatikast; või ka Steven-soni 
märkused politseiromaani kohta «Vandiraiujate» lõpus. Iga säärane mõttekäik, kui 
ta on selgelt arendatud, näitab peagi, et ka selles kunstiliigis on kunsti reeglid 
rakendatavad täpselt samuti nagu igas teiseski Žanris; ning sellele vormile pole 
mingiks vastuväiteks asjaolu, et seda naudivad inimesed, kes seda ise arvustada ei 
mõista. Sama kehtib ka mis tahes hea laulu või tõeliselt romantilise loo kohta. Mingi 
veidra segaduse tulemusena on mitmed kaasaegsed kriitikud tuletanud tõsiasjast, et 
meistriteos 

ei pruugi sugugi populaarne olla, sootuks teise eelduse, nimelt et ükski populaarne 
teos ei või olla meistriteos. Samamoodi võib ju siis ka kinnitada, et kuna leidub 
kõnehäiretega tarku mehi, siis ei saa olla tark ükski inimene, kes ei kogele. Mina 
igatahes jään selles asjas rahva poolele, mulle pakub huvi igasugune kõmuline 
fiktsioon, nii hea, halb kui ka keskpärane, ning meelsasti arutleksin ma selle üle kas 
või selle Žanri mõne palju vähem andeka esindajaga, kui seda on «Vicky Vani» autor. 
Ning kui kellelegi meeldib öelda, et mu maitse on labane, kunsti-vaenulik ja 
kirjaoskamatu, siis võin üksnes kosta, et jään igati rahule, olles niisama labane kui 
Poe, niisama kunsti-vaenulik kui Stevenson ja niisama kirjaoskamatu kui Andrew 
Lang. 

Seda imelikum on siis, et sääraste juttude tehnika üle üldse ei arutleta, sest need 
jutud on just sellised, kus tehnika otsustab peaaegu kõik. Ning seda imelikum on, et 
selle ala kirjanikel puuduvad täielikult kriitilised juhtnöörid, sest see on üks 
kunstivorme, kus mingisugusel määral on võimalik juhtnööre pakkuda. Veelgi 
imelikum aga on see, et nende reeglite üle mitte keegi ei arutle, sest just siin on 
tegemist ühega neist haruldastest juhtumitest, kus on üleüldse võimalik mingeid 
reegleid rakendada. Juba see asjaolu üksi, et siin pole tegemist esimese suurusjärgu 
loominguga, teeb võimalikuks vaadelda säärast kirjandust ülesehituse seisukohast. Ent 
sellal kui inimesed ihkavad õpetada luuletajale kujundlikkust, tunduvad nad olevat 
täiesti võimetud õpetama leidlikkust intriigide väljamõtlejatele. Leidub käsiraamatuid, 
mis õpetavad, kuidas sonette valmis vehkida, justkui oleksid nägemused mahajäetud 
varemeist, kus linnud õhtuti nii kaunilt laulavad, tuule-pööristest, mis keerutavad 
kadunud lootuste närbunud lehti, ja surmaingli tiibade tekitatud tuulest asjad, mida 
nagu mustkunsti trikki saab ära seletada. Leidub monograafiaid, mis näitavad, kuidas 
kirjutada lühijuttu, otsekui oleksid Usherite maja verdtarretavad jubedused või 
Franchardi aarde päikeseline iroonia retseptid kokaraamatust. Ent sel ainsal puhul, kus 
ranged loogikaseadused tõepoolest on mingil määral rakendatavad, ei tee keegi kat- 
setki neid rakendada ega koguni küsidagi, kas need on sel või teisel puhul 


rakendatavad. Ja mitte keegi ei kirjuta lihtsat raamatukest, mida loodan pikisilmi iga 
päev raamatulettidel näha, raamatukest pealkirjaga «Kuidas kirjutada detektiivjuttu». 

Ka mina ise pole jõudnud kaugemale kui arusaamiseni, kuidas detektiivjuttu mitte 
kirjutada. Kuid isegi oma ebaõnnestumistest olen kohati aimu saanud, milline säärane 
hoiatuste süsteem võiks olla. Ühe esmasema põhimõtte suhtes olen täiesti kindel. 
Põnevusjutu iva seisneb selles, et lahendus peab olema lihtne. Kogu lugu on kirjutatud 
üllatushetke nimel ning kõik peab tõesti selguma ühe hetkega. Lahendus ei tohi olla 
midagi seesugust, mida peab kakskümmend minutit seletama, siis veel kakskümmend 
neli tundi pähe õppima, kartes, et see muidu meelest ära läheb. Parim viis kirjeldatut 
proovile panna on enesele mõnd seesugust dramaatilist hetke ette kujutada. 
Kujutlegem hämarduvat aeda päikeseloojakul, kaugelt eemalt kostvat kohutavat 
häält, mis looklevaid aiaradu pidi aina lähemale tuleb, kuni sõnad ühtäkki hirmuärata- 
valt arusaadavaks muutuvad. Selle hüüde toob kuuldavale mõni pahaendeline, kuid 
loost meile juba tuttav tegelane, mõni võõras või mõni majateenija, kellelt me 
alateadvuses juba ootasimegi mõnd säärast rabavat paljastust. On selge, et tema poolt 
hüütu peab olema midagi lühikest ja iseenesest lihtsat, nagu «Ülemteener on tema 
isa» või «Peapiiskop ongi Verine Bill» või «Isevalitseja on oma kõri läbi lõiganud» 
või midagi muud sellist. Ent liiga paljud muus osas leidlikud jutumeistrid paistavad 
pidavat oma kohuseks teha kindlaks, milline on kõige keerukam ja võimatum 
sündmuste jada, mida võiks kokku seada teatud tulemuse saavutamiseks. Too tulemus 
võib olla küll loogiline, kuid ta pole sensatsiooniline. Teener ei saa ju lõhestada 
hämarduva aia vaikust, kui tal tuleb kisendada: «Isevalitseja kõri lõigati läbi 
järgnevatel asjaoludel: Tema Majesteet ajas parajasti habet, jäi aga korraga magama, 
olles väsinud riigimuredest. Kristlikus vaimus püüdis peapiiskop algul magava 
monarhi habet lõpuni ajada, kuid korraga haaras teda kange mõrvahimu, sest talle 
meenus kiriku riigist lahutamise seaduseelnõu; otsemaid kahetses peapiiskop oma 
mõtet ja viskas habemenoa põrandale, olles tekitanud isevalitsejale vaid kerge 
kriimustuse; seda kära kuulis truu ülemteener, tormas tuppa ja haaras relva enda kätte; 
tekkinud segaduses lõikas teener peapiiskopi kõri asemel kogemata läbi isevalitseja 
kõri. Nõnda on siis kõik korras ning noored ei pruugi enam teineteist kahtlustada ja 
võivad abielluda.» Säärane seletus, kuitahes arukas ja ammendav ta ka oleks, ei ole 
kuigi sobiv selleks, et kõlada valjult otsekui saatuse gongilöök hämaras aias. 

Ning kui keegi teeks katset ülaltoodud sõnu valjusti oma hämaras koduaias 
kuuldavale tuua, saaks ta otsemaid aru, millisele raskusele siinkohal viidatud on. See 
on täpselt säärane väike tehniline eksperiment, millest koos selgitavate 
diagrammidega peaks kubisema meie väike käsiraamat. 

Teine tõde, millele too käsiraamat peaks kas või kaudseltki vihjama, on asjaolu, et 
roman policier peaks järgima pigem lühijutu kui romaani ülesehitust. Leidub muidugi 
võrratuid erandeid: «Kuukivi» ja mõned Gaboriau romaanid on selles laadis 
meistriteosed, samuti nagu meie ajal mr. Bentley «Trenti viimane juhtum» ja mr. 
Milne'i «Punase maja mõistatus». Kuid ma arvan siiski, et pikas detektiivromaanis 
tuleb võidelda tõeliste raskustega, ehkki väga osav mees võib mitmesuguseid 
hädaabivõtteid kasutades neist raskustest üle saada. Peamine keerukus seisnebki 
selles, et detektiivjutt on ju lõppude lõpuks pigem maskide kui nägude draama. Ta 
sõltub inimeste võltsoma-dustest, mitte tegelikest omadustest. Paljusid huvitavaid 
asjaolusid meid kõige enam huvitavate isikute kohta ei saa autor meile teada anda 
enne kui viimases peatükis. See on maskiball, kus kõik on maskeeritud kellekski 
teiseks ning tõelised isikud astuvad mängu alles siis, kui kell lööb kaksteist. Seega, 


nagu ma juba ütlesin, meie ei pääse kogu loo psühholoogia, moraali ja religiooni 
juurde enne, kui oleme viimase peatüki läbi lugenud. Sellepärast arvangi ma, et on 
parem, kui esimene peatükk on ühtlasi ka viimane. Säärase draama jaoks, mis põhineb 
vaid asjaoludest valel arusaamisel, on just umbkaudne lühijutu pikkus väga sobiv. 
Kõike arvesse võttes pole paremaid detektiiv-jutte kui Sherlock Holmesi seeria, ning 
ehkki tolle vägeva võluri nimi on tuntud kogu maailmas kui üks kaasaegse maailma 
suurimaid populaarseid legende, ei arva ma sugugi, nagu oleks sir Arthur Conan 
Doyle'ile nende lugude eest juba piisavalt tänusõnu öeldud. Pakun siinkohal ühena 
paljude miljonite hulgast omagi pisikese tänuavalduse. 


Ill. KUIDAS KIRJUTADA DETEKTIIVJUTTU 


Olgu öeldud, et kirjutan seda artiklit kui inimene, kes igati mõistab, et 
detektiivjuttude kirjutajana on ta ise läbi kukkunud. Kuid läbi olen ma kukkunud hea 
mitu korda. Minu autoriteet on seega praktilist laadi ja teaduslik, meenutades mõne 
tuntud riigimehe või ühiskonnateadlase autoriteeti, kes kõneleb töötatöölistest või 
elamuprobleemist. Ma ei hakkagi tegema nägu, nagu oleksin tabanud selle ideaali, 
mille siinkohal sean õpilaste ette — kui soovite, olen halb näide sellest, millest tuleks 
hoiduda. Siiski usun ma, et detektiivkirjandusel on omad ideaalid nagu kõigel muulgi 
tegemisväärsel, ning mind paneb imestama, et neid ideaale ei tooda sagedamini esile 
populaarses didaktilises kirjanduses, mis ometi õpetab meile, kuidas teha paljusid 
asju, mis on hulga vähem tegemis-väärsed; nagu näiteks see, kuidas saavutada edu. 
Märkan tõepoolest üllatusega, et selle artikli pealkiri ei vahigi meile vastu igalt 
raamatute müügiletilt. Antakse ju välja pamflette, mis õpetavad inimestele kõiksugu 
asju, mida pole üldse võimalik õppida, nagu isiksus, populaarsus, poeesia ja sarm. 
õpetatakse usinalt isegi seesuguseid kirjanduse ja ajakirjanduse külgi, mida täiesti 
ilmselt ei saa õppida. Kuid siin on meil olemas osake lihtlabast, otsest kirjanduslikku 
oskusõpetust, ülesehituslikku ja mitte loomingulist laadi, mida piiratud ulatuses on 
võimalik õpetada ja mõnel õnnelikul puhul koguni õppida. Usun, et varem või hiljem 
korvab selle puudujäägi meie süsteem, kus igale nõudmisele järgneb viivitamatult 
pakkumine ning kus inimesed ikkagi paistavad olevat rahulolematud ega saa kunagi 
seda, mida ihaldavad. Usun, et varem või hiljem ei teki mitte üksnes käsiraamatuid, 
mis õpetavad välja kuritegude uurijaid, vaid ka õpikuid, mis koolitavad kurjategijaid. 
Praeguse finantseetika üldises toonis tähendaks see ju vaid tühist nihet ning kui 
salakaval ja elujõuline ärivaim on vabanenud preestrite leiutatud dogmade viimsestki 
jõuetust mõjust, hakkavad ajakirjandus ja reklaam tänapäeva tabude suhtes ilmutama 
samasugust 

ükskõiksust, nagu nad tänapäeval ilmutavad keskaja tabude suhtes. Murdvargust 
hakatakse käsitlema kui liiakasuvõtmist ning kõrilõikamist ei maskeerita rohkem kui 
praegu kaupade ülesostmist turul. Raamatulettidel hakkavad terendama säärased 
pealkirjad nagu «Viieteistkümne õppetunniga võltsijaks» ja «Milleks taluda abielu 
vaevu?», mürgitamist populariseeritakse aga niisama põhjalikult ja teaduslikult nagu 
nüüdsel ajal lahutust ja sündivuse kontrolli. 

Inimkonna õnneseisundi saavutamisega ei tohigi kiirustada, nagu meile tihtipeale 
meelde tuletatakse, ning senikaua tuleb meil tõenäoliselt kuulda häid nõuandeid nii- 
hästi selle kohta, kuidas panna toime kuritegusid, kui ka selle kohta, kuidas 
kuritegusid avastada või kuidas nende avastamist kirjeldada. Minu meelest seletab 
seda tõsiasi, et nii kuritegu, selle avastamine, avastamise kirjeldus kui ka selle 
kirjelduse kirjeldus nõuavad teatavat mõttetegevust, sellal kui edu saavutamine või 


sellest raamatu kirjutamine säärast kurnavat asja mitte mingil moel ei eelda. Enda 
puhul aga leian ma, et kui ma hakkan välja mõtlema detektiivjuttude teooriat, muutun 
ma otsekohe ülimalt teoreetiliseks, nagu ütlevad mõned inimesed. See tähendab, et ma 
alustan ilma pikema jututa algusest, ilma särtsu ja hoota ning teiste tähelepanu 
äratamiseks hädavajalike võteteta, häirimata või äratamata mingilgi viisil oma vaimu. 

Esimeseks ja peamiseks põhimõtteks on see, et müstilise loo nagu iga teisegi 100 
ja muu müsteeriumi taotluseks on valgus, mitte pimedus. Lugu kirjutatakse selle hetke 
nimel, millal lugeja kõike taipab, mitte aga üksnes nende momentide pärast, millal ta 
veel mitte millestki aru ei saa. Segadus on vajalik selleks, et see mustendava 
pilvelaamana tooks esile tolle hetke ereduse, mil kõik korraga mõistetavaks muutub. 
Enamik viletsaid detektiivjutte ongi viletsad just sellepärast, et neil see kuidagi korda 
ei lähe. Kirjanikel on veider ettekujutus, et nende kohus on lugejat segadusse ajada, et 
niikaua kui lugeja on segaduses, ei loe see, et ta on pettunud. Kuid vajalik pole mitte 
üksnes saladust varjata, vajalik on ka, et saladus ikkagi olemas oleks ja et ta oleks 
varjamist väärt. Loo kõrgpunkt ei tohi saada iseenda vastandiks, see ei tohi seisneda 
lugeja tantsitamises, senikaua kuni ta enese kraavist leiab. Loo kõrgpunkt ei tohi 
sarnaneda üksnes seebimulli lõhkemisega, see peab ühtlasi olema otsekui leegitsev 
päikesetõus ning pimedus 

on vajalik vaid selleks, et koidikut esile tuua. Iga kunstivorm, olgu see kuitahes 
tühine, taotleb ka mõnd sügavamat tõde ning ehkki meil pole tegemist enamaga kui 
terve karja Watsonitega, kes toimuvat nagu öökullid pärani silmi jälgivad, olgu siiski 
lubatud rõhutada, et valgust näevad vaid need, kes viibivad pimeduses, ja et pimeduse 
väärtus seisnebki üksnes selles, et vaimuvalgus nähtavaks muuta. Mulle on alati 
tundunud lõbusa kokkusattumusena, et parim Sherlock Holmesi lugudest kannab 
pealkirja, mis võinuks väga hästi olla välja mõeldud säärase esmase vaimuvälgatuse 
väljendamiseks, ehkki see pealkiri on seal täiesti teistsuguses rakenduses ja 
tähenduses — ja see pealkiri on «Hõbedane Välk». 

Teiseks suureks põhimõtteks on, et detektiivkirjanduse tuumaks pole mitte 
keerukus, vaid lihtsus. Saladus võib ju tunduda keerukas, kuid tegelikult peab see 
olema lihtne ning selles mõttes sümboliseerib ta ühtlasi ka kõrgemaid müsteeriume. 
Kirjaniku ülesandeks on müsteerium ära seletada, kuid selleks, et seletada seletust, ei 
tohiks kirjanikku enam vaja minna. Seletus peaks enesega ise hakkama saama, see 
peab olema midagi säärast, mida kurjategija võib väljendada paari sosinal poetatud 
sõna abil või kangelanna teada anda karjatusega, enne kui ta minestusse langeb, 
taibanud liiga hilja, et kaks ja kaks on neli. Mõned kirjanduslikud detektiivid teevad 
aga lahenduse keerukamaks kui müsteeriumi enda ning kuriteo veelgi keerukamaks 
kui lahenduse. 

Kolmandaks järeldub siit, et niipalju kui võimalik, peab too asjaolu või tegelane, 
kes kõik ära seletab, olema tuntud asjaolu või tegelane. Kurjategija peab asuma loos 
esiplaanil, kuid mitte kui kurjategija, vaid mingis teises rollis, mis annab talle 
loomuliku õiguse esiplaanil viibida. Toon mugavuse mõttes sellesama näite, millest 
juba juttu tegin, loo Hõbedasest Välgust. Sherlock Holmes on niisama tuntud kuju kui 
Shakespeare; niisiis pole praegu enam sugugi ebaõiglane reeta saladus, mida kätkeb 
eneses üks esimesi nonde kuulsate lugude hulgast. Sherlock Holmes saab teada, et on 
varastatud kuulus võidusõidu-hobune ja hobuse treener varga poolt mõrvatud, 
õigusega kahtlustatakse varguses ja mõrvas mitmeid inimesi ning kõikide tähelepanu 
koondub tõsisele arutelule selle üle kes võis tappa treeneri. Lihtne tõde aga on see, et 
treeneri tappis hobune. Käsitlen seda lugu, kui head näidet, sest selle tõde on nii 
hirmus lihtne. Nii üliväga ilmne. 

Igatahes on asi selles, et hobusele viitab päevselgelt kõik: lugu ise kannab hobuse 
nime, hobune asub pidevalt esiplaanil, kuid ühtaegu ka teises rollis. Lugejale jääb ta 
kallihinnaliseks favoriidiks: hirmuäratav on ta üksnes kurjategija rollis. See on 
varguse lugu, kus vääriskivi osas esineb hobune, kuni meile meenub, et ka vääriskivi 
võib olla relvaks. See ongi üks esimesi reegleid, mille ma välja pakuksin, kui mul 
tuleks säärase kompositsiooni-vormi tarvis reegleid välja mõelda. Üldiselt öeldes 
peaks teo toimepanija olema mõni kõigile tuntud isik ootamatus rollis. Asi, mida me 
lõpuks taipame, peab olema äratuntav, see tähendab, ta peab olema midagi niisugust, 
mis oli ennegi teada, midagi niisugust, mis on asetatud väljapaistvale kohale. Vastasel 
korral puudub uudsusel üllatuse moment. Ootamatu asi on täiesti kasutu, kui ta pole 
seda väärt, et ootamatu olla. Ta peab olema silmapaistev ühel põhjusel ja varjama 
seejuures hoopis teist põhjust. Suuresti seisnebki põnevusjuttude kirjutamise oskus 
või nipp selles, et tuleb leida veenev, kuid eksitav ettekääne kurjategija esiplaanile 
toomiseks, mis kataks tema tegevust kuritöö toimepanijana. Paljud detektiivjutud on 
ebaõnnestunud üksnes sellepärast, et kurjategija jäetakse teoses omapead ning tal ei 
jää seal üle teha muud kui kuritöö toime panna. Tavaliselt on ta jõukas, või muidu 
võiks meie õiglane ja kõigile võrdne seadus ta hulkurluse eest kinni panna ammu enne 
seda, kui ta mõrva sooritamise pärast kinni pannakse. Säärase isiku kahtlustamiseni 
jõuame väga kiire, ehkki alateadliku elimineerimisprotsessi kaudu. Üldiselt 
kahtlustame me niisugust isikut peamiselt sellepärast, et teda veel kahtlustatud pole. 
Jutustuse kunst seisneb püüdes veenda lugejat mõneks ajaks mitte üksnes selles, et too 
isik võis tegevuspaika sattuda ilma mingi kavatsuseta seaduserikkumist toime panna, 
vaid ka selles, et autor on tolle kuju tegevuskohta paigutanud mingil "eesmärgil, mis 
pole üldse kuritegelik. Detektiivjutt on ju üksnes mäng ning selles mängus ei maadle 
lugeja mitte kurjategijaga, vaid loo autoriga. 

Ning selles mängus peab kirjanik jälgima, et lugeja ei ütleks nii, nagu ta vahel 
ütleb tõsise realistliku teose puhul: «Tõepoolest, milleks oli roheliste prillidega maa- 
mõõtjal vaja ronida puu otsa ja piiluda naisarsti aeda?». Paratamatult ja eneselegi 
märkamatult ütleb ta ju hoopis: «Mispärast pani autor maamõõtja puu otsa ronima ja 
mistarvis oli tal seda maamõõtjat üleüldse vaja?» Lugeja 

võib ju omaks võtta, et igas linnas on vaja maamõõtjat, kuid ta ei võta omaks, et 
teda jutus vaja võiks minna. Maamõõtja olemasolu jutustatavas loos (ja puu otsas) on 
igal juhul tarvis põhjendada ning seejuures mitte sugugi üksnes seda, miks 
linnanõukogu ta tööle võttis, vaid ka seda, miks autor ta jutustusse võttis. Lisaks 
pisematele pahategudele, mis ta jutustuse käigus toime võib panna, peab tal olema ka 
mingi õigustus kui jutustuse tegelasel, mis poleks mitte ainult see, et ta kujutab endast 
mõnd õnnetut tüüpi tegelikust maailmast. Alatasa ütleb lugeja, kes kirjanikuga, oma 
tegeliku vaenlasega peitust mängib, instinktiivselt: «Jah, ma tean küll, et maamõõtja 
võib puu otsa ronida; ma tean, et puud on olemas ja et maamõõtjad on olemas, aga 
mida teie nendega peale hakkate? Milleks panite te just selle maamõõtja just selle puu 
otsa just selles jutus, teie kaval ja kuritahtlik inimene?» 

Seda nimetaksin ma neljandaks põhimõtteks, mida on tarvis meeles pidada. 
Samuti nagu teistelgi puhkudel, inimesed võib-olla ei taipa, et see on praktiline 
põhimõte, kuna ta tugineb teoreetilisele aluspõhjale, asjaolule, et kunstide liigitamisel 
kuuluvad põnevuslood tollesse suursugusesse ja lustakasse seltskonda, mida 
kutsutakse teravmeelsusteks. Põnevuslugu on fantaasia, tõeliselt fiktiivne fiktsioon. 
Kui soovime, võime öelda, et see on väga kunstlik kunstivorm. Mina eelistaksin 
öelda, et see on mänguasi, asi, mille abil lapsed midagi «mängivad». Siit järeldub, et 


lugeja, kes on ju lihtsameelne laps ja ülimalt ärgas, ei taju mitte ainult mänguasja, 
vaid ka nähtamatu mängukaaslase olemasolu, kes selle mänguasja valmistas ja nipi 
välja mõtles. Ilmsüütu laps on väga taiplik ja ei oska midagi kahtlustada. Ning üks 
esimesi reegleid nõksuga loo väljamõtlejale, kordan ma, on meeles pidada, et mas- 
keeritud mõrtsukal peab ka kunstilises mõttes olema täielik õigus viibida 
tegevuspaigas ja mitte üksnes loomulik õigus olla maailmas olemas. Ta peab majja 
tulema asja pärast ja asja pärast peab ta ka jutustatavas loos osaline olema; asi pole 
mitte üksnes külastuse motiivis, vaid ka loo autori motiivis. Ideaalne põnevuslugu on 
säärane, kus mõrtsukaks on tegelane, kelle autor oleks justkui loonud tema enda 
pärast. Või siis selleks, et võimaldada lool areneda mingis teises vajalikus suunas, 
kuni korraga selgub, et too tegelane pole loos osaline mitte pealtnäha ilmselgel ja 
küllaldasel põhjusel, vaid hoopis teisel ja salajasel põhjusel. Lisaksin veel, et 
seepärast tuleks nii mõn- 

dagi öelda sentimentaalse traditsiooni ning viktoriaanliku jutustamismaneeri 
kasuks, ehkki armuintriigide üle praegu üpris palju irvitatakse. Mõnele võib see küll 
tüütu tunduda, kuid armastus sobib hästi suitsukatteks. 

Lõpuks rakendub ka 100 ainelisemate, tehniliste detailide suhtes põhimõte, et 
detektiivjutt nagu iga teinegi kirjanduslik vorm saab alguse idee tekkest ega alga 
sugugi lihtsalt niisama, idee leidmise eesmärgil. Kuigi detektiiv-lugu on sõltuvuses 
kurjategija avastamise ja tabamise käigust, on siiski vajalik, et kirjanik alustaks looga 
seestpoolt, ehkki detektiiv läheneb asjale väljastpoolt. Iga sedasorti väärt probleem 
pärineb positiivsest ideest, mis on ühtlasi ka väga lihtne idee: mõnest igapäevase elu 
pisiasjast, mida autor meeles peab, kuid mille lugeja hõlpsasti unustab. Lugu peab igal 
juhul põhinema mingil tõel ning ehkki sellele tõele võib lisada pisut oopiumi, ei tohi 
kogu lugu ometi olla vaid oopiumiunenägu. 


IV. NONSENSI KAITSEKS 


Meie hämara maailma mõtestamiseks on olemas kaks võrdväärset ja igivana 
vaatenurka: me võime vaadelda maailma kui õhtuhämarikku, kuid ka kui 
hommikuhahetust, võime millest tahes, kuni mahakukkunud tammetõruni, mõelda kui 
järeltulijast või kui esivanemast. On aegu.mil meid peaaegu lömastab mitte niipalju 
kurjusekoorem, vaid inimkonna heategude koorem, mil tunneme, et me pole midagi 
muud, kui meid alandava hiilguse pärijad. Kuid on ka teistsuguseid aegu, mil kõik 
näib olevat algeline, mil igavesed tähedki paistavad üksnes poisikeste ilutulestikust 
lenduläinud sädemetena, mil Maa tundub nii noore ja algelisena, et isegi vanakeste 
valged juuksed, nagu nii kenasti on öeldud Piiblis, meenutavad õites mandlipuud, 
meenutavad maikuist okasviirpuud. Üldiselt tunnistatakse, et inimesele tuleb kasuks, 
kui ta mõistab, et on «kõikide aegade pärija»; vähem populaarne, kuid võrdsel määral 
oluline on aga mõista, et hea on mõnikord ka meeles pidada, et inimene pole mitte 
üksnes esiisa, vaid koguni iidne ja ürgne esiisa. Hea on, kui inimene kaalub järele, kas 
ta pole mitte kangelane, ning ise neist kahtlustest õilistudes kahtleb, kas ta pole mitte 
üks päikesesüsteemi müüte. 

Asjad, mis säärase igavese lapsepõlve tunde kõige eredamalt esile kutsuvad, 
jäävad igal ajastul värsketeks, ootamatuteks ja leidlikeks; ning kui meilt küsitaks, mis 
oli üheksateistkümnendal sajandil selle seiklushimulise nooruse tunnusmärgiks, 
ütleksime siiski, hoolimata oma suurest austusest tolle sajandi kaaluka teadusliku ja 
filosoofilise panuse vastu, et seda võib enam-vähem leida mr. Edward Leari värssides 


ja nonsenss-kirjanduses. Helendava ninaga dong on ju igatahes niisama originaalne 
nagu maailma esimene laev või esimene ader. 

Teatud mõttes on tõsi, et suurimad kirjanikud, keda maailm on tundnud — 
Aristophanes, Rabelais ja Sterne —, on kõik kirjutanud nonsenssi, kuid ma vististi ei 
eksi, kui ütlen, et seda hoopis teises mõttes. Nonde meeste nonsenss 

oli satiiriline, see tähendab sümbolistlik, see oli teatud mõttes tormakas 
kepsutamine juba teada oleva tõe ümber. Satiirilise maailmanägemise ja nonsensi 
vahel on tohutu vahe: satiirik näeb keisri vuntsides midagi keisrile tüüpilist ning 
venitab need siis aina pikemaks ja pikemaks; nonsenss aga kujutab ilma igasuguse 
põhjuseta ette, mismoodi näeksid need vuntsid välja Canterbury peapiiskopi nina all, 
kui ta kummalises hajameelsusehoos need sinna kasvada laseks. Seepärast kaldungi 
arvama, et ühelgi ajastul peale meie oma poleks mõistetud, et Ouangle-Wangle ei 
tähenda absoluutselt mitte midagi ning et jumb-lite maad pole kusagil olemas. Me 
kujutleme, et kui Ärtu Sõduri kohtuprotsessi kirjeldus raamatust «Alice Imedemaal» 
ilmunuks 17. sajandil, siis oleks see ühte patta pandud Bunyani «Truuksjäänu 
kohtuprotsessiga», kui tolleaegsete riiklike tagakiusamiste paroodia. Me arvame, et 
kui «Helendava ninaga dong» oleks ilmunud tolsamal ajajärgul, siis oleks igaüks teda 
pidanud kohmakaks satiiriks Oliver Cromwelli pihta. 

Vägagi soovitav on siinkohal tsiteerida just mr. Leari «Nonsenssvärsse». Meie 
meelest on ta nii kronoloogilises kui sisulises mõttes nonsensi isaks, me peame teda 
paremaks kui Lewis Carrollit. Teatud mõttes on Lewis Carrollil küll üks suur eelis. 
Me teame, kes oli Lewis Carroll igapäevases elus: ta oli erakordselt tõsine ja 
konventsionaalne, üldiselt austatud ülikooli õppejõud, kuid ka üsna pedantne ja pisut 
väikekodanlik isik. Nõnda rõhutab tema kummaline kaksikelu ühtaegu maa peal ja 
unelmate maal ideed, mis ongi nonsensi tagamaaks — põgenemise ideed; põgenemist 
maailma, kus asjad ei ole nii kohutavalt otstarbekalt igaveseks ajaks paika pandud, 
kus õunapuude otsas kasvavad pirnid ja kus igal vastutulijal võib järsku olla kolm 
jalga. Lewis Carroll, kes ühes oma eludest oleks 'moralistina lärmi tõstnud igaühe 
vastu, kes valel muru-lapikesel käima juhtus, võis teises elus rõõmsalt kutsuda päikest 
roheliseks ja kuud siniseks, ning oli just selle kaksikloomuse tõttu, mõlemat maailma 
iseendas ühendades, kaasaegse nonsensi ehtne esindaja. Tema Imedemaa on maa, kus 
elavad hullumeelsed matemaatikud. Me tajume, et lugu tervikuna on põgenemine 
maskide maailma, me tunnetame, et kui me suudaksime tungida nende maskide taha, 
võiksime' avastada, et nii Humpty Dumpty kui ka Märtsijänes on tegelikult 
usuteaduse professorid ja doktorid, kes parajasti oma vaimul puhata lasevad. Edward 

Leari puhul on säärane põgenemistunne vähem rõhutatud, sest tema on 
mõistusevastase maailma täieõiguslik kodanik. Vastupidiselt Lewis Carrollile ei tunne 
me tema tegelikku elulugu üldse. Me käsitame teda kui täielikult muinasjutulist kuju, 
lähtudes kirjeldusest, mille ta iseendast annab: 


Ta kehalt on täiesti kerajas 
ja peas on tal runtsakas müts. 


Sellal kui Lewis Carrolli Imedemaa jääb täielikult intellektuaalseks, toob Lear 
sisse hoopis uue elemendi — poeetilise, koguni tundelise elemendi. Carrolli 
töövahendiks on puhas mõistus, kuid see ei loo nii väga tugevat kontrasti, sest 
lõppude lõpuks on inimkond mõistust peamiselt ikka heaks naljaks kaldunud pidama. 
Lear võtab kasutusele igasuguse tähenduseta sõnad ja igasuguse vormita olendid ega 


rakenda seejuures pidulikult mitte mõistust, vaid hoopis värvivarjundite ja 
lummutavate rütmide romantilist eelmängu. 


Kaugel maal, kaugel maal, 
seal on jumblite kodumaa 


on sootuks teist laadi luule kui see, mida pakub välja poeem «Jabberwocky». 
Carroll muudab oma poeemi matemaatilise täpsusega uute, müstiliste sõnade 
mosaiigiks. Kuid Edward Lear esitab oma haldjamurde katked peene ja rahuliku 
häbematusega keset lihtsaid ja ratsionaalseid lauseid, kuni oleme tummaks löödud ja 
valmis tunnistama, et teame, mida need tähendavad. Niiviisi kõlavad äärmiselt leebelt 
ja mõistlikult säärased read nagu: 


Too tädike ütles: Eks igaüks tea, 
et Varbutult pobel just maitsebki hea. 


Carrollile on säärane värss kättesaamatu. Luuletajal käib see kõik nii kergesti, et 
meile hakkab tunduma, nagu taipaksime, mida ta ütelda tahab, nagu teaksime, 
millised on pobelitele omased raskused, nagu oleksime niisama kogenud rännumehed 
Gromboolia tasandikel nagu poeet isegi. 

Meie väide, et nonsenss on uut tüüpi kirjandus (võiks peaaegu väita, et uus 
tunnetusviis), oleks igati kummutatav, kui nonsenss oleks vaid tühipaljas esteetiline 
fantaasia. Ükspäinis kunstist pole kunagi tekkinud midagi ülevas 

mõttes kunstiväärtuslikku, nii nagu puhtast mõistusest pole kunagi tulnud midagi 
sisuliselt mõistlikku. Mis tahes esteetilisel taimkattel peab olema moraalses mõttes 
rikas toitepinnas. Põhimõte kunst kunsti pärast on väga hea põhimõte, niikaua kuni ta 
tähendab, et maa ja puu vahel, mis sellesse oma juurtega klammerdub, on oluline 
vahe; aga see osutub väga halvaks põhimõtteks, kui ta peab tähendama seda, et puu 
võib samahästi kasvada ka juurtega taeva poole. Igasugune suur kirjandus on alati 
olnud allegooriline — mingis suhtes allegooriline vaatenurk kogu universumile. 
«liias» on suur üksnes seetõttu, et kogu elu on võitlus, «Odüsseia» seetõttu, et kogu 
elu on rännak, Hiiobi raamat suur seetõttu, et kogu elu on mõistatus. On olemas üks 
hoiak, mis kogu eksistentsi võtab kokku ühes sõnas «kummitused», ning teine, pisut 
parem hoiak, mis kokkuvõtvaks peab sõnu «Suveöö unenägu». Isegi kõige 
vulgaarsem melodraama või detektiivjutt võib olla hea, kui see väljendab naudingut, 
mida valmistavad igasugused sünged võimalused, mis võivad meid haarata ükskõik 
millisel ööl mõnel pimedal kõrvaltänaval jalutades. Seepärast, juhul kui nonsensist 
tõepoolest on määratud saama tulevikukirjandus, peab tal olema pakkuda omaenda 
versioon kosmosest; maailm ei tohi olla üksnes traagiline“ romantiline ja religioosne, 
ta peab olema ka täis mõttetust. Ning siinkohal tundub, et nonsenss asub täiesti 
ootamatul viisil appi vaimulikule maailmanägemisele. Religioon on sajandeid 
püüdnud panna inimest joovastuma Jumala loodud olendeist, kuid siin pole meeles 
peetud, et ükski asi ei saa olla jäägitult imepärane seni, kuni ta jääb mõistlikuks. Kuni 
me peame puud enesestmõistetavaks asjaks, mis on loodud selleks, et kaelkirjak teda 
toiduks tarvitaks, ei saa me puu vastu õiget imetlust tunda. Alles siis, kui vaatleme 
puud kui hämmastavat elusa pinnase kühmukest, mis ilma igasuguse nähtava 
põhjuseta end taeva poole küünitab, ' võtame pargivahi suureks hämmastuseks tema 
ees mütsi maha. Igal asjal on tegelikult olemas ka teine külg, nagu ka Kuul, nonsensi 
hoidjal. Sellest teisest küljest vaadelduna on lind ju varre küljest lahti pääsenud 


lilleõis, inimene kerjamiseks kahele jalale tõusnud neljajalgne, maja tohutu müts, mis 
peab inimest päikese eest varjama, tool nelja puust jalaga abivahend kahejalgsele 
sandile. 

Ning just see asjade külg küünib kõige lähemale hardale aukartusele. Ning on 
väga tähendusrikas, et kõigist olemasolevatest kõige suuremas religioosses poeemis, 
Hiiobi 

raamatus, ei ole see argument, mis uskmatut viimaks veenab, sugugi mitte pilt 
Issanda loomingu otstarbekast heatahtlikkusest (nagu kujutab ette 
kaheksateistkümnenda sajandi ratsionaalne usuteooria), vaid vastupidi — pilt selle 
kõige tohutust ja määratlematust mõttetusest. «Sa oled saatnud vihma kõrbesse, kus 
ühtki inimest ei ela?» See lihtne imestus asjade vormi üle, nende ülima sõltumatuse 
üle meie intellektuaalsetest standarditest ja triviaalsetest määratlustest, on nii 
vaimuliku maailmanägemise kui ka nonsensi aluseks. Nonsenss ja usk (kuivõrd 
kummaline säärane ühendus ka ei paistaks) on kaks ülimat tunnistust tõest, et 
süllogismi abil asjade olemust tabada on niisama võimatu kui õngega Leviaatanit 
püüdma minna. Hea tahtega isik, kes üksnes asjade loogilise külje uurimise järel 
otsustab, et «usk, see on nonsenss», ei aimagi ise, kui õigesti ta ütleb; pärastpoole 
võib see lause talle ju meenuda kujul «nonsenss, see on usk». 


G. K. CHESTERTONIST 


Gilbert Keith Chesterton on sündinud 29. mail 1874. a. Londonis, Kensingtonis, 
kõrgema keskklassi hulka kuuluvas perekonnas. Esialgse hariduse sai Chesterton 
kodulähedases, Pühale Paulusele pühendatud poistekoolis, hiljem jätkas õpinguid 
Slade'i kunstikoolis ja õppis inglise kirjandust Londoni University College'is, misjärel 
temast üsna juhuslike asjaolude tahtel sai vabakutseline ajakirjanik. Chestertoni 
kirjanikutee algas aastal 1900 luulekogu «Rändrüütel» (The Wild Knight) 
ilmumisega, mis teenis ära nii mõnegi tunnustatud kriitiku üsna soodsa hinnangu. 
Aastaid töötas Chesterton ajalehtede The Speaker ja Daily News juures, saavutades 
ajakirjanikuna peagi suure populaarsuse. Sel eluperioodil oli Chesterton koos oma 
venna Ceciliga hõivatud ka ägedast poliitilisest võitlusest: legendaarseks on saanud 
tema avalik seisukohavõtt Buuri sõja küsimuses. Astuda välja buuride õiguste 
kaitseks tollasel imperialistlikult meelestatud Inglismaal, kus igasugust sõda eitavat 
patsifismigi peeti äärmiselt ebapatriootlikuks — see kõneleb kindlasti vaimsest 
sõltumatusest, kodaniku-julgusest ja oskusest mitte lasta end mõjutada üldlevinud 
hoiakutest. Ka võitles Chesterton ägedalt korruptsiooni vastu valitsuses ja 
valitsusasutustes. Vabakutselise ajakirjaniku boheemlaslikku ja vaheldusrikast elu 
jätkas Chesterton elulõpuni, tehes kaastööd paljudele inglise ajalehtedele ja 
ajakirjadele, seejuures aastakümneid nädalakirjale The Sketch ja omaenda ajakirjale 
G. K.'s Weekly; oli seejuures populaarne seltskonnainimene, elurõõmus ja sõbralik 
suhtleja, reisimees kodus ja võõrsil, avalike loengute pidaja — populaarne G. K. C, 
kellel ei tarvitsenud oma kirjatöödele täit nime alla kirjutada. G. K. Chesterton suri 
1936. aastal. 

Suurem osa G. K. C. ajakirjanduslikust loomingust on ilmunud ta elu jooksul ja ka 
postuumselt mitmetes kogumikes ning hõlmab temaatiliselt terve rea valdkondi. 1901. 
aastal ilmub esimene publitsistikakogumik «Kaitsekõned» 

(The Defendant), hiljem mitte rohkem kui paariaastaste vahedega ohtralt teisi, 
mille hulgast enam tuntutest võiks mainida kogumikke «Ketserid» (The Heretics, 


1905), «Tohutud tühiasjad» (Tremendous Trifles, 1909), «Mis on maailmaga viltu» 
(What's Wrong with the World, 1910), «Üldiselt öeldes» (Generally Speaking, 1928), 
jne., jne. 

Teiseks valdkonnaks, mis Chestertoni alati paelus, on kirjandus. Tema sulest on 
ilmunud rida nii ulatuslikumaid kui lühemaid kirjanduskrittilisi töid, mis, kui ka mitte 
alati just viimse detailini akadeemilises mõttes usaldusväärsed, on oma 
tähelepanekute teravmeelsuse, värskuse ja analüüsi sügavuse poolest ometi 
soovitatavad igale inglise kirjanduse, kultuuri ja ajaloo uurijale. Tuntumatest võiks 
siinkohal mainida järgmisi: «Charles Dickens» (1906), «William Blake» (1910), 
«Robert Louis Stevenson» (1927), «Viktooria ajastust kirjanduses» (The Victorian 
Age in Literature, 1913). 

Chesterton on kirjutanud palju ka teoloogilisi ja usu-filosoofilisi töid, eriti pärast 
seda, kui ta 1922. a. peale pikka aega kestnud kõhklusi ja kaalumist leidis oma vaa- 
detega kõige enam sobivat katoliikliku usutunnistuse. Tuntuimad sellelaadsetest 
teostest on «Püha Aguino Thomas» (1933), «Assisi Franciscus» (1923) ning essee 
«Igavene inimene» (The Everlasting Man, 1925). 

«Encyclopedia Britannica» 1967. a. väljaanne alustab oma kokkuvõtvat artiklit 
Chesterton, Gilbert Keith sellega, et nimetab käsitletavat ajakirjanikuks ja kirjanikuks, 
ka väljapaistvaks kriitikuks, poleemikuks ja retooriliseks luuletajaks. Ühtlasi paigutab 
autoriteetne teatmeteos Chestertoni loomingust kõneldes tema mahuka 
ilukirjandusliku pärandi loetelus viimasele kohale, tuues eelkõige ära kirjamehe 
poliitilised, ühiskonna- ja kirjanduskriitilised ning teoloogilised kirjutised. Meie 
lugejale tunduks selline asetus vististi üllatavana, sest laiemalt tuntakse Chestertoni 
eelkõige just põnevate isa Browni lugude autorina, keeleoskajad vahest veel ka 
romaanikirjanikuna ja kitsamas ringis ka tuntud katoliikluse eestvõitlejana. 

Eluõhtul kirjutatud «Autobiograafias» (1936) annab Chesterton ise oma 
ilukirjanduslikust loomingust kõneldes sellele (eriti romaane silmas pidades) järgmise 
hinnangu: 

«Lühidalt öeldes, ma ei saanud hakata romaanikirjanikuks, sest tegelikult meeldib 
mulle, kui ideed ja arusaamad astuvad võitlusse ilustamata, niisugustena nagu nad on, 
ilma et esineksid meesteks ja naisteks maskeeritud 

kujul. Kuid ajakirjanik võisin ma olla, sest ma pole kunagi suutnud hoiduda 
polemiseerimisest.» 

Ideid on kirjamehel tõesti ohtrasti ning ta võitleb nende eest innukalt ja 
järjekindlalt kogu oma suhteliselt lühikese elu. 1937. a. kirjutab meie 
väljapaistvamaid anglitsiste, Ants Oras pikemas mälestusartiklis Chestertonist (Aka- 
deemia, 1937, nr. 1), kelle austajate hulka ta ise ilmselt kuulus ja keda ta koguni oli 
kord isiklikult kohanud, et «... see John Bulli välimusega elurõõmus härra oli mitmeti 
... Cervantese kangelase sarnane. Temagi sõdis kogu oma elu kestes mittemoodsate 
ideede eest .... Katoliku kirikul pole käesoleva sajandi Inglismaal olnud rüütellikumat 
eestvõitlejat .... Materialismi vastu Chesterton kaitses imede usku, ratsionalistide 
vastu fantaasiat, imperialistide vastu väikerahvaid, modernistide vastu vanu tra- 
ditsioone, traditsionalistide vastu ebakonventsionaalsust.» Ja nii edasi ja nii edasi. 
Sellesama võitluse peegeldusi lei ame kõikjalt Chestertoni kirjandusloomingustki, mis 
annab sellele omalaadse, heas mõttes ajakirjandusliku kõrvalmaigu. 

Küllap on Ants Orasel õigus, kui ta nimetab Chestertoni inglise Don Ouioteks, 
sest võitluses oma veendumuste eest on inglanegi üsna üksi, niisama rüütellik ja 
vapper nagu kuulus mees La Manchast. Chestertoni kodanikujulgust tuleb tõepoolest 
imetleda, küllap vist eriti sellepärast, et kui juba võitlus oma poliitiliste 


tõekspidamiste eest nõuab pahatihti suurt vaprust, siis võitlus üldlevinud, nn. 
massiarusaamade vastu on ju peaaegu lootusetu. Chester-tonile, tõsi küll, oli suureks 
toeks asjaolu, et oma võitlusi pidas ta suure ülluse ja heatahtlikkusega, olles tihtipeale 
rünnatavate isikute, nagu näiteks G. B. Shaw", R. Kiplingi või H. G. Wellsi hea sõber. 
Teiseks oli paradoksimeistril tema eluajal suure naljamehe kuulsus, mistõttu kirjaniku 
täiesti tõsiseid mõtteavaldusi võeti tihtipeale lihtsalt mõnusa, koguni absurdse naljana. 

Nali, nonsenss, paradoks, nähtuste ja asjade «pahem-pidipööramine» on tõesti üks 
Chestertoni peamisi kunsti-võtteid. Siin pole ta muidugi üksi, sest nonsenss, absurdne 
nali, on inglise kirjandusele üldse omane, paradoks aga oli tuntud võte juba 19. 
sajandi lõpupoole ning oli 20. sajandi esimesel veerandil lausa üldlevinud. Pole vist 
aga kirjanikku, kes oma loomingus neid võtteid oleks kasutanud sellisel määral ja nii 
virtuooslikult nagu Chesterton. 

Chestertoni kunstlooming, nagu ülejäänud kirjanduslik 

pärandki, on küllalt arvukas ja žanrirohke. Ta on kirjutanud kuus romaani, mitte 
küll eriti mahukat. Neist loetavamateks on «Mees, kes oli Neljapäev. Luupainajalik 
lugu» (The Man Who Was Thursday. A Nightmare, 1908) ja «Lendav kõrts» (The 
Flying Inn, 1914). Chestertoni ohter esseelooming kannab tugevalt ajakirjanduslikku 
pitserit ning on tihtipeale midagi essee ja veste, koguni essee ja följetoni vahepealset. 
G. K C.oli ka arvestatav luuletaja ning kirjutas G. B. Shaw õhutusel isegi kaks näi- 
dendit, millel aga polnud erilist edu. Peale Browni-lugude on Chestertonil veel viis 
jutukogumikku: «Kummaliste elukutsete klubi» (The Club of Oueer Trades, 1905), 
«Mees, kes teadis liiga palju» (The Man Who Knew Too Much. 1922), «Puumõõk» 
(The Sword of Wood, 1928), «Mr. Pondi paradoksid» (The Paradoxes of mr. Pond, 
1937) ja «Pika vibu lood» (Taies of the Long Bow, 1925). 

Chesterton armastas paradokse. Tema paradoksidest piirduvad mõned 
keelemänguga, teised viitavad terve mõistuse ülistamise kõrval sellesama «terve 
mõistuse» nõrkadele kohtadele. Ka esmapilgul süütu sõnamäng võib osutuda 
elutragöödia kokkuvõtteks, nagu ilmneb mr. Pondi paradoksidest. «Pika vibu lood» 
(äraseletatult: ninapidi vedamise jutud), kuhu kuulub ka kolonel Crane'i kübara 
probleem, on kirja pandud heatahtliku muigega tavamõtlemise üle. Kuid Fisheri- 
lugudes laseb Chesterton «mehele, kes teadis liiga palju» lõpuks osaks langeda 
saatuse, mis tabab «liiga palju teadjaid» igal pool — ta kõrvaldatakse. Isa Brownist 
aga pole Chesterton kogu oma elu jooksul suutnud loobuda, ning tema loomingu 
kõige hinnatavamaks osaks ongi enamasti peetud Browni-lugusid kui kunstiliselt 
kõige õnnestunumaid. 

Nende lugude kandjaks on lihtne kohmakas külapreester, kelle ilmetu, puhuti 
koomiline välimus ja kohmetu käitumine varjavad paindlikku mõistust, sügavat 
humaansust ja kahtlevat vaimu, mille abil ta harutabki lahti ühe krimi-naalmõistatuse 
teise järel, tehes seda hämmastava kerguse ja taibukusega. 

Browni-juttude saamisloost pajatab Chesterton pikemalt oma «Autobiograafias». 
Esimese loo «Sinine rist» idee põhineb tõsielulisel seigal, kus kaks Cambridge'i 
üliõpilast võtsid üsnagi üleoleva hoiaku kellegi Chestertoni tuttava vaimuliku suhtes, 
kellega vesteldes Chesterton oli just enne seda mõistnud, et too teab selle maailma 
pahedest kaugelt rohkem kui tema ise või nood kaks üleolevat noormeest. 

Nõnda saigi isa Brown mitme seeria paeluvate juttude peategelaseks, kes ühtlasi 
osutub ka Chestertoni ideaalkujuks, paljude tema enese ideede kandjaks, mida 
kirjanik ju kunagi ei suuda hoiduda propageerimast tihtipeale paradoksaalses, 
enamasti romantilises ja fantastilises, keskaegselt kirevas garneeringus. 


Tähelepanelikule lugejale ei jää kindlasti märkamatuks, et isa Brown pole sugugi 
mitte ainult autori geniaalsete mõttevälgatuste kandja, vaid et kõiki lugusid seob oma- 
moodi selgroona isa Browni eetiline hoiak, autori enda eetiliste hoiakute kajastus, mis 
teeb Chestertoni lugudest alati midagi enamat kui tavalised detektiivlood, ehkki nad 
muidugi on ka lihtsalt detektiivlood ning arvesse võttes Chestertoni mitmeid 
teoreetilisi kirjutisi detektiivi kui žanri kohta, siis ilmselt lausa kavatsuslikult, 
Chestertoni enese reeglite järgi konstrueeritud lood. 

Nagu Chestertoni enesegi puhul, ei ole isa Browni hoiakud aga süsteemiks, 
tervikuks seotavad: kui püüame üldistusi teha, lipsab lihtsameelne preester meil üha 
käest. Chesterton võitleb ühtede nähtuste, suhtumiste ja arusaamade poolt, samas jälle 
teiste vastu, teeb teravmeelseid tähelepanekuid, pöörab tõdesid pea peale ja saab 
tulemuseks uued, täiesti vastuvõetavad tõed, mõistetamatud ja naljakad tema eluajal, 
tihtipeale arusaadavamad praegu. Ning on siiski olemas miski, mis vapra rüütli 
värvikirevad loomingukillud üheks liidab — see on usk, isa Browni usk, Chestertoni 
usk tervesse mõistusse, päevavalgusse, inimsuse üldisesse võidukäiku. Või nagu 
Chesterton ise ütleb: 

«Täiesti kindlalt võime väita: olevik on omadega hukas, läbi kukkunud. Selleks, et 
seda teada, ei ole vaja idealiseerida keskaega — on lihtsalt vaja mõista praegust 
aega... Pole vaja arvata, et inimene peaks elama kas hiilgavates tulevikulossides või 
siis möödaniku kirevlõbusates kõrtsides; ei, me peame olema veendunud, et inimene 
ei pea mitte elama lõksus.» 

K. Unt 

